
Orice popor; de oriunde ar fi el atunci când deţine 
puterea, are dreptul să se ridice şi să înlăture guvernarea 
existentă, ca să alcătuiască una nouă, care să îi slujească 
mai bine. 

Acesta este cel mai valoros şi mai sacru drept - un drept 
care, sperăm şi credem noi, va duce la eliberarea lumii. 

Acest drept nu este restrâns la cazurile când întreaga 
populaţie de sub o ocârmuire decide să şi-l exercite. Orice 
parte a unei asemenea populații poate genera o revoluție şi 
işi poate trece în posesie atât de mult teritoriu cât a 
moştenit. 

Abraham Lincoln 


12 ianuarie 1848 


PROLOG 
x 


Washington, D.C. 
10 SEPTEMBRIE 1861 


Abraham Lincoln reuşea de obicei să îşi ţină firea, însă 
femeia din faţa lui îi punea răbdarea la mare încercare. 

— Generalul a făcut ceea ce oamenii cu bun-simţ 
consideră că este corect, spuse ea. 

Jesse Benton Fremont era soţia generalului John 
Fremont, din Armata Statelor Unite, omul aflat la comanda 
tuturor problemelor de natură militară ale Uniunii la vest 
de fluviul Mississippi. Erou al conflictului americano- 
mexican şi explorator de renume, Fremont primise cea mai 
nouă misiune în mai. Cu acea ocazie, cu o lună în urmă 
adică, în vreme ce războiul civil făcea ravagii în Sud, 
generalul emisese din proprie iniţiativă o proclamaţie de 
eliberare a tuturor sclavilor care aparţineau Rebelilor din 
Missouri, vinovaţi de a fi ridicat armele împotriva Statelor 
Unite. O astfel de decizie era suficient de proastă în sine, 
însă Fremont mersese şi mai departe şi declarase că era 
nevoie ca toţi prizonierii de război să fie împuşcaţi. 

— Doamnă, spuse el cu voce joasă, opinia exprimată de 
soţul dumneavoastră, conform căreia toţi rebelii capturați 
trebuie ucişi, îi aparţine cu adevărat lui? 

— Aceşti indivizi trebuie să ştie că şi-au trădat ţara, iar 
trădătorii au fost întotdeauna omorâţi. 

— Vă daţi seama că, odată ce începe aşa ceva, 
confederaţii vor împuşca prizonieri din rândurile noastre 
drept răzbunare. Dinte pentru dinte! La nesfârşit! 

— Nu noi am început această rebeliune, domnule! 

Ceasul de pe polita şemineului lui arăta aproape de 
miezul nopții. Cu trei ore în urmă la reşedinţa 


prezidenţială, sosise un bilet cu un mesaj concis. Doamna 
Fremont vine să aducă preşedintelui o scrisoare de la 
generalul Fremont şi mai multe mesaje verbale, pe care ar 
fi bucuroasă dacă le-ar putea livra cât mai repede posibil. 
Dacă preşedintele era amabil să hotărască o oră pentru 
primirea acestor mesaje, chiar în seara aceea sau 
devreme, a doua zi de dimineaţă, după cum îi convenea 
Domniei Sale mai mult? 

Îi răspunsese femeii că o primeşte imediat. 

Stăteau acum în Salonul Roşu, de la primul etaj, scăldaţi 
în lumina strălucitoare a unui candelabru. Lincoln o 
cunoştea pe femeia impozantă din faţa lui. Fiică de fost 
senator american, cu o educaţie aleasă, crescută în 
Washington, D.C., şcolită în treburile politicii. Îşi sfidase 
părinţii şi se măritase cu Fremont la vârsta de 
şaptesprezece ani, după care adusese pe lume cinci copii. 
Îşi sprijinise soţul în timpul expedițiilor lui de explorare a 
Vestului şi fusese alături de el când fusese numit 
guvernator militar al Californiei şi unul dintre primii 
senatori americani ai acelui stat. Făcuse campanie alături 
de el când generalul devenise, în anul 1856, primul 
candidat la preşedinţie nominalizat de noul Partid 
Republican. Generalul ajunsese să fie cunoscut sub porecla 
de  „Deschizătorul de drumuri”, iar candidatura lui 
redeşteptase entuziasmul popular. Cu toate că pierduse 
alegerile în favoarea lui James Buchanan, dacă 
Pennsylvania ar fi votat altfel, el ar fi ajuns preşedinte. 

Ca atare, pentru Lincoln, în calitate de prim preşedinte 
ales din partea republicanilor, numirea lui John Fremont 
drept comandant al armatei de vest fusese o opţiune facilă. 

Pe care acum o regreta amarnic. 

Se întrebă dacă viaţa putea fi mai rea de atât. 

Imensa mândrie pe care o resimţise în martie, când 
depusese jurământul în calitatea lui de al şaisprezecelea 
preşedinte ales, fusese înlocuită de agonia Războiului Civil. 
Unsprezece state declaraseră secesiunea faţă de Uniune şi 
formaseră o confederație proprie. Forţele sudiste 
atacaseră Fort Sumter, obligându-l pe Lincoln să 


instaureze blocada asupra tuturor porturilor sudiste şi să 
suspende aplicarea habeas corpus!. Armata unionistă 
fusese trimisă la luptă, dar suferise o înfrângere umilitoare 
la Bull Run - acea lovitură năucitoare convingându-l pe 
Lincoln că războiul avea să fie sângeros şi de durată. 

lar acum apăruseră Fremont şi marea lui declaraţie. 

Îl înţelegea foarte bine pe general. Rebelii bătuseră măr 
forţele Uniunii în sudul statului Missouri şi acum înaintau 
spre nord. Fremont era izolat şi dispunea de un număr 
limitat de oameni şi resurse. Situaţia impunea acţiune 
imediată, aşa că el plasase statul Missouri sub imperativul 
legii marţiale. După aceea însă mersese prea departe 
atunci când ordonase eliberarea sclavilor de sub 
stăpânirea tuturor rebelilor. 

Nici Lincoln şi nici Congresul nu dovediseră un 
asemenea tupeu. 

Mai multe mesaje, inclusiv un ordin direct de modificare 
a proclamaţiei, fuseseră ignorate de general. Acum acesta 
îşi trimisese soţia ca să livreze o scrisoare, dar şi ca să-i 
pledeze cauza. 

— Doamnă, aici sunt în joc considerente mai presus de 
cele legate de Missouri. Aşa cum aţi ţinut să îmi amintiţi, 
ne confruntăm cu un război care face ravagii. Din 
nefericire, chestiunile care dezbină părţile aflate în conflict 
nu sunt chiar atât de limpezi. 

Iar sclavia era principala sursă de neînţelegeri. 

Din punctul de vedere al lui Lincoln, sclavia pur şi 
simplu nu reprezenta o chestiune de interes. Le aruncase 
deja secesioniştilor o ofertă, spunându-le că îşi pot păstra 
sclavii. Ba aceştia puteau chiar înălța un alt drapel, puteau 
trimite reprezentanţi la Montgomery şi puteau avea 
propria confederație... câtă vreme permiteau colectarea 
taxelor nordiste în porturile lor. Dacă Sudul era scutit de 


1 Drept care garantează libertatea individuală şi protejează împotriva 
arestării arbitrare, permiţând arestatului să ceară, prin avocat, să 
compară în faţa unui magistrat care urmează să decidă asupra 
legalităţii arestării. Din latinescul habeas corpus, să ai corpul (liber), 
(n.red.) 


taxe, interesele industriale ale Nordului aveau să fie grav 
afectate, iar guvernul naţional avea să ajungă la faliment. 
Nu era nevoie de armate ca să învingă într-un asemenea 
război. Taxele reprezentau principala sursă de venit a ţării. 
Fără ele, Nordul avea să se prăbuşească. 

Sudul însă respinsese ofertele lui şi deschisese focul la 
Fort Sumter. 

— Domnul preşedinte, timp de trei zile am călătorit într- 
un tren supraaglomerat, pe o vreme fierbinte şi 
îngrozitoare. Credeţi-mă, voiajul acesta nu mi-a făcut nicio 
plăcere, dar am venit aici deoarece generalul vrea să 
înţelegeţi că singurele consideraţii relevante sunt cele de 
maximă importanţă pentru această naţiune. Rebelii au 
ridicat armele împotriva noastră. Trebuie opriţi şi trebuie 
pus capăt sclaviei! 

— l-am scris generalului şi el ştie bine ce vreau, rosti 
apăsat Lincoln. 

— Are sentimentul că se găseşte în marele dezavantaj de 
a fi în opoziţie cu unii oameni în care dumneavoastră aveţi 
deplină încredere. 

Curioasă replică. 

— La cine vă referiţi? 

— Crede că anumiţi consilieri, oameni mai apropiaţi de 
dumneavoastră decât este el, se pricep să vă capteze mai 
bine atenţia. 

— Şi acesta este un motiv să îmi nesocotească ordinele? 
Doamnă, proclamația lui de emancipare a sclavilor nu se 
regăseşte în zona legilor militare sau a necesităţilor. 
Generalul a luat o decizie politică, iar asta nu era treaba 
lui. Cu doar câteva săptămâni în urmă l-am trimis pe 
secretarul meu personal, pe domnul Hay, să se vadă cu 
generalul şi să-l roage să modifice acea parte din 
proclamaţie prin care se eliberau toţi sclavii din Missouri. 
Cererea mea nu a primit niciun răspuns. În schimb, 
generalul v-a trimis acum pe dumneavoastră ca să vorbiţi 
cu mine între patru ochi. 

Situaţia era mult mai rea decât atât. Rapoartele 
întocmite de Hay indicau clar un ridicat grad de corupţie 


în sânul comandamentului lui Fremont şi un nivel de 
nemulţumire aproape de revoltă în rândul trupelor. Aşa 
ceva nu era deloc surprinzător. Fremont era încăpățânat, 
isteric şi repezit. Întreaga lui carieră fusese o trecere 
dintr-un fiasco în altul. În 1856, ignorase sfatul experţilor 
politici şi făcuse din sclavie principala temă a campaniei 
prezidenţiale. Însă ţara nu era încă pregătită la acea dată 
pentru o astfel de revoluţie. Nu exista starea de spirit 
necesară. 

Iar asta îl costase victoria. 

— Generalul este convins că înfrângerea rebelilor doar 
pe calea armelor ar însemna un proces lung şi costisitor. 
Ca să beneficiem de sprijinul unor ţări străine, trebuie 
avute în vedere alte aspecte. Generalul cunoaşte 
sentimentele pe care le nutresc englezii faţă de 
emanciparea treptată, precum şi dorinţa fierbinte a unor 
oameni importanţi din Sud de a veni în întâmpinarea 
acestor sentimente. Nu putem îngădui să se întâmple aşa 
ceva. Ca preşedinte, cu siguranţă ştiţi să ne aflăm foarte 
aproape de momentul în care Anglia, Franţa şi Spania vor 
recunoaşte oficial Sudul. Anglia, din pricina propriilor 
interese legate de bumbac. Franţa, deoarece împăratul nu 
ne place deloc... 

— Constat că sunteţi o femeie politician pe cinste. 

— Văd şi eu ce se petrece în lume. Poate că şi 
dumneavoastră, un om care cu greu aţi ajuns în acest 
important birou, ar trebui să ţineţi cont de opiniile altora. 

Era o insultă pe care o mai auzise. Câştigase alegerile 
din 1860 mulţumită unei sciziuni apărute în Partidul 
Democrat, care venise în mod stupid cu doi candidaţi. În 
acel moment, recent apărutul Partid al Uniunii 
Constituţionale venise şi el cu un candidat propriu. Cei trei 
reuşiseră să strângă 48 din voturile populaţiei şi 123 de 
electori, fapt care îi permisese lui Lincoln, cu 40 din voturi 
şi 180 de electori, să fie declarat învingător. Adevărat, era 
un simplu avocat din Illinois, iar experienţa lui politică la 
nivel naţional se reducea la un mandat în Camera 
Reprezentanţilor. Mai mult decât atât, pierduse cursa 


electorală pentru Senat din 1858, din Illinois, în favoarea 
adversarului său de o viaţă, Stephen Douglas. Acum, ajuns 
la cincizeci şi doi de ani şi cocoţat la Casa Albă pe un 
mandat de patru ani, Lincoln se trezise în mijlocul celei 
mai grave crize constituţionale cu care se confruntase 
vreodată națiunea. 

— Trebuie să vă mărturisesc, doamnă, că nu am cum să 
nu iau în considerare opiniile altora, căci sunt bombardat 
cu ele zilnic. Generalul n-ar fi trebuit să atragă niciodată 
negroteii în război. Este un conflict pentru un interes 
naţional major, iar negroteii nu au nimic de-a face cu aşa 
ceva. 

— Greşiţi, domnule! 

li permisese acestei femei o oarecare libertate de 
exprimare, gândindu-se că îşi apără soţul, aşa cum ar 
proceda orice soţie. 

Numai că acum amândoi soţii Fremont se apropiau 
periculos de trădare. 

— Doamnă, acţiunile generalului au determinat statul 
Kentucky să se gândească din nou dacă e mai bine să 
rămână în Uniune sau să se alăture rebelilor. La fel 
procedează şi alte state de graniţă precum Maryland, 
Missouri şi altele. Dacă acest conflict se va mărgini la 
eliberarea sclavilor, cu siguranţă vom pierde. 

Femeia deschise gura ca să dea replica, însă el o reduse 
la tăcere printr-o ridicare a mâinii. 

— Nu am dat nimănui motive de îndoială. Misiunea mea 
este să salvez Uniunea. Vreau să o salvez folosind cea mai 
scurtă cale, conform Constituţiei. Cu cât va fi mai rapid 
restaurată autoritatea naţională, cu atât Uniunea va fi mai 
aproape de Uniunea care a fost odinioară. Dacă aş putea 
salva Uniunea fără să eliberez niciun sclav, aş face-o fără 
să ezit. Dacă aş putea să o salvez prin eliberarea tuturor 
sclavilor, aş face-o negreşit. Dacă aş putea să o salvez prin 
eliberarea unora dintre sclavi şi lăsarea altora în sclavie, 
aş face-o imediat. Ce fac eu în legătură cu sclavia şi cu 
populaţia de culoare este legat de faptul că prin asta cred 
că pot contribui la salvarea Uniunii. Ce resping, resping 


deoarece nu cred că ajută la salvarea Uniunii. Voi face mai 
puţine atunci când voi crede că acţiunile mele produc 
daune cauzei şi voi face mai multe ori de câte ori voi crede 
că a face mai mult ajută cauza. 

— Atunci nu sunteţi preşedintele meu, domnule! Şi nu 
sunteţi nici preşedintele celor care v-au votat! 

— Numai că sunt preşedinte. Aşa că duceţi mesajul 
următor înapoi generalului. A fost trimis în vest ca să 
deplaseze armata către Memphis şi să continue să 
înainteze spre est. Aceste ordine au rămas valabile. Fie se 
va supune lor, fie va fi înlocuit de la comandă. 

— Trebuie să vă avertizez, domnule, că s-ar putea să vă 
vină greu să continuaţi să vă opuneţi generalului. Ar putea 
să îşi facă propriul plan. 

Trezoreria federală era pustie. La Departamentul de 
Război era un adevărat haos. Nicio armată unionistă nu 
era pregătită de înaintare. Iar acum această femeie şi soţul 
ei insolent amenințau cu revolta? Ar fi trebuit să ordone 
arestarea amândurora. Din nefericire, declarația 
unilaterală de emancipare emisă de Fremont câştigase 
adepţi printre aboliționişti şi republicanii liberali, care 
doreau ca sclavia să înceteze imediat. O lovitură dată celui 
pe care toţi îl considerau un erou echivala cu o sinucidere 
politică. 

Aşa că rosti: 

— Această întâlnire a luat sfârşit. 

Ea îi aruncă o privire mânioasă, prin care transmitea 
clar că nu era genul de femeie obişnuită cu astfel de 
concedieri. Însă el îi ignoră căutătura şi traversă încăperea 
ca să îi deschidă uşa. Hay, secretarul personal al 
preşedintelui, se afla la datorie pe hol, la fel şi unul dintre 
stewarzi. Doamna Fremont trecu pe lângă Hay fără să 
scoată vreo vorbă, iar stewardul o conduse afară din 
clădire. Lincoln aşteptă să audă uşa de la intrare 
deschizându-se, apoi închizându-se, înainte de a-i face 
semn lui Hay să vină alături de el în salon. 

— Ce fiinţă impertinentă, exclamă el. Nici măcar nu am 
stat jos. Nu mi-a oferit nicio clipă răgaz ca să-i ofer un loc. 


M-a taxat cu atâta violenţă şi pentru atât de multe lucruri, 
încât am fost nevoit să recurg la tot tactul de care sunt în 
stare ca să evit să mă cert cu ea. 

— Nici soţul ei nu e mai breaz. Comanda lui militară este 
un dezastru. 

Lincoln încuviinţă. 

— Greşeala lui Fremont este că se izolează. Habar n-are 
ce se întâmplă în realitate în chestiunile unde intervine. 

— Şi refuză să asculte. 

— M-a ameninţat chiar că soţul ei ar putea instaura un 
guvern propriu. 

Hay clătină dezgustat din cap. 

Lincoln hotări pe loc: 

— Generalul va fi înlocuit! Dar nu până ce nu se găseşte 
un înlocuitor potrivit. Găseşte pe cineva! Cu discreţie, 
evident. 

Hay dădu din cap. 

— Înţeleg. 

Preşedintele observă un plic mare, pe care asistentul lui 
îl ţinea în mână, şi arătă înspre el. 

— Ce e aia? 

— A ajuns azi după-amiază târziu din Pennsylvania. 
Wheatland. 

Lincoln cunoştea locul. Reşedinţa de familie a 
predecesorului său, James Buchanan. Un individ detestat 
de nordişti. Mulţi spuneau că el netezise calea secesiunii 
Carolinei de Sud, prin atribuirea acestei acţiuni 
interferenţei  necugetate a oamenilor din Nord în 
chestiunea sclaviei. 

Cuvinte puternice şi partizane din partea unui 
preşedinte. 

După aceea, Buchanan mersese mai departe şi spusese 
că statele cu sclavi ar trebui lăsate să-şi administreze 
instituţiile statale în manieră proprie. De asemenea, statele 
nordice ar fi trebuit să abroge toate legile care încurajau 
sclavii să evadeze. Dacă nu, atunci statele prejudiciate, 
după ce vor fi folosit toate mijloacele paşnice şi 
constituționale ca să amelioreze efectele, ar fi avut o 


justificare pentru opunerea unei rezistenţe revoluționare 
față de guvernul Uniunii. 

Cuvinte  echivalând cu acordarea unui sprijin 
prezidenţial direct pentru rebeliune. 

— Ce vrea fostul preşedinte? 

— Nu am deschis plicul. Hay dădu plicul preşedintelui. 
Pe faţa acestuia erau mâzgălite literele „Doar pentru ochii 
domnului Lincoln”. I-am respectat dorinţa. 

Preşedintele era obosit, iar doamna Fremont îi storsese 
şi ultima picătură de vlagă după o zi care se dovedise 
foarte lungă. Însă Lincoln era curios. Buchanan se arătase 
extrem de dornic să renunţe la funcţia de preşedinte. Cu 
ocazia Zilei Inaugurării, în timpul drumului de întoarcere 
cu trăsura de la Capitoliu, Buchanan îşi exprimase limpede 
intenţiile. Dacă vei fi la fel de fericit la intrarea în Casa 
Albă precum mă voi simţi eu după ce mă întorc la 
Wheatland, atunci eşti cu adevărat un om fericit. 

— Poţi pleca, îi spuse el lui Hay. O să citesc mesajul, 
după care mă duc şi eu la culcare. 

Secretarul personal plecă, iar Lincoln rămase singur în 
salon. Rupse sigiliul din ceară de pe plic şi extrase 
dinăuntru două pagini. Una era un pergament maroniu din 
pricina vechimii, cu pete de apă pe el, uscat şi fragil. Cea 
de-a doua era o foaie de hârtie velină, mai nouă ca 
vechime, cu cerneala neagră de pe ea încă proaspătă şi cu 
un scris ferm, masculin. 

Citi foaia velină mai întâi. 


Țara pe care ţi-am lăsat-o a ajuns un loc oribil, iar 
pentru asta imi cer scuze. Prima mea greşeală a fost 
să declar, în ziua ceremoniei de instalare, că nu voi 
mai candida pentru un nou mandat. Motivele mele 
erau curate. Nu doream să existe ceva care să-mi 
influenţeze guvernarea, cu excepția dorinței de a-mi 
servi țara cu credinţă şi competenţă şi de a lăsa un 
gând de recunoştinţă în memoria compatrioţilor mei. 
S-a dovedit însă că nu a fost cazul de aşa ceva. Când 
m-am întors la Casa Albă, în ziua în care am depus 


jurământul, m-am trezit că mă aştepta un pachet 
sigilat, similar ca formă şi dimensiuni cu cel de 
acum. Înăuntru se găsea un bilet de la precedesorul 
meu, domnul Pierce, impreună cu cel de-al doilea 
document pe care l-am inclus. Pierce scria că 
documentul fusese înmânat lui Washington însuşi, 
care a decis ca el să fie transmis de la preşedinte la 
preşedinte, fiecare din destinatari fiind liber să 
dispună de el după bunul său plac. Știu că tu şi mulți 
alții daţi vina pe mine pentru actualul conflict 
naţional. Însă înainte de a mă mai critica, te rog, 
citeşte documentul. Eu unul am încercat în toate 
modurile posibile să îndeplinesc cerinţele de acolo. 
Ti-am ascultat cu atenţie discursul din Ziua 
Învestirii. Ai spus că Uniunea este în mod explicit 
perpetuă în numele şi substanţa sa. Nu fi aşa de 
sigur! Nu totul este ceea ce pare la prima vedere. 
Iniţial, am avut intenţia să nu transmit acest mai 
departe. Mi-a trecut prin minte ideea de ai da foc. 
Însă în ultimele câteva luni, departe de agitația 
guvernamentală şi de presiunile exercitate de criza 
națională, am ajuns la concluzia că adevărul nu ar 
trebui ascuns. Când Carolina de Sud a ieşit din 
Uniune, am declarat public că este posibil ca eu să fi 
fost ultimul preşedinte al Statelor Unite. Ai declarat 
public că declaraţia mea este absurdă. Poate acum 
îți vei da seama că nu eram atât de absurd pe cât 
credeai tu. Am senzaţia că miam îndeplinit 
conştiincios datoria, deşi este posibil să o fi făcut cu 
impertfecţiuni. Oricare ar fi rezultatul, voi duce cu 
mine în mormânt convingerea că măcar am avut 
intentii bune pentru țara mea. 


Lincoln îşi ridică privirea de pe foaie. Ce lamentare 
ciudată! Şi un mesaj? Trecut de la preşedinte la 
preşedinte? Unul ţinut secret de Buchanan până în acest 
moment? 

Îşi frecă ochii obosiţi şi apropie de ei al doilea mesaj. 


Cerneala de pe el se estompase, iar scrisul erau mai 
înflorit şi mai greu de citit. 

Mai multe semnături împodobeau partea de jos a 
pergamentului. 

Cercetă cu privirea întreaga pagină. 

Apoi reciti cuvintele de acolo. 

Cu mai mare atenţie. 

Somnul deveni brusc total lipsit de importanţă. 

Ce scrisese Buchanan? 

Nu totul este ceea ce pare la prima vedere. 

— Nu se poate, îngăimă el. 


* 
PARTEA 
ÎNTÂI 

În largul coastelor Danemarcei 
Miercuri, 8 octombrie 
7.40 P.M. 


O singură privire aruncată într-acolo şi Cotton Malone 
îşi dădu seama că îl aşteptau necazuri. 

Øresund, care separa Zeelanda, insula din nordul 
Danemarcei, de Scania, provincia din sudul Suediei, de 
obicei una dintre cele mai aglomerate căi de transport 
naval din lume, înregistra un trafic lejer la acea oră. Se 
vedeau doar două ambarcaţiuni pe cuprinsul întinderii 
albastre-cenuşii de apă - a lui şi o alta, care se apropia cu 
repeziciune. 

Observase ambarcaţiunea imediat ce părăsiseră docul 
din Landskrona, pe partea suedeză a canalului de 
navigaţie. O barcă de şase metri, vopsită în roşu şi alb, cu 
două motoare. Ambarcaţiunea lui, cu un singur motor, 
lungă de cinci metri, fusese închiriată din Copenhaga, pe 
partea daneză a canalului. Motorul gemea în vreme ce 
Malone tăia valurile modeste, sub un cer curat, înconjurat 
din toate părţile de un strat răcoros de aer lipsit de briză - 
o vreme minunată de toamnă pentru Scandinavia. 

Cu trei ore în urmă, încă mai lucra în anticariatul lui din 
Højbro Plads. Intenţionase să ia cina la Cafe Norden, aşa 
cum făcea aproape în fiecare seară. Însă planurile i se 
schimbaseră complet după ce primise un apel telefonic de 
la Stephanie Nelle, fosta lui şefă de la Departamentul de 
Justiţie. 

— Vreau să iţi cer o favoare, Îi spusese ea. Nu te-as fi 
rugat dacă nu era o urgenţă. E vorba de un bărbat pe 
nume Barry Kirk. Pàr negru, tuns scurt, nas ascuţit. 


Trebuie să îl iei de undeva. 

Malone simţise disperarea din cererea ei. 

— Am un agent pe drum, dar a fost întârziat. Nu ştiu 
când o să ajungă acolo, iar acest individ trebuie găsit. 
Acum! 

— Presupun Că nu o să-mi spui motivul. 

— Nu pot. Dar tu eşti cel mai aproape de el. E dincolo de 
canal, în Suedia, aşteptând să vină cineva să-l ia. 

— Miroase a necazuri. 

— Mi-a dispărut un agent. 

Malone ura astfel de cuvinte. 

— Este posibil ca acest Kirk să ştie unde se află, aşa că e 
important să pui repede mâna pe el cât se poate de 
repede. Sper să evităm alte necazuri. Adu-l înapoi la 
magazinul tău şi ţine-l acolo până vine omul meu ca să îl 
preia. 

— Mă ocup! 

— Încă un lucru, Cotton. Ia-ţi arma cu tine! 

Urcase imediat până în apartamentul de la etajul al 
patrulea al clădirii şi scosese de sub pat rucsacul pe care îl 
ţinea permanent pregătit, în caz de nevoie, cu acte de 
identitate, bani, un telefon mobil şi pistolul Beretta, oferit 
de agenţia unde lucrase, Magellan Billet, şi pe care 
Stephanie îi permisese să îl păstreze după pensionare. 

Arma se odihnea acum în dreptul şirei spinării, pe sub 
haină. 

— Se apropie, observă Barry Kirk. 

Ca şi cum nu şi-ar fi dat seama de asta! Două motoare 
erau întotdeauna mai bune decât unul singur. 

Ţinu strâns de cârmă, cu acceleraţia la două treimi din 
puterea maximă. Hotări să ducă maneta până la capăt şi 
prora se înălţă imediat pe măsură ce barca prinse viteză. 
Malone aruncă o privire înapoi. În cealaltă barcă se aflau 
doi indivizi - unul conducea, altul stătea în picioare, cu o 
armă în mână. 

Povestea asta devenea din ce în ce mai interesantă. 

Încă nu ajunseseră la jumătatea canalului. Erau tot în 
partea suedeză a lui, îndreptându-se în diagonală în 


direcţia sud-vest, către Copenhaga. Malone ar fi putut lua 
o maşină, cu care să traverseze podul Bresundm, care lega 
Danemarca de Suedia, dar asta ar fi însemnat să piardă o 
oră. Transportul pe apă era mai rapid, iar Stephanie se 
grăbea, aşa că Malone închiriase o barcă de viteză de la 
acelaşi magazin pe care îl folosea mereu. Era mult mai 
ieftin să închiriezi o ambarcaţiune decât să deţii una, mai 
ales având în vedere faptul că el ieşea rareori pe apă. 

— Ce ai de gând să faci? N 

Stupidă întrebare! În mod clar, Kirk îl călca pe nervi. Îl 
găsise plimbându-se nervos pe doc, exact acolo unde îi 
spusese Stephanie că Îl va aştepta, nerăbdător să plece. Se 
folosise şi o parolă de recunoaştere, astfel încât niciunul să 
nu se trezească cu vreo surpriză neplăcută. Joseph fusese 
parola în cazul lui Malone. Moroni fusese parola pentru 
Kirk. Ciudate alegeri de parole! 

— Ai idee cine sunt indivizii ăia? întrebă el. 

— Vor să mă ucidă. 

Menţinu barca cu prora îndreptată spre ţărmul danez. 
Chila făcea salturi prelungi peste valuri, împroşcând 
spumă în jur. 

— Şi de ce vor să te ucidă? strigă peste mugetul 
motorului. 

— Tu cine eşti, mai exact? 

Îi aruncă o privire rapidă lui Kirk. 

— Tipul care o să-ţi salveze amărâta asta de viaţă! 

Între timp, cealaltă barcă ajunsese la mai puţin de 
treizeci de metri depărtare. 

Malone privi de jur-împrejurul lui spre orizont şi nu mai 
văzu nicio altă ambarcaţiune. Cerul începea să devină 
cenuşiu din pricina asfinţitului care era pe cale să se lase. 

Un zgomot de armă. 

Apoi încă unul. 

Se răsuci. 

Cel de-al doilea individ din barca de urmărire trăgea în 
ei. 

— Lasă-te jos, urlă Malone în direcţia lui Kirk. 

Se ghemui şi el, continuând să menţină cursul şi viteza 


bărcii constante. 

Alte două focuri de armă. 

Un glonţ se înfipse în fibra de sticlă a bărcii chiar în 
stânga lui. 

Cealaltă ambarcaţiune se găsea acum la cincisprezece 
metri depărtare. Malone decise să-i forţeze pe urmăritori 
să o lase mai moale. Întinse mâna în spate, găsi pistolul şi 
trimise un glonţ în direcţia duşmanilor. 

Barca acestora viră înspre tribord. 

Se aflau la mai bine de o milă depărtare de malul danez, 
în apropiere de mijlocul canalului. Cea de-a două barcă 
făcu o voltă şi începu acum să se apropie dinspre dreapta, 
pe o direcţie care avea să o scoată drept în faţa 
ambarcaţiunii lui Malone. Acesta observă că dincolo 
pistolul fusese înlocuit cu o puşcă automată cu ţeavă 
retezată. 

li mai rămăsese un singur lucru de făcut. 

Modifică traiectoria bărcii ca să se îndrepte direct către 
cealaltă ambarcaţiune. 

Sosise vremea unui mic joc de-a cine e laş primul. 

În aer răsună o rafală de armă automată. Malone se 
aruncă pe punte, ţinând o mână pe volanul cârmei. 
Gloanţele zburară pe deasupra capului său, iar câteva se 
înfipseră în proră. Se încumetă să arunce o privire. 
Cealaltă barcă virase la stânga şi se pregătea să atace din 
spate, acolo unde puntea descoperită oferea prea puţin 
adăpost. 

Hotări că abordarea directă era cea mai bună tactică. 

Insă trebuia să aleagă momentul oportun pentru asta. 

Menţinu ambarcaţiunea pe curs drept înainte, cu viteza 
aproape la maximum. Vedea prora celeilalte bărci 
apropiindu-se de el. 

— Stai culcat, îl avertiză el din nou pe Kirk. 

N-avea de ce să-şi facă griji că ordinul lui avea să fie 
nesocotit. Kirk se făcuse mic, lipindu-se de bordul lateral al 
ambarcaţiunii. Malone continua să ţină pistolul Beretta în 
mână, dar ascuns vederilor celorlalţi. Cealaltă barcă se 
apropia. 


Cu repeziciune. 

Cincisprezece metri. 

Treisprezece metri. 

Zece metri. 

Malone trase maneta de viteză la punctul mort şi puse 
motorul pe poziţie de ralanti. Barca încetini instantaneu, 
apoi prora se afundă în apă. Ambarcaţiunea mai pluti aşa 
câţiva metri, după care se opri. Cealaltă ambarcaţiune 
continua să se apropie. 

Paralel cu barca lui Malone. 

Individul cu puşca automată tinti. 

Însă, înainte de a apuca să tragă, Malone îl împuşcă 
drept în piept. 

Cealaltă barcă trecu pe lângă a lor. 

Malone reintroduse maneta în viteză şi motorul se trezi 
din nou la viaţă. 

Îl văzu pe cel de-al doilea individ din ambarcaţiune 
aplecându-se după puşca automată. Omul făcuse o voltă cu 
barca şi acum se reînscrisese pe curs de interceptare. 

Şmecheria lui Malone funcţionase o singură dată. 

N-avea cum să meargă din nou. 

Între barca lor şi coasta daneză continua să se afle o 
întindere de apă de aproape o milă, iar Malone nu putea 
depăşi în viteză cealaltă ambarcaţiune. Poate că reuşea să 
mai facă nişte manevre de evitare, dar pentru câtă vreme? 
Nu. Trebuia să se oprească şi să lupte. 

Privi înaintea lui şi îşi adună puterile. 

Se afla la o distanţă de aproape cinci mile nord de 
periferia oraşului Copenhaga, în apropiere de locul unde 
trăise pe vremuri vechiul lui prieten, Henrik Thorvaldsen. 

— Uită-te la chestia aia, îl auzi pe Kirk exclamând. 

Malone se răsuci pe călcâie. 

Cealaltă barcă se găsea la o sută de metri depărtare, 
venind spre ei. Însă pe cerul tot mai întunecat îşi făcuse 
apariţia un avion monomotor Cessna, care cobora în picaj. 
Cu emblematicul său tren de aterizare triunghiular 
coborât, la doar doi metri mai sus de suprafaţa apei, 
aparatul de zbor atacă ambarcaţiunea inamică. Roţile 


trenului de aterizare aproape că retezară capul pilotului 
bărcii, care dispăru din raza vizuală, lăsându-se brusc în 
jos. Mai mult, individul păru că abandonează chiar şi 
cârma, deoarece prora bărcii ţâşni în stânga. 

Malone folosi acea clipă ca să se îndrepte împotriva 
celui care îi ataca. 

Avionul coti în sus, câştigă altitudine şi începu să vireze 
pentru o nouă şarjă. Malone se întrebă dacă pilotul îşi 
dădea seama că înspre el urma să fie aţintită o armă 
automată. Indreptă ambarcaţiunea direct spre locul 
necazului, cât de repede îi permitea motorul. Cealaltă 
barcă se oprise între timp, iar întreaga atenţie a 
ocupantului ei era îndreptată asupra avionului. 

Fapt care îi permitea lui Malone să se apropie mai mult. 

Era recunoscător pentru ajutorul primit, însă acel ajutor 
era pe punctul de a se transforma în dezastru. Malone văzu 
arma automată aţintită asupra avionului. 

— Ridică-te şi vino încoace, îi strigă el lui Kirk. 

Omul nu se mişcă de la locul lui. 

— Nu mă face să vin după tine! 

Kirk se ridică. 

— "Ţine cârma! Menţine-ne pe curs drept înainte! 

— Eu? Ce? 

— Fă-o! 

Kirk apucă volanul. 

Malone porni spre pupa, se propti bine pe picioare şi 
aţinti pistolul. 

Avionul venea în picaj. Individul din cealaltă barcă era 
pregătit cu arma. Malone ştia că şansele lui de a reuşi erau 
mici din pricina valurilor care făceau puntea să tresalte. 
Brusc, celălalt individ îşi dădu seama că înspre el se 
îndreptau simultan o barcă şi un avion. 

Ambele reprezentau ameninţări. 

Ce putea face Malone? 

Trase de două ori cu pistolul. Rată de fiecare dată. 

Al treilea glonţ lovi cealaltă ambarcaţiune. 

Individul dinăuntru se feri în dreapta şi ajunse la 
concluzia că barca era cea care punea acum cele mai mari 


probleme. Cel de-al patrulea glonţ tras de Malone se 
înfipse în pieptul inamicului, care se rostogoli peste 
marginea ambarcaţiunii şi căzu în apă. 

Avionul trecu cu un uruit asurzitor pe deasupra lor, 
aproape ştergându-le capetele cu trenul de aterizare 
coborât. 

Malone şi Kirk se feriră. 

Malone prinse volanul şi reduse cursa manetei de viteze, 
întorcând barca înspre duşmanul lor. Se apropie dinspre 
pupa, cu arma pregătită de tragere. In apă plutea un trup, 
iar un altul zăcea pe punte. La bordul ambarcaţiunii nu se 
mai vedea altcineva. 

— Dar chiar că eşti o piază rea, îi spuse el lui Kirk. 

Peste întinderea de apă se lăsase din nou liniştea. Se 
mai auzea doar motorul bărcii, torcând uşor la ralanti. 
Valurile izbeau ambele chile. Malone se gândi că ar fi 
trebuit să contacteze vreo autoritate locală. Dar pe cine? 
Pe suedezi? Pe danezi? Cum în joc erau implicaţi Stephanie 
şi Magellan Billet, ştia prea bine că nici nu se punea 
problema să colaboreze cu vreo autoritate locală. 

Stephanie ura să implice străini în treburile ei. 

Malone îşi ridică privirea spre cerul tot mai slab luminat 
şi văzu avionul, aflat acum la o înălţime de câteva sute de 
metri, venind în jos, direct spre ei. 

Cineva sări din aparatul de zbor. 

Se deschise o paraşută, care înflori sub cerul larg. Omul 
de la capătul ei începu să o manevreze într-o spirală 
strânsă. Malone se paraşutase de câteva ori şi îşi dădea 
seama că individul îşi cunoştea bine meseria, căci naviga 
pe un curs direct spre ei, fără ezitări. Picioarele atinseră 
apa la mai puţin de cincisprezece metri depărtare de 
ambarcaţiune. 

Malone îndreptă barca înspre locul unde omul plonjase 
în apă. 

Individul care se căţără peste marginea bărcii părea 
doar cu puţin trecut de douăzeci de ani. Părul lui blond 
părea mai degrabă retezat decât tuns, iar chipul proaspăt 
ras era luminat de un zâmbet larg, care lăsa să i se vadă 


toţi dinţii. Purta un pulover închis la culoare, cămaşă şi 
blugi strânşi pe trupul lui atletic. 

— Rece apa, spuse tânărul. Apreciez enorm că m-aţi 
aşteptat să ies. Imi cer scuze că am întârziat. 

Malone arătă în direcţia avionului care se îndepărta spre 
est, cu un zgomot de motor tot mai estompat. 

— E cineva la manşă? 

— Ntt. E pe autopilot. Însă nu prea mai are combustibil. 
O să se prăbuşească în Marea Baltică peste câteva minute. 

— Cam scumpă pierderea! 

Tânărul ridică din umeri. 

— Tipul de la care l-am furat avea nevoie să scape de el. 

— Cine eşti? 

— Oh, îmi cer scuze! Uneori uit de bunele maniere. 
Individul întinse o mână umedă: Numele meu e Luke 
Daniels. De la Magellan Billet. 


DOI 

Kalundborg, Danemarca 
8.00 P.M. 


Josepe Salazar aşteptă ca bărbatul să îşi mai vină în fire. 
Prizonierul lui zăcea semiconştient în celulă, dar suficient 
de treaz ca să-l audă spunând: 

— Încheie povestea! 

Bărbatul îşi înălţă capul de pe podeaua prăfuită de 
piatră. 

— Mă întrebam... în ultimele trei zile... cum poţi fi aşa 
de crud. Crezi... în Tatăl Ceresc. Un om... presupus al 
Domnului. 

Salazar nu vedea nicio contradicţie. 

— Profeţii s-au confruntat cu ameninţări la fel de mari 
precum cele cu care mă confrunt eu acum. Cu toate astea, 
n-au ezitat niciodată să facă ce trebuia făcut. 


— Adevăr rosteşti, îi spuse îngerul. 

Işi înălţă privirea. Imaginea plutea la câţiva paşi 
distanţă, stând în picioare, îmbrăcată cu o robă largă, 
scăldată în lumină, pură ca fulgerul şi mai strălucitoare 
decât orice altceva văzuse el vreodată. 

— Nu ezita, Josepe! Niciunul din profeţi nu a ezitat 
vreodată să facă ceea ce trebuia. 

Ştia că prizonierul lui nu putea auzi îngerul. Nimeni în 
afară de el nu putea. Insă bărbatul de pe podea observă că 
privirea omului alunecase către zidul din spate al celulei. 

— La ce te uiţi? 

— La o privelişte superbă. 

— EI nu poate înţelege ce ştim noi. 

Se întoarse cu faţa către prizonier. 

— Îl am pe Kirk. 

Incă nu primise confirmarea celor petrecute în Suedia, 
însă oamenii lui raportaseră că au ţinta în vizor. În fine. 
După trei zile. Atâta vreme stătuse şi individul de aici în 
celulă, fără apă sau mâncare. Pielea lui era plină de 
vânătăi şi palidă, buzele erau crăpate, nasul spart, ochii 
înfundaţi în orbite. Probabil că avea şi câteva coaste rupte. 
Ca tortura psihică să fie şi mai intensă, o găleată cu apă se 
odihnea chiar dincolo de zăbrele, la vedere, dar nu şi în 
raza de atingere. 

— Presează-l, porunci îngerul. Trebuie să afle că nu vom 
tolera neobrăzarea. Cei care l-au trimis trebuie să ştie că 
vom lupta. Sunt multe de făcut şi ei s-au aşezat chiar în 
mijlocul drumului. Frânge-l! 

Accepta întotdeauna sfaturile îngerului. Cum ar fi putut 
să nu o facă? Ingerul venea direct de la Tatăl Ceresc. Însă 
prizonierul ăsta era un spion. Trimis de duşman. 

— I-am tratat mereu pe spioni cu duritate, zise îngerul. 
La început erau mulţi şi ne provocau dureri mari. Trebuie 
să răspundem cu aceeaşi durere. 

— Dar nu ar trebui să-l iubesc? întrebă Salazar cu voce 
tare. Totuşi, este un fiu al Domnului. 

— Cu... cine... vorbeşti? 

Se întoarse cu faţa spre prizonier şi puse întrebarea la 


care dorea un răspuns: 

— Pentru cine lucrezi? 

Niciun răspuns. 

— Spune-mi! 

Îşi auzi vocea crescând în intensitate. Un lucru nefiresc 
pentru el. Era cunoscut pentru vorba moale şi pentru 
comportamentul întotdeauna blând - pe care muncea din 
greu să şi le păstreze intacte. Aşa cum îi spusese de multe 
ori tatăl lui, stăpânirea de sine era o artă pierdută. 

Găleata cu apă i se odihnea la picioare. 

Umplu o lingură mare, cu coadă, pe care o împinse 
printre zăbrele şi udă faţa învineţită a prizonierului. Limba 
acestuia încercă să prindă cât mai multe picături. Însă 
după trei zile de însetare ar fi fost nevoie de multă apă ca 
să îşi poată potoli pofta. 

— Spune-mi ce vreau să aflu! 

— Mai multă apă! 

Abandonase de multă vreme orice sentiment de milă. 
Avea o datorie sacră de îndeplinit, iar soarta a milioane de 
oameni depindea de deciziile pe care urma să le ia. 

— Trebuie să existe o vărsare de sânge, zise îngerul. 
Este singura cale! 

Doctrina spunea că există patru păcate pentru care 
oamenii nu pot primi iertare pe lumea asta sau pe lumea 
cealaltă. Insă dacă acestor oameni li se deschideau ochii şi 
izbuteau să-şi vadă propria condiţie, cu siguranţă că ar fi 
fost dispuşi să îşi dea viaţa în schimbul iertării acelor 
păcate. 

— Fiul Domnului şi-a vărsat sângele pentru păcate 
comise de oameni, rosti îngerul. Şi mai există păcate care 
pot fi iertate prin ofrande pe un altar, ca în vechime. Însă 
există păcate pe care sângele unui miel sau al unui vițel, 
sau al unui porumbel nu le pot spăla. Acestea nu pot fi 
iertate decât prin sânge de om. 

Păcate precum crima, adulterul, minciuna, încălcarea 
jurămintelor ori apostazia. 

Se lăsă pe vine şi se uită lung la individul sfidător de 
dincolo de gratii. 


— Nu mă poţi opri! Nimeni nu poate! Ce este dat să se 
întâmple se va întâmpla. Totuşi, sunt dispus să îţi arăt un 
oarecare respect. Spune-mi pur şi simplu pentru cine 
lucrezi, care e misiunea ta şi apa asta îţi aparţine. 

Umplu din nou lingura mare, pe care o întinse. 

Celălalt bărbat zăcea pe burtă, cu braţele în lateral şi 
chipul ud de la apă lipit de podea. Încet, omul se rostogoli 
pe spate şi îşi fixă privirea în tavan. 

Salazar şi îngerul aşteptau. 

— Sunt un agent... al... Departamentului de Justiţie. 
Suntem cu toţii... cu ochii pe voi. 

Guvernul Statelor Unite. De 180 de ani nu însemna 
altceva decât un obstacol. 

Insă cât de multe lucruri ştiau duşmanii lui? 

Prizonierul îşi rostogoli capul înspre el şi îşi îngustă 
ochii obosiţi. 

— Uciderea mea nu va... aduce nimic, în afară de noi... 
necazuri pentru tine. 

— Minte, spuse îngerul. Crede că putem fi înfricoşați. 

Respectându-şi cuvântul dat, strecură linguroiul cu apă 
printre zăbrele. Prizonierul înhăţă capătul lingurii şi sorbi 
apa cu nesaţ. Salazar împinse găleata mai aproape, iar 
prizonierul îşi turnă din nou lichid pe gâtlejul uscat. 

— Nu ezita, îl îmboldi îngerul. A comis un păcat şi ştie că 
acest păcat il va opri de la obținerea fericirii pe care o 
doreşte. Nu poate obține aşa ceva fără să-şi dea sângele. 
Prin vărsarea de sânge va fi iertat pentru acel păcat, va fi 
mântuit şi va fi fericit alături de Domnul. Nu există bărbat 
sau femeie care să nu spună: „Vărsaţi-mi sângele ca să aflu 
mântuirea şi fericirea întru Domnul”. 

Chiar aşa era. Nu existau. 

— Au fost multe cazuri, Josepe, de oameni omorâţi pe 
drept ca iertare a păcatelor comise. Am văzut mulțimi 
imense de oameni pentru care exista o şansă de mântuire 
dacă li se luau viețile şi le era vărsat sângele ca un fum de 
tămâie întru slava Atotputernicului. Însă acum ei sunt 
îngeri ai Diavolului. 

Spre deosebire de acest emisar, care rostea cuvântul 


Domnului. 

— Asta înseamnă să-ţi iubeşti aproapele cape tine însuți. 
Dacă are nevoie de ajutor; ajută-l! Dacă vrea mântuire şi 
este nevoie de vărsarea sângelui lui pe pământ ca să poată 
fi mântuit, atunci varsă-l! Dacă ai comis un păcat care cere 
vărsarea de sânge, atunci să nu afli bucurie sau odihnă 
până ce sângele tău nu va fi vărsat ca să poți obține 
mântuirea pe care o doreşti! Asta este calea prin care se 
arată iubirea pentru omenire! 

Salazar îşi luă privirea de la apariţia aceea fantastică şi 
îl întrebă pe prizonier: 

— Cauţi mântuire? 

— Ce-ţi pasă ţie? 

— Ai păcate mari. 

— Şi tu la fel. 

Numai că ale lui erau altfel. A minţi ca să cauţi adevărul 
nu însemna o minciună. A ucide pentru mântuirea altei 
fiinţe însemna un act de iubire. li datora acestui păcătos 
pacea veşnică, aşa că vâri mâna pe sub haină şi dădu peste 
armă. A 

Prizonierul făcu ochii mari. IÎncercă să se retragă, însă 
nu avea unde să se ascundă. 

Uciderea lui era o misiune uşoară. 

— Nu încă spuse îngerul. 

Salazar cobori arma. 

— Încă mai avem nevoie de el. 

Ingerul începu apoi să se înalțe, până ce dispăru prin 
tavan. Celula rămase întunecată, aşa cum fusese înainte de 
apariţia acelei lumini. 

Pe buzele lui înflori un zâmbet afectuos. 

Ochii îi străluceau altfel acum, un fapt pe care îl atribuia 
recunoştinţei cereşti pentru supunerea de care dăduse 
dovadă. Se uită la ceas şi scăzu în minte opt ore. 

Ora amiezii în Utah. 

Părintele Rowan trebuia informat. 


TREI 


Sudul statului Utah 
12.02 P.M. 


Senatorul Thaddeus Rowan se dădu jos din Land Rover 
şi lăsă soarele să-l scalde cu bine-cunoscuta lui căldură. 
Rowan trăise dintotdeauna în Utah, iar acum era senator al 
Statelor Unite, poziţie pe care o ocupa de treizeci şi trei de 
ani. Era un om cu putere şi influenţă - suficient de 
important ca secretarul de stat de la Interne să fi zburat 
personal ca să-l escorteze în această zi. 

— Este un loc foarte frumos, îi zise secretarul. 

Jumătatea sudică a statului Utah aparţinea guvernului 
federal, având locuri cu denumiri precum Arches, Capitol 
Reef şi Bryce Canyon. Aici, înăuntrul Parcului Naţional 
Zion, o suprafaţă de 147000 de acri de teren se întindea de 
la nord-vest la sud-est, între autostrăzile 15 şi 9. Odinioară 
aici trăiseră indienii Paiute însă, începând cu anul 1863, 
Sfinţii Zilei de Apoi, în deplasarea lor de la Marele Lac 
Sărat spre sud, îi alungaseră şi dăduseră meleagurilor 
acelea dezolante un nume - Zion. Isaac Behunin, sfântul 
care colonizase primul locurile alături de fiii lui, povestea 
că omul îl poate venera pe Dumnezeu printre aceste 
construcţii măreţe ale naturii la fel de bine ca în orice 
biserică făurită de oameni. Însă după ce făcuse o vizită în 
acele locuri în anul 1870, Brigham Young îl contrazisese pe 
Behunin şi poreclise zona Not Zion, o poreclă care 
rezistase în timp. Rowan zburase cu elicopterul pe o 
distanţă de 250 de mile la sud de Marele Lac Sărat, 
aterizând în interiorul parcului natural alături de secretar, 
în vreme ce şeful administraţiei locale îi aştepta. Funcţia 
de preşedinte al Comitetului Senatorial pentru Alocări 
Bugetare implica o mulţime de avantaje. Unul dintre cele 
mai neînsemnate dintre acestea era că niciun cent din 
fondurile federale nu era cheltuit dacă nu se obținea 


acordul senatorului. 

— Este o ţară magnifică, îi zise el secretarului. 

Se aventurase de multe ori în acest deşert de stâncă 
roşie, plin cu canioane atât de înguste, încât soarele nu 
ajungea niciodată pe fundul lor. Oraşele de la marginea 
ținutului erau locuite de sfinţi sau mormoni, aşa cum îi 
numea multă lume. Unii dintre sfinţi, printre care se 
număra şi el, nu dădeau nici doi bani pe etichetare. 
Porecla provenea de la mijlocul secolului al XIX-lea, când 
prejudecățile şi ura oamenilor îi forţaseră pe mormoni să 
se îndrepte încet-încet către vest, până ce descoperiseră 
acel loc izolat, numit Salt Lake?. Strămoşii senatorului se 
număraseră printre primii colonişti care pătrunseseră în 
ţinut, la data de 24 iulie 1847. Nu găsiseră nimic aici, în 
afară de iarbă verde şi, dacă era să dea crezare legendei, 
un copac singuratic. 

O splendoare singuratică. Aşa descrisese ţinutul unul 
dintre sfinţi. 

Iar legenda spunea că atunci când ajunsese şi el acolo, 
bolnav de friguri şi zăcând pe podeaua unei căruţe, 
Brigham Young, liderul lor, se ridicase în picioare şi 
proclamase: Acesta este locul! 

Apoi, veniseră alte zeci de mii de oameni, evitând rutele 
cunoscute, parcurgând drumul de-a lungul cărărilor 
defrişate de sfinţii pionieri şi cultivând, astfel încât 
caravanele ulterioare cu colonişti să beneficieze de hrană. 
Însă în acea zi din primul val - 143 de bărbaţi, trei femei, 
doi copii, 70 de căruţe, un tun, o ambarcaţiune, 93 de cai, 
52 de catâri, 66 de boi, 19 vaci, 17 câini şi câteva găini -, 
fusese descoperit un cămin. 

— E în sus, pe creasta asta, exclamă superintendentul, 
arătând înaintea lor. 

Din elicopter urcaseră în Land Rover doar cei trei 
bărbaţi. Fiecare dintre ei era încălţat cu cizme până la 
glezne, purta blugi, cămaşă cu mânecă lungă şi pălărie. La 
vârsta de şaptezeci şi unu de ani, senatorul continua să 
aibă un trup viguros, cu picioare pregătite pentru peisajul 


2 Lac Sărat (n.tr.) 


sălbatic care se întindea pretutindeni în jurul lor. 

— Cam unde să ne aflăm acum, la vreo patruzeci de mile 
în interiorul parcului? întrebă el. 

Superintendentul dădu din cap. 

— Mai degrabă la cincizeci. Zona asta este 
restricţionată. Camparea şi explorarea sunt interzise aici. 
Canioanele înguste sunt mult prea periculoase. 

Senatorul cunoştea cifrele din statistici. In fiecare an, 
trei milioane de oameni vizitau Zionul, fapt care făcea din 
acest parc natural una dintre cele mai mari atracţii ale 
statului Utah. Era nevoie de permise speciale pentru orice 
tip de activitate, aşa că mulţi vânători, antiecologişti şi 
aventurieri ceruseră o liberalizare a regimului de permise, 
în sinea lui, senatorul le dădea dreptate tuturor, totuşi se 
tinuse departe de acea bătălie politico-administrativă. 

Superintendentul îi conduse într-un canion cu pereţi 
netezi şi abrupți, plin cu arţari. Arbuştii de muştar sălbatic 
şi creozot se amestecau cu pâlcuri de iarbă înaltă. Undeva 
sus, deasupra capetelor lor, pe cerul senin, un condor 
apărea şi dispărea din raza lor vizuală. 

— Povestea asta a ieşit la iveală din pricina 
aventurierilor, zise superintendentul. Săptămâna trecută, 
în porţiunea asta din parc, au ajuns în mod ilegal trei 
bărbaţi. Unul a alunecat şi şi-a rupt piciorul, aşa că am fost 
nevoiţi să îl evacuăm cu ambulanţa. Atunci am observat 
chestia aia. 

Superintendentul arătă înspre o crăpătură întunecată în 
zidul de piatră. Rowan ştia că peşterile erau ceva obişnuit 
pentru munţii de calcar. Mii de peşteri împânzeau statul 
Utah. 

— În august a avut loc o inundație serioasă în zona asta, 
explică secretarul de stat. Totul a fost plin de apă timp de 
trei zile. Atunci credem că a fost observată deschizătura. 
Înainte de asta, a rămas ascunsă privirilor. 

Senatorul se uită la birocrat. 

— Şi care e treaba ta aici? 

— Să mă asigur că preşedintele Comitetului Senatorial 
pentru Alocări Bugetare este mulţumit de serviciile 


Departamentului de Interne. 

Senatorul se îndoia profund, pentru că, în ultimii şapte 
ani, oamenilor din administraţia preşedintelui Danny 
Daniels le păsase prea puţin de ceea ce gândea Rowan. 
Erau din partide diferite. Partidul senatorului controla 
Congresul, în vreme ce partidul lui Daniels deţinea Casa 
Albă. De obicei, o asemenea situaţie încuraja cooperarea şi 
compromisul. Însă în ultima vreme dispăruse orice urmă 
de înţelegere între cele două tabere. Impas politic era 
termenul care se încetăţenise pentru a descrie o asemenea 
situaţie. Iar ca lucrurile să fie şi mai complicate, Daniels se 
afla la sfârşitul celor două mandate legale, iar succesorul 
lui era incert. 

Fiecare partid avea o şansă. 

Însă pe Rowan alegerile prezidenţiale nu-l mai interesau. 
Avea planuri mai ambiţioase. 

Se apropiară de deschizătură, iar superintendentul lăsă 
jos rucsacul, din care scoase trei lanterne. 

— O să ne fie de ajutor. 

Rowan acceptă oferta. 

— Ia-o înainte! 

Se strecurară prin crăpătură şi pătrunseră într-o 
cavernă spațioasă, cu tavanul înalt de peste şase metri. 
Senatorul examină locul cu fasciculul luminos al lanternei 
şi observă că intrarea fusese pe vremuri mult mai înaltă şi 


mai largă. 

— Odinioară a fost o deschizătură de mari dimensiuni, 
zise superintendentul. Ca 9) uşă de garaj 
supradimensionată. Însă a fost astupată în mod 
intenţionat. 


— De unde ştii asta? 

Individul arătă în faţa lor cu lanterna. 

— O să vă arăt! Dar fiţi cu mare băgare de seamă! Este 
un loc perfect pentru şerpi. 

Îşi dăduse seama de pericole şi singur. Cei şaizeci de ani 
în care explorase statul, bătând coclaurii, îl învăţaseră să 
acorde respectul cuvenit naturii şi oamenilor acelor locuri. 

La vreo cincisprezece metri în interiorul văgăunii, nişte 


forme ciudate se iveau din umbră. Senatorul numără trei 
căruţe. Cu roţi mari. Lungi de vreo trei metri şi late de un 
metru şi jumătate. Şi înalte. Stâlpii şi boltele de susţinere a 
coviltirelor dispăruseră de mult. Se apropie de ele şi testă 
una dintre căruţe. Lemn solid, cu excepţia obadelor de fier 
de la roţi, măcinate de rugină. Astfel de vehicule erau trase 
de patru sau chiar şase cai, dar uneori şi de catâri şi boi. 

— Marfă din secolul nouăsprezecelea, spuse 
superintendentul. Cunosc câte ceva despre asta. Aerul 
deşertului, faptul că au stat ascunse în văgăună, toate 
astea au ajutat la conservare. Sunt intacte, un lucru rar 
întâlnit. 

Rowan se apropie mai mult şi constată că pe fundurile 
căruţelor nu se vedea nimic. 

— Trebuie să fi intrat prin deschizătură, zise 
superintendentul. Ca atare, intrarea trebuie să fi fost mult 
mai mare. 

— Mai e ceva, zise secretarul de stat. 

Rowan urmări în beznă raza de lumină a lanternei şi zări 
rumeguş. Bucăţi din alte căruţe, aşezate în stive înalte. 

— Le-au distrus, rosti superintendentul. Bănuiesc că au 
fost douăzeci de căruţe, dacă nu mai multe, înainte de a 
începe să le dezmembreze. 

De fapt fuseseră douăzeci şi două. Dar senatorul nu 
scoase o vorbă. În schimb, se luă după superintendent şi 
dădu ocol mormanului de lemn măcinat, până ce 
fasciculele luminoase ale lanternelor dezvăluiră mai multe 
schelete umane. Rowan se apropie, cu pietrişul de pe jos 
scârţâind ca zăpada tare sub tălpile bocancilor, şi numără 
trei schelete. Observă imediat cum muriseră oamenii. 

Găuri de glonţ în cranii. 

Se vedeau resturi din hainele cu care oamenii fuseseră 
îmbrăcaţi, precum şi două pălării din piele. 

Superintendentul arătă cu lanterna către schelete. 

— Ăsta a trăit puţin mai mult. 

Rowan văzu un al patrulea schelet. Victima zăcea lipită 
de zidul cavernei. Nicio gaură în craniu. În schimb avea 
coastele făcute zob. 


— Împuşcătură în piept, zise superintendentul. A mai 
trăit suficient de mult ca să scrie asta. 

Lumina lanternei dezvălui un înscris pe zid, asemănător 
petroglifelor pe care senatorul le mai văzuse în peşteri din 
alte părţi ale statului. 

Se aplecă şi citi mâzgălitura. 


FJELDSTED HYDE WOODRUFF EGAN 
BLESTEM PROFETULUI 
NU NE UITAŢI 


Îşi dădu seama imediat de semnificația acelor prenume. 

Însă doar el, unul dintre cei doisprezece apostoli ai 
Bisericii lui Isus Hristos al Sfinților Zilei de Apoi, ştia 
despre ce era vorba. 

— Referirea la profet a fost cea care ne-a determinat să 
vă contactăm, explică secretarul de stat. 

Rowan îşi veni în fire şi se ridică în picioare. 

— Ai dreptate. Oamenii ăştia erau sfinţi. 

— La asta ne-am gândit şi noi. 

De-a lungul istoriei omenirii, Dumnezeu ţinuse mereu 
legătura cu copiii Lui prin intermediul profeților. Oameni 
precum Noe, Avraam şi Moise. În anul 1830, Joseph Smith 
fusese uns de mesagerul cerurilor ca profet al Zilei de Apoi 
pentru restabilirea deplină a evangheliei în pregătirea 
celei de-a doua veniri a lui Hristos. Ca atare, Smith 
înființase o nouă biserică. De atunci şi până acum, 
şaptesprezece bărbaţi îşi luaseră titlul de profet şi 
preşedinte. Fiecare din cei şaptesprezece se ridicase din 
rândurile Cvorumului celor Doisprezece Apostoli, care se 
situa imediat sub profet în ierarhia bisericească. 

Planul lui era să devină cel de-al optsprezecelea bărbat. 

Iar descoperirea de acum l-ar fi putut ajuta. 

Privi în jurul lui prin cavernă şi îşi imagină ce se 
întâmplase acolo în 1857. 

Tot ce era legat de acel loc se potrivea legendei. 

Care acum se dovedea a fi fost adevărată. 


PATRU 


Copenhaga, Danemarca 
8.40 P.M. 


Malone ţinea cârma bărcii, în vreme ce Luke Daniels, cu 
hainele ude după plonjonul de final în apă, stătea aplecat, 
ca să evite şuvoiul rece de aer care intra în barcă pe lângă 
parbriz. 

— Eşti obişnuit cu salturile? întrebă el. 

— Am peste o sută la activ, dar n-am mai aterizat în apă 
de ceva vreme. 

Bărbatul mai tânăr arătă înspre Kirk, care şedea 
ghemuit în apropiere de pupa, şi strigă pentru a se face 
auzit peste uruitul motorului: 

— Eşti o mare pacoste pe capul meu! 

— Vrei să-mi spui şi mie de ce? întrebă Malone. 

— Ce ţi-a spus Stephanie? 

Bună mişcare, să răspunzi la o întrebare cu o alta. 

— Doar că lipseşte un agent şi că individul ăsta ar putea 
şti unde se află. 

— Corect. lar individul ăsta de aici a luat-o la picior ca 
un câine ars pe coadă. 

— Şi de ce a făcut asta? 

— Pen'că e informator. Şi nimănui nu-i plac informatorii. 
Luke se întoarse cu faţa spre Kirk. Când ajungem la mal, 
tu şi cu mine o să avem o mică discuţie. 

Kirk nu răspunse. 

Luke se apropie de Malone, ferindu-se de vânt, cu 
genunchii îndoiţi ca să-şi menţină echilibrul pe puntea care 
se legăna în bătaia valurilor. 

— Spune-mi, tataie, chiar eşti atât de bun cum spune 
toată lumea? 

— Nu mai sunt la fel de bun ca pe vremuri, dar mă 
descurc la fel de bine ca întotdeauna. 

— A, ştii melodia. Îl iubesc pe Toby Keith. L-am văzut în 


concert cam cu cinci ani în urmă. Nu credeam că îţi place 
muzica country. 

— lar eu nu cred că ştiu cum să te consider. 

— Doar ca pe un slujbaş umil al guvernului Statelor 
Unite. 

— Asta e replica mea. 

— Ştiu. Stephanie mi-a cerut să-ţi spun asta. 

— Îţi dai seama că avionul ăla era cât pe-aci să fie 
mitraliat la foc automat, spuse Malone. A fost o neghiobie 
să ataci la rasul apei. 

— Am văzut arma. Dar individul stătea în picioare într-o 
bărcuţă care se legăna, iar tu păreai să ai nevoie de ajutor. 

— Întotdeauna eşti aşa de nesăbuit? 

Malone micşoră turaţia motorului. Se apropiau de 
Copenhaga. 

— Trebuie să recunoşti că am zburat mişto. Roţile alea 
nu atârnau la mai mult de... cât?... doi metri deasupra 
valurilor. 

— Am văzut şi chestii mai tari. 

Luke mimă o durere bruscă de cord. 

— Oh, tataie, m-ai lovit drept în inimă! Ştiu că, pe 
vremuri, ai fost un marinar pe cinste. Un războinic sadea. 
Dar lasă-mi şi mie ceva. Orice. În definitiv, ţi-am salvat 
pielea. 

— Nu zău? Asta ai făcut tu? 

Într-o altă viaţă, Malone fusese unul dintre cei 
doisprezece agenţi iniţiali ai lui Stephanie Nelle, de la 
agenţia de servicii Magellan Billet. Fusese avocat şcolit la 
Georgetown şi comandant de marină. De curând împlinise 
patruzeci şi şapte de ani. Încă nu chelise, iar mintea îi era 
la fel de ascuţită ca odinioară. Trupul lui îndesat era plin 
de numeroase cicatrici cu care se alesese în timp ce îşi 
făcea datoria, acesta fiind unul dintre motivele pentru care 
se pensionase anticipat, cu trei ani în urmă. Acum locuia la 
Copenhaga, unde deţinea un anticariat care ar fi trebuit să 
îl ferească de belele pentru tot restul vieţii. 

— Haide! Recunoaşte, insistă Luke. i-ar fi fost al 
dracului de greu să scapi de tipii ăia. i-am salvat fundul! 


Malone scoase motorul din viteză şi lăsă barca să 
alunece pe lângă reşedinţa regală daneză, apoi pe lângă 
docul de la Nyhavn, după care coti la dreapta pe un canal 
liniştit. Amară imediat după Palatul Christianstorg; în 
apropiere de un şir de cafenele unde oamenii mâncau, 
beau şi fumau zgomotoşi. La cincizeci de metri mai încolo 
se vedea Hajbro Plads, piaţa aglomerată care pentru el 
însemna acasă. 

Motorul se opri, iar Malone se răsuci pe călcâie, după 
care lansă un upercut dreapta care ateriză fix în bărbia lui 
Luke, aruncându-l pe agent pe puntea ambarcaţiunii. 
Tânărul îşi clătină năucit capul, după care se ridică în 
picioare, gata de bătaie. g 

— În primul rând, zise Malone. Nu-mi spui mie tataie. În 
al doilea rând, nu-mi place atitudinea ta de cocoş. Poate 
face ca oamenii să moară. În al treilea rând, cine erau 
indivizii care au încercat să ne ucidă? Şi, în ultimul rând... 
arătă înspre Kirk... pe cine mama dracului toarnă individul 
ăsta? 

Surprinse expresia din ochii tânărului, care spuneau clar 
Tare aş avea chef să mă bat cu tine. 

Însă mai zărea şi altceva. 

Reţinere. 

Malone nu primise răspuns la niciuna dintre întrebări 
până în acel moment. Era jucat pe degete, iar chestia asta 
nu-i plăcea deloc. 

— Chiar lipseşte un om? 

— Chiar aşa. Iar tipul ăsta ne poate arăta calea spre el. 

— Dă-mi telefonul tău. 

— De unde ştii că am unul? 

— E în buzunarul de la spate. L-am văzut. Marfă dată de 
Magellan Billet. Sută la sută sigur, aşa cum nu erau pe 
vremea mea. 

Luke pescui aparatul şi îl decodă pentru utilizare. 

— Sun-o pe Stephanie! 

Tânărul tastă numărul. 

Malone înşfăcă aparatul şi îi spuse tânărului: 

— Ia-l pe Kirk şi aşteptaţi-mă lângă cafeneaua aia! 


Trebuie să port o discuţie privată cu ea. 

— Nu prea îmi place să primesc ordine de la pensionari. 

— Socoteşte-o ca plată pentru că te-am pescuit din apă. 
Şi acum du-te! 

Aşteptă să i se răspundă şi se uită cum Luke şi Kirk 
coborau din ambarcaţiune. Nu era tâmpit. Îşi dădea seama 
că fosta lui şefa îl şcolise bine pe bobocul ăsta. Probabil că 
îi spusese să fie îndrăzneţ, dar nu din cale afară. Altfel, un 
tip capabil ca Luke Daniels l-ar fi făcut arşice. Însă lui 
Malone i-ar fi prins bine. Nu se mai bătuse ca lumea deo 
bună bucată de vreme. 

— Cât a durat până l-ai pocnit? întrebă Stephanie în loc 
de salut, după al cincilea ţârâit. 

— De fapt, am aşteptat un pic mai mult decât ar fi 
trebuit. Şi tocmai am omorât doi bandiți. 

li povesti cele întâmplate. 

— Cotton, am priceput. În bătălia asta nu ai nimic de 
câştigat, însă chiar îmi lipseşte un om, care are nevastă şi 
trei copii. Trebuie să îl găsesc. 

Stephanie ştia că o astfel de abordare funcţiona mereu 
în cazul lui Malone. 

Acesta îi zări pe Luke şi pe Kirk la o distanţă de cincizeci 
de metri. În mod normal ar fi aşteptat până ajungeau în 
anticariatul lui ca să dea acel telefon, însă era nerăbdător 
să afle care era situaţia reală, aşa că vorbi cu voce joasă, 
întorcându-se cu spatele spre cafenele şi cu faţa către 
canalul de apă. 

— Barry Kirk ştie nişte lucruri, spuse Stephanie. Trebuie 
să fie interogat, apoi să mă ajute aici. Tu şi Luke duceţi-vă 
să-mi găsiţi agentul. 

— Deşteptul ăsta pe care l-ai trimis e bun de ceva? 

— De fapt, n-a fost la colegiu. Dar dacă ar fi făcut-o, te 
asigur că n-ar intrat în nicio fraternitate. Nu e genul. 

Malone socoti că Luke avea probabil douăzeci şi şapte, 
douăzeci şi opt de ani, probabil fost militar, căci lui 
Stephanie îi plăcea să-şi aleagă oamenii dintre foştii 
militari. Însă lipsa lui de respect şi mişcările nechibzuite 
păreau să contrazică orice formă de disciplină 


instituţionalizată. 

Şi nici avocat nu era. 

Însă Malone mai ştia şi că Stephanie îşi relaxase treptat 
criteriile de selecţie a agenţilor. 

— Îmi închipui că e o pacoste, zise Malone în aparat. 

— Puțin spus. Însă e tare priceput. Motiv pentru care îi 
tolerez... încrederea exagerată în sine. Seamănă cu cineva 
care a lucrat odinioară pentru mine. 

— Tipii ăia erau chiar acolo, îi zise Malone. Pe apă. Ne 
aşteptau. Asta înseamnă fie că au avut noroc şi au fost la 
locul şi momentul potrivit, fie că există cineva care ştia că 
m-ai chemat în ajutor. Omul care îţi lipseşte are habar 
încotro se îndrepta Kirk? 

— Nu. l-am spus lui Kirk să se îndrepte spre Suedia. 

Malone era sigur că şi ea îşi punea aceeaşi întrebare. 

De unde au ştiut indivizii ăia unde să se afle? 

— Presupun că o să îmi spui doar ce crezi tu că trebuie 
să ştiu. 

— Cunoşti regulile. Nu e operaţiunea ta. Tu doar ai grijă 
de omul meu, după care eşti liber. 

— Am înţeles. 

Puse capăt convorbirii, sări pe țărm şi se duse înspre 
Luke, căruia îi spuse: 

— Ţi-ai făcut rost de un partener pentru noaptea asta. 

— Îmi poţi împrumuta un carneţel şi un pix ca să îmi pot 
lua nişte notițe după care să învăţ? 

— Mereu eşti atât de înfumurat? 

— Iar tu mereu eşti aşa de cald şi de prietenos? 

— Cineva trebuie să aibă grijă de copii ca să nu se 
lovească. 

— În privinţa mea nu trebuie să îţi faci griji, tataie. Am 
singur grijă de mine. 

— Credeam că ţi-am spus să nu îmi mai zici aşa. 

Luke se îndreptă de spate. 

— Mda. Te-am auzit. Asta a fost o împunsătură pe care 
ti-am dat-o gratuit. Nu vor mai exista astfel de politeţuri. 

Malone îl provocă pe puşti cu privirea ochilor lui verzi. 

Provocare care păru acceptată. 


Dar nu acum. Poate mai târziu. 
Malone arătă înspre Kirk. 
— Hai să auzim de are de spus informatorul ăsta! 


CINCI 
x 


Atlanta, Georgia 
2.45 P.M. 


Stephanie Nelle se uită la ceas. Ziua ei de lucru 
începuse la şase dimineaţa - ora amiezii în Danemarca - şi 
încă era departe de a se fi terminat. Din cei doisprezece 
agenţi pe care îi avea, nouă erau în misiune. Ceilalţi trei 
erau trimişi la odihnă. Contrar lucrurilor care se scriau în 
romanele cu spioni sau care puteau fi văzute în filmele de 
acţiune, agenţii nu munceau douăzeci şi patru de ore pe zi, 
şapte zile din şapte. Cei mai mulţi aveau parteneri de viaţă 
şi copii, aveau o viaţă în afara serviciului. Iar asta era bine. 
Munca era suficient de stresantă ca să nu mai fie nevoie de 
complicarea ei cu obsesii maniacale. 

Înfiinţase Magellan Billet cu şaisprezece ani în urmă. 
Agenţia era copilul ei, de care avusese grijă până ce acesta 
ajunsese la pubertate şi adolescenţă. Acum era o echipă de 
agenţi de informaţii ajunsă la maturitate şi creditată cu 
unele dintre cele mai recente succese înregistrate în 
domeniu de America. 

În acel moment, însă, un singur gând îi umbla prin 
minte. Agentul lipsă din Danemarca. 

Aruncă o privire pe ceasul din colţul biroului şi îşi dădu 
seama că sărise atât peste micul dejun, cât şi peste prânz. 
Stomacul începea să protesteze, aşa că Stephanie hotări să 
mănânce în grabă la cantina din clădire, aflată cu trei etaje 
mai jos de biroul ei. 

leşi din încăpere. 

În clădire domnea liniştea. 


Agenţia Magellan Billet fusese de la început proiectată 
pentru un număr redus de personal. În afară de cei 
doisprezece agenţi operativi, mai lucrau acolo cinci 
persoane în zona de administraţie şi trei asistenţi. 
Stephanie insistase ca numărul de angajaţi să rămână 
redus. Mai puţini ochi şi mai puţine urechi însemnau mai 
puţine posibilităţi de scurgere de informaţii. Securitatea 
agenţiei nu fusese niciodată compromisă. Niciunul dintre 
cei doisprezece agenţi iniţiali nu se mai găsea acum pe 
statul de plată - Malone plecase ultimul, cu patru ani în 
urmă. În medie, Stephanie înlocuia o persoană pe an. Însă 
fusese norocoasă. Toţi cei recrutaţi de ea se dovediseră 
excepţionali, iar problemele de natură administrativă erau 
puţine şi rare. 

leşi pe hol pe uşa principală de acces şi se duse către 
lifturi. 

Clădirea era situată într-un parc de birouri liniştit din 
nordul Atlantei, o zonă în care se mai găseau divizii ale 
Departamentului de Interne şi al celui de Sănătate Publică 
şi Servicii. La insistenţele lui Stephanie, agenţia Magellan 
Billet fusese intenţionat plasată într-un colţ ferit, iar 
literele de pe placa de la intrare anunțau un departament 
complet anonim al Departamentului de Justiţie. 

Apăsă butonul şi aşteptă sosirea liftului. 

Uşile se deschiseră şi din cabină ieşi un bărbat zvelt, cu 
o faţă lungă şi ascuţită şi cu o claie de păr argintiu. 

Edwin Davis. 

Ca şi Stephanie, bărbatul era un funcţionar civil de 
carieră şi îşi începuse ascensiunea profesională cu două 
decenii în urmă, în cadrul Departamentului de Stat, unde 
trei secretari îl folosiseră ca să le readucă la viaţă 
departamentele suferinde. Deţinea un doctorat în relaţii 
internaţionale şi era binecuvântat cu un simţ politic de 
excepţie. Un tip comunicativ şi plin de curtoazie, pe care 
alţi oameni tindeau să-l subestimeze, Davis fusese o vreme 
consilier adjunct de probleme de securitate naţională, 
după care preşedintele Danny Daniels îl ridicase la rangul 
de şef de personal la Casa Albă. 


Stephanie se întrebă imediat ce fusese atât de 
important, încât Davis să zboare cinci sute de mile de la 
Washington, D.C., fără să îşi anunţe vizita în prealabil. 
Şeful lui Stephanie era procurorul general al Statelor 
Unite, iar protocolul cerea ca el să fie inclus în orice tip de 
comunicare dinspre Casa Albă. 

Cu toate astea, aşa ceva nu se întâmplase. A 

Oare Davis venise cu treabă? Sau de plăcere? In fond, el 
chiar era prieten bun cu ea. Trecuseră prin multe 
împreună. 

— Te duci undeva? întrebă el. 

— La cantină. 

— Mergem amândoi. 

— O să regret chestia asta? 

— Posibil. Dar trebuie. 

— Îţi aminteşti că ultima dată când tu şi cu mine am stat 
aici, chiar în locul ăsta, şi am purtat o conversaţie similară, 
aproape că am fost ucişi? 

— Dar am câştigat bătălia aia. 

Stephanie zâmbi. 

— Aşa e. 

Coborâră la cantină şi găsiră o masă liberă. Stephanie 
începu să roadă nişte morcovi şi să bea suc de măceşe, în 
vreme ce Davis se mulţumi cu o sticlă de apă. Lui 
Stephanie îi dispăruse brusc senzaţia de foame. 

— Ce mai face preşedintele? întrebă ea. 

Nu mai vorbise cu Danny Daniels de trei luni. 

— Abia aşteaptă retragerea. 

Cel de-al doilea mandat al lui Daniels avea să se încheie 
în curând. Cariera lui politică lua sfârşit. Însă avusese 
parte de o ascensiune pe cinste de la consilier local într-un 
orăşel din Tennessee la preşedinte al Statelor Unite cu 
două mandate. În timpul aceasta, îşi pierduse o fiică şi o 
soţie. 

— l-ar plăcea să mai stea de vorbă cu tine, zise Davis. 

Şi ei i-ar fi plăcut să îl sune. Dar era mai bine aşa cum 
stăteau lucrurile acum. Cel puţin până la finalul 
mandatului lui. 


— ÎI voi suna. La momentul oportun. 

Stephanie şi Daniels descoperiseră că între ei existau 
nişte sentimente, un soi de afecţiune născută probabil de 
pe urma multelor bătălii pe care le purtaseră împreună. 
Niciunul din ei nu era sigur de ceva anume. Doar că el era 
încă preşedinte al Statelor Unite. Şeful ei. Iar în aceste 
circumstanţe era mai bine să se păstreze o oarecare 
distanţă. 

— N-ai venit aici doar ca să transmiţi mesajul ăsta. Treci 
la subiect, Edwin! 

O expresie uşor amuzată se întipări pe chipul prietenului 
ei. Stephanie ştia că acesta avea aproape vârsta de 
pensionare, însă alura îl făcea să pară mult mai tânăr. 

— Înţeleg că ai stârnit un oarecare interes din partea 
celor de la Capitoliu. 

Aşa era. 

Cu o săptămână în urmă, primise de la Comitetul 
Senatorial pentru Alocări Bugetare nu mai puţin de şase 
cereri scrise pentru trimitere de informaţii confidenţiale. 
Aşa ceva nu era o situaţie neobişnuită. Congresul era 
obişnuit să ceară informaţii de la comunitatea serviciilor 
secrete. Dacă un departament sau o agenţie anume nu 
coopera, atunci „cererile” erau urmate de citaţii, care nu 
puteau fi ignorate fără o bătălie în instanţă. Disputele 
publice pe tema informaţiilor confidenţiale erau rare. 
Congresul trebuia calmat. In definitiv, cei de acolo erau 
stăpâni peste punga cu bani. Ca atare, de obicei se ajungea 
la un compromis în spatele uşilor închise. Cele şase cereri, 
însă, nu lăsaseră loc pentru negocieri. 

— Vor să afle absolut totul despre agenţia mea, spuse 
ea. De sus până jos. Rapoarte ale agenţilor de teren, 
rapoarte financiare, analize interne, tot. Aşa ceva nu s-a 
mai pomenit, Edwin. Aproape toate informaţiile astea sunt 
secrete. Am transmis cererile procurorului general. 

— Care mi le-a pasat mie. Am venit ca să-ţi spun că acele 
cereri au legătură cu favoarea pe care ţi-am cerut-o în ce-l 
priveşte pe Josepe Salazar. 

Cu şase luni înainte, un apel telefonic de la Davis 


generase o anchetă a agenţiei asupra lui Salazar. Casa 
Albă dorea un dosar complet, incluzând asocieri financiare, 
de afaceri şi politice. De când se născuse şi până în 
prezent. Salazar deţinea atât paşaport danez, cât şi 
paşaport spaniol, graţie părinţilor lui, care se născuseră în 
ţări diferite. Trăia jumătate de an în Spania, iar cealaltă 
jumătate în Danemarca. Era un om de afaceri care cedase 
altora controlul asupra companiilor lui, care valorau mai 
multe miliarde de euro, astfel încât el să se poată dedica 
exclusiv îndatoririlor de membru activ al Bisericii 
Mormone. Din toate informaţiile adunate, rezulta că era un 
om dedicat misiunii sale, nu avea cazier şi ducea o viaţă 
exemplară. Pentru Stephanie, faptul că Salazar stârnise 
interesul Casei Albe generase o mulţime de întrebări. Însă 
în calitatea ei de funcţionar public loial, nu exprimase 
niciuna dintre acele întrebări cu voce tare. 

O greşeală. 

De care îşi dăduse seama cu trei zile în urmă, când 
agentul trimis de ea în Europa ca să adune informaţii 
pentru dosarul Salazar dispăruse. 

Şi pe care o conştientizase şi mai mult după discuţia pe 
care o avusese cu Malone. 

— Agentul meu care lucra la cazul Salazar a dispărut, 
spuse ea. Chiar în acest moment am agenţi pe teren care 
încearcă să îi dea de urmă. În ce m-ai băgat, Edwin? 

— Habar n-am. Ce s-a întâmplat? 

— Situaţia a luat-o razna. Unul dintre asociaţii lui 
Salazar, un individ pe nume Barry Kirk, a luat legătura cu 
omul meu. Avea informaţii din interior şi chiar pretindea 
că şeful lui ar fi ucis pe cineva. Nu puteam ignora aşa ceva. 
Acum îl avem pe Kirk în custodia noastră, deşi în cursul 
evenimentelor au murit doi oameni de-ai lui Salazar. I-a 
împuşcat Cotton. 

— Cum ai reuşit să-l implici şi pe el? 

Davis şi Malone lucraseră şi ei împreună pe vremuri. 

— Era în apropiere şi nici lui nu-i place să audă că ne 
dispar oameni. 

— Există o legătură între Josepe Salazar şi senatorul 


Thaddeus Rowan. 

— Şi abia acum îmi spui asta?! 

Rowan era preşedintele Comitetului Senatorial pentru 
Alocări Bugetare. Toate cele şase cereri de informaţii 
purtau semnătura lui. 

— Nu eu am fost cu ideea să-ţi ascundem asta. 

Stephanie ştia ce înseamnă aşa ceva. O singură 
persoană putea trece peste şeful de personal al Casei Albe. 

— Preşedintele ar trebui să înţeleagă că nu se poate 
aştepta ca eu să-mi fac treaba dacă mi se ascund 
informaţii, bombăni ea. Chestia asta s-a transformat în 
circ. Unul dintre ai noştri ar putea să moară. 

Davis încuviinţă: 

— Îmi dau seama de asta. 

Însă mai era ceva la mijloc. 

Era adevărat că Stephanie avea doi agenţi pe teren: pe 
Luke şi pe cel care dispăruse. Malone intrase şi el în joc, 
cel puţin temporar, fapt care ridica numărul celor din 
echipă la trei. 

Mai exista însă şi un al patrulea. 

Despre care ea nu-i pomenise nimic lui Malone. 


ŞASE 
* 


Kalundborg, Danemarca 
8.50 P.M. 


Salazar zâmbi atunci când intră în restaurant şi îşi zări 
tovarăşul de cină. Întârziase, dar sunase înainte şi ceruse 
ca musafirului să-i fie transmise scuzele sale, împreună cu 
un pahar de orice fel de băutură ar fi dorit acesta. 

— Îmi pare extrem de rău, îi zise el femeii care îl aştepta 
la masă şi care se numea Cassiopeia Vitt. Am fost reţinut 
de nişte treburi importante. 

Erau prieteni din copilărie. El era cu doi ani mai mare 


decât ea, iar părinţii lor fuseseră tovarăşi o viaţă întreagă. 
Când ajunseseră la douăzeci şi ceva de ani se apropiaseră 
şi mai mult unul de altul, fiind împreună timp de cinci ani 
înainte ca ea să îşi dea seama că atracţia dintre ei servea 
mai mult părinţilor lor decât lor. Sau cel puţin aşa îi 
spusese Cassiopeia la acea vreme. 

Numai că Salazar ştia mai bine cum stătuseră lucrurile. 

Ceea ce îi despărţise fusese de natură mult mai 
profundă. 

El se născuse membru al Bisericii lui Isus Hristos a 
Sfinţilor Zilei de Apoi. Biserica însemna totul pentru el, dar 
nu însemna nimic pentru ea. Intre timp, trecuseră 
unsprezece ani de când ei doi fuseseră ultima oară 
împreună. Păstraseră legătura şi se întâlniseră la diferite 
evenimente. Salazar ştia că ea se mutase în Franţa şi 
începuse să-şi construiască un castel, folosind exclusiv 
materiale şi tehnologie specifice secolului al XIII-lea. 
Castelul se înălța lent, rând de piatră după rând de piatră. 
Salazar văzuse fotografii cu ea şi cu castelul ei de la ţară. 
Atât pozele cu ea, cât şi cele cu castelul erau remarcabile 
şi pitoreşti. 

La fel cum era şi femeia în carne şi oase. 

— E-n regulă, îl linişti ea. Am admirat priveliştea. 

Kalundborg se născuse ca aşezare vikingă pe coasta de 
vest a Zeelandei şi rămăsese una dintre cele mai vechi 
aşezări din Danemarca. Piaţa principală, pavată cu piatră 
de râu, era dominată de o singură construcţie religioasă, 
Biserica Doamnei Noastre, o capodoperă din secolul al XII- 
lea care îngloba cinci turnuri octogonale. Cafeneaua unde 
îşi dăduseră întâlnire se afla pe o latură a pieţei. Mesele pe 
care se odihneau lumânări aprinse erau pline de oameni. 
La cererea lui Salazar, masa lor se afla în faţa ferestrei 
frontale, prin care se putea vedea biserica de cărămidă 
scăldată în lumină. j 

— Am aşteptat toată ziua cina asta, mărturisi el. Imi 
place enorm aici. Mă bucur că ai putut veni în sfârşit în 
vizită. 

Mama lui fusese o daneză introvertită, complet dedicată 


soţului ei şi celor şase copii, dintre care Salazar era cel 
mai mic. La sfârşitul secolului al XIX-lea, când în zonă 
poposiseră misionarii religioşi, familia maică-sii fusese una 
dintre primele care se convertiseră la credinţa Sfinţilor 
Zilei de Apoi. Bunicul lui din partea mamei ajutase la 
organizarea primei parohii din Scandinavia, după care 
urmaseră altele. Acele parohii deveniseră ulterior 
congregaţii teritoriale. Acelaşi fenomen se petrecuse în 
Spania, unde locuise familia tatălui lui. În cele din urmă, 
ambii bunici ai lui Salazar ajunseseră şefi de mari 
congregaţii. Josepe moştenise proprietatea daneză a 
maică-sii din Kalundborg şi obişnuia să îşi petreacă aici 
aproape jumătate de an, din mai până în octombrie, 
reuşind astfel să scape de arşiţa verii spaniole. 

La masa lor apăru chelnerul, iar Salazar comandă un 
pahar cu apă minerală. Cassiopeia îi urmă exemplul. 
Chelnerul scoase meniurile şi amândoi cercetară rapid 
specialităţile casei. 

— Tot mai pleci mâine? întrebă ea. 

— Din nefericire, da. Am de rezolvat nişte treburi care 
necesită prezenţa mea. 

— Urăsc chestia asta. Abia începeam să ne reobişnuim 
unul cu celălalt. 

— Şi tu ai fost aşa de sfioasă, iar eu te-am lăsat în pace. 
Dar a sosit vremea să-mi spui. De ce te-ai întors? De ce ai 
venit aici? 

Cassiopeia reluase legătura cu el cu aproape cinci luni în 
urmă, printr-un apel telefonic. Urmaseră alte câteva 
apeluri şi mesaje electronice. Un alt apel, dat cu o 
săptămână în urmă, avusese ca rezultat invitaţia la masă 
din seara aceea. 

Pe care Cassiopeia o acceptase. 

— Am înţeles că e posibil să mă fi înşelat în privinţa 
anumitor lucruri. 

Cuvintele ei îl intrigară pe Salazar. Lăsă meniul jos pe 
masă. 

— Pe măsură ce am îmbătrânit, zise ea, mi-am dat seama 
că, poate, convingerile părinţilor mei nu erau chiar atât de 


greşite. 

Salazar ştia că ea, la fel ca el, fusese îndrumată, de la o 
vârstă fragedă, către învăţătura Cărţii Mormone, fusese 
învățată Doctrina şi Legile şi încurajată să citească Perla 
Nepreţuită*. Acestea ar fi trebuit să o familiarizeze cu 
toate revelaţiile profeților pe care se întemeia credinţa lor 
şi să îi ofere o înţelegere completă a istoriei bisericii. Toţi 
Sfinţii Zilei de Apoi erau obligaţi să urmeze aceeaşi cale de 
învăţătură. 

Insă el mai ştia şi faptul că ea se revoltase. 

Şi respinsese moştenirea ei. 

Din fericire, niciunul din părinţii Cassiopeii nu mai era în 
viaţă la acel moment ca să trăiască această ruşine. 

— Am aşteptat multă vreme până să te aud rostind 
aceste cuvinte, zise el. Felul în care ai respins credinţa a 
fost cauza înstrăinării tale. 

— Ţin minte. Uită-te la tine! Pe atunci erai pe cale să 
conduci o parohie. Acum eşti membru al Primului Cvorum 
al celor Şaptezeci, la doar un pas distanţă de Cvorumul 
celor Doisprezece Apostoli. Eşti poate primul om din 
Spania care are această mare onoare. 

Salazar auzi mândria din vocea ei. 

În fruntea Bisericii se găsea Prima Preşedinţie, constând 
din profet şi doi consilieri aleşi pe sprânceană. Sub acest 
nivel se găseau cei Doisprezece Apostoli, care erau numiţi 
pe viaţă şi ajutau la stabilirea politicilor Bisericii. 
Dedesubtul acestui nivel se găseau diverse cvorumuri de 
Şaptezeci, fiecare membru al lor fiind foarte respectat. 
Cvorumurile erau însărcinate cu acordarea de ajutor în 
chestiuni de organizare şi administraţie şi îşi manifestau 
autoritatea apostolică sub numele de martori speciali ai lui 
Hristos. Mulți apostoli proveneau din rândurile 
şaptezeciştilor şi toţi profeţii urcaseră în ierarhie din 
rândurile apostolilor. 

— Vreau să redescopăr ce am pierdut, îi zise ea. 

Chelnerul reveni la masa lor cu apa. 


3 Parte a doctrinei Bisericii Sfinţilor Zilei de Apoi (n.tr.) 


Salazar se aplecă peste masă şi o prinse uşor de mână. 
Gestul nu păru să o surprindă pe Cassiopeia. 

— M-aş bucura enorm să te ajut să-ţi redescoperi 
credinţa. Aş fi onorat să te îndrum. 

— De-asta am şi luat legătura cu tine. 

Salazar zâmbi, continuând să ţină mâna peste mâna ei. 
Sfinţii Zilei de Apoi devotați Bisericii nu credeau în sexul 
premarital, aşa că relaţia dintre ei doi nu fusese niciodată 
de natură fizică. 

Însă fusese o relaţie adevărată. 

Atât de adevărată, încât supravieţuise intactă timp de 
unsprezece ani în sufletul lui. 

— Mi-e foame, declară el, cu privirea aţintită în ochii ei. 
Hai să ne bucurăm de masă. Apoi mi-ar plăcea să-ţi arăt 
ceva. Pe proprietatea mea. 

Cassiopeia zâmbi. 

— Ar fi minunat! 


ŞAPTE 


Atlanta, Georgia 


Stephanie era avocat la bază. Îşi începuse viaţa 
profesională în cadrul Departamentului de Stat chiar după 
terminarea şcolii de drept, după care trecuse la 
Departamentul de Justiţie şi urcase pe scara ierarhică până 
la poziţia de adjunct al procurorului general. Probabil că, 
în cele din urmă, ar fi fost numită pe poziţia cea mai înaltă 
de un preşedinte sau altul, însă agenţia Magellan Billet 
schimbase totul. Ideea din spatele agenţiei fusese aceea de 
a creşte o echipă specială de investigaţii, în afara 
jurisdicției FBI, CIA şi a armatei, care să răspundă direct 
în faţa conducerii executive a Departamentului. Agenţii 
erau bine instruiți atât în domeniul legal, cât şi în cel al 
spionajului. 


O agenţie independentă. Inovatoare. Discretă. 

Acestea erau idealurile. 

Iar acea idee devenise realitate. 

Insă Stephanie nu ignora defel realitatea politică. Slujise 
preşedinţi şi procurori generali care proveneau din ambele 
partide majore. Deşi ales şi reales în urma unei cooperări 
bipartizane, Danny Daniels fusese țintuit în ultimii şapte 
ani şi jumătate într-un război politic cumplit. Existaseră 
incidente de trădare cu vicepreşedintele, cu un procuror 
general şi un fost consilier adjunct pe probleme de 
securitate naţională. Ba existase chiar şi o tentativă de 
asasinat. Stephanie se trezise implicată alături de agenţie 
în toate acele crize. Acum trecea din nou printr-una. Se 
pomenea brusc în mijlocul unei chestiuni extraordinare. 

— Te gândeşti vreodată la ce vei face după ce îţi termini 
treaba aici? întrebă Davis. 

Continuau să stea la masă în cantina pustie la acea oră 
din mijlocul amiezii. 

— Intenţionez să muncesc până mor. 

— Am putea să scriem amândoi cărţi de dezvăluiri. Sau 
poate să ieşim la televizor. Pe CNN, CNBC sau Fox. Să fim 
experţii lor de bază, oferindu-le analize pe bandă rulantă. 
Evidenţiind cât de idioată este noua administraţie. Este 
mult mai uşor să dai relaxat din gură decât să fii în 
mijlocul evenimentelor. 

Stephanie se întreba ce era cu fatalismul manifestat de 
Davis, care probabil era indus de nostalgia după vremurile 
trecute. Mai văzuse aşa ceva şi înainte. În timpul primului 
mandat al lui Daniels existase o puternică acţiune pentru 
înlocuirea ei, însă elanul se diminuase până la dispariţie. 
Poate din pricină că nimeni nu-şi dorea slujba pe care o 
avea Stephanie. Nu aveai parte de cine ştie ce lumină a 
reflectoarelor publice într-un birou liniştit din Georgia, 
departe de agitația din capitală. Carierele se ţeseau din 
fire mult mai groase. Un lucru era însă cert - Edwin Davis 
era sută la sută loial şefului său. La fel cum era şi ea. Şi 
mai era ceva. De obicei, nimeni de la Departamentul de 
Justiţie sau de la Congres, sau de la Casa Albă nu prea se 


gândea la Stephanie sau la agenţia Magellan Billet. Numai 
că acum ea apăruse pe radarul senatorului de Utah. 

— Ce vrea Rowan de la mine? 

— Urmăreşte ceva despre care noi am crezut că e doar 
un mit. 

Stephanie surprinse tonul pe care îi vorbea şi care 
semnala un singur lucru: necazuri. 

— Trebuie să-ţi spun o poveste. 

La 1 ianuarie 1863, Abraham Lincoln a emis Proclamația 
de Emancipare. Istoria consemnează momentul drept o 
mare realizare. Realitatea, însă, este mult diferită. 
Proclamaţia nu însemna o lege. Congresul nu a pus-o 
niciodată în aplicare şi niciun stat nu a adoptat-o. Lincoln a 
emis-o pe baza presupusei sale autorităţi de comandant-şef 
al armatei. Insă proclamația în sine nu a eliberat pe 
nimeni. 

Mandatul ei s-a aplicat doar sclavilor din zece state 
intrate la acel moment în rebeliune. Nu scotea sclavia în 
afara legii şi nici nu acorda cetăţenie celor eliberaţi. În 
regiunile federale din Sud, care includeau o mare parte din 
Tennessee şi Virginia, acolo unde negrii ar fi putut să fie 
eliberați şi făcuți cetățeni ai statului, proclamația nu avea 
aplicabilitate. Maryland şi Kentucky erau excluse, la fel 
cum erau şi părți din Louisiana. Pe scurt, Proclamaţia de 
Emancipare nu era decât un truc politic. Elibera sclavi 
doar acolo unde Lincoln nu deţinea autoritate. William 
Seward, secretarul de stat al lui Lincoln, a spus-o cel mai 
bine. „Ne arătăm empatia faţă de sclavie emancipând 
sclavi din regiuni unde nu putem ajunge la ei şi ţinându-i 
legați în lanţuri acolo unde i-am putea elibera. ” 

Lincoln a numit public proclamația drept o „măsură de 
război”, însă în sinea lui recunoştea că era inutilă. În 
definitiv, Constituţia însăşi trata problema sclaviei. În 
articolul 1, paragraful 2, se specifica faptul că sclavii 
urmau să fie socotiți ca trei cincimi dintr-o persoană în 
chestiuni de reprezentare în Congres şi taxe. Articolul 4, 
paragraful 2 cerea ca sclavii fugari către state libere să fie 
returnați stăpânilor lor. Mulţi dintre delegații la Convenţia 


Constituţională deţținuseră sclavi - aşa că nu era nicio 
surpriză faptul că în Constituţie nu fusese inclus nici 
măcar un cuvânt care să pună în pericol acele drepturi. 

La vremea respectivă, Sudul câştiga Războiul Civil. Ca 
atare, singurul efect practic pe care proclamația l-ar fi 
putut avea era acela de a instiga la o revoltă a sclavilor - o 
revoltă din interior, care ar fi putut slăbi duşmanul. O 
astfel de revoltă însemna în mod clar un motiv de 
îngrijorare, întrucât cei mai mulţi sudişti în putere erau la 
război, în vreme ce fermele şi plantațiile lor erau 
supravegheate de bătrâni sau soții. 

Însă nu a avut loc nicio revoltă. 

În schimb, efectul proclamaţiei s-a făcut simţit mai ales 
în Nord. 

Și nu într-o manieră favorabilă. 

Cei mai mulți nordişti au fost şocaţi de şmecheria 
politică. Puţini legau războiul de abolirea sclaviei. Cei mai 
mulţi dintre nordiştii albi îi disprețuiau pe africani, iar 
legile lor privitoare la negri nu ofereau nimic în sensul 
egalităţii pentru sclavii eliberaţi care locuiau în acele 
teritorii. Ziarele nordiste se opuneau cu vehemenţă abolirii 
sclaviei. lar după ce Lincoln şi-a rostit Proclamația, 
violențele indreptate impotriva negrilor din Nord s-au 
intensificat radical. 

Aşa cum s-au intensificat şi dezertările. 

Aproape două sute de mii de negri au fugit din armata 
unionistă. Alte douăsprezece mii au evitat recrutarea. 
Nouăzeci de mii au fugit în Canada. Listele de înrolări au 
rămas goale. Obligaţiunile de război au rămas nevândute. 

Pentru Nord, războiul nu avea nicio legătură cu sclavia. 

— Ce vrei să spui? întrebă Stephanie. 

— Abraham Lincoln nu a fost un erou emancipator, 
răspunse Davis. Înainte de 1854 vorbea rareori despre 
sclavie. De fapt, se opunea public egalităţii politice sau 
sociale între rase. Era în favoarea legii sclavilor fugari, 
care permitea deţinătorilor de sclavi să îşi reclame 
proprietăţile pierdute pe teritoriul statelor libere. Ca 
avocat nu a apărat niciodată vreun sclav fugar. Insă a 


apărat un proprietar de sclavi. Îi plăceau colonizarea, 
returnarea sclavilor eliberaţi către Africa, Haiti, Guyana 
Britanică, Indiile de Vest Olandeze. Oriunde în afara 
Statelor Unite. Administraţia lui a încercat din răsputeri să 
pună la punct un plan de deportare după război. Numai că 
pe atunci existau peste patru milioane de sclavi în 
America. Returnarea lor nu constituia o posibilitate reală, 
din raţiuni financiare şi logistice. 

Pentru Stephanie, subiectul nu era cu totul necunoscut. 
Lincoln devenise de multă vreme subiect de legende, 
poveşti şi mituri popularizate de nenumărate cărţi, filme şi 
show-uri de televiziune. 

— Lincoln a spus-o clar în discursul de învestitură, zise 
Davis. A spus întregii ţări că nu se va amesteca în dreptul 
de a deţine sclavi în statele sudice. Punct. Sfârşitul 
poveştii. El se opunea însă extinderii sclaviei pe noi 
teritorii. 

— Nu mi-am imaginat niciodată că ştii atât de multe 
despre Lincoln. 

— Nu ştiu. Însă realitatea e realitate. Războiul Civil nu a 
avut loc din pricina sclaviei. Cum ar fi putut să aibă loc 
dintr-o asemenea cauză? Însăşi Constituţia avea prevederi 
legate de sclavie. Pe care Curtea Supremă, în decizia din 
cazul Dred Scott, din 1857, le-a recunoscut ca legale. Nu a 
fost niciodată votat vreun amendament la Constituţie 
pentru schimbarea acestor prevederi până la votarea 
Amendamentului Treisprezece, după încheierea războiului. 
Ca atare, cum am fi putut porni un război ca să punem 
capăt la ceva permis în mod explicit de propria 
Constituţie? 

Bună întrebare. 

— Numai că Lincoln, Dumnezeu să-l binecuvânteze, se 
confrunta cu câteva chestiuni serioase, continuă Davis. 
Chestiuni cu care niciun alt preşedinte nu se confruntase 
vreodată. Avea în faţă efectiv perspectiva desființării ţării. 
Europa urmărea de la distanţă, gata să se repeadă asupra 
hoitului rămas. Lincoln se găsea într-o situaţie disperată. 
Ăsta e şi motivul pentru care purtăm discuţia asta acum. 


Stephanie aşteptă. 

— Secesiunea. 

— Adică un stat care părăseşte Uniunea? 

Davis încuviinţă. 

— Ăsta a fost motivul Războiului Civil. Statele sudice au 
declarat că s-au săturat şi aveau dreptul să părăsească 
Uniunea. Lincoln susţinea că nu au acest drept - Uniunea 
era pentru totdeauna şi nu putea fi dizolvată. Şase sute de 
mii de oameni au murit ca să se pună capăt acestei 
dispute. 

Stephanie ştia câte ceva şi despre acest subiect, 
deoarece era pasionată de drept constituţional. 

— Curtea Supremă a pus capăt disputei în 1869, zise ea. 
Cazul Texas versus White. Curtea a decis că secesiunea nu 
este posibilă. Uniunea era de nezdruncinat pentru 
totdeauna. 

— Ce altceva putea decide Curtea? Războiul se sfârşise, 
lăsând în urmă mormane de morţi, iar Sudul era în ruine. 
Ţara încerca să îşi revină. lar în aceste circumstanţe ai fi 
socotit posibil ca o mână de guralivi nordişti îmbrăcaţi în 
robă neagră să decidă întreaga tărăşenie ca fiind 
neconstituţională? Nu cred. 

— Nu credeam că te uiţi la judecători cu atât dispreţ. 

Davis zâmbi. 

— Judecătorii federali sunt ca un junghi în coaste. 
Numeşte un astfel de individ pe viaţă şi o să ai o mare 
problemă. In 1869, Curtea Supremă nu putea decide altfel. 

— Dar noi putem? 

— Aici e problema, Stephanie. Ce-ar fi dacă atât Lincoln, 
cât şi Curtea Supremă s-ar fi înşelat? 


OPT 
x 


Malone descuie uşa anticariatului şi îi conduse pe Luke 
Daniels şi pe Barry Kirk înăuntru. Hajbro Plads era 


aglomerată, dar nu la fel ca vara, când soarele apunea 
târziu, iar piaţa rămânea plină până spre miezul nopţii. 
Vara ţinea şi el magazinul deschis până la ora zece seara. 
La acel moment al anului, însă, închidea la ora şase. 

Aprinse lumina şi încuie uşa la loc. 

— E tare locul ăsta, exclamă Luke. Parcă aş fi la şcoala 
de vrăjitorie din Harry Potter. Şi mirosul ăsta... Am 
impresia că fiecare anticariat emană acelaşi iz. 

— Se numeşte parfumul cunoaşterii. 

Luke îndreptă un deget spre el. 

— Ăsta e umor de anticar? Pun pariu că voi, ăştia din 
branşa asta, vă adunaţi într-un loc şi faceţi schimburi de 
astfel de poante. Corect? 

Malone îşi azvârli cheile pe tejgheaua de la intrare şi se 
întoarse către Barry Kirk. 

— Mi s-a spus că e posibil să ai habar unde se află omul 
nostru dispărut. 

Kirk rămase tăcut. 

— O să mai întreb cu frumosul o singură dată. 

— Susţin ideea, interveni Luke. Spune-ne acum ce ştii! 

— Agentul vostru e în mâinile lui Salazar. 

— Cine e Salazar? întrebă Malone. 

— El e cheia întregii poveşti, explică Luke. Un spanioloi. 
Putred de bogat. Familia face afaceri cu macarale. Ca alea 
pe care le vezi pe şanitierele de construcţii, deasupra 
clădirilor. Tatăl lui a pornit afacerea după al Doilea Război 
Mondial. 

— Cu cinci ani în urmă, am ajuns unul dintre asistenții 
personali ai seniorului Salazar. Dar mi-am dat seama că 
individul are o problemă. Patronul meu este mormon. 

— Şi de ce ar fi asta o problemă? se miră Malone. 

— Este membru senior al Primului Cvorum al Celor 
Şaptezeci şi ar putea chiar să fie numit apostol al Bisericii. 

— Asta e chiar sus în ierarhie, comentă Luke. 

— Am habar de Sfinţii Zilei de Apoi. Malone se uită fix la 
Kirk. Care este problema lui Salazar? 

— Este implicat în nişte treburi necurate. M-am făcut că 
nu le văd... până de curând, când cred că a ucis pe cineva. 


— Şi de unde ştii tu aşa ceva? 

— Nu ştiu sigur. Dar încearcă să obţină un jurnal din 
secolul al XIX-lea. Señor Salazar este un avid colecţionar 
de istorie a mormonilor. Proprietarul cărţii a refuzat să o 
vândă. lar ăsta a fost... un motiv de frustrare. Apoi jurnalul 
a apărut, ca din senin, iar eu am aflat că proprietarul lui a 
fost găsit mort. 

— Şi ce legătură are asta cu Salazar? întrebă Malone. 

— Cam mare coincidenţa, nu credeţi? 

Malone se uită spre Luke, sperând să afle mai multe de 
la acesta. 

— Poţi umple tu spaţiile lipsă din poveste? 

— Aş vrea eu! Am fost însărcinaţi cu o simplă verificare 
de rutină a lui Salazar. Asta a fost tot: fapte şi cifre. Aveam 
un agent de teren care lucra la caz de câteva luni. Kirk, 
aici de faţă, a luat legătura cu el. După aceea, cu trei zile 
în urmă, agentul a dispărut. Am fost trimis să-l găsesc. În 
după-amiaza asta am dat peste câţiva dintre oamenii lui 
Salazar, aşa că i-am furat unul dintre avioane. 

— Are mai multe? 

— Are o nenorocită de flotilă aeriană. Aşa cum am mai 
spus, putred de bogat. 

— Agentul tău a discutat cu mine, zise Kirk. Urma să mă 
ducă într-un loc sigur. Dar când am aflat că señor Salazar 
a pus mâna pe el, am intrat în panică şi am fugit. Mi-a lăsat 
un număr de contact, pe care l-am apelat. Mi s-a spus să 
mă duc în Suedia, însă oamenii lui Salazar mi-au luat 
urma. 

— Patronul tău are oameni? întrebă Malone. 

— Daniţi. 

Nu era un termen pe care să-l fi aşteptat, dar îl 
cunoştea. 

Se duse până la raftul marcat cu eticheta Religie şi 
căută o carte pe care spera să o găsească încă acolo. O 
cumpărase cu câteva luni în urmă de la o femeie bizară, 
care venise la el cu câteva cutii cu cărţi. 

Da, cartea se găsea pe raftul de sus. 

Regatul Sfinţilor. 


Publicată la mijlocul secolului XX. 

Termenul daniți declanşase ceva din memoria lui 
eidetică. Nu-i trebuia mult timp ca să-şi amintească în 
astfel de situaţii. Memorie fotografică era o descriere prea 
simplistă pentru această caracteristică genetică şi nu 
tocmai corectă. Mai degrabă o aplecare către detalii. Un 
soi de junghi în coaste, care, uneori, putea fi de ajutor. 

Verifică indexul şi găsi o referinţă la o predică ţinută la 
data de 17 iunie 1838 de Sidney Rigdon, unul dintre primii 
convertiți la religie de către Joseph Smith. 

Voi sunteţi sarea pământului dar dacă sarea şi-a pierdut 
gustul cu ce va mai fi pământul sărat? Din acel moment 
sarea nu va mai fi bună de altceva decât pentru a fi strivită 
sub talpa omului. Noi am oferit omenirii bunătate, am 
suferit din pricina abuzurilor fără motiv şi am îndurat fără 
dorinţă de revanşă până în ziua de acum, însă persecuțiile 
şi violențele lor nu au curmare. Din această zi şi de la 
această oră înainte însă, nu vom mai răbda nimic. 

Rigdon îşi îndreptase comentariile către alţi apostaţi 
despre care credea că trădaseră restul turmei, dar se 
referea şi la străinii de cauză care abătuseră în mod 
repetat moartea şi violențele asupra Sfinţilor Zilei de Apoi. 
Unul dintre noii convertiți, Sampson Avard, un individ 
descris ca fiind „viclean, plin de iniţiativă şi extrem de 
ambițios”, profitase de sentimentele generale stârnite de 
ceea ce, ulterior, avea să fie numită Predica Sării. Formase 
o organizaţie militară secretă în interiorul cultului, 
cunoscută cu numele de Fiii lui Dan, inspirată dintr-un 
pasaj al Genezei biblice, în care scria că Dan va fi un şarpe 
pe drum, o viperă pe cărare, care se repede să muşte 
copitele calului astfel încât călărețul să cadă pe spate. 
Daniţii erau recrutaţi dintre cei mai tineri, mai duri şi mai 
viguroşi membri, ca o trupă de elită care îndeplinea 
scopuri secrete. Ei acționau nu ca un grup, ci ca indivizi la 
care se putea apela pentru o ripostă violentă şi imediată 
faţă de orice act de violenţă exercitat împotriva Sfinţilor. 

Malone îşi ridică privirea din carte. 

— Daniţii erau fanatici. Nişte radicali în interiorul 


Bisericii Mormone timpurii. Însă au dispărut de multă 
vreme. 

Kirk clătină din cap. 

— Señor Salazar se mândreşte că trăieşte în altă epocă. 
Crede obsesiv în Joseph Smith. Urmează ritualurile vechi. 

Malone ştia despre Smith şi despre viziunile lui legate 
de îngerul Moroni, care se presupunea că îl condusese 
către plăcuţele aurii, pe care Smith le tradusese şi le 
folosise ca să înfiinţeze o nouă religie - mai întâi numită 
Biserica lui Hristos, actualmente cunoscută drept Biserica 
lui Isus Hristos a Sfinţilor Zilei de Apoi. 

— Señor Salazar este inteligent, zise Kirk. Deţine o 
diplomă importantă de la Universidad de Barcelona. 

— Cu toate astea, urmează un individ care susţine că a 
descoperit tăblițe aurii pe care era gravată o limbă străină. 
În afară de Smith şi de câţiva martori, nimeni altcineva nu 
a văzut vreodată acele tăblițe. Dacă ţin minte bine, 
ulterior, câţiva dintre martorii oculari şi-au retras 
mărturiile. Însă Smith tot a reuşit să traducă scrisul de pe 
tăblițe citind cuvintele de pe o piatră aşezată pe fundul 
unei pălării. 

— Este asta similară cu credinţa că un om a fost 
răstignit, a murit şi a înviat din morţi trei zile mai târziu? 
Ambele sunt nişte chestiuni de convingere. 

Malone dorea să ştie: 

— Eşti mormon? 

— A treia generaţie. 

— Înseamnă ceva pentru tine? 

— De când eram mic. 

— Dar pentru Salazar? 

— E viaţa lui. 

— Ai riscat fugind. 

— M-am rugat şi mi s-a spus că aşa trebuie să procedez. 

Malone nu fusese niciodată dornic să-şi pună viaţa 
orbeşte în mâinile credinţei. Însă acum nu era momentul 
pentru o dezbatere religioasă. 

— Unde e omul nostru? 

— Agentul vostru este ţinut în afara Kalundborgului, 


răspunse Kirk. Pe o proprietate deţinută de señor Salazar. 
Nu este principala lui proprietate, ci una adiacentă, spre 
est. În pivniţă există o celulă de detenţie. 

— Iar în clădirea principală, interveni Luke, ţine 
documente? 

Kirk dădu din cap. 

— Biroul este sanctuarul său. Nimeni nu poate intra 
acolo fără permisiune. 

Malone stătea în apropiere de tejghea, privind afară 
spre piaţa întunecată. Lucrase timp de doisprezece ani ca 
agent de teren pentru Departamentul de Justiţie, timp în 
care îşi formase anumite deprinderi care n-aveau să-l mai 
părăsească vreodată. Una era aceea de a fi permanent 
conştient de ceea ce se află în jurul lui. Nici acum nu lua 
masa la restaurant şezând pe scaun cu spatele la uşă. Zări 
prin geamul vitrinei doi bărbaţi, aflaţi la o distanţă de circa 
treizeci de metri de anticariat. Erau amândoi tineri şi 
îmbrăcaţi cu haine şi pantaloni negri. Stăteau în acelaşi loc 
de câteva minute, deosebindu-se astfel de oamenii din jurul 
lor. Malone încercă să nu se uite fix într-acolo, însă rămase 
vigilent. 

Luke veni spre tejghea, cu spatele la fereastră. 

— I-ai văzut şi tu? 

Malone îşi aţinti privirea în ochii tânărului. 

— E greu să nu-i observi. 

Luke ridică braţele în sus şi mimă iritarea, însă vorbele 
pe care le rosti nu se potriveau deloc gestului. 

— Spune-mi, tataie, în locul ăsta există vreo altă uşă de 
acces? 

Malone îi ţinu isonul tânărului, mimând şi el iritarea, 
însă îi oferi un răspuns afirmativ printr-un gest al capului. 

— Ce se petrece? întrebă Kirk. 

Cei doi indivizi de afară se puseră în mişcare, înspre 
anticariat. 

În acel moment se auzi un sunet nou de afară. 

Sirene. 

Care se apropiau. 


NOUĂ 
x 


Stephanie asculta explicaţiile lui Davis. 

— Revoluţia americană nu a fost deloc o revoluţie. 
Obiectivul nu a fost niciodată acela de răsturnare a 
guvernului britanic. Niciunul dintre obiectivele declarate 
nu includea cucerirea Londrei şi înlocuirea monarhiei cu o 
democraţie. Nu. Revoluţia americană a însemnat un război 
de secesiune. Declaraţia de Independenţă a fost o 
declaraţie de secesiune. Statele Unite ale Americii au fost 
înfiinţate de secesionişti. Obiectivul lor era acela de a 
părăsi Imperiul Britanic şi de a-şi modela un guvern 
propriu. În istoria Americii au existat două războaie de 
secesiune. Primul a avut loc în 1776, cel de-al doilea în 
1861. 

Implicaţiile o fascinau, însă Stephanie era mai curioasă 
să afle relevanţa informaţiei. 

— Sudul dorea să părăsească Uniunea deoarece nu mai 
era de acord cu ceea ce făcea guvernul federal, continuă 
Davis. Taxele vamale constituiau marea sursă de venituri. 
Sudul importa mult mai multe lucruri decât Nordul, aşa că 
plătea mai mult de jumătate din taxe. Insă cu mai mult de 
jumătate din populaţia Uniunii, Nordul aspira majoritatea 
cheltuielilor federale. lar asta era o problemă. 
Industrialiştii din Nord îşi datorau existenţa taxelor 
ridicate. Dacă acestea erau eliminate, afacerile lor se 
duceau pe copcă. Chestiunea taxelor vamale a devenit 
subiect de dispută încă din 1824. Sudul se opunea, însă 
Nordul continua să le impună. Nou-creata Constituţie 
Confederată scotea în mod explicit taxele în afara legii. 

Asta însemna că porturile sudiste câştigau un avantaj 
decisiv în faţa celor nordiste. 

— Iar Lincoln nu putea îngădui aşa ceva. 


— Cum ar fi putut? Guvernul federal nu ar mai fi avut 
niciun ban. Sfârşitul jocului. În esenţă, Nordul şi Sudul 
erau în totală contradicţie asupra deciziilor privitoare la 
venituri şi la cheltuieli. După zeci de ani de astfel de 
dispute, Sudul a decis că numai vrea să facă parte din 
Statele Unite. Ca atare, statele sudice au părăsit Uniunea. 

— Şi ce au de-a face Josepe Salazar şi senatorul Rowan 
cu toate astea? 

— Amândoi sunt mormoni. 

Stephanie aşteptă continuarea. 

La momentul Proclamaţiei de Emancipare din ianuarie 
1863, Lincoln intrase în panică. După ce învinsese în 
Bătălia de la Manassas, în iulie 1861, armata unionistă 
înregistrase un şir continuu de înfrângeri. Decisiva Bătălie 
de la Gettysburg urma să aibă loc abia peste şase luni, 
schimbând soarta războiului. Ca atare, în iarna anului 
1863, Lincoln se confrunta cu o criză. Trebuia să nu piardă 
nici Nordul nici Vestul îndepărtat. Pierderea Vestului 
îndepărtat în favoarea Confederaţiei ar fi însemnat 
înfrângere sigură. 

lar menţinerea Vestului îndepărtat însemna încheierea 
unui acord cu mormonii. 

Aceştia ocupaseră valea Salt Lake încă din 1847. Înainte 
de sosirea lor, regiunea era cunoscută sub numele de 
Marele Deşert American, iar lacul sărat din apropiere 
descurajase colonizarea. Însă mormonii munciseră timp de 
şaisprezece ani, construiseră un oraş şi creaseră teritoriul 
Utah. Doriseră recunoaştere ca stat, însă statutul le fusese 
refuzat, ca reacţie la atitudinea lor rebelă şi la convingerile 
neortodoxe, în special cele legate de poligamie, la care 
mormonii refuzau să renunţe. Liderul lor, Brigham Young, 
era un individ hotărât şi capabil, în 1857 s-a pus împotriva 
preşedintelui James Buchanan, când cinci mii de militari 
federali au fost trimişi să restaureze ordinea. Din fericire 
pentru Young, forța invadatoare nu a fost condusă de un 
strateg militar. Armata avea în fruntea ei politicieni, care 
au ordonat un marş pe o distanţă de 1 000 de mile de 
sălbăticie cruntă. Soldaţii au ajuns aproape de Utah la 


începutul iernii, dar au rămas înţepeniţi în munţi şi mulţi 
dintre ei au murit. Înţelept Young a decis că ar fi fost o 
prostie să se lupte în câmp deschis cu o asemenea forţă 
prost condusă, aşa că a trecut la tactici de gherilă - 
incendiind trenurile cu provizii, furând animalele de 
povară, pârjolind pământul. În cele din urmă, Buchanan a 
fost încolţit şi a făcut ceea ce ar face orice bun politician - 
a declarat victoria şi a cerut pacea. Young şi mormonii au 
fost iertaţi de toate păcatele. Conflictul a luat sfârşit fără 
ca măcar să se tragă un singur foc de armă între 
beligeranţi, iar Young a rămas la cârma deplină a 
lucrurilor. În anul 1862, telegraful şi calea ferată treceau 
Chiar prin mijlocul teritoriului Utah înspre Pacific. Dacă 
Lincoln nu dorea o separare, care i-ar fi retezat legăturile 
cu Vestul îndepărtat, atunci era obligat să ajungă la un 
acord cu Brigham Young. 

— E o poveste pe cinste, zise Davis. Congresul a adoptat 
Legea Morrill antibigamie la mijlocul lui 1862, un act care 
tintea poligamia. Mormonilor nu le-a plăcut deloc chestia 
asta. Ca atare, la începutul lui 1863, Young a trimis un 
emisar la Lincoln. Mesajul era limpede. Ja-te de noi şi îţi 
venim de hac! Asta însemna întreruperea legăturilor de 
cale ferată şi de telegraf. Trupele mormone ar fi putut 
intra în război de partea Sudului. Lincoln ştia că această 
chestiune era serioasă. Ca atare, i-a trimis un mesaj lui 
Brigham Young. 

Când eram băiat şi locuiam la o fermă din Illinois, erau 
mereu mari cantităţi de cherestea care trebuia luată de 
acolo. Din când în când, se descoperea câte un buştean 
zdravăn căzut pe jos. Buşteanul era prea mare ca să fie 
spart, prea greu ca să fie mutat din loc şi prea ud ca să fie 
ars, aşa că aram cu plugul în jurul lui. Spuneţți-i profetului 
vostru că îl voi lăsa în pace dacă mă va lăsa şi el în pace. 

— Şi chiar asta s-a întâmplat, zise Davis. Generalul 
Conner, care comanda trupele federale din Utah, a primit 
ordin să nu se războiască cu mormonii pe tema poligamiei 
şi, în general, pe nicio altă temă. I s-a spus să-i lase în 
pace. Următoarea lege pe tema poligamiei a apărut abia în 


1882. Atunci chestiunea a devenit o problemă mare şi mii 
de oameni au fost condamnaţi. Însă la acel moment 
Războiul Civil se terminase de mult, iar Lincoln şi Young 
muriseră. 

— De unde ştii de această înţelegere? 

— Din dosare secrete. 

— Datând din 1863? 

Davis rămase tăcut câteva clipe, iar Stephanie îşi dădu 
seama că în el se dădea o luptă. Omul era legendar pentru 
faţă lui de jucător de poker, însă Stephanie îl cunoştea 
bine. Îl văzuse în cele mai vulnerabile momente şi îi ştia 
expresiile. Între ei nu existau prefăcătorii. 

— Mormonii nu aveau încredere în Lincoln, reluă Davis. 
Nu aveau niciun motiv să aibă încredere în cineva de la 
Washington. Fuseseră ignoraţi, daţi la o parte şi minţiţi 
timp de decenii. Guvernul era cel mai mare duşman al lor. 
Insă în acel moment al istoriei se aflau şi ei cu spatele la 
zid. Ca atare, au încheiat înţelegerea, însă au cerut daune 
colaterale. 

Stephanie era uimită. 

— Ce le-ar fi putut da Lincoln? 

— Aici cunoaştem puţine lucruri. Şi totuşi destule. Mai 
rău este că senatorul Thadeaus Rowan are şi el habar de 
câte ceva. Este apostol al Bisericii Mormone şi, în afară de 
noi, ei sunt singurii oameni în viaţă care au idee despre 
povestea asta. 

— De-asta l-ai vrut cercetat pe Salazar? Pentru legătura 
lui cu Rowan? 

Davis încuviinţă. 

— Cam cu un an în urmă, am început să observăm unele 
lucruri pe care le făcea Rowan. Ni s-a menţionat atunci 
legătura lui cu Salazar. Când ţi-am adresat cererea pentru 
dosarul informativ, ne-am dat seama că avem o problemă. 
Acum problema a devenit şi mai mare. 

Stephanie încercă să-şi aducă aminte ce ştia despre 
mormoni. Nu era o persoană religioasă, iar din câte îl 
cunoştea pe Edwin Davis, nici el nu era aşa ceva. 

— Rowan e isteţ, zise Davis. A plănuit povestea asta cu 


mare atenţie şi a aşteptat momentul potrivit ca să 
acţioneze. Avem nevoie de cei mai buni oameni ai noştri 
implicaţi în chestiunea asta. Ce urmează să se petreacă ar 
putea avea consecinţe catastrofice. 

— Toţi oamenii mei sunt buni. 

— Îl putem păstra pe Malone implicat? 

— Nu ştiu. 

— Plăteşte-l! Fă orice trebuie! Dar îl vreau în povestea 
asta. 

— Nu cred că te-am mai văzut vreodată în halul ăsta. E 
chiar atât de grav? 

— Îmi pare rău că te-am păcălit. Când am cerut dosarul 
despre Salazar, ar fi trebuit să-ţi spun ce ştiam. Am ţinut 
informaţiile pentru mine, sperând că ne-am înşelat. 

— Şi ce s-a schimbat? 

— Nu ne-am înşelat. Tocmai ce am aflat de la secretarul 
de la Interne, care e cu Rowan în Utah. Au descoperit nişte 
leşuri şi căruţe din secolul al XIX-lea în Parcul Naţional 
Zion. Există o legătură cu mormonii. Rowan a zburat 
imediat direct către Salt Lake City, unde se întâlneşte 
chiar acum cu profetul său. Ce discută ei ar putea schimba 
ţara aceasta. 

— Încă îmi lipseşte un om. În acest moment asta e 
prioritatea mea. 

Davis se ridică. 

— Atunci rezolvă problema. Dar am nevoie de tine la 
Washington  mâine-dimineaţă. Trebuie să  gestionăm 
situaţia asta rapid şi cu mare prudenţă. 

Stephanie încuviinţă tăcută. 

Davis clătină din cap. 

— Thomas Jefferson a spus odată că, din când în când, 
este bună câte o mică revoltă, care e necesară în lumea 
politică aşa cum sunt necesare furtunile în lumea fizică, 
aşa, ca un soi de medicament pentru sănătatea 
guvernamentală. Jefferson nu a trăit în lumea noastră. Nu 
sunt sigur că spusele lui ar mai fi adevărate acum. 

— Despre ce discutăm aici? 

Davis îi aruncă o privire îngheţată. 


— Despre sfârşitul Statelor Unite ale Americii. 


ZECE 
x 


Copenhaga 


Malone îl urmări pe Luke reacţionând la mişcările 
indivizilor şi încercă să îi asigurare protecţie lui Barry 
Kirk. Se duse înspre fereastră cu mâna pe armă. Nu 
răspunsese încă la întrebarea lui Luke privitoare la o altă 
uşă de ieşire. 

— Ce se petrece? întrebă Kirk. 

— Avem musafiri. 

— Unde? Cine? 

— Afară! 

Văzu privirea lui Kirk furişându-se dincolo de geam, 
înspre piaţă. Cei doi indivizi aproape că ajunseseră la 
anticariat. 

— Cunoscuţi? îl întrebă Luke pe Kirk. 

— Daniţi. Sunt ai lui Salazar. Îi cunosc. Ei m-au găsit în 
Suedia. M-au găsit aici. Voi, tipilor, nu sunteţi buni de 
nimic! O mor din cauza voastră. 

— Tataie, uşa de siguranţă! Unde e? 

— Urmează coridorul din faţa ta. Dar înţelege că indivizii 
ăştia nu o să întreprindă nimic cu toţi oamenii din piaţă ca 
martori. 

— Bine, am priceput. De-asta ne vor afară. Câţi crezi că 
ne aşteaptă acolo? 

— Suficient de mulţi ca o singură armă în mâna noastră 
să nu rezolve problema. 

— Sunaţi la poliţie, zise Kirk. 

Luke clătină din cap. 

— Nu ne ajută cu nimic. Dar se pare că deja a sunat 
cineva. Sirenele alea se aud tot mai tare. A 

— Nu ştim dacă vin încoace, zise Malone. Însă ultimul 


lucru de care avem nevoie este să ne încurcăm cu poliţia 
locală. O să ieşim în faţa magazinului sperând că indivizii 
ăştia nu vor să provoace o scenă. 

— Şi după aia ai vreun plan? 

— Orice agent bun are. 

Il dispreţuise pe Luke pentru decizia lui pripită de a fugi 
pe uşa din dos, însă admira sângele rece de care tânărul 
dădea dovadă sub presiune. 

Şi mai auzise cum le spusese Kirk indivizilor de afară. 

Daniţi. 

Dacă existase vreodată - şi avuseseră loc multe 
dezbateri istorice pe această temă - gruparea ar fi trebuit 
să existe cu două secole în urmă. Ca reacţie la o 
conjunctură diferită de timp şi spaţiu. Ca o cale de ripostă 
a mormonilor faţă de violențele cu care se confruntau în 
mod obişnuit. Ca atare, ce se petrecea acum? Malone îşi 
luă cheile de pe tejghea şi deschise uşa de la intrare. 
Zgomotul produs de oamenii care se bucurau de noaptea 
daneză crescu în intensitate, la fel şi zgomotul sirenelor. 
Păşi afară şi aşteptă ca Luke şi Kirk să i se alăture, după 
care încuie uşa. 

Cei doi indivizi îi priveau. 

Porni înspre dreapta, către Cafe Norden, care ocupa 
partea de est din Højbro Plads. Distanţa de străbătut pe 
trotuar era de cincizeci de metri. Intre ei şi cafenea se 
găsea fântâna Stork, luminată, care arunca apă în jeturi 
sclipitoare. Oamenii stăteau de vorbă pe marginea ei. Cu 
coada ochiului, Malone îi văzu pe cei doi indivizi venind pe 
urmele lor. Încetini pasul în mod intenţionat, ca să le ofere 
ocazia de a-i ajunge. işi simţea pulsul mai crescut şi 
simţurile intrate în alertă. Işi dorea ca orice confruntare 
care ar fi putut avea loc să se întâmple acolo, în public. 

Cei doi indivizi reduseseră distanţa şi curând ajunseră în 
faţa lor, blocându-le drumul. Malone se simţea doar parţial 
calmat de răceala armei pe care o ascundea în buzunar. 
Dincolo de piaţă, spre canalul de apă, acolo unde se 
sfârşea strada pavată şi era ancorată barca pe care o 
folosise puţin mai devreme, patru maşini de poliţie opriră 


cu scrâşnet de frâne. 

Doi ofiţeri de poliţie porniră în fugă în direcţia lor. 

Alţi doi se îndreptară spre barcă. 

— Chestia asta nu miroase a bine, tataie, bombăni Luke 
printre dinţi. 

Poliţiştii în uniformă pătrunseră în grabă în Hajbro Plads 
şi cotiră către anticariatul lui Malone. Aruncară o privire 
prin fereastra de la intrare şi testară uşa încuiată. Apoi 
unul din ei sparse geamul, iar cei doi intrară în magazin cu 
armele scoase. 

— Ne-ai omorât oamenii. 

Malone se întoarse şi se trezi faţă în faţă cu cei doi 
indivizi. 

— Hei, îmi pare aşa de rău! Pot face ceva ca să-mi 
răscumpăr greşeala? 

— Crezi că e o glumă? 

— Nu ştiu ce e. Dar oamenii voştri au vrut să se bată. N- 
am făcut altceva decât să le respect dorinţa. 

— Îl vrem pe el, rosti individul, arătând înspre Kirk. 

— Nu poţi avea tot ce vrei pe lumea asta. 

— O să punem mâna pe el, într-un fel sau altul. 

Malone trecu pe lângă cei doi şi îşi continuă drumul, 
însoţit de ceilalţi doi, către cafenea. 

Ghicise corect. 

Cei doi n-aveau chef de o scenă urâtă în public. 

În jurul lui Malone, atenţia tuturor era îndreptată asupra 
poliţiştilor şi a evenimentului în derulare de la anticariat. 
Din fericire, poliţiştii aveau patru etaje de căutat. 

Pe trotuarul din faţa ferestrelor de la Cafe Norden 
mesele erau toate ocupate cu oameni care se bucurau de o 
cină târzie. În mod obişnuit, Malone s-ar fi numărat printre 
ei. Era un obicei pe care şi-l formase după ce se mutase 
din Georgia în Danemarca. 

Însă nu şi în seara aceea. 

— Câţi mai crezi că pândesc pe aici? întrebă Luke. 

— Greu de spus. Dar poţi pune pariu că sunt prin 
preajmă. 

— Fii isteţ, Barry, zise cu voce tare unul dintre indivizi în 


urma lor. 

Kirk se opri şi se întoarse. 

— Ţi se va arăta respect, zise unul din cei doi, cel mai 
tânăr, dacă şi tu arăţi respect. Ai cuvântul lui. Altfel va 
exista o pedeapsă. 

Pe chipul lui Kirk se citea teama, însă Luke îl luă de 
acolo. 

Malone păşi între ei. 

— Spuneţi-i lui Salazar că ne vom revedea foarte curând! 

— Abia aşteaptă. Urmă o mică pauză. Şi eu la fel. 

Cei doi poliţişti ieşiră din anticariat. Căutarea nu durase 
prea mult. Malone arătă înspre unul din cei doi indivizi şi 
strigă: 

— Jeg ringede til dig. Zdet er Malone. Det er ham, du er 
efter; og han har en pistol. Eu v-am apelat. Mă numesc 
Malone. Ăsta e individul pe care îl căutaţi şi are un pistol. 

Obţinu instantaneu efectul urmărit. 

Poliţiştii o luară la goană spre ţinta lor. 

Malone se retrase în interiorul Cafe Norden. 

— Ce ai făcut? întrebă Luke. 

— I-am încetinit un pic pe urmăritorii noştri. 

Nu luă în seamă scările care duceau spre salonul de la 
etajul al doilea şi îşi croi drum pe lângă mesele aglomerate 
către spatele salonului de la parter. Restaurantul era plin 
de viaţă, ca de obicei. Prin geam, Malone văzu oameni 
mergând încolo şi încoace pe trotuar. Era un obişnuit al 
locului şi cunoştea întreg personalul, dar şi pe proprietarul 
localului. Ca atare, când intră în bucătărie nimeni nu-i 
acordă nici cea mai mică atenţie. Găsi uşa şi cobori scara 
de lemn către pivniţă. 

La capătul treptelor se iviră trei ieşiri. Una era pentru 
liftul care urca spre etajele superioare ale clădirii, o alta 
care dădea într-un birou şi o a treia care ducea către o 
cămară. 

Aprinse un bec cu incandescenţă din cămară. Încăperea 
era plină cu echipamente de curăţenie, cutii goale de 
legume şi fructe şi alte mărfuri necesare restaurantului. 
Pânze de păianjen se vedeau pe la colţurile zidurilor, iar în 


aerul răcoros se putea adulmeca un iz de dezinfectant. În 
capătul îndepărtat al cămării se vedea o uşă metalică. 
Malone îşi croi cu grijă drum într-acolo şi deschise uşa. În 
faţă îi apăru o altă încăpere. Aprinse un alt bec cu 
incandescenţă. La trei metri deasupra lui se găsea o uliţă 
îngustă, care curgea paralel cu cafeneaua, prin spatele ei. 
Pivniţele de sub clădiri fuseseră cu multă vreme înainte 
unite, formând astfel un nivel subteran care se întindea de 
la o stradă la cealaltă, spaţiul comun fiind împărţit de 
proprietarii de localuri. Malone mai coborâse acolo de 
câteva ori până atunci. 

— Presupun că o să ne ducem undeva unde nu ne pot 
vedea, rosti Luke. 

— Ăsta e planul. 

Dincolo de cea de-a doua pivniţă, Malone găsi o scară de 
lemn care ducea la nivelul solului. Urcă treptele câte două 
odată şi intră într-un spaţiu pustiu, care pe vremuri 
adăpostise un magazin de îmbrăcăminte scumpă. Interiorul 
întunecat era plin de cutii răspândite ici-colo, saci de gunoi 
din celofan, manechine pentru haine şi rafturi metalice. 
Prin ferestrele neacoperite, Malone zări copacii luminaţi 
din Nikolaj Plads, care se găsea la o stradă distanţă în 
spatele Cafe Norden. 

— Ileşim şi o luăm în dreapta, zise el. Ar trebui să fim în 
siguranţă. Am o maşină parcată la câteva străzi mai încolo. 

— Nu cred. 

Malone se întoarse. 

Barry Kirk stătea în spatele lui Luke Daniels, cu o armă 
lipită de tâmpla agentului mai tânăr. 

— Era şi timpul, rosti Malone. 


UNSPREZECE 
x 


Salt Lake City, Utah 


Rowan zburase direct din partea de sud a statului, cu 
ajutorul aceluiaşi elicopter guvernamental care îl 
transportase în Parcul Naţional Zion. Era obişnuit cu 
asemenea evenimente. Erau generate de un om care 
deţinea putere la nivel naţional. Cu toate astea, senatorul 
era atent să nu abuzeze. De-a lungul timpului, văzuse prea 
mulţi colegi prăbuşindu-se. Colegul lui senator de Utah era 
exemplul perfect în acest sens. Nu era un Sfânt al Zilei de 
Apoi, ci un civil obişnuit care nu îşi luase mandatul de 
senator în serios şi îi desconsiderase pe oamenii care îl 
aleseseră. Acum era anchetat de Comitetul pentru Etică al 
Senatului, iar pe coridoare umbla zvonul că omul avea să 
fie îndepărtat pe motiv de comportament nepotrivit. Din 
fericire, era an electoral şi la orizont se ivise deja o 
opoziţie puternică, aşa că votanţii puteau să uite bine- 
mersi de individ. 

Concepţia populară greşită spunea că statul Utah 
aparţinea aproape exclusiv Sfinţilor Zilei de Apoi. 
Realitatea era complet diferită. Conform ultimului 
recensământ, doar 62,1 din populaţie aparţinea acestui 
cult, iar cifrele erau în scădere de la an la an. Rowan 
intrase în politică în urmă cu patruzeci de ani, ca primar al 
localităţii Provo, după care fusese, pentru o scurtă 
perioadă, reprezentant al statului, iar în cele din urmă 
ajunsese la Washington ca senator al Statelor Unite. Nicio 
urmă de scandal nu fusese vreodată asociată numelui său 
sau vreunui lucru în care fusese el implicat. Fusese însurat 
cu aceeaşi femeie timp de cincizeci şi unu de ani. 
Crescuseră împreună şase copii - doi avocaţi, un doctor şi 


trei profesori - care erau acum căsătoriţi la rândul lor şi 
aveau copii. Cu toţii crescuseră în spiritul Bisericii 
Mormone şi rămăseseră credincioşi acesteia, deşi trăiau în 
diverse. Colţuri ale ţării şi erau activi în profesiile lor. 
Rowan îi vizita des şi era apropiat de cei optsprezece 
nepoti. 

Trăia conform Cuvintelor înțelepciunii. Nu bea alcool, nu 
fuma, nu consuma cafea sau ceai. Primul profet, Joseph 
Smith, interzisese aceste vicii în 1833. Cu câțiva ani în 
urmă fusese adăugată o nouă limitare, care încuraja 
restrângerea consumului de carne În favoarea consumului 
de cereale, fructe şi legume. Rowan citise un studiu 
efectuat asupra membrilor cultului care practicau 
abstinenta de la toate cele de mai sus şi rezultatele nu i se 
păreau deloc surprinzătoare. Incidența cancerului la 
plămâni era mică, iar bolile de inimă erau şi mai rare. Per 
ansamblu, sănătatea Sfinților Zilei de Apoi era semnificativ 
mai bună decât a restului populației. Cuvintele unui 
cântecel pentru copii, pe care îl auzise de multe ori în 
biserică, păreau mai adevărate ca oricând: 


Copiii să trăiască mult 
Și să fie frumoşi şi puternici, 

Să dispreţuiască ceaiul, cafeaua şi tutunul 
Să nu bea alcool şi să mănânce 
Puţină carne; 

Să caute să fie măreţi şi buni şi înţelepti. 


Sunase de la bordul elicopterului şi aranjase o întâlnire 
privată. Cu douăzeci şi trei de ani în urmă, fusese chemat 
să slujească în Cvorumul celor Doisprezece Apostoli. 
Iniţial, ei acţionaseră ca nişte consilieri itineranti, 
însărcinaţi cu tot felul de misiuni noi, însă, în timp, 
deveniseră principalul organism administrativ al Bisericii. 
Era o sarcină pe viaţă. Se aştepta de la ei să-şi dedice 
întreaga energie sarcinilor primite, însă existaseră şi 
excepţii. 

Aşa cum era cazul lui. 


A fi membru în vârstă al Senatului Statelor Unite 
presupunea o suită de avantaje. 

In plus, existau precedente. 

Reed Smoot fusese primul care slujise cu mare eleganţă 
în ambele funcţii. Însă fusese nevoie de o bătălie care 
durase patru ani pentru a se realiza aşa ceva, argumentul 
folosit de oponenti fiind acela că religia lui „mormonă” îl 
descalifica de la a sluji în serviciul public. În cele din urmă, 
un comitet pentru eligibilităţi al Congresului recomandase 
ca el să fie îndepărtat din funcţie, însă, în 1907, Senatul, în 
plenul lui, votase pentru respingerea propunerii, 
permițându-i astfel lui Smoot să rămână în slujba 
cetăţeanului, fapt pe care el îl realizase până în anul 1933. 

Drumul lui Rowan nu fusese atât de anevoios. 

Vremurile se schimbaseră. 

Nimeni nu ar mai fi îndrăznit în zilele noastre să 
conteste dreptul unei persoane de a ocupa o funcţie 
publică doar din motive religioase. De fapt, simpla sugestie 
legată de aşa ceva ar fi însemnat o ofensă. Unul dintre 
sfinţi reuşise chiar să ajungă candidat la preşedinţie din 
partea Partidului Republican. 

Însă asta nu însemna că prejudecățile dispăruseră cu 
desăvârşire. 

Dimpotrivă, sfinţii continuau să se confrunte cu opoziţia. 
Nu se mai confruntau cu bătăile, jafurile şi omorurile care 
aveau loc cu 150 de ani în urmă. 

Însă ceea ce aveau ei de înfruntat ţinea tot de 
prejudecăţi. 

Intră într-o clădire rezidenţială multietajată, aflată la est 
de Piaţa Templului din Salt Lake City, un loc modest care 
adăpostea un complex de locuinţe deţinut de Biserică şi 
unde şedea actualul profet. Holul de la intrare era păzit de 
doi gardieni, care îi făcură semn să treacă. 

Intră în lift şi tastă un cod digital. 

În calitatea lui de senior şi preşedinte al Cvorumului 
celor Doisprezece, de om care aproape sigur avea să 
devină următorul conducător, avea acces liber la profetul 
actual. 


Biserica se baza pe loialitate. 

Vechimea lui în cadrul cultului era recompensată. 

Aşa cum ar fi trebuit să fie mereu. 

Nu se schimbase de hainele prăfuite, căci venise direct 
de la aerodrom. Omul care îl aştepta îi spusese că nu era 
nevoie de formalităţi. Nu în acea zi. Nu în urma celor 
descoperite. 

— Intră, Thaddeus, îl pofti profetul când Rowan pătrunse 
în reşedinţa luminată de razele soarelui. Ia loc, te rog! 
Sunt nerăbdător să aud ce ai de spus. 

Charles R. Snow era profet de nouăsprezece ani. La 
momentul învestirii avea şaizeci şi trei de ani, iar acum 
împlinise optzeci şi doi. Mergea pe propriile picioare doar 
atunci când ieşea din reşedinţă, altfel folosea un scaun cu 
rotile. Apostolii erau la curent cu diversele lui afecţiuni 
printre care se numărau anemia cronică, tensiunea scăzută 
şi insuficienţa renală progresivă. Cu toate astea, mintea 
bătrânului continua să fie ascuţită, la fel de activă ca acum 
patruzeci de ani, când Snow ajunsese senior al Bisericii. 

— Te invidiez, spuse Snow. Eşti îmbrăcat în haine de 
aventură şi eşti în stare să te bucuri de deşert. Îmi lipsesc 
enorm plimbările prin canioane. 

Snow se născuse în apropiere de Parcul Naţional Zion. 
Era un sfânt la a treia generaţie, coborând direct dintr-una 
dintre familiile de pionieri care făcuseră acea călătorie 
iniţială spre vest în 1847. În vreme ce majoritatea 
imigranţilor se aşezase în bazinul Salt Lake, Brigham 
Young trimisese mai mulţi pionieri în diverse părţi ale 
noului ţinut. Familia lui Snow se îndreptase spre sud şi 
prosperase într-un mediu pustiu şi lipsit de resurse. Snow 
era economist, licenţiat al Universităţilor de Stat din Utah 
şi Brigham Young, la ultima fiind şi profesor timp de două 
decenii. Fusese ajutor de funcţionar de stat, apoi 
funcţionar plin, episcop şi înalt consilier înainte de a fi 
numit în Primul Cvorum al Celor Şaptezeci şi, în cele din 
urmă, ales ca apostol. Fusese mulţi ani preşedinte al 
misiunii England, o responsabilitate care, în cele din urmă, 
fusese pasată de fraţi lui Rowan. Atitudinea lui de profet 


fusese discretă, cu puţine momente care generaseră 
controverse. 

— M-am oferit să te duc oricând în munţi, zise Rowan, 
aşezându-se în faţa bătrânului. E suficient să spui şi 
aranjez eu totul. 

— De parcă doctorii mi-ar da voie! Nu, Thaddeus, abia 
dacă mă mai ţin pe picioare. 

Soţia lui Snow murise cu zece ani în urmă, iar copiii, 
nepoţii şi strănepoţii lui locuiau cu toţii în afara statului 
Utah. Biserica era viaţa lui, iar el se dovedise un manager 
activ,  supraveghind o mare parte dintre treburile 
administrative cotidiene. Cu o zi în urmă, Rowan îl sunase 
pe Snow şi îi povestise pe scurt ce descoperise în Zion, 
fapt care genera o mulţime de întrebări. Profetul îi ceruse 
lui Rowan să se ducă şi să vadă dacă găseşte vreun 
răspuns la acele întrebări. 

Acum Rowan îi povesti pe larg ce descoperise, după care 
spuse: 

— Sunt căruțele pe care le căutăm. N-am niciun dubiu. 

Snow dădu din cap. 

— Numele de pe ziduri sunt dovada. Nu am crezut că o 
să mai aud vreodată de acei oameni. 

Fjeldsted. Hyde. Woodruff. Egan. 

— Blestemat fie profetul! Ne-au blestemat în moarte, 
Thaddeus! 

— Poate că aveau dreptul să o facă?! Au fost cu toţii 
asasinați. 

— Mereu am considerat întreaga tărăşenie drept o 
poveste inventată. Se pare însă că este adevărată. 

O poveste pe care Rowan o cunoştea în amănunt. 

În anul 1856, războiul părea inevitabil între Statele 
Unite şi Sfinţii Zilei de Apoi. Discuţiile contradictorii legate 
de căsătoriile multiple, religie şi autonomie politică 
ajunseseră la un punct de cotitură. Brigham Young îşi 
conducea comunitatea izolată aşa cum credea el de 
cuviinţă, desconsiderând legea federală. Îşi tipărea propriii 
bani, adopta propriile legi, îşi crease propriile instanţe de 
judecată, îi educa pe tineri aşa cum credea el că e cel mai 


bine şi venera pe cine voia. Chiar şi punerea unui nume 
noilor ţinuturi colonizate fusese motiv de dispută. 
Localnicii se refereau la acel teritoriu cu numele Deseret. 
Congresul american îl numise teritoriul Utah. In cele din 
urmă, se aflase că o armată unionistă mărşăluia spre vest, 
ca să-i supună pe rebelii pe care toată lumea din est îi 
botezase cu numele de mormoni. 

Ca atare, Young hotărâse să strângă bogăţiile acumulate 
de comunitate şi să le ascundă până la sfârşitul conflictului 
care se anunţa la orizont. Fiecare bun valoros fusese 
transformat în lingou de aur, iar mormonii renunţaseră de 
bunăvoie la aproape toate bunurile lor lumeşti. Au fost 
rechiziţionate douăzeci şi două de căruţe care să 
transporte aurul către California, unde alţi sfinţi aşteptau 
să-l primească. Pentru a evita depistarea transportului, a 
fost aleasă o rută sinuoasă, care ocolea aşezările populate. 

Despre cele petrecute după aceea se ştiau prea puţine. 

Povestea oficială spunea că şirul de căruţe încărcate cu 
aur pornise la drum prin ţinuturile necartografiate din 
partea central-sudică a Deseretului. Oamenii au rămas în 
scurtă vreme fără apă şi toate eforturile de a găsi o 
modalitate să îşi astâmpere setea au eşuat. S-a luat atunci 
o decizie de a merge înapoi pe urmele lăsate până la 
ultima sursă de apă întâlnită, asta însemnând o călătorie 
de mai mult de o zi. Mai mulţi membri ai caravanei au fost 
instruiți să se ocupe de cai şi să păzească aurul, în vreme 
ce patruzeci de oameni au pornit după apă. Câteva zile mai 
târziu, la întoarcere, cei patruzeci au găsit căruțele 
incendiate şi înnegrite, oamenii morţi, caii şi aurul lipsă. 

Indienii Paiute au fost învinuiți pentru atac. 

Cei rămaşi în viaţă au petrecut zile întregi pieptănând 
regiunea şi căutând urmele care se estompau din ce în ce 
mai mult pe pantele stâncoase sau se opreau brusc în 
albiile uscate şi sinuoase ale râurilor. In cele din urmă au 
renunţat şi s-au întors cu mâinile goale, ca să îi 
povestească lui Brigham Young despre eşecul lor. 

Au fost trimise noi potere în căutare. 

Niciun lingou de aur nu a mai fost găsit vreodată. 


Documentele spuneau că era vorba de aproximativ 80 
000 de uncii de aur transportate, cu valoarea de aproape 
19 dolari per uncie la acel moment. Aceeaşi cantitate de 
aur ar fi valorat în zilele noastre 150 de milioane de dolari. 

— Îţi dai seama că povestea pe care am auzit-o până 
acum e greşită, zise el. 

Observă că şi Snow se gândise la acelaşi lucru. 

— Căruţele alea nu au fost incendiate, continuă Rowan. 
Au fost intenţionat dezmembrate într-o peşteră. Ascunse. 
Patru oameni împuşcaţi. Apoi peştera a fost închisă. 

În plus, mai exista o problemă. 

— N-am găsit nici urmă de aur acolo, zise el. 

Snow rămase tăcut în scaunul lui cu rotile, în mod clar 
gândindu-se la ceva. 

— Speram ca povestea asta să nu apară pe tapet în 
timpul mandatului meu, şopti bătrânul. 

Rowan se holbă la profet. 

— Nu ne uitaţi! E interesant că ei au ales aceste cuvinte, 
deoarece noi nu am făcut-o, Thaddeus. Nici pe departe. 
Există un lucru de care tu nu ai habar. 

Rowan aşteptă. 

— Trebuie să traversăm strada până la templu. Acolo îţi 
pot arăta. 


DOISPREZECE 
x 


Malone evaluă situaţia. În mod clar Kirk venise înarmat 
la ei. Însă, cu toate evenimentele care se precipitau, cine s- 
ar fi gândit să caute victima de arme? Totuşi, avusese 
sentimentul că era ceva în neregulă cu individul acela încă 
din clipa în care se întâlniseră. 

Iar convorbirea cu Stephanie îi cimentase îndoielile. 

— Tu lucrezi împreună cu cei doi pe care i-am întâlnit în 
piaţă, spuse el. 

— Mai degrabă ei lucrează pentru mine. 


Luke stătea drept ca o lumânare, iar privirea lui spunea: 
Ar trebui să-l doborâm pe nemernicul ăsta chiar aici şi 
Chiar acum. 

Malone îi răspunse tot cu o privire: Nu. 

Nu încă. 

Kirk trase cocoşul armei. 

— Nimic nu mi-ar face mai mare plăcere decât să-i zbor 
creierii. Aşa că trebuie să faci ce-ţi spun. 

— Poliţia a venit prea repede, zise Malone. Evident, 
cadavrele alea din apă ar fi fost descoperite în cele din 
urmă, însă nu aşa de rapid. În plus, era imposibil ca poliţia 
să ne ia urmele atât de curând. Oamenii tăi i-au sunat? 

— Era o cale bună de a te abate. Dea te ţine în mişcare. 
Aveam nevoie ca tu să pleci din oraş. 

— Pe urmă e vorba de cei doi de pe apă. Locul oportun 
la momentul oportun. Într-un singur fel ar fi putut să ştie 
unde trebuie să apară. Arătă înspre Kirk. Tu le-ai spus. 
Pentru ce e tot spectacolul ăsta de doi bani? 

— Ne-am zis că o să aflăm mai multe dacă ne infiltrăm în 
tabăra duşmanului. Agentul vostru tulbură de luni de zile 
apele cu tot felul de întrebări. L-am urmărit cu răbdare, 
însă am crezut că un pic de acţiune ar putea grăbi 
procesul. 

— Aşa că v-aţi sacrificat doi oameni? 

Pe faţa lui Kirk se aşternu o umbră de furie. 

— Chestia asta nu făcea parte din plan. Ar fi trebuit să 
facă totul să pară real, să te preseze, să te amenințe. Din 
nefericire, ai decis să-i omori. 

— Probabil că Salazar are multe lucruri de ascuns. 

— Patronul meu vrea pur şi simplu să fie lăsat în pace. 
Nu apreciază deloc intruziunea guvernului vostru în viaţa 
lui personală. 

— Omul nostru e mort? întrebă Luke. 

— Dacă nu a murit încă, va muri. Ideea era să vă 
atragem pe amândoi în locul unde este el ţinut şi să ne 
ocupăm de voi la pachet. Însă şmecheria aia din piaţă, 
când aţi întors poliţia împotriva oamenilor mei, a stricat 
totul. 


— Îmi cer scuze că sunt o asemenea pacoste, zise 
Malone. 

— Mai bine ne ocupăm de voi aici. Magazinul ăsta pustiu 
pare perfect, la fel cum sunt şi încăperile alea de dedesubt. 
Aşa că o să aşteptăm venirea oamenilor mei. 

— Eşti urmărit? întrebă Malone. 

Kirk ridică din umeri. 

— Pentru asta sunt foarte bune telefoanele mobile. 

Asta însemna că Malone era nevoit să acţioneze. 

— Eşti danit? 

— Înregimentat şi legat prin jurământ. Acum va trebui 
să-ţi laşi arma pe podea. 

Amator. Doar un idiot îi putea cere duşmanului să 
arunce o armă. Oamenii inteligenţi i-o luau, pur şi simplu. 

Îşi duse mâna la spate şi dădu peste pistolul Beretta. 

Însă în loc să lase arma pe podea, aţinti ţeava scurtă a 
pistolului către Kirk, care se dădu înapoi, însă continuând 
să ţină ţeava propriei arme lipită de tâmpla lui Luke. 

— Nu fi idiot, zise Kirk. Îl omor! 

Malone ridică din umeri. 

— Dă-i drumul! Nu-mi pasă nici cât negru sub unghie. 
Individul este doar o pacoste cu gura mare. 

Măsură cu ochiul drept ţeava scurtă a pistolului Beretta. 
Erau patru ani de când nu mai trăsese cu el. Îşi cam ieşise 
din mână, însă tocmai îşi dovedise în timpul confruntării de 
pe apă că încă mai era în stare să tragă. Adevărat, în 
încăpere era întuneric, dar hotări să renunţe la orice 
îndoială şi îşi potrivi arma mai bine. 

— Lasă arma jos, îi ceru Kirk, cu o voce mai hotărâtă 
acum. 

Privirea lui Luke era fixată asupra pistolului, însă 
tânărul părea să aibă mult sânge-rece. Malone îl înţelegea. 
Nu era deloc plăcut să te trezeşti prins între două arme de 
foc. 

— O să număr până la trei, spuse Malone. Ai face bine să 
laşi ţeava în jos până ce termin de numărat. 

— Nu fi idiot, Malone! Oamenii mei vor apărea dintr-o 
secundă în alta. 


— Unu. 

Văzu degetul lui Kirk strângându-se mai bine pe trăgaci. 
Omul trăia o imensă dilemă. Fie îl împuşca pe Luke în cap, 
ceea ce însemna că avea el însuşi să fie împuşcat de 
Malone, fie întorcea arma şi trăgea la întâmplare prin 
magazin. Numai că n-avea cum să tragă vreun foc înainte 
ca primul glonţ să-şi ia zborul din pistolul Beretta. 
Opţiunea cea mai inteligentă era să lase arma jos. Numai 
că amatorii rareori alegeau opţiunea corectă. 

— Doi. 

Trase. 

Sunetul umplu încăperea. 

Glonţul se înfipse în capul lui Kirk, dându-i acestuia 
trupul pe spate. Mâinile se ridicară disperate în aer, după 
care bărbatul se îndoi în lateral şi se prăbuşi în cele din 
urmă pe podea. 

— Trei. 

— Ţi-ai ieşit din minţi! ţipă Luke. Am auzit glonţul 
şuierându-mi pe la ureche. 

— Ia-i arma! 

Luke se aplecase deja după ea. 

— Malone, eşti nebun de legat! Te joci îngrozitor de urât 
şi de nebuneşte cu minţile altor oameni. L-aş fi putut 
dobori. Puteam să îl folosim în viaţă. 

— Nu era o opţiune. lar tipul are dreptate. O să ne 
trezim în scurt timp cu însoțitori. 

Deschise uşa către exterior şi inspectă strada pavată în 
căutarea oricărei posibile probleme, întrebându-se dacă 
focul de armă fusese auzit de cineva. La treizeci de paşi în 
stânga lui, oamenii se deplasau înainte şi înapoi pe o altă 
stradă, cu piaţa Hajbro Plads undeva la stânga şi la 
cincisprezece metri mai în spate faţă de acel loc. Deasupra 
lui, domul verzui al bisericii Nikolaj lucea în noapte. 

— Ia-i telefonul, îi spuse el lui Luke. 

— L-am luat deja. Ştiu şi eu câte ceva despre meseria 
asta. 

— Atunci trage cadavrul în spatele tejghelelor ălora şi 
hai să mergem! 


Luke se conformă, după care veni la uşă. 

leşiră din fostul magazin, îndreptându-se pe o stradă 
lăturalnică şi tăcută către cea mai aglomerată piaţă 
publică a oraşului, Kongens Nytorv. Drumurile pline de 
maşini prinse în traficul de noapte încercuiau o statuie a 
lui Christian al V-lea. Teatrul regal era luminat strălucitor, 
la fel ca şi Hotel D'Anglettere. Cafenelele din piaţa 
Nyhavn, aflate pe latura îndepărtată a pieţei, către luciul 
apei, erau încă pline cu oameni. Malone reuşise să-i 
întârzie pe cei doi daniţi în Højbro Plads, dar numai pentru 
puţină vreme. Dacă Kirk avusese dreptate şi indivizii erau 
pe urmele lui, atunci trebuia să se mişte cu repeziciune. 
Privirea lui inspectă scena plină de oameni, căutând soluţia 
perfectă. 

Traversară strada şi porniră către staţia de autobuz. 

Copenhaga dispunea de un excelent sistem public de 
transport, iar Malone luase adesea autobuze din acel loc. 
Maşinile veneau şi plecau la fiecare câteva minute, iar una 
dintre ele taman încetinea ca să oprească în staţie, cu 
călătorii în dreptul uşilor pentru a cobori. 

— Telefonul, îi ceru el lui Luke, care scoase imediat 
aparatul la iveală. 

Fără să se uite în jur, Malone lăsă mobilul pe bara de 
protecţie din spate a autobuzului. 

Uşile se închiseră, iar maşina se puse încet în mişcare, 
îndreptându-se către nord şi către palatul regal. 

— Chestia asta ar trebui să le dea de lucru celor care ne 
urmăresc, zise Malone. 

— Crezi că a spus vreo iotă de adevăr? 

Malone dădu din cap. 

— A riscat arătându-şi mâna. Dar credea că e la butoane 
şi poate gestiona situaţia. 

— Mda. Mare greşeală! Habar n-avea că are de-a face cu 
un nenorocit de cowboy sălbatic. 

— Trebuie să mergem să vedem ce se află în locul pe 
care l-a menţionat, deşi întreaga tărăşenie pute a capcană 
de la o poştă. Arătă spre sud. Am o maşină parcată la 
câteva străzi distanţă. Unde se află proprietatea lui 


Salazar? 
— In Kalundborg. 


TREISPREZECE 
x 


Kalundborg, Danemarca 
11.00 P.M. 


Salazar savura cina, încântat că, după atâţia ani, 
Cassiopeia se întorsese în viaţa lui. Apelurile ei telefonice 
din urmă cu câteva luni fuseseră pe cât de bine-venite, pe 
atât de neaşteptate. Li fusese dor de ea. Cassiopeia fusese 
prima lui iubire, femeia pe care ajunsese să creadă că ar 
putea să o ia de soţie. 

Din nefericire, relaţia lor luase sfârşit. 

— Relaţia noastră nu o să funcţioneze, îi spusese ea. 

— Te iubesc. Știi asta. 

— Şi eu nutresc sentimente profunde pentru tine, însă 
între noi există... diferenţe. 

— Credinţa nu ar trebui să ne despartă. 

— Insă o face, replicase ea. Tu eşti un credincios 
adevărat. Cartea Mormonilor este sacră pentru tine. 
Cuvintele înţelepciunii sunt un ghid al vieţii tale. Respect 
asta. Insă şi tu trebuie să respecţi faptul că ele nu 
înseamnă acelaşi lucru pentru mine. 

— Părinţii noştri credeau, aşa cum cred şi eu. 

— Și nici cu ei nu am fost de acord. 

— Deci eşti dispusă să ignori ce-ţi spune inima? 

— Inainte de a începe să te dispreţuiesc, cred că e mai 
bine să ne despărțim prieteni. 

Avusese dreptate dintr-un punct de vedere. Pentru el, 
credinţa era importantă. Niciun succes nu poate înlocui 
eşecul de acasă. Asta predicase David O. McKay. Doar soţii 
şi soțiile, acţionând împreună, pot ajunge la viaţa veşnică 
în rai. Dacă se dovedeşte că vreunul din cei doi greşeşte, 


amândurora li se interzice mântuirea. Căsătoria înseamnă 
o legătură pe vecie - între un bărbat şi o femeie -, iar 
familia de aici este o reflectare a familiei din rai. Ambii 
trebuie să fie complet dedicati. 

— Mi-a părut atât de rău să aflu de soţia ta, îi spuse ea. 

Salazar se însurase la mai puţin de un an după ce relaţia 
lui cu Cassiopeia se sfârşise. O femeie minunată din 
Madrid, dedicată credinței, devotată învățăturilor 
profeților. Incercaseră să aibă copii, dar fără succes, 
doctorii spunând că era probabil ca problema să fie la ea. 
El socotise totul ca din voinţa Domnului şi acceptase 
soarta. După aceea, cu patru ani în urmă, ea murise într-un 
accident de maşină. Acceptase şi această tragedie ca fiind 
voinţa Domnului. Poate că era un semn al schimbării de 
direcţie. lar acum reapăruse această femeie plină de viaţă 
şi frumoasă, din trecutul lui. Un alt semn? 

— Probabil că te-ai simţit oribil, continuă ea, iar el îi 
aprecie cuvintele de consolare. 

— Încerc să mi-o amintesc cu grijă. Durerea pierderii 
este încă vie. Nu pot nega asta. Presupun că de aceea nu 
am căutat altă soţie. Salazar ezită câteva clipe. Dar ar 
trebui să-ţi pun o întrebare. Te-ai măritat vreodată? 

Ea clătină din cap. 

— Cam trist, nu crezi? 

Salazar savură codul pe care îl comandase, iar 
Cassiopeia părea să se bucure de mulţimea de creveţi de 
Baltica din farfurie. Salazar observă că ea nu comandase 
vin, preferând apa minerală. În afara prohibiţiilor de 
natură religioasă, el crezuse întotdeauna că alcoolul îi 
determină pe oameni să spună şi să facă lucruri pe care le 
regretă ulterior, aşa că nu îşi luase niciodată acest obicei. 

Cassiopeia arăta fabulos. 

Părul ei negru, răsucit în bucle, îi cădea chiar sub umeri 
şi încadra aceleaşi sprâncene subţiri, obraji traşi şi nas lat 
de care el îşi amintea. Pielea ei cu tenul închis rămăsese la 
fel de netedă şi de întinsă ca o bucată de săpun, iar gâtul 
continua să stea drept ca o coloană. Emana o asemenea 
senzualitate calmă şi controlată, încât aproape părea 


regizată. 

O adevărată frumuseţe venită din ceruri. 

Dragostea este acea calitate constantă şi neînşelătoare 
care are puterea de a ne ridica deasupra răului. Este 
esența evangheliei. Este securitatea căminului. Este 
păzitoarea vieții comunităţii. Este un far al speranţei într-o 
lume a durerii. 

Iar el ştia prea bine asta. 

Îi plăcea că îngerul continua să-l protejeze. 

Niciodată nu greşise. Întotdeauna avusese dreptate. 

— La ce te gândeşti? întrebă Cassiopeia. 

Ea îi atrăgea atenţia ca un magnet. 

— La faptul că este minunat că sunt iarăşi alături de 
tine, fie şi doar pentru câteva zile. 

— Trebuie să se limiteze la atât? 

— Absolut deloc. Însă ţin minte conversaţia noastră din 
trecut, când mi-ai spus clar ce crezi despre credinţa 
noastră. Trebuie să ştii că pentru mine nu s-a schimbat 
nimic. 

— Numai că, aşa cum am spus mai devreme, lucrurile s- 
au schimbat... pentru mine. 

Salazar aşteptă explicația ei. 

— Recent am făcut ceva ce n-am făcut niciodată când 
eram copil. Cassiopeia se uită fix în ochii lui. Am citit 
Cartea Mormonilor. Fiecare cuvânt din ea. După ce am 
terminat-o, mi-am dat seama că tot ce scria acolo era 
perfect adevărat. 

Salazar se opri din mâncat ca să asculte cu atenţie. 

— Apoi mi-am dat seama că stilul meu actual de viață nu 
este demn de originea mea. Am fost născută şi botezată ca 
mormon, dar n-am fost niciodată aşa ceva. Tatăl meu a 
condus una dintre primele congregaţii din Spania. Atât 
tata, cât şi mama erau credincioşi devotați. Cât au trăit ei, 
am fost o fiică bună şi am făcut ce mi-au cerut. 

Făcu o scurtă pauză. 

— Dar n-am crezut niciodată cu adevărat. Ca atare, nu 
m-am aşteptat deloc la ceea ce aveam să înţeleg citind 
cartea. O persoană nevăzută îmi tot şoptea în ureche că 


era adevărat ce citeam. Mi-au dat lacrimile când am 
recunoscut în sfârşit darul Sfântului Duh pe care l-am 
primit prima dată când eram copilă. 

Salazar auzise poveşti similare de la convertiți de pe 
suprafaţa întregii Europe. Propria congregaţie spaniolă 
cuprindea aproape cincimii de sfinţi dispersaţi în 
douăsprezece comunităţi. Ca membru al Primului Cvorum 
al Celor Şaptezeci, el supraveghea congregaţiile de pe tot 
continent. În fiecare zi li se alăturau noi convertiți cu 
bucuria pe care o zărea acum pe chipul Cassiopeii. 

Iar asta era minunat. 

Dacă aşa ceva s-ar fi petrecut cu unsprezece ani în 
urmă, ei doi cu siguranţă ar fi fost căsătoriţi. Dar poate că 
raiul le mai oferea o şansă? 

— Am fost şocată de adevărul celor citite, rosti ea. Eram 
convinsă. Ştiam că Sfântul Duh atesta adevărul fiecărei 
pagini. 

— Îmi amintesc când a fost prima dată la mine, zise el. 
Aveam cincisprezece ani. Tata citea cartea cu mine. Am 
ajuns să cred că Joseph Smith i-a văzut cu adevărat pe 
Dumnezeu şi pe Fiul Lui într-o viziune şi că i s-a spus să nu 
se alăture altei credinţe. În schimb, trebuia să reclădească 
adevărata Biserică. Acel testament m-a slujit bine de-a 
lungul anilor. M-a menţinut concentrat, dornic să mă 
dedic, cu toată inima, celor ce trebuiau făcute. 

— Am fost o neghioabă că nu am admirat asta atunci, cu 
atâţia ani în urmă, replică ea. Am vrut să ţi-o spun. De-asta 
sunt aici, Josepe. 

El era încântat. 

Mâncară în tăcere câteva minute. Salazar îşi simţea toţi 
nervii întinşi, atât de la cele întâmplate mai devreme, cât şi 
din pricina celor care se petreceau acum. Încercase să-l 
sune pe Părintele Rowan ca să-i raporteze ce aflase de la 
agentul prins, însă nu reuşise să ia legătura. 

Simţi telefonul vibrându-i în buzunar. 

În mod normal, l-ar fi ignorat, însă aştepta un apel din 
Utah şi un raport de la Copenhaga. 

— Scuză-mă! 


Verifică ecranul telefonului. 
Un mesaj text. 


URMĂRIREA LUI KIRK. ÎN MIŞCARE. 


— Probleme? întrebă Cassiopeia. 

— Din contră. Veşti bune. Un alt efort încununat de 
succes. 

— Am observat că afacerea familiei tale a prosperat, zise 
ea. Tatăl tău ar fi mândru. 

— Fraţii şi surorile mele lucrează din greu în companie. 
Ei rezolvă treburile cotidiene de mai bine de cinci ani. 
Înţeleg foarte bine că Biserica are nevoie acum de întreaga 
mea atenţie. 

— Dar nu se cere asta de la un membru al Celor 
Şaptezeci. 

El încuviinţă. 

— Ştiu. Însă eu însumi am luat acea decizie. 

— În pregătirea vremii când vei fi propus ca apostol? 

Salazar zâmbi. 

— Habar n-am dacă se va întâmpla asta vreodată. 

— Eşti candidatul ideal pentru aşa ceva. 

Poate că era. Aşa spera şi el. 

— Vei fi ales, Josepe. Intr-o bună zi. 

— Asta, zise el, va fi decizia Tatălui Ceresc şi a 
profetului. 


PAISPREZECE 
x 


Salt Lake City 


Rowan îl ajută pe profetul Snow să urce treptele de 


piatră şi să pătrundă prin intrarea dinspre est. La patru 
zile după ce pionierii ajunseseră în bazinul Salt Lake, 
Brigham Young îşi înfipsese bastonul în sol şi proclamase: 
Aici vom construi un templu pentru Dumnezeul nostru! 
Construcţia începuse în 1853 şi continuase timp de 
patruzeci de ani, cea mai mare parte din muncă fiind 
efectuată voluntar de acei primi sfinţi. Fuseseră folosite 
materiale de cea mai bună calitate, cuarțul de monzonit 
pentru zidurile înalte de şaizeci de metri fiind transportat 
cu boi de la carierele aflate la douăzeci de mile depărtare. 
Zidurile finisate erau groase de trei metri la bază, 
ajungând la doi metri grosime în vârf. Sub acoperiş se 
întindea o suprafaţă a construcţiei de peste douăzeci şi 
cinci de mii de metri pătraţi. Patru etaje, în vârful cărora 
străjuia statuia de aur a îngerului Moroni, cea care, alături 
de turlele distincte, devenise emblema acestei biserici. 

Simbolismul abunda în clădire. 

Cele trei turle din partea de est reprezentau Prima 
Preşedinţie. Cele douăsprezece pinacluri care se înălţau 
din turnuri îi simbolizau pe cei doisprezece apostoli. 
Turnurile din partea de vest îi reprezentau pe episcopi şi 
înaltul consiliu al Bisericii. Partea de est era intenţionat 
construită cu doi metri mai sus, ca toată lumea să 
înţeleagă care era ierarhia. Crenelurile asemănătoare 
celor de pe castele ilustrau separarea de lume şi 
protejarea slujbelor sfinte practicate în interiorul bisericii, 
ca o declaraţie în piatră că nimeni nu avea să distrugă 
acest edificiu impunător, aşa cum se întâmplase înainte de 
construcţia bisericii cu templele din Missouri şi Illinois. 

În vârful fiecărui turn central se găseau pictaţi ochi, care 
reprezentau abilitatea Domnului de a vedea tot. Pietrele 
care simbolizau pământul, luna, soarele, norii şi stelele 
spuneau fiecare o poveste despre regatul ceresc şi despre 
promisiunea mântuirii. Unul dintre primii seniori ai 
Bisericii sintetizase totul perfect atunci când proclamase: 
Fiecare piatră înseamnă o predică. 

lar Rowan era de acord cu asta. 

Vechiul Testament spunea că templele reprezentau 


casele Domnului. Acum Biserica deţinea 130 de temple pe 
tot globul. Cel de acolo ocupa o suprafaţă de zece acri în 
centrul oraşului Salt Lake, având clădirea ovală a 
tabernacolului chiar în spate, vechea Sală de Adunări în 
apropiere şi două centre moderne pentru vizitatori în 
vecinătate. De cealaltă parte a străzii se ridica un imens 
centru de conferinţe, care putea adăposti peste 20 000 de 
oameni. 

Accesul în interiorul oricărui templu era restricţionat la 
acei membri care ajunseseră la nivelul de „recomandare a 
templului”. Ca să atingă un asemenea statut, un sfânt 
trebuia să creadă în Dumnezeu Tatăl şi în Isus 
Mântuitorul. Trebuia să sprijine Biserica şi toate 
învăţăturile acesteia, incluzând legea castităţii, care 
impune celibatul în afara căsătoriei. Trebuia să fie sincer, 
să nu-şi abuzeze niciodată familia, să rămână curat din 
punct de vedere moral şi să plătească anual contribuţia 
cerută. De asemenea, trebuia să-şi ţină jurămintele 
solemne depuse şi să poarte veşmintele templului, zi şi 
noapte. Odată recomandat de un episcop şi de un 
preşedinte de congregaţie, candidatul rămânea valid timp 
de doi ani, înainte de a trece printr-un întreg proces de 
revizuire. 

A avea o recomandare a templului însemna o 
binecuvântare dorită de toţi sfinţii. 

Rowan trecuse prin etapa templului la vârsta de 
nouăsprezece ani, când îşi îndeplinise misiunea. De atunci 
şi până acum avusese permanent parte de o recomandare. 
Acum era cel de-al doilea oficial ca poziţie în ierarhia 
Bisericii şi se găsea poate la doar câteva luni distanţă de a 
deveni următorul profet. 

— Unde mergem? îl întrebă el pe Snow. 

Picioarele bătrânului abia se mişcau, dar omul reuşi să 
treacă de uşile de intrare. 

— Trebuie să vezi ceva! 

Cu fiecare treaptă ierarhică urcată, Rowan fusese pus la 
curent cu informaţii din ce în ce mai secrete. Biserica 
funcţionase întotdeauna prin compartimentare, 


informaţiile fiind transmise vertical şi orizontal doar celor 
care aveau nevoie să le afle. Ca atare, avea sens să existe 
chestiuni despre care doar omul aflat în vârful ierarhiei să 
aibă habar. 

Doi tineri angajaţi ai templului aşteptau la piciorul unei 
scări. De obicei, doar pensionarii lucrau în interiorul 
templelor, însă cei doi erau speciali. 

— Trebuie să ne schimbăm hainele? îl întrebă el pe 
profet. 

În mod normal, în interiorul templului erau purtate doar 
veşminte albe. 

— Nu şi azi. Suntem doar noi doi. Snow se îndreptă spre 
cei doi oameni şi le zise: Apreciez ajutorul vostru. Mă tem 
că picioarele mele nu pot urca scara. 

Cei doi încuviinţară scurt. În ochi li se citea afecțiunea şi 
respectul pentru bătrân. Nimeni în afara apostolilor nu 
avea voie să fie martor la ajutorul acordat de ei. Snow se 
aşeză pe braţele lor încrucişate, iar cei doi îi ridicară 
trupul fragil de pe covorul bleu. Rowan îi urmă în susul 
scării în stil victorian, sprijinindu-se cu mâna de balustrada 
din lemn şlefuit de cireş. 

Urcară la etajul al treilea şi intrară în sala de consiliu. 

Pereţii albi, covorul alb şi tavanul alb îmbrăcau 
încăperea într-o aură de puritate supremă. Lămpile în stil 
victorian aruncau o lumină strălucitoare. În încăpere, pe 
covorul imaculat, se  odihneau cincisprezece scaune 
tapiţate, cu spătar jos. Douăsprezece dintre ele erau 
aranjate în semicerc, cu faţa către zidul de sud, iar alte trei 
scaune stăteau cu faţa spre primele, aliniate în spatele 
unui birou simplu. 

Scaunul din centrul celor trei era destinat exclusiv 
profetului. 

Snow fu aşezat pe scaunul lui, după care cele două 
ajutoare plecară, închizând uşa în urma lor. 

— Acesta este cel mai sigur loc de pe planeta asta 
pentru noi, zise Snow. Aici mă simt cel mai în siguranţă. 

La fel se simţea şi Rowan, de multă vreme. 

— Ce vom discuta acum nimeni, în afara următorului 


profet de după tine, nu are voie să afle. Va fi de datoria ta 
să transmiţi informaţia mai departe. 

Ei doi nu vorbiseră niciodată despre succesiune până în 
acel moment. 

— Presupui că voi fi ales. 

— Aşa a fost calea noastră de multă vreme. Tu urmezi. 
Mă îndoiesc că omologii tăi se vor abate de la tradiţie. 

Cele douăsprezece scaune aranjate în semicerc erau 
pentru apostoli. Cel destinat lui Rowan se găsea în centru, 
direct în faţa profetului, având, simbolic, doar biroul între 
ele. De o parte şi de cealaltă a profetului şedeau cei doi 
consilieri ai Primei Preşedinţii. Rowan se gândise deja pe 
cine avea să aleagă pentru a-l flanca atunci când venea 
vremea ca el să preia conducerea. 

— Priveşte în jur, Thaddeus, rosti Snow, cu voce spartă. 
Ne supraveghează profeții. Fiecare dintre ei este 
nerăbdător să afle cum vei reacţiona la ceea ce vei auzi. 

Pe pereții albi erau  înrămate portretele celor 
şaisprezece bărbaţi care conduseseră Biserica înainte de 
Snow. 

— Portretul meu li se va alătura în curând. Snow arătă 
înspre un loc gol. Atârnă portretul meu acolo, ca să mă 
vezi întotdeauna! 

Pe biroul din faţa bătrânului se odihnea o cutie simplă, 
din lemn, lungă de circa şaizeci de centimetri, lată de 
treizeci şi înaltă de cincisprezece, cu capacul închis. 
Rowan o observase imediat ce intrase şi presupusese că 
motivul pentru care ei doi se aflau acolo avea legătură cu 
ea. 

Snow surprinse interesul lui. 

— Am adus asta din arhivele încuiate. Este doar pentru 
profeti. 

— Dar eu nu sunt profet. 

— Dar vei fi în curând şi trebuie să ştii ceea ce îţi voi 
dezvălui. Informaţia mi-a fost şi mie transmisă de către 
predecesorul meu atunci când am slujit în calitatea ta de 
preşedinte al celor doisprezece. lţi aminteşti ce s-a 
întâmplat aici, în templu, în 1993? Cu piatra de căpătâi. 


Povestea devenise legendă. În acel an fusese săpată o 
groapă adâncă de trei metri în apropiere de colţul de sud- 
est al templului. Scopul fusese acela de a se găsi un bloc 
de piatră scobit din fundaţia clădirii. In anul 1867, în 
timpul construcţiei templului, Brigham Young umpluse 
gaura din bucata de piatră cu tot felul de cărţi, pamflete, 
periodice şi un set de monede de aur cu valori de 2,5 
dolari, 5 dolari, 10 dolari şi 20 dolari, astfel creând un soi 
de capsulă a timpului. Piatra fusese găsită crăpată, fapt 
care făcuse ca o mare parte din hârtiile din interior să fie 
deja putrezite. Supravieţuiseră fragmente din aceste 
documente, care fuseseră depuse în arhivele Bisericii, 
unele dintre ele fiind ocazional expuse la Biblioteca de 
Istorie. În anul 1993, Rowan îşi începea cel de-al treilea 
mandat de senator şi tocmai urcase în ierarhia Bisericii la 
rangul de apostol. Nu fusese prezent în data de 13 august, 
exact la 136 de ani distanţă de ziua în care blocul de piatră 
fusese sigilat. 

— Eu am fost aici, zise Snow, când s-au căţărat din 
groapa aia cu găleţile pline de resturi mâloase de hârtii. 
Insă monedele erau superbe. Făurite chiar aici, în Salt 
Lake. Asta înseamnă aurul - timpul nu-l afectează deloc. 
Cu hârtia a fost cu totul altceva. Umezeala şi-a spus 
cuvântul. Profetul făcu o pauză. M-am întrebat mereu de 
ce Brigham Young a inclus monede. Păreau atât de 
deplasate! Insă poate că ela vrut să spună că există lucruri 
asupra cărora timpul nu are niciun fel de efect. 

— Vorbeşti în şarade, Charles. 

Rowan îndrăznea să folosească prenumele profetului 
doar aici, în templu şi în spatele uşilor închise ale sălii de 
consiliu. 

— Brigham Young nu a fost perfect, zise Snow. A comis 
erori de judecată. Era doar un om, ca noi toţi. In privinţa 
aurului pierdut este posibil să fi comis o eroare imensă. 
Însă în privinţa lui Abraham Lincoln este posibil ca el să fi 
comis o greşeală şi mai mare. 


CINCISPREZECE 
x 


Danemarca 


Malone ieşi la volanul maşinii sale Mazda din 
Copenhaga, după care străbătu distanţa de şaizeci de mile 
spre vest, către Kalundborg şi către coasta de nord-vest a 
Zeelandei. Cele patru benzi ale autostrăzii transformară 
drumul într-o călătorie rapidă. 

— Şi tu l-ai bănuit pe Kirk, nu-i aşa? îl întrebă el pe 
Luke. 

— S-a grăbit puţin prea tare să ne dea informaţiile alea 
în magazin. Ce ţi-a spus Stephanie la telefon? 

— Destule ca să-mi dau seama că nu se poate avea 
încredere în Kirk. 

— Când a apărut cu arma în spatele meu, mi-am zis că e 
mai bine să-i las ceva libertate ca să văd unde se va 
ajunge. Apoi am văzut că şi tu gândeai la fel. Bineînţeles că 
habar n-aveam că ai de gând să mă foloseşti pe post de 
încercare la ţintă. 

— Din fericire pentru tine, am privirea încă bună... 
pentru un babalăc. 

În acea clipă sună telefonul lui Luke. Malone putea ghici 
cu uşurinţă identitatea apelantului. 

Stephanie. 

Tânărul ascultă cu chipul împietrit, fără să lase să se 
vadă ceva. Exact cum ar fi trebuit să se comporte. Malone 
îşi amintea că avusese multe conversații exact la fel cu 
fosta lui şefă, când ea îi explicase ce avea el nevoie să afle 
ca să rezolve treburile. 

Şi nimic în plus. 

Luke încheie convorbirea, apoi îl îndrumă pe Malone 
către reşedinţa lui Salazar, o proprietate imobiliară 
scumpă, la nord de oraş, cu deschidere la mare. Parcară 
maşina în pădure, la un sfert de milă est de aleea 
principală. 


— Cunosc zona, zise Luke. Salazar deţine o întindere de 
teren care urcă până la proprietatea lui. Sunt câteva 
clădiri acolo. Ar trebui să putem ajunge la ele prin pădurea 
de colo. 

Se dădu jos din maşină, în noapte. 

Acum erau amândoi înarmaţi, deoarece Luke avea 
pistolul luat de la Kirk. Malone se trezea din nou 
amestecat într-un joc din care credea că ieşise definitiv şi 
pe care nu avea nicio intenţie să-l mai joace vreodată. Cu 
trei ani în urmă, ajunsese la concluzia că recompensa nu 
merita riscul, iar perspectiva de a deţine un anticariat 
fusese prea ispititoare ca să-i reziste. Era un împătimit al 
cărţilor vechi şi aşa fusese dintotdeauna. Ca atare, 
înșfăcase cu ambele mâini ocazia de a se muta în Europa şi 
de a-şi lua viaţa de la capăt. 

Evident, existase şi un preţ pentru asta. 

Întotdeauna exista un preţ. 

Cu toate astea, a fi isteţ însemna parţial a şti ce vrei. 

Iar el îşi iubea noua viaţă. 

Însă apăruse problema agentului care dăduse de belele. 
Pe vremuri fusese şi el ajutat de oameni. Acum venise 
vremea să înapoieze favoarea. 

Blestematele de riscuri! 

Dădură de o alee pietruită care ducea dincolo de o 
poartă de cărămidă. Un acoperiş dens, format din 
coroanele copacilor, bloca priveliştea spre cerul întunecat. 
Malone simţea cunoscuta agitaţie interioară stârnită de 
emoția necunoscutului. De undeva, din depărtare, venea o 
lucire palidă, gălbuie, tremurând printre ramurile 
copacilor ca o lumânare în bătaia vântului. O locuinţă 
oarecare. 

— Informaţiile primite despre locul ăsta, şopti Luke, 
spun că nu există paznici. Nici camere de supraveghere. 
Nici alarme. Salazar preferă discreţia. 

— Un tip de încredere. 

— Mi s-a spus că aşa sunt mormonii. 

— Dar nu sunt şi neghiobi. 

Malone continua să se simtă iritat din pricina daniţilor. 


Cei doi indivizi din Hajbro Plads fuseseră cât se poate de 
reali. Oare în bezna care îi înconjura mai existau şi alte 
ameninţări care să-i pândească? Posibil. Continua să 
creadă că erau pe punctul să cadă într-o capcană. Nu 
putea decât să spere că indivizii care veniseră după Kirk 
căutau şi acum telefonul ăla abandonat pe autobuz. 

leşiră din pădure, iar Malone zări trei structuri 
înălțându-se în întuneric. O căsuţă din cărămidă, cu două 
etaje şi un acoperiş ţuguiat, alături de două case mai mici. 
În casa mare ardeau două lumini, amândouă chiar 
deasupra parterului, unde cu siguranţă era o pivniţă. 

Înconjurară clădirea spre partea din spate, rămânând 
ascunşi în întuneric, şi găsiră un şir scurt de trepte care 
cobora direct în pământ. Luke le parcurse, iar Malone văzu 
cu surprindere că uşa din capul lor se deschise. 

Luke se uită fix la el. 

Mult prea uşor. 

Îşi pregătiră amândoi armele. 

Înăuntru dădură peste o pivniţă slab luminată, care se 
întindea pe sub întreaga lungime a casei. Arcade de 
cărămidă ofereau sprijin pentru etajele superioare. Multe 
locuri în penumbră, care evocau pericole. Pe jos zăceau 
unelte şi diverse echipamente, folosite cu siguranţă la 
lucrările de întreţinere a reşedinţei. 

Acolo, rosti fără glas Luke, arătând către un capăt. 

Malone privi în acea direcţie. 

Într-una dintre arcadele din apropiere de un colţ al 
pivniţei se vedeau gratii de fier. Inăuntru, proptit de un 
zid, zăcea un bărbat cu o gaură de glonţ în frunte, cu faţa 
transformată într-o masă de sânge şi vânătăi. Se apropiară 
şi zăriră o găleată cu apă şi o lingură chiar în afara 
gratiilor, într-o parte a lor. Lumina era şi mai slabă aici, 
căci nu existau ferestre în apropiere. Podeaua pivniţei era 
dură şi uscată ca solul deşertului. Uşa de acces, din fier, 
era încuiată. Nu se vedea nici urmă de cheie. Luke se lăsă 
pe vine şi se uită fix la tovarăşul lui. 

— Îl ştiam. Am lucrat odată împreună. Are familie. 

Malone simţea şi el că i se face rău. Îşi trecu limba prin 


interiorul gurii şi înghiţi dureros, apoi se lăsă pe vine lângă 
găleata cu apă. 

— Îţi dai seama că Salazar a vrut să descoperi asta. Sunt 
sigur că ne-am fi trezit cu companie în clipa în care am fi 
vrut să intervenim. 

Luke se ridică. 

— Pricep. Crede că suntem idioţi. Acum o să-l omor pe 
nemernic. 

— lar asta ar rezolva multe lucruri. 

— Ai tu o idee mai bună? 

Malone ridică din umeri. 

— E misiunea ta, nu a mea. Eu mă aflu aici doar pe 
termen scurt, care mi se pare că s-a încheiat. 

— Mda. Dacă o să continui să-ţi spui chestia asta 
suficient de mult timp, Malone, o să începi să o şi crezi. 

— Ai putea avea câmp liber de acţiune acum. Cu 
siguranţă că tipii ăia aleargă după autobuz. Dar e posibil 
să mai fie şi alţii prin preajmă. 

Luke clătină din cap. 

— Salazar are doar cinci angajaţi. Trei sunt morţi. 
Ceilalţi doi erau în piaţă. 

— Măi, da ştiu că eşti cu adevărat o sursă nesecată de 
informaţii. N-ar fi fost bine să îmi spui şi mie toate astea 
până acum? 

Malone ştia că Luke era gata să se descotorosească de 
el. Nici lui nu-i plăcuseră partenerii, în special cei dificili. 
lar el era dispus să dispară. Mai trebuia rezolvată 
problema poliţiei din Copenhaga, dar Stephanie se putea 
descurca şi singură. 

— Am o treabă de făcut, zise Luke. Poţi să mă aştepţi în 
maşină. 

Malone îi blocă drumul şi zise: 

— Încetează să mă mai prosteşti! Ce ţi-a spus Stephanie 
în maşină? 

— Ascultă, bătrâne, n-am timp de explicaţii. Dă-te la o 
parte din calea mea şi du-te înapoi la tine la librărie! Lasă 
echipa de experţi să se ocupe de problema asta. . 

Malone surprinse furia din glasul celuilalt. Inţelegea. 


Pierderea unui om afecta pe oricine. 

— l-am spus lui Stephanie că o să am grijă de problema 
asta. Şi am de gând să mă ţin de cuvânt. Indiferent că-ţi 
place ţie sau nu. Presupun că vrei să arunci o privire în 
casa principală, în biroul ăla menţionat ca din întâmplare 
de Kirk? 

— E de datoria mea. N-am de ales. 

Plecară din pivniţă şi o luară spre vest prin pădure, 
paralel cu marea, auzind clar în depărtare valurile 
spărgându-se de țărm. Reşedinţa luminată care îi aştepta 
reprezenta un excelent exemplu de clădire în stil baroc 
olandez. Trei etaje, trei aripi, acoperiş îmbinat. Exteriorul 
era îmbrăcat în faimoasele cărămizi roşii subţiri - ţiglă 
olandeză, după cum învățase Malone că se numesc. Cotton 
numără treizeci de ferestre care dădeau înspre ei, doar 
câteva luminate, toate la nivelul parterului. 

— Nu e nimeni acasă, zise Luke. 

— De unde ştii? 

— Individul a ieşit să ia masa în oraş. 

Cu siguranţă era un alt detaliu pe care Stephanie i-l 
spusese tânărului la telefon. 

Se îndreptară către partea din spate a reşedinţei, unde o 
terasă elegantă se deschidea către marea întunecată, 
aflată la cincizeci de metri depărtare. Un şir de uşi şi 
ferestre în stil francez se deschideau către interiorul casei. 

Luke încercă toate clanţele. Încuiate. 

Înăuntru se aprinse o lumină. 

Iar asta îi şocă pe amândoi. 

Malone sări în stânga într-un pâlc de arbuşti, unde 
întunericul şi zidul exterior îi ofereau protecţie. Luke se 
refugie într-un loc similar din partea opusă a terasei. Între 
ei se găseau acum uşile şi ferestrele în stil francez. Se 
zgâiră amândoi pe după canaturile ferestrelor ca să vadă 
ce se petrecea înăuntru şi zăriră un salon cu pereţii vopsiți 
în roşu şi decorat cu mobilă elegantă, oglinzi înrămate şi 
picturi în ulei. 

Şi doi oameni. 

Malone nu recunoscu una din feţe, un chip de bărbat. 


Însă nu era nevoie de cine ştie ce mare ştiinţă ca să-i 
cunoască identitatea. 

Josepe Salazar. 

Cealaltă faţă era însă un mare şoc pentru el. Nimeni nu 
îi spusese nimic despre implicarea acelei persoane. 

Nici Stephanie. Nici băiatul-minune de lângă el. Nimeni. 

Şi totuşi ea era acolo. 

Prietena lui. 

Cassiopeia Vitt. 


x 
PARTEA 
A DOUA 


ȘAISPREZECE 

Cassiopeia Vitt admira interiorul reşedinţei, care 
reflecta eleganța mamei lui Josepe, de care ea îşi aducea 
bine aminte. Mama lui fusese o femeie discretă, rafinată, 
care îşi respectase mereu soţul şi avusese grijă de familia 
ei. Şi mama Cassiopeii fusese la fel; în fapt, urmărind ceea 
ce ea socotise a fi pasivitate din partea ambelor doamne, 
Cassiopeia ajunsese să considere această atitudine drept 
unul dintre motivele de bază pentru care îl abandonase pe 
Josepe şi renunţase la religia familiei. Poate că principiile 
respective erau valoroase pentru unii, dar dependenţa şi 
vulnerabilitatea pur şi simplu nu puteau face parte din 
caracterul ei. 

— Am lăsat mobilierul aproape la fel cum l-a aranjat 
maică-mea. Mi-a plăcut întotdeauna stilul ei, aşa că n-am 
socotit că ar fi nevoie de vreo schimbare. Când sunt aici 
mi-o amintesc perfect. _ 

Josepe rămânea un bărbat bulversant. Inalt, cu o 
constituţie masivă, moştenirea lui spaniolă devenea 
evidentă în tenul mai închis la culoare şi în părul negru şi 
des. Privirea aruncată de ochii lui căprui, impunători, 
emana aceeaşi încredere în sine şi aceeaşi intensitate 
tăcută. Beneficiind de o înaltă educaţie şi cunoscând la 
nivel de limbaj colocvial mai multe limbi, Josepe se 
bucurase de un imens succes în afaceri. Zonele de interes 
ale familiei lui, la fel ca în cazul familiei ei, se întindeau 
peste Europa şi Africa. In plus, la fel ca ea, Salazar ducea o 
viaţă de privilegii şi bogăţie. Spre deosebire de ea, însă, 
Josepe hotărâse să se dedice credinţei sale. 

— Petreci mult timp aici? întrebă Cassiopeia. 

Josepe dădu din cap. 

— Fraţilor şi surorilor mele nu le place locul ăsta. Aşa că 
îmi petrec verile aici. În curând o să plec înapoi în Spania 


pentru perioada iernii. 

Cassiopeia nu făcuse niciodată vreo vizită rudelor lui 
Salazar în Danemarca. Întotdeauna le vizitase în Spania, 
unde acestea locuiau la câţiva kilometri depărtare de 
proprietatea pe care o deţinea familia ei. Femeia păşi către 
un şir de uşi în stil francez care se deschideau către o 
terasă întunecată. 

— Cred că de aici  priveliştea oceanului este 
încântătoare. 

Josepe se apropie de ea. 

— E chiar magnifică. 

Salazar trase de clanţe în jos, deschizând uşile ca o 
armonică şi lăsând aerul răcoros de afară să pătrundă în 
încăpere. 

— E o senzaţie minunată, exclamă ea. 

Nu era deloc mândră de ea însăşi. Îşi petrecuse întreaga 
seară minţind un om de care odinioară îi păsase. Înăuntrul 
ei nu se redeşteptase nicio senzaţie. Nu citise recent 
Cartea Mormonilor. Singura dată când încercase asta, în 
adolescenţă, se oprise după zece pagini. Mereu se 
întrebase de ce erau atât de venerate filosofiile unor 
oameni rătăciţi. Nefiţii se autoeliminaseră din istorie - fără 
supraviețuitori, fără urme ale civilizaţiei lor. Ce era de 
venerat în asta? 

Însă îşi spusese că înşelăciunea fusese necesară. 

Vechea ei dragoste, Josepe Salazar, era implicat în ceva 
important, suficient de important ca să atragă atenţia 
Departamentului de Justiţie al Statelor Unite. Cu o 
săptămână în urmă, Stephanie îi dezvăluise că era posibil 
ca Josepe să fie implicat în moartea unui om. Nu era nimic 
cert, dar se strânseseră suficiente elemente ca să dea de 
bănuit. 

Cassiopeii îi venea greu să creadă aşa ceva. 

— Doar puţină muncă de recunoaştere. Doar de asta am 
nevoie, îi spusese Stephanie cu şase luni în urmă. Poate că 
Salazar iţi va spune ţie lucruri pe care nu le-ar spune 
nimănui altcuiva. 

— De ce spui asta? 


— Ştiai că există o fotografie cu voi doi în casa lui din 
Spania? Se pare că a fost făcută cu ani în urmă. E chiar 
acolo, lângă biroul lui, printre alte fotografii de familie. Aşa 
mi-am dat seama că trebuie să te abordez. Un bărbat nu 
ține o asemenea fotografie în preajma lui fără motiv. 

Aşa era. Niciun bărbat nu ţinea aşa ceva fără motiv. 

Mai ales unul care fusese însurat şi îşi pierduse soţia. 

Apoi, cu o săptămână în urmă, Stephanie îi ceruse să 
accelereze momentul contactului. 

Ca atare, Cassiopeia aranjase călătoria în Danemarca. 

Odinioară crezuse că-l iubeşte pe Josepe. În mod clar el 
o iubea şi încă părea să nutrească anumite sentimente 
pentru ea. Mâna lui peste mâna ei la cină, ţinută acolo mai 
mult decât era nevoie, era un indiciu clar. Ea continuase 
şarada ca să-şi dovedească sieşi şi să-i dovedească şi lui 
Stephanie că toate presupunerile anterioare erau eronate. 
li datora asta lui Josepe. El părea să se simtă extrem de 
bine în prezenţa ei, iar Cassiopeia spera doar că nu face o 
greşeală încurajându-l să continue pe această cale. În 
tinereţe, el nu-i arătase altceva decât afecţiune. Relaţia lor 
se sfârşise deoarece ea refuzase să accepte ceea ce el, 
părinţii lui şi părinţii ei credeau că e adevărat. Din fericire, 
el îşi găsise pe cineva alături de care să-şi împartă viaţa, 
însă acea fiinţă era acum dispărută. Era prea târziu ca să-i 
întoarcă spatele şi să fugă. Intrase în joc. 

Un joc care trebuia dus până la capăt. 

— Stau aici sau pe terasă, în majoritatea serilor, spuse 
el. Poate că peste puţin timp ne vom bucura împreună de 
briza serii. Mai întâi însă, trebuie să-ţi arăt ceva. 


x 


Malone se ridică de la pământ. 

Când văzuse şi îl auzise pe bărbatul care era cu 
Cassiopeia - şi despre care presupunea că ar fi Salazar - 
deschizând uşile franceze, se lipise de un arbust des. În 
cealaltă parte a casei, Luke procedase la fel, dispărând sub 
terasă. Din fericire, nimeni nu ieşise din încăpere. 


Luke se ridică în picioare. 

Malone se apropie de el şi şopti: 

— Ştiai că ea e aici? 

Tânărul încuviinţă tăcut. 

Stephanie nu-i spusese niciun cuvânt despre asta, fără 
îndoială cu intenţie. Malone dădu la o parte o bucată din 
covorul de plante putrezite care acoperea solul. 

Uşile franceze rămaseră deschise, îi făcu semn lui Luke 
să intre în casă. 

x 


Salazar o conduse pe Cassiopeia de-a lungul parterului 
către o bibliotecă, încăpere care odinioară îi aparținuse 
bunicului său. De la tatăl maică-sii învățase să aprecieze 
felul în care existaseră lucrurile la începuturile Bisericii - 
când raiul era ceva absolut -, înainte ca totul să se 
schimbe pentru acomodarea la conformitate. 

Ura acest cuvânt. 

America propovăduia libertatea religioasă, căci credinţa 
era ceva personal, iar guvernul se ţinea dincolo de uşile 
bisericilor. Însă totul nu era decât o imensă minciună. 
Sfinţii fuseseră persecutați încă de la începuturi. Mai întâi 
în New York, unde fusese înfiinţată Biserica, fapt care 
dusese la exodul către Ohio, însă atacurile continuaseră. 
Apoi congregația se mutase în Missouri, unde o întreagă 
serie de revolte prelungite provocase moarte şi distrugeri. 
Ca atare, fugiseră în Illinois, însă urmaseră alte violenţe, 
care culminaseră cu o tragedie comisă de o mulţime 
violentă. 

De fiecare dată când se gândea la ziua aceea, simţea o 
durere acută în pântece. 

27 iunie 1844. 

Joseph Smith şi fratele lui au fost atunci ucişi în 
Carthage, Illinois. Ideea fusese de a distruge Biserica prin 
omorârea liderului ei spiritual. Numai că se întâmplase 
exact reversul. Martiriul lui Smith devenise un motiv de 
strângere a rândurilor, iar sfinţii înfloriseră. Salazar 
interpreta asta nici mai mult, nici mai puţin decât ca pe o 


intervenţie divină. 

Deschise uşa bibliotecii şi îşi pofti musafira să intre. 
Intenţionat lăsase luminile aprinse mai devreme, sperând 
să aibă ocazia de a o aduce pe ea acolo. Nu ar fi putut face 
asta mai devreme deoarece prizonierul lui fusese ţinut 
închis în apropiere. Însă cu siguranţă că sufletul acelui om 
era de-acum pe drum către Tatăl Ceresc, căci sacrificiul de 
sânge îi asigurase intrarea. Salazar se simţea mulţumit 
ştiind că acordase duşmanului său această favoare. 

— Nu omori un om, în afara cazului că îl omori ca să-l 
mântuieşti, îi spusese îngerul de multe ori. 

— Te-am adus aici ca să vezi un artefact rar, zise el. De 
când am fost ultima dată împreună, am devenit un 
colecţionar al tuturor lucrurilor legate de istoria sfinţilor. 
Acum am o colecţie mare, pe care o ţin în Spania. În ultima 
vreme, însă, am avut privilegiul de a face parte dintr-un 
proiect special. 

— Pentru Biserică? 

Salazar încuviinţă tăcut. 

— Am fost ales de unul dintre seniori. Un om strălucitor. 
Mi-a cerut să lucrez direct cu el. În mod normal n-aş vorbi 
despre asta, dar cred că eşti în stare să apreciezi cum se 
cuvine. 

Salazar se apropie de birou şi arătă spre o carte aproape 
distrusă, care zăcea deschisă pe mapa de piele. 

— Edwin Rushton a fost un sfânt din primele generaţii. 
L-a cunoscut personal pe Joseph Smith şi a lucrat 
îndeaproape cu el. A fost unul dintre cei care l-au îngropat 
pe profetul Joseph după martiriul lui. 

Cassiopeia părea interesată de cele aflate. 

— Rushton era un om al Domnului, care îl iubea şi era 
dedicat restauraţiei. A avut parte de multe încercări în 
viaţă şi le-a depăşit pe toate. In cele din urmă, s-a stabilit 
în Utah şi a trăit acolo până la moarte, în 1904. Rushton a 
ţinut un jurnal. O înregistrare vitală a Bisericii timpurii, pe 
care mulţi au socotit-o dispărută. Arătă înspre birou. 
Numai că, de curând, eu am achiziţionat acest jurnal. 

Pe un trepied aflat în apropierea biroului şedea întinsă o 


hartă a Statelor Unite. Salazar o văzu pe Cassiopeia 
aruncând o privire în direcţia ei. El înfipsese steguleţe de 
marcaj în dreptul mai multor localităţi: Sharon, statul 
Vermont. Palmyra, New York, Independence, Missouri. 
Nauvoo, Illinois. Şi Salt Lake City, Utah. 

— Itinerariul urmăreşte calea străbătută de sfinţi din 
locul unde s-a născut profetul Joseph până în locul unde a 
fost înfiinţată Biserica, apoi mai departe până în Missouri 
şi Illinois, unde ne-am aşezat, şi în cele din urmă spre vest. 
Am traversat America şi, de-a lungul drumului străbătut, 
am devenit parte a istoriei ei. Mai mult decât poate pricepe 
un neofit. 

Salazar îşi dădea seama că ea era în mod clar intrigată. 

— lar acest jurnal reprezintă dovada documentară a 
acelui fapt. 

— Pare important pentru tine. 

Ideile lui Josepe erau limpezi. Scopul lui trecea dincolo 
de orice îndoială posibilă. 

— Spune-i, rosti îngerul din capul lui. 

— Cunoşti Profeţia Calului Alb? 

Cassiopeia clătină din cap. 

— Dă-mi voie să-ţi citesc un pasaj din jurnal. Explică o 
viziune glorioasă. 


x 


Malone reuşise să se strecoare aproape de uşa deschisă, 
în spatele căreia îi putea auzi pe Salazar şi pe Cassiopeia 
discutând. Luke se furişase în alte zone ale casei, profitând 
de ocazie pentru a arunca o privire înăuntru. Lui Malone îi 
convenea. El dorea să afle ce căuta Cassiopeia împreună 
cu un individ care ucisese un agent al Departamentului de 
Justiţie al Statelor Unite. 

Întreaga situaţie părea complet nelalocul ei. 

Cassiopeia, o femeie pe care el o iubea, singură, 
împreună cu diavolul ăsta?! 

El şi Cassiopeia se cunoşteau de doi ani, iar începuturile 
legăturii dintre ei lor nu fuseseră deloc amiabile. Relaţia se 


schimbase abia în ultimele câteva luni, după ce amândoi 
recunoscuseră că doreau mai mult unul de la celălalt, fără 
ca vreunul din ei să vrea să întindă coarda. El înţelegea 
perfect faptul că nu erau căsătoriţi, nici măcar logodiţi, 
deci fiecare îşi trăia viaţa aşa cum dorea. Numai că 
vorbiseră cu doar câteva zile înainte şi ea nu-i spusese 
nimic despre vreo călătorie în Danemarca. De fapt, ea îi 
spusese chiar că este obligată să stea în Franţa o 
săptămână, deoarece proiectul de reconstruire a castelului 
necesita întreaga ei atenţie. 

O minciună. 

Oare câte alte minciuni îi mai turnase? 

De afară îl zări pe Salazar. Înalt, cu piele închisă la 
culoare, cu părul tuns în valuri dense. Îmbrăcat elegant, 
într-un costum stilat. Oare să fie gelos? Cu siguranţă spera 
că nu. Însă nu putea nega faptul că simţea un gol ciudat în 
stomac. Un gol pe care nu-l mai simţise de multă vreme. 
Când fusese ultima dată? Cu nouă ani în urmă, când 
începuse să se destrame fosta lui căsnicie. 

Nici în privinţa aceea lucrurile nu fuseseră prea bune. 

Il auzi pe Salazar menţionând ceva despre un jurnal 
vechi achiziționat recent şi se întrebă dacă era vorba de 
acelaşi artefact pe care Kirk îl folosise pe post de 
momeală, cel despre al cărui proprietar se presupunea că 
murise. De asemenea, se întrebă dacă acela era locul unde 
Kirk ar fi vrut ca ei să sfârşească. In definitiv, biblioteca 
fusese menţionată în mod specific. 

Deocamdată, dispunea de prea puţine răspunsuri ca să 
lanseze vreo ipoteză. 

Ca atare, se forţă să aibă răbdare. 

Nu putea risca să arunce o privire dincolo de uşi, în 
încăpere, deoarece poziţia lui de afară, pe coridor, era şi 
aşa expusă. Insă o altă încăpere deschisă la doi metri 
distanţă îi oferea o ascunzătoare. 

Rămase tăcut. 

Ascultând. 

În vreme ce Salazar îi citea Cassiopeii. 


ȘAPIESPREZECE 
x 


La data de 6 mai 1843, a avut loc o Mare Revizuire a 
Legiunii Nauvoo. Profetul Joseph Smith i-a felicitat pe 
oameni pentru disciplina de care au dat dovadă. Cum 
vremea era încinsă, a cerut un pahar cu apă. Cu vasul în 
mână, a spus: 

— Voi bea toastând pentru răsturnarea mobocraţilor. Îmi 
doresc să-i văd în mijlocul mării, într-o barcă de piatră, cu 
vâsle de fier, în vreme ce un rechin înghite barca şi 
diavolul inghite rechinul şi se încuie pe sine-în colțul de 
nord-vest al iadului, cu cheia pierdută şi cu un orb care se 
apucă să o caute. 

A doua zi de dimineaţă, un bărbat care auzise discursul 
s-a întors să viziteze casa profetului şi l-a insultat pe acesta 
cu vorbe atât grele, încât Smith i-a cerut să plece. Mi-a fost 
atrasă atenția de cei doi, căci bărbatul vorbea foarte tare. 
M-am dus către ei, iar bărbatul a plecat în cele din urmă. 
In acel moment eram prezenți eu, profetul şi Theodore 
Turley. Profetul a început să vorbească despre mulțimile 
de oameni, despre jignirile şi despre persecuțiile pe care 
noi, ca popor, le-am îndurat. 

— Persecutorii noştri pot să aibă cât de multe mulțimi 
gata de linşaj doresc. Nu le doriţi răul, căci atunci când le 
veţi vedea suferinţele, veţi vărsa lacrimi amare pentru ei. 

In vreme ce avea loc conversaţia aceasta, stăteam lângă 
poarta de sud, într-un triunghi. Întorcându-se spre mine, 
profetul a spus: 

— Vreau să-ţi spun ceva despre viitor. Voi vorbi în 
parabole, asemenea lui loan al Apocalipsei. Vă veţi duce în 
Munţii Stâncoşi şi vă veţi stabili acolo ca un popor măreț şi 
puternic, pe care îl voi numi Calul Alb al păcii şi siguranţei. 

— Şi tu unde vei fi în acele momente? am întrebat eu. 

— Eu nu voi merge niciodată acolo. Duşmanii voştri vor 
continua să vă persecute şi vor face legi asupritoare 
împotriva voastră în Congres ca să distrugă Calul Alb, dar 


voi veţi avea parte de un prieten sau doi de nădejde care 
să vă apere şi să dea la o parte cele mai mişeleşti părţi ale 
legii, astfel încât acestea să nu vă facă prea mult rău. 
Trebuie sà continuaţi să trimiteti mereu petiții 
congresmenilor dar ei vă vor trata cape nişte străini şi 
ciudati şi nu vă vor acorda drepturile, ci vă vor guverna cu 
străini şi comisionari. Veţi vedea Constituţia Statelor Unite 
aproape distrusă. Va atârna deasupra prăpastiei precum 
un fir de mătase. 

In acea clipă, pe fața profetului apăru o expresie de 
tristeţe. 

— Eu iubesc Constituţia. A fost făcută cu inspiraţie de la 
Dumnezeu şi va fi salvată şi păstrată prin eforturile Calului 
Alb şi ale Calului Roşu, care se vor uni în apărarea ei. Calul 
Alb va descoperi munţii plini de minerale şi poporul va 
deveni bogat. Veţi vedea argintul stând grămezi pe străzi. 
Veţi vedea aurul scos cu lopata ca nisipul. Pe pământul 
Americii va avea loc o revoluţie cumplită, cum nu s-a mai 
văzut înainte, căci pământul va fi lăsat fără o guvernare 
supremă şi se vor practica haotic toate tipurile de rele 
posibile. Tatăl se va ridica împotriva fiului şi fiul împotriva 
tatălui. Mama se va ridica împotriva fiicei şi fiica împotriva 
mamei. Vor avea loc cele mai oribile scene care ar putea fi 
vreodată imaginate sau gândite: vărsare de sânge, crime şi 
violuri. Oamenii vor fi luaţi de pe pământ, însă pacea şi 
dragostea vor exista doar în Munţii Stâncoși. 

Aici profetul a zis că nu mai poate suporta să vadă 
scenele din viziunea lui şi l-a rugat pe Domnul să le pună 
capăt. 

A continuat astfel: 

— în tot acest timp, Marele Cal Alb va fi acumulat forță, 
trimițând seniori ca să strângă cinstea din inimi printre 
popoarele Statelor Unite, ca să apere Constituţia aşa cum 
a fost ea dată prin inspiraţia lui Dumnezeu. În zilele care 
vor veni, Dumnezeu va crea un Regat care să nu fie 
niciodată doborât, ci să atragă alte Regate în el, iar acele 
Regate care nu vor permite practicarea Evangheliei pe 
teritoriile lor vor fi umilite până când o vor face. Pacea şi 


siguranţa din Munţii Stâncoşi vor fi protejate de Paznici, 
Calul Alb şi Calul Roşu. Venirea lui Mesia în sânul 
poporului său va fi aşa de firească, încât doar cei care îl 
văd vor şti că a sosit, dar el va veni şi va da legile lui peste 
Zion şi va predica peste poporul lui. 


x 


Cassiopeia auzise multe poveşti despre mormoni. Religia 
înflorea prin poveşti de măreție şi metafore elaborate. Însă 
nu auzise niciodată povestea pe care Josepe tocmai i-o 
citise. 

— Profetul Joseph a prezis Războiul Civil american cu 
optsprezece ani înainte de a se întâmpla. A spus că noi, ca 
un popor, vom migra către vest, înspre Munţii Stâncoşi, cu 
patru ani înainte ca asta să se întâmple. A ştiut, de 
asemenea, că el nu va face niciodată acea călătorie. A 
murit la mai puţin de un an după ce a făcut profeția. A 
prezis că mulţimea care linşa va avea parte de justiţie. 
Multimea care i-a torturat şi omorât pe sfinţi în primele 
zile ale Bisericii. Şi aşa s-a*întâmplat. Sub forma 
Războiului Civil, în care au murit sute de mii de oameni. 

Tatăl ei îi povestise despre persecuțiile care erau ceva 
obişnuit înainte de 1847. Case şi afaceri arse din temelii, 
oameni jefuiţi, mutilaţi şi ucişi. Un model de violenţe 
organizate care îi obligase pe sfinţi să fugă din trei state. 

Dar nu şi din Utah. 

Acolo îşi făcuseră un adăpost. luaseră poziţie. 
Ripostaseră. 

— Profeţia ne spune că noi, Calul Alb, vom strânge 
puteri, trimițând seniorii să adune cinstea din inimile 
popoarelor din Statele Unite. Şi asta am făcut. Biserica a 
crescut enorm în a doua jumătate a secolului al XIX-lea. Iar 
noi toţi am apărat Constituţia Statelor Unite aşa cum a fost 
ea dată prin inspiraţia lui Dumnezeu. 

Cassiopeia decise că era în regulă să întrebe: 

— Ce înseamnă asta? 

— Că e pe cale să se întâmple ceva măreț. 


— Posibilitatea asta pare să te încânte. Atât este de 
pasionant? 

— Aşa e, într-adevăr. lar acest jurnal confirmă 
corectitudinea a ceea ce am bănuit cu toţii. Profeţia 
Calului Alb este reală. 

Cassiopeia examină cartea, răsfoind cu grijă câteva 
dintre paginile ei învechite şi fragile. 

— Îmi poţi spune mai multe despre asta? 

— Este un mare secret în interiorul cultului nostru. Unul 
care a început demult, cu Brigham Young. Fiecare religie 
are secretele ei, acesta este unul dintre secretele noastre. 

— Şi tu l-ai descoperit? 

Salazar clătină din cap. 

— Mai degrabă l-am redescoperit. Am găsit nişte 
informaţii în arhivele închise publicului. Cercetările mele 
au atras atenţia seniorului Rowan. El m-a chemat alături şi, 
împreună, lucrăm la proiectul ăsta de câţiva ani. 

Cassiopeia se vedea nevoită să insiste: 

— Şi Profeţia Calului Alb face parte din proiect? 

Salazar încuviinţă. 

— Categoric. Dar e vorba de ceva mai complex decât 
simpla viziune a profetului Joseph. După asasinarea lui, s- 
au petrecut multe evenimente. Lucruri secrete, pe care 
doar câţiva le cunosc. 

Ea se întrebă de ce era Josepe atât de dornic de 
dezvăluiri. De ce avea încredere în ea, după atâţia ani. Sau 
era cumva pusă la încercare? A 

— Pare fascinant, zise ea. Şi important. Îţi doresc mult 
noroc cu încercarea ta. 

— De fapt, speram să-mi oferi ceva mai mult de atât. 


x 


Salazar îşi calculase cu atenţie momentul rugăminţii, 
oferind informaţii doar cât s-o impresioneze pe Cassiopeia 
în privinţa importanţei misiunii lui. Căutase timp de 
aproape doi ani jurnalul lui Edwin Rushton, apoi se 
chinuise inutil trei luni să negocieze achiziţionarea lui. 


Eliminarea proprietarului devenise metoda cea mai simplă, 
mai ales după ce individul îl minţise şi încercase să-l 
înşele. 

Se uită cu mare atenţie la ea cum studiază jurnalul. 

Rushton fusese genul de sfânt care îşi dorea el să 
devină. Un pionier din primele vremuri ale Bisericii, care 
îşi amplificase misiunea de preot cu opere de caritate, 
acceptând responsabilităţile de familie impuse de căsătoria 
cu patru femei. Îşi dusese misiunea până la capăt, 
devenind unul dintre aceia pe care Tatăl Ceresc cu 
siguranţă îl acceptase pentru că-şi păstrase cea de-a doua 
avere, oferindu-i dreptul la glorie pentru eternitate. Se 
putea îndoi cineva vreodată că sfinţii din primele vremuri 
ale Bisericii fuseseră prigoniţi, testaţi şi pregătiţi pentru 
ultima lor misiune divină? 

Bineînţeles că nu. 

Acei sfinţi înfiinţaseră Zionul pe pământ. 

Iar el şi toţi ceilalţi descendenţi beneficiau de pe urma 
dedicării lor. 

— Cassiopeia, nu vreau să mai ieşi vreodată din viaţa 
mea. Mă vei ajuta în misiunea mea? 

— Ce pot să fac? 

— Întâi de toate, să fii acolo cu mine. Gloria dată de 
succesul proiectului va fi mult mai dulce dacă eşti acolo. În 
al doilea rând, există lucruri pe care m-ai putea ajuta să le 
realizez. Am urmărit cu atenţie, de-a lungul anilor, ce 
încercai să faci cu reconstrucţia castelului din sudul 
Franţei. 

— Habar n-aveam că ştiai de asta. 

— O, da. Ba chiar ţi-am donat fonduri, în mod anonim. 

— Habar n-aveam. 

Salazar o admirase întotdeauna. Era inteligentă, fiind 
absolventă de Inginerie şi Istorie medievală. Moştenise în 
întregime afacerile tatălui ei, un conglomerat care 
actualmente valora mai multe miliarde de euro. Avea habar 
de stilul ei competent de a conduce şi de fundaţia ei 
olandeză care lucra îndeaproape cu Naţiunile Unite în 
chestiuni globale de sănătate şi probleme alimentare. Viaţa 


ei personală nu era destinată publicului, iar el nu încercase 
să o spioneze din acest punct de vedere, restrângându-şi 
cercetările la ceea ce putea afla din surse publice. 

Insă ştia destule ca să-şi dea seama că n-ar fi trebuit 
niciodată să o lase să plece cu atâţia ani în urmă. 

— Și nu o va mai face. Niciodată, rosti îngerul din 
mintea lui. 

— Am vorbit serios la cină, îi spuse ea. Am comis o 
greşeală atât în privinţa credinţei mele, cât şi în privinţa 
ta. 

Salazar era singur de prea multă vreme. 

Nimeni nu reuşise să ocupe locul lăsat gol de fosta lui 
soţie. 

Apoi, într-o bună zi, dăduse peste o fotografie cu el şi 
Cassiopeia, din vremurile când ei doi erau împreună. 
Simpla ei vedere îi provocase bucurie, aşa că păstrase 
fotografia la vedere, acolo unde o putea vedea zilnic. 

Acum acea imagine era acolo. 

In carne şi oase. 

Din nou. 

Iar el se bucura de asta. 


OPISPREZECE 
x 


Salt Lake City 


Rowan îl ascultă pe Snow vorbind, în timp ce aştepta să 
afle semnificaţia cutiei din lemn. 

— Brigham Young a provocat mai mulţi preşedinţi 
americani, susţinând independenţa noastră religioasă şi 
politică. A ignorat Congresul şi a negat toate legile emise, 
le-a dat cu tifla comandanților militari locali. În cele din 


urmă, în 1857, James Buchanan s-a săturate, a luat o 
măsură extraordinară, adică a trimis armata ca să ne 
supună. Snow făcu o pauză: Căsătoria cu mai multe soţii a 
fost o greşeală comisă atât de Smith, cât şi de Young. 

Profeţii din Vechiul Testament, precum Avraam, îşi luau 
în mod obişnuit multe soţii. Solomon însuşi avea 700, 
împreună cu 300 de concubine. În 1831, Joseph Smith se 
rugase Domnului în privinţa unor asemenea practici şi 
avusese o revelaţie conform căreia căsătoria multiplă făcea 
parte din credinţa adevărată, deşi Biserica a refuzat să 
recunoască practica în mod public până în anul 1852. 

Doar aproximativ doi la sută din credincioşi 
participaseră la această practică şi toţi trebuiau selectaţi 
din punct de vedere spiritual de către profet. De cele mai 
multe ori, era vorba de femei mai în vârstă, incapabile să 
aibă grijă de ele însele şi care erau aduse să joace un rol 
lipsit de tentă sexuală în cadrul căsătoriei multiple, dar 
întotdeauna cu încuviințarea primei soţii. Insă la baza 
practicii stătea şi procrearea, de vreme ce Dumnezeu 
poruncise ca toţi să își crească sămânţa întru slava Lui. 

Rowan ştia că această practică înfuriase şi ofensase 
societatea americană. Legea Morrill, emisă în 1862, 
permitea anularea cetăţeniei pentru oricine recurgea la 
căsătoria multiplă. Mai târziu, în 1887, Legea Edmunds- 
Tucker a decis că practica era de natură infracţională şi 
instituia pedepse de natură penală pentru cei care 
recurgeau la ea. 

— Smith şi Young au judecat greşit efectele căsătoriei 
multiple asupra sfinţilor şi necredincioşilor, zise Snow. 
Numai că, în loc să renunţe la ceva care în mod clar 
devenise contraproductiv, amândoi au continuat practica şi 
au pretins autonomie politică. 

Un fapt pe care Rowan îl admira. 

Sfinţii migraseră către Salt Lake ca să găsească un 
refugiu. Ocupaseră un ţinut pustiu pe care nimeni nu îl 
dorise şi îşi construiseră o societate în care credinţa şi 
statul se întrepătrundeau armonios. În 1849, fusese stabilit 
un guvern provizoriu şi fusese depusă o cerere de 


constituire a unui stat în sine. Acesta fusese botezat 
Deseret, după un termen din Cartea Mormonilor care se 
referea la stupii de albine, un simbol al hărniciei şi al 
cooperării. Granițele statului ar fi inclus actualele graniţe 
ale statelor Utah şi Nevada, cea mai mare parte a 
Californiei, o treime din Arizona şi părţi din Colorado, 
Wyoming, Idaho şi Oregon. Cererea de constituire a 
acestui stat fusese respinsă. Totuşi, Congresul acceptase 
noul ţinut ca teritoriu, restrângându-i graniţele şi 
redenumindu-l Utah. Young fusese desemnat primul 
guvernator al noului stat şi, în această calitate, reuşise de 
minune să păstreze intact amestecul armonios dintre 
puterea laică şi cea religioasă. 

— Pe de o parte, zise Snow, am vrut să facem parte din 
societatea mai largă. Să contribuim la bunăstarea 
naţională. Să fim buni cetăţeni. Pe de alta, am pretins 
dreptul de a face ce vrem. 

— Era o chestiune de credinţă religioasă. O chestiune de 
libertate. Căsătoria multiplă făcea parte din religia 
noastră. 

— Să fim serioşi, Thaddeus. Dacă religia noastră ar fi 
susţinut uciderea altor fiinţe umane, am fi avut libertatea 
de a face asta? Argumentul tău este slab şi imposibil de 
apărat. In sens fizic, căsătoria multiplă a fost o greşeală. 
Ar fi trebuit să recunoaştem asta cu mult înainte de 1890, 
când am făcut în fine ce trebuia şi am abolit-o pe vecie. 

Senatorul nu era de acord. 

— Brigham Young a luat multe decizii înțelepte, continuă 
Snow. A fost un administrator eficient şi un vizionar 
adevărat. Îi datorăm multe. Însă a comis şi erori. Erori pe 
care a refuzat să le recunoască deschis în timpul vieţii, dar 
care tot erori au rămas. 

Rowan decise că e mai bine să se abţină de la alte 
argumente în contradictoriu. Avea nevoie de informaţii, iar 
conflictul nu reprezenta cea mai bună cale de a încuraja 
oferirea lor. 

— Ar trebui să discutăm despre Profeţia Calului Alb, zise 
Snow. 


Oare auzise bine? Se uită perplex la profet. 

— Sunt la curent cu cercetările tale în arhivele interzise. 
Cunosc miza căutărilor fratelui Salazar în dosarele noastre 
secrete. Aţi studiat amândoi acea profeție. 

Rowan decise să lase la o parte falsa modestie. 

— Vreau să aflu marele nostru secret, Charles. Noi vrem 
să îl aflăm. 

— Acel secret e dat dispărut de multă vreme. 

Numai că vederea acelor căruţe îl determinase pe 
senator să spere. 

— Am luat decizia după apelul tău de ieri, zise Snow. 
Ceva mi-a spus că locul este cel potrivit. 

Bărbatul mai în vârstă făcu o pauză, ezită şi îşi trase 
răsuflarea. 

— Profetul Brigham a ascuns secretul, zise Rowan, cu 
intenţia ca noi să-l descoperim într-o bună zi. 

Snow clătină din cap. 

— Nu ştim asta. 

Doar el şi profetul puteau purta o astfel de conversaţie, 
căci doar ei cunoşteau povestea. Din nefericire, fiecare ştia 
doar un crâmpei din ea. Rowan aflase partea lui după 
multă muncă de cercetare, depusă atât în Utah, cât şi în 
Washington, în vreme ce Snow primise informaţiile de la 
predecesorul lui. lar acum Rowan avea nevoie să afle şi ce 
ştia Snow. 

— De la Brigham Young încoace, fiecare profet s-a luptat 
cu această dilemă. Speram să o pot transmite mai departe. 
Snow arătă spre cutia de lemn. Dă-i drumul! 

Rowan deschise capacul. 

Inăuntru se găsea un teanc de documente vechi, fiecare 
dintre ele pus la adăpost în interiorul unei pungi de plastic 
vidate. În principal cărţi şi ziare vechi, grav afectate de 
putreziciune şi umezeală. 

— E ceea ce am putut salva în 1993, zise Snow. Scrieri 
vechi lipsite de importanţă, în afară de cele două pachete 
din vârf. 

Senatorul le observase deja pe amândouă. Înăuntrul 
pungilor se vedeau nişte foi singulare, cu marginile 


exterioare pătate, ca şi cum ar fi fost arse. Însă scrisul de 
pe ele supravieţuise. 

— Examinează-le pe amândouă, îi spuse profetul. 

Rowan scoase prima folie protectoare de plastic. 

Scrisul era înghesuit şi mic, cu cerneala abia vizibilă. 


Mă tem că s-au făcut prea multe compromisuri 
doar în folosul unora. Acum, că marele Război Civil 
s-a încheiat, cei în slujba răului ar vrea cu adevărat 
să atragă din nou atenţia tuturor asupra noastră şi 
să trimită din nou trupe ca să ne distrugă. lşi 
predică deschis intenția de a sfărâma puterea 
preoțimii şi de a distruge organizaţia noastră sacră. 
Cândva am crezut că putem coexista paşnic. Că 
înțelegerile trebuie onorate. Insă noi nu putem să ne 
amestecăm cu restul lumii, ca astfel să sperăm că v- 
om câştiga favorurile şi prietenia celorlalţi. Ca atare, 
am încercat să fac ceea ce părea corect şi decent. N- 
am vorbit cu nimeni despre asta în timpul vieţii 
mele. În schimb, las moştenire acest mesaj pentru 
credincioşii care vin după mine. Să ştiţi că ducem o 
povară în spatele nostru, una care ne-a fost dată de 
către Lincoln însuşi, dar pe care am acceptat-o de 
bunăvoie. Când a izbucnit marele Război Civil, am 
socotit acea bătălie ca pe adeverirea Profeţiei 
Calului Alb. Profetul Joseph a prezis toate cele care 
s-au petrecut în cele din urmă, incluzând 
peregrinările noastre prin Munţii Stâncoşi şi propria 
lui dispariţie. În anul 1863, Constituţia atârna cu 
adevărat de un fir de păr şi, exact aşa cum spunea 
profeția că se va întâmpla, Congresul a adoptat o 
lege menită să ne distrugă. Aşa că am trimis un 
emisar la domnul Lincoln. A fost primit ca 
amabilitate şi fără formalisme. Misiunea lui 
declarată era să afle informații despre starea 
statului, subiect pe care domnul Lincoln l-a evitat. In 
schimb, mi-a fost trimis un mesaj. Lincoln spunea că 
ne va lăsa în pace dacă îl lăsăm şi noi în pace. Exact 


asta am aşteptat atâţia ani să auzim. Noi nu am 
căutat niciodată altceva decât libertatea de a trăi 
aşa cum vrem. Lincoln ne cunoștea din Illinois. S-a 
spus emisarului meu că a citit Cartea Mormonilor, 
ceea ce m-am bucurat să aud. Insă ar fi fost 
nepotrivită încheierea unei înțelegeri cu oricare 
preşedinte fără un soi de asigurare că termenii vor fi 
respectaţi. Asta i-a transmis emisarul lui Lincoln, 
care a oferit la schimb ceva suficient de important 
ca să ştim că intenţiona să se ţină de cuvânt. La 
rândul lui a cerut acelaşi lucru din partea noastră, 
iar eu i-am oferit garanții. Am acceptat fiecare oferta 
celuilalt şi ambele părți au onorat înțelegerea. Din 
nefericire, Domnul Lincoln a murit înainte de 
întoarcerea colateralelor oferite ca garanţie de 
oricare din părţi la locul lor de origine. Nimeni din 
cadrul guvernului nu a întrebat vreodată despre 
garanţia deținută de noi, nici despre garanția 
deținută de ei, fapt care m-a făcut să trag concluzia 
că nimeni în afara mea nu avea habar de existența 
lor. Ca atare, am păstrat tăcerea. Prin asta, am 
împlinit restul profeţiei, care spunea că vom acţiona 
ca un cal alb mântuitor al naţiunii. Insă profetul 
Joseph ne-a mai spus să susţinem Constituția 
Statelor Unite, deoarece a fost întocmită cu 
inspiraţie de la Dumnezeu. Asta nu s-a întâmplat 
niciodată, cel puţin în timpul vieţii mele. Ceea ce i- 
am oferit eu domnului Lincoln a fost ascunzătoarea 
averii noastre. Incă din '57, de când au venit 
trupele federale peste noi, sfinţii au vorbit despre 
aurul nostru pierdut. Vă spun vouă acum că nu s-a 
pierdut nimic din acel aur. In schimb, a fost folosit 
tot cum trebuie. Am întocmit o hartă a locului, acolo 
unde am ascuns şi ceea ce ne-a oferit ca garanţie 
domnul Lincoln. La două luni după parafarea 
înțelegerii noastre, Lincoln mi-a trimis o telegramă 
în care spunea că Samuel, lamanitul, păzea secretul 
nostru la Washington, fapt care m-a liniştit foarte 


tare. A mai spus că păstrează aproape de el cea mai 
importantă parte a secretului în fiecare zi. I-am spus 
că providența şi natura păzesc jumătatea lui de 
înțelegere. A părut să se bucure de marele mister 
creat de mine şi de el. Profetul Joseph a avut 
dreptate în tot ceea ce a prezis. 

Fie ca şi voi să fiţi la fel de corecți. 


— Brigham Young a scris asta? întrebă Rowan. 

— Este scrisul lui. 

— Există legătură între aurul pierdut şi marele nostru 
secret? 

Snow încuviinţă. 

— Încă de la începuturi. Rezolvă una din enigme şi ai 
rezolvat-o şi pe cealaltă. 

— Ce a vrut profetul să spună prin referirea la Samuel şi 
la telegramă? 

— Aici Lincoln s-a dovedit foarte inteligent. La mijlocul 
anului 1863, ca să se asigure că liniile telegrafice erau încă 
operaţionale, preşedintele a trimis o telegramă lui Brigham 
Young. l-a spus profetului că părea adevărat ceea ce citise 
despre Samuel în cărţile noastre, aşa că nu exista un 
paznic mai bun decât un lamanit. 

Un mesaj criptic, cu siguranţă. Insă toate astea erau 
informaţii noi pentru Rowan. 

— Şi această telegramă încă mai există? 

— E pusă bine, ca să poată fi citită doar de către un 
profet. Frazele scrise acolo sunt, de fapt, lipsite de sens 
dacă nu ai citit înainte ce citeşti tu acum. Însă acum şi tu, 
şi eu cunoaştem adevărul. Spune-mi, Thaddeus, cum de ai 
aflat de acest secret? Ar fi trebuit să fie cunoscut doar de 
profeţi. 

Nu mai era vremea ocolişurilor. 

— Aşa cum a zis profetul Brigham, au existat două părţi 
ale acelei înţelegeri. Noi şi Lincoln. În arhivele naţionale 
există încă referinţe la implicarea Americii în cazul 
Brigham Young. 

— Ştiu de ceva vreme de cercetările tale. Complicele 


tău, Señor Salazar, a făcut zgomot cam mare. 

— Ai o problemă cu Josepe? 

— E un fanatic, iar ăştia sunt întotdeauna periculoși, 
indiferent cât de sinceri pretind că sunt. Urmează orbeşte 
învăţăturile lui Joseph Smith, ignorând  revelaţiile 
permanente primite de profeţi de-a lungul timpului. 

— Chestia asta sună a blasfemie. 

— Deoarece pun sub semnul întrebării ceea ce ştiu că e 
greşit? Cum ar putea fi socotit aşa ceva altfel decât ceva 
inteligent şi practic? 

— Ciudate cuvinte venind de la profetul nostru. 

— Dar tocmai asta e ideea, Thaddeus. Eu sunt profetul. 
Ca atare, cuvintele mele sunt la fel de importante precum 
cele rostite de cei care au fost înaintea mea. 

Senatorul indică spre mesajul lui Young. 

— Şi atunci de ce îmi arăţi asta? 

— Deoarece şi eu vreau să cunosc marele secret. Noi am 
crezut mereu că Profeţia Calului Alb este falsă, fiind scrisă 
la ani de zile după evenimente şi înglobând ceea ce 
persoanele care au conceput-o o cunoşteau deja ca 
realitate, iar prin asta făcându-l pe profetul Joseph să pară 
mai vizionar decât merita. 

— E adevărată, Charles. Fratele Salazar a demonstrat 
asta. 

— Aş fi tare interesat să văd dovada. 

— Avem ocazia să împlinim profeția. Putem susţine 
Constituţia Statelor Unite, așa cum a fost ea oferită prin 
inspiraţie de la Dumnezeu. 

— Şi dacă asta ar distruge tot ce a creat El? 

— Atunci aşa să fie. 

— Studiază cea de-a doua pagină. 

Senatorul privi prin învelitoarea protectoare din plastic 
şi văzu o hartă. 


— Harta arată unde sunt ascunse secretul şi aurul 
nostru, zise Snow. 

— Dar nu ne spune nimic. 

— Se pare că Young a transformat căutarea într-o 
şaradă. Presupun că există un motiv bun pentru o 
asemenea măsură. Trebuie să descoperi ce a ascuns 
domnul Lincoln ca să rezolvi şarada. 

Senatorul ştia însă exact unde să caute. 

— Pot lua astea? 

Snow clătină din cap. 

— Nu. Dar o să-ţi fac copii după ele. 

— Vrei să aflu secretul, nu? 

— Vreau să te rogi ca să găseşti drumul corect. Şi să 
acţionezi aşa cum îţi vor răspunde Cerurile. Aşa am 
procedat eu. 


NOUĂSPREZECE 
* 


Atlanta 


Stephanie găsise pe internet decizia Curții Supreme a 
Statelor Unite din 12 aprilie 1869 în cazul Texas vs White. 

Problema supusă judecății fusese simplă. 

Erau valide nişte obligaţiuni de tezaur în valoare de 10 
milioane de dolari, transferate în Texas după ce acest stat 
declarase secesiunea de Uniune? Toată lumea fusese de 
acord că transferul violase legile federale şi avusese loc 
într-un moment când Texasul declarase că nu mai face 
parte din Uniune, fostul stat american generându-şi 
propriile legi care să guverneze transferul. Ca atare, dacă 
ieşirea Texasului din Uniune fusese legală, atunci 
obligaţiunile erau valabile, iar valoarea lor era cea înscrisă 
pe ele. Dacă nu, atunci erau doar nişte hârtii lipsite de 
valoare. O dispută elementară, care, însă, ridicase o 
întrebare monumentală. 

Era secesiunea permisă de Constituţie? 

Stephanie citi din nou rezoluţia finală, aşa cum 
procedase împreună cu Edwin cu două ore înainte. El 
plecase între timp, deoarece trebuia să fie în Washington 
la o întâlnire în acea seară. Aveau să se revadă a doua zi. 
Partea cea mai importantă a rezoluţiei se găsea în a doua 
jumătate a ei. 


Uniunea statelor nu însemnase niciodată o relaţie 
artificială şi arbitrară. Incepuse ca o relaţie stabilită 
între colonii şi se dezvoltase pe baza originii 
comune, a simpatiilor reciproce, a principiilor 
înrudite, a intereselor similare şi a relaţiilor 
geografice. Fusese confirmată şi întărită de 
necesităţile de război şi căpătase o formă, un 
caracter şi o legislaţie clar definite de Articolele 
Confederaţiei. Conform acestora, uniunea era 


declarată în mod solemn ca „fiind perpetuă”. Iar 
când aceste Articole fuseseră socotite ca improprii 
pentru exigenţele ţării, Constituţia fusese amendată 
„pentru a forma o Uniune mai perfectă". Cu greu s- 
ar putea imagina o idee de unitate indisolubilă mai 
limpede decât conform unor astfel de cuvinte. Ce 
poate ff mai indisolubil decât o uniune perpetuă şi 
perfectibilă? 

Ca atare, când Texas a devenit parte a Statelor 
Unite, acesta a intrat într-o relaţie indisolubilă. I-au 
fost instantaneu ataşate toate obligaţiile uniunii 
perpetue şi toate garanţiile oferite de guvernul 
republican al acesteia. Actul care consemna 
admiterea Texasului în Uniune era ceva mai mult 
decât un document solid; reprezenta înglobarea unui 
nou membru într-un corp politic. Şi era un act final. 
Uniunea dintre Texas şi celelalte state era la fel: 
completă, perpetuă şi indisolubilă, precum uniunea 
dintre statele iniţiale. Nu exista loc de reconsiderări 
sau de revocări, cu excepţia apariţiei unei situaţii 
speciale, cum ar fi o revoluţie sau dacă exista un 
consens între statele semnatare. 

Documentul de secesiune, adoptat de convenţie şi 
ratificat de majoritatea cetăţenilor din Texas, 
precum şi toate actele legislative emise pentru a 
traduce în fapt acel act erau lovite de nulitate 
absolută. Erau complet lipsite de efecte legale. 
Obligaţiile statului, ca membru al Uniunii, precum şi 
obligaţiile fiecărui cetăţean al statului, în calitate de 
cetăţean al Statelor Unite, rămâneau perfect 
valabile. Cu siguranţă că, în acest caz, statul nu 
înceta să mai fie stat, după cum nici cetăţenii lui nu 
încetau să mai fie cetăţeni ai Uniunii. Altfel, acel stat 
ar fi trebuit să devină un stat străin, iar cetăţenii lui 
nişte cetăţeni străini. Războiul ar fi trebuit să 
înceteze a mai fi un război pentru suprimarea 
rebeliunii şi ar fi trebuit să devină un război de 
cucerire şi subjugare. 


Adică exact aşa cum privise conflictul întregul Sud. 

Nu ca pe Războiul dintre State. Sau ca pe Războiul Civil. 

Ci ca pe Războiul de Agresiune Nordistă. 

Cucerire şi subjugare. Categoric. 

Asta simţiseră sudiştii, aşa cum încă mai simțeau mulţi şi 
în zilele noastre. Dacă te duceai la sud-est de Atlanta, în 
centrul Georgiei, aşa cum Stephanie procedase de multe 
ori, şi menţionai numele generalului William Tecumseh- 
Sherman în anumite locuri şi anumitor oameni, aceştia se 
apucau să scuipe pe jos. 

Stephanie nu se gândise niciodată serios la secesiune. 
După mandatul lui Lincoln, chestiunea fusese socotită ca 
rezolvată. Era adevărat că, din când în când, apăreau 
zvonuri în presă despre vreun oraş, vreun ţinut sau despre 
vreo facțiune civilă care dorea să iasă din Uniune. Key 
West era faimos pentru republica numită Conch. Dar 
niciodată nu se ajunsese la vreo situaţie dramatică. 

După care Stephanie îl ascultase cu atenţie pe Edwin. 
Tipul nu era vreun lunatic care încerca să evite plata 
taxelor sau vreo lege care nu-i plăcea, sau care dorea să 
facă doar ce voia. Era şeful de personal de la Casa Albă. 

lar Edwin era un om speriat. 

— Povestea asta s-ar putea transforma într-o problemă 
reală, spusese Davis. Noi am sperat că timpul a rezolvat 
situația. Dar am primit informaţii care sugerează că 
lucrurile nu stau tocmai aşa. 

— Ce ar putea fi atât de înspăimântător? 

— Stephanie, urmărim ştirile douăzeci şi patru de ore 
din douăzeci şi patru, ascultăm dezbaterile radio, citim 
editorialele. Informaţiile ajung la noi în flux continuu. 
Toată lumea are o opinie despre orice. Bloggeri, ziarişti. 
Mesajele pe Twitter şi postările pe Facebook au devenit 
surse de încredere. Nimeni nu mai acordă atenţie cu 
adevărat. Ne mulțumim să zgâriem puţin suprafaţa 
lucrurilor şi cu asta basta. 

li arătase un paragraf de pe ecranul computerului. Din 
decizia Texas vs White. 


Pe care Stephanie îl reciti acum. 


Ca atare, concluzia noastră este aceea că Texas 
continuă să fie un stat, şi un stat al Uniunii, 
suportând tranzacţiile la care am făcut referire. lar 
această concluzie, în opinia noastră, nu intră în 
conflict cu niciun document sau declaraţie a vreunui 
departament al Guvernului Naţional, ci este în 
deplină concordanţă cu întreaga serie de astfel de 
acte şi declaraţii emise de la prima izbucnire a 
rebeliunii. 


— Nenorocita de Curte Supremă s-a mulțumit să zgârie 
puțin la suprafaţa lucrurilor; zisese Davis. A emis o opinie 
politică, nu una legală. Autorul ei, judecătorul-şef Salmon 
Chase, a făcut parte din cabinetul lui Lincoln. Ce putea să 
spună? Că întreg Războiul Civil era neconstituţional? Că 
secesiunea era legitimă? Și, apropo, că 620000 de oameni 
au murit de pomană? 

— Nu sună puţin cam melodramatic? 

— Absolut deloc. Texas vs White rămâne decizia 
definitivă a Curţii Supreme în chestiunea secesiunii. Dacă 
un stat încerca să iasă din Uniune, orice judecător din ţară 
ar fi declarat imediat tentativa ca neconstituţională, pe 
paza deciziei din acest caz. 

Stephanie ştia că Edwin avea dreptate. 

— Totuşi, opinia în acest caz nu a fost deloc unanimă, 
continuase Davis. Trei judecători nu au fost de acord cu ea. 

Acum Stephanie se uită din nou la cuvintele de pe ecran. 

„lar această concluzie, în opinia noastră, nu intră în 
conflict cu niciun document sau cu nicio declaraţie a 
vreunui departament al Guvernului Naţional.” 

În mintea ei auzi din nou cuvintele cu care Edwin 
încheiase discuţia: Și dacă noi ştim acum ceva ce Curtea 
Supremă nu a ştiut în 1869? 

Chiar aşa. 


DOUĂZECI 
* 


Danemarca 


Lui Malone nu-i plăcuse nimic din ceea ce spusese 
Cassiopeia. 

Luke se întorsese la timp ca să prindă ultima parte a 
conversaţiei. Rămâi calm, îi transmise tânărul din priviri. 
În mod cert, înfumuratul ăla avea habar de legătura lui cu 
Cassiopeia. 

— Dă-mi voie să te conduc înapoi la hotel, rosti Salazar 
dinăuntru. 

Malone arătă spre uşa deschisă la doi metri depărtare, 
după care el şi Luke se furişară într-o încăpere întunecată. 
Nişte scaune moi stăteau cu faţa către un imens ecran 
video, unul dintre obiectele moderne existente în acea casă 
veche. 

Se lipiră amândoi de perete. 

Malone auzi mişcare de dincolo, apoi paşi pe coridorul 
de afară. Salazar şi Cassiopeia se iviră în raza vizuală în 
afara uşii pe jumătate deschise dinspre terasă. Malone îşi 
îţi capul şi îl văzu pe Salazar prinzând-o de braţ pe 
Cassiopeia, apoi trăgând-o aproape de el şi sărutând-o. 

Ea îl îmbrăţişă şi îi mângâie umerii. 

O astfel de privelişte era iritantă şi deranjantă din cale 
afară. 

— Am vrut de mult să fac asta, îi zise Salazar femeii. Nu 
te-am uitat niciodată. 

— Ştiu. 

— Ce facem mai departe? 

— Ne bucurăm de timpul pe care îl petrecem împreună. 
Mi-a fost dor de tine, Josepe! 

— Cu siguranţă, ai iubit şi ai fost iubită. 

— Aşa e. Dar ce a fost între noi a fost special şi amândoi 
ştim asta. 

Salazar o sărută din nou. Cu gingăşie. Cu dulceaţă. 


Malone simţea că îi ard măruntaiele. 

— Aş putea rămâne aici în noaptea asta, propuse ea. 

— N-ar fi înţelept, răspunse Salazar. Pentru niciunul din 
noi. 

— Înţeleg. Dar să ştii că am vrut. 

— Ştiu, iar pentru mine asta înseamnă mai mult decât îţi 
poţi imagina. O să vin să te iau mâine pe la ora zece. Să ai 
totul împachetat şi să fii gata de plecare. 

— Unde mergem? 

— La Salzburg. 

Cei doi dispărură de-a lungul coridorului. Se deschise o 
uşă, apoi se închise. Câteva clipe mai târziu se trezi la 
viaţă un motor de maşină şi curând zgomotul se estompă în 
depărtare. 

Malone rămase nemişcat, cu inima bătându-i cu putere. 

— Eşti bine? întrebă Luke. 

Malone îşi reveni în fire. 

— De ce n-aş fi? 

— Păi e prietena ta şi... 

— Nu mai sunt un liceean. Şi de unde ştii că e prietena 
mea? 

— Din trei ocazii. Ascultă, dacă aş fi în locul tău, m-aş 
simţi rănit. 

— Dar nu eşti în locul meu. 

— Bine. Am priceput. Subiectul e închis. 

— Stephanie ţi-a cerut să îmi ascunzi implicarea ei? 

— Nici ea, nici Salazar nu ar fi trebuit să fie aici. Treaba 
lui Vitt era să-l ţină departe întreaga seară. 

— Treaba ei? 

— O ajută pe Stephanie. O favoare. Am aflat că ea şi 
Salazar s-au cunoscut bine pe vremuri. Că au fost... 
apropiaţi. Evident. Tocmai am fost martori la asta. 
Stephanie a rugat-o să stabilească contactul şi să vadă ce 
poate afla. Il joacă pe degete. 

Insă Malone îşi punea întrebări. Oare ea juca un rol? Pur 
şi simplu încerca să îi câştige încrederea lui Salazar? Dacă 
da, atunci era o actriţă excelentă. Fiecare cuvânt rostit de 
ea păruse credibil. lar acum Salazar însuşi îi cerea 


ajutorul. 

— Trebuie să arunc o privire în biroul ăla. 

Malone îl prinse pe Luke de braţ. 

— Asta e tot ce ai ţinut ascuns de mine? 

— Când eram în magazinul tău ai spus că ai habar de 
mormoni. Ştiai că şi Cassiopeia Vitt s-a născut în credinţa 
asta? 

Malone se uită urât la Luke. 

— Aşa mi-am zis şi eu. În parte, legătura de acum se 
datorează faptului că ea şi Salazar au fost prieteni în 
copilărie. Familiile lor erau apropiate. Şi aveau şi aceeaşi 
religie. 

Noaptea asta părea una a surprizelor. 

— Vrei să-mi dai drumul la braţ? 

Malone îi dădu drumul. 

Luke trecu pe lângă el şi ieşi din încăperea în care se 
aflau. 

Malone îl urmă. 

Intrară în birou, un spaţiu primitor, cu ziduri panelate 
vopsite în verde-închis. Luminile rămăseseră aprinse, iar 
draperiile de la ferestre trase. Malone se concentră asupra 
misiunii pe care o avea de îndeplinit. 

— Nu are paznici în casa asta? 

— Rapoartele spun că există câţiva, dar nu rămân aici 
peste noapte. Lui Salazar îi place intimitatea. 

Numai că daniţii rămaşi în joc puteau apărea în orice 
clipă. 

— Aia doi este posibil să fi descoperit şmecheria cu 
autobuzul. Fă ce ai de făcut! Individul îi citea ei din ceva. 
Jurnalul ăla vechi de colo! 

Luke se duse înspre birou şi, folosindu-se de telefonul 
inteligent furnizat de agenţie, începu să facă fotografii 
paginilor învechite, în special celor marcate cu bucăţi de 
hârtie. După aceea, în vreme ce Luke cotrobăia prin 
sertarele biroului, Malone se duse către harta pusă pe un 
stativ. Auzise mai devreme cele spuse de Salazar despre 
locurile pe unde colindaseră mormonii în drumul lor spre 
vest, către valea Salt Lake. Fusese şi el o dată în Nauvoo, 


în centrul statului Illinois, unde mormonii sălăşluiseră timp 
de şapte ani. Templul care fusese ridicat acolo era acum 
reconstruit, căci versiunea iniţială, cea din secolul al XIX- 
lea, fusese distrusă de mulţime. 

Ură. 

Ce emoție puternică! 

La fel ca gelozia. 

Iar el le simţea pe amândouă acum. 

Cel mai bine era să îşi asculte propriile vorbe - nu era 
un liceean - era un bărbat căruia îi păsa de o femeie. Era 
divorţat de trei ani, dar se separase de fosta soţie de zece 
ani. Trăise singur multă vreme. Intrarea Cassiopeii în viaţa 
lui schimbase situaţia. In bine. Sau cel puţin aşa crezuse 
el. 

— Uită-te la asta, îi zise Luke. 

Se duse înspre birou - o piesă uriaşă de mobilier, 
fabricată din fildeş şi decorată cu o călimară din onix, 
pentru armonia culorii. Luke îi dădu un catalog 
Dorotheum, una dintre cele mai vechi case de licitaţii din 
lume, cu sediul în Austria. Malone avusese de-a face cu ea 
în timpul misiunilor pentru Billet şi în legătură cu 
anticariatul lui. 

— Se pare că mâine-seară are loc un eveniment, zise 
Luke. În Salzburg. 

Malone luă data, ora şi locul din catalog. Răsfoind 
broşura, descoperi că era o vânzare de bunuri mobile. 
Porţelanuri, obiecte de mobilier, cărţi. O pagină avea colţul 
îndoit. O ofertă pentru o Carte a Mormonilor. Din martie 
1830. O carte originală. Publicată de E.B. Grandin, 
Palmyra, New York. 

Malone cunoştea acel volum. 

Existau multe ediţii ale Cărţii Mormonilor tipărite după 
1830, însă din lotul original mai existau doar câteva. Îşi 
aminti că citise cu câteva luni înainte că o astfel de carte 
rară se vânduse cu aproape 200000 de dolari. 

— Se pare că Salazar vrea să cumpere o carte, zise el. 

Şi nu orice carte. Una dintre cele mai rare din lume. 

Se îndepărtă de birou şi studie din nou harta. Cineva 


marcase cu roz statele Texas, Hawaii, Alaska, Vermont şi 
Montana. 

— De ce sunt statele astea colorate? Şi să nu-mi spui că 
nu ştii. 

Luke rămase tăcut. 

Îşi puse degetul pe Utah, care fusese subliniat în galben. 

— Şi ăsta? 

— E locul de unde a început întreaga blestemăţie. 

Utah era căminul Bisericii Sfinţilor lui Isus Christos din 
Ziua de Apoi. Existau mai multe congregaţii ale acestei 
religii răspândite în lume, însă centrul ei rămânea în Utah. 

— De unde a început ce anume? întrebă el. 

— Greu de crezut, de fapt. Dar Stephanie mi-a spus la 
telefon că există o legătură între Joseph Smith, Brigham 
Young, James Madison şi Abraham Lincoln. Una despre 
care tocmai a fost şi ea informată. Una care merge înapoi 
în timp până la Părinţii Fondatori. 

— Implicând? 

— Constituţia Statelor Unite. 

— Şi ducând la ce anume? 

— La o întreagă grămadă de belele. 


DOUĂZECI ŞI UNU 
* 


Danemarca 
Joi, 9 octombrie 
9.20 A.M. 


Salazar vorbea la telefon şi în acelaşi timp studia harta. 
Se afla în biroul lui, după ce reuşise în sfârşit să ia 
legătura cu Rowan, ca să-i explice o parte din cele 
petrecute cu o zi în urmă în Danemarca. Temerile lor se 
confirmaseră. Guvernul american se concentra asupra lui. 

— Te-au găsit prin mine, zise Rowan. Există oameni la 
Washington care nu vor ca noi doi să reuşim. 


Asta o credea. 

Întotdeauna existase animozitate. 

— De la începuturi, Josepe, zise îngerul din mintea lui. 

Fiecare sfânt ştia cum, în 1839, Joseph Smith bătuse la 
uşa Casei Albe - pe care el o descrisese ca pe un palat 
mare şi splendid, decorat cu întreaga fineţe şi eleganţă a 
acestei lumi - şi ceruse să îl vadă pe preşedintele Martin 
Van Buren. Când ceruse să fie prezentat ca un Sfânt al 
Zilei de Apoi, solicitarea lui fusese socotită o prostie. Iar 
când insistase, Van Buren abia dacă schiţase un zâmbet. 

— Cu aroganta lui, Josepe. 

Smith venise cu o scrisoare în care se subliniau toate 
atrocitățile cu care sfinţii se confruntaseră în Missouri, 
detaliind pierderile de vieţi prin violenţă şi pierderile de 
proprietăţi. În scrisoare era descris infamul Ordin Executiv 
44, emis de guvernatorul din Missouri, care făcea apel la 
exterminarea tuturor sfinţilor. Smith ceruse respectuos 
intervenţia guvernului federal, însă Van Buren nu mişcase 
un deget. 

— A zis că susţinerea cauzei lor îl va costa votul în 
Missouri, îi reaminti îngerul. Ne-a judecat înainte de a ne 
cunoaşte. 

Mulţi preşedinţi de după Van Buren se comportaseră cu 
aceeaşi apatie. 

— Guvernul a fost mereu controlat de ignoranță, 
nebunie şi slăbiciune. 

Ingerul avea dreptate. 

— Care e forţa guvernului? Este ca o frânghie de nisip, 
lipsită de puteri ca apa. Adevărul şi dreptatea sunt 
desconsiderate. Ruşine conducătorilor naţiunii americane! 

La fel cum fuseseră profeţii de prudenti cu preşedinţii, şi 
el era prudent cu seniorul Rowan. Dar nu din neîncredere. 
Rowan îi spusese în mod explicit de la început că nu vrea 
să ştie detalii. Ca atare, Salazar omise să-i povestească 
despre cele petrecute cu agentul american, despre 
moartea celor doi oameni ai lui şi despre dispariţia lui 
Barry Kirk. Înţelegea prea bine linia de demarcaţie dintre 
Cvorumul celor Doisprezece şi restul Bisericii. Joseph 


Smith şi succesorul lui, Brigham Young, se folosiseră la fel 
ca el de oameni care aveau grijă de interesul comun. 

— Ai situaţia sub control? întrebă Rowan. 

— În întregime. 

— E important să rămână aşa. Guvernul va încerca să ne 
oprească. Este inevitabil. Nu putem păstra secretul prea 
multă vreme. Din fericire, ne apropiem de obiectivul 
nostru. 

— Nu ar ajuta să cunoaştem cât de multe ştiu ei? întrebă 
Salazar. 

— Intenţionez să fac cercetări în acest sens. Poate că 
reuşeşti să vezi ce se poate afla de acolo... 

— Exact aşa gândeam şi eu. 

— Să fii însă sigur, Josepe, că niciunul dintre noi nu a 
încălcat vreo lege. Cercetările lor sunt nişte simple 
investigaţii. 

Salazar nu replică nici acum. 

Daniţii lucraseră mereu în secret. La fel ca în urmă cu 
150 de ani, recrutarea lor se făcea exclusiv pe bază de 
contact personal, întâlnirile erau păzite cu mare grijă. 
Învățăturile nu erau discutate public, nici măcar între 
daniţi, în afara acestor întâlniri. Membrii erau învăţaţi să 
se supună instrucţiunilor liderului fără discuţie sau ezitări 
şi erau permanent avertizaţi să îşi demonstreze credinţa 
prin tot ceea ce li se spunea să facă, indiferent că era 
vorba de viaţă sau de moarte. Fiecare recrut depunea un 
jurământ solemn să nu dezvăluie nimic. Pedeapsa pentru 
încălcarea acestui cod de etică era îndeplinită în secret. 

— Trăim într-o nouă şi diferită ordine divină, zise 
îngerul. Una în care Împărăţia lui Dumnezeu se va face 
bucăți şi va duce la pierzanie toate regatele pământeşti. 
Datoria tuturor daniţilor nobili şi loiali este de a-i ucide pe 
barbari şi de a-i încredința împărăției lui Dumnezeu. 
Pământul este al Domnului, Josepe, nu al omului. Iar legile 
pământului nu se mai aplică atunci când cineva se dedică 
lui Dumnezeu. 

— Eu mă tem, îi zise el lui Rowan, ca nu cumva 
investigaţiile lor să devină prea iscoditoare. 


— Vor deveni. De aceea trebuie să te comporţi ca atare. 

Inţelegea instrucţiunea. Nimic din ceea ce făceau daniţii 
nu putea deveni de domeniul public. Josepe îşi cunoştea 
rolul. El era ciocanul şi sabia. Recompensa lui consta în 
satisfacția interioară, care nu putea fi folosită în beneficiul 
altora. 

— Nu e treaba sau locul tău să ştii ce cere Dumnezeu, 
spuse îngerul din mintea lui. Te va informa prin mijlocirea 
profetului, iar tu trebuie să executi. 

Amin, rosti el în gând. Apoi, cu voce tare: 

— Am situaţia sub control. 

— Ştiam asta. S-ar putea să am nevoie de tine aici în 
curând, aşa că fii pregătit de drum! Eu mă întorc la 
Washington. Contactează-mă atunci când mai ai ceva de 
raportat. 

Salazar se uita fix la hartă şi la statele scoase în 
evidenţă. 

Texas, Hawaii, Alaska, Vermont şi Montana. 

Şi Utah. 

Se uită la ceas. 

— Fie ca Tatăl Ceresc să vegheze asupra ta, zise Rowan. 

— La fel şi asupra dumneavoastră, domnule! 


DOUĂZECI ŞI DOI 
* 


Copenhaga 


Malone se simţea iarăşi ca în tinerețe, în vreme ce îşi 
înghesuia doar strictul necesar într-o geantă de voiaj. După 
aceea, scoase rucsacul de sub pat şi extrase de acolo cele 
câteva sute de euro pe care le ţinea întotdeauna la 
îndemână, împreună cu  paşaportul. Pe vremuri, 
paşapoartele erau ultima lui grijă. Ca agent Magellan Billet 
se deplasa prin lume după propria dorinţă, uneori în mod 
legal, însă în cele mai multe cazuri, nu. Ce viaţă! Din când 


în când, îi ducea dorul, oricât ar fi afirmat altceva cu glas 
tare. Pe vremuri fusese implicat în câteva misiuni 
importante, ba chiar în câteva care schimbaseră cursul 
istoriei. Însă acea viaţă ţinea de domeniul trecutului. Sau 
cel puţin asta îşi spusese el mereu în ultimii ani, de când 
părăsise agenţia. Totuşi, chiar şi după pensionare, luase 
parte la câteva evenimente absolut uluitoare. 

lar acum situaţia părea că se repetă. 

Ce spusese Luke Daniels noaptea trecută? Există o 
legătură între Joseph Smith, Brigham Young, James 
Madison şi Abraham Lincoln. Una în care se merge inapoi 
în timp până la Părinţii Fondatori. 

Se despărţise de Luke după ce reveniseră în Copenhaga, 
iar tânărul agent păruse bucuros că scapă de el. Şi Malone 
privise pe vremuri afacerea Magellan Billet cu ochi de 
tânăr. Intrase direct din Departamentul de Justiţie al 
Marinei, de unde Stephanie îl recrutase, pentru a fi, în cele 
din urmă, alocat permanent Departamentului de Justiţie al 
Statelor Unite. Când plecase din agenţia guvernamentală 
demisionase şi din poziţia sa din Marină, unde ajunsese 
comandor: comandorul Harold Earl „Cotton” Malone, fiul 
lui Forest Malone, tot fost comandor al Marinei Statelor 
Unite, dispărut pe mare. Privirea lui Malone se plimba 
acum de la fotografia înrămată de pe perete la biletul scris 
de mână şi datat 17 noiembrie 1971. Ultimele 640 de 
cuvinte ale tatălui său. Scrise special pentru familia lui. 
Absorbise fiecare dintre acele cuvinte. Şi în special ultima 
propoziţie. 

Te iubesc, Cotton! 

Nu auzise prea des aceste vorbe câtă vreme trăise tatăl 
lui. 

Încercase să nu facă aceeaşi greşeală cu fiul lui, Gary, 
care acum avea şaisprezece ani. Spera din tot sufletul că 
băiatul îi cunoştea bine sentimentele. Doar Dumnezeu ştia 
prin câte trecuseră împreună. 

Apucă pistolul Beretta. Il slujise bine cu o zi în urmă. 
Oare câţi oameni ucisese cu arma aia de-a lungul anilor? 
Zece? Doisprezece? Cincisprezece? 


Greu de ţinut minte. 

Iar asta îl deranja. 

La fel cum îl deranjau scenele la care fusese martor 
noaptea trecută şi care o avuseseră protagonistă pe 
Cassiopeia. Îl duruse enorm sărutul dintre ea şi Salazar, 
indiferent cât de artistic îşi jucase aceasta rolul. Era gelos 
şi nu putea socoti altfel ceea ce simţea. Ea chiar se arătase 
dornică să rămână peste noapte. Ce s-ar fi întâmplat dacă 
Salazar ar fi acceptat? Nu avea chef să se gândească la 
asta. Bineînţeles că habar n-avea ce se mai întâmplase 
după ce ei doi părăsiseră reşedinţa. Era posibil ca Salazar 
să fi rămas peste noapte la hotelul Cassiopeii. 

Opreşte-te! 

Renunţă la astfel de gânduri! 

Ura îndoielile de care era cuprins, dorindu-şi să nu fi 
văzut şi să nu fi auzit nimic. Mai bine să nu ştie. 

Sau nu? 

Căsătoria lui se dezintegrase din pricina minciunilor şi a 
neîncrederii. Se întrebase de multe ori cum ar fi evoluat 
situaţia dacă ar fi existat onestitate între ei şi soţia lui. 

Oare relaţia lor ar fi putut fi salvată? 

Chiar în acea clipă sună telefonul. 

Aştepta acel apel, aşa că nu fu deloc surprins să vadă 
chipul lui Stephanie Nell apărând pe ecran. 

— Am auzit că ai avut o noapte grea, zise ea. 

— Mi-ai făcut-o! 

— Aveam nevoie de ajutorul tău. Chestia asta a pornit ca 
o simplă investigaţie de fond asupra unui cetăţean străin. 
S-a transformat însă în complet altceva. Este implicat un 
senator al Statelor Unite. Un individ pe nume Rowan, din 
Utah. De asemenea, habar n-aveam că Barry Kirk era un 
„implant”. În mod evident, Salazar este înaintea noastră. 

— Treci la chestiile importante! 

— Cassiopeia se află acolo ca să urgenteze lucrurile şi ca 
să afle ce poate. Este cea mai apropiată persoană de 
problemă. Dar nu mai sunt deloc sigură că a fost o idee 
bună implicarea ei. 

— Mi-ai ascuns povestea asta. 


— Nu ar fi trebuit să te apropii aşa de mult. 

— Aşa că m-ai folosit pur şi simplu? 

— Ca să-mi găseşti omul dispărut? Ai perfectă dreptate! 

— Înfumuratul ţi-a spus că e mort? 

— Da. Primul meu impuls ar fi să-l elimin pe Salazar. 
Însă mi s-a ordonat să nu fac asta. De asemenea, Luke mi-a 
zis că ai fost supărat de ceea ce ai văzut. Cassiopeia îmi 
face mie o favoare, Cotton. Asta-i tot. 

— Deci îl minte pe Salazar? 

— Corect. Şi nu e deloc fericită din cauza asta, dar a fost 
de acord să mai continue jocul o vreme. 

— Nu părea deloc că suferă. 

— Ştiu că doare... 

— Ştie că eram acolo? 

— Nu i-am spus nimic despre implicarea ta. 

— Şi nici să nu-i spui. 

— Ea şi Salazar nici măcar nu ar fi trebuit să se afle în 
casa aia. 

— Întreaga poveste părea un aranjament. 

— De acord, zise ea. Dar a funcţionat. Am obţinut câteva 
informaţii valoroase. 

— Asta ţi-a zis înfumuratul? 

— Să ştii că nu e idiot, Cotton. De fapt, e chiar priceput 
la ce face. Doar că e un pic prea impetuos. Poate că e un 
simptom dat de numele de familie. 

Malone nu făcuse legătura până în acea clipă. Daniels. 

— E rudă cu preşedintele? 

— E nepotul lui Danny Daniels. Unul dintre cei patru 
copii ai fratelui lui. 

— Şi tu cum te-ai trezit cu el pe cap? 

— Nu e vorba de ceea ce crezi tu. Luke e un băiat din 
Sud, ca şi tine, născut şi crescut în Tennessee. După 
terminarea liceului s-a înrolat şi a devenit ranger în cadrul 
armatei. Şi încă unul bun. Haina lui de militar e plină de 
decoraţii. A servit în cadrul armatei în tot Orientul 
Mijlociu, inclusiv în trei stagii în Irak. A vrut să lucreze 
pentru CIA, dar preşedintele m-a întrebat dacă nu vreau 
să-l iau eu. Fără favoritisme, fără tratament special. Dacă 


nu făcea faţă, eram liberă să-l concediez. 

— Asta dacă nu era el ucis înainte. 

— Îmi amintesc că, în urmă cu cincisprezece ani, 
gândeam la fel şi despre tine. Dar s-a dovedit că te-ai 
descurcat bine. 

— Mi-ai ascuns toate astea, Stephanie. Uram chestia 
asta când lucram pentru tine şi continui s-o urăsc şi acum. 

— Nu ţi-am spus nimic despre Cassiopeia deoarece nu 
credeam că vei fi implicat atâta vreme cât să afli. Ea mă 
ajută şi a vrut să păstrăm chestia asta între noi. 

— Şi acum ar trebui să mă simt mai bine? 

— Nu eşti căsătorit cu ea, Cotton. Are o viaţă proprie, pe 
care o trăieşte aşa cum îi place, la fel ca şi tine. 

— Bunul-simţ ar spune altceva. 

— Aşadar, să presupun că tu îi spui ei tot? 

— Ce face, mai exact, pentru tine? 

— Nu-ţi pot spune asta la telefon. 

— Luke a zis că se întâmplă ceva care are legătură cu 
Părinţii Fondatori. 

— E mizeria mea, nu ata. 

Malone ezită o secundă înainte de a continua: 

— De acord. Sunt, de asemenea, de acord că o femeie 
precum Cassiopeia ştie ce face. Se descurcă. 

— Sunt convinsă că da. Întrebarea care se pune este 
alta: tu te descurci? j 

Nu o putea tromboni pe Stephanie. Il cunoştea bine, aşa 
cum şi el o cunoştea pe ea. 

— O iubeşti, Cotton. Indiferent că vrei să recunoşti sau 
nu. 

— Nu ea m-a implicat în povestea asta. Ca atare, nu e 
treaba mea. Aşa cum ai zis, nu suntem căsătoriţi. 

— L-am rechemat pe Luke. Ar trebui să ajungă înapoi în 
State în scurt timp. Oamenii lui Salazar v-au văzut pe voi 
doi, aşa că eficacitatea lui acolo a fost compromisă. 

— Înfumuratul şi preşedintele se înţeleg bine? 

— Luke habar n-are că unchiul a intervenit în numele lui. 
Asta a fost o altă condiţie prezidenţială. 

Era impresionat că Stephanie acceptase să facă o 


favoare. Nu era chiar stilul ei. Însă aflase de la Cassiopeia 
că existau oarece sentimente între fosta lui şefă şi actualul 
preşedinte. lar asta îl surprindea. El şi Stephanie nu 
discutaseră niciodată pe această temă. Niciunuia nu-i 
plăcea să vorbească despre astfel de lucruri. 

— Greu să loveşti într-un băiat care îşi sună mama în 
fiecare duminică, zise ea. 

Mama lui Malone continua să trăiască în centrul 
Georgiei, la dulcea fermă de ceapă pe care familia ei o 
deţinea de peste un secol. Dar spre deosebire de Luke 
Daniels, el nu o suna în fiecare săptămână. De sărbătorile 
importante, cu ocazia zilelor de naştere, de Ziua Mamei. 
Cam la atât se reduceau contactele. Ea nu se plânsese 
niciodată, însă aşa era ea. Niciodată nu-i ieşea de pe buze 
vreo vorbă urâtă. Oare cât avea acum? Şaptezeci de ani? 
Şaptezeci şi cinci? Nu era deloc sigur. Oare de ce nu mai 
ştia vârsta maică-sii? 

— Am sunat la Copenhaga, spuse Stephanie. Localnicii 
nu îţi vor face probleme. 

Malone se întrebase de ce anticariatul lui nu fusese 
răscolit de poliţie. 

— Mi-au spart vitrina de la intrare. 

— Trimite-mi factura! 

— S-ar putea să o fac. 

— Ştiu că eşti ofticat, zise ea. Nu te pot învinovăţi! Însă, 
Cotton, o să o laşi pe Cassiopeia în pace, da? Nu o putem 
pune în pericol. Las-o în pace până ce se termină povestea 
asta. Aşa cum ai zis, e femeie în toată firea. Nu mai există 
alţi agenţi care să o acopere. E pe cont propriu. 

— Cum spui tu. 

Puse capăt conversaţiei şi se uită fix la geanta de voiaj. 

Era jucat pe degete. Din nou. 

Fără îndoială. 

Strecură pistolul Beretta înapoi în rucsac, pe care îl 
împinse sub pat. Din nefericire, nu putea lua arma cu el. 
Nu era permisă în avion, iar darea ei în vileag ar fi născut 
întrebări la care prefera să nu răspundă. O altă binefacere 
datorată legitimaţiei de agent guvernamental la care era 


obligat să renunţe. 

Nu conta. Avea să se adapteze. 

Guvernul american angaja mii de agenţi a căror slujbă 
era să păzească interesele naţionale. Şi el avusese o 
asemenea slujbă pe vremuri. Acum slujba lui era de natură 
mai personală. Ce spusese Stephanie despre Cassiopeia? 
Nu mai există alţi agenţi care să o acopere. E pe cont 
propriu. 

Nu chiar. 

Iar Stephanie ştia asta. 

Trebuia să se grăbească. 

Avionul spre Salzburg decola peste două ore. 


DOUĂZECI ŞI TREI 
* 


Kalundborg 


Cassiopeia termină de făcut bagajul. Venise cu doar 
câteva articole de îmbrăcăminte, suficient de asortate între 
ele ca să poată să-şi creeze destule înfățişări decente. Se 
aşteptase să fie plecată doar câteva zile, însă excursia ei se 
extinsese. Uşile în stil francez erau deschise, oferind o 
privelişte spectaculoasă asupra fiordului şi a strâmtorii, cu 
apele maronii-cenuşii agitate de o briză puternică dinspre 
est. Josepe aranjase găzduirea ei la acel motel de la malul 
mării, nelăsând-o intenţionat să rămână la reşedinţa lui. 
Poate că procedase aşa deoarece prefera să menţină 
relaţia la un nivel potrivit sau poate că nu dorea ca ea să 
stea acolo. Cassiopeia era în Danemarca de trei zile, iar 
noaptea trecută fusese prima în care el o dusese într-o 
vizită. 

O deranja tot ce se petrecuse cu o seară în urmă. 


Sărutându-l pe Josepe din nou, după atâta amar de ani, 
se trezise că în minte îi revin amintiri pe care le credea 
uitate. Josepe fusese prima ei iubire, iar ea fusese prima 
lui iubire. El se dovedise întotdeauna un gentleman 
perfect, iar relaţia lor fusese afectuoasă, dar niciodată 
pasională. Doctrina religioasă interzicea sexul premarital. 
Ca atare, oferta ei de a rămâne peste noapte cu el 
însemnase un risc, dar nu unul din cale afară de mare. 
Gestul contribuise şi el la starea de tulburare pe care o 
avea acum. 

Continua să se simtă mizerabil pentru că îl înşela, 
regretând cu fiecare minut participarea ei la această 
şaradă. Când fusese de acord să ajute, nu avusese habar 
că Josepe continua să nutrească asemenea sentimente 
profunde pentru ea. Sigur, Stephanie îi povestise despre 
fotografie, însă ea putea fi justificată în multe moduri. 
Totuşi, explicaţia reală devenise acum extrem de limpede. 

Lui Josepe îi păsa de ea. 

Îşi aranjă ultimele haine în geantă şi trase fermoarul. 

Putea opri farsa asta. Aşa ar fi fost cel mai bine. Insă 
suspiciunea de crimă îi spunea să procedeze altfel. 
Mormonismul interzicea violența. Sigur, odinioară, 
lucrurile stătuseră altfel şi sfinții comisesem destule acte 
de agresiune. Insă procedaseră aşa din instinct de 
supraviețuire. Fusese o chestiune de autoapărare, o 
emblemă a acelor vremuri. Josepe credea cu sfințenie în 
doctrina Bisericii, care interzice să faci rău unei alte 
persoane, aşa că de ce s-ar fi aventurat el să se 
îndepărteze atât de mult de principii de bază? Trebuia să 
existe o altă explicație. Una care nu Îl lega pe el direct de 
crimă. 

Se uită la ceas. 9.30 a.m. 

Josepe avea să ajungă curând acolo. 

Se duse la uşile deschise şi ascultă sunetul ritmic al 
valurilor şi tipetele păsărilor. 

Telefonul ei celular bâzâi. 

— Am avut un incident azi-noapte, zise Stephanie după 
ce Cassiopeia răspunse. 


Ascultă ce se întâmplase în Oresund şi în Copenhaga cu 
unul dintre asociaţii lui Josepe. 

— Am fost nevoită să-l implic pe Cotton, rosti Stephanie. 
Era tot ce aveam la faţa locului în acel moment. S-a 
descurcat, dar a ucis trei oameni. 

— Ele bine? 

— N-a păţit nimic. 

— Vreo veste despre omul tău dispărut? 

— Continuă să fie dispărut. Indivizii care au venit după 
Cotton erau daniţi în slujba lui Salazar. 

Daniţi? Işi aminti că citise despre ei când era 
adolescentă, însă nu mai existau, fiind exterminați din 
secolul al XIX-lea. 

— N-am zărit nicio dovadă a existenţei lor aici. 

Apoi, Cassiopeia relată despre cele petrecute între ea şi 
Josepe. 

— li pasă enorm de mine. Mă simt ca o trişoare. Ar 
trebui să ies din treaba asta. 

— Trebuie să mai rezişti puţin! Situaţia s-a schimbat 
dramatic pe aici şi astăzi o să aflu mai multe. Du-te la 
Salzburg cu el şi vezi ce poţi surprinde! După aceea poţi 
pleca. El nu-şi va da niciodată seama. 

— Dar eu voi face diferenţa. L-am minţit şi pe Cotton. Nu 
cred că e foarte încântat de ceea ce fac. 

— Ajuţi o operaţiune a serviciilor speciale americane. 
Asta e tot. Seniorul Rowan, cel pomenit de Salazar, e 
senatorul Thaddeus Rowan, din Utah. 

Cassiopeia îi povesti lui Stephanie despre harta din 
biroul lui Josepe. 

— Utah era desenată cu galben. Celelalte cinci state, cu 
roz. 

— Care anume? 

Ii spuse. 

— Deocamdată, senatorul Rowan m-a luat în vizorul lui 
de congresman, zise Stephanie. Misiunea aceea măreață 
menţionată de Salazar? Despre ea trebuie să aflăm 
amănunte. E foarte important, Cassiopeia! Iar tu reprezinți 
cea mai rapidă cale de a le afla. 


— Trebuie să-l sun pe Cotton. 

— Hai să nu facem asta! Pare împăcat cu situaţia. M-a 
ajutat noaptea trecută şi acum s-a întors la anticariatul lui. 

Numai că ea nu se simţea împăcată. 

Se simţea singură. 

Iar chestia asta o deranja. 

Se gândise toată dimineaţa la Cotton. Tehnic vorbind, ce 
făcuse ea cu Josepe nu se chema trădare. Mai degrabă 
decepţie. Erau interesante diferenţele dintre cei doi 
bărbaţi. În vreme ce Cotton era obiectiv, rezervat şi zgârcit 
cu emoţiile, Josepe era cald, flamboaiant şi iubitor. 
Puternicele sale convingeri religioase însemnau atât un 
punct forte, cât şi un blestem. Amândoi erau şocant de 
frumoşi, nişte masculi alfa, siguri şi încrezători în forţele 
proprii. Amândoi aveau scăpări. Nu era deloc sigură de ce 
anume deveniseră relevante comparaţiile în acel moment, 
ştia doar că din noaptea trecută începuse să le facă. 

— Continuă jocul ăsta încă puţin, zise Stephanie. 

— Nu mă mai simt deloc confortabil. 

— Am înţeles, dar miza este enormă. Şi, Cassiopeia, 
orice ai vrea tu să crezi, Salazar nu este nevinovat. 


x 


Stephanie încheie convorbirea. 

Nu-i plăcuse faptul că o minţise pe Cassiopeia, dar 
fusese obligată să o facă. Malone nu era deloc împăcat cu 
situaţia. Convorbirea telefonică anterioară o demonstrase 
limpede. Iar Luke îi confirmase iritarea lui Cotton. 

Mai era şi agentul ei mort. 

Şi asta îi ascunsese Cassiopeii. 

Dacă i-ar fi spus adevărul, cine ştie care ar fi fost 
reacţia. Cassiopeia ar fi putut să încerce o confruntare cu 
Salazar. Sau ar fi putut să plece pur şi simplu. Mai bine să 
păstreze informaţiile pentru sine încă o vreme. 

Se ridică în capul oaselor pe pat şi se uită la ceasul de 
pe noptieră. 3.50 a.m. 

Avionul ei către Washington decola peste patru ore. 


Edwin Davis spusese că o va aştepta la aeroportul Reagan 
National. Stephanie era nerăbdătoare să afle mai multe 
lucruri. Puţinul pe care îl ştia era şi aşa tulburător. Lucra 
de treizeci de ani pentru guvern, începând cu 
Departamentul de Stat în administraţia Reagan, după care 
se mutase la Justiţie. Fusese martora multor crize. Acestea 
o ajutaseră să-şi dezvolte un al şaselea simţ. Iar dacă acel 
simţ funcţiona corect şi de data asta, Malone era deja în 
drum spre Salzburg. Se dovedise evaziv la telefon, însă 
Stephanie îl cunoştea bine. Mai ales după ce ea îi spusese 
că iubita lui era pe cont propriu. Era imposibil ca el s-o 
lase să zboare singură. Nimic nu l-ar fi putut ţine departe. 

Nu-i mai era somn. Era trează. 

Şi nu doar din pricina celor două apeluri telefonice. 

Începea să fie muncită de griji mari. 

Oare ce nu ştia? 


DOUĂZECI ŞI PATRU 
x 


Kalundborg 


Salazar termină aranjamentele necesare pentru 
călătoria lui către Salzburg. Il aştepta noua lui jucărie, un 
avion Learjet 75. Afară era o maşină, gata să îl ducă în 
oraş ca să o ia pe Cassiopeia, apoi să-i transporte pe 
amândoi la aeroport. Schimbase rezervarea la hotel pentru 
Goldener Hirsch, iar cei de acolo îl asiguraseră că 
pregătiseră două apartamente pentru ei. Zborul avea să 
dureze mai puţin de două ore, iar Salazar abia aştepta să 
revină în munţii austrieci. Vremea era cu siguranţă 
minunată. Îi plăcea enorm Salzburgul. Era unul dintre 
oraşele lui favorite, iar acum călătoria avea să fie şi mai 
încântătoare graţie faptului că era însoţit de Cassiopeia. 

Uşile biroului se deschiseră. În prag se ivi unul din cei 
doi oameni loiali care îi rămăseseră, un danit care luase 


parte la evenimentele din Copenhaga. 

— Cotton Malone vinde cărţi în Copenhaga, spuse omul 
lui. 

— Cu toate astea, a reuşit să ne omoare doi oameni. 

Astfel de detalii îl iritau. Nu i se mai întâmplase să 
piardă un om. 

— Şi Barry? Vreun semn de la el? 

— Am găsit telefonul mobil pe un autobuz public, după 
ce fusese pus acolo ca să ne inducă în eroare. Fratele Kirk 
nu a mai luat legătura cu noi de azi-noapte, din afara 
anticariatului. 

Salazar ştia ce însemna asta. 

Trei oameni pierduţi. 

— Ai avut grijă de situaţie? 

Acolitul lui încuviinţă. 

— M-am ocupat personal de cadavrul agentului 
american. 

— Când va fi descoperit în Oresund, se va putea face 
vreo legătură cu voi doi? 

— N-ar trebui. 

Era deja pus la curent cu cele petrecute cu o zi înainte, 
când un alt agent american fusese încolţit în afara 
Kalundborgului, după care fugise cu un avion furat din 
flota lui Salazar - avion care, din rapoartele pe care le 
primise, zăcea acum pe fundul Mării Nordului. 

— Evaluarea ta? întrebă el. 

Aprecia întotdeauna opiniile oamenilor lui. Sfaturile 
bune duceau la decizii bune. Era ceva ce aveau în comun 
toţi profeţii, anume bizuirea pe oameni inteligenţi şi 
supuşi, care să le ofere înţelepciune şi îndrumare. El şi 
daniţii lui jucau acest rol pentru seniorul Rowan. 

— Fratele Kirk m-a pus la curent cu situaţia chiar înainte 
de a pleca spuse Suedia. A spus că interesul americanilor a 
sporit brusc atunci când a menţionat moartea omului. 
Păreau hotărâți să afle orice fel de amănunte negative 
puteau. 

Folosiseră posibilitatea existenţei unei crime legate de 
jurnalul Rushton ca modalitate de a determina duşmanul 


să comită o greşeală. Chiar dacă deţinătorul jurnalului, 
care acum se odihnea pe biroul lui, era într-adevăr mort, 
nimic nu lega decesul acestuia de persoana lui Salazar - 
nimic în afara unei speculaţii. 

— Crezi că au pus mâna pe Barry? întrebă el. 

Sarcina lui Kirk fusese aceea de a afla cât putea de 
multe din interior, după care să-şi îndrume salvatorii către 
locul unde se găsea Salazar acum. Însă ceva nu 
funcţionase bine. 

— Puțin probabil. De unde au ştiut să pună telefonul pe 
autobuz? Fratele Kirk nu le-ar fi spus niciodată ceva din 
proprie iniţiativă, în piaţă, chiar înainte ca Malone să pună 
poliţia pe urmele noastre, fratele Kirk mi-a făcut semn să 
fiu pregătit. Trebuia să-i urmărim folosind dispozitivul de 
pe telefon. Eu am fost cel care a raportat poliţiştilor 
omorurile de pe mare. Le-am dat coordonatele lui Malone. 
Totul a fost cu scopul de a-i goni de acolo, de a ţine situaţia 
sub control. Insă a avut repercusiuni. 

Aşa era. 

Salazar îşi aduse aminte de conversaţia cu seniorul 
Rowan. Se petreceau lucruri importante dincolo de 
Atlantic, iar el trebuia să plece acolo în curând. Între timp, 
Rowan îi ceruse să afle cât putea de multe din locul unde 
se afla. 

Iar el exact asta intenţiona să facă. 

Intinse mâna după o telecomandă şi îndreptă dispozitivul 
către un ecran plat, montat pe peretele din fund. Pe ecran 
apăru imaginea biroului din noaptea trecută, cu cei doi 
bărbaţi scotocind prin dulapuri şi examinând harta de pe 
stativ pe care Salazar o lăsase la vedere cu un scop precis. 

— Se pare că Barry le-a spus totuşi să vină aici, aşa cum 
am plănuit, spuse Josepe. 

El şi Kirk conveniseră să îi ducă de nas pe americani şi, 
înainte de a-i ucide, să vadă tot ce puteau afla de la ei 
atunci când aceştia credeau că nu îi spionează nimeni. Mai 
întâi ar fi descoperit cadavrul, după care, înfuriaţi, ar fi 
pornit spre casa principală. După ce ar fi rostit ceea ce în 
alte circumstanţe nu ar fi rostit, s-ar fi alăturat 


compatriotului lor în neantul eternității. 

Insă nu se întâmplase aşa. 

lar după ceasul de pe pe ecran, Salazar îşi dădu seama 
că duşmanii se aflau în casă în vreme ce el şi Cassiopeia 
plecau. 

Asta nu făcuse niciodată parte din plan. 

În mod evident, aşa cum decurseseră evenimentele în 
seara precedentă, el nu mai fusese conştient de alte 
probleme din jurul lui. Din mesajul pe care îl primise la 
cină, considerase că situaţia decurge normal şi fără 
incidente. 

— Tânărul e cel care a furat avionul şi a fost în 
Copenhaga noaptea trecută, spuse omul lui. Cel care 
studiază harta e Malone. 

— De ce sunt statele alea colorate? întreba Malone pe 
ecran. Şi să nu-mi spui că nu ştii. Apelul ăla de la 
Stephanie, primit în maşină, a fost o punere la curent. Şi 
eu primeam astfel de ordine. 

— Statele alea sunt problema. 

Salazar se uită la Malone, care arăta înspre Utah. 

— Și ăsta? 

Răspunsul la acea întrebare îl surprinse. 

— E o chestie complicată. Greu de crezut, de fapt. Însă 
există o legătură între Joseph Smith, Brigham Young, 
James Madison şi Abraham Lincoln. Una care merge inapoi 
în timp până la Părinţii Fondatori. 

— Implicând? 

— Constituţia Statelor Unite. 

Cei doi urmăriră cum americanii găsesc broşura 
privitoare la licitaţie pe birou, cu semnul legat de Cartea 
Mormonilor care era oferită spre vânzare. Salazar opri 
redarea video, mulţumit că microcamera de supraveghere 
instalată în tavan funcţionase perfect. Învăţaseră multe, 
într-adevăr, de la inamicul lor. 

— Plec către Salzburg peste câteva minute. 

— Vei fi singur? 

— Nu. Voi fi însoţit de domnişoara Vitt. 

— E un lucru înţelept? 


Salazar îşi dădea prea bine seama că treaba omului de 
alături era să îl păzească, mai ales având în vedere cele 
petrecute în ultimele douăzeci şi patru de ore. 

— Este o veche prietenă de încredere. 

— N-am vrut să te supăr. Însă poate că ar fi mai bine 
dacă această chestiune ar fi gestionată doar de noi. 

— O vreau acolo. 

Nu avea de gând să asculte niciun fel de idei negative 
despre Cassiopeia. Încă îi mai simţea buzele pe piele şi 
fiorul imens de electricitate care îl străbătuse din cap până 
în picioare. Cassiopeia nu-i oferise niciun motiv să se 
îndoiască în vreun fel de ea. 

— Nu negociem chestia asta. 

Omul lui încuviinţă. 

— Malone este responsabil pentru moartea fraţilor 
noştri, rosti Salazar, schimbând subiectul. 

— M-am uitat de pe țărm cum i-a omorât, fără să pot 
face ceva. 

— Trebuie să stăm unul alături de celălalt şi să ne 
protejăm în tot ce facem, zise îngerul din capul lui. Dacă 
duşmanii noştri ne blestemă, îi putem blestema şi noi. Aşa 
îl vom sluji mai bine pe Domnul şi îi vom construi 
împărăţia. Cine ni se poate impotrivi? 

Nimeni. 

— Fii gata de plecare în scurtă vreme! 

Omul lui ieşi din încăpere. 

Salazar se gândi la orele care veneau şi se întrebă dacă 
nu cumva ei se dovediseră prea îndrăzneţi şi prea isteţi, 
oferind astfel inamicului prea multă libertate de mişcare. 
Ideea de a-l trimite pe Kirk în mijlocul lor păruse extrem 
de bună. 

Dar era posibil ca ea să îl fi costat viaţa prietenului său. 

Poate că unul dintre americanii din ziua precedentă avea 
să vină în Austria. Poate chiar amândoi. 

Dacă da, atunci avea să afle de soarta lui Kirk şi avea să 
se ocupe de cei doi. 

Poate că Tatăl Ceresc îi zâmbea acum şi îl trimitea în 
Austria pe Cotton Malone. 


DOUĂZECI ŞI CINCI 

Washington, D.C. 
11.00 A.M. 


Stephanie călătorea cu limuzina, avându-l alături pe 
Edwin Davis. Ţinându-se de cuvânt, după ce cursa ei de 
Atlanta aterizase, Edwin o aşteptase la aeroportul Reagan 
National. Îi spusese dinainte să îşi aducă bagaj, deoarece 
era posibil să rămână acolo câteva zile. În afară de asta, 
Stephanie habar n-avea la ce să se aştepte. Limuzina se 
mişca greu în traficul de dimineaţă, oprindu-se şi pornind 
din nou, iar aglomeraţia continuă şi după ce ieşiră de pe 
şoseaua expres. Davis o întâmpinase cu afecţiune, însă 
după aceea rămăsese tăcut, preferând să privească afară, 
pe geam. Şi Stephanie se uită cum maşina trece pe lângă 
Lincoln Memorial, Monumentul Washington şi Capitoliu. 
Deşi trăise şi lucrase în capitală, cu întreruperi, e drept, 
timp de peste treizeci de ani, priveliştea nu înceta 
niciodată să o impresioneze. 

— E interesant, spuse Davis, aproape în şoaptă. Tot ce-i 
aici a fost început de un grup de oameni ascunşi în spatele 
unor uşi închise, în căldura ucigătoare a verii din 
Philadelphia. 

Stephanie era de acord cu afirmaţia lui. Cincizeci şi trei 
de delegaţi din douăsprezece state ajunseseră în luna mai 
şi plecaseră de acolo în luna septembrie a anului 1787. 
Rhode Island nu trimisese vreun reprezentant, refuzând să 
participe, iar doi dintre cei trei delegaţi ai statului New 
York părăsiseră adunarea mai devreme. Insă oamenii 
rămaşi reuşiseră un miracol politic. Şaizeci la sută dintre 
ei participaseră la Revoluţie. Cei mai mulţi slujiseră în 
ambele Congrese, cel Confederat şi cel Continental. Câţiva 


fuseseră guvernatori. Mai bine de jumătate erau instruiți 
ca avocaţi, restul însemnând a adunare diversă de 
profesiuni - negustori, industriaşi, proprietari de flote, 
bancheri, doctori, un preot şi câţiva mari fermieri. 
Douăzeci şi cinci dintre ei deţineau sclavi. Doi, anume 
George Washington şi guvernatorul Morris, se numărau 
printre cei mai bogaţi oameni din ţară. 

— Ştii ce s-a întâmplat la sfârşitul Convenţiei? întrebă 
Davis. Când s-a ajuns la semnături? 

Stephanie încuviinţă. 

— In acea zi au fost prezenţi doar 42 şi doar 39 dintre ei 
au semnat. 

— Washington a semnat primul, după care au urmat 
ceilalţi reprezentanţi, de la nord la sud, câte unul pe rând. 
Nimeni nu era cu adevărat mulţumit. Nathaniel Gorham, 
din Massachussets, a spus că are îndoieli că noua naţiune 
va rezista 150 de ani. Şi totuşi am ajuns până aici. Şi încă 
rezistăm. 

Stephanie sesiză cinismul din vorbele lui Davis. 

— Ce s-a petrecut în acele câteva luni în Philadelphia, 
reluă el, a devenit mai degrabă o legendă decât realitate. 
Dacă te uiţi la unele emisiuni de televiziune de acum ai 
zice că oamenii ăia nu puteau greşi cu nimic. 

În cele din urmă se întoarse cu faţa spre ea. 

— Nimic n-ar putea fi mai departe de adevăr. 

— Edwin, ştiu că fondatorii erau nefericiţi. Am citit 
însemnările lui Madison. 

Referinţa fundamentală despre cele petrecute atunci în 
Philadelphia era constituită de Notele despre dezbaterile 
de la Convenţia federală din 1787, lucrarea lui James 
Madison. Deşi nu fusese secretarul oficial al convenției, 
Madison păstrase însemnări meticuloase, pe care le 
transcria cu asiduitate în fiecare seară. Delegații se 
adunaseră în primul rând ca să aducă amendamente la 
Articolele Confederaţiei, lipsite de orice caracter practic, 
însă hotărâseră repede să renunţe complet la ele şi să 
întocmească o nouă constituţie. Dacă ar fi fost informate în 
prealabil de o asemenea intenţie, cele mai multe state şi-ar 


fi chemat delegaţii înapoi, punând astfel capăt convenției. 
Ca atare, lucrările se ţinuseră în secret, iar după aceea 
documentele de lucru aflate în păstrarea secretarului 
oficial fuseseră distruse. Supravieţuise doar o înşiruire de 
rezoluţii şi voturi. Şi alţi delegaţi îşi luaseră notițe, însă ale 
lui Madison deveniseră cea mai competentă relatare 
despre deliberările de zi cu zi. 

— Problema, spuse Edwin, este că nu se poate pune 
bază pe aceste note. 

Şi Stephanie cunoştea problema. 

— Nu le-a publicat decât în 1840. 

În timpul celor 53 de ani care urmaseră Convenţiei, 
Madison  amestecase amintirile, conform propriilor 
mărturisiri, făcând nenumărate modificări, ştergeri şi 
adăugiri. Atât de multe, de fapt, încât acum era imposibil 
să-şi mai dea seama cineva de ce se întâmplase atunci în 
realitate. Aceste confuzii îl determinaseră pe Madison să 
refuze publicarea notelor până ce toţi membrii acelei 
convenţii, inclusiv el, nu aveau să moară. 

lar asta însemna că nu ar mai fi trăit nimeni care să îi 
poată ataca relatarea. 

— Acele însemnări, reluă Davis, au stat la baza multor 
decizii constituţionale de referinţă. Sunt citate de tribunale 
federale şi statale în fiecare zi ca reprezentând presupusa 
intenţie a fondatorilor. Intreaga noastră jurisprudenţă 
constituţională se bazează, efectiv, pe ele. 

Stephanie se întrebă dacă vorbele de acum aveau 
legătură cu ceea ce spusese el cu o zi înainte despre 
Curtea Supremă, care greşise în cazul Texas vs White, însă 
ştia prea bine că Davis avea să o lămurească doar atunci 
când avea să fie pregătit. 

Observă itinerariul pe care îl urmau. 

Se îndreptau spre nord-vest, dincolo de Universitatea 
Georgetown, de-a lungul unui bulevard pitoresc, mărginit 
de şiruri de copaci. Cunoştea acele împrejurimi, căci multe 
ambasade străine îşi aveau sediul în apropiere. Într-un 
târziu, limuzina ajunse la o poartă de fier, păzită de paznici 
în uniformă. Poarta se deschise imediat. 


Ştia unde ajunseseră. 

La Observatorul Naval. 

O suprafaţă de şaptezeci şi doi de acri de teren 
împădurit pe coama unui deal, treisprezece dintre aceştia 
formând complexul unde locuia vicepreşedintele Statelor 
Unite. 

Cotiră pe o stradă circulară şi Stephanie văzu imediat 
casa cu trei etaje, din cărămidă albă, în stil Queen Anne. 
Ferestrele clădirii erau împodobite cu jaluzele de un verde- 
închis. 

Limuzina se opri şi Davis cobori. 

Stephanie îl urmă. 

Urcară treptele scării către o verandă decorată cu 
mobilier de culoare albă. La baza verandei înfloreau 
trandafirii de toamnă în ghivece mari. 

— Ce treabă avem noi cu vicepreşedintele? se interesă 
ea. 

— Niciuna, răspunse Davis, continuând să meargă către 
uşa de la intrare. 

Pătrunseră într-un foaier spaţios, cu podeaua acoperită 
de un covor oriental în verde şi bej. Respectând 
arhitectura Queen Anne a clădirii, camerele dădeau una 
într-alta fără coridoare de legătură. Decorul era dominat 
de nuanţe pastelate de bleu, verde pal şi citron. 

Davis arătă înspre dreapta şi o luă înainte. 

Intrară în sufragerie. 

La masă şedea preşedintele Robert Edward „Danny” 
Daniels Jr. Era îmbrăcat în costum şi cravată, însă îşi 
scosese haina, care atârna de spătarul scaunului. Mânecile 
cămăşii erau suflecate. 

Stephanie se forţă să nu zâmbească. 

— Ia loc, îi spuse preşedintele. Avem multe de discutat. 

— Despre ce anume? 

— Despre problema ta. 

— Am câteva pe cap, replică ea. 

— Însă una singură, zise el, îl implică pe Thaddeus 
Rowan, distinsul senator de Utah. 


DOUĂZECI ŞI ŞASE 

Salt Lake City 
9.00 A.M. 


Rowan intră în hotelul Monaco, situat în inima oraşului, 
la câteva străzi sud de Piaţa Templului. Salt Lake fusese 
construit ca o reţea, cu străzile principale curgând într-un 
model încrucişat, toate pornind din Piaţa Templului. 
Brigham Young ceruse ca fiecare stradă să fie suficient de 
largă ca o căruţă să poată întoarce fără să recurgă la 
vulgarități. Planul lui fusese respectat şi rămăsese în 
vigoare şi în zilele noastre, fiind, în plus, înglobat în 
proiectele ulterioare de dezvoltare ale multor altor aşezări. 

Hotelul Utah, deţinut de Biserică şi aflat în apropiere de 
Piaţa Templului, fusese pe vremuri cea mai de seamă 
clădire a oraşului, însă fusese închis în 1987, după ce 
Biserica luase decizia să fie transformat în centru 
administrativ. Acum Monaco primise eticheta deţinută 
înainte de Utah. Clădirea în sine fusese un sediu de bancă 
şi un reper al oraşului. Rowan fusese cel care sugerase 
locul ocupanților apartamentului mai estic - un apartament 
numit aşa datorită priveliştii superbe asupra centrului 
oraşului şi a pantelor abrupte ale munţilor Wasatch şi 
Oquirrh, care se înălţau de pe platoul Salt Lake. 

Îl aşteptau trei bărbaţi. 

Echipa lui de comando. Formată cu mai bine de trei ani 
înainte şi gata de următoarea bătălie. 

Intră în apartament şi dădu mâna cu cei trei. 

Întâlnirea de acum era plănuită de câteva săptămâni. 
Însă, din pricina descoperirii căruţelor şi a revelaţiilor 
generate de cutia de lemn, discuţia lor devenise de-a 
dreptul imperioasă. 

Cer trei bărbaţi erau avocaţi de înaltă specializare în 
litigii. Doi erau parteneri în firme majore de avocatură, una 
din New York, cealaltă din Dallas. Cel de-al treilea era 


profesor la Şcoala de Drept Columbia. Fiecare dintre ei 
pledase în tribunale şi câştigase cazuri în faţa Curţii 
Supreme a Statelor Unite. Erau nişte oameni respectaţi, 
sclipitori şi scumpi, recrutaţi de Rowan după ce se 
constatase că împărtăşeau cu toţii aceeaşi filosofie politică. 

Rowan observă că fusese deja comandat un cărucior de 
argint cu sucuri, fructe şi croasanţi. Fiecare îşi umplu o 
farfurie, după care toţi patru se aşezară în jurul unei mese 
de nuc care domina un colţ al apartamentului spaţios. 
Dedesubt, la mare distanţă, străzile din Salt Lake City erau 
pline de maşini care alergau în toate direcţiile. La mare 
depărtare, un şir lung de faruri aprinse marca traseul 
autostrăzii Interstate 15, care traversa statul de la nord la 
sud. 

— Spuneti-mi cum stăm prin ţară? întrebă el. 

— Avem oameni buni pregătiţi de acţiune în fiecare stat, 
răspunsă unul din avocaţi. Când va sosi vremea îşi vor 
dovedi cu toţii valoarea. Au specializări de la relaţii publice 
la avocatură şi de la funcţionari publici la profesori 
universitari. Tot ce o să avem nevoie. 

— Şi păstrarea secretului? 

— Până acum nu au apărut probleme, dar suntem 
zgârciţi cu informaţiile şi largi la pungă cu banii. 

— Şi principala direcţie de asalt? 

— Va fi în Texas, Hawaii, Alaska, Vermont şi Montana, 
aşa cum am convenit. În legislativele acestor state starea 
de spirit e bună. Sondajele arată că oamenii de acolo nu se 
opun. Ca atare, avem deja pregătite măsurile legislative. 

Toate astea aveau să confere mişcării o aură naţională, 
deşi în fruntea atacului avea să se găsească statul Utah. 

— Aţi văzut petiția din Texas? îl întrebă celălalt avocat. 

O văzuse. Cu două săptămâni înainte. Fusese semnată 
de peste 125000 de oameni, care declarau că nu mai vor să 
facă parte din Statele Unite. 

— N-am sprijinit-o, dar nici nu am descurajat-o. A fost 
lansată de un grup rebel. Uitaţi-vă la preambulul ei. 

Rowan primi un iPad şi începu să citească de pe ecran. 


Dat fiind faptul că statul Texas are un buget 
echilibrat şi reprezintă a cincisprezecea cea mai 
mare economie din lume, este practic fezabil să se 
retragă din Uniune, iar prin aceasta va proteja 
standardul de viaţă al cetăţenilor săi şi le va 
reasigura acestora drepturile şi libertăţile, în 
conformitate cu Ideile şi convingerile originare ale 
Părinților Fondatori, care nu mai sunt reflectate de 
guvernul federal. 


Lui Rowan îi plăcea frazarea utilizată, dar nu-i plăceau 
comentariile lansate în presă de cei care generaseră 
petiția. Erau prea radicale. Prea fanatice. Păruseră 
absurde. Cu toate astea, petiția reuşise să atragă atenţia 
asupra problemei, iar canalele de ştiri comentaseră pe 
marginea ei câteva zile. 

— Acum au apărut petiţii similare în Georgia, Florida, 
Alabama şi Tennessee. Insă niciuna dintre ele nu a reuşit 
să se apropie de numărul de 125000 de semnături precum 
cea din Texas. Sunt doar nişte cascadorii publicitare, însă 
nouă ne fac un bine. 

Rowan lăsă tableta pe masă. 

— Trebuie să ducem această discuţie publică dincolo de 
zona Sudului. 

Unul din interlocutori zise: 

— Ştim. Un recent sondaj Zogby la nivel naţional spune 
că 18 din americani sunt în favoarea ieşirii din Uniune a 
statului de care aparţin. Un alt sondaj, făcut de The 
Huffington Post, a dezvăluit că 29 din respondenţi cred că 
statul lor ar trebui să aibă voie să apeleze la secesiune 
dacă aşa doreşte majoritatea rezidenţilor. Insă acum 
urmează partea interesantă. Alţi 33 din acel studiu sunt 
nesiguri. 

Asta însemna că, teoretic, 62 din oameni puteau fi în 
favoarea secesiunii statului din care făceau parte. 

Nu era chiar o surpriză. 

— De-asta trebuie să schimbăm tonul, zise Rowan. Din 
fericire, ca să-l citez pe John Paul Jones, încă nu am 


început să ne luptăm. Cum stăm din punct de vedere legal? 

— Mi-am pus studenţii să lucreze la asta, răspunse 
profesorul. Ca un exerciţiu ipotetic de raţionament legal. 
Sunt nişte tineri sclipitori şi şi-au dezvoltat mult 
capacităţile de analiză. 

Rowan îl ascultă pe profesor explicând premisele 
experimentului. 

— Declaraţia de Independenţă conţinea afirmaţia clară 
că oricând vreo formă de guvernare devine distructivă, 
este dreptul oamenilor să o modifice sau să o abolească, şi 
să instituie un nou guvern, punând bazele acestuia pe 
principii şi organizând puterea de asemenea manieră, încât 
acestea să pară cele mai probabile a le aduce oamenilor 
siguranţa şi fericirea. Mai departe pronunţa, în termeni 
neechivoci, că atunci când un lung şir de abuzuri şi 
uzurpări determină un tipar de aducere a oamenilor sub un 
regim de despotism absolut, este dreptul şi datoria lor să 
răstoarne un asemenea guvern şi să îşi asigure noi paznici 
ai siguranţei lor viitoare. 

Fiecare din cele treisprezece colonii iniţiale îşi 
declaraseră independenţa faţă de Marea Britanie. După 
război, Anglia recunoscuse fiecare stat ca suveran. În cele 
din urmă, statele formaseră Articolele Confederaţiei şi 
Uniunii Perpetue, care creaseră un guvern federal ca 
organ colectiv de conducere. Însă în 1787, statele ieşiseră 
din acea uniune perpetuă şi adoptaseră o nouă constituţie, 
în acest act nu fuseseră nicăieri incluse cuvintele uniune 
perpetuă şi niciun stat nu fusese de acord cu o asemenea 
stare de perpetuare atunci când ratificase documentul. Mai 
mult chiar, Virginia, Rhode Island şi New York, în cadrul 
voturilor lor de ratificare, îşi rezervaseră în mod explicit 
dreptul la secesiune, la care celelalte state nu se puteau 
opune. 

Lui Rowan îi făcea plăcere ce auzea. 

După Războiul Civil, toate dezbaterile despre secesiune 
fuseseră reduse la tăcere din pricina faptului că Sudul 
pierduse războiul, iar Curtea Supremă a Statelor Unite 
proclamase, în 1869, că o asemenea acţiune era 


neconstituţională. 

Profesorul scoase un document legat, gros de cinci 
centimetri. 

— lată analiza studenţilor mei referitoare la toate 
deciziile juridice luate în această ţară din cazurile în care 
era vorba, fie şi la modul ipotetic, de secesiune. În 
principal, e vorba de cazuri federale de la mijlocul 
secolului al XIX-lea şi de câteva decizii statale. Toate susţin 
ideea că secesiunea este ilegală. 

Rowan aştepta să audă ce trebuia să afle. 

— Cu toate astea, aproape toate aceste decizii folosesc 
ca bază de argumentare hotărârea din cazul Texas vs 
White, continuă profesorul. Dacă scoatem din discuţie 
această decizie, atunci nu există precedent legal. Ne-am 
afla pe teren necunoscut. I-am pus să analizeze cu mare 
atenţie acest aspect. Concluzia este inevitabilă. Profesorul 
depuse paginile legate în faţa lui. Este ca un castel din 
cărţi de joc. Dacă scoţi una, întreg edificiul se va prăbuşi. 

Rowan îşi dădu seama că aliatul lui se referea la 
precedente legale, însă aceeaşi metaforă se aplica şi 
ansamblului de cincizeci de state. 

Secesiunea era o chestiune la care meditase îndelung, 
de când luase decizia că guvernul federal era stricat până 
în măduva oaselor şi nu mai putea fi reparat. Devenise 
prea mare, prea arogant, prea marcat de neghiobie. 
Părinţii Fondatori duseseră un război lung şi sângeros 
împotriva unei autorităţi centralizate - Anglia şi regele ei -, 
aşa că n-ar fi creat niciodată o nouă autocraţie. În 1787, 
era de la sine înţeles că niciun stat nu putea fi forţat să se 
alăture sau să rămână în Uniune. Ambele decizii depindeau 
de locuitorii fiecărui stat. De fapt, o propunere specială 
prin care se permitea guvernului federal să atace un stat 
secesionist căzuse la votul Convenţiei Constituţionale. 

Ca atare, când prinsese viaţă noţiunea de uniune 
perpetuă? 

Rowan ştia exact când. 

Lincoln. 

Doar o mână de istorici surprinsese adevărul că Lincoln 


dusese Războiul Civil nu ca să conserve o uniune 
indivizibilă. De fapt, el dusese un război de creare a unei 
asemenea uniuni, născând noţiunea că Uniunea era cumva 
perpetuă. 

Insă Lincoln se înşelase. 

Declaraţia de Independenţă era un act de secesiune, 
executat în cadrul unui conflict direct cu legea britanică. 
Ratificarea noii Constituţii reprezentase un act de 
secesiune faţă de Articolele Confederaţiei, chiar dacă acele 
articole, întocmite şi aprobate pentru prima dată în 1781, 
declarau în mod expres că uniunea va fi perpetuă. 

Chestiunea era limpede precum cristalul. 

Statele nu-şi pierduseră niciodată dreptul de a declara 
secesiunea. 

Iar istoria sprijinea această convingere. 

Uniunea Republicilor Sovietice Socialiste se dizolvase în 
1991, când cincisprezece state componente declaraseră 
secesiunea. Statul Maine se formase după ce declarase 
secesiune faţă de Massachusetts. Acelaşi lucru se 
petrecuse atunci când Tennessee părăsise Carolina de 
Nord, iar Virginia de Vest se născuse din Kentucky şi 
Virginia. lar în 1863, când Lincoln crease Virginia de Vest, 
o făcuse fără consimţământul locuitorilor ei. Dreptul 
internaţional proclama că suveranitatea nu poate fi cedată 
implicit, ci doar explicit, ceea ce însemna că tăcerea pe 
care Constituţia o păstra în privinţa secesiunii era 
semnificativă. Cel de-al Zecelea Amendament însuşi 
declara că puterea care nu este delegată Statelor Unite 
prin Constituţie sau care nu este interzisă Statelor de către 
aceasta este rezervată Statelor respective sau oamenilor. 

Constituţia nu interzicea nicăieri statelor să declare 
secesiune. 

— Imi place cum stăm, rosti Rowan. Aţi făcut o treabă 
excelentă! Insă continuaţi pregătirile! 

— Situaţia progresează în zona dumneavoastră? întrebă 
unul din avocaţi. 

Rowan ştia ce promisese că va livra. 

Cel mai important ingredient. 


— Ne apropiem cu fiecare zi. S-ar putea întâmpla 
oricând. După ce plec de aici mă duc înapoi la Washington 
ca să urmăresc o nouă pistă, care s-ar putea dovedi 
importantă. 

Simţea un fior de adrenalină în organism. 

Se apropia un război civil. 

Însă nu unul asemănător celui din 1861. 

De această dată, nu aveau să se confrunte oameni pe 
câmpul de bătălie. Nu aveau să-şi piardă viaţa sute de mii 
de fiinţe umane. De fapt, nu avea să se verse nicio picătură 
de sânge. Singurele arme aveau să fie cuvintele şi banii. 

lar cuvintele păreau să se lege singure. Poate că în 
Washington îl aştepta ultima piesă din puzzle. În plus, avea 
acces la foarte mulţi bani. În curând ar fi putut chiar să 
aibă la dispoziţie întreaga Biserică a lui Isus Hristos a 
Sfinţilor Zilei de Apoi, cu miliardele ei de dolari. 

Asta dacă Charles R. Snow se ducea odată la întâlnirea 
cu Tatăl Ceresc. 

Totul mergea bine. 

Se ridică de la masă şi se uită la asociaţii lui, ca un 
general care îşi inspectează coloneii. 

— Domnilor, ţineţi minte un lucru! Spre deosebire de 
prima tentativă de secesiune şi de eşecul Confederaţiei, 
noi vom câştiga războiul. 


DOUĂZECI ŞI ŞAPTE 

Salzburg, Austria 
5.20 P.M. 


Malone mai fusese în Salzburg. Păzit de relieful natural 
pe flancuri, iar în spate de semeaţa culme Monchsberg, 


vechiul oraş ocupa ambele maluri ale apelor repezi ale 
râului Salzach. Cerul de seară era străpuns de o adevărată 
pădure de turle de biserici, adunate în jurul piaţetelor 
pietruite şi de-a lungul unui labirint de străzi care, cu 
patru sute de ani în urmă, forma o adevărată Mecca 
religioasă. Mai întâi centru comercial roman, apoi 
avanpost creştin, Salzburgul devenise episcopat în secolul 
al VIII-lea. Botezat Roma germanică, oraşul avea catedrale 
şi palate construite astfel încât să satisfacă pretenţiile de 
opulenţă pe care le emiteau prinții Bisericii din acele 
vremuri. Dacă zăcămintele de sare ofereau provinciei, 
oraşului şi râului o identitate, cultura, muzica şi arta 
confereau acestuia o moştenire istorică. 

Sosise cu o cursă aeriană de la Copenhaga şi luase un 
taxi ca să ajungă în oraş. Alese un hotel în apropiere de 
Mozartplaz, o clădire mică aflată la doi paşi de locul unde 
credea el că aveau să stea Salazar şi Cassiopeia. Cunoştea 
puţine lucruri despre adversarul lui, dar suficient de multe 
ca să tragă concluzia că spaniolul rezervase camere fie la 
hotel Sacher, fie la Goldener Hirsch. Hotelul Sacher se 
găsea pe cealaltă parte a râului, în apropiere de Palatul 
Mirabell, într-o zonă pe care mulţi o denumeau „oraşul 
nou”. Goldener Hirsch ocupa zona centrală în oraşul vechi, 
pe Getreidegasse, una dintre cele mai cunoscute străzi 
comerciale din lume. Malone decise că Goldener Hirsch 
era cea mai probabilă destinaţie, aşa că porni într-acolo, 
parcurgând doar străzile pietonale. Pe ambele lor laturi se 
înălţau case înguste, cu fațadele vopsite în verde, bej- 
portocaliu sau roz-ruginiu. Fiecare casă adăpostea la 
intrare o marchiză din fier forjat filigranat, cu semne 
proeminente care anunțau scopul lucrativ al clădirii printr- 
o imagine care descria breasla din care făceau parte 
ocupanţii. Semnul pentru Goldener Hirsch se potrivea 
perfect - o grilă dantelată care sprijinea un cerb auriu în 
plin salt. 

Trecu de uşile de lemn vopsite în verde-închis şi 
pătrunse într-un hol plin cu mobilier rural bavarez. Un 
birou lung din mahon pentru recepţie pornea chiar de la 


intrare şi ajungea aproape de scară şi lift. Malone decise 
că putea gestiona situaţia cel mai bine dacă se comporta 
ca şi cum ar fi ştiut ce vrea să facă. 

— Am venit să-l văd pe señor Salazar, îi zise el tinerei 
recepţionere din spatele biroului. 

Femeia avea o faţă lată şi o privire neclintită. Era 
îmbrăcată în uniformă, la fel ca alte două ajutoare care 
aşteptau în apropiere. Malone se uită fix în ochii ei, ca şi 
cum s-ar fi aşteptat la ceva acţiune după ce îşi enunţase 
cererea. 

— Abia a sosit, zise femeia. Nu a menţionat că ar aştepta 
pe cineva. 

Malone mimă iritarea. 

— Mi s-a spus să fiu aici acum. 

— Este în restaurant, rosti unul dintre tinerii în uniformă 
din apropierea recepţionerei. 

Malone zâmbi, după care scoase un teanc de bancnote 
pe care şi le băgase intenţionat în buzunarul de la 
pantaloni şi îi oferi angajatului douăzeci de euro. 

— Danke, rosti el, în vreme ce tânărul accepta banii. 

Femeia de la recepţie îi aruncă o privire chiorâşă când 
îşi dădu seama că pierduse o oportunitate. Malone aproape 
că zâmbi. Banii vorbeau chiar şi în astfel de locuri 
presupus elitiste, marcate de tradiţii vechi de secole. 

Malone mai stătuse la Goldener Hirsch şi ştia că 
restaurantul se găsea la parter, în cealaltă parte a clădirii. 
Parcurse un coridor îngust printre arcade, trecu de bar şi 
ajunse la intrare. Pe vremuri un magazin de fierărie, 
restaurantul era socotit acum drept cel mai simandicos loc 
de luat masa din Salzburg, deşi Malone îşi închipuia că 
existau şi alte localuri demne de acest calificativ. Austriecii 
aveau obiceiul să cineze după ora şapte seara, aşa că 
mesele frumos acoperite cu feţe de masă, cristaluri şi 
tacâmuri strălucitoare erau pustii. 

Cu excepţia uneia, situată în apropiere de centrul 
restaurantului. 

La acea masă se găseau Salazar, cu faţa spre el, şi 
Cassiopeia. 


Se opri înainte de intrare şi se ascunse, după care se 
apucă să-l studieze pe spaniol. 

Orice ar fi ales să facă din acel moment însemna un risc. 

Însă ajunsese prea departe ca să se mai retragă. 


x 


Salazar era mulţumit. 

El şi Cassiopeia zburaseră cu avionul lui privat din 
Danemarca până la Salzburg, după care se cazaseră în 
apartamentele de hotel. Licitaţia era fixată să înceapă la 
ora şapte seara, aşa că hotărâseră de comun acord să ia 
cina mai devreme. Evenimentul trebuia să aibă loc la 
Hohensalzburg, o fortăreață imensă şi cenuşie care se 
ridica la 120 de metri deasupra oraşului, pe o movilă de 
granit împădurită. Construcţia castelului începuse în 
secolul al XI-lea, însă nu fusese terminată decât după şase 
sute de ani. Astăzi era muzeu şi atracţie turistică, oferind 
panorame încântătoare asupra împrejurimilor. Salazar se 
gândea că o plimbare de-a lungul parapetelor castelului 
înainte de licitaţie ar fi perfectă, mai ales având în vedere 
cerul curat de seară şi aerul sănătos. 

Cassiopeia arăta minunat. Alesese un costum negru din 
mătase, pantofi cu toc jos, puţine bijuterii şi o centură 
aurie care se înfăşură lejer în jurul mijlocului ei subţire. 
Salazar se vedea nevoit să se abţină de la a privi spre 
decolteul ei, încadrat de o bluză cu tăietură îndrăzneață. 
Părul ei negru atârna în bucle peste umeri, iar chipul abia 
dacă era marcat de o nuanţă discută de machiaj. Unele 
dintre licitaţiile la care Salazar participase fuseseră 
evenimente strict formale. Cel din seara asta era anunţat 
ca fiind mai lejer, însă Salazar era bucuros că ea se 
îmbrăcase în ton cu ocazia. 

— Ar părea deplasat să îţi spun că arăţi uluitor? 

Ea zâmbi. 

— Aş fi dezamăgită dacă nu ai face-o. 

Salazar ceruse ospătarului să îi lase câteva clipe înainte 
de a le oferi ceva de băut. 


— Avem timp pentru o cină în tihnă, zise el. După asta 
cred că am putea lua funicularul până sus la castel. Este 
cea mai uşoară cale de a ajunge acolo. 

— Sună perfect. Cartea este singurul obiect pe care ţi-l 
doreşti de la licitaţie? 

Discutaseră în avion despre vânzarea din acea seară. 
Cea mai mare achiziţie pe care orice colecţionar de 
artefacte ale sfinţilor şi-ar fi putut-o dori era o Carte a 
Mormonilor originală. Acea ediţie americană din anul 1830 
fusese descoperită printre lucrurile personale ale unui 
austriac care murise recent. Salazar îşi strânsese colecţia 
de artefacte în cea mai mare parte prin intermediul 
licitaţiilor şi vânzărilor private. Avea doar câteva obiecte 
din daruri sau moşteniri. Ştia de licitaţia din seara aceea 
de ceva vreme, aşa că îşi dorise să participe, însă apariţia 
americanilor adăugase un nou ţel. 

Primul agent, cel din celulă, se dovedise mut. 

Cel de-al doilea îi furase avionul şi scăpase. 

Cel de-al treilea era un soi de vânzător de cărţi care 
lucra cu inamicul şi care îi omorâse cel puţin doi oameni. 

Iar individul tocmai intra în restaurant. 

Mulţumesc. 

— Cu plăcere, rosti îngerul. 


x 


Malone surprinse privirea intensă a lui Salazar. Nimic 
din atitudinea spaniolului nu lăsa să se ghicească dacă îl 
recunoscuse pe american sau nu. Ochii căprui ai 
individului rămăseseră lipsiţi de expresie. Cu siguranţă că 
daniţii îi raportaseră despre implicarea lui Malone, dar 
asta nu însemna că Salazar îi cunoştea şi chipul. 

Se apropie de cei doi, iar Salazar zise: 

— Vă pot ajuta cu ceva? 

Malone îşi trase un scaun de la masa învecinată şi, fără a 
aştepta vreo invitaţie, se aşeză la masă. 


x 


— Mă numesc Cotton Malone. 

Cassiopeia avusese parte de momente încordate, ba 
chiar de situaţii în care viaţa îi fusese pusă în pericol, însă 
nu-şi amintea de vreo întâmplare mai stânjenitoare decât 
aceasta. În prima secundă se miră cum de reuşise Cotton 
să ajungă acolo, în Austria, la Goldener Hirsch. Imediat 
apoi se întrebă dacă Stephanie ştia de asta. Cu siguranţă 
că nu. Altfel ar fi avertizat-o de posibilitatea unei astfel de 
întâlniri, mai ales având în vedere consecinţele. Pe urmă se 
simţi cuprinsă de vinovăţie. Oare îl trădase pe Cotton? 
Oare el credea asta? Ce ştia el cu adevărat? 

— Şi numele dumitale ar trebui să însemne ceva pentru 
mine? se miră Josepe. 

— Da, ar trebui. 

— N-am cunoscut niciodată pe cineva cu numele de 
Cotton. Sunt convins că se ascunde o poveste aici. Am 
dreptate? 

— Una lungă. 

Cassiopeia observă că el nu se oferise să strângă mâna 
spaniolului. Nu-i plăcea deloc privirea dură din ochii lui 
verzi. 

— Şi dumneata cine eşti? o întrebă Malone. 

— Nu sunt convinsă că are importanţă, având în vedere 
că niciunul din noi nu pare să ştie cine eşti dumneata. 

Şi o privire plină de răceală. 


x 


— Sunt agent al Departamentului de Justiţie al Statelor 
Unite, spuse Malone. 

Nu mai rostise aceste vorbe de patru ani, de când îşi 
înaintase demisia şi se mutase în Danemarca. 

Cassiopeia reuşise să simuleze o voce tăioasă. 

— Şi asta ar trebui să mă sperie? întrebă Cassiopeia. 

— Doamnă, va trebui să ne scuzaţi. Am venit aici ca să 
discut cu domnul Salazar. 

— Îmi spui să îmi văd de treabă? 


— Exact aşa. Ar fi mai bine dacă aţi aştepta afară. 

— Nu pleacă nicăieri, interveni Salazar, cu o iritare clară 
în glas. 

Lui Malone îi convenea de minune dacă era şi ea 
prezentă. Îi fusese dor să o vadă. Să o audă. Însă, ca şi ea, 
trebuia să continue să joace un rol, aşa că întrebă: 

— Sunteţi protectorul doamnei? 

— Ce treabă ai dumneata cu mine? întrebă Salazar. 

Malone se gândi la întrebare câteva clipe, ridică din 
umeri, apoi zise: 

— Bine. Dacă o vreţi prezentă, o să procedăm ca atare. 
Situaţia s-a schimbat. Ancheta noastră în ce vă priveşte nu 
mai este secretă. Este complet deschisă, la vedere. Iar eu 
am venit aici ca să termin treaba. 

— Asta nu înseamnă nimic pentru mine. 

— Să cer personalului hotelului să cheme poliţia? îl 
întrebă Cassiopeia pe Salazar. 

— Nu, mă descurc. Salazar se întoarse cu faţa spre 
Malone. Domnule Malone, habar n-am la ce vă referiţi. 
Vreti să spuneţi că Departamentul de Justiţie al Statelor 
Unite mă anchetează? Dacă da, atunci asta este o noutate. 
Iar dacă este adevărat, atunci am avocaţi care au grijă de 
interesele mele. Dacă îmi daţi cartea de vizită, o să le spun 
să vă contacteze. 

— Nu-mi plac avocaţii şi nici mormonii, replică Malone. 
În mod special nu îmi plac mormonii ipocriti. 

— Suntem obişnuiţi cu ignoranta şi bigotismul. 

Malone chicoti. 

— Asta a fost bună. Dacă individul e prost, nici măcar 
nu-şi dă seama că l-ai insultat. Dacă e isteţ, se va înfuria. 
Oricum, tu câştigi. Vă învaţă chestii dintr-astea la şcoala 
de catehizare? 

Nu primi niciun răspuns. 

— Nu acolo se duc toţi mormonii ca să înveţe doctrina de 
partid? În Ţinutul Templului. Salt Lake City. Ce vă învaţă? 
Doar să zâmbiţi, să vă păstraţi cumpătul şi să le spuneţi 
tuturor că îi iubeşte Isus. Evident că Isus vă va iubi şi mai 
mult dacă deveniți mormoni. Citiţi Cartea Mormonilor şi 


veţi fi cu toţii drepţi. Altfel, s-ar putea să muriţi îngheţaţi în 
bezna de-afară. Nu aşa le spuneţi? 

— Trebuie să existe un exil pentru cei care aleg să îl 
urmeze pe Satana, sfidând planul Tatălui Ceresc, zise 
Salazar. Un loc pentru suflete chinuite, ca al dumitale. 

Tonul zeflemitor al vorbelor îl irită pe Malone. 

— Cum rămâne cu vărsarea de sânge? Face şi ea parte 
din marele plan? 

— În mod evident ai citit despre istoria Bisericii mele şi 
despre chestiuni care s-au petrecut cu multă vreme în 
urmă, într-o altă epocă. Nu mai practicăm vărsarea de 
sânge. 

Malone arătă înspre Cassiopeia, care arăta minunat. 

— Şi ea e soţia numărul unu? Trei? Opt? 

— Nu mai practicăm nici căsătoria multiplă. 

Malone apăsa pe diverse butoane, căutându-l pe cel 
potrivit, însă Salazar păstra o atitudine calmă şi plină de 
încredere în sine. Ca atare, încercă o altă tactică şi o 
întrebă pe Cassiopeia: 

— Vă daţi seama că luaţi masa cu un asasin? 

Salazar ţâşni în picioare. 

— Ajunge! 

În sfârşit! Butonul corect. 

— Pleacă, îi ceru Salazar. 

Malone îi aruncă o privire. În acei ochi care îl fixau se 
citea ura. Însă spaniolul era suficient de inteligent ca să 
nu-şi dea drumul la gură. 

— Am văzut cadavrul, rosti Malone, pe un ton încet şi 
moale. 

Salazar nu răspunse. 

— Era agent american. Cu nevastă şi copii. 

Îi aruncă o ultimă privire Cassiopeii. Trăsăturile ei 
deveniseră rigide. Privirea ei îi poruncea Du-te. 

Malone se ridică şi trase scaunul înapoi. 

— 'Ţi-am doborât doi oameni şi pe Barry Kirk. Acum vin 
după tine. _ 

Salazar se mulţumi să se uite la el, fără a spune ceva. În 
mintea lui Malone reveni o idee pe care o învățase cu mult 


timp în urmă. 

Stârneşte un individ şi acesta ar putea începe să 
gândească. Adaugă furie şi o va da cu siguranţă în bară. Îşi 
îndreptă degetul spre Salazar. 

— Al meu eşti! 

După care porni spre ieşire. 

— Domnule Malone! 

Se opri şi se răsuci pe călcâie. 

— Îi datorezi doamnei scuze pentru insulte. 

Le aruncă amândurora o privire dispreţuitoare, după 
care se concentră asupra Cassiopeii. 

— Imi cer scuze. 

Ezită. 

— Dacă v-am ofensat. 


DOUĂZECI ŞI OPT 
* 


Washington, D.C. 


Stephanie se simțea stingherită stând singură cu Danny 
Daniels. Nu se mai văzuseră şi nici nu-şi mai vorbiseră de 
câteva luni. 

— Ce mai face prima-doamnă? întrebă ea. 

— E nerăbdătoare să plece de la Casa Albă. La fel ca şi 
mine. Politica nu se mai face ca odinioară. E vremea 
pentru o altă viaţă. 

Cel de-al douăzeci şi doilea amendament al Constituţiei 
îngăduia unei persoane doar două mandate. Aproape toţi 
preşedinţii îşi doriseră un al doilea mandat, în ciuda 
faptului că istoria demonstra clar că ultimii patru ani nu se 
asemănau deloc cu primii patru. Fie preşedintele devenea 
extrem de agresiv, ştiind că nu mai are nimic de pierdut, 
fapt care îi irita la culme atât pe suporteri, cât şi pe 
adversari. Fie devenea prudent, blazat şi docil, nevrând să 


întreprindă ceva care să-i afecteze moştenirea. Oricare ar 
fi fost cazul, nu se obținea nimic. Respectând tradiţia, cel 
de-al doilea mandat al lui Daniels fusese extrem de activ, 
presărat cu unele chestiuni explozive, în rezolvarea 
multora dintre acestea fiind implicate Stephanie şi agenţia 
Magellan Billet. 

— Masa asta, spuse Daniels, este cu adevărat frumoasă. 
M-am interesat. Este dată cu împrumut de Departamentul 
de Stat. Scaunele astea au fost produse pentru familia 
Quayle, în timpul primului mandat al lui Bush. 

Stephanie vedea că el era neobişnuit de nervos. Vocea 
lui tunătoare de bariton coborâse cu mulţi decibeli, iar 
privirea părea pierdută. 

— Am cerut să ni se pregătească micul dejun. Ţi-e 
foame? 

Pe masa din faţa lor erau aşezate în faţa fiecăruia seturi 
de farfurii albe şi tacâmuri împodobite cu emblema 
vicepreşedintelui. Paharele înalte, în formă de lalea, 
zăceau goale, cu sticla scânteind în lumina soarelui de 
dimineaţă care inunda încăperea prin ferestre. 

— Nu eşti un maestru al sporovăielii, asta e clar, zise ea. 

Preşedintele chicoti. 

— Aşa e. 

— Aş vrea să aflu despre ce e vorba. 

Observase deja dosarul de pe masă. 

Daniels deschise dosarul şi extrase de acolo o foaie de 
hârtie pe care i-o dădu. Era o fotocopie după o epistolă pe 
care se aşterneau un scris evident feminin şi cuvinte greu 
de citit. 

— Asta a fost trimisă preşedintelui Ulysses S. Grant pe 9 
august 1876. 

Semnătura era lizibilă. 

Doamna Abraham Lincoln. 

— Mary Todd a fost o pasăre rară, zise Daniels. A avut 
parte de o viaţă dură. Şi-a pierdut trei fii şi un soţ. Apoi a 
fost nevoită să se lupte cu Congresul ca să primească o 
pensie. A fost o bătălie cruntă din pricină că, în timpul 
şederii la Casa Albă, a reuşit să şi-i facă duşmani pe mai 


toţi parlamentarii. În cele din urmă i-au dat banii, doar ca 
să-i închidă gura. 

— Nu a fost diferită de oricare alta dintre sutele de mii 
de soţii de veterani care au primit o pensie. O merita. 

— Nu e adevărat. Era diferită. Era doamna Abraham 
Lincoln, iar la vremea alegerii ca preşedinte a lui Grant, 
nimeni nu mai dorea să audă de numele ăsta. Astăzi îl 
venerăm ca pe un zeu. Însă în deceniile de după Războiul 
Civil, Lincoln nu ajunsese încă legendă. A fost urât de 
oameni. Duşmănit. 

— Ştiau ei ceva ce noi nu ştim? 

Preşedintele îi dădu o altă foaie de hârtie, scrisă la 
maşină. 

— Este textul de pe fotocopia pe care o ai în mână. 
Citeşte-l! 


De când am părăsit Washingtonul, am trăit în cea 
mai aspră izolare. Dacă iubitul meu soț şi-ar fi dus la 
capăt cei patru ani de mandat, ne-am fi petrecut 
restul vieţii într-o casă pe care amândoi ar fi trebuit 
să o indrăgim. Cât de mult am iubit Casa Soldatului, 
unde am petrecut atât de mult timp în Washington! 
Urăsc faptul că a trebuit să fiu dusă atât de departe 
de ea, cu inima frântă, rugând moartea să mă ia şi 
să mă scutească de o viaţă atât de plină de agonie! 
In fiecare dimineaţă, atunci când mă trezesc din 
somnul meu tulburat, simpla responsabilitate de a 
trăi o nouă zi atât de chinuitoare mi se pare o 
imposibilitate. 

Fără iubitul meu, viaţa înseamnă o grea povară, iar 
gândul la apropiata mea dispariţie de pe această 
lume reprezintă fericirea supremă. În fiecare zi mă 
întreb dacă ar trebui să îmi recapăt sănătatea şi 
forța minţii. Inainte ca acestea să mă părăsească de 
tot, există o chestiune despre care trebuie să aflaţi. 
Cu toate chinurile pe care le îndur, mintea mea a 
refuzat ideea, însă ea a reapărut alaltăieri-noapte, în 
vreme ce aşteptam somnul. La doi ani după ce a 


primit mandatul, iubitul meu a primit un mesaj de la 
predecesorul lui, domnul Buchanan, mesaj care 
fusese transmis de la conducător la conducător încă 
din vremea domnului Washington. Cuvintele 
acestuia l-au supărat tare pe iubitul meu. 

Mi-a spus că şi-ar fi dorit să nu fi primit niciodată 
acel mesaj. Am discutat pe această chestiune încă de 
trei ori şi de fiecare dată el a repetat dorința. 
Chinurile prin care a trecut în timpul războiului au 
fost profunde şi adânci. De fiecare dată le-am socotit 
o consecinţă a faptului că el era comandant-şef, însă 
o dată mi-a spus că ele se datorează acestui mesaj. 
În zilele de dinaintea uciderii lui, când războiul 
fusese câştigat şi încheiat, iubitul meu a zis că acele 
cuvinte tulburătoare continuau să-l bântuie. La 
început s-a gândit să distrugă mesajul, însă a 
preferat să-l trimită în Vest, mormonilor, ca parte a 
unui târg încheiat cu liderul lor. Mormonii s-au ținut 
de cuvânt, ca şi el, aşa că sosise vremea să 
primească înapoi ceea ce le trimisese. Nu ştia însă 
ce să facă odată ce primea totul înapoi. Numai că 
iubitul meu nu a trăit să mai ia acea decizie şi nimic 
nu a fost înapoiat. M-am gândit că vreți să ştiţi toate 
astea. Faceţi ce doriţi cu informațiile. Nimic din 
toate acestea nu mai contează pentru mine. 


Stephanie îşi ridică privirea de pe foaie. 

— Mormonii continuă să deţină acea informaţie, zise 
Daniels. O au din 1863, când Lincoln a încheiat înţelegerea 
cu Brigham Young. 

— Mi-a povestit Edwin de ea. 

— A fost o mutare destul de isteaţă. Lincoln n-a pus 
niciodată în aplicare legea antipoligamie împotriva 
mormonilor, iar Young a păstrat deschise liniile de telegraf 
şi calea ferată înspre Vest. De asemenea, n-a trimis 
niciodată oameni să lupte de partea Sudului. 

— Mesajul ăsta transmis între primii preşedinţi... este 
adevărat? 


— Se pare că da. Ceva similar este menţionat în alte 
documente  secretizate. Documente pe care doar 
preşedinţii le pot vedea. Eu le-am citit cu şapte ani în 
urmă. Există şi referinţe, deşi sunt sumare. În mod cert 
George Washington a transmis ceva mai departe, care în 
cele din urmă a ajuns la Lincoln. Din nefericire, cel de-al 
şaisprezecelea preşedinte a fost asasinat înainte de a 
apuca să  împărtăşească informaţia celui de-al 
şaptesprezecelea. Ca atare, mesajul a fost uitat. 
Exceptând-o pe Mary Todd. 

Stephanie sesiză că mai era ceva. 

— Ce nu-mi spui? 

Daniels deschise dosarul şi îi mai dădu o foaie cu un alt 
text bătut la maşină. 

— Asta este o versiune curată a unui bilet din 
documentele secretizate. Este de la James Madison, scris 
la sfârşitul celui de-al doilea său mandat, în 1817. Probabil 
pentru succesorul lui, James Monroe. 


În privința mesajului înaintat de primul nostru 
preşedinte, eu, fiind al patrulea om care deține 
această funcţie onorifică, scriu mesajul de faţă, care 
ar trebui transmis mai departe în aceeaşi manieră. 
Domnul Washington a fost prezent în acea seară de 
sâmbătă la marea convenţie. A prezidat sesiunea 
extraordinară şi cunoaşte personal tot ceea ce a 
transpirat în afara lucrărilor. Până la câştigarea 
funcţiei nu am cunoscut ce s-a întâmplat cu 
rezultatul acelei adunări, dacă sa întâmplat ceva. 
Am fost mulţumit să  descopăr că domnul 
Washington s-a asigurat ca mesajul să fie transmis 
de la preşedinte la preşedinte. Cum nu am ratat nici 
măcar o zi a Convenţiei Constituţionale şi nu am 
pierdut nici măcar o fracțiune a vreunei ore din zi, 
am ocupat un loc în faţa colegului care prezida, cu 
ceilalţi colegi în stânga şi în dreapta mea. În această 
postură prielnică pentru a auzi tot ce se legifera, am 
notat ce s-a citit de la preşedinte sau ce au vorbit 


colegii. Însemnările mele despre marea convenţie au 
fost motivate de cea mai sinceră dorință de 
acuratețe şi vor fi publicate după moartea mea, care, 
să sperăm, nu va veni decât peste nişte ani. Dar toţi 
preşedinţii care vor urma trebuie să ştie că aceste 
însemnări nu sunt complete. Ceea ce trebuie găsit 
pentru înţelegerea completă este ascuns sub biroul 
meu de vară. Dacă vreun ocupant ulterior al acestei 
funcții socoteşte că este prudent să acţioneze 
conform celor îngăduite de domnul Washington să 
se afle, atunci acea comoară s-ar putea dovedi 
extrem de utilă. 


— De la Madison încoace am avut o mulţime de 
preşedinţi, zise Stephanie. Nu crezi că vreunul dintre ei a 
aruncat o privire acolo? 

— Însemnarea asta nu a fost vreodată ataşată unui 
document şi nici transmisă mai departe. Se pare că a fost 
ascunsă, apoi descoperită cu un an în urmă în unele hârtii 
private ale lui Madison, depozitate la Biblioteca 
Congresului. Nu a văzut-o niciun preşedinte, cu excepţia 
mea. Din fericire, persoana care a descoperit-o lucrează 
pentru mine. 

Daniels îi dădu un alt document din dosarul protejat cu o 
copertă din plastic. 

— Aceasta este însemnarea originală a lui Madison, 
scrisă de mână. Observi ceva? 

Stephanie observă imediat. Două litere. IV. 

— Numerale romane? întrebă ea. 

Daniels ridică din umeri. 

— Nu ştim. 

În mod clar, preşedintele nu era în apele lui. Nu se mai 
lăuda cu nimic şi nici nu mai vorbea cu voce tare. In 
schimb, şedea rigid pe scaun, cu faţa la fel de inertă 
precum o mască. Oare se temea? Stephanie nu-l văzuse 
niciodată temându-se de ceva. 

— James Buchanan este citat ca spunând, chiar înainte 
de Războiul Civil, că este posibil ca el să fie ultimul 


preşedinte al Statelor Unite. Până de curând n-am înţeles 
niciodată la ce se referea cu adevărat prin acel 
comentariu. 

— Buchanan se înşela. Sudul a pierdut războiul. 

— Tocmai aici e problema, Stephanie. Poate că nu s-a 
înşelat. Însă a apărut Lincoln şi a intrat în jocul de poker 
cu o pereche de doiari în mână, în vreme ce toţi ceilalţi 
deţineau cărţi mai bune. Şi a câştigat jucând la cacealma. 
Doar ca să se trezească apoi cu creierii împrăştiaţi pe 
pereţi la sfârşitul partidei. Eu n-am de gând să fiu ultimul 
preşedinte al Statelor Unite. 

Stephanie trebuia să afle mai multe, aşa că încercă un 
subiect mai sigur. 

— La ce s-a referit Madison prin biroul de vară? 

— Se află în Montpelier, casa lui din Virginia, unde şi-a 
construit singur un templu. 

Stephanie vizitase locul de două ori şi văzuse structura 
aceea cu coloane. Madison iubea clasicismul roman, aşa că 
îşi construise structura după tempietto-ul lui Bramante din 
Roma. Se găsea pe o movilă, printre cedri şi molizi bătrâni, 
în grădina adiacentă casei. 

— Madison avea stil, zise Daniels. Sub templu a săpat o 
groapă, care a devenit gheţărie. Podeaua originală de 
deasupra era din lemn, astfel încât vara locul să fie 
răcoros. Ca un soi de încăpere cu aer condiţionat. Podeaua 
din lemn s-a dus, fiind înlocuită de o placă de beton cu un 
chepeng la mijloc. 

— Şi de ce trebuie ca eu să aflu asta? 

— Madison numea acel templu biroul lui de vară. 
Trebuie să descoperi ce ţinea ascuns sub el. 

— De ce eu? 

— Deoarece, mulţumită senatorului Rowan, eşti singura 
care o poate face. 


DOUĂZECI ŞI NOUĂ 
* 


Salzburg 


Malone părăsi Goldener Hirsch şi îşi croi drum prin 
aglomerația de pe Getreidegasse către hotelul lui. Se 
dusese ca să-l irite pe Josepe Salazar şi presupunea că îşi 
realizase obiectivul. În acelaşi timp, însă, dorise să-i 
transmită un triplu mesaj Cassiopeii. În primul rând, că nu 
era singură. În al doilea rând, că avea habar de prezenţa ei 
acolo. Şi, în al treilea rând, că Salazar era periculos. Când 
o insultase pe Cassiopeia, surprinsese disprețul din 
privirea lui Salazar - cât de ofensat personal se simţise el 
în urma atacului la adresa onoarei ei. Malone o înţelegea 
pe Cassiopeia că dorea să joace un rol, însă nu era încă 
sigur dacă până la urmă era vorba de un simplu rol. Nu-i 
plăcea nimic din ce se petrecea. Faptul că stăteau amândoi 
la Goldener Hirsch, luau cina împreună, urmau să 
participe împreună la o licitaţie, apoi să se îndrepte înapoi 
împreună spre hotel pentru... 

Gata. 

Trebuia să gândească limpede. 

Se întoarse şi porni către Residenzplatz, o piaţă 
deschisă, pavată cu piatră de râu şi care era încadrată de 
catedrala oraşului şi de reşedinţa fostului arhiepiscop, 
având în mijloc o fântână în stil baroc din marmură albă. 
Hotelul lui se găsea la nord-est de piaţă, dincolo de muzeul 
de stat. Lumina zilei încă acoperea totul, însă umbrele serii 
începeau să se instaureze, căci soarele se estompa rapid 
înspre vest. 

Se opri în dreptul jeturilor de apă ale fântânii. 

Venise vremea să se comporte ca un agent. 

Ca atare îşi scoase telefonul şi procedă conform 
regulilor. 


Telefonul lui Stephanie vibră în buzunarul hainei. 

— Ai de gând să răspunzi? întrebă Daniels. 

Vibraţia telefonului putea fi auzită cu putere în liniştea 
din sufragerie. 

— Poate să aştepte. 

— Poate că nu. 

Pescui telefonul şi văzu cine o apela. 

— E Cotton. 

— Răspunde! Pune-l pe difuzor! 

Stephanie se conformă, aşezând aparatul pe masă. 

— Sunt în Salzburg, zise Malone. 

— Ca şi cum m-ar surprinde... 

— Sunt un ticălos predictibil. Dar am o problemă. Am 
avut o confruntare cu Salazar şi acum ştie că îl anchetăm. 

— Să sperăm că nu pe riscul Casiopeii. 

— Niciun pericol în privinţa asta. Individul crede că este 
cavalerul ei în armură strălucitoare. Te înduioşează când îl 
priveşti. 

Stephanie îl văzu pe Daniels zâmbind la auzul 
sarcasmului şi se întrebă cât de multe ştia preşedintele. În 
mod cert părea un om informat. 

— Aici are loc o licitaţie. Vreau să cumpăr o carte. 

— Eşti expert în asta. 

— Am nevoie de bani. 

Malone îi spuse suma. 

Daniels rosti fără vorbe: Fă-o! 

— Unde vrei să ţi se depună banii? întrebă ea. 

— Îţi trimit pe e-mail detaliile contului. Trimite banii 
imediat. 

Preşedintele întinse mâna şi trase telefonul mai aproape 
de el. 

— Cotton, aici e Danny Daniels. 

— Habar n-aveam că întrerup o conferinţă prezidenţială. 

— Mă bucur că ai făcut-o. E foarte important să-i dai de 
lucru lui Salazar pentru următoarea zi şi poate chiar mai 
mult de atât. Poţi face asta? 

— N-ar trebui să fie o problemă. Dacă reuşesc să cumpăr 


cartea aia, o să ajung în fruntea listei lui cu probleme de 
rezolvat. 

— Atunci cumpăr-o! Nu-mi pasă cât costă. 

— Ştiţi că ar trebui să primească un glonţ în cap. 
_ — O să plătească pentru ceea ce a făcut omului nostru. 
Insă nu acum. Ai răbdare! 

— Încep să mă specializez în asta. 

Convorbirea luă sfârşit. 

Stephanie se uită fix la Daniels. 

— Stephanie, zise el. Dacă pierdem acum, s-a terminat 
totul. 


x 


Cassiopeia încercă să se bucure de cină, însă apariţia lui 
Cotton o tulburase. Şi Josepe părea distras. Se scuzase faţă 
de ea, exprimându-şi părerea că individul care se numea 
Malone avea ceva probleme psihice. Ea îi sugerase din nou 
să apeleze la poliţie, însă el îi respinsese propunerea. La 
zece minute după plecarea lui Cotton, în restaurant îşi 
făcuse apariţia un alt bărbat - tânăr, musculos, cu părul 
tuns scurt - care evident lucra pentru Josepe, iar cei doi 
ieşiseră din restaurant ca să discute. 

Un danit? 

Cassiopeia îi urmărise prin geam, în timp ce îşi bea apa 
şi încerca să pară complet neinteresată. Cotton venise 
intenţionat la masa lor ca să-şi anunţe prezenţa atât lui 
Josepe, cât şi ei. 

În privinţa asta nu încăpea nicio îndoială. 

Insă Cotton dorise să o anunţe şi de agentul mort. 

Oare era posibil ca Josepe să fi fost implicat? 

— Îţi place mâncarea? o întrebă Josepe, revenind la 
masă. 

— E delicioasă. _ 

— Cheful restaurantului este renumit. Imi place să iau 
masa aici. 

— Vii des? 

— În Salzburg există o congregaţie activă, pornită în 


1997, şi care acum numără peste o mie de membri. l-am 
vizitat de câteva ori, ca parte a îndatoririlor mele 
europene. 

— Este clar că Biserica a devenit mondială. 

El încuviinţă. 

— Peste paisprezece milioane de membri. Mai bine de 
jumătate trăiesc în afara Statelor Unite. 

Cassiopeia încercă să îl calmeze şi să îl ajute să uite de 
incident, însă îşi dădea seama că era încă iritat. 

— Ce a spus Malone, zise ea. Despre guvernul american 
care te anchetează. E adevărat? 

— Au existat nişte zvonuri. Mi s-a spus că e vorba de 
Biserică şi de un soi de vendetă pe care guvernul o duce 
împotriva noastră, dar nu ştiu nimic sigur. 

— Şi afirmaţia aia că ai fi un asasin. 

— Asta a fost o mişelie, aşa cum a fost şi atacul la adresa 
ta. 

— Cine e Barry Kirk? 

— Lucrează pentru mine şi chiar a dispărut de câteva 
zile. Trebuie să mărturisesc că în parte sunt îngrijorat de 
ceea ce a spus individul. 

— Atunci ar trebui să chemăm poliţia. 

Josepe părea tulburat. 

— Nu încă. I-am cerut asociatului meu să investigheze. E 
posibil ca Barry să fi renunţat pur şi simplu fără 
avertisment. Trebuie să fiu sigur înainte de a implica 
autorităţile. 

— Apreciez că ai sărit în apărarea mea. 

— Plăcerea a fost de partea mea, dar vreau să ştii că nu 
ai de ce să îţi faci vreo grijă. I-am spus asociatului meu să 
telefoneze în Salt Lake City şi să relateze cele întâmplate. 
Din fericire, oficialii Bisericii pot contacta oamenii potriviţi 
din guvern ca să se asigure că a fost ultima oară când l-am 
văzut pe domnul Malone. 

— A făcut câteva acuzaţii dure. 

Josepe dădu din cap. 

— Menite, sunt sigur, să stârnească un răspuns. 

— Dacă te pot ajuta în vreun fel, sunt aici pentru tine. 


Josepe păru să aprecieze grija ei. 

— Înseamnă mult pentru mine. Salazar aruncă o privire 
asupra ceasului. Ne pregătim pentru licitaţie? Ne putem 
întâlni în hol, să spunem, peste cincisprezece minute. 

Se ridicară de la masă şi ieşiră din restaurant, înapoi 
spre hotel, îngrijorarea ei se transformase între timp în 
frică autentică. 

Din nefericire, Josepe se înşela. 

Niciunul din ei nu auzise pentru ultima oară de Cotton. 


TREIZECI 
x 


Salzburg 
7.00 P.M. 


Malone făcu un duş şi se schimbă de haine, îmbrăcând o 
pereche de pantaloni lejeri, o cămaşă Paul & Shack şi un 
sacou. Işi adusese hainele special pentru licitaţie, nesigur 
dacă avea să participe la ea sau nu. Insă după 
confruntarea cu Salazar ştia că trebuia să îşi facă apariţia 
la eveniment. 

Broşura pe care o găsise în biroul lui Salazar indica 
faptul că licitaţia urma să aibă loc în Sala de Aur din 
Festung Hohensalzburg sau înalta Fortăreaţă a 
Salzburgului, clădirea care se ridica la o sută treizeci de 
metri deasupra oraşului. Acolo se înălţau două bastioane, 
cel mai scund fiind ridicat direct din stâncă, însă 
amândouă erau dotate cu turnurile şi parapetele tipice 
unei fortărețe medievale. Malone vizitase fortăreaţa odată, 
străbătuse coridoarele întortocheate şi intrase în săli mari 
şi camere bogat decorate, trecând pe lângă sobe de 


teracotă lucitoare pentru a ajunge, în cele din urmă, jos, în 
temniţa fortăreței. 

Evită funicularul, gândindu-se că aceea era ruta pe care 
Salazar şi Cassiopeia aveau s-o folosească la urcare. În 
schimb, apucă pe drumul pietonal, care însemna un traseu 
abrupt de treizeci de minute pe sub coroanele copacilor 
care începeau să se scuture. La urcare se intersectă cu 
turişti care vizitaseră castelul şi care acum se întorceau în 
oraş. În timp ce mergea, se trezi înconjurat de umbrele 
nopţii. Luna şi stelele răsăriră pe cerul de deasupra lui. 
Simţea aerul răcoros, dar fără a fi muşcător de rece. 

Urcuşul îi dădea prilejul să gândească. 

Faptul că Danny Daniels vorbise pe telefonul lui 
Stephanie îl surprinsese, aşa că se întreba acum ce se 
petrecea dincolo de Atlantic. Preşedintele avea habar de 
Salazar, deci orice se întâmpla se afla până la Biroul Oval. 
Asta însemna că miza era enormă. 

Lui Malone îi convenea. 

Nimic altceva nu i-ar fi ţinut mai bine simţurile în alertă. 

Iar el avea nevoie să rămână concentrat. 

Pătrunse în castel trecând peste un pod de piatră care 
traversa ceea ce pe vremuri fusese un şanţ cu apă. 
Deasupra arcadei de la intrare zări o gaură circulară, iar 
deasupra acesteia o adâncitură de pe care se aruncau 
odinioară proiectile asupra celor care încercau să intre cu 
forţa în incintă. Malone îşi potrivise mersul ca să ajungă 
imediat după debutul licitaţiei. Observă pe o placă faptul 
că palatul se închidea la ora şase şi jumătate, astfel încât 
Sala de Aur era, probabil, închiriată serile pentru 
evenimente speciale. O femeie în vârstă păzea scara care 
ducea înăuntru. Malone îi explică faptul că se găsea acolo 
pentru licitaţie, iar femeia îi făcu semn să intre. 

Cunoştea casa de licitaţii Dorotheum. Organiza de obicei 
vânzările în mod profesionist, cu un scop precis. Ajuns sus, 
într-un hol spaţios, o altă femeie îi oferi un catalog şi îl 
înregistră. Privirea lui se plimbă prin acel spaţiu uriaş şi se 
fixă asupra unei statui impunătoare a lui Carol cel Mare, 
care păzea intrarea propriu-zisă în sala de licitaţii. Un alt 


lucru pentru care castelul era faimos era acela că fusese 
vizitat de primul sfânt împărat roman. Dincolo de uşile 
deschise către sală îl auzea pe cel care ţinea licitaţia 
vorbind despre obiecte. 

— Vânzările sunt toate finale şi presupun plata imediată 
a sumelor licitate, îi explică femeia. 

Malone cunoştea procedura, aşa că îşi scoase telefonul 
şi îi spuse: 

— Banii mei sunt pregătiţi. 

— Să aveţi o seară plăcută! 

Aşa intenţiona şi el. 


x 


Cassiopeia şedea lângă Josepe. 

Ajunseseră la castel cu funicularul după o călătorie de 
câteva minute printr-un tunel săpat în bastionul inferior al 
castelului. Amurgul se lăsase peste întreaga suflare, iar 
luminile oraşului începuseră să prindă viaţă peste 
portocaliul soarelui care dispărea la orizont. 

Braţ la braţ, urcaseră scările şi străbătuseră labirintul 
de turle, turnuri şi domuri din străduţele-de dedesubt. 
Dincolo de Salzburg, în amurgul deja cenușiu, se întindeau 
dealuri ondulate şi pajişti verzi, pline cu căsuțe de ţară. 
Era o scenă calmă, rurală, asemănătoare celei din zona 
unde locuia ea, în sudul Franţei. Cassiopeii îi era dor de 
casa şi de castelul ei. Aflându-se acum acolo, înăuntrul 
acestei fortărețe vechi şi apreciind eforturile care fuseseră 
depuse pentru construirea ei cu atâţia ani în urmă, 
începuse să se gândească la propriul proiect imobiliar. 
Reconstrucţia castelului înainta, trei dintre zidurile 
exterioare fiind gata. Inginerii îi spuseseră că mai era 
nevoie de un deceniu pentru terminarea acelei structuri 
ridicate în secolul al XIII-lea. 

Răsfoi catalogul licitației apreciind oferta ca 
impresionantă. Decedatul părea să fi fost o persoană cu 
stare materială deosebită. Porţelanuri, tacâmuri scumpe, 
trei picturi şi câteva cărţi, una dintre ele fiind o ediţie 


originală a Cărţii Mormonilor. Josepe păruse emoţionat de 
perspectiva de a deţine acea comoară. Şeful congregaţiei 
locale a Bisericii îi anunţase punerea în vânzare a 
volumului, iar el îşi exprimase speranţa că nu aveau să-şi 
facă apariţia prea mulţi colecționari serioşi. În mod 
normal, casa organizatoare permitea licitaţiile prin telefon, 
însă la cea de acum fusese omisă în mod special această 
posibilitate, ceea ce însemna că doritorii erau obligaţi să 
se afle în sală, cu bani la ei, ca să ridice trofeul râvnit. 
Cassiopeia continua să fie tulburată din pricina celor 
petrecute în restaurant. Surprinsese căutătura lui Cotton. 
Pe jumătate îngrijorată, pe jumătate iritată şi furioasă. 

Nu. Alte chinuri. 

Era cuprinsă de valuri de îndoieli. 

Ca atare, îşi spuse că trebuie să rămână în stare de 
alertă. 

Nu avea de unde să ştie ce se mai putea întâmpla. 


x 


Malone rămase în afara sălii, ascultând la licitaţiile altor 
articole şi inventariind audiența. Cam cincizeci de 
persoane stăteau pe scaunele din faţa unei scene mici. 
Încăperea lucea din pricina sculpturilor aurite, a pereţilor 
şi a sobei de ceramică dintr-un colţ. Pe coloanele răsucite 
domina marmură de culoare roşie. Tavanul bogat 
ornamentat era împodobit cu cercuri mici, aurii, care 
sclipeau ca nişte stele. Pe vremuri, aici se distraseră prinți, 
dar acum locul devenise o atracţie turistică şi un spaţiu de 
închiriat. 

li zărise pe Salazar şi pe Cassiopeia şezând în partea din 
faţă a sălii, amândoi atenţi la cel care ţinea licitaţia şi care 
acum accepta oferte pentru o vază din porțelan. Studie 
catalogul. Cartea Mormonilor era la trei numere depărtare. 

Îşi verifică telefonul. 

Un mesaj primit de la Stephanie îi indica faptul că banii 
fuseseră transferați şi că puteau fi imediat livraţi şi alţii 
dacă era nevoie. 


Zâmbi. 
Nu era prea rău să îl ai pe preşedintele Statelor Unite în 
spatele tău pe post de bancher. 


x 


Salazar devenea tot mai nerăbdător. Toată viaţa visase 
să deţină ceva ce poate fusese atins chiar de profetul 
Joseph însuşi. Cunoştea bine drama petrecută la tipărirea 
primelor 5000 de exemplare din Cartea Mormonilor. 
Pentru un mic atelier de tipografie din nordul statului New 
York, sarcina fusese copleşitoare. Fusese nevoie de opt 
luni ca să fie produse toate cele trei milioane de pagini 
pentru prima ediţie completă a cărţii. La data de 26 martie 
1830, cărţile fuseseră în sfârşit puse în vânzare. Iniţial, 
fuseseră vândute cu 1,75 dolari bucata, însă din pricina 
cererii slabe preţul fusese coborât la 1,25 dolari. În cele 
din urmă, unul din primii sfinţi, Martin Harris, îşi vânduse 
150 de acri de pământ din fermă ca să acopere cei 3000 de 
dolari datoraţi tipografului. 

— Nu-ţi vei preţui proprietatea ta, ci o vei dărui de 
bunăvoie tipăritului. Aşa i s-a spus fratelui Harris, rosti 
îngerul din capul lui. Sacrificiul lui a făcut totul posibil. 

La unsprezece zile după punerea cărţii în vânzare, drept- 
credincioşii se întâlniseră în Fayette, New York, şi 
puseseră temelia legală a ceea ce opt ani mai târziu a 
primit numele de Biserica lui Isus Hristos al Sfinţilor Zilei 
de Apoi. 

— Aceasta e clipa ta, Josepe. Te urmăresc profeţii. Tu 
eşti danitul lor, cel care înțelege miza jocului. 

Venise să-şi revendice trofeul. 

Nu unul singur. 

Dorea cartea şi pe Cassiopeia. Cu cât stătea mai mult în 
preajma ei, cu atât o dorea mai mult. 

Nu avea cum să nege asta. 

De altfel, nici nu voia să o nege. 


TREIZECI ŞI UNU 
x 


Washington, D.C. 


Stephanie ciuguli din micul dejun pregătit de personalul 
reşedinţei pentru ea şi preşedinte. Nu prea îi era foame, 
însă mâncarea îi oferea răgazul să se gândească. Lucra de 
destulă vreme în branşă ca să îşi dea seama despre ce era 
vorba. Unele dintre jocurile la care fusese forţată să 
participe fuseseră prostii. Câteva nu avuseseră sens. Altele 
fuseseră chinuitoare sau problematice. Însă mai erau şi 
jocurile adevărate, serioase. 

— Edwin şi cu mine lucrăm la povestea asta de peste un 
an, zise Daniels. Doar noi doi, cu puţin ajutor de la 
Serviciile Secrete. Însă lucrurile evoluează. Când Rowan s- 
a dat la tine, ne-am dat seama ce urmăreşte. 

Stephanie îşi lăsă jos furculita. 

— Nu-ţi plac ouăle? 

— De fapt urăsc ouăle. 

— Situaţia nu e chiar aşa de rea, Stephanie. 

— Nu tu eşti supus unei anchete a Congresului... despre 
care se pare că ştiai că vine. 

Daniels clătină din cap. 

— Speram să vină, dar nu ştiam. 

— Sperai? 

Daniels îşi împinse şi el farfuria deoparte. 

— De fapt, nici mie nu-mi plac ouăle aşa de mult. 

— Şi atunci de ce le mâncăm? 

Preşedintele ridică din umeri. 

— Nu ştiu. Le-am spus să pregătească rapid ceva de 
mâncare. Nu e uşor. 

— Şi de ce ne aflăm aici, şi nu la biroul tău? 

— Acolo sunt prea multe urechi şi prea mulţi ochi. 

Un răspuns ciudat, dar Stephanie îl lăsă să treacă. 

— Îţi dai seama, reluă Daniels, că Mary Todd Lincoln era 
probabil maniaco-depresivă. 


— Era o femeie tristă, care pierduse aproape tot ce 
îndrăgea. E uimitor că nu şi-a pierdut şi minţile. 

— Fiul care i-a supravieţuit, Robert, credea că şi le-a 
pierdut. A internat-o. 

— lar ea a reuşit să obţină anularea acelei decizii. 

— Aşa e. Apoi, nu la multă vreme, i-a trimis lui Ulysses 
Grant o scrisoare. De ce ar fi vrut să facă aşa ceva? 

— Se pare că nu era chiar aşa de nebună precum dă de 
înţeles istoria. Grant nu numai că a păstrat scrisoarea 
trimisă de ea, dar a şi secretizat-o. Din 1876 încoace, pe la 
Biroul Oval s-au perindat o mulţime de preşedinţi. De ce tu 
eşti primul preocupat de aşa ceva? 

— Nu sunt. 

Stephanie simţi brusc că i se trezeşte interesul. 

— Există indicii că ambii Roosevelt au fost interesaţi de 
problemă, la fel şi Nixon. 

— Oare de ce nu mă surprinde?! 

Daniels chicoti. 

— Şi eu am zis la fel. Nixon avea doi mormoni în 
cabinetul său. Îi plăcea această Biserică şi modul ei de 
gândire. I-a curtat în 1960, în '68 şi în '72. În iulie 1970, a 
vizitat Salt Lake City şi s-a întâlnit cu profetul şi cei 
doisprezece apostoli. O discuţie de treizeci de minute, 
neoficială, în spatele uşilor închise. Cam neortodox 
procedeul pentru un preşedinte, nu crezi? 

— Şi atunci de ce a făcut-o? 

— Pen'că îmi imaginez că bătrânu' Tricky Dick“ dorea să 
afle dacă ceea ce scrisese Mary Todd Lincoln era corect. 
Mai aveau mormonii ce le dăduse spre păstrare Abraham 
Lincoln? 

— Şi ce a aflat? 

— Nu vom şti niciodată. Cu excepţia unei persoane, toţi 
cei care au fost acolo în acea zi sunt morţi. 

— Mi se pare că ar trebui să discuţi cu acea persoană. 

— Intenţionez să o fac. Preşedintele arătă înspre mesajul 
lui Madison. Slavă Domnului că am descoperit aia, altfel 
nici n-am fi ştiut ce să căutăm sau ce să întrebăm. 


1 Dick cel Şiret, poreclă dată preşedintelui Richard Nixon (n.red.) 


Privirea lui Stephanie se plimbă prin încăpere şi se opri 
asupra portretului lui John Adams, prima persoană care 
servise ţara în calitate de vicepreşedinte. 

— Treci la subiect, Danny! 

Folosirea prenumelui indica gradul ridicat de iritare la 
care Stephanie ajunsese. 

— Imi place când îmi spui pe nume. 

— lar mie îmi place când eşti direct - Stephanie făcu o 
pauză -, ceea ce se petrece foarte rar, apropo. 

— Eu am vrut doar să-mi închei cei opt ani de mandat, 
spuse el încet. Ultimele luni ar fi trebuit să fie paşnice. 
Dumnezeu ştie cât de multe momente intense mi-a fost dat 
să trăiesc. Însă Thaddeus Rowan are alte planuri. 

Stephanie aştepta mai mult. 

— Încearcă de peste un an să obţină acces la anumite 
dosare secrete. Chestii de care nici măcar nu i se permite 
să se apropie. A pus presiune pe CIA, FBI, NSA, ba chiar şi 
pe câţiva angajaţi ai Casei Albe. Omul e peste tot şi ştie 
cum să apese pe butoane. Până în clipa asta, a avut doar 
un succes moderat. Acum s-a concentrat pe tine. 

Stephanie înţelese. 

— Deci eu devin momeala? 

— De ce nu? Noi doi ne înţelegem reciproc. Împreună 
putem rezolva problema asta. 

— Mi se pare că noi nu avem de ales. 

— Uite un motiv pentru care voi duce dorul slujbei 
ăsteia. Oamenii o să aibă din nou parte de opţiuni când va 
veni vorba despre mine. 

Stephanie zâmbi. Daniels putea fi imposibil. 

— De fapt, am vrut să te introduc în joc mai devreme, 
dar mă bucur că n-am făcut-o. Acum, că Rowan însuşi s-a 
axat pe tine, e perfect. Nu o să-şi dea seama niciodată de 
unde vine lovitura mortală şi, chiar dacă va vedea, îşi 
doreşte chestia asta atât de mult, încât va risca. 

— Şi, mai exact, ce vrei să fac eu? 

Daniels arătă din nou spre mesajul de la Madison. 

__— Mai întâi, să afli ce a ascuns Madison la Montpelier. 
Insă nu vreau să te ocupi personal de asta. Ai un agent în 


care să ai încredere? 

— Da. Ar trebui să fie chiar în acest moment înapoi aici, 
în Washington. 

Se uită la preşedinte suficient de lung ca el să înţeleagă. 

— Crezi că Luke se descurcă? întrebă el. 

— E bun, Danny. 

— Bine, atunci să se ocupe el. Dar Dumnezeu să-l aibă în 
pază dacă o dă în bară. Pun pariu ferma pe zăpăcitul ăsta. 

— Se pare că Luke nu e singurul aflat în linia întâi. 

— Tu eşti profesionistă, Stephanie. Poţi gestiona 
povestea asta. Am nevoie să o gestionezi. De asemenea, o 
să vreau să te întâlneşti cu Rowan şi să-i câştigi 
încrederea. 

— Şi de ce naiba ar avea el încredere în mine? 

— Spune-i că nu poţi da curs citaţiei lui. Dacă ai face-o, 
cariera ta ar lua sfârşit. Dar că pricepi de ce ţi-a fost 
trimisă. Nimeni nu ar răspunde unei asemenea cereri dure 
fără o luptă sau un compromis, în mod cert, el vrea ceva. 
Aşa că întreabă-l despre ce e vorba, apoi încheie o 
înţelegere. 

— Din nou, n-are cum să înghită aşa ceva. 

— Ba da. Seara trecută am lăsat să se scurgă prin canale 
sigure informaţia că slujba ta e în pericol. 

Stephanie era funcţionar civil, nu numit politic, şi lucra 
pentru procuratura generală. Odată ce Daniels îşi încheia 
mandatul şi era numit un nou procuror general de către 
următorul preşedinte, chiar dacă ea nu putea fi concediată, 
putea fi realocată. Până acum, supravieţuise schimbării 
câtorva administrații şi se întrebase de multe ori când avea 
să i se sfârşească norocul. 

— Şi de ce ar fi slujba mea în pericol? 

— Pentru că ai furat. 

Auzise bine? 

— Din contul tău discreţionar, banii folosiţi pentru 
operaţiuni secrete. Mi s-a spus, nu are importanţă când 
anume, că ai la dispoziţie câteva milioane de dolari care nu 
sunt supuşi procedurilor obişnuite de audit. Din nefericire, 
a ajuns la noi informaţia că lipsesc din acele fonduri circa 


500000 de dolari. 

— Şi cum a ajuns această informaţie la voi? 

— E secret, replică Daniels. Dar tu îi vei spune lui Rowan 
că ai o problemă asupra căreia citaţia lui ar putea atrage 
atenţia. Întreabă-l ce poţi face ca să retragă citaţia. 

— Şi de ce m-ar crede? 

— Pentru că, de fapt, ai furat, iar eu am înregistrări 
pentru a o dovedi. 


TREIZECI ŞI DOI 
x 


Salzburg 


Salazar era pregătit. 

Se forţă să aibă răbdare şi să fie calm. 

— Următorul nostru articol, rosti cel care ţinea licitaţia, 
este un original, o Carte a Mormonilor, inscripționată cu 
marca de identificare Palmyra, New York, şi următoarea 
declaraţie: tipărită de E.B. Grandin, pentru autor; 1830. 
Proveniența cărţii este detaliată în catalog şi verificată de 
experţi. O descoperire rară. 

Valoarea corectă de piaţă a cărţii era de 150000 de 
euro, plus sau minus câteva mii. Salazar se îndoia că exista 
cineva în public care să deţină resursele financiare 
necesare pentru a se lua la întrecere cu el, mai ales că, 
până în acel moment, articolele de la licitaţie se vânduseră 
pentru sume relativ modeste. Însă învățase să nu 
subestimeze zelul colecționarilor. 

— Licitaţia se deschide la o sută de mii de euro, anunţă 
licitatorul. Vom creşte strigările în paşi de o mie de euro. 

Era o procedură obişnuită pentru Dorotheum. Casa fixa 
în general un preţ de pornire. Dacă nimeni nu licita acel 
preţ, atunci articolul era înapoiat deţinătorului. Dacă nu se 
menţiona niciun preţ de pornire, atunci cea mai mare sumă 
licitată era declarată câştigătoare, indiferent despre câţi 


bani era vorba. 

Salazar îşi ridică mâna dreaptă, semnalând astfel că 
acoperea preţul de pornire de 100000. Il informase deja pe 
licitator că va licita pentru acest articol. 

— Avem 100000. 

— 120000, rosti un bărbat din cealaltă parte a sălii. 

— 150000, spuse tare Salazar. 

Nu-i răspunse nimeni. Era mulţumit. 

— 160000, se auzi o voce nouă. 

Salazar se răsuci pe scaun şi îl văzu pe Cotton Malone, 
stând în picioare în spatele sălii. 

— E bărbatul de mai devreme, şopti Cassiopeia. 

— El e, răspunse Salazar tot şoptit. 

Malone se apropie de scaunele din sală şi se aşeză pe 
unul gol. 

— Avem o ofertă de 160000 euro, anunţă licitatorul. 

— 170000, rosti Salazar. 

— 200000, replică Malone. 

Licitatorul păru surprins. 

La fel şi Salazar. 

— Cer să aflu dacă domnul este certificat. 

Era o cerinţă permisă, mai ales atunci când licitaţiile 
depăşeau valoarea de piaţă. Altfel proprietarii şi 
speculatorii ar fi putut ridica preţul la sume lipsite de 
noimă, pe care n-ar fi fost pregătiţi să le onoreze. 

— Herr Salazar doreşte să vă vadă referinţele, rosti 
licitatorul. 


x 


Malone se ridică de pe scaun. Participase la destule 
licitaţii ca să ştie că era posibil să se întâmple şi aşa ceva, 
motiv pentru care îşi luase din rucsacul ascuns sub patul 
lui din Copenhaga legitimaţia de la Departamentul de 
Justiţie, pe care Stephanie îi îngăduise s-o păstreze. În 
cadrul fostei sale slujbe luase arareori cu el astfel de acte. 
Acum îşi pescui portofelul de piele din buzunar şi scoase la 
iveală insigna aurie şi fotografia de identificare pentru cel 


care ţinea licitaţia. 

— Cotton Malone. Departamentul de Justiţie al Statelor 
Unite. E o referinţă suficient de bună? 

Licitatorul nici măcar nu clipi. 

— Câtă vreme vă puteţi onora oferta. 

— Vă asigur că pot. 

— Atunci să mergem mai departe. S-a ajuns la 200000 
de euro. Herr Salazar? 

— 250000. 


x 


Cassiopeia îl prinse pe Salazar de braţ şi şopti: 

— Mi-ai spus care e valoarea cărţii, adică mult mai mică 
decât suma pe care tocmai ai licitat-o. 

— Situaţia s-a schimbat. 

— 300000, anunţă Cotton. 


x 


Salazar se întoarse din nou cu faţa la adversar. Era 
adevărat că dorise ca americanii să vină la el, ba chiar 
sperase ca Malone însuşi să fie cel care apare. Însă nu se 
aşteptase la un asemenea soi de provocare. 

— 400000, rosti el, cu privirea aţintită asupra 
duşmanului. 

— 450000, replică iute Malone. 

— 500000. 

În sală se lăsase o tăcere de mormânt. 

Salazar aşteptă. 

— 1000000 de euro, anunţă Malone. 

Salazar îşi menţinu privirea pironită asupra duşmanului. 

— Satana e aici. Uită-te la el, Josepe. Sade acolo. Este 
agent al guvernului american. Oriunde există o stăpânire 
care este sub cea a lumii celeste, noi trebuie să ne 
eliberăm de ea. Continentul american nu a fost menit 
pentru un asemenea guvern corupt ca Statele Unite să 
prospere pe seama lui. Lasă-l să câştige! Apoi fă-l să 


plătească! 

Nu-l contrazisese niciodată pe înger şi n-avea de gând să 
înceapă acum. 

Se răsuci înapoi spre licitator şi clătină din cap. 


x 


Urmări cum Malone plăteşte casierului o sumă de bani 
de şapte ori mai mare decât preţul oricărei alte cărţi din 
ediţia originală. 

Astfel puse capăt vânzării. 

Cartea Mormonilor se odihnea pe masă, învelită în 
plastic şi protejată de o cutie elegantă din lemn. 

Malone ridică trofeul ca să-l cerceteze. 

Cassiopeia se duse la el şi zise: 

— A meritat? 

Malone zâmbi. 

— Fiecare euro. 

— Eşti un om josnic! 

Americanul ridică din umeri. 

— Am avut parte de insulte şi mai rele de atât. 

— Vei regreta ce-ai făcut, rosti ea. 

Malone îi aruncă o privire nedumerită. 

— Mă ameninţaţi cumva, doamnă? 

— Ia-o ca pe o promisiune! 

Malone chicoti depunând cartea înapoi în cutia de lemn 
şi aşezând capacul la locul lui. 

— Exact aşa o să o iau. Acum, dacă mă ierţi, trebuie să 
plec. 

— Să ştii că te aşteaptă mai multe comori pe lumea asta, 
îi spuse îngerul lui Salazar. Nu-ţi face griji că ai pierdut-o 
pe cea de acum. Dar nici nu-i îngădui duşmanului să plece 
fericit. 

Casa de licitaţie organiza o recepţie după încheierea 
vânzării, iar Salazar plănuise iniţial să participe la ea. 

Acum se răzgândise. 

El şi Cassiopeia coborâră la nivelul inferior al castelului 
şi porniră către staţia de funicular. Itinerariul îi purtă de-a 


lungul unei alte terase descoperite a castelului şi pe lângă 
un restaurant plin cu meseni. Salazar arătă cu mâna 
dincolo de parapete, înspre est, unde Cassiopeia văzu 
străzile şi luminile construcțiilor din suburbiile 
Salzburgului. 

— Congregația locală are sediul acolo. Ar trebui să sun 
şi să programez o vizită înainte de a părăsi oraşul. 

— Putem face asta mâine, răspunse Cassiopeia. 

Intrară în staţie şi găsiră vagonul. Văzură că înăuntrul 
acestuia îi aştepta Cotton Malone. Interiorul era 
claustrofobic, iar cabina era aproape plină. Alţi câţiva 
oameni se strecurară în vagon, după care uşile 
funicularului se închiseră şi începu coborârea abruptă. 
Salazar îşi menţinu privirea aţintită pe fereastră pe 
întreaga durată a călătoriei până jos. 

Ajunşi la destinaţie, coborâră şi păşiră pe asfalt. 

Malone îi depăşi şi continuă să meargă mai departe. 

Cei doi daniţi îl aşteptau acolo unde el le indicase mai 
devreme. 

— M-am gândit să ne plimbăm puţin pe străzile oraşului 
vechi, îi spuse el Cassiopeii. Înainte de a ne întoarce la 
hotel. E o noapte minunată! 

— Mi-ar plăcea. 

— Lasă-mă doar o clipă să vorbesc cu asociaţii mei. l-am 
rugat să ne aştepte aici ca să preia achiziţia făcută de 
mine. Evident, acum nu mai au ce să preia. 

O părăsi pe Cassiopeia şi se duse la oamenii lui. Cu 
spatele la ea, se uită la cei doi şi zise: 

— Presupun că l-aţi văzut pe Malone? 

Cei doi încuviinţară. 

— Puneti mâna pe el! Sunaţi-mă când l-aţi prins. Şi luati- 
i cutia de lemn pe care o duce cu el. 


x 
PARTEA 
A TREIA 

Washington, D.C. 
1.00 P.M. 


Luke nu mai fusese acasă de câteva săptămâni. Avea un 
apartament închiriat în apropiere de Georgetown, într-o 
clădire din cărămidă năpădită de iederă, în care cei mai 
mulţi locatari aveau peste şaptezeci de ani. li plăcea 
liniştea şi aprecia faptul că toţi vecinii păreau să-şi vadă de 
treburile lor. Petrecea lunar doar câteva zile acolo, între 
misiuni, în răgazul de odihnă impus de Stephanie Nelle 
tuturor agenţilor Magellan Billet. 

Luke se născuse şi crescuse într-un orăşel din 
Tennessee, unde tatăl şi unchiul lui erau cunoscuţi, în 
special unchiul, pentru că ocupaseră diverse funcţii 
politice locale. Unchiul fusese guvernator al statului 
înainte de a ajunge preşedinte. Tatăl lui murise când Luke 
avea şaptesprezece ani. Cancer. Optsprezece zile fatale 
după punerea diagnosticului. Un adevărat şoc. Împreună 
cu cei trei fraţi ai lui, Luke petrecuse fiecare clipă a acelor 
zile finale la căpătâiul tatălui. Maică-sa încasase din plin 
pierderea. Cei doi fuseseră căsătoriţi multă vreme. Soţul 
însemna totul pentru ea, iar într-o zi acesta dispăruse pe 
neaşteptate. 

De aceea o suna Luke în fiecare duminică. 

Nu pierdea niciun sfârşit de săptămână. 

Chiar şi atunci când era în misiune. 

O suna chiar şi dacă acasă la ea era noaptea târziu. 


Tatăl lui obişnuia să spună că lucrul cel mai inteligent pe 
care îl făcuse vreodată fusese acela de a se însura cu ea, 
proclamând mereu că până şi un vânător orb se întâmplă 
să nimerească ţinta. 

Amândoi părinţii lui erau adepţi devotați ai religiei - 
baptişti sudişti aşa că îşi botezaseră fiii în concordanţă cu 
evangheliile Noului Testament. Cei doi fraţi mai mari ai lui 
se numeau Matthew şi Mark. Cel mai mic, John. El era al 
treilea în ordine şi primise numele Luke. Nu avea să uite 
niciodată ultima discuţie pe care o avusese cu tatăl lui. 

— Astăzi, ceva mai încolo sau mâine o să mor. Sunt 
terminat. O simt. Dar trebuie să-ţi spun ceva. Vreau să faci 
ceva cu viața ta. Bine? Ceva bun. E alegerea ta. Nu 
contează. Dar, orice ar fi, fructitică la maximum alegerea. 

Încă mai simţea pe piele ultima strângere uşoară a 
palmei asudate a tatălui său. Toţi cei patru fii fuseseră 
apropiaţi de părintele lor. lar el ştiuse exact ce dorise 
acesta să spună. Şcoala nu-l interesase niciodată, aşa că 
abia îşi trecuse examenele. Nu se vedea urmând colegiul. 
Ca atare, se înrolase direct din liceu şi fusese acceptat 
pentru instrucţie ca army ranger. Fuseseră şaizeci şi una 
de zile printre cele mai dure din viaţa lui. Nu este pentru 
cei slabi sau fricoşi, aşa scria în manualul ranger-ului. Un 
soi de afirmaţie subevaluată, având în vedere că rata 
eșecurilor era cu mult peste 50 la sută. Însă Luke reuşise 
să treacă prin întreaga pregătire şi să-şi câştige tresele de 
locotenent. După aceea, fusese trimis în unele dintre cele 
mai fierbinţi locuri de pe planetă, unde fusese rănit de 
două ori şi primise multe decoraţii. 

Tatăl lui ar fi fost mândru de el. 

Apoi fusese selectat să lucreze pentru Magellan Billet, 
unde fusese implicat în noi acţiuni de mare risc şi miză. 

Acum avea treizeci de ani, iar pierderea tatălui încă îl 
durea. Cum era zicala? Bărbaţii adevărați nu plâng. Pe 
naiba! Şi bărbaţii adevăraţi au ochii umflaţi de plâns, aşa 
cum se întâmplase cu el şi fraţii lui cu treisprezece ani în 
urmă, când omul pe care îl idolatrizau îşi dăduse ultima 
suflare. 


O bătaie în uşă îi întrerupse şirul gândurilor. 

Stătea în linişte deplină de jumătate de oră, ca să 
elimine diferenţa de fus orar din trup şi să se 
refamiliarizeze cu ora de pe Coasta de Est. Deschise uşa şi 
se trezi cu Stephanie Nelle. Habar n-avusese că femeia ştia 
unde locuia el. 

— Trebuie să vorbim, zise ea. Pot să intru? 

Stephanie intră şi Luke o surprinse studiind decorul. 

— Nu e ceea ce mă aşteptam, comentă Stephanie. 

Luke se mândrea cu un aspect intim şi plăcut al 
locuinţei, provenit în cea mai mare parte din mobilierul 
închiriat odată cu apartamentul, dar şi din câteva obiecte 
cumpărate de el. Locuinţa avea un aer masculin, dar nu 
din cale afară. Mobilier din lemn. Ţesături în culori 
pastelate. Multe plante decorative din plastic, dar care 
arătau ca reale. Contrar celor crezute despre el de oameni, 
lui Luke îi plăcea ordinea. 

— Te aşteptai la o încăpere de tip dormitor de colegiu? 

— Nu sunt sigură. Dar locuinţa e încântătoare. 

— Îmi place aici... în cele câteva zile pe lună în care 
ajung să mă bucur de ea. 

Stephanie rămase în picioare, cu braţele întinse pe lângă 
trup. 

— Tu şi Cotton v-aţi despărţit în termeni buni? 

— Aproape că m-a ucis. L-a împuşcat pe Kirk chiar peste 
umărul meu. 

— Mă îndoiesc că ai fost vreo clipă în pericol. Cotton ştie 
să folosească o armă. 

— Poate că da. Insă m-am bucurat să scap de bătrân. 
Are o atitudine nesuferită de superioritate. 

— Bătrânul ăla a primit toate tipurile de decoraţii pe 
care le avem şi le-a refuzat pe toate. 

— A primit. Asta e cuvântul-cheie. Individul a plecat. 
Timpul lui s-a dus. Şi dă-mi voie să-ţi spun că nu i-a plăcut 
deloc să îşi vadă iubita sărutându-l pe Salazar. L-a întors 
pe dos, deşi a încercat să ascundă asta. Dar în privinţa asta 
nu-l pot învinui. Totuşi, am făcut ce ai zis. L-am stârnit. Am 
încercat să-i menţin interesul. Apoi i-am plasat informaţia 


despre Părinţii Fondatori şi Constituţie. Din nefericire, nu 
a muşcat momeala ca să mai stea prin preajmă. 

— E în Salzburg. 

Informaţia îl surprinse pe Luke. 

— Şi tu crezi că e un lucru bun? 

— Cotton e profesionist. O să gestioneze bine situaţia. 

— Dacă spui tu. Eu spun că nu îi stă mintea la misiunea 
asta. 

— Tocmai m-am văzut cu unchiul tău. 

— Şi ce mai face dragul de Danny? Nu cred că am mai 
vorbit cu el de la moartea tatei. 

— E îngrijorat Stephanie făcu o pauză. lar eu sunt pe 
punctul de a fi concediată. 

— Chiar aşa? Ce-ai făcut? 

— Se pare că sunt o hoaţă. O situaţie inventată în 
beneficiul lui Thaddeus Rowan. A venit vremea să afli nişte 
chestii suplimentare, aşa că ascultă-mă cu atenţie! 


x 


Lui Stephanie îi plăcea de Luke, deşi era un 
nonconformist. Invidia acea libertate de spirit. Cât de 
înălţător trebuia să te simţi ştiind că mai ai atâtea de trăit! 
Şi ea fusese pe vremuri într-o postură identică, hotărâtă să 
profite la maximum de orice. Unele oportunităţi fuseseră 
fructificate, altele fuseseră însă ratate. Acum venea de la o 
discuţie în jurul mesei din sufrageria vicepreşedintelui, 
unde îl ascultase mai bine de o oră pe Danny Daniels cum 
îi dezvăluie amănunte despre ceea ce se petrecea. 

Thaddeus Rowan plănuia o secesiune. 

Dorea să dizolve Uniunea şi să pună capăt Statelor Unite 
ale Americii. 

În mod normal, aşa ceva ar fi fost tratat ca un nonsens, 
însă Rowan avea un plan specific, cu obiective specifice, 
toate acestea posibil de atins, graţie lui James Madison, 
Abraham Lincoln şi Brigham Young. Stephanie nu avea 
voie şi nici nu dorea să-i dezvăluie lui Luke tot ce ştia, însă 
îi spuse suficient de multe lucruri ca el să-şi poată face 


treaba. 

— Te duci la Montpelier şi intri în gheţăria aia, zise ea. 
Vreau să ştiu ce se află acolo, dacă se află ceva. 

Luke deschise laptopul furnizat de agenţie. Stephanie îl 
urmări cum manevrează tastatura. Degetele lui atinseră 
butoanele şi din câteva apăsări ajunse pe site-ul 
Montpelier.org. 

— Groapa a fost săpată la începutul anilor 1800, zise el. 
Adâncă de şapte metri, zidită cu cărămidă. Madison a 
construit templul deasupra ei în jurul anului 1810. Cum ar 
putea exista ceva secret acolo? Cu siguranţă că locul a fost 
cercetat de-a lungul anilor. 

— Poate că nu. Am verificat şi eu. Nu există nicăieri pe 
Web postată vreo fotografie a felului cum arată interiorul. 
Cam ciudat. Nu crezi? Habar n-avem ce se găseşte acolo 
jos. 

— Şi cum sugerezi să intru? 

— Prin efracţie. 

— Nu putem cere pur şi simplu să facem o vizită? 

Stephanie clătină din cap. 

— Nu putem implica pe nimeni. Suntem doar noi doi. 
Nici măcar sediul din Atlanta nu ştie ce facem noi. Intră 
acolo, află dacă Madison a lăsat ceva şi pleacă. Dar SĂ NU 
FII PRINS. 

— Mă descurc. 

— Ştiam. Pot fi găsită pe telefonul mobil. Dă-mi de ştire 
în clipa în care ai terminat. 

— De unde ai ştiut că Malone se va duce la Salzburg? 

— li pasă de Cassiopeia. Nu avea cum s-o lase singură, 
acum că a aflat că ea e acolo şi că Salazar ne-a ucis omul. 
Probabil că e chiar puţin gelos, ceea ce îi va face bine. O 
să-i dea nemernicului de Salazar ce merită. 

— Salazar trebuie doborât. 

— De acord. Şi o să ne ocupăm de asta. Dar nu încă. 

— Iubitul meu unchi ştie că lucrez la chestia asta? 

Stephanie încuviinţă. 

— E de acord. 

Luke chicoti. 


— Pun pariu. Mai degrabă mi-ar rupe picioarele decât să 
se uite la mine. 

— Ce-ar fi să nu-ţi mai faci griji în privinţa preşedintelui 
Statelor Unite? Căci asta e el. Este comandantul-şef. Şeful 
nostru. Ne-a ordonat să executăm o treabă, iar noi trebuie 
să îndeplinim ordinul. 

Luke îşi duse mâna la frunte şi salută: 

— Da, doa'nă. 

Era un tip imposibil, aşa cum fusese şi Cotton pe 
vremuri. 

— Ştii că nu sunt lipsit de respect, zise el. Dar tu nu faci 
parte din familia Daniels, aşa că nu ştii ce ştiu eu. 

— Nu fi aşa de sigur în privinţa asta. 

Stephanie n-avea de gând să menţioneze vreodată cuiva 
problemele cu care ea şi Danny Daniels se confruntaseră 
împreună. Nu era treaba tânărului de faţă. Parţial 
înţelegea amărăciunea lui Luke. Preşedintele putea fi un 
om dur. Fusese martoră la astfel de episoade, însă omul nu 
era făcut din piatră, iar ea participase şi la momente de 
genul acesta. În clipa aceea, însă, ea se găsea în bătaia 
puştii. li ceruse lui Luke să nu se lase prins, însă acelaşi 
sfat i se aplica şi ei. 

Se întoarse ca să plece. 

— Ţi-am trimis pe e-mail detalii despre măsurile de 
securitate din Montpelier, care nu sunt cine ştie ce. Va fi o 
noapte aproape lipsită de lună, aşa că ar trebui să poţi 
intra şi ieşi fără probleme. 

— Tu unde vei fi? 

Stephanie puse mâna pe clanţa uşii. 

— Intr-un loc periculos. 


TREIZECI ŞI PATRU 
x 


Salzburg 


Malone ştia că veneau după el doi indivizi. De fapt, ar fi 
fost dezamăgit dacă nu ar fi făcut-o. Intenţionat alesese să 
coboare de la castel împreună cu Salazar şi Cassiopeia şi îi 
zărise imediat pe cei doi tineri care îşi aşteptau şeful. 
Micul spectacol oferit de Cassiopeia în momentul plăţii 
achiziţiei fusese făcut - sau aşa spera el - de ochii lui 
Salazar. Un spectacol pe cinste, totuşi. Furia ei păruse 
autentică, iar apărarea luată lui Salazar perfect plauzibilă, 
date fiind circumstanţele. 

Cobori în pas de plimbare strada în pantă către o piaţă 
deschisă din spatele catedralei, fără să rişte să arunce 
priviri bănuitoare peste umăr. Noaptea era răcoroasă, 
cerul înnorat şi lipsit de frumuseţea luminilor astrale. 
Magazinele erau închise, având trase grilaje solide din fier 
peste vitrine. Işi aduse din nou aminte de acele străzi 
înguste din jurul lui. Cele mai multe erau exclusiv 
pietonale, legate între ele prin alei întortocheate construite 
pe sub case înghesuite unele în altele, care serveau drept 
scurtături de la o stradă la alta. Zări una din aceste alei în 
faţa lui şi hotărî să o evite. 

Trecu de catedrală şi traversă domplatz. Odată vizitase 
târgul de Crăciun care se ţinea acolo în fiecare an. Cât 
timp trecuse? Opt ani? Nouă? Nu, mai degrabă zece. Viaţa 
lui se schimbase radical de atunci încoace. Niciodată nu 
visase că avea să divorţeze, să trăiască în Europa şi să 
deţină un anticariat. 

Dar să fie îndrăgostit? 

Ura să recunoască asta, chiar şi faţă de el însuşi. 

Aruncă o privire catedralei, care amintea parţial de 


celebra Sf. Petru din Roma. Fosta reşedinţă a 
arhiepiscopului, cu faţada de secol XVII vopsită în verde, 
alb şi auriu, îi bloca drumul înainte. In faţa clădirii se 
întindea Residenzplatz, de unde o sunase pe Stephanie mai 
devreme, cu fântâna ei luminată care continua să arunce 
jeturi de apă. 

Avea nevoie de un loc discret. 

Şi de întuneric, în minte îi veni o idee. 

Coti la stânga şi continuă să meargă. 


x 


Salazar încerca să se concentreze asupra Cassiopeii, 
însă gândurile lui reveneau obsesiv la Cotton Malone. 

Barbarul obraznic. 

Malone îi amintea de alţi duşmani aroganti care, în anii 
1840, îi terorizaseră pe sfinţi cu răzbunările lor sălbatice. 
Şi guvernul? Atât guvernul federal, cât şi cel statal 
preferaseră să nu intervină şi permisesem acele măceluri, 
ba chiar ajunseseră în cele din urmă să participe la ele de 
partea nemernicilor. 

— Ce ai vrut să spui, o întrebă el pe Cassiopeia, atunci 
când i-ai zis lui Malone că va regreta ce a făcut? 

— Am şi eu abilităţile mele, Josepe. li pot face omului 
ăluia multe probleme. 

— Lucrează pentru guvernul american. 

Cassiopeia ridică din umeri. 

— Am contacte şi acolo. 

— Nu mi-am dat seama că poţi ţine atâta ură în tine. 

— Oricine poate asta atunci când e provocat. lar omul 
ăla exact asta a făcut. Te-a provocat pe tine, ceea ce 
înseamnă că m-a provocat pe mine. 

— Nemernicii, rosti îngerul din capul lui, trebuie zdrobiți 
sub călcâi până ce le ies maţele afară. 

Aşa era. 

— Mă bucur enorm că eşti aici cu mine, îi spuse el 
Cassiopeii. 

Continuam să meargă unul lângă celălalt. Intrară pe 


Getreidegasse şi cotiră spre Goldener Hirsch, care se 
găsea în celălalt capăt al străzii. 

Salazar realizase multe în cei unsprezece ani de când el 
şi Cassiopeia fuseseră împreună. Atât pe plan personal, cât 
şi profesional. Din fericire, îl întâlnise pe Rowan, care 
încurajase readucerea la viaţă a daniţilor. Rowan îi 
spusese că Charles R. Snow însuşi aprobase mutarea, însă, 
la început cel puţin, nu putea exista o legătură directă 
stabilită între daniţi şi ei. Treaba lui Salazar era să 
păzească Biserica, chiar cu preţul fiinţei lui. O sarcină 
dificilă, desigur, dar necesară. 

— Este voia Domnului ca lucrurile să fie aşa. 

Ingerul tocmai repetase ceea ce spusese Joseph Smith 
atunci când participase pentru prima dată la o întâlnire a 
daniţilor. Cu bună ştiinţă, profetului nu i se dezvăluise 
adevărata dimensiune a misiunii grupului de zeloşi, ci doar 
că erau organizaţi astfel încât să îi protejeze pe sfinţi. Încă 
de la începuturi existaseră oameni care comunicau cu 
Tatăl Ceresc, aşa cum făcea profetul Charles. Pe urmă 
erau cei care administrau şi implementau revelaţiile, adică 
seniorul Rowan şi cei unsprezece fraţi ai lui. Şi mai erau şi 
cei care protejau şi apărau tot ceea ce avea însemnătate, 
aşa cum procedau el şi daniţii lui. 

Iar Cotton Malone acum îi ameninţa. 

Barbarul ăsta venise să se bată? Foarte bine. Atunci 
exact asta avea să primească. 

El şi Cassiopeia ajunseră la hotel. 

— Te voi lăsa aici, îi zise el. Trebuie să mă ocup de 
câteva treburi bisericeşti înainte să părăsim oraşul. Dar ne 
vedem de dimineaţă, la micul dejun. 

— Bine. O seară bună! 

Salazar se îndepărtă. 

— Josepe, rosti ea în urma lui. 

El se răsuci pe călcâie. 

— Am vorbit serios. Malone are acum doi duşmani. 


x 


Malone intră în cimitirul Sf. Petru, un cimitir creştin 
fondat la scurtă vreme după răstignirea lui Hristos. Cele 
mai vechi locuri erau peşterile săpate direct în rocă, iar la 
treizeci de metri deasupra lor se găseau catacombe bizar 
denumite. Cu secole în urmă, acolo trăiau în izolare 
călugării ordinului Sf. Petru. Antica mănăstire benedictină 
rămăsese în picioare - turnuri, birouri, magazii, o biserică 
şi un refectoriu - toate aceste construcţii fiind grupate în 
spatele unui zid fortificat care învăluia atât cimitirul, cât şi 
capela Sf. Margareta, o clădire în stil gotic. 

Locul părea un pic suprarealist, mai degrabă o grădină 
decât un cimitir, cu florile pline de culoare împodobind 
mormintele sofisticate şi mute în întuneric. Malone mai 
fusese acolo şi, văzându-l, se gândise mereu la membrii 
familiei von Trapp, din Sunetul muzicii, luându-şi zborul 
către libertate, deşi fuga lor avusese un fundal muzical. 
Multe dintre cele mai bogate familii ale oraşului Salzburg 
zăceau acum îngropate în monumentele exterioare de 
factură barocă. Ce constituia un unicat pentru acel loc era 
faptul că mormintele nu erau, de fapt, date în proprietate, 
ci închiriate. Cine nu plătea renta anuală se trezea cu 
rămăşiţele umane îngropate mutate de acolo. Malone se 
întrebase mereu cum se petreceau în realitate multe dintre 
deshumări, deoarece fiecare mormânt era îngrijit, decorat 
cu lumânări, ramuri de molid şi flori proaspete. Inamicii lui 
erau departe şi încercaseră fără succes să se apropie cu 
discreţie. Poate că doreau ca el să ştie că sunt pe urmele 
lui. Dacă da, în mod clar erau nişte amatori. Niciodată nu 
îţi trădai prezenţa semnalânduc-ţi intenţiile. 

Malone avea nevoie de ambele mâini libere, aşa că lăsă 
cutia de lemn la baza unuia dintre monumente, într-un 
mănunchi de violete. După aceea mări pasul înainte, către 
capela Sf. Margareta, ale cărei uşi de la intrare erau 
închise şi protejate cu un grilaj de fier. Înconjură un colţ de 
clădire şi se lipi de piatra dură a capelei, uitându-se înapoi 
către intrarea în cimitir. Se putea intra acolo în două 
moduri. Pe calea pe care o folosise el şi pe o alta, la vreo 
şaptezeci de metri distanţă în faţa lui, o alee pietruită care 


curgea paralel cu stânca. Toate clădirile din interiorul 
mănăstirii erau întunecate, cu excepţia câtorva becuri cu 
incandescenţă montate pe porticurile exterioare care 
străpungeau din loc în loc acea beznă de smoală. 

Unul din urmăritori intră pe poarta din dreapta lui 
Malone. 

Acesta zâmbi. 

Un mic joc de împarte şi cucereşte? Să-i doboare pe 
rând? 

Perfect. 

Ca să-l atragă pe individ în direcţia lui, se aplecă încet, 
culese câteva pietricele de jos, pe care apoi le aruncă 
înspre unul dintre grilajele din fier care protejau 
porticurile. 

Observă imediat cum umbra reacţionează şi porneşte 
spre el. 

O altă pietricică aruncată consolidă decizia. 

Danitul trebuia să treacă pe lângă marginea capelei, 
unde Malone îl aştepta la adăpostul întunericului. 

Auzi paşi. 

Care se apropiau. 

Umbra se desprinse de zidul capelei, uitându-se înainte, 
către porticuri, întrebându-se cu siguranţă unde se afla 
ţinta. Malone se întinse, îşi înfăşură un braţ în jurul gâtului 
omului şi strânse. Câteva secunde de apăsare, apoi slăbi 
strânsoarea, îl întoarse pe individ cu faţa şi îi înfipse un cot 
în stomac şi în bărbie. Combinația de lovituri îl ameţi pe 
danit. O altă lovitură în plină faţă îl expedie rapid la sol. 

Malone verifică hainele omului şi dădu peste un pistol. 

Cealaltă ameninţare nu avea cum să fie foarte departe, 
aşa că se furişă pe lângă capelă, înconjurând partea din 
spate a acesteia, după care se îndreptă spre porticurile 
aliniate de-a lungul zidului exterior. In faţa acestora 
pavajul era asfaltat, astfel că paşii lui nu se auzeau. Ajunse 
la capătul rândului şi îşi croi drum peste pământul bine 
bătătorit, înapoi către intrarea pe care o folosiseră el şi 
primul danit. Merse aplecat şi folosind efigiile funerare 
drept acoperire. Terenul din interiorul acelui cimitir 


compact era înclinat, ridicându-se către capela din mijloc. 

Îl zări pe al doilea urmăritor. 

Mergea pe asfalt, urcând panta, printre morminte. 

Malone se strădui să nu facă zgomot şi se apropie de el. 

Treisprezece metri. 

Trecu pe lângă locul unde lăsase cutia de lemn. Se 
aplecă şi o culese de jos. 

Şase metri. 

Trei. 

Înfipse ţeava pistolului în ceafa individului. 

— Stai liniştit sau te împuşc! 

Individul încremeni. 

— Salazar aşteaptă să afle că aţi pus mâna pe mine? 

Niciun răspuns. 

Armă cocoşul pistolului. 

— Tu nu însemni nimic pentru mine. Absolut nimic. 
Pricepi? 

— Aşteaptă apelul meu. 

— Uşor şi fără mişcări bruşte, apucă telefonul şi spune-i 
că m-ai prins. 


TREIZECI ŞI CINCI 
x 


Orange, Virginia 
4.15 P.M. 


Luke ajunse în Montpelier la ţanc pentru ultimul tur al 
zilei. Grupul de vizitatori era mic şi condus de o femeie 
atrăgătoare, care se identifica printr-un ecuson pe care 
scria Katie. Aceasta era îmbrăcată cu nişte blugi 
impresionanţi, strâns mulaţi pe trup. Luke venise direct de 
la Washington în Mustangul lui, un model de primă 
generaţie, din 1967, superb restaurat, un cadou pe care şi- 
l oferise singur atunci când se afla în serviciul militar. 
Maşina era argintie cu dungi negre - fără să aibă o 


zgârietură pe ea - şi era adăpostită într-un garaj de lângă 
clădirea în care locuia Luke. Poate că tânărul nu deţinea 
foarte multe lucruri, dar maşina lui era specială. 

Fusese tulburat de proasta dispoziţie a lui Stephanie. 
Şefa lui nu păruse interesată decât să afle dacă în 
reşedinţa lui James Madison se găsea ceva şi dacă da, ce 
anume. Luke nu urmase cursuri de istorie. Abia reuşise să- 
şi termine liceul. Însă cunoştea valoarea informaţiilor. 

Aşa că se apucase repede să facă o mică investigaţie 
online. 

Madison se născuse şi crescuse în Orange County. 
Bunicul lui fusese primul care colonizase pământurile unde 
se ridicase oraşul Montpelier în 1723. Reşedinţa în sine 
fusese construită de tatăl lui Madison în 1760, însă, după 
ce moştenise întreaga proprietate, preşedintele făcuse 
multe schimbări. Fusese un federalist fervent, un 
susţinător puternic al unui guvern central puternic şi 
jucase un rol fundamental în întocmirea Constituţiei. 
Servise în cadrul primului Congres, se luptase pentru 
adoptarea legii Drepturilor Omului, ajutase la constituirea 
Partidului Democrat, fusese secretar de stat opt ani, apoi 
preşedinte timp de două mandate. 

— Domnul Madison s-a retras aici în anul 1817, după 
terminarea celui de-al doilea mandat de preşedinte, 
spunea acum Katie grupului de vizitatori. El şi soţia lui, 
Dolley, au locuit în această casă până la moartea lui, în 
1836. După aceea, Dolley a vândut proprietatea şi aproape 
toate bunurile. Proprietatea a fost redobândită de către 
Fondul Naţional de Conservare a Istoriei în 1984. 

Reşedinţa se odihnea în mijlocul a 2700 de acri de teren 
agricol şi de pădure bătrână la poalele culmilor înverzite 
ale munţilor Blue Ridge. Cu preţul cheltuirii a 25 de 
milioane de dolari, fusese restaurată la dimensiunile şi 
forma cu care se mândrise atunci când fusese locuită de 
Madison. Zidurile de cărămidă, porticul cu coloane de la 
intrare şi jaluzelele verzi aminteau perfect de perioada 
colonială. 

Luke o urmă pe Katie din încăpere în încăpere, mai mult 


uitându-se la blugii ei decât la decor, însă absorbind 
geografia locului şi privind din când în când pe ferestre 
către terenul înconjurător. 

— Pe vremuri, acolo afară se cultiva tutun, erau ferme, 
locuinţe ale sclavilor, un atelier de fierărie şi şoproane. 

Luke se întoarse şi constată că femeia îi remarcase 
interesul pentru peisajul de afară. li zâmbi şi zise: 

— Tot ce avea nevoie un gentleman din secolul al XIX- 
lea. 

Tânăra era drăguță şi nu purta verighetă pe deget. Luke 
nu se atingea niciodată de femei măritate şi nici de cele 
despre care ştia că erau într-o relaţie. Totuşi, existaseră 
câteva care îl minţiseră, lucru pentru care nu se socotea 
responsabil, deşi soţii unora dintre ele nu fuseseră de 
aceeaşi părere. Unul dintre ei îi spărsese nasul. Un altul 
încercase, însă ajunsese să regrete întâmplarea după ce 
petrecuse câteva zile în spital. 

Femei. 

Doar probleme. 

— Spune-mi, drăguță, ce e chestia aia de afară? 
Seamănă cu un templu grecesc. 

Katie se apropie de fereastră şi le făcu semn celorlalţi să 
i se alăture. Luke simţi o adiere de parfum dinspre ea. Nu 
cine ştie ce. Doar o adiere slabă, aşa cum îi plăcea lui. 
Katie se apropie mult, invadându-i spaţiul intim, fără a 
părea că o deranjează. 

Nici pe el nu-l deranja. 

— Chestia aia a fost construită de Madison. Sub ea se 
găseşte o groapă adâncă de zece metri, unde el ţinea 
gheaţă. Astăzi îi spunem pavilion, deşi e unul elaborat. 
Madison avea intenţia ca acolo să aibă biroul lui de vară, 
unde să poată lucra şi gândi în pace, cu răcoarea ghetii de 
sub el împrospătându-i mintea, însă asta nu s-a petrecut 
niciodată. 

— A coborât cineva în groapa aia? întrebă el. 

— De când sunt aici nu. E astupată. 

Katie se îndepărtă de fereastră şi conduse grupul prin 
sufragerie şi prin biblioteca lui Madison. Turul însoţit de 


ghid se desfăşură doar la parter. Etajul se vizita pe cont 
propriu. Luke se uită la ceas. Rămăseseră poate trei ore de 
lumină diurnă. Mai avea de aşteptat până când să se 
întoarcă. Decise să renunţe la restul clădirii şi ieşi pe uşa 
principală, urmând o alee pietruită către intrarea în 
grădină. Trecu pe sub un portal construit într-un zid lung 
de cărămidă şi păzit de arbuşti înfloriţi, apoi se plimbă 
către o movilă joasă care se ridica printre copacii din 
curtea de nord. 

Opt coloane albe susțineau acoperişul în formă de dom 
al templului. Nu existau ziduri, iar terenul de la bază, cu 
un diametru de cinci metri, era deschis tuturor 
manifestărilor naturii. Luke păşi pe platforma de beton a 
pavilionului şi testă una dintre coloane. Solidă. Se uită bine 
la pardoseală şi o lovi cu piciorul. Dură ca o stâncă. 
Betonul era cenuşiu din pricina vârstei, însă în centrul 
platformei se găsea o formă separată, pătrată şi 
evidenţiată de o dungă de mortar groasă de doi centimetri. 
Cu siguranţă locul marca o cale de coborâre în caz de 
nevoie. 

Luke se uită înapoi la terenul din jur. 

Peisajul era dominat de nuci, cedri, molizi, sequoia şi 
arbuşti bătrâni. Câţiva copaci arătau ca şi cum se aflau 
acolo de pe vremea lui Madison. Luke observă că 
securitatea acelui loc era slabă, deşi interiorul reşedinţei 
era dotat cu senzori de mişcare. Nicio problemă. N-avea de 
gând să se apropie de interior. Proprietatea nu era 
înconjurată cu vreun zid. Însă Luke înţelegea de ce. Cu o 
suprafaţă de 2700 de acri, ar fi fost şi greu să fie 
înconjurată cu aşa ceva. Verificase deja cu ajutorul Google 
Earth şi văzuse că în apropierea templului exista un drum 
care străbătea pădurea din stânga lui. Se afla la o distanţă 
de circa trei sute de metri, după estimările lui. O cale 
lesnicioasă de intrare şi ieşire. Luke îşi adusese cu el nişte 
frânghie şi o lanternă. 

Insă ce naiba trebuia să caute? 

Aşa cum îi spusese lui Stephanie, probabil că în ultimii 
două sute de ani groapa aia fusese cercetată în întregime. 


Numai că şi Stephanie avusese dreptate. 

În mediul online nu exista nicio imagine a exteriorului. 
Înainte de a intra în reşedinţă, după ce-şi cumpărase 
biletul, Luke răsfoise toate broşurile. Nici în acestea nu 
fusese publicată vreo poză. 

Ca atare, ce se găsea acolo jos? 

Probabil absolut nimic. Numai că Luke trebuia să 
respecte ordinul primit. 

— Admiri priveliştea? 

Se răsuci pe călcâie şi o văzu pe Katie în spatele unei 
coloane. 

— Ai nevoie de o sonerie sau de ceva asemănător, spuse 
el. Poţi speria de moarte omul. 

— Te-am văzut plecând. 

— Am vrut să mă uit la locul ăsta, răspunse el. E 
minunat. Un loc cu adevărat plin de pace. 

Katie intră în pavilion. 

— Nu pari să fii genul de om pasionat de istorie. 

— Zău? Dar de ce par pasionat? 

Ea îl privi uşor chiorâş cu ochii ei încântător de albaştri. 
Părul blond-roşcat îi atârna în şuviţe scurte, sexy, care îi 
încadrau chipul pistruiat. 

— Pari a fi militar. Venit acasă în permisie. 

Luke îşi frecă bărbia, pe care crescuseră fire de păr de 
două zile, la fel ca şi pe gât. 

— Vinovat. Tocmai ce m-am întors din două misiuni în 
străinătate. Aveam ceva timp la dispoziţie, aşa că m-am 
gândit să vizitez câteva reşedinţe de preşedinţi ca să văd 
pentru ce mă bat. 

— Ai şi un nume? 

— Luke. 

— Ca evanghelistul? 

El chicoti. 

— Asta a şi fost ideea. 

Katie părea sigură pe ea şi asta îi plăcea lui Luke. Nu-i 
păsase niciodată de femeile nesigure pe ele. El avea nevoie 
de femei precum Scarlett O'Hara. Cu cât mai dure, cu atât 
mai bine. Nimic nu-l excita mai mult decât provocarea. În 


plus, trebuia să afle mai multe despre locul acela şi ce cale 
mai bună de a face asta decât cu ajutorul unui angajat? 

— Spune-mi, Katie, unde găsesc ceva bun de mâncat pe 
aici? 

Ea zâmbi. 

— Depinde. Mănânci singur? 

— Nu asta era intenţia mea. 

— Termin tura în douăzeci de minute. Îţi arăt eu. 


TREIZECI ŞI ŞASE 
x 


Salzburg n 

Cassiopeia nu intră în hotel. In schimb, aşteptă ca 
Josepe să dea colțul străzii la cincizeci de metri depărtare, 
după care se luă după el, sperând să nu fie observată. Din 
fericire, se dusese la licitație cu pantofi cu toc jos, fapt 
care o ajuta enorm pe străzile pietruite inegal ale oraşului. 
Amurgul se transformase în noapte sadea. Josepe rămase 
la cincizeci de metri în faţă. Întunericul îi furniza o 
acoperire deplină. 

Josepe se opri. 

Se opri şi ea şi se retrase la adăpostul unei intrări de 
locuinţă pe care se vedea o listă de nume indicându-i pe 
ocupanţii apartamentelor din clădire. 

Unghiul braţului confirma faptul că Josepe vorbea la 
telefon. Un apel scurt. Doar de câteva secunde. Apoi 
bărbatul vâri aparatul în buzunarul interior al hainei şi se 
puse din nou în mişcare. Străbătea o stradă care putea fi 
identificată ca fiind Sigmund-Haffner-Gasse. Se găseau la o 
aruncătură de băț de catedrală şi de Rezidenzplaz, 
îndreptându-se către stânca aceea care se înălța la nord de 
oraş şi sprijinea castelul de deasupra ei. Umbrele aruncate 
de felinare în jurul lui Josepe săltau într-un dans straniu pe 
caldarâm. Dacă era prinsă, Cassiopeia se putea folosi de 
scuza că sărise în apărarea lui la licitaţie şi nu dorise să 


stea de pomană ca să-l aştepte, în vreme ce el ar fi putut 
avea nevoie de ajutor. O explicaţie bună. Incă era să fie 
furioasă pe Cotton şi se întreba de ce se implicase el atât 
de mult. Achiziţia acelei cărţi contra sumei de un milion de 
euro echivala cu o declaraţie de război. Cassiopeia trebuia 
neapărat să discute cu el. 

Însă nu acum. 

Josepe ajunse la capătul străzii şi coti la stânga. 

Cassiopeia mări pasul spre intersecţie şi ajunse exact în 
clipa în care el dispărea pe după un alt colţ. Deasupra se 
vedea conturul întunecat al bisericii Sf. Petru, cu 
acoperişul ei uşor de recunoscut în formă de ceapă. 
Cassiopeia pătrunse în curtea mănăstirii, care se întindea 
în faţa intrării principale, înconjurată din toate părţile de 
clădiri. În mijloc, o fântână arunca jeturi de apă către 
înaltul cerului. 

Nici urmă de Josepe. 

Toate clădirile erau întunecate şi nu se vedea nicio ieşire 
din curte. 

Cu o excepţie. 

Un pasaj descoperit, în dreapta bisericii. 


x 


Salazar găsi cimitirul. 

Fusese sunat de omul lui, care îi comunicase că l-a prins 
pe Malone şi a recuperat cartea. Daniţii lui se pricepeau. 
Nu erau la fel de bine instruiți ca un agent american, dar 
erau competenţi. Pentru că îi fuseseră omorâţi trei oameni, 
rămăsese acum doar cu doi, însă dispunea de o rezervă 
amplă de candidaţi din mijlocul căreia să refacă resursele 
pierdute. 

Cunoştea bine cimitirul Sf. Petru. Se dusese acolo de 
multe ori şi rămăsese mereu uimit de modul în care 
păgânii îşi împodobeau mormintele transformându-le în 
altare. Cimitirul reprezenta un exemplu perfect al acestor 
excese. 

Morminte împodobite intenţionat cu flori şi lucrări din 


fier, deschise ziua întreagă străinilor ca aceştia să caşte 
gura la ele pe post de turişti atraşi de exotisme. Niciun 
sfânt nu ar fi acceptat să fie astfel tratat. Adevărat, existau 
locuri de pelerinaj. Se dusese şi el în Illinois, acolo unde 
zăceau îngropaţi Joseph Smith, fratele şi soţia acestuia. Se 
dusese şi la locul de odihnă veşnică al lui Brigham Young 
din Salt Lake. Era, de asemenea, posibil ca un sfânt să 
aducă un prinos la mormântul unui pionier dacă era 
descendent direct al acestuia. Însă, în general, sfinţii nu 
erau omagiaţi prin monumente funerare imense. Trupul 
reprezenta o entitate sacră, alcătuită conform imaginii 
Tatălui Ceresc. Un templu pentru Sfântul Duh. Carnea 
trebuia tratată cu mare respect, atât în timpul vieţii, cât şi 
după moarte. În timpul vieţii trebuia să fie menţinută 
curată şi păzită de contaminări. Când spiritul părăsea 
trupul ca să se întoarcă la căminul ceresc, rămăşiţele erau 
depuse spre odihnă cu evlavie şi respect, în cazul lui 
Salazar, răsplata veşnică ar fi trebuit să fie măreaţă, 
deoarece el dusese o viaţă exemplară, îndrumată de profeţi 
şi de înger, şi respectase întru totul normele Bisericii. 

Omul lui îi spusese că îl ţineau pe Malone în apropiere 
de intrarea în catacombe, care erau, de fapt, nişte grote la 
mare înălţime, întunericul era aproape total, aşadar, 
cimitirul era bântuit de umbre. Nu se vedea nimeni prin 
jur, iar liniştea era întreruptă doar de câte un foşnet făcut 
de vreun animal speriat. Mult deasupra capului lui Salazar, 
luminile erau încă aprinse la castel, acolo unde recepţia 
organizată după licitaţie era cu siguranţă în plină 
desfăşurare. 

— Aici, domnule! 

Cercetă umbrele din jur în direcţia vocii. 

Doi oameni se vedeau în vârful unei scurte pante, unul 
ţinându-l pe celălalt din spate. Cel din faţă părea inert, 
având capul plecat şi braţele atârnând de-a lungul 
trupului. 

Salazar se apropie. 

Omul din spate dădu drumul celui din faţă, lăsându-l să 
se prăbuşească. În dreptul feţei lui Salazar apăru o armă, 


iar umbra rosti: 

— A venit vremea ca noi doi să purtăm o discuţie. 

O voce nouă. 

Malone. 

Salazar simţi deodată cum îl cuprinde frica, însă reuşi 
să-şi redobândească rapid stăpânirea de sine. 

— Poate că da. 

Malone îi făcu semn cu arma. 

— Înăuntru! 

Salazar văzu că poarta din fier care restricționa accesul 
către grotele de deasupra era deschisă. 

— Credeam că poarta aia ar trebui să stea închisă 
noaptea. 

— Chiar stă. Ia-o în sus pe scări! O să vorbim acolo. 


x 


Cassiopeia îl văzu pe Josepe oprindu-se în capătul 
pantei, apoi răsucindu-se şi dispărând în dreapta ei. Nu era 
deloc sigură în privinţa locului unde se afla, căci cunoştea 
doar parţial Salzburgul, însă avea impresia că intrase în 
cimitirul Sf. Petru. Pe ambele laturi ale aleii se înşirau 
morminte. Poziţia ei era expusă vederii, aşa că înaintă pe 
lateral, utilizând pietrele funerare drept acoperire. Auzise 
voci. Nu foarte puternice, dar le auzise acolo, în dreapta ei. 
Din nefericire, nu reuşise să audă şi cuvintele. 

Ajunsă în vârful pantei ezită, folosindu-se de arbuşti ca 
să-şi mascheze trupul. Aruncă o privire în dreapta şi nu 
văzu nimic. În stânga, la douăzeci de metri depărtare, zări 
o formă întunecată bine definită. Un om. Care se ridica în 
picioare, clătinându-se. Porni în fugă spre el şi constată că 
era unul din oamenii care îl aşteptau pe Josepe când ei doi 
se întorseseră de la licitaţie. 

— Eşti bine? îl întrebă ea. 

Omul dădu din cap. 

— M-a lovit tare. 

Iar ea ştia şi cine o făcuse. 

— Unde e señor Salazar? întrebă omul. 


— Pe aici. 

Cassiopeia îl conduse către locul unde dispăruse Josepe. 
Se apropiară amândoi prudenţi de o poartă blocată de un 
grilaj de fier. 

Un alt trup zăcea chiar în faţa gardului. 

Il ajutară pe al doilea bărbat să se ridice în picioare. Şi 
acesta era ametit din pricina unei lovituri la cap. 

Insă amândoi răniții păreau în regulă. 

Cassiopeia merse la poartă şi observă că zăvorul de 
lemn fusese deschis. 

Asta însemna că Josepe era în mâinile lui Cotton. 

Le făcu semn celor doi să păstreze liniştea şi îi duse 
puţin mai departe de acel loc. 

— Are vreunul din voi o armă? şopti ea. 

Cel de-al doilea bărbat clătină din cap şi spuse că 
probabil i-o luase atacatorul. Primul bărbat întâlnit de ea 
scoase un pistol. Cotton se grăbise probabil foarte tare de 
lăsase aşa ceva în urmă. 

Cassiopeia puse mana pe armă. 

— Staţi aici! 

— E de datoria noastră să avem grijă de señor Salazar. 

— Ştiţi cine sunt eu. 

Tăcerea lor îi oferi răspunsul afirmativ. 

— Atunci faceţi ce vă spun! Staţi aici! 

— Nu dumneavoastră ar trebui să intraţi acolo. 

Cassiopeia era recunoscătoare în acele clipe pentru 
întunericul care îi ascundea îngrijorarea profundă de pe 
chip. Cu oricare altă ocazie, individul ar fi avut perfectă 
dreptate. 

— Din nefericire, sunt singura care o poate face. 


TREIZECI ŞI ŞAPTE 
x 


Malone îl urmă pe Salazar în sus, pe treptele săpate în 
stâncă şi care deveniseră netede şi adâncite din pricina 


secolelor în care suportaseră paşii trecătorilor. Când 
ajunseră în capătul lor, intrară într-o încăpere mică. Forma 
scobită a tavanului şi zidurile aspre dovedeau că pe 
vremuri acolo fusese o grotă. Malone descoperi un 
comutator şi aprinse mai multe becuri în formă de 
lumânare, a căror lumină slabă se concentra în partea de 
sus. Şase nişe plate, arcuite, se aliniau de-a lungul zidului 
opus intrării. Malone ştia la ce slujeau - erau locuri unde 
să stea preoţii în timpul liturghiei. Aceea era capela 
Gertraude, inaugurată în secolul al XII-lea şi încă folosită 
pentru slujbe. În centru, se înălța un stâlp în stil gotic 
romanesc, având în stânga un altar din plăci din lut, care îi 
aminteau de ceva ce văzuse într-o catacombă subterană 
veritabilă. Contururile unei ancore, ale unei cruci şi ale 
unui foc  împodobeau altarul, cele trei elemente 
reprezentând virtuțile divine ale speranţei, credinţei şi 
iubirii. În faţa altarului se înşirau cinci bănci din stejar. 

— Acolo, îi spuse el lui Salazar, îndemnându-l cu arma 
către bănci. 

Malone se poziţionă între Salazar şi ieşire. Lumina abia 
străpungea întunericul într-o nuanţă de galben spălăcit 
care tremura precum flacăra unor lumânări în adierea 
vântului. Malone aşeză cutia de lemn pe altar. 

— Am fost surprins că m-ai lăsat să achiziţionez chestia 
asta. Un milion de euro nu e o sumă prea mare pentru un 
om ca tine. 

— Pot să întreb de ce este guvernul american atât de 
interesat de achiziţiile mele? 

— Suntem interesaţi de tine. 

— Asta am lămurit-o. 

Malone încerca marea cu degetul. Avea habar doar de 
cele câteva informaţii culese din biroul lui Salazar cu o 
noapte în urmă. 

— Povesteşte-mi despre Texas, Hawaii, Alaska, Vermont 
şi Montana. 

— Văd că ai fost în reşedinţa mea. Nu cumva ai comis o 
ilegalitate? 

— Şi despre Utah. Adaugă şi Utah la salată. De ce i-ar 


păsa unui cetăţean spaniol şi danez de şase state 
americane? 

— Ai auzit vreodată de Profeţia Calului Alb? 

Malone ridică din umeri. 

— Nu mă pot lăuda că da. 

— Face parte din religia mea. Prevesteşte o mare 
schimbare pentru America. Una la realizarea căreia vor 
participa Sfinţii Zilei de Apoi. 

— Doar nu vorbeşti serios că „mormonii o să preia 
totul”? Chestia asta chiar e insultătoare pentru religia ta. 

— Aici suntem de acord. Şi nu. Nu la asta m-am referit. 
Constituţia Statelor Unite este sacră pentru noi. Doctrina 
şi Legămintele noastre declară Constituţia drept un 
document de inspiraţie divină, întocmit de mâinile unor 
oameni înţelepţi, pe care Dumnezeu i-a plămădit cu scopul 
de a-i elibera din lanţuri. Este o legătură de aur între 
anarhie şi tiranie. Căci orice ar fi mai presus sau mai 
prejos de Constituţie provine de la necuratul. Fondatorul 
nostru, profetul Joseph Smith, credea în aceste precepte. 
Însă noi respectăm documentul în forma lui completă, aşa 
cum a fost conceput spre înţelegere. 

— Ce naiba tot spui acolo? 

Salazar zâmbi ca un om care se simţea în largul lui. Pe 
chip nu i se citea nici urmă de îngrijorare. _ 

— N-am nicio intenţie de a mă justifica în faţa ta. Insă 
am nevoie să-mi răspunzi la o întrebare. De ce anume mă 
fac vinovat? 

— Crimă, de pildă. 

— Pe cine am ucis? 

— Barry Kirk a spus că ai omorât un om pentru o carte. 

— Şi tu l-ai crezut? 

— Nu chiar. L-ai trimis la mine ca să vadă ce poate afla. 
Aşa că ne-a întins suficientă momeală ca să ne intereseze. 
Inteligent. Din nefericire pentru tine, Kirk a întins coarda 
prea tare şi l-am ucis. 

— Şi cei doi oameni din barcă? 

— Au primit ce au cerut. 

— Atunci aş spune că îţi sunt dator cu două morţi. 


O recunoaştere isteaţă a omorârii agentului. Implicită, 
dar clară. Ceea ce însemna că Salazar era încrezător că el 
avea să fie cel care pleca de acolo. Malone îi doborâse pe 
cei doi daniţi de mai jos. Însă câţi alţii se mai aflau acolo? 

— Cel puţin am scăpat de vorbele în doi peri. Putem 
trece la afaceri? 

— Singura afacere pe care o am cu dumneata, domnule 
Malone, este să-ţi găsesc mântuirea. 

— Doar nu crezi că sunt singur aici, nu? 

— Aş putea întreba acelaşi lucru. 

Malone zise: 

— Deocamdată se pare că suntem doar noi doi. Ce-ar fi 
să profităm la maximum de asta? 


x 


Cassiopeia trecu de poartă şi închise cu grijă grilajul de 
fier. Cei doi oameni ai lui Josepe rămaseră afară, în afara 
razei vizuale. Deşi în mod clar erau gata să sară în ajutor, 
trebuia să facă singură ce avea de făcut. 

Cripta din jurul ei era mică. Se zăreau doar câteva 
morminte în întuneric. O lucire slabă, portocalie, pe post 
de lampă de veghe, lumina un crucifix baroc. În dreapta şi 
stânga acestuia, Cassiopeia văzu un şir de picturi 
medievale macabre zugrăvite pe şase panouri de lemn. 
Deasupra unuia, pe care apăreau Moartea şi un coş cu 
oseminte, scria huc fessa reponite membra. 

Traduse imediat inscripţia: 

Aici zac îngropate oasele obosite. 

Dedesubt se vedea o altă inscripţie pictată, în germană, 
pe care o traduse imediat. 


După o viaţă sfântă şi o lucrare bună 
Tine minte, 
Vei găsi odihnă blândă. 


Zău? Cassiopeia nu era deloc sigură de asta. 
Incercase să ducă o viaţă bună, însă i se părea că 


primise o recompensă mult prea mică. În schimb, se trezea 
cu probleme după probleme. De fapt, obosise de atâtea 
bătălii şi dorea un pic de pace şi echilibru. Crezuse că, 
dacă se îndrăgosteşte, avea să facă un pas în acea direcţie. 
Din nefericire, se îndrăgostise de un alt suflet sălbatic, 
spiritul lui Cotton părând la fel de liber ca al ei. 

Probabil că ăsta fusese în parte şi motivul atracției. 

Pentru amândoi. 

Însă aşa ceva nu presupunea şi o obligaţie. 

Se vedeau trepte care urcau către vârful stâncii. 
Îngrijorarea nu reuşea defel să-i potolească sufletul 
neliniştit. O adiere rece a aerului nocturn mângâie 
podeaua şi îi atinse gleznele. Respiră adânc de câteva ori 
şi se calmă. Întunericul cerea curaj, însă nu însemna 
înţelepciune. 

Începu să urce cu grijă treptele. 


x 


Salazar rămase calm. Oricât de mare fusese spectacolul 
dat de Cotton Malone, se îndoia că era cu adevărat în 
pericol. Era doar unul dintre miile de oficiali de mâna a 
doua ai Bisericii Sfinţilor Zilei de Apoi. Puțin probabil ca 
guvernul Statelor Unite să vină acolo ca să-l asasineze. 
Însă asta nu însemna că situaţia nu era primejdioasă. 
Observase deja că Malone luase o armă de la unul din 
daniţi, căci recunoscuse pistolul îndreptat spre el. Toţi 
oamenii lui erau înarmaţi la fel: aceeaşi marcă, acelaşi 
model. Armele erau pasiunea lui. Salazar le iubea şi 
avusese nenumărate de când se ştia. Tatăl lui îl învățase 
cum să le respecte şi să le mânuiască. Iar pe cont propriu 
el reuşise să se perfecţioneze în folosirea lor pentru binele 
Bisericii. 

— Interesant că superiorii tăi te-au trimis aici ca să mă 
înfrunţi, deşi ai atât de puţine informaţii. Aveam impresia 
că ştii câte ceva despre legătura dintre acele şase state 
americane. 

— Ai fi surprins să afli cât de multe ştiu. 


Lui Salazar nu-i plăcea deloc expresia de încredere de 
pe mutra celui care îl ţinea prizonier. 

— Eu cred, zise Malone, că tu eşti cel curios. Vrei să afli 
cum şi de ce suntem atât de interesaţi de tine. Pregăteşte- 
te! O să afli răspunsul la toate astea în foarte scurt timp. 

— Abia aştept. 

— Sunt curios într-o privinţă, zise Malone. Profetul 
actual are habar de mica ta bandă de daniţi? Imi imaginez 
că n-ar aproba aşa ceva. Biserica mormonă a evoluat mult 
faţă de începuturi. Nevoia de astfel de extreme a dispărut. 

— Eu n-aş fi atât de sigur. Biserica mea a fost supusă la 
multe abuzuri şi persecuții. Am suferit multe insulte, 
precum cele de care am avut parte de la tine mai devreme, 
violenţe şi chiar asasinate. Şi am supravieţuit tuturor 
acestora fiindcă n-am fost slabi. 

Salazar trăgea de timp, dându-le oamenilor săi răgazul 
să acţioneze, ceea ce spera că şi făceau. 

— Te-am subestimat de două ori, domnule Malone. 

— Mi se întâmplă adesea. 

— N-o voi face a treia oară. 


x 


Cassiopeia se ivi din umbră, chiar în pragul a ceea ce 
părea a fi o capelă. 

Patru paşi şi ajunse chiar în spatele lui Cotton. 

Işi înfipse ţeava armei în spinarea lui şi rosti: 

— Lasă arma jos! 


Malone încremeni. 

— N-am de gând să repet, insistă Cassiopeia. 

Malone hotări că nu avea de ales. 

Arma lui căzu cu zgomot pe jos. 

Salazar apucă pistolul, îşi puse degetul pe trăgaci şi îl 
ridică imediat înspre fruntea lui Malone. 

— Ar trebui să te împuşc acum şi aici. Mi-ai ucis trei 


angajaţi. M-ai răpit şi mi-ai pretins răspunsuri la întrebări. 
Guvernul Statelor Unite nu are niciun drept să facă astfel 
de lucruri. 

In ochii lui Salazar se citea ura. 

— Ai ucis un agent american, replică Malone. 

— Mincinosule! strigă Salazar. N-am omorât pe nimeni. 

Ţeava neagră a armei rămăsese înfiptă în faţa lui 
Malone. 

Numai că el se mai confruntase cu aşa ceva, aşa că nici 
nu clipi. 

— Nu, Josepe, interveni Cassiopeia, mişcându-se astfel 
încât Malone să o vadă. Fără violenţă. Am venit ca să pun 
capăt poveştii ăsteia. 

— E omul diavolului, zise Salazar. 

— Dar omorârea lui ar însemna ceva la fel de rău. 

Salazar cobori arma, cu o expresie de dezgust pe chip. 

— Bineînţeles! Ai dreptate! Eu n-am făcut nimic rău. 
Absolut nimic. 

Malone se întrebă cât stătuse Cassiopeia în afara 
capelei. Oare auzise mărturisirea implicită a lui Salazar? 
Poate că şi Salazar se întreba acelaşi lucru. Ceea ce ar fi 
explicat spectacolul pe care îl oferea. 

Cassiopeia se duse la altar şi luă cartea. 

— Asta ne aparţine. 

li dădu cutia de lemn lui Salazar, care zise: 

— Spune-le superiorilor tăi, domnule Malone, că le 
mulţumesc pentru achiziţie. 

— Aşadar, furtul este în regulă? 

Salazar îi aruncă un rânjet. 

— Date fiind circumstanţele, aş spune că nu. O să-i 
spunem compensație parţială pentru ceea ce îţi datorez. 

Malone sesiză înţelesul vorbelor. 

Cei doi porniră spre intrare. 

Cassiopeia mergea cu spatele, cu arma aţintită spre 
Malone. 

Privirea lui nu se desprinse din ochii ei. 

— O să mă împuşti? 

— O să o fac dacă nu rămâi aici până ce dispărem noi. 


Nu ţi-am uitat insultele. Faţă de el. Faţă de mine. Faţă de 
religia noastră. Cred în înfrânare. Dar, dacă sunt forţată, 
te voi omori. 

După care plecă. 


x 


Malone rămase singur în tăcerea din grotă. N-avea nicio 
intenţie să se ia după cei doi. Cassiopeia pusese capăt 
confruntării în felul ei. 

Iar lucrurile nu puteau merge mai departe. 

leşi din capelă într-un mic foaier săpat în stâncă şi se 
apropie de o deschidere rectangulară din zidul exterior. 
Aceasta nu avea geam montat. Afară, luna gălbuie-cenuşie 
aflată la pătrar se ascundea în spatele norilor împrăştiaţi 
pe cer. Văzu dedesubt siluetele tăcute ale Cassiopeii şi ale 
celor trei bărbaţi, Salazar şi cei doi acoliţi ai lui, 
îndreptându-se către ieşirea din cimitir şi spre oraş. 
Malone se simţea furios, deziluzionat, amărât şi, mai 
presus de orice, neghiob. Se confruntase cu Salazar fără 
un scop real, în afara aceluia de a declanşa o bătălie. 

Nu ăsta era stilul lui. 

De obicei nu ameninţa niciodată pe nimeni fără temei. 
De data asta însă fusese altfel. Preşedintele Statelor Unite 
dorise hărţuirea lui Salazar. lar ceea ce se petrecuse putea 
fi socotit ca hărţuire. 

Cele patru siluete dispărură în noapte. 

Malone iubea una dintre acele siluete. 

Şi acum ce mai urma? 

Habar n-avea. 


x 


Cassiopeia intră în Goldener Hirsch, după ce înapoiase 
arma tânărului de la care o luase. Aflase că amândoi tinerii 
stăteau la etajul al treilea, într-o cameră apropiată de cea a 
lui Josepe. Ea era cazată cu un etaj mai jos, într-un 
apartament spaţios. Josepe dădu cartea unuia din asociaţii 


lui, după care se îndepărtă de aceştia şi o escortă pe 
Cassiopeia către camera ei. Ajunsă acolo, ea vâri cheia în 
uşă. El o prinse blând de braţ şi o trase mai aproape. 

— Vreau să ştii că n-am făcut rău nimănui. Afirmațiile 
acelea au fost false şi maliţioase. 

— Ştiu, Josepe. Nu e în firea ta. 

— Ai spus serios ce ai spus? Despre religia noastră şi 
despre faptul că ne-a insultat pe amândoi? 

— Fiecare cuvânt. 

Începea să-i fie prea uşor să mintă. 

— De ce m-ai urmărit? 

— Josepe, am talente care ti-ar putea fi de ajutor. 

— Îmi dau seama de asta. 

— Am fost implicată în mai multe investigaţii. Mă 
descurc în... situaţii dificile. 

— Am văzut şi asta. 

— Important acum este faptul că ai cartea, iar el nu a 
câştigat. În legătură cu orice altceva ar exista între tine, 
Malone şi americani, sunt aici dacă vrei ajutorul meu. 

Salazar o măsură cu o privire scrutătoare. Cassiopeia 
aproape că îi auzea gândurile legate de motivele pentru 
care nu ar fi trebuit să aibă încredere în ea. 

— Mi-ar fi de folos ajutorul tău, rosti el într-un târziu. 

— Consideră că îl ai. 

— Discutăm mai multe mâine. O sărută cu blândeţe. 
Noapte bună! 

După care se îndepărtă către scara care ducea la etajul 
al treilea. 

Ea ascultă zgomotul paşilor lui îndepărtându-se. 

Odată cu acuzaţiile, Cotton îi transmisese şi un alt 
mesaj. 

Un mesaj pe care ea îl recepţionase cu mare acuitate. 

Ceva anume devenise extrem de limpede. 

Acest Josepe Salazar nu mai era omul pe care îl 
cunoscuse ea odinioară. 


TREIZECI ŞI OPT 
x 


Washington, D.C. 
5.20 P.M. 


Stephanie avea adresa chiar de la Danny Daniels. Îl 
ascultase pe preşedinte explicându-i cum contul aflat la 
discreţia ei avea o lipsă de 500000 de dolari mulţumită 
unei corecturi efectuate în cadrul unor audituri 
confidenţiale conduse de Departamentul de Justiţie. Fusese 
angajată asistenta biroului procurorului general, deşi ei nu 
i se spusese motivul, ci doar că fusese nevoie ca slujba ei 
să fie pusă în pericol. Stephanie se gândea că poate 
procurorului general chiar îi plăcea o asemenea situaţie, 
căci ei doi se tot confruntaseră de-a lungul timpului. 
Scurgerile de informaţii legate de suspiciunile Casei Albe 
fuseseră efectuate în seara precedentă, după întoarcerea 
lui Edwin la Washington, totul pentru ca zvonul să ajungă 
rapid la urechile senatorului Thaddeus Rowan. 

— Íl urăsc pe nemernicul ăla care o face pe virtuosul, îi 
zisese preşedintele. Şi nu spun asta despre mulți oameni. 

— N-am crezut niciodată că tu şi Rowan sunteți 
duşmani. 

— Şi nimeni nu va crede vreodată asta. Nu obişnuiesc să 
dau sfoară în țară când alcătuiesc un pluton de execuţie. 

Stephanie zâmbise. În fine, un pic de lejeritate. Îşi 
făcuse griji în privinţa lui Daniels. 

— Nu mă înțelege greşit, continuase preşedintele. 
Nutresc cel mai profund respect pentru religia mormonă. 
Charles Snow a fost întotdeauna corect cu mine. Dar 
fiecare religie are partea ei de fanatici şi nebuni. Din 
nefericire pentru noi, unul dintre fanaticii lor este şeful 
unui important comitet senatorial. 

Il lăsase pe preşedinte singur la masă. Edwin o 
condusese la Mandarin Oriental, hotelul unde trăgea ea 
atunci când venea la Washington. Ajunsă acolo, luase 


legătura cu biroul ei din Atlanta şi vorbise la telefon cu 
Cassiopeia Vitt, aflând ce se întâmplase la Salzburg cu 
ocazia licitaţiei. 

— Stiai de venirea lui Cotton aici şi nu mi-ai spus nimic? 
o luase Cassiopeia la rost. 

— Aveam doar bănuieli vagi. Şi da, îmi păstrez temerile 
pentru mine însămi. 

— Ar trebui să ies chiar acum din povestea asta. 

— Dar nu o vei face. 

— Cotton spunea că agentul tău e mort. L-a acuzat pe 
Josepe de uciderea lui. 

— Are dreptate în ambele privinţe. 

— Trebuie să-mi dovedesc singură asta. 

— Fă-o! Şi câtă vreme o faci, fii cu mintea trează. 

— Nu fac parte dintre oamenii tăi, Stephanie! Nu 
primesc ordine de la tine. 

— Atunci pleacă! Acum! 

— Dacă plec, Cotton va continua să fie aici. 

— Corect. Și ne vom ocupa de Salazar în felul nostru. 

Un taxi o lăsă la adresa dorită. 

Se întorsese în Georgetown, nu departe de intersecţia 
dintre Wisconsin Avenue şi M Street. Cu trei sute de ani 
înainte, era cel mai înaintat punct de pe fluviul Potomac la 
care puteau ajunge navele maritime, aşa că acel loc 
devenise un centru comercial. Acum era o suburbie la 
modă a capitalei naţiunii, cămin al magazinelor de haine 
de lux, al barurilor cu terasă şi al unor restaurante de 
renume. Parcurile şi spaţiile verzi creau un tampon între 
cartierele exclusiviste şi extinderea de tip urban. 
Reşedinţele şi vilele de acolo se numărau printre cele mai 
scumpe din oraş. Reşedinţa lui Rowan era o clădire în 
minunatul stil federalist, cuibărită în mijlocul unui pâlc de 
vile construite în stil colonial şi victorian. Casa cu două 
etaje, din cărămidă vopsită în alb, era în mare parte 
ascunsă vederii dinspre stradă de un pâlc impunător de 
stejari. Florile se înşirau de-a lungul unei alei de cărămidă 
şi se înălţau din ghivece care umpleau veranda de la 
intrare. Stephanie urcă treptele, traversă dalele de lemn 


ale verandei şi apăsă soneria. Daniels îi spusese că 
senatorul ar fi trebuit să ajungă acasă din Utah în jurul 
orei patru şi jumătate. 

Îi deschise uşa Rowan însuşi. 

Acesta făcea parte dintre oamenii care nu încercau deloc 
să-şi minimalizeze statura, păstrându-şi o ţinută militară 
perfectă. Părul des şi faţa brăzdată de riduri îi dădeau 
aerul unui sportiv care îmbătrânea frumos. Ochii lui erau 
ca două bucăţi de cremene, iar privirea lor o măsură pe 
Stephanie cu o duşmănie făţişă. Prezenţa ei acolo 
reprezenta o încălcare gravă a protocolului, o violare a 
regulii nescrise conform căreia căminul unei persoane este 
sacrosanct şi nu trebuie niciodată violat. 

— Trebuie să discut cu dumneavoastră, rosti ea. 

— Ar fi cu totul nepotrivit. Sunaţi la biroul meu 
senatorial. Fixaţi o întâlnire, în prezenţa unui avocat al 
Departamentului de Justiţie. E singura modalitate în care 
vom avea o discuţie. 

Senatorul dădu să trântească uşa. 

— Atunci n-o să vedeţi niciodată ceea ce căutaţi. 

Uşa se opri chiar înainte de a se închide. 

— Ce anume? întrebă el cu răceală. 

— Ce i-a scris Mary Todd Lincoln lui U.S. Grant. 

Stephanie aruncă o privire înăuntru şi observă cele două 
fotolii Regency şi canapeaua stil. Tapiseria lor de culoarea 
aurului stins era ţinută întinsă de monturi din alamă. Pe 
nişte măsuţe cu piedestal din lemn se vedeau mai multe 
fotografii de familie. Două lămpi de cristal cu şnururi 
supradimensionate răspândeau o lumină blândă. Holul de 
la intrare semăna cu o întoarcere în timp în secolul al XIX- 
lea. În mintea ei apărură imagini cu casa bunicii ei, unde 
pe vremuri puteau fi găsite multe lucruri asemănătoare. 

— Ascult, rosti Rowan. 

Senatorul se aşeză vizavi de ea pe unul din fotolii, cu 
şira spinării dreaptă, într-o postură milităroasă. 

— Nu pot da curs citaţiei dumneavoastră. Şi nu din 
pricina motivului evident că este mult prea vastă. 

— De ce aţi menţionat-o pe doamna Lincoln? 


— Cunosc eforturile pe care le depuneţi ca să aveţi 
acces la unele arhive secrete. Sunt în jocul ăsta de prea 
multă vreme, domnule senator! Ca şi dumneavoastră, de 
altfel. Aţi trimis citaţia ca modalitate de a-mi atrage 
atenţia. Aţi încercat să exercitaţi presiuni, să îi intimidati şi 
să îi ameninţaţi pe câţiva dintre colegii mei care lucrează 
în alte agenţii de informaţii şi n-aţi obţinut nimic. Aşa că 
aţi decis să încercaţi direct cu mine şi v-aţi gândit că 
puţină presiune de natură legală atent exercitată ar putea 
da roade. Ce n-aţi ştiut este faptul că eu chiar am o 
problemă. 

— Mi s-a comunicat. Şeful meu de personal spune că aţi 
intrat în atenţia Casei Albe. 

— Puțin spus. lar citaţia dumneavoastră mă pune chiar 
în bătaia reflectoarelor. 

— Ce aţi făcut? 

Stephanie chicoti. 

— Nu încă. Nu recunosc nimic până ce nu încheiem un 
târg. 

— Şi de ce aş avea încredere în dumneavoastră? 

Stephanie vâri mâna în buzunarul hainei şi scoase de 
acolo copia după scrisoarea originală a soţiei lui Lincoln, 
împreună cu versiunea bătută la maşină. Rowan le luă pe 
amândouă şi le citi. Deşi încercă cu greu să se 
stăpânească, ea îşi dădu seama cât era de emoţionat. 

— Aşa ceva căutaţi? întrebă ea. 

El ridică din umeri, ca şi cum răspunsul era evident. 

— Păreţi să cunoaşteţi foarte bine activităţile mele. 

__— Mă ocup cu strângerea de informaţii. E treaba mea. 
Însă cererile dumneavoastră m-au dat bine peste cap. 

— În ce fel? 

— Să spunem doar că am o problemă de contabilitate. 
Una pe care eram pe cale să o rezolv discret până la 
apariţia dumneavoastră. Acum Casa Albă pune întrebări la 
care nu vreau să răspund. 

Rowan păru surprins. 

— Nu v-am socotit niciodată o hoaţă. 

— Atunci socotiţi-mă un funcţionar public prost plătit, 


care vrea să se bucure de anii de pensie. Odată cu 
plecarea administraţiei curente, o să dispar şi eu. Este 
momentul perfect pentru mine ca să mă pierd în ceaţă. Mai 
aveam nevoie doar de câteva luni, fără să atrag atenţia 
asupra mea. 

— Îmi cer scuze că am intervenit în aceste planuri. 

— Până la urmă s-ar putea să nu fie atât de rău, spuse 
ea, păstrându-şi o voce calmă. Mai există ceva ce cred că 
veţi dori să vedeţi. Ceva despre care mă îndoiesc că ştiţi. 

Stephanie găsi copiile după însemnarea originală a lui 
Madison şi varianta bătută la maşină. 

— Aveţi dreptate. Nu ştiam că există. 

Stephanie aruncă o privire ceasului de la mână. 

— Iar până dimineaţă voi fi în posesia lucrului ascuns de 
Madison în biroul lui de vară. 

Îşi dădea seama că Rowan era impresionat. 

— Şi pe care doriţi să-l folosiţi ca monedă de schimb? 

Ea ridică din umeri. 

— Eu am ce vă trebuie dumneavoastră şi dumneavoastră 
aveţi ce-mi trebuie mie. 

Stephanie îşi simţea stomacul întorcându-i-se pe dos. Şi 
aşa se simţea dezgustată rostind acele cuvinte, însă 
individul care şedea vizavi de ea făcea ca situaţia să fie şi 
mai rea. Imaginea publică a senatorului era de un 
conservatorism rigid. Un individ care nu spunea prostii. Un 
tip care mergea direct la ţintă. Fără scandaluri. Însă iată 
că individul nu avea nicio problemă să se prefacă orb în 
faţa unui funcţionar public corupt ca să pună mâna pe ceea 
ce dorea. Mai rău, părea să fi acceptat povestea ei, ceea ce 
însemna că ea nu conta deloc pentru el. 

— Aveţi dreptate, zise el. Există anumite documente pe 
care aş dori să le văd. Sunt importante... la nivel personal. 
Din nefericire, nu am reuşit să capăt acces la ele. Am 
considerat mereu că această scrisoare de la doamna 
Lincoln există. Vedeţi dumneavoastră, ea a trimis o 
scrisoare similară şefului Bisericii mele. O avem în arhivele 
noastre. Însă însemnarea de la domnul Madison reprezintă 
o noutate absolută. 


— Eu nu ştiu ce urmăriţi şi nici nu-mi pasă. Vreau doar 
ca atenţia îndreptată asupra mea să dispară. Vreau să îmi 
termin mandatul până la plecarea lui Daniels, după care să 
dispar. Stephanie adăugă o notă de amărăciune în voce: 
Am venit aici ca să închei un târg. Dacă vă pot lua din 
spinarea mea, atunci mă descurc cu Casa Albă. Însă nu mă 
pot bate şi cu ei, şi cu Congresul. Am adus cu mine două 
oferte ca să vă demonstrez bunele mele intenţii. Până 
dimineaţă voi avea o a treia ofertă. 

— Şi eu sunt la capătul vieţii mele de senator. Nu voi 
mai candida din nou. 

Asta era o noutate. 

— Vă retrageţi în Utah? 

— Mă retrag în Utah. Dar nu ca să mă pensionez. 

Stephanie se simţea ca un acuzat care se îndreaptă spre 
eşafod cu laţul prins în jurul gâtului. Decise că e obligată 
să joace mai departe rolul asumat. Nu se întâmpla prea des 
ca unei persoane să i se ofere un permis de încălcare a 
legii. 

— Atunci vă veţi retrage citaţia? întrebă ea. 

— Nu chiar. 

Oare de ce ştiuse că lucrurile nu aveau să decurgă uşor? 

— Chiar dacă apreciez cele două oferte imediate ale 
dumneavoastră şi pe cea de mâine, vă mai cer ceva. Ceva 
ce aş vrea să văd diseară. 


TREIZECI ŞI NOUĂ 
x 


Salzburg 
11.50 P.M. 


Malone se odihnea pe pat în camera lui de hotel, cu 
picioarele încrucişate şi cu mâinile împreunate sub cap. 
Oboseala îl izbise ca o undă de şoc, însă nu putea adormi. 
Se ironiza singur pentru temerile şi grijile lui. Ura senzaţia 


dureroasă de îndoială din capul pieptului. Nu-şi amintea să 
fi fost vreodată într-o situaţie mai ciudată. Numai că de 
multă vreme nu mai îngăduise vreunei femei să intre în 
viaţa lui. Ultimii cinci ani de căsnicie cu Pam fuseseră 
lipsiţi de intimitate. Se comportaseră mai degrabă ca nişte 
străini care trăiau împreună, amândoi dându-şi seama că 
relaţia se încheiase, însă niciunul dorind să întreprindă 
ceva în privinţa asta. În cele din urmă, Pam forţase o 
rezolvare mutându-se. În final, el pusese capăt situaţiei 
penibile divorţând, retrăgându-se din slujba guvernului, 
dându-şi demisia de la slujbă şi părăsind Georgia pentru 
Danemarca. 

Putea rezolva o misiune cu precizie elveţiană - 
concepând, planificând şi executând exact ceea ce trebuia 
făcut. Cu toate astea, eşua ca un amator când în joc erau 
implicate emoţii. Pur şi simplu nu reuşea să facă ceea ce 
trebuie la momentul potrivit. Stricase totul cu Pam. Acum 
se întreba dacă nu cumva repeta acea greşeală şi în ce o 
privea pe Cassiopeia. 

O uşoară bătaie în uşă tulbură liniştea. 

Malone sperase în vizita ei. 

Deschise uşa, iar Cassiopeia intră în încăpere. 

— Mi-a spus Stephanie unde eşti, zise ea. In clipa asta 
nici ea şi nici tu nu mă faceţi fericită. 

— Şi eu mă bucur să te văd. 

— Ce cauţi aici? 

Malone ridică din umeri. 

— Nu mai am ce face. Mi-am zis să vin ca să văd ce ai de 
gând. 

Îşi dădea seama că ea nu avea dispoziţia necesară 
pentru sarcasm. Nici el nu o avea, de fapt. 

— Eşti cam departe de castelul tău. 

— Îmi dau seama că te-am minţit. Am fost nevoită. 

— Aşa se pare. 

— Asta ce mai înseamnă? 

— Înseamnă ce vrei tu să însemne. 

— Am riscat venind aici, rosti ea. Dar mi-am zis că 
trebuie să vorbim. 


Malone se aşeză pe marginea patului. 

Ea rămase în picioare. 

— De ce ai cumpărat cartea aia? întrebă ea. 

— Mi-a cerut-o preşedintele Statelor Unite. Îşi dădea 
seama că ea habar n-avea de implicarea lui Daniels. 
Stephanie a uitat să-ţi menţioneze acest detaliu? 
Obişnuieşte-te cu ideea! [i se va spune doar ceea ce vor ei 
să afli. 

Cassiopeia nu se simţea în apele ei. Avea vocea lipsită de 
inflexiuni şi privirea greu de citit. 

— Tu de ce eşti aici? o întrebă el. 

— Mi-am zis că e bine să ajut la apărarea reputației unui 
vechi prieten. Acum nu mai sunt atât de sigură. 

Venise vremea să dea toate cărţile pe faţă. 

— E mai mult decât un vechi prieten. 

— A fost prima mea iubire. Ar fi trebuit să ne căsătorim. 
Părinţii noştri au dorit mult asta. Dar eu am pus capăt 
relaţiei. 

— Nu ai spus niciodată nimic despre el. Sau despre 
faptul că eşti mormonă. 

— Nimic din astea nu părea relevant pentru relaţia 
dintre noi. Părinţii mei erau mormoni, iar eu m-am născut 
mormonă. După moartea lor am abandonat religia. Şi l-am 
abandonat şi pe Josepe. 

Malone se întrebă din nou cât de multe lucruri auzise ea 
în catacombe. 

— Cât ai stat în afara capelei? 

Privirea ei rămase rece. 

— Nu prea mult. 

— Nu l-ai auzit recunoscând că ne-a omorât agentul? 

— Nu, n-am auzit. Şi e o minciună. Stephanie a spus 
acelaşi lucru. Refuzul ei de a accepta aduse în mintea lui 
Malone sărutarea pe care Cassiopeia i-o dăduse lui 
Salazar. 

— De ce te grăbeşti să spui că nu este adevărat? 

— Deoarece eşti gelos. Am văzut asta la restaurant. _ 

— Nu mai sunt copil, Cassiopeia! Lucrez la un caz. Imi 
fac treaba. Trezeşte-te şi procedează la fel! 


— Du-te naibii! 

Malone simţi că îl cuprinde furia. 

— Înţelege că Salazar dispune de fanatici care fac 
treburile murdare în locul lui. Daniţi. Asta sunt cei doi din 
cimitir. 

— Cotton, va trebui să mă laşi să gestionez situaţia asta. 
Singură! 

— Spune-i asta lui Stephanie. 

— Ce ai făcut în seara asta, să-l răpeşti pe Josepe, a fost 
o prostie. Din fericire, lucrurile s-au întors în favoarea 
mea. Am putut să exploatez situaţia în beneficiul meu. 
Începe să aibă încredere în mine. 

Acum Malone era ofticat. 

— Josepe este un ucigaş. 

Ochii ei aruncară flăcări. 

— Şi ce dovadă ai pentru afirmaţia asta? 

— Am văzut cadavrul. 

Cassiopeia păru să ia în seamă informaţia, însă după 
aceea zise: A 

— Trebuie să aflu ce se petrece. În felul meu. 

— Am fost acolo, rosti el. Noaptea trecută. Sărutul ăla 
dintre voi doi nu a fost prefăcătorie. Sesiză că informaţia o 
surprinsese. Alt detaliu care nu ţi-a fost transmis de 
Stephanie? 

— Nu ştiu ce ai văzut tu. Nici măcar nu ştiu ce a fost aia. 

— Exact la asta mă refer şi eu. 

Petrecuse multă vreme cu femeia asta. Trecuseră de la 
duşmani la iubiţi. Înduraseră multe, stabiliseră o legătură 
de încredere sau cel puţin aşa credea el. În acel moment 
ea părea plecată în altă lume. Devenise o străină. 

Iar el ura senzaţia. 

— Ascultă, ai făcut o treabă bună. Ce-ar fi să te dai la o 
parte şi să mă laşi pe mine să termin povestea asta? 

— Mă descurc. Fără tine. 

Malone îşi stăpâni emoţiile şi riscă încă un apel la 
rațiune. 

— Prietenul ăsta vechi al tău este amestecat în ceva 
suficient de important ca să-l implice personal pe 


preşedintele Statelor Unite. Un agent e mort, indiferent că 
tu crezi asta sau nu. Trei dintre oamenii lui Salazar sunt 
morţi. Eu i-am ucis. Trebuie să te ţii de program, 
Cassiopeia. Făcu o pauză. Sau să abandonezi. 

— Să ştii că, uneori, te comporti ca un nemernic. 

— Nu încerc asta. 

— Trebuie să te duci acasă. 

Cassiopeia se răsuci pe călcâie spre uşă. 

El nu se mişcă de pe loc. 

Nicio secundă Cassiopeia nu-i arătase vreo dovadă de 
afecţiune. Niciun zâmbet. Nicio bucurie pe chip. Era la fel 
de lipsită de expresie ca o piatră. Malone regreta că o 
presa. Însă cineva trebuia să facă asta. 

Cassiopeia se îndreptă spre uşă. 

Malone nu dorea ca ea să plece. 

— M-ai fi împuşcat? întrebă el. 

Era evident o întrebare retorică, pusă mai mult în 
speranţa unui răspuns. 

Ea se întoarse şi îl privi fix. 

Între ei plutea incertitudinea. Ochii Cassiopeii erau duri 
şi strălucitori ca granitul, iar pe chip avea masca mortuară 
a emoţiilor. 

Apoi ea plecă. 


x 


Salazar  îngenunche pe podeaua de lemn a 
apartamentului. Durerea pe care o simţea în genunchi îi 
aminti de greutăţile îndurate de pionieri în timpul 
călătoriei lor spre Vest, ca să fugă de persecutii şi să caute 
siguranţă şi libertate în Salt Lake. Era important ca sfinţii 
să nu uite niciodată acel sacrificiu. Ei existau astăzi graţie 
tuturor vicisitudinilor îndurate cu mult curaj de bărbaţii şi 
femeile de atunci, mii dintre acele fiinţe murind pe drum. 

— Nu eram compatibili cu preceptele sociale, religioase 
şi etice ale vecinilor noştri, spuse îngerul din mintea lui. 

Acesta plutea în capătul îndepărtat al încăperii, 
înconjurat de o aură strălucitoare. Salazar îşi făcea 


rugăciunea de dinainte de culcare când apăruse 
mesagerul, îngrijorat că Malone ar putea avea dreptate. 
Furtul cărţii, săvârşit de Cassiopeia, şi apoi păstrarea ei s- 
ar fi putut dovedi păcate. 

— Să ştii care e adevărul, Josepe. Un anume nobil avea o 
bucată de teren, iar duşmanul a venit noaptea, i-a dărâmat 
locuinţa, i-a tăiat măslinii şi i-a distrus munca. Infricoşați, 
servitorii lui au luat-o la fugă. Stăpânul podgoriei le-a spus 
slugilor sale: Duceţi-vă şi strângeţți resturile şi luaţi toată 
puterea casei mele, care înseamnă războinicii mei, tinerii 
mei, şi plecaţi de îndată şi răzbunaţi-mi podgoria, căci este 
a mea. Doborâţi-le turnul şi alungaţi-i pe paznicii lor. Şi pe 
măsură ce ei se strâng contra voastră, răzbunaţi-mă faţă 
de duşmanii mei cu forța resturilor casei mele şi a 
stăpânirii pământurilor. 

Salazar absorbi parabola şi îi înţelese sensul. 

— Ceea ce s-a făcut a fost necesar. Răzbunarea Zionului 
se va face doar prin forță. De aceea Tatăl Ceresc a pus în 
fruntea poporului său un om să-l conducă, aşa cum Moise 
i-a condus pe copiii lui Israel. Căci voi sunteţi copiii lui 
Israel, din sămânţa lui Avraam, şi trebuie să fiţi eliberaţi 
de lanţuri prin forţă cu brațul întins. 

— Servitorii mei au fost adunaţi şi sunt gata de bătălie. 

— Toată victoria şi gloria trebuie să vină prin credinţă, 
răbdare şi rugăciuni. 

Aşa că el se rugă mai intens, după care îi spuse 
îngerului: 

— Am îngăduit furiei mele să se dezvăluie în faţa lui 
Malone. M-a necăjit cu moartea oamenilor mei, iar eu am 
început să mă laud şi am spus mai mult decât era nevoie. 

— Nu te mai lamenta! Omul acela o să sălăşluiască în 
întuneric, în vreme ce tu te vei bucura de lumina eternă. 
Cartea este a noastră acum. Barbarul nu avea niciun drept 
să o aibă. A făcut asta ca să te păgubească. 

Ar fi trebuit să-l facă pe Malone să se căiască, însă 
apariţia  Cassiopeii  împiedicase o asemenea acţiune. 
Salazar se întreba acum dacă nu cumva Cassiopeia auzise 
tot ceea ce discutaseră el şi Malone. 


— Nu contează, rosti îngerul. Ea aparține Zionului şi 
țelurile ei sunt ţelurile, noastre. Dacă are repulsie faţă de 
ceea ce trebuie făcut, atunci nu ar fi trebuit să se 
amestece. 

Avea sens. 

— E aliata ta. Trateaz-o ca atare! 

Salazar se uită fix la nălucire şi vru să afle ceva ce nu 
avusese niciodată curaj să întrebe: 

— Eşti Moroni? 

Nimic nu exista mai presus de Moroni. Trăise pe pământ 
în jurul anului 400 d.H. şi devenise profetul care îngropase 
nişte tăblițe de aur cu o relatare despre poporul lui. Secole 
mai târziu, îi apăruse lui Joseph Smith şi îl condusese către 
locul unde erau ascunse tăbliţele. Sub inspiraţie divină de 
la Tatăl Ceresc, cu ajutorul lui Moroni, profetul Joseph 
tradusese tăbliţele şi apoi le publicase drept Cartea 
Mormonilor. 

— Nu sunt Moroni, zise îngerul. 

Era şocat. Mereu presupusese că acesta era adevărul. 

— Atunci cine eşti? 

— Ţi-ai pus vreodată vreo întrebare în privința numelui 
tău? 

Ciudată întrebare. 

— Sunt Josepe Salazar. 

— Prenumele tău are rădăcini vechi în ebraică. Numele 
provine din moştenirea bască a tatălui tău. 

Ştia că numele lui provenea de la un oraş medieval din 
Castilia, unde o familie de nobili adoptase identitatea 
oraşului ca fiind propria identitate. 

— Tu eşti Josepe. Joseph în engleză. Joseph Salazar. La 
fel ca şi profetul, Joseph Smith, care are aceleaşi inițiale ca 
ale tale. J.S. 

Nu mai ştia ce să spună. 

— Sunt aici ca să te ajut în bătălia care va urma. 
Împreună vom dobândi libertatea care apartine Zionului. 
Să ştii asta, Josepe! Tatăl Ceresc a promis că, înainte de 
stingerea generaţiei în viaţă acum, îi vom învinge pe 
barbari şi vom îndeplini toate promisiunile Lui. Vom trece 


prin asta. În curând seniorul Rowan va conduce Biserica, 
iar tu îi vei sta alături. 

Se simţea atât de nedemn! Ochii i se umplură de lacrimi. 
Se luptă cu impulsul de a plânge, însă îi cedă, lăsându-şi 
emoţiile să răbufnească. Îşi aplecă şira spinării şi îşi lipi 
braţele de podea. 

— Plângi, Josepe! Plângi pentru toţi cei care au murit 
pentru cauza noastră, inclusiv pentru mine. 

Se uită la nălucă. 

Smith avea treizeci şi opt de ani în acea zi de iunie 1844, 
când fusese întemnițat în Illinois pe baza unor acuzaţii 
fabricate. Mulțimea atacase închisoarea, iar Joseph şi 
fratele lui, Hyrum, fuseseră împuşcaţi mortal. 

— M-am dus ca mielul la tăiere, dar eram calm ca o 
dimineaţă de vară. Conştiinţa mea nu nutrea nicio acuzaţie 
împotriva lui Dumnezeu şi a omenirii. Mi-au luat viaţa, dar 
am murit nevinovat. De atunci s-a spus mereu că am fost 
asasinat cu sânge-rece. 

Era adevărat. 

Însă ochii care îl priveau acum erau, pentru prima dată, 
plini de forţă. 

— Sângele meu strigă din mormânt după răzbunare. 

Acum ştia exact ce să spună. 

— Vei fi răzbunat. 


PATRUZECI 
x 


Orange County, Virginia 
Vineri, io octombrie 
1.00 A.M. 


Luke revenise la Montpelier. Cina lui cu Katie durase 
trei ore. Ea îl dusese la un local drăguţ de pe marginea 
şoselei, la nord de oraş, unde băuseră bere şi gustaseră 
nişte pui prăjit deloc rău. Katie era o adevărată dulceaţă, 


iar el şi-ar fi dorit să dispună de timpul necesar pentru a 
petrece noaptea cu ea. Părea să fie genul de tipă care se 
dă în vânt după militari. Se duseseră la cină cu maşini 
separate, aşa că ea plecase acasă după ce luaseră masa, în 
vreme ce el se înapoiase la reşedinţă, având ascunse în 
buzunar numărul ei de telefon şi adresa de e-mail. 

Petrecuse alte trei ore în Mustangul lui, parcat printre 
copacii de la marginea drumului din spatele clădirii 
principale. Templul se afla la câteva sute de metri distanţă. 
Nu se vedea nicio lumină aprinsă prin preajmă, în afara 
unei lămpi de veghe de pe faţada reşedinţei, pe care Luke 
o zărea în depărtare printre copaci. Nu apăruseră niciun 
fel de paznici sau de oameni de la securitate. Domnea o 
linişte deplină. 

Acasă la el studiase fotografii ale templului, iar inspectia 
efectuată la faţa locului mai devreme îi confirmase ideile. 
Îşi adusese cu el un colac de cincisprezece metri de 
frânghie groasă din cânepă, nişte mănuşi şi o rangă. Tot ce 
ar fi avut nevoie un spărgător isteţ. 

Se dădu jos din maşină şi îşi scoase uneltele, după care 
închise fără zgomot portbagajul. 

Drumul printre copaci dură zece minute. Cerul era 
acoperit de nori şi lipsit de lună sau stele. Conturul 
întunecat al templului apăru în raza lui vizuală, iar Luke 
urcă dâmbul, zdrobind cu zgomot iarba uscată sub 
picioare, apoi păşi pe platforma de beton. Nu se prea 
auzeau zgomote dinspre pădure, spre deosebire de casa 
lui, unde greierii şi broaştele cântau toată noaptea. Uneori 
îi era dor de casa natală. După moartea tatălui său, 
lucrurile nu mai fuseseră niciodată la fel. Inrolarea în 
armată fusese cel mai bun pas pe care îl făcuse. Văzuse 
lumea şi se maturizase în acelaşi timp. Acum era agent al 
Departamentului de Justiţie al Statelor Unite. Când îi 
povestise de cariera aleasă, mama lui se arătase mândră, 
la fel şi fraţii. Luke nu avea diplomă de facultate, nici vreo 
calificare profesională, nu avea clienţi, pacienţi sau 
studenţi. 

Însă, la naiba, reuşise să facă ceva cu el însuşi. 


Lăsă la o parte frânghia şi lanterna. Începu să lucreze cu 
ranga la mortarul care înconjura chepengul central. Reuşi 
să-l îndepărteze cu un efort minim şi apoi să insereze rapid 
capătul plat al bărci de oţel în încheietura capacului. 
Câteva opintiri şi o margine se ridică din soclu. Încă puţin 
efort şi Luke reuşi să facă în platforma de beton o 
deschizătură suficient de largă ca să se poată strecura prin 
ea. 

Aşeză chepengul scos lângă intrare, apoi legă frânghia 
de una din coloane. li testă rezistenţa şi se declară 
satisfăcut. Azvârli restul colacului în deschizătură. 

Aruncă o ultimă privire în jur. 

Linişte. 

Îşi vâri mâna cu lanterna înăuntrul deschizăturii şi 
aprinse fasciculul de culoare roşie. Dedesubt întunericul 
dispăru, iar Luke zări ziduri de cărămidă şi o podea tot de 
cărămidă la zece metri depărtare. Aşa cum anticipase, 
trebuia să coboare primii trei metri doar susţinut de 
frânghie. După aceea se putea sprijini cu picioarele de zid. 
De acolo lucrurile deveneau o joacă. Aceeaşi situaţie avea 
să fie valabilă şi la urcarea înapoi. Slavă Domnului că Luke 
avea braţele forţoase şi bine lucrate! Coborâşul şi urcuşul 
înapoi nu ar fi trebuit să constituie o problemă. 

Stinse lanterna şi o vâri în buzunarul pantalonilor. Îşi 
puse mănuşile şi începu să coboare. 

Se minună de eforturile care fuseseră depuse cu două 
sute de ani în urmă pentru săparea unei asemenea gropi, 
totul fiind făcut doar cu lopeţi şi târnăcoape. Bineînţeles că 
Madison avusese sclavi - cam o sută, după spusele lui 
Katie din timpul turului la suprafaţă. Ca atare, forţa de 
muncă nu însemnase o problemă. Cu toate astea, efortul 
dea construi o gaură atât de largă şi atât de adâncă era 
impresionant. 

Atinse zidul cu piciorul şi de acolo se strecură uşor până 
jos. 

Aruncă o privire înapoi în sus şi îşi imagină cum arăta 
scena pe vremuri. Probabil că iarna era depozitată acolo o 
grămadă de gheaţă. Cu siguranţă, lacul din spatele 


reşedinţei, pe care îl admirase mai devreme, îngheţa în 
fiecare an. Din el sclavii tăiau blocuri de gheaţă, care apoi 
erau trase până la groapă şi împachetate cu straie de paie 
pentru izolare. Era vârâtă acolo atât de multă gheaţă, încât 
să rămână intactă până iarna următoare, când procesul se 
repeta. Luke citise mai devreme pe site-ul web al 
reşedinţei că îngheţata era una dintre delicatesele 
preferate ale lui Madison. Soţia lui, Dolley, era chiar 
creditată cu popularizarea acestei delicatese după ce o 
servise tuturor cu ocazia celui de-al doilea bal inaugural al 
soţului ei. 

Aprinse din nou lanterna şi inspectă interiorul. 
Fasciculul roşu străbătea doar o distanţă scurtă şi totul era 
învăluit în umbre cenuşii, aşa că Luke riscă şi comută 
lanterna pe fasciculul alb. Era greu de spus câte cărămizi îl 
înconjurau. Cu siguranţă că erau cu miile, de o culoare 
estompată, cu muşchi de culoare gălbuie acoperind 
îmbinările şi crăpăturile. Ar fi fost imposibil de prevenit 
apariţia muşchiului dat fiind solul poros şi vechimea gropii. 
Per ansamblu însă, zidurile erau relativ curate. Iar faptul 
că groapa fusese acoperită cu siguranţă ajutase. 

Fasciculul luminos surprinse ceva. 

Luke se răsuci şi se concentră asupra unei cărămizi. 

Un scris slab. 

Dar care era acolo. 

Se apropie şi privi în sus, mijind ochii în lumina slabă. 

— Sunt nişte nenorocite de litere, şopti el. 

XIII. 

Începu să cerceteze atent în jur cu lanterna. 

Apărură alte litere pe alte cărămizi. 

XIX. LXX. XV. LIX. XCIX. 

Nu era specialist în latină. Desigur, cunoştea numeralele 
romane. Le învățase cu ocazia evenimentelor Super Bowl. 
Nu-şi explicase niciodată de ce NFL alesese să folosească 
astfel de numerale în locul bunelor numere americane. 
Poate că aşa se crea impresia de clasă? 

Îşi continuă inspecția şi observă că ici şi colo erau 
împrăştiate numere duplicat. Numără rapid cinci LXX. Opt 


XV. Îşi aminti ce îi arătase Stephanie pe însemnarea lui 
Madison. Scrijelit în josul însemnării era un IV. Căută, 
plimbând fasciculul luminos în jurul zidurilor cilindrice. 

Şi descoperi. 

IV. 

În apropiere de partea de sus, poate la doi metri sub 
chepeng. 

Hotări să cerceteze dacă bănuiala lui era corectă. O 
nouă inspecţie nu mai dezvălui niciun IV. 

Îi ajungea. 

Avea nevoie de rangă pentru a căuta mai departe. 
Numai că aceasta se odihnea sus, pe platformă. Stinse 
lanterna, apucă bine frânghia şi se căţără. Ajuns sus, se 
trase prin deschizătură şi vru să apuce unealta, când ceva 
îi atrase atenţia. 

Ceva aflat în depărtare. 

Dincolo de reşedinţă. 

Întunericul nopţii era întrerupt de sclipirile ritmice ale 
unor lumini albastre şi de vaietul sirenelor. Apoi Luke văzu 
alte două seturi de lumini albastre clipitoare. 

Toate veneau spre el. 

— Ah, la naiba, şopti el. Nu e deloc de bine. 


PATRUZECI ŞI UNU 

Washington, D.C. 
1.40 A.M. 


Rowan cobori din taxi. Dincolo de lst Street, faţada albă 
a Capitoliului era luminată strălucitor. Rowan rămăsese de 
nenumărate ori peste noapte acolo, când Congresul era în 
sesiune, în special cu mulţi ani în urmă, în timpul primelor 
sale mandate. Acum nu mai proceda la fel, deşi uneori câte 
o chestiune de mare importanţă impunea spectacolul unui 
legislativ naţional care refuza să doarmă. 


Însă asta era tot. 

Un spectacol. 

Munca adevărată nu se depunea niciodată în sala de vot. 
Era înfăptuită în birouri cu uşi închise sau la restaurant, 
sau în timpul unei plimbări prin National Mall. Guvernul 
federal avea de multă vreme lipsuri fatale. Nu mai poseda 
abilitatea de a întreprinde ceva cu adevărat constructiv. În 
schimb, ajunsese să se priceapă de minune la consumul de 
resurse, atât din partea cetăţenilor, cât şi a statelor. Nu 
reuşea mai deloc să rezolve vreo problemă şi refuza să lase 
pe altcineva sau vreo altă instituţie să se ocupe de asta. 
Senatorului îi rămăsese în minte ceea ce citise în 
dimineaţa zilei precedente, în petiția din Texas. Dat fiind 
faptul că statul Texas îşi menţine un buget echilibrat şi are 
a cincisprezecea economie din lume ca mărime, este 
practic fezabil ca Texasul să se retragă din Uniune, prin 
aceasta protejând standardul de viaţă al cetăţenilor 
statului şi reasigurându-le acestora drepturile şi libertăţile, 
în conformitate cu ideile şi convingerile iniţiale ale 
Părinților Fondatori care nu mai sunt reflectate de 
guvernul federal. 

Perfect formulat. 

Rowan nu-şi amintea momentul precis când devenise 
secesionist, dar era convins că poziţia lui era cea corectă. 
De câte ori o formă de guvernământ devine distructivă, 
este dreptul poporului să o modifice sau să o abolească şi 
să instituie un guvern nou, aşezând fundamentele acestuia 
pe astfel de principii şi organizându-i puterea de o 
asemenea manieră încât poporul să le considere cele mai 
potrivite pentru a-i aduce siguranța şi fericirea. 

Thomas Jefferson şi ceilalţi cincizeci şi cinci de patrioţi 
care semnaseră Declaraţia de Independenţă avuseseră 
dreptate. Interesant cum despre acei oameni se 
presupunea că dispuseseră de dreptul firesc şi inalienabil 
de a se revolta violent împotriva unei Anglii opresoare. Cu 
toate astea, dacă descendenţii lor încercau acelaşi lucru 
împotriva Statelor Unite ale Americii, împotriva acţiunilor 
lor erau lansate mulţimi de reguli şi statute federale. Când 


îşi pierduseră americanii „drepturile fireşti şi 
inalienabile”? 

Rowan ştia. 

În 1861. 

Odată cu Abraham Lincoln. 

Însă el intenționa să revendice acele drepturi. 

Intrarea lui Stephanie Nelle în scenă venise în mod 
neaşteptat. Unul dintre juriştii săi îl pusese rapid la curent 
cu zvonurile. Nu era nimic cert, doar că se ridicaseră nişte 
întrebări în privinţa ei, iar Casa Albă încerca să gestioneze 
problema în secret. Nimeni nu dorea un scandal imens la 
sfârşit de mandat. Oare cererile lui legate de informaţii 
acceleraseră lucrurile? Sau era chiar el responsabil? Greu 
de spus. Tot ce ştia era că Nelle apăruse, era la curent cu 
cercetările lui legate de documentele secretizate, după 
care se oferise să-i furnizeze exact ce căuta el. 

Aşa că profitase de situaţie. 

Urcă scara de granit trecând pe lângă fântâna lui 
Neptun, către intrarea în Biblioteca Congresului. 

Să aibă încredere în Nelle? 

Nicidecum. 

Să se folosească de ea? 

Categoric. 


x 


Stephanie aştepta în vestibulul Sălii Mari a Bibliotecii 
Congresului, în mod normal, clădirea era închisă noaptea, 
singurii oameni din zonă fiind paznicii. Însă după ce 
plecase de la Rowan, sunase la Casa Albă. Cincisprezece 
minute mai târziu, directorul bibliotecii o contactase. La 
treizeci de minute după aceea, fusese întâmpinată de un 
domn mai în vârstă, distins, cu un zâmbet cald, păr cărunt 
şi rar şi ochelari cu rame de oţel. Individul se prezentase 
ca fiind John Cole şi, deşi era miezul nopţii, purta costum şi 
cravată şi părea destul de vigilent. Ea se scuzase pentru 
că-i deranjase somnul, însă el îi respinsese scuzele cu un 
gest al mâinii, zicând: 


— Directorul spune că trebuie să fac tot ce-mi cereti. 

După ce îi explicase de ce anume avea nevoie, omul 
dispăruse în interiorul clădirii, lăsând-o singură în Sala 
Mare. 

Aştepta acum, flancată de două scări din marmură. 
Zidurile de un alb strălucitor se înălţau pe douăzeci şi cinci 
de metri către un tavan împodobit cu stucatură, având în 
centru un luminator din sticlă colorată. Podeaua de 
marmură era decorată cu inserţii din alamă în formă de 
soare înconjurat de alte inserţii cu semnele zodiacului. 
Sculpturile, arhitectura şi decoraţiunile se combinau 
elegant, conferind locului un stil european de mare clasă. 

De fapt, asta şi fusese ideea. 

Construită în 1897 ca ilustrare a artei şi culturii unei 
republici în plin avânt, ca loc de depozitare pentru 
Biblioteca Naţională, Jefferson Building, cu a sa formă de 
dom, devenise în timp una dintre cele mai mari biblioteci 
publice din lume. Sculpturi se înălţau de-a lungul ambelor 
scări. Stephanie ştia ce simbolizau. Reprezentau diversele 
ocupaţii, obiceiuri şi motivații ale vieţii moderne. 
Stephanie observă un muzician, un doctor, un electrician, 
un fermier, un vânător, un mecanic şi un astronom, fiecare 
operă în parte fiind completată cu instrumentele specifice 
meseriei respective. 

Fusese întru totul nimerit ca acea clădire să poarte 
numele lui Jefferson, deoarece, după războiul din 1812 - 
când britanicii  incendiaseră Washingtonul, inclusiv 
biblioteca de la acea vreme -, el vânduse naţiunii 6400 din 
cărțile lui personale ca să se formeze nucleul unei noi 
colecții. 

Acel început modest se transformase într-o arhivă cu 
sute de milioane de articole. Stephanie citise undeva că în 
fiecare zi erau adăugate 10000 de articole noi. Aproape 
toate erau accesibile publicului pentru vizionare. Nu era 
nevoie decât de un permis de cititor, uşor de obţinut. Şi ea 
avusese unul, ani la rând. Pe vremea când locuia în D.C., 
se bucurase adesea să se plimbe prin sălile cu exponate 
sau să asiste la câte o prezentare în auditoriu. 


Ceva se întâmpla mereu în bibliotecă. 

Unele articole erau însă restricţionate, în special din 
pricina rarităţii sau a stării lor de fragilitate, şi erau ţinute 
într-o sală specială a colecţiilor, aflată la etajul superior. 

Iar Rowan căuta ceva ce era ţinut acolo. 


x 


Rowan se apropie de cele trei uşi masive de bronz, 
reprezentând tradiţia, scrisul şi tiparul. Asemenea 
templului din Salt Lake, Biblioteca Congresului era 
încărcată de simbolism. Mesajul vocal din partea lui 
Stephanie Nelle îl instruise să nu folosească intrarea 
obişnuită a vizitatorilor, aflată la un nivel mai jos, şi să vină 
direct la uşile din bronz. 

Iar el se conformase. 

Una dintre uşi se deschise şi Rowan o văzu pe Nelle. 

Intră în holul Minerva, denumit aşa după cele opt statui 
care mărgineau tavanul ce o reprezenta pe zeiţa 
cunoaşterii universale. Simbolul ei, bufnița, era prezent 
pretutindeni. 

Intrară în Sala Mare. 

— Am socotit că e mai bine să intraţi pe aici decât pe jos, 
zise ea. Nu sunt camere de supraveghere. 

El îi aprecie discreţia. 

— Sunt mereu impresionat când vizitez locul ăsta. 

— Este o operă magnifică. Suntem singuri, cu excepţia 
unui curator, care aduce ceea ce doriţi să vedeţi. Totuşi, 
sunt curioasă. Cu siguranţă că aţi fi putut căpăta acces la 
acea colecţie rară fără ajutorul meu. 

— Probabil că da. Însă am descoperit însemnătatea cărţii 
cu doar două zile în urmă şi aş prefera să nu atrag atenţia 
asupra cercetărilor mele. Din fericire pentru amândoi, aţi 
apărut dumneavoastră. 

— Le-am spus celor de aici că ne ocupăm amândoi de o 
chestiune de securitate naţională. N-au pus nicio întrebare. 
Nimeni nu va nota vizita noastră în vreun jurnal. Am cerut 
ca volumul să fie dus în Sala de Lectură a Congresului Mi- 


am zis că vă veţi simţi mai confortabil acolo. 

Stephanie făcu un gest înspre dreapta şi se îndreptară 
amândoi către o galerie bogat decorată. În capătul ei, un 
set de uşi duble dădea înspre o încăpere la fel de lungă 
precum galeria. Podelele din stejar, împreună cu zidurile şi 
tavanul lambrisat şi împodobit cu picturi pline de culoare 
creau o atmosferă regală. Lămpile de perete răspândeau o 
lumină blândă asupra lambriurilor de stejar. În fiecare 
capăt al încăperii se găsea câte un cămin din marmură, 
împodobit cu mozaicuri. Rowan cunoştea renumele de care 
se bucurase încăperea. Pe vremuri era ţinută deschisă 
atunci când Congresul era în sesiune, având în permanenţă 
înăuntru un bibliotecar, dar şi mesageri disponibili zi şi 
noapte. Între anii 1960 şi 1970, când dezbaterile 
prelungite reprezentau regula, personalul dormea acolo, 
pe saltele, ca să poată transporta cărţi cu sutele de 
cealaltă parte a străzii când era nevoie de ele. Acum 
saltelele dispăruseră, iar încăperea era folosită doar la 
ceremonii. 

— E acolo, zise Stephanie. 

Rowan zări comoara odihnindu-se pe o masă înconjurată 
de o canapea şi fotolii tapiţate, în faţa unuia din căminuri. 

Se duse acolo şi se aşeză pe canapea. 

Cartea măsura cam zece centimetri pe cincisprezece şi 
era groasă de doi centimetri şi ceva. Legăturile din piele 
erau într-o stare remarcabil de bună. 

Deschise volumul şi citi pagina de titlu. 


CARTEA MORMONILOR 
Tradusă de 
JOSEPH SMITH JR 
A treia ediţie 
Atent revizuită de către traducător 
Nauvoo, Illinois 
Tipărită de Robinson şi Smith 
Cincinnati, Ohio 
1840 


Pe un carton ataşat paginii de titlu se aflau scrise un 
număr de identificare şi faptul că Biblioteca Congresului 
achiziţionase cartea la data de 12 decembrie 1849. 

Rowan se simţea transfigurat să se afle în prezenţa ei. 

În anul 1830, sfinţii trăiau în Missouri. Însă, la data de 
30 octombrie, un grup de bandiți atacase paşnica localitate 
Haun's Mill şi  masacrase majoritatea locuitorilor. 
Temându-se de noi violenţe, sfinţii fugiseră către Illinois, 
unde apăruse nevoia de mai multe copii după Cartea 
Mormonilor, după ce tirajul iniţial din 1830 se epuizase. 
Cei 1000 de dolari de care era nevoie pentru tipărirea unor 
exemplare noi nu existau, însă o revelaţie divină le spusese 
sfinţilor ce să facă. Fuseseră trimise circulare în interiorul 
Bisericii, iar pentru fiecare 100 de dolari trimisă pentru 
tipărire, filiala respectivă primea 110 exemplare. Profetul 
Joseph însuşi întocmise planul financiar şi se ocupase de 
revizuirea textului şi corectarea erorilor. Banii începuseră 
să curgă şi, în cele din urmă, fuseseră tipărite cinci mii de 
exemplare noi, unul dintre acestea aflându-se acum în faţa 
senatorului Rowan. 

— Ediţia asta a avut un succes atât de mare, zise el, 
încât din acel moment încoace cartea nu a mai rămas 
niciodată netipărită. 

— Am citit însemnările bibliotecii despre ea, replică 
Stephanie. 

Senatorul zâmbi. 

— Nici nu m-aş fi aşteptat la altceva. 

— Documentele arată că Abraham Lincoln a luat această 
carte la data de 18 noiembrie 1861 şi a înapoiat-o la data 
de 29 iulie 1862. De asemenea, el a împrumutat alte trei 
cărţi pe care biblioteca le deţinea pe tema mormonismului. 

— A fost primul şi, din câte ştim noi, singurul preşedinte 
care a citit vreodată Cartea Mormonilor. Noi, sfinţii, avem 
un respect deosebit pentru Lincoln. 

Rowan însă trebuia să caute dincolo de pagina de titlu. 

— Dacă sunteţi amabilă să mă scuzaţi, zise el. Trebuie să 
examinez cartea în privat. 


PATRUZECI ŞI DOI 
x 


Orange County, Virginia 


Luke se strecură prin deschizătură şi dezlegă rapid 
frânghia de coloana de care o prinsese. Luminile albastre 
continuau să pâlpâie în depărtare, iar sirenele se auzeau 
tot mai tare. Aşeză chepengul de beton la loc şi îndesă 
bucăţi de mortar la încheieturi. După care mătură cu 
piciorul resturile de mortar de pe platforma de beton. Dacă 
nu se apropia nimeni prea mult, întunericul ar fi trebuit să 
ofere o acoperire suficientă. Înşfacă frânghia şi uneltele şi 
se retrase în pădure, la douăzeci de metri depărtare. 

Poliţiştii ajunseră la reşedinţă şi, în mai puţin de trei 
minute, apărură trei fascicule de lanternă care se 
îndreptară în direcţia lui. Luke se ascunse printre arbuşti. 
Hainele negre îl ascundeau suficient de bine în noaptea 
lipsită de lună. Auzi voci când lanternele se apropiară de 
templu. 

Însă niciun poliţist nu păşi pe platformă. 

Ofițerii păreau mulţumiţi că totul era în regulă. 
Fasciculele luminoase rămaseră la cincisprezece metri 
depărtare. Oare ce îi alertase pe poliţişti? De ce veniseră 
acolo? Să fi fost vorba de un soi de supraveghere video cu 
vizualizare nocturnă? 

Se îndoia de asta. După ce o ascultase pe Katie la cină, 
ştia că proprietatea nu dispunea de bani şi avea doar atât 
cât să nu se închidă. Şi atunci de ce astfel de metode 
elaborate de securitate? Acolo se găseau puţine lucruri de 
valoare. Cu siguranţă prea puţine ca să justifice sutele de 
mii de dolari necesare pentru supraveghere. 

Lanternele mai rămaseră pe loc o vreme. Auzea voci de 
bărbaţi, dar nu desluşea ce spuneau. Stând întins pe burtă, 


printre ramuri întortocheate de arbuşti, se uita. Din 
fericire, aerul era suficient de rece ca să nu fie şerpi prin 
jur, deşi Luke n-ar fi fost deloc surprins dacă şi-ar fi făcut 
apariţia un raton sau doi. 

Lanternele se îndepărtară. 

Îi văzu pe cei trei poliţişti retrăgându-se de pe movilă 
spre casă, îndreptându-se spre partea frontală a acesteia. 
Se ridică în picioare şi ascultă cum maşinile o iau din loc, 
apoi văzu cum cele trei seturi de faruri se îndepărtează. 

Era vremea să termine ce începuse. 

Se înapoie în grabă la templu şi legă frânghia din nou de 
coloană. Scoase chepengul şi aruncă în gaură colacul de 
frânghie. Era o treabă riscantă, dar pentru ea era plătit. 
Învăţase în timpul instrucției de ranger să gândească, să 
evalueze şi să acţioneze sub presiune, tot timpul însă cu 
telul bine întipărit în minte. Indiferent de costuri şi de 
şanse. Să termine treaba. 

Apucă ranga şi cu o mână înmănuşată prinse frânghia, 
încolăcindu-şi un inel suplimentar în jurul încheieturii 
pentru siguranţă. Se lăsă în jos cei trei metri de care era 
nevoie pentru a regăsi cele două litere. 

IV. 

Ajunse la locul aproximativ pe care şi-l amintea, după 
care înfipse ranga în vârful bocancului. Scoase lanterna 
din buzunar şi localiză cărămida însemnată. După aceea 
prinse din nou ranga în mână şi izbi în zid cu ciocul din 
mâner. 

Lutul rezista. 

Lovi din nou, mai tare. 

Cărămida crăpă. 

Ce naiba? 

Izbi cu bara de fier în suprafaţa cărămizii, care se 
sparse, dând la iveală o gaură neagră. Schimbă ranga cu 
lanterna şi îndreptă fasciculul spre gaură. Ceva dinăuntru 
luci. 

Ca sticla. 

Prinse din nou bara de fier şi îndepărtă cu grijă resturile 
din cărămida însemnată cu IV. Începea să-l doară mâna 


dreaptă din pricina efortului de susţinere a corpului, deşi 
cele care munceau mai mult la asta erau picioarele, 
încolăcite în jurul frânghiei. Înfipse din nou ranga în vârful 
bocancului şi curăţă toate resturile. Inainte de a-şi 
introduce mâna în gaură folosi lanterna încă o dată ca să 
vadă ce îl aştepta. 

Un obiect mic. 

Lat poate de 20 de centimetri şi înalt de vreo cinci. 

În mod cert din sticlă. 

Prinse lanterna mică între dinţi şi scoase trofeul din 
locaş. Îşi îndreptă bărbia în jos şi lumina lanternei se 
reflectă în sticlă. Vedea ceva închis înăuntru. O ultimă 
verificare cu lanterna îi demonstră că gaura din zid era 
acum pustie. 

Misiune îndeplinită. 

Merse prin pădure în pas lejer, îngăduind braţului drept 
şi mâinii să se relaxeze după efort. Munca efectuată nu ar 
fi trebuit să-i afecteze muşchii atât de tare. În mod clar 
trebuia să-şi crească doza de exerciţii de întreţinere. 

Frânghia era strânsă colac peste umăr. Într-o mână 
ţinea ranga, în cealaltă recipientul din sticlă. În mod cert 
înăuntru era un obiect, însă el nu primise misiunea de a 
vedea despre ce e vorba. Stephanie îi ceruse să scoată şi 
să-i ducă ei orice găsea acolo. Iar lui Luke îi convenea. Nu 
făcea parte dintre membrii conducerii şi îi plăcea să 
rămână aşa cum era. 

Pusese totul la loc la templu. Cu siguranţă că a doua zi 
sau în scurtă vreme cineva avea să observe mortarul spart 
de la încheieturile chepengului. Aveau să ridice chepengul 
şi să descopere gaura din zid. Ce însemnau toate astea 
avea să rămână un simplu mister. Fără răspunsuri, fără 
dovezi. Nimic care să indice vreun vinovat. Una peste alta, 
fusese o noapte bună. Nu numai că găsise comoara din 
gheţărie, dar avea şi numărul de telefon al lui Katie. Poate 
că avea să-i accepte oferta şi să ia legătura cu ea. Avea de 
recuperat nişte timp liber cândva, în cursul unei 
săptămâni. 

Îşi găsi maşina şi aruncă frânghia şi ranga în portbagaj. 


Se strecură înapoi în Mustang, fără să aprindă plafoniera 
care ar fi putut să-i trădeze prezenţa. Lăsă obiectul din 
sticlă pe scaunul pasagerului şi introduse cheia în contact. 

Ceva se mişcă pe bancheta din spatele lui. 

Imediat simţurile îi intrară în alertă. 

Apăru un cap. 

Apoi un chip în oglinda retrovizoare. 

Katie. 

Aceasta ţinea îndreptată spre el o armă, cea pe care 
Luke o păstra în torpedou. 

— Ştii cum să foloseşti chestia aia? întrebă el, fără să 
întoarcă privirea. 

— Pot să apăs pe trăgaci. Spătarul scaunului tău e o 
ţintă mare. 

— Tu m-ai turnat? 

— Ştiam că nu eşti militar. Eşti un hoţ. Te-am urmărit 
până aici şi am aşteptat să faci o mişcare. Apoi am chemat 
şeriful. 

— Ei, drăguță, chestia asta doare pân'la os. Şi eu care 
credeam că tu şi cu mine ne'nţelegem bine. În acea clipă 
Luke îşi dădu seama. Numărul ăla de telefon pe care mi l- 
ai dat nu e adevărat. Corect? 

— Am ieşit să mănânc cu tine doar pentru că doream să 
văd ce ai de gând. Nu sunt ghid turistic. Astăzi ţineam 
locul cuiva. Lucrez la restaurări. Am diplomă de masterat 
în istorie americană şi lucrez la teza de doctorat. M-am 
specializat în Madison. Clădirea aia este extrem de 
importantă. Hoţi ca tine distrug comorile tuturor. Şi ce să 
crezi? Numărul de telefon este al şerifului local. 

Faptul că ea se afla acolo era o mare problemă. Ce 
spusese Stephanie? Nu te lăsa prins. 

— Nu sunt hoţ. 

— Atunci ce e chestia aia de pe locul din faţă? 

Luke ridică obiectul de sticlă şi i-l dădu fetei. 

— Unde l-ai găsit? Nu l-am mai văzut până acum. 

— Nu l-ai văzut deoarece Madison l-a ascuns în groapa 
lui pentru gheaţă. 

— De unde ştiai asta? 


Luke nu-i răspunse. 

— Mergem la şerif, decise ea. 

— Din nefericire, nu se poate. Oi fi tu mare academician, 
dar eu sunt agent al guvernului american, iar guvernul are 
nevoie de ceea ce ţii tu în mână. 

— Doar nu te aştepţi să cred aşa ceva. 

Luke auzi sirene de poliţie. Din nou. 

— Haide, Katie. Ce-ai mai făcut acum? 

— L-am sunat pe şerif când te-am văzut venind. 

Luke se răsuci pe scaun cu faţa spre ea. 

— Începi să devii o pacoste pentru mine. Ascultă, îţi 
spun adevărul. Trebuie să duc chestia aia înapoi la şefa 
mea. Poţi-veni cu mine, dacă vrei, ca să te asiguri că e în 
regulă. 

Sirenele creşteau în intensitate. 

— Le-ai spus unde suntem? întrebă el. 

— Evident. Altfel cum să te găsească? 

Povestea asta devenea tot mai interesantă. 

— Ia o decizie, Katie! Împuşcă-mă, ieşi din maşină sau 
vino cu mine! Cum rămâne? Observă indecizia din privirea 
ei. Zău că sunt agent, iar povestea asta este al naibii de 
importantă. Hai să-ţi spun cum facem! Dacă te face să te 
simţi mai bine, păstrează arma şi bucata aia de sticlă cu 
tine. 

Ea nu răspunse. 

Sirenele se apropiau. 

— Mergi, zise ea în cele din urmă. Hai să ieşim de aici! 

Luke porni motorul Mustangului. 

Roţile se învârtiră pe loc, apoi prinseră o bucată de 
teren solid şi maşina demară în trombă. 

— Unde mergem? se interesă ea. 

— Ei, drăguță, chestia asta o să te năucească! 


PATRUZECI ŞI TREI 
x 


Washington, D.C. 


Rowan aşteptă ca Stephanie Nelle să iasă din sala de 
lectură şi uşile să se închidă înainte de a se concentra 
asupra cărţii. Se simţea uimit că Lincoln însuşi ţinuse în 
mâini ceea ce se odihnea acum pe masă şi se întrebase 
asupra sensului lecţiilor învăţate cu atât amar de vreme în 
urmă. 

Va fi scoasă din întuneric la lumină, aşa cum spune 
cuvântul lui Dumnezeu. Da, va fi scoasă din pământ, va 
străluci în beznă, va ajunge la cunoştinţa oamenilor şi 
toate astea vor fi făcute cu puterea lui Dumnezeu. Căci 
ţelurile veşnice ale Domnului vor curge până ce toate 
promisiunile Lui vor fi îndeplinite. 

O profeție, rostită chiar înainte ca înregistrarea sacră, 
din aur, să fie ascunsă în pământ, unde fusese găsită 
secole mai târziu de către Joseph Smith şi transformată în 
cartea dinaintea senatorului. 

Rowan îşi dedicase viaţa religiei sale. Părinţii lui şi 
părinţii acestora fuseseră cu toţii sfinţi. Familia Rowan îi 
slujise pe profeţi şi la bine, şi la rău. Mulţi muriseră ca să 
conserve creaţia celor dinaintea lor. De ce generaţia 
actuală ar fi trebuit să fie altfel? Charles R. Snow nu făcuse 
nimic altceva decât să bată în retragere şi să se 
conformeze. Conducerea lui fusese irelevantă şi lipsită de 
inspiraţie. Biserica rămăsese fracturată, cu două ramuri în 
Missouri şi Pennsylvania, şi câteva congregaţii mai mici 
răspândite în întreaga lume. Fiecare dintre acestea credea 
în Joseph Smith ca profet şi fondator. Toţi acceptau Cartea 
Mormonilor. Însă existau dezacorduri majore în privinţa 
multor chestiuni fundamentale. 


Şi era just să existe dezacorduri. 

Atât de multe reguli instituite de Joseph Smith şi 
Brigham Young fuseseră fie abandonate, fie repudiate de 
către conducerile ulterioare ale Bisericii din Salt Lake, cel 
mai important dezacord era legat de credinţa în căsătoria 
multiplă, pe care mulţi fundamentalişti continuau să o 
considere elementul central al religiei. 

La fel şi el. 

Profetul Smith decretase practica drept esenţială şi nicio 
decizie ulterioară luată din raţiuni politice sau de relaţii 
publice nu putea schimba asta. Personal, Rowan era 
împăcat cu monogamia. Însă un sfânt ar fi trebuit să poată 
alege, aşa cum decretase profetul Joseph. 

Venise vremea ca tot mai mulţi credincioşi care doreau 
asta să se adune sub un singur steag. Însă aşa ceva nu se 
putea face câtă vreme guvernul Statelor Unite continua să 
deţină puterea. Fiecare stat trebuia să fie liber să-şi aleagă 
drumul, în special din punct de vedere al credinţei şi al 
religiei. Congresul nu avea ce să caute în inimile şi minţile 
indivizilor. 

Dacă ar şti oamenii... 

Rowan servise timp de treizeci şi trei de ani în Senat. 
Din nefericire, nimic nu părea să se realizeze vreodată 
dacă de pe urma acelui lucru nu beneficiau câţiva aleşi, 
guvernul sau ambele categorii. Nicio lege nu era adoptată 
pur şi simplu deoarece era bună pentru ţară, pentru state 
sau pentru populaţie. Astfel de scopuri erau ultimele pe 
lista de priorităţi a legiuitorilor. Fiecare congresmen 
învăţa rapid că singurul său obiectiv era să adune 
suficiente resurse pentru următoarele alegeri. Dincolo de 
asta? Nicio grijă, până ce se încheiau următoarele alegeri. 
De câte ori nu văzuse el cum lobby-ist după lobby-ist 
transformă o lege bună într-una proastă? Nu acceptase 
niciodată vreun ban de la vreunul dintre oamenii aceştia. 
Vorbea rar cu ei, iar când o făcea se întâmpla mereu în 
cadrul unui grup, ca să nu existe interpretări tendenţioase 
ale spuselor lui. Işi finanţase realegerile din donaţii 
individuale făcute de electori din cadrul statului Utah, 


toate meticulos înregistrate şi documentate. Dacă 
votanţilor nu le convenea un astfel de aranjament, erau 
liberi să aleagă pe altcineva. 

Numai că, timp de treizeci şi trei de ani, cetățenii 
statului Utah îl aleseseră pe el. 

Işi întoarse privirile către carte. 

În biletul ascuns în interiorul pietrei de temelie, Brigham 
Young scrisese că Lincoln i-a spus emisarului meu că a citit 
Cartea Mormonilor. Ca tânăr membru al Legislativului din 
Illinois, Lincoln îi cunoscuse pe sfinţi. Ajutase la obţinerea 
aprobării pentru carta oraşului Nauvoo, care le acorda o 
autonomie fără precedent. Timp de treizeci şi doi de ani, 
începând cu Franklin Pierce şi sfârşind cu Chester Arthur, 
preşedinţii Statelor Unite nu demonstraseră decât duritate 
faţă de Biserică. Singura oază de lumină fuseseră cei cinci 
ani ai lui Lincoln. Aprecierea de care se bucura în rândul 
sfinţilor crescuse după moarte. Numele lui apărea constant 
la conferinţe, în manuale, în anecdote. Până la începerea 
cercetărilor personale, Rowan nu-şi dăduse niciodată 
seama de adevărata dimensiune a acestei legături. 

Insă acum înţelegea. 

Oare cartea asta era cheia? 

În clipa în care citise biletul lui Brigham Young, îşi 
dăduse seama unde trebuie să caute. La două luni după 
parafarea târgului nostru, Lincoln mi-a trimis o telegramă 
în care scria că Samuel, lamanitul a păzit secretul nostru, 
ascunzându-l în Cuvânt, ceea ce m-a liniştit foarte mult. 
Trei cuvinte de acolo - ascunzându-l în Cuvânt - îl 
determinaseră pe Rowan să se gândească imediat la cartea 
păstrată în Biblioteca Congresului, cea care fusese citită 
de Lincoln însuşi. Deschise primele pagini şi studie textul 
scris mărunt. Nu văzu nimic neobişnuit pe paginile din 
faţă, aşa că se apucă să caute pe paginile din spate. 

Nimic. 

Ar fi putut răsfoi fiecare pagină, dar erau sute şi asta 
necesita timp. Aşa că se apucă să dea rapid paginile subţiri 
cu degetul mare, cercetând cu privirea orice însemnare 
neobişnuită. 


Zări ceva. 

Se opri şi regăsi pagina. 

Făcea parte din Cartea lui Helaman. Mai exact capitolul 
13. Profeţia lui Samuel, lamanitul, către nefiţi. Cunoştea 
povestea care data dintr-o perioadă cam cu cinci sute de 
ani înainte de venirea lui Hristos. 

Povestea se referea la virtuțile lamaniţilor şi păcatele 
nefiţilor. În termeni lipsiţi de echivoc, Samuel prezisese 
distrugerea nefiţilor dacă aceştia nu se pocăiau. Deasupra 
textului de pe pagină, în cerneală, se găsea un desen. 
Rowan se trezi în faţa replicii hărţii din piatra de temelie a 
templului, pe care i-o dăduse Snow. Cele două erau la fel, 
cu excepţia faptului că aceea din carte avea şi scris. 


Mods 
(lacul) 


cuvete 


bazinul 
ga Den 


2 mine - 
X 


bazinul 


Mina 


mortului 


XXX 


trei mine 


Observă pasajele tipărite care se înşirau sub desen. 


19 Căci eu voiesc, a zis Domnul, ca ei să îşi 
ascundă comorile întru Mine; şi blestemați să fie cei 
care nu-şi ascund comorile întru Mine; căci nimeni 


nu-şi poate ascunde comorile întru Mine în afara 
celor virtuoşi; iar cel care nu-şi ascunde comorile 
întru Mine să fie blestemat, şi el, şi comoara, şi 
nimeni să n-o ceară din pricina blestemului 
pământului. 

20 Şi veni-va ziua în care ei işi vor ascunde 
comorile, deoarece şi-au pus inimile mai presus de 
bogății; şi deoarece şi-au pus inimile mai presus de 
bogății şi îşi vor ascunde comorile când vor fugi din 
calea duşmanilor; deoarece nu le vor ascunde întru 
Mine, blestemaţți să fie şi ei şi comorilor lor; iar în 
acea zi îşi vor pierde minţile, a zis Domnul. 

21 Fiţi cu băgare de seamă, oameni ai acestui 
oraş măreț; şi ţineţi minte cuvintele rostite de 
Domnul; căci iată, El a zis că sunteţi blestemaţi din 
pricina bogățiilor voastre, şi bogățiile voastre sunt 
blestemate deoarece v-aţi pus inimile deasupra lor şi 
nu aţi respectat cuvintele Lui pe care El vi le-a dat. 


Rowan zâmbi. 

Lincoln îşi alesese pagina cu mare grijă. 

Nefiţii îl repudiaseră pe Samuel şi în cele din urmă îi 
lapidaseră pe profeţi. 

Un avertisment? 

Poate că da. 

Însă el n-avea de ales. Trebuia să meargă înainte. 

Observă că lipsea ceva din hartă. Un loc neidentificat. 
Asta putea crea probleme. Recunoscuse deja unele dintre 
semne. Se găseau în munţii aflaţi la nord-est de Salt Lake, 
într-o regiune bănuită de multă vreme că ar ascunde 
secrete. Numai că acea regiune însemna mii de kilometri 
de sălbăticie, cu foarte puţine marcaje, iar referinţa omisă 
părea să reprezinte capătul drumului. 

Lincoln îşi acoperise bine indiciile şi nu dezvăluise totul. 

În josul paginii era scrijelit Romani 13:11. Rowan nu-şi 
amintea în acea clipă la ce se referea pasajul menţionat. 

Oare de ce fusese inclus? 

Privi dincolo de jaluzelele trase, pe fereastră, către 


domul iluminat al Capitolului. Avea nevoie de timp ca să 
gândească şi nu putea lăsa în urmă o astfel de dovadă. 

Tatăl Ceresc să-l ierte pentru ceea ce urma să facă. 

Nu distrusese niciodată paginile scripturilor. 

Însă acum rupse cu mare băgare de seamă pagina din 
carte. 


PATRUZECI ŞI PATRU 
x 


3.50 A.M. 


Luke ieşise rapid din Montpelier pe autostradă, după 
care începuse să gonească dinspre Virginia către 
Washington D.C. Katie rămăsese pe bancheta din spate, 
păstrând în mare parte din timp tăcerea şi intrând în 
conversaţie doar ocazional. Încă avea arma, dar în mod 
clar nu prea ştia cum să o folosească. Luke nu era atât de 
prost să lase o armă încărcată în maşină, astfel încât 
oricine să poată pune mâna pe ea. Ţinea magazia de 
cartuşe sub scaunul şoferului, la îndemână dacă ştiai unde 
să cauţi. lar Katie nu ştia. Luke verificase şi se liniştise 
când constatase că magazia continua să fie ascunsă 
vederii. 

leşiseră de pe autostradă şi intraseră în oraş. La o 
asemenea oră imposibilă era pustiu peste tot. Din fericire, 
Luke fusese întotdeauna o persoană nocturnă, aşa că 
mintea îi era perfect trează. 

— Te uiţi vreodată la The Andy Griffith Show? o întrebă 
el. 

— Sigur. Cine n-o face? 

— Îţi aminteşti că Barney dorea să aibă o armă. Făcea 
scandal în privinţa asta. Însă Andy l-a obligat să păstreze 
gloanţele în buzunar. 

Katie nu replică. 

— Arma aia nu e încărcată, îi spuse el. 


— Nu te cred! 

— Apasă pe trăgaci. 

O privi în oglinda retrovizoare. 

Ea rămase nemişcată. 

— Ai spus că ştii să foloseşti o armă. Atunci foloseşte-o! 

Auzi un ţăcănit. Apoi altul. Apoi altul. 

La naiba! Chiar trăsese cu ea. 

Katie aruncă arma pe banchetă. Aceasta căzu pe podea, 
în spatele scaunului din faţă. 

— Te crezi al naibii de deştept! 

El chicoti. 

— Habar n-am. Tu ai diplomă de masterat şi lucrezi la 
doctorat. Credeam că îţi poţi da seama singură. 

Luke opri la un semafor. 

— Şi chiar mi-ai dat numărul de telefon al şerifului ca 
fiind numărul tău? 

— Am crezut că poate vrei să te predai singur. 

— N-a fost drăguţ. Abia aşteptam să te sun. 

— Pierderea mea, replică ea. Cred că o să plec acum. 

— Eu n-aş face asta. 

— De ce? 

— Pen'că ai pierde ceva cu adevărat tare. Care te-ar 
putea ajuta în educaţia ta. 

Katie nu încercă să deschidă portiera, iar el porni în 
trombă prin intersecţie la culoarea verde. La ora aceea era 
uşor să traversezi oraşul, să intri pe Pennsylvania Avenue 
şi să te apropii de poarta Casei Albe. Inainte de a pleca în 
Virginia, Stephanie îl sunase şi îi spusese să vină acolo 
după ce termina treaba. 

Însă el nu se gândea cu plăcere la o reuniune de familie. 

— Ce naiba? mormăi Katie. 

El cobori geamul portierei şi se pregăti de identificare. 

— Ţi-am spus că vei rămâne năucă. 

Pătrunseră prin intrarea vizitatorilor. Un agent al 
Serviciilor Secrete aştepta înăuntru. Katie continua să care 
obiectul de sticlă, însă ochii îi străluceau de emotie. 

— N-am mai fost niciodată aici, zise ea. 

— Nici eu, răspunse el. 


— Chiar eşti agent? 

— Aşa mi se spune. 

Escorta lor îi conduse printr-un hol de marmură. 
Candelabrele din sticlă aruncau pretutindeni o lumină ca 
în toiul zilei. Trecură pe lângă un portret al lui Eisenhower. 
În capătul holului atârnau tablouri cu alte imagini de 
preşedinţi. Kennedy. Johnson. Ford. Carter. Ca o paradă a 
celor mai mari vedete. 

Rămaseră la parter şi intrară într-o încăpere cu pereţii 
îmbrăcaţi în material de culoare roşie. O bandă aurie 
forma o bordură. Mobila era toată tapiţata în aceeaşi 
nuanţă roşie, cu modele de medalioane aurii. Covorul era 
în nuanţe de bej, roşu şi auriu. Un alt candelabru ardea cu 
toate becurile aprinse. În încăpere îi aşteptau Stephanie şi 
bunul său unchi, Danny. Luke nu-l mai văzuse de 
treisprezece ani, de la înmormântarea tatălui său. Îşi spuse 
că trebuia să se comporte cu respect şi să aibă grijă la 
maniere. Şefa lui şi-ar fi dorit asta, indiferent de 
sentimentele nutrite de Luke. 

— Cine e fata? întrebă imediat Stephanie. 

Luke realiză că în noaptea aceea protocolul era dat 
uitării. De obicei nimeni nu se apropia de preşedinte fără 
verificare şi aprobare. 

Situaţia de acum era însă excepţională. 

Cu toate astea, Katie părea remarcabil de rezervată, ca 
şi cum s-ar fi întâlnit zilnic cu preşedintele Statelor Unite. 

— O problemă care a apărut prea rapid ca să o rezolv la 
timp, aşa că ani adus-o cu mine. Ea este Katie... 

Îşi dădu seama că nu-i cunoştea numele complet. 

— Bishop, rosti fata. Katie Bishop. 

Întinse mâna ca să strângă mâna preşedintelui. 

— E o plăcere să te cunosc, rosti Daniels. Şi acum eşti 
amabilă să răspunzi întrebării doamnei şi să ne spui ce 
cauţi aici? 

— Arată-le, zise Luke, făcând semn spre ceea ce ţinea 
ea. 

Katie dădu preşedintelui obiectul de sticlă. 

— Chestia asta a ieşit din gheţărie, explică Luke. Era 


ascunsă în spatele unei cărămizi marcate cu literele IV. Am 
scos-o de acolo, însă Katie, aici de faţă, a reuşit să îi pună 
pe poliţiştii locali pe urmele mele. Se apropiau cu viteză, 
aşa că n-am avut altceva de făcut decât să o aduc şi pe ea 
aici. 

— A reuşit să-ţi ia faţa? se miră preşedintele. 

— Ştiu că pare greu de crezut. Nici mie nu-mi vine să 
cred. Însă uneori se întâmplă lucruri de felul ăsta. Aşa cum 
ştii cu siguranţă. 

— Constat că ţi-ai păstrat gura aia spartă, zise 
preşedintele. 

— Probabil că e trăsătură de familie. Nu crezi? 
Surprinse privirea chiorâşă aruncată de Stephanie. Bine, 
bine. Încetez. Uite ce e, n-am prea avut de ales. În plus, mi- 
am zis că ne poate ajuta. Mi-a spus că are un masterat în 
istorie americană şi cunoaşte o grămadă de lucruri despre 
Madison. Fie procedam aşa, fie eram prins, aşa că am ales 
răul cel mai mic din cele două. 

— În regulă, decise preşedintele. Katie Bishop, cu 
diploma ta în istorie americană, poţi să ne spui unde ne 
aflăm acum? 

— In Camera Roşie. Dolley Madison o folosea pentru a 
tine recepţiile ei la modă din fiecare seară de miercuri. Aici 
era locul unde trebuia să fii prezent în zilele acelea. De 
atunci încoace a funcţionat ca salon, cameră de odihnă, 
cameră de muzică. Din păcate, pereţii sunt reproduceri 
realizate când Truman a renovat Casa Albă. Hillary Clinton 
a fost cea care a schimbat lucrurile în mare măsură către 
ceea ce se vede acum. Dacă ţin minte bine, mobilierul de 
aici este de pe vremea lui Madison. Cea mai tare chestie s- 
a întâmplat în mandatul lui U.S. Grant. Se temea că urma 
să apară o problemă la ceremonia de instalare a lui 
Rutherford B. Hayes, căci fusese ales după ce o comisie 
controversată îi acordase douăzeci de voturi electorale 
disputate, aşa că l-a pus să depună jurământul chiar în 
camera asta cu o noapte înainte. 

— Cunoşti Compromisul din 1877? 

Katie zâmbi. 


— Acum vă dovediţi naiv. A fost una dintre cele mai mari 
tranzacţii cu uşile închise din toate timpurile. Hayes a 
pierdut votul popular în alegerile din 1876 în favoarea lui 
Samuel Tilden, însă niciunul dintre ei nu dispunea de 
suficiente voturi electorale. Ca atare, democraţii din Sud 
au permis ca acele douăzeci de voturi disputate să meargă 
la candidatul republican, Hayes, în schimbul retragerii 
tuturor trupelor nordiste din Sud, al construirii unei căi 
ferate spre Vest prin Sud şi a emiterii unei legislații care 
să ajute la reconstrucţia celor distruse de război. In cele 
din urmă, mijlocul de negociere a fost fructificat la 
maximum. Grant a onorat imediat târgul şi a retras o parte 
din trupe. Hayes a retras restul. Odată ce trupele au 
dispărut, democraţii au preluat controlul total asupra 
Sudului, pe care l-au păstrat până spre sfârşitul secolului 
XX. 

— Nu e rău deloc. E chiar foarte bine. Preşedintele arătă 
înspre ceea ce ţinea în mână. Şi acum spune-mi: ce e asta? 

— Avem habar de multă vreme de simbolurile de pe 
cărămizi. Totuşi nimeni nu şi-a dat seama care e 
semnificaţia lor. Am considerat că a fost vorba doar de o 
acţiune a lui Madison. Cu rol decorativ. Sau de o 
idiosincrazie. 

— De aceea nu există imagini postate pe internet? 
întrebă Stephanie. 

Katie încuviinţă. 

— Curatorii n-au vrut să se trezească pe cap cu ziarişti 
de tipul Codul lui Da Vinci, aşa că au închis groapa. 

— Şi bine au procedat, spuse Daniels. Dar nu mi-ai 
răspuns la întrebare. Ce ţin eu în mână? 

— M-am gândit la asta tot drumul încoace din Virginia. 
Şi cred că ştiu răspunsul. 


x 


Stephanie îi urmărea îndeaproape pe Luke şi pe Daniels. 
Ajunsese la Casa Albă cu o oră înainte, după ce terminase 
treaba cu Rowan la Biblioteca Congresului. Senatorul 


petrecuse singur o jumătate de oră cu Caftea Mormonilor. 
Ea urmărise fiecare clipă graţie unui sistem de 
supraveghere video cu circuit închis, folosit în scopuri de 
securitate în acea parte a bibliotecii. Ea şi John Cole 
văzuseră cum Rowan rupe o pagină din ediţia din 1840 a 
cărţii. Cole se strâmbase văzând sacrilegiul, însă niciunul 
nu putea face nimic. Din fericire, Cole cercetase deja 
cartea şi fotocopiase pagina cu scrisul suplimentar. li 
spusese lui Stephanie că anomalia fusese observată de 
multă vreme, însă nimeni nu ştiuse ce înseamnă. Era unul 
dintre motivele pentru care cartea era păstrată în colecţia 
cu acces restricţionat. Acum se părea că misterul era pe 
cale să se rezolve. 

— Luaţi loc, le spuse preşedintele tuturor. Vreau să aud 
ce are de spus domnişoara Bishop. 

Stephanie era un pic supărată pe Luke din pricina 
implicării unei persoane străine. Însă învățase de mult să- 
şi aleagă bine bătăliile atunci când se îndoia de hotărârile 
agenţilor ei. În fond, ei erau cei care îşi puneau fundul la 
bătaie. Cu toţii erau oameni bine antrenați şi inteligenţi. 
Luke părea să fi cântărit opţiunile şi să fi luat o decizie. 

Preşedintele aşeză cu grijă obiectul din sticlă pe o masă. 

— La începutul secolului al XIX-lea, spuse Katie, 
sigilarea prin vid nu exista. Tehnologia de construcţie a 
recipientelor din tablă abia începea să fie explorată. 
Conservarea obiectelor din hârtie era dificilă. Primele 
recipiente au fost, de fapt, construite din sticlă, însă tabla 
a înlocuit-o după o vreme. Lucrurile fragile erau uneori 
conservate prin sigilare în sticlă. 

Obiectul de pe masă conţinea în mod cert ceva ce 
semăna cu o carte de mici dimensiuni. 

— Madison era prieten bun cu Thomas Jefferson. 
Monticello se afla la doar 48 de kilometri distanţă, ceea ce 
în vremurile acelea însemna practic vecinătate. Jefferson 
cunoştea tot ce trebuia despre sigilarea în sticlă. Aşa că e 
posibil să-i fi dezvăluit tehnica bunului său prieten James 
Madison. 

Preşedintele rămase tăcut. 


La fel şi Luke. 

Ceea ce era nefiresc pentru amândoi. 

Nu schimbaseră niciun cuvânt de afecţiune. 
Semănau ca două picături de apă. 


x 


Luke era hotărât să aştepte plecarea unchiului. Danny 
fusese întotdeauna rece cu el. Interesant cum doi fraţi 
puteau fi atât de diferiţi. Luke ştia totul despre trecutul 
trist al unchiului şi nutrea simpatie pentru o parte a lui - 
cu accent pe o parte. Familia lui Luke fusese mereu 
apropiată. El şi cei trei fraţi se înțelegeau bine şi erau fraţi 
în cel mai profund sens al cuvântului. Toţi cei trei fraţi ai 
lui erau însuraţi şi aveau copii. El rămăsese singurul 
burlac şi de capul lui. 

— Ai făcut o treabă bună că ai pus mâna pe asta, îi zise 
unchiul lui. 

Auzise bine? Un compliment? De la marele Danny 
Daniels? 

Privirile li se întâlniră pentru prima dată. 

— Te-a durut? 

— Luke... începu Stephanie. 

Însă preşedintele ridică mâna. 

— E-n regulă. Suntem rude. Şi probabil că merit asta 
oricum. 

Replica îl şocă pe Luke. 

— Sunteţi rude? întrebă Katie. 

Preşedintele se întoarse spre ea. 

— E nepotul meu. Probabil că nu ar recunoaşte niciodată 
asta, dar este. 

— Chiar eşti plin de surprize, îi zise Katie lui Luke. 

Acesta nu era interesat să dreagă rupturile din familie. 
Chiar nu-i păsa deloc de unchiul lui. Trebuia totuşi să fie 
prudent în preajma maică-sii, care întotdeauna îl plăcuse 
pe cumnatul ei. 

Preşedintele arătă înspre obiectul din sticlă. 

— Fă onorurile, Luke! Sparge sticla! 


Luke se întrebă de ce i se arăta atâta amabilitate, însă 
decise că nu era vremea să riposteze. Testă greutatea 
obiectului. Cântărea un kilogram şi ceva. Sticlă groasă. Un 
ciocan ar fi fost perfect, dar şi bocancul lui putea face 
treaba la fel de bine. Aşeză obiectul pe podea, deasupra 
covorului, şi lovi tare cu călcâiul. Nu se întâmplă nimic. 
Repetă gestul şi sticla crăpă. O a treia lovitură şi sticla se 
făcu fărâme. 

Pescui cu grijă cartea dinăuntru. 

— Dă-i voie istoricului nostru să arunce o privire, zise 
preşedintele. 

li dădu cartea lui Katie. 

Ea o deschise şi cercetă primele pagini. După câteva 
clipe ridică privirea şi exclamă: 


— Uau! 
PATRUZECI ŞI CINCI 
x 
Salzburg 
9.50 A.M. 


Cassiopeia şedea în apartamentul ei, cu mintea 
tulburată. În mod normal, tot ceea ce o înconjura ar fi 
bucurat-o.  Grinzile din lemn, aşternuturile brodate, 
dulapurile pictate în stil bavarez, mobilierul din lemn de 
tec. Hotelul Goldener Hirsch părea un omagiu adus 
istoriei, însă nimic din toate astea nu conta acum. Ceea ce 
o tulbura nespus era felul în care reuşise să se implice într- 
o adevărată porcărie. N 

Tatăl ei ar fi murit de ruşine. Il plăcuse pe Josepe. 
Numai că tatăl ei, atât de isteţ din multe puncte de vedere, 
fusese naiv din altele. Religia fusese mereu punctul lui 
slab. Crezuse întotdeauna că există un plan divin, unul pe 
care fiecare fiinţă umană este obligată să-l urmeze. Dacă 


era urmat corect, răsplata era fericirea veşnică. Dacă nu, 
urmau doar frigul şi întunericul. 

Din nefericire, tatăl ei se înşelase. 

Cassiopeia ajunsese la această concluzie la scurtă vreme 
după moartea lui. Pentru o fată care îşi adorase părintele, 
aşa ceva fusese greu de acceptat. Insă nu exista niciun 
plan divin. Nicio mântuire veşnică. Niciun Tată Ceresc. 
Totul era o poveste concepută de indivizi care doreau să 
modeleze o religie prin care alţi oameni să li se supună. 

Iar asta o umplea de amărăciune. 

Doctrina mormonă spunea că nimeni nu trebuia să se 
socotească deranjat dacă privilegiile şi responsabilităţile 
erau acordate unuia din sexe, dar nu şi celuilalt. Aşa ceva 
părea adevărat îndeosebi pentru femei. Fiecare femeie se 
presupunea că se naşte cu o misiune divină. Cel mai 
important era rolul ei de mamă. Slujitul în gospodărie era 
privit drept cea mai înaltă chemare de ordin spiritual. 
Cassiopeia presupunea că asemenea retorică fusese 
concepută pentru a ascunde faptul că femeile nu puteau 
ajunge niciodată preoţi şi nici nu puteau ocupa poziţii de 
conducere sau de autoritate în Biserică. Astfel de funcţii 
erau rezervate exclusiv bărbaţilor. Dar de ce? Nu avea 
sens. Cât avusese ea, douăzeci şi şase de ani, atunci când 
îşi dăduse seama de implicaţii? Imediat după moartea 
mamei. Bărbaţii creaseră religia ei şi tot bărbaţii doreau să 
o domine. Planul Domnului? Greu de crezut. Cassiopeia n- 
avea de gând să-şi dedice viaţa creşterii copiilor şi 
supunerii faţă de un soţ. Nu că vreuna din acestea ar fi 
însemnat ceva greşit. Numai că aşa ceva nu era de ea. 

Simţea cum o arde în interior o veche hotărâre. Se gândi 
la un concert la care participase odinioară, în Barcelona. 
Josepe alesese locul. El Teatre més Petit del Món. Pe 
vremuri casa unui artist renumit, locul devenise în timp 
cea mai mică scenă artistică din lume, unde se interpretau 
Chopin, Beethoven şi Mozart într-o grădină romantic 
luminată cu lumânări, într-o atmosferă încântătoare 
desprindă parcă din secolul al XIX-lea. 

Fusese minunat. 


După aceea, luaseră masa împreună şi discutaseră 
despre Biserică, aşa cum îi plăcea mereu lui Josepe. 
Cassiopeia îşi aduse aminte cum subiectul ajunsese treptat 
să îi creeze tot mai multă repulsie. Insă îi făcuse pe plac, 
căci pe atunci aşa credea că trebuie să procedeze. 

— Săptămâna trecută, în sudul Spaniei a avut loc un 
incident, îi spusese el Mi-a povestit tata. Un membru al 
Bisericii a fost atacat şi bătut. 

Ea fusese şocată. 

— De ce? 

— Când am aflat m-am gândit la Nephi care se 
năpusteşte asupra lui Laban, ce zace, beat şi leşinat, pe 
străzile din Ierusalim. 

Ea ştia povestea lui Laban, cel care refuzase să 
înapoieze un set de vase din alamă conținând scripturile de 
care familia lui Nephi avea nevoie ca să rămână supusă. 

— Nephi şi-a dat seama că betivul căzut era Laban însuşi 
şi s-a simţit împuternicit de Spirit să-l omoare. Nephi s-a 
luptat cu acea senzație. Nu vărsase niciodată sângele 
cuiva. Însă Spiritul i-a repetat porunca încă de două ori. 
Aşa că el l-a ucis pe Laban şi a scris că e mai bine să 
moară un om decât să dispară o naţiune din pricina 
necredinţei. 

Cassiopeia işi dăduse seama că el era tulburat. 

— De ce i-ar fi poruncit Tatăl Ceresc lui Nephi să facă 
aşa ceva? întrebase el. Pare contrar tuturor noțiunilor de 
bine şi drept. 

Poate pentru că e doar o poveste. 

— Dar atunci cum rămâne cu încercarea lui Avraam de 
a-l sacrifica pe Isaac? I se poruncise să-l dea ofrandă pe 
fiul lui, deşi era scris Să nu ucizi. Avraam nu a refuzat. Era 
gata să-l omoare pe Isaac, dar l-a oprit un înger. Cu toate 
astea, Dumnezeu a fost mândru de supunerea lui. Joseph 
Smith însuşi a vorbit despre asta. 

— Sigur vezi totul ca pe o parabolă, şi nu ca pe un fapt 
cert, nu? 

El se uitase perplex la ea. 

— Nimic din Cartea Mormonilor nu este neadevărat. 


— N-am spus că ar fi falsuri, ci doar că e posibil să fie 
mai degrabă o poveste cu tâlc decăt o întâmplare reală. 

Îşi amintea şi acum ezitarea lui de a accepta. 

Pentru el Cartea Mormonilor reprezentase absolutul. 

— Nu spun că mi-aş fi ucis fiul, zisese el. Însă Avraam a 
dovedit curaj supunându-se Tatălui Ceresc. Era gata să 
facă aşa cum i s-a poruncit. 

Atât Cotton, cât şi Stephanie îi spuseseră că Josepe 
ucisese un agent american. 

Să fi fost posibil? 

Nu auzise prea mult din discuţia care avusese loc în 
capela din Salzburg, cu excepţia ultimelor cuvinte rostite 
chiar înainte de apariţia ei. Josepe nu fusese niciodată 
violent. Din câte ştia ea, pur şi simplu nu-i stătea în 
caracter. Refuzul lui de a accepta că omorâse pe cineva 
păruse autentic. Ca atare, Cassiopeia se simţea obligată să 
se întrebe dacă nu cumva era manipulată. Nu era 
mulţumită nici de Cotton, nici de Stephanie. Unul nu avea 
nicio treabă să se afle acolo, tratând-o ca pe o neajutorată, 
cealaltă era o mincinoasă. Îi displăcuse profund disputa 
din noaptea trecută, când se dusese să-l vadă pe Cotton. 
Regretase că-l făcuse nemernic, însă fusese furioasă atunci 
şi continua să fie furioasă şi acum. 

Il iubea pe Cotton. 

Însă pe vremuri îl iubise şi pe Josepe. 

Oare cum de permisese un asemenea haos? 

Presupunea că parţial de vină era aroganţa ei. 
Convingerea că se poate descurca cu tot ce îi arunca viaţa 
în cale. Cutoate astea, nu era atât de dură precum ar fi 
vrut să creadă toată lumea. Tatăl ei fusese punctul de 
sprijin în viaţă. Însă el dispăruse de multă vreme. Poate că 
Josepe ar fi trebuit să fie înlocuitorul lui, însă ea pusese 
capăt acelei relaţii. Cotton semăna un pic cu tatăl ei, însă 
era şi mult diferit. Era primul bărbat după Josepe la care 
se gândise în termeni de permanenţă. 

Totuşi plecase de lângă Josepe. 

Şi Cotton? Ce era cu el? Ar fi trebuit să plece acasă, însă 
aşa ceva nu avea să se întâmple. Stephanie îl implicase, 


aşa că el avea să-şi facă treaba. La fel cum ar fi trebuit să 
procedeze şi ea. 

Intinse mâna după telefon. 

Peste puţin timp era programată o discuţie la telefon cu 
Stephanie. Imposibil. Gata cu aşa ceva! Şterse din telefon 
toate referinţele la Stephanie. 

Ceva era în neregulă aici, iar în privinţa asta nu încăpea 
îndoială. Josepe călătorea cu oameni înarmaţi. Daniţi? Se 
părea că guvernul şi mai ales preşedintele îl luaseră în 
vizor - o chestie care implica şi un senator american. Un 
agent american fusese ucis, din câte se părea. 

Iar Josepe era primul suspect. 

Habar n-avea cum se potriveau toate astea în imaginea 
de ansamblu, însă intenţiona să afle. 

Cu o singură modificare. 

Avea să se ocupe de treburi în felul ei. 


PATRUZECI ŞI ŞAŞE 
x 


Washington, D.C. _ 
SAMBATA, 15 SEPTEMBRIE 1787. In CADRUL 
CONVENŢIEI 


După ce principala şedinţă a zilei se încheie, delegaţii se 
reuniră după cină pentru discuţii aprofundate pe tema 
unui punct separat. 


Doc. FRANKLIN se ridică pentru a mărturisi că există 
mai multe părţi ale acestei constituţii pe care în prezent eu 
nu le aprob, dar nu sunt sigur că nu le voi aproba 
niciodată. Deoarece am trăit mult, am trecut prin multe 
situaţii în care am fost obligat, de primirea unor informaţii 
mai bune sau de luarea în considerare a tuturor factorilor, 
să-mi schimb opinia în ce priveşte teme importante, pe 
care odinioară le-am crezut corecte, dar pe care le-am 


descoperit ulterior a fi altfel. Ca atare, cu cât îmbătrânesc 
mai mult, cu atât sunt mai apt să-mi pun la îndoială propria 
judecată şi să acord respect mai mare judecății altora. Într- 
adevăr, cei mai mulţi oameni, la fel şi cele mai multe secte 
religioase, consideră că deţin adevărul suprem şi că tot 
ceea ce fac alţii în mod diferit este o greşeală. Steele, un 
protestant, îi spune Papei într-o dedicație că singura 
diferenţă dintre Bisericile noastre în privinţa opiniei lor 
legate de certitudinea doctrinei este că Biserica de la 
Roma este infailibilă, iar Biserica Angliei nu greşeşte 
niciodată. Însă deşi atât de multe persoane cred aproape la 
fel de tare în propria infailibilitate, la fel ca în secta lor, 
puţine reuşesc să exprime asta la fel de firesc precum o 
anumită doamnă din Franţa, care, în disputa avută cu sora 
ei, a spus: „Nu ştiu ce se petrece, soră, dar nu m-am 
întâlnit până acum cu cineva în afară de propria persoană 
căreia să-i dau dreptate”. Nutrind astfel de sentimente, 
domnule, sunt de acord cu această constituţie, cu toate 
erorile ei, dacă există ca atare, deoarece cred că avem 
nevoie de un guvern general şi nu există o formă de 
guvernământ alta decât cea care poate însemna o 
binecuvântare pentru popor dacă este bine administrată şi 
mai cred că aceasta este probabil să fie bine administrată 
de-a lungul anilor şi poate sfârşi doar în despotism, aşa 
cum au sfârşit şi alte forme înaintea ei, când oamenii vor 
deveni atât de corupti, încât să aibă nevoie de un guvern 
despotic, fiind incapabili de un altul. Însă nu pot să nu iau 
în seamă avertismentul pe care recentul conflict l-a 
generat în sufletele noastre ale tuturor. Adevărat, mă 
îndoiesc că vreo altă Convenţie pe care am putea să o 
obţinem ar fi în stare să conceapă o constituţie mai bună. 
Căci atunci când aduni un număr de oameni ca să obţii 
avantajul de a beneficia de înţelepciunea lor strânsă la un 
loc, în mod inevitabil te amesteci cu acei oameni, cu toate 
prejudecățile, pasiunile, erorile de opinie, interesele locale 
şi părerile lor egoiste. Oare te poţi aştepta la un produs 
perfect de la o astfel de adunare? Ca atare, grijile celor 
care se tem de o asociere perpetuă, neclintită, 


indestructibilă de state sunt apreciate. Trebuie să ţinem 
minte că tot ceea ce este creat are şi un sfârşit. 


DI GERRY şi-a declarat obiecțiile care l-au determinat să 
nu-şi pună numele pe constituție. 1. durata şi 
reeligibilitatea Senatului 2. autoritatea Camerei 
Reprezentanţilor de a-şi ascunde jurnalele 3. autoritatea 
Congresului asupra locurilor eligibile 4. autoritatea 
nelimitată a Congresului în ce priveşte compensarea lor. 5. 
Massachusetts nu are alocată o cotă corespunzătoare de 
reprezentanţi 6.3/5 din negri trebuie reprezentaţi dacă 
aceştia sunt oameni liberi. 7. prin autoritatea asupra 
comerţului, se pot crea monopoluri. 8. vicepreşedintele 
devine şef al Senatului. A spus că ar fi putut trece peste 
aceasta, dacă drepturile cetăţenilor nu ar fi fost puse în 
pericol: 1) de către puterea generală a legislativului de a 
emite ce legi doreşte şi socoteşte adecvate; 2) de 
posibilitatea de strângere de armate şi bani fără limite; 3) 
de existenţa unei uniuni din care nu există retragere. Ce 
veţi spune voi toţi dacă va veni o vreme când statul nu mai 
doreşte să facă parte din această măreaţă asociere? 


Col. MASON a observat că orice guvern care se 
proclamă perpetuu devine periculos, trăgând concluzia că 
va sfârşi fie în monarhie, fie în aristocrație tiranică. Nu ştia 
care din ele exact, dar una din ele sigur. Constituţia a fost 
alcătuită fără cunoştinţa sau habarul oamenilor. Este cu 
totul nepotrivit să le spui oamenilor să accepte asta sau 
nimic altceva şi să o facă pentru totdeauna. Aşa cum este 
alcătuită constituţia acum, el nu-şi poate oferi sprijinul sau 
votul pentru Virginia; şi nu poate semna aici ceea ce nu 
poate oferi acolo. 


DI RANDOLPH s-a ridicat pentru a vorbi despre puterea 
indefinită şi periculoasă oferită de constituţie Congresului, 
exprimându-şi durerea pe care o resimte pentru divergenţa 
faţă de ansamblul Convenţiei, la închiderea măreţului şi 
îngrozitorului subiect al dezbaterilor, şi dorindu-şi cu 


ardoare o soluţie convenabilă care să-l scoată din starea de 
stinghereală. Grijile lui au fost împărtăşite de mulţi dintre 
cei prezenţi în sensul în care statele ar fi putut respinge 
planul întocmit dacă nu li s-ar fi oferit o cale de plecare. Ce 
s-ar întâmpla dacă guvernul naţional ar deveni opresiv? Ce 
l-ar împiedica să se transforme în aşa ceva dacă niciunui 
stat nu i-ar fi îngăduit să se retragă? Trebuie aduse 
amendamente, iar dacă propunerea lui nu va fi luată în 
considerare, atunci el a spus că i-ar fi fost imposibil să-şi 
pună numele pe document. Nu urma să decidă în acea 
clipă dacă avea să se opună documentului ulterior, dar nici 
nu avea de gând să se lipsească de libertatea de a proceda 
aşa în cadrul propriului stat, dacă o astfel de cale i-ar fi 
fost indicată de judecata lui finală. 


Dl PINKNEY. Aceste declaraţii ale unor membri atât de 
respectabili la închiderea acestei scene importante conferă 
o solemnitate aparte momentului prezent. Şi el este 
îngrijorat de un plan care trebuie acceptat în întregimea 
lui, fără modificări, iar odată acceptat, orice stat este legat 
de acea decizie pentru totdeauna. A fost făcută sugestia ca 
o altă Convenţie să rezolve toate disputele. A adus 
contraargumente în privinţa  discutării consecințelor 
strângerii dezbaterilor şi amendamentelor aduse de 
diferite state pe tema guvernării în sens larg cu ocazia 
altei adunări. Dintr-un astfel de experiment nu ar putea 
rezulta decât confuzie şi păreri contrarii. Statele nu vor 
cădea niciodată de acord asupra planurilor lor, iar 
deputaţii care ar veni la o a doua Convenţie, aflaţi sub 
impresiile puternice generate de constituentele lor, nu ar 
cădea niciodată de acord. Convenţiile reprezintă lucruri 
serioase şi nu trebuie repetate. Şi el a adus obiecţii la 
planul general. A obiectat faţă de slăbiciunea şi 
dependenţa executivului. A obiectat faţă de puterea unei 
majorităţi constituite doar din Congres asupra comerţului. 
Nu a fost mulţumit de tăcerea lăsată în privinţa duratei 
uniunii. S-a întrebat dacă nu ar putea exista o soluţie astfel 
încât să se evite pericolul unei confuzii generale şi al luării 


unei decizii finale cu ajutorul săbiei. 


Murmurele care s-au auzit din partea statelor au indicat 
faptul că delegaţii se gândiseră la întrebarea dlui Pinkney. 
Ca să se câştige membrii nemulţumiţi ai adunării, s-a 
convenit ca această chestiune să devină subiect de discuţii 
informale, astfel încât să aibă o şansă mai bună de 
rezolvare. 


Stephanie ascultase fiecare cuvânt citit de Katie Bishop, 
admițând în subconştient faptul că ea, Luke şi preşedintele 
erau primii oameni după mai bine de două sute de ani care 
auzeau relatarea. 

— E incredibil, rosti Katie. Am citit însemnările lui 
Madison. În parte, teza mea de doctorat s-a ocupat de el. 
Nimic din ce se scrie aici nu există în ele. 

lar Stephanie ştia motivul, căci Madison însuşi spusese 
că însemnările oficiale erau în plus faţă de jurnalul 
principal, ascuns undeva şi menit doar privirilor 
preşedinţilor. 

— Povesteşte-mi despre această idee a unei a doua 
convenţii, ceru Daniels. 

— S-a discutat mult pe tema asta. Câţiva delegaţi îşi 
făceau griji că urmau să le propună statelor din care 
făceau parte o soluţie de tipul „totul sau nimic”. Trebuie să 
ţineţi cont că au fost trimişi în Philadelphia doar ca să 
revizuiască Articolele Confederaţiei, nu să le anuleze pe 
acestea şi să o ia de la capăt cu altceva. 

— Şi atunci şi-au zis că o a doua convenţie ar rezolva 
problema? întrebă Luke. 

— Nu că ar rezolva-o, ci că ar face-o mai digerabilă. 
Constituţia lor ar fi fost supusă dezbaterii publice şi fiecare 
cuvânt din ea ar fi fost discutat. Dacă nu era ratificată, 
atunci planul de rezervă prevedea apelarea la o a doua 
convenţie şi rezolvarea punctelor în dispută. 

Preşedintele chicoti. 

— Asta era ca şi cum ar fi spus: Lăsați Congresul să 
rezolve problema. Pe calea asta obţii 535 de păreri diferite. 


În cele din urmă s-ar fi ajuns la compromis, dar în anul 
1787 ţara nu avea timp la dispoziţie. Lumea era extrem de 
dură pe atunci. Francezii, spaniolii şi englezii doreau să 
dăm greş. Abia aşteptau ocazia să ne lovească. 

— Convenţia trebuia să ia o decizie finală, zise Katie. 
Ştiau că exista o singură şansă de a face asta. Nu puteau 
amâna o decizie la nesfârşit şi n-au făcut-o. Ascultaţi ce 
scrie aici. 


DI SHERMAN prefera opţiunea ca unui stat să i se 
permită să plece dacă dorea asta. După ce tocmai scăpase 
de o tiranie opresivă prin vărsarea de mult sânge, nu 
nutrea nicio dorinţă de a crea un nou guvern opresiv din 
ghearele căruia să nu mai existe scăpare. Se îndoia că 
vreunul din state ar fi ratificat documentul dacă aşa ceva 
nu era permis. 


Col. MASON a fost de acord cu el şi a observat că 
statele, fiind situate diferit, trebuie formulată o astfel de 
regulă încât acestea să fie plasate pe un nivel cât de 
apropiat posibil. Statele mici ar fi mai înclinate să ratifice 
documentul dacă li s-ar permite acţiunea de retragere ca 
modalitate de control asupra oricărei opresiuni exercitate 
de statele mari. O astfel de rezervă acordată statelor ar 
acţiona similar ca un control asupra guvernului naţional, 
un control care ar limita tirania, de vreme ce un stat se 
poate retrage dacă dezacordurile dintre acel stat şi 
guvernul naţional devin atât de mari şi de perpetue, încât 
să genereze separarea. Altfel, o majoritate compusă din 
state ar fi putut impune minorităţii orice ar fi dorit. 


Col. HAMILTON a atras atenţia că nu ar trebui să existe 
o dependenţă prea mare sau prea mică de sentimentele 
populare. Controalele asupra altor ramuri ale guvernului 
ar fi doar palide dacă asocierea de state ar fi condamnată 
pe vecie. Tot el observă că niciun imperiu nu a durat la 
nesfârşit. Nici cel egiptean, nici cel roman, nici cel otoman, 
nici cel persan. Cu toate s-au destrămat, iar asta s-a 


întâmplat din pricina abuzurilor, a complexităţii, a 
dominaţiei, a inechităţii şi a stratificării. Şi-a exprimat 
convingerea că statele doar deleagă anumite puteri noului 
guvern naţional şi nu-şi deleagă suveranitatea. A crede 
altceva ar fi un rău de care toate statele s-ar plânge. 


— Aici dezbat o clauză de ieşire, zise Katie. O cale ca un 
stat să părăsească Uniunea. Subiectul nu a fost niciodată 
discutat înainte în contextul Convenţiei Constituţionale. 
Din tot ce am citit, subiectul nu a fost niciodată dezbătut în 
mod deschis. 

— Asta deoarece Madison nu l-a menţionat în 
însemnările lui oficiale, zise preşedintele. In plus, şi-a 
modificat restul memoriilor. A avut cincizeci şi trei de ani 
la dispoziţie ca să aranjeze acele însemnări şi să le facă să 
transmită mai departe ce dorea el. Habar nu avem ce s-a 
petrecut în realitate la acea convenţie. Ştim doar ceea ce 
Madison a vrut ca noi să ştim. Acum aflăm că a ascuns 
partea din care citim. 

— Aşadar, secesiunea ar putea să fie legală? întrebă 
Katie. 

— Spune-mi tu, replică preşedintele. 

— Ce citim acum este datat 15 septembrie 1787. 
Convenţia se terminase. Sesiunea finală a avut loc pe data 
de 17 şi a inclus ceremonia semnării. Fac toate astea la 
sfârşit, probabil ca să aplaneze temerile delegaților legate 
de posibilitatea ca statele lor să nu ratifice documentul. 
Pentru acei delegaţi, statele însemnau nişte entităţi 
importante. Poate chiar cele mai importante, mai 
importante decât populaţia. Aşa gândeau acei oameni. Abia 
în 1861 Lincoln a schimbat toate acestea. 

— Aşadar, ai citit primul lui discurs inaugural? întrebă 
Daniels. 

— Bineînţeles. Pentru Lincoln, statele nu au fost 
niciodată suverane. A spus că au fost create de Congresul 
Continental, nu de oameni. Statele nu aveau niciun sens 
pentru el. Credea că, odată realizat, orice contract 
constituţional între state era irevocabil. 


— Şi avea dreptate? 

— Jefferson şi Madison ar fi spus că nu. 

Stephanie zâmbi. Tânăra ştia ce spune. 

— Conform teoriei lor, statele existau cu mult dinainte 
de 1787, iar Congresul Continental nu avusese nicio 
legătură cu ele. Şi, apropo, au dreptate. Constituţia este în 
mod clar un document compact încheiat între state 
suverane. Prin ratificare, fiecare dintre ele delega anumite 
puteri guvernului federal ca agent împuternicit. Restul 
puterilor era rezervat oamenilor şi statelor. 
Amendamentele nouă şi zece au subliniat acest lucru. 
Conform lor, secesiunea nu numai că ar fi legală, ci de-a 
dreptul sacră. 

Preşedintele arătă înspre jurnal. 

— Deci ce au de spus Părinţii Fondatori în privinţa asta? 


DI L. MARTIN a apreciat că guvernul general ar trebui 
format pentru state, nu pentru indivizi. Ar fi în zadar să se 
propună vreun plan ofensiv conducătorilor statelor, a căror 
influenţă asupra oamenilor cu siguranţă ar împiedica 
adoptarea lor. 


Acest discurs a fost rostit cu multă largheţe şi 
considerabilă vehemenţă, aşa cum au procedat şi alţii. 


DI WILLLAMSON credea că, dacă ar fi fost posibil ca 
vreun adevăr politic să fie implementat pe bază de 
demonstraţie matematică, atunci acesta ar fi fost acela că, 
dacă statele au fost înainte suverane în mod egal, atunci 
era nevoie să rămână la fel de suverane şi acum. 


DI SHERMAN. Problema nu constă în drepturile care 
aparţin firesc oamenilor, ci în modul în care aceste 
drepturi pot fi în cel mai egalitar şi efectiv mod garantate 
în societate. Iar dacă unii renunţă la mai multe decât alţii 
ca să se obţină acest scop, nu mai poate exista loc pentru 
plângeri. A proceda altfel, a cere concesii egale din partea 
tuturor ar însemna generarea de pericole la adresa 


drepturilor unora, ar însemna sacrificarea scopului de 
dragul mijloacelor. Bogatul care intră în societate alături 
de sărac renunţă la mai multe decât săracul şi, cu toate 
astea, se bucură de aceleaşi măsuri de siguranţă cu un vot 
egal. Dacă el ar dispune de mai multe voturi decât săracul, 
proporţional cu poziţia lui superioară, drepturile săracului 
ar înceta imediat să mai fie sigure. Această idee a fost 
prevalentă la alcătuirea Articolelor Confederaţiei şi ar 
trebui să prevaleze şi acum. Cea mai bună protecţie în faţa 
tiraniei este dată de dreptul de a fugi de ea. Nu ar trebui 
să mai apară nevoia de o altă revoluţie. Nu ar mai trebui 
vărsat sânge. Dacă un stat nu mai doreşte să facă parte din 
această asociere, atunci ar trebui să aibă libertatea de a se 
retrage. 


Col. MASON a făcut următoarea observaţie: faptul că 
statele vor avea habar că noua asociere poate fi dizolvată 
atât de uşor poate fi în egală măsură de bun şi de rău 
augur. La fel ca în cazul unei căsătorii, pentru ca o uniune 
politică să reuşească trebuie să existe un element perpetuu 
sau posibilitatea ca una din părţile uniunii să aleagă să se 
retragă în loc să facă compromisuri sau să cedeze. A fost 
de acord că statul ar trebui să deţină dreptul de a pleca, 
însă acest drept ar trebui amendat prin conştientizarea 
eforturilor mari depuse în ultimele luni şi a planului măreț 
care a fost conceput. Statul trebuie să deţină o şansă la 
succes egală cu sau mai mare decât cea la eşec. 


DI MADISON a propus o soluţie. Un document semnat 
de toţi cei care sprijină noua constituţie şi care să afirme 
că statele au dreptul, în perpetuitatea lor, de a se retrage 
din uniune. A insistat ca un astfel de document să fie 
separat de vreme ce, dacă o astfel de prevedere ar fi în 
mod expres incorporată în documentul principal, 
ratificarea acestuia ar deveni improbabilă. Care ar fi 
sensul alcătuirii unei asociaţii dacă aceasta ar putea fi atât 
de uşor dizolvată. 

Mai mult, odată asocierea stabilită, dacă statele ar şti că 


se pot retrage cu uşurinţă, atunci forţunei asemenea 
uniuni ar fi fragilă în cel mai bun caz. În schimb, un acord 
separat ar fi întocmit în particular ca să demonstreze 
intenţia clară a delegaților legată de convingerea lor că 
orice stat rămâne suveran în toate aspectele. Documentul 
ar fi apoi înmânat generalului Washington pentru păstrare 
şi utilizare, aşa cum ar socoti el potrivit. Dorinţa 
fundamentală fiind aceea ca existenţa documentului să nu 
fie dezvăluită decât atunci când ar fi nevoie de asigurarea 
ratificării din partea unui stat sau pentru sancţionarea 
ulterioară a retragerii unui stat din asociere. Per 
ansamblu, el şi-a exprimat dorinţa ca fiecare membru al 
Convenţiei care ar mai fi putut nutri obiecţii să îşi alunge 
cu această ocazie orice îndoială legată de infailibilitatea 
documentului principal şi să-şi pună semnătura pe el. 


Apoi dl MADISON a iterat că documentul trebuie 
întocmit, semnat şi înscris cu următoarea formulă 
convenabilă: „Realizat în cadrul Convenţiei prin consensul 
unanim al statelor prezente la data de 15 septembrie - Ca 
mărturie pentru asta ne-am semnat mai jos cu numele 
noastre”. 


PATRUZECI ŞI ŞAPTE 
x 


Salzburg 


Salazar stătea în anticamera apartamentului, un etaj mai 
sus de apartamentul unde îl aştepta Cassiopeia. Era încă 
şocat de mărturisirea făcută de înger, şi anume că era 
însuşi Joseph Smith. Onoarea care îi fusese făcută îl 
copleşea prin greutate. Ajunsese să se bazeze pe emisar, 


însă acum, că ştia că era vorba de însuşi profetul Joseph, i 
se părea cu totul extraordinar. Se rugase timp de aproape 
o oră după dispariţia nălucirii înainte de a se culca pentru 
a-şi face obişnuitele patru ore de odihnă. Se întrebase ce 
urma, iar apelul telefonic pe care tocmai îl primise de la 
seniorul Rowan părea să ofere răspunsul la acea întrebare. 

— Pe aici s-au petrecut multe, zise Rowan. 

Salazar îl ascultă pe superiorul lui explicându-i ce 
descoperise în noaptea precedentă în Biblioteca 
Congresului. 

— A fost uluitor, zise Rowan. Lincoln însuşi a lăsat harta 
în carte. Tot ce bănuiam noi despre profetul Brigham s-a 
confirmat acum. Sunt convins că încă există ceea ce 
căutăm. 

Salazar auzea emoția din vocea lui Rowan, o stare 
extrem de rară pentru senator. 

— Harta este identică cu cea lăsată de Young în piatra 
de temelie, continuă Rowan. Cu excepţia faptului că harta 
lui Lincoln este marcată, în afara ultimului element. 
Bănuiesc că referirea la Romani 13:11 va umple acel gol. 

Salazar cunoştea pasajul. 


Și aceasta, fiindcă ştiţi în ce timp ne găsim, căci este 
Chiar ceasul să vă treziţi din somn; căci acum mântuirea 
este mai aproape de noi decât am crezut. 


— Vreo părere? întrebă Rowan. 

— Pasajul vorbeşte despre timp şi mântuire. 

Se duse la laptop şi tastă cuvintele „Lincoln” şi „romani” 
în motorul de căutare. Nu apăru nimic relevant în primele 
pagini. 

Salazar ştia că pasajul 13:11 din epistola către romani 
anunţa că drumul către mântuire se apropia de sfârşit. 
Venise vremea ca lumea să se pregătească. Noaptea se 
sfârşise de mult, iar ziua se apropia. Venea vremea 
descotorosirii de lucrarea păcătoasă a întunericului. 

Aşa că tastă „Lincoln” şi „timp”. 


5 Biblia, Ed. Institutului Biblic şi de misiune al B.O.R., 2005 (nitr.) 


Apărură alte site-uri neimportante, până ce ajunse la a 
patra pagină de căutări şi observă un titlu. „S-a descoperit 
secretul din ceasul lui Lincoln?” Apăsă pe link şi află că 
timp de 150 de ani circulase o poveste despre un soi de 
mesaj din vremea Războiului Civil ascuns în ceasul de 
buzunar al lui Lincoln. Acel ceas făcea parte acum dintr-o 
colecţie aflată la Smithsonian, Muzeul Naţional de Istorie 
Americană. Ca să răspundă zvonurilor, cu câţiva ani în 
urmă,  curatorii permiseseră deschiderea ceasului şi 
descoperiseră acolo un mesaj. 13 aprilie - 1861. Fort 
sumter a fost atacat de rebeli la data de mai sus. ] dillon. 
Slavă domnului că avem un guvern. 

Se părea că meşterul lucrase pe Pennsylvania Avenue, 
fiind singurul simpatizant din magazin al Uniunii. La data 
de 12 aprilie 1861, ziua în care fusese tras primul foc la 
Fort Sumter, omul repara ceasul cu mecanism englezesc, 
încastrat în aur, al lui Lincoln. Supărat, scrijelise acel 
mesaj al speranţei şi îl ascunsese în aparat. În secolele al 
XVIII-lea şi al XIX-lea, ceasornicarii profesionişti îşi 
înregistrau adesea munca efectuată în interiorul 
ceasurilor, însă în mod obişnuit astfel de mesaje erau 
văzute doar de alţi oameni din breaslă. Nimeni nu ştia dacă 
Lincoln avea habar de cuvintele ascunse în ceasul lui. 
Preşedintele achiziţionase obiectul în anii 1850 şi se 
presupunea că fusese primul lui deţinător. 

Salazar mai citi şi alte informaţii publicate pe site, 
conform cărora ceasul ajunsese la muzeu ca dar al 
strănepotului lui Lincoln, însă interesul îi fu stârnit de ceea 
ce scria la sfârşitul articolului. 


Ceasul fusese lucrat în Liverpool, de un fabricant 
necunoscut. Unele surse susțineau că nu funcţionase 
niciodată bine. Ceea ce nu era deloc surprinzător de 
vreme ce, odată capacul deschis, se vedea că ceasului îi 
lipseau pietrele de la rotiţele trei şi patru. Lincoln mai 
deținuse şi purta la el un model de ceas Waltham 
„Wm.Ellery”, mărimea 18, cu 11 pietre preţioase şi 
cheiţă, într-o carcasă vânătorească din argint. Şi acel 
ceas fusese donat muzeului Smithsonian, făcând parte 


din colecţia de istorie americană. 


Îi povesti lui Rowan ce descoperise. 

— Pe vremea lui Lincoln, un ceas fin, din aur, era un 
simbol al succesului, zise Rowan. Bunicul şi tatăl meu au 
avut câte unul. Şi Lincoln trebuie să fi avut aşa ceva, ca 
avocat de frunte din Illinois. 

Salazar dădu peste imagini ale lui Lincoln, probabil 
unele dintre cele mai vechi fotografii făcute, şi observă că 
în majoritatea era vizibil un lanţ de ceas. Căută apoi 
informaţii despre al doilea ceas şi află că acesta nu fusese 
niciodată deschis şi făcea acum parte dintr-o expoziţie 
itinerantă a muzeului Smithsonian cu tema Lincoln. 
Expoziţie care poposise acum în Des Moines, lowa. 

— Probabil crezi că şi în acel ceas este ascuns un mesaj? 
întrebă Rowan. 

— Lincoln şi-a ales cu grijă pasajul biblic. În epistola 
către romani există trei referiri distincte la timp. 
Mântuirea fiind aproape. Iar Lincoln purta zilnic ceasul. 

— În mesajul lui, zise Rowan, Brigham Young scria că 
Lincoln păstra cea mai importantă parte a secretului 
aproape de el zilnic. Cu două zile în urmă aş fi zis că toate 
astea sunt deplasate. Însă nu mai e cazul acum. Se pare că 
atât fratele Brigham, cât şi domnul Lincoln erau 
îndrăgostiţi de misterele lor. Poţi face un drum până în 
Iowa ca să vezi cu ochii tăi? 

— Ar putea fi necesar ca acel ceas să fie furat. 

— În mod normal aş spune nu, dar ne apropiem de un 
punct critic şi avem nevoie repede de răspunsuri. Fă orice 
e nevoie. Dar ai mare grijă. 

Salazar înţelese. 

— Dacă se dovedeşte o fundătură, rosti Rowan, ne vom 
regrupa în Salt Lake şi vom decide ce avem de făcut mai 
departe. 

Salazar renunţă să-i facă senatorului o sinteză a celor 
petrecute în noaptea precedentă în Austria, spunând doar 
că îşi dăduse seama în mod clar că americanii erau extrem 
de concentrați asupra aceea ce căutau. 


— Deşi încă nu sunt lămurit cât de multe ştiu, încheie el. 
— Cred că pot descoperi asta de aici, replică Rowan. Nu 

mai e nevoie să te ocupi de ei. Te poţi strecura neobservat? 
— O să fiu în avion în mai puţin de două ore. 


x 


Cassiopeia stătea în linişte. Ce urma să se mai întâmple? 
Cât de rea putea deveni situaţia? O bătaie uşoară în uşă o 
readuse la realitate. Deschise uşa, îl văzu pe Josepe în prag 
şi îl invită înăuntru. 

— Trebuie să plecăm, anunţă el. 

Ea sesiză imediat acel plural. g 

— Trebuie să mă duc în Statele Unite. In Iowa. 

Ea nu fusese niciodată acolo. 

— De ce? 

— E vorba de proiectul ăla pentru seniorul Rowan 
despre care ţi-am povestit. In Iowa se găseşte un artefact 
pe care trebuie să-l examinez. Salazar ezită. S-ar putea să 
fie nevoie să fur obiectul, doar temporar, ca să poată fi 
cercetat. 

— Nu mă deranjează. 

El păru surprins de complicitatea ei. 

— Furtul e un păcat, zise Salazar. 

— Ai spus că-l împrumuţi doar pentru scurtă vreme. 
Presupun că va fi înapoiat? 

El încuviinţă. 

— Atunci nu e un furt. 

— Seniorul Rowan spune că e o necesitate. Această 
misiune este extrem de importantă. Aşa cum ai văzut, 
americanii încearcă să ne oprească. Aşa că trebuie să 
plecăm rapid şi cu mare discreţie. _ 

Cassiopeia se gândi la Cotton. În mod cert acesta nu 
avea să renunţe. Şi nici Stephanie. Nici la ea nu era chip să 
dea înapoi. 

— Îţi spun mai multe în timpul zborului, zise el. Promit. 
E vorba de o altă Mare Călătorie. Poate cea mai mare 
călătorie pe care au făcut-o sfinţii vreodată. Mai 


emoţionantă decât îţi poţi imagina. 

Prima Mare Călătorie avusese loc în 1847. Fuseseră 
folosite căruţe, căruţuri de mână şi, pentru mulţi, doar 
propriile picioare pentru un drum de peste 1600 de 
kilometri spre vest. Itinerariul, de-a lungul malului nordic 
al râului Platte, peste platoul continental, prin valea râului 
Sweetwater, apoi prin bazinul Salt Lake, devenise 
cunoscut cu numele de Poteca Mormonilor. Tatăl ei îi 
vorbise de multe ori despre asta cu mare respect. Intre 
1847 şi 1869, peste 70000 de credincioşi luaseră parte la 
acea călătorie şi fiecare dintre ei fusese considerat a fi un 
pionier. 

Salazar îi prinse cu blândeţe mâna. 

— Şi noi suntem pionieri. Dar într-o manieră nouă şi 
emoţionantă. Îţi povestesc totul pe drum. 

O atrase în braţele lui şi o sărută. 

Ea simţi intensitatea sărutului. 

— Te iubesc, rosti el. 

Privirea îi confirma spusele. 

— Te iubesc de când eram tineri, continuă el. 
Despărțirea noastră mi-a frânt inima. Dar am respectat 
decizia ta. Trebuie să-ţi mărturisesc ceva. Păstrez o 
fotografie cu noi în casa mea din Spania. Am descoperit-o 
cu câţiva ani în urmă, după moartea soţiei mele. Când 
inima mea era pustie şi tristă, am descoperit că acea poză 
îmi aducea bucurie. 

Oare de ce fiecare bărbat care se arăta interesat de ea 
venea la pachet cu o grămadă de probleme? Totul începuse 
cu Josepe şi religia lui, continuase cu un lung şir de 
peţitori, cu toţii minunaţi dintr-un anumit punct de vedere 
şi îngrozitori din altele. Acum Cassiopeia părea să fi 
parcurs ciclul complet. Ajunsese înapoi la începuturi. În 
parte îi păsa de acel bărbat, în parte simţea repulsie. Şi nu 
era deloc sigură care parte era mai importantă. 

Însă trebuia să descopere. 

— De această dată nu te voi forţa să alegi, zise el. Poţi 
decide când vrei şi cum vrei. Lecţia asta am învăţat-o de 
mult. 


Cassiopeia aprecie vorbele din mai multe puncte de 
vedere. 

— Mulţumesc. 

— Am nevoie de ajutorul tău, zise el. 

— Mă bucur că ai suficientă încredere în mine ca să mă 
incluzi această călătorie. Nu te voi dezamăgi. 

El zâmbi. 

— Niciodată n-ai făcut-o. 


PATRUZECI ŞI OPT 
x 


Salzburg 


Malone se afla la o sută treizeci de metri deasupra 
oraşului, pe colina plină de conifere cunoscută sub numele 
de M6nchsberg. Aerul era rece, iar respiraţia i se înălța în 
fuioare albe. În dreapta lui străjuia carcasa cenuşie a 
Hohensalzburgului, iar în stânga muzeul local de artă 
modernă, îmbrăcat în marmură albă în stil minimalist. 
Dincolo de muzeu se găsea Mnchstein, un fost castel, 
ajuns acum hotel de lux. Razele soarelui de dimineaţă îi 
scăldau ferestrele strălucitoare în nuanţe luminoase de 
roşu, auriu şi galben. Cunoştea acea movilă de stâncă, 
alcătuită din piatră de râu stratificată de-a lungul erelor 
geologice şi predispusă la prăbuşire în caz de avalanşe. Un 
astfel de fenomen, petrecut în secolul al XVII-lea omorâse 
câteva sute de orăşeni în timpul somnului. Astăzi existau 
inspectori care să se asigure că peretele de piatră rămânea 
sigur, iar Malone zărise deja lucrătorii îndreptându-se spre 
muncă, pe când urca drumul spre culme. 

Se trezise devreme şi plecase din hotel, apropiindu-se cu 
precauţie de Goldener Hirsch. Undeva sus de tot, ascuns 
printre copacii de pe platoul Mânchsberg, zărise un individ 
care stătea de pază. La început crezuse că e doar o altă 
persoană care se trezise devreme, însă când constatase că 


acea siluetă micuță nu se mişca de pe loc îşi dădu seama 
că era vorba de unul din daniţi, care hotărâse să se 
folosească de colină ca să supravegheze zona. 

Goldener Hirsch se găsea chiar sub culme, având 
intrarea spre îşi croiau drum pe lângă oraşul vechi, 
exclusiv dedicat pietonilor. Malone presupunea că danitul 
celălalt supraveghea a doua intrare în hotel, dinspre 
Getreidegasse. 

Castanii şi arbuştii înalţi formau un acoperiş compact 
deasupra lui, punându-l la adăpost de eventuale priviri 
curioase. Urcase acolo folosind aceeaşi cărare ca în 
noaptea precedentă, înconjurând fortăreaţa şi traversând 
pe jos distanţa de câteva sute de metri până în vârful 
culmii. Sub el, tăiat direct în stâncă, se găsea Sigmundstor, 
un tunel lung de circa o sută şi treizeci de metri, cu porţi 
elaborate în stil baroc la ambele intrări. Maşinile vuiau 
prin intrarea din partea culmii unde se afla Malone, 
oprindu-se din când în când la câte un semafor montat 
chiar în faţa Goldener Hirsch. 

În jurul lui se vedea o zonă aparent sălbatică, în realitate 
bine toaletată, compusă din copaci, iarbă şi arbuşti. 
Malone reuşise să se apropie la mai puţin de cincisprezece 
metri de danit şi ajunsese suficient de aproape de 
marginea vârfului stâncos, ca să vadă şi ce se petrecea 
dedesubt. Cu siguranţă că toate cele întâmplate în noaptea 
precedentă îl speriaseră pe Salazar, aşa că probabil 
individul nu mai era dispus să rişte nimic şi le dăduse ordin 
oamenilor lui să fie pregătiţi pentru orice. Malone încă nu- 
şi dădea seama ce se petrece în realitate, însă oricum 
chestia asta nu mai conta. 

Adevărata problemă era Cassiopeia. 

Vizita ei îl tulburase. 

Cassiopeia nu mai era la fel ca înainte. 

Ultima dată când fuseseră împreună, adică cu trei 
săptămâni în urmă, totul fusese diferit. Îşi petrecuseră 
weekendul în Avignon, bucurându-se de acel oraş vechi şi 
mâncând la diverse cafenele care se înşirau de-a lungul 
străzilor pietruite. Stătuseră într-un han pitoresc, care 


avea o terasă de fier ce oferea o privelişte uluitoare asupra 
fostului castel papal. Totul fusese minunat. Exact ca în alte 
ocazii când îşi petrecuseră timpul împreună, feriţi de orice 
criză. 

Poate că asta era, de fapt? 

Prea multe crize. 

Putea înţelege aşa ceva. Ca şi el, Cassiopeia părea să 
înflorească dacă avea parte de aventură. 

Dar cu ce pret? 

Se lipi mai bine de trunchiul unui castan masiv. Danitul 
continua să se uite atent în jos. Şi Malone aruncă o privire 
asupra oraşului, pregătindu-se pentru o nouă zi 
aglomerată. Salzburg era un oraş al pietonilor, fiecare 
dintre aceştia părând a nu avea timp la dispoziţie pentru 
plimbări leneşe. 

O sirenă se auzi în depărtare. 

Malone zări podul pietonal care lega peste râu oraşul 
vechi de cel nou. Ştia prea bine ce împodobea balustradele 
de susţinere ale podului. Mici lacăte, de toate formele şi 
mărimile, prinse strâns de gardurile de metal. Pe fiecare 
lacăt era scrijelită o formă oarecare de afecţiune care 
semnifica unirea a doi oameni. De obicei era vorba de 
iniţiale îmbinate şi înconjurate de inimi. Sute de simboluri 
de iubire. O tradiţie locală. Aşa cum indivizii din Sud 
scrijeleau inimi pe copaci. 

Nu  înţelesese niciodată astfel de exprimări de 
sentimente... până recent. 

Malone simţea o uşoară stânjeneală cuplată cu un fior de 
mânie. Se bucura că era singur, căci nu era într-o 
dispoziţie prea veselă. Era înconjurat de o tăcere 
binecuvântată. Îi plăcea să creadă că nu era o persoană 
cinică. Mai degrabă pragmatică. 

Dar poate că, până la urmă, era doar un prost. 

Îşi înfipse mâinile în buzunarele hainei. 

O zări pe Cassiopeia ieşind din hotel. 

Apoi dădu cu ochii şi de Salazar. 

În spatele lor veneau doi angajaţi ai hotelului cărându-le 
bagajele. 


O maşină răsări pe stradă şi opri pe unul dintre locurile 
de parcare goale de lângă hotel. 

Cei doi urcară. 

Auzi muget de motor de maşină în apropiere şi zări un 
Audi de culoare deschisă străbătând aleea care traversa 
pădurea. Era posibil să ajungi în vârf cu automobilul 
dinspre capătul îndepărtat al culmii, cel care dădea înspre 
suburbiile estice ale oraşului. Malone se folosi de copac ca 
să nu-şi trădeze prezenţa şi îl văzu pe danitul care stătea 
de pază luând-o la fugă spre automobil. 

Tânărul se urcă în Audi, care se îndepărtă în viteză. 

Se părea că toată lumea pleca. 

Deloc surprinzător. 

Tocmai de aceea Malone îşi pregătise şi el bagajul la 
hotel. 


x 


Stephanie aşteptă ca Danny Daniels să digere cele citite 
de Katie. Implicaţiile treceau dincolo de orice îndoială. 
Părinţii Fondatori concepuseră în mod expres o modalitate 
ca un stat să se retragă din Uniune dacă acel stat dorea 
asta. Insă fuseseră isteţi şi nu induseseră actul în 
Constituţie. În schimb, realizaseră un acord separat care 
putea fi folosit, la nevoie, pentru a uşura greutăţile pe care 
un stat semnatar al Constituţiei le-ar putea avea din 
pricina pierderii suveranităţii. 

Ce spusese Curtea Supremă în cazul Texas vs White? 

Ca atare, concluzia noastră este că statul Texas a 
continuat să fie stat şi un stat al Uniunii, fără a fi afectat 
de tranzacțiile la care ne-am referit. lar această concluzie, 
conform judecății noastre, nu se află în conflict cu niciun 
act şi nicio declaraţie a vreunui departament al guvernului 
naţional. 

Numai că lucrurile nu stăteau aşa. 

Conflictul era direct cu Părinţii Fondatori înşişi. 

— Întreaga convenţie a fost ţinută în secret, zise 
preşedintele. Au schimbat totul în spatele uşilor închise, 


mergând împotriva tuturor intenţiilor iniţiale pentru care 
se strânseseră acolo. Ca şi cum nu era suficient de rău, au 
mai făcut şi chestia asta. 

— Războiul Civil a fost îndurat pentru nimic, zise Katie. 
Toţi oamenii ăia au murit de pomană. 

— Cum adică? întrebă Luke. 

— E simplu, răspunse preşedintele. Lincoln a hotărât că 
Uniunea era eternă. Că nu o poţi părăsi. Fără discuţii, fără 
dezbateri. El însuşi a luat decizia. Apoi a dus un război ca 
să-şi demonstreze punctul de vedere. Însă ghiceşte ce. De 
fapt, statele pot părăsi Uniunea. Nu e veşnică. Iar asta are 
logică. N-am crezut niciodată că fondatorii au croit o 
Uniune care să nu poată fi niciodată dizolvată. Tocmai 
luptaseră împotriva totalitarismului. De ce ar fi creat o 
nouă versiune a acestuia? 

Stephanie puse întrebarea la care ştia că se gândea şi 
Danny. 

— Lincoln avea habar de asta? 

— Mary Todd părea să creadă că da. 

Amintindu-şi de scrisoarea fostei prime-doamne către 
Ulysses Grant, Stephanie fu de acord cu preşedintele. 

Supărarea lui în timpul războiului a fost profundă. Am 
socotit-o întotdeauna o consecinţă a faptului că era 
comandant-şef însă odată mi-a spus că era din pricina 
mesajului. 

— Cu toate astea, a dus războiul până la capăt, zise ea. 

Daniels ridică din umeri. 

— Ce alternativă avea? Fie războiul, fie închiderea ţării. 

— Ar fi trebuit să lase poporul să hotărască. 

— Jurnalul ăsta este inutil, spuse Katie. 

Daniels încuviinţă. 

— Ai priceput bine. Este un punct pornire start bun, 
arată intenţie, dar nu este suficient pentru cineva care 
vrea să demonstreze ceva. Ca să demonstrezi dincolo de 
orice îndoială că secesiunea este legală, e nevoie de ceea 
ce s-a semnat acolo. 

Privirea preşedintelui rostea tăcută aceeaşi idee la care 
se gândea Stephanie. 


Și totul a fost trimis lui Brigham Young. 

Se întoarse către Luke. 

— lar noi o să descoperim actul. 

— Unde să caut? 

În acea clipă telefonul lui Stephanie vibră. 

Verifică ecranul. 

— Trebuie să preiau apelul. E Cotton. 

Se ridică să iasă. 

— la-o şi pe ea cu tine, zise preşedintele, arătând înspre 
Katie. Vreau să vorbesc cu nepotul meu între patru ochi. 


x 


Malone îşi ţinea iphone-ul într-o mână şi se sprijinea de 
zidul unei clădiri cu cealaltă. Coborâse de pe Monchsberg 
şi se înapoiase la hotel, după care luase un taxi până la 
aeroport. Fusese destul de sigur că Salazar pleca în acea 
zi. Însă nu ştia prea bine destinaţia. 

— Cassiopeia şi Salazar au plecat, o anunţă el pe 
Stephanie. 

— Nu m-a sunat ca să mă anunţe. 

— E ofticată. Cred că a înnebunit de tot. 

Îi relată ce se întâmplase în cursul vizitei ei de la hotel. 

— Am minţit-o, zise Stephanie. Nu i-am spus nimic de 
tine. 

— Iar ea în mod clar n-a apreciat asta. 

— N-am timp să-mi fac griji în privinţa sentimentelor ei. 
Trebuie să rezolvăm problema şi avem nevoie de ajutorul 
tău. 

— Ei nu-i pasă nici cât negru sub unghie de problema ta. 
Totul se învârte în jurul ei şi al dragului de Josepe. Sau cel 
puţin aşa par să stea lucrurile. A reuşit să-şi croiască drum 
spre inima lui. Îi recunosc acest merit. Însă nu sunt deloc 
sigur că are habar ce să facă mai departe. Cred că a luat-o 
razna. 

— Cotton, nu-mi permit ca ea să devină vedetă acum. 
Am nevoie de oameni care să lucreze în echipă. 

— Mă gândesc să mă duc acasă. 


Aşa şi era. Nu era lupta lui şi simţea nevoia să se 
retragă. 

— Salazar practic a recunoscut în faţa mea că l-a omorât 
pe omul tău. Nu cred că şi Cassiopeia a auzit asta. Dacă a 
auzit, atunci mintea ei a luat-o rău razna. Cred că merge 
orbeşte înainte. Nu vrea să creadă că tipul e periculos. 
Vrea ca eu să dispar. În acest moment. 

— Încotro se îndreaptă Salazar? 

Stephanie îl cunoştea foarte bine pe Malone şi ştia că nu 
ar fi sunat-o înainte de a avea răspunsuri la toate 
întrebările ei. Se folosise de legitimaţie în interiorul 
terminalului de plecări de la aeroport şi obținuse planul de 
zbor al lui Salazar. 

— Des Moines, lowa. 

— Pardon? 

— Asta a fost şi reacţia mea. Nu e o destinaţie obişnuită. 

— Trebuie să rămâi în joc, spuse Stephanie. 

Malone nu avea chef de aşa ceva. 

— Salazar mi-a spus că totul are legătură cu ceva 
denumit Profeţia Calului Alb. Trebuie să afli despre ce e 
vorba. 

— De ce am senzaţia că tu ştii deja? 

Malone ignoră comentariul ei şi întrebă: 

— Unde e înfumuratul? 

— ÎI trimit în Iowa imediat ce terminăm conversaţia. 

— Ar trebui să mă duc acasă. 

— A fost greşeala mea să implic amatori. Credeam, pe 
baza experienţelor trecute, că o femeie precum Cassiopeia 
poate gestiona situaţia. De fapt, la momentul acela, era 
singura care o putea face. Însă lucrurile s-au schimbat. 
Salazar e periculos. Şi, aşa cum spui şi tu, Cassiopeia nu 
mai gândeşte limpede. 

— Stephanie, vine o vreme când trebuie să laşi lucrurile 
în voia lor: Cassiopeia vrea să se ocupe de situaţie în felul 
ei. Las-o în pace! 

— Nu pot, Cotton! 

Tonul vocii ei se înălţase. Nefiresc de sus. 

Malone se gândise toată noaptea la această decizie. 


Urcase pe culmea stâncoasă ca să-şi descarce frustrările 
cu ajutorul unuia dintre daniţi. Planul lui fusese acela de a- 
l snopi în bătaie pe tânăr, încercând astfel să stoarcă de la 
el toate informaţiile de care avea nevoie, însă plecarea 
intempestivă a lui Salazar pusese frână acestui impuls. l-ar 
fi fost extrem de uşor acum să ia un zbor înapoi spre 
Copenhaga, unde să se reapuce de vândut cărţi, aşteptând 
să vadă dacă avea să mai fie sunat vreodată de Cassiopeia 
Vitt. 

Sau putea rămâne în joc... dând naibii dorinţele 
Cassiopeii. 

— O să am nevoie de un zbor rapid către Iowa. 

— Stai pe loc, zise Stephanie. Vine imediat un avion să 
te ia. 


x 
PARTEA 
A PATRA 


PATRUZECI ŞI NOUĂ 
x 


Washington, D.C. 


Luke aştepta tăcut prima mutare a unchiului Danny. 

— Ce-ai mai făcut? întrebă preşedintele. 

— Asta-i tot ce poţi? 

— Vorbesc regulat cu maică-ta. Mi-a spus că o duce 
bine. Mă bucur să aud asta. 

— Dintr-un motiv care îmi scapă, mama te place, replică 
Luke. 

— Poate pentru că nu ştii chiar totul despre toate. 

— Ştiu că tata te socotea un nemernic şi, apropo, asta e 
şi părerea mea despre tine. 

— Vorbeşti oribil cu un om care te-ar putea concedia 
instantaneu. 

— Ca şi cum mi-ar păsa de ceea ce faci. 

— Semeni atât de mult cu el că mă trec spaimele. Fraţii 
tăi seamănă mai mult cu mama ta. Însă tu... Unchiul Danny 
întinse un deget spre el. Tu eşti copia lui fidelă. 

— Ăsta e cel mai drăguţ lucru pe care mi l-ai spus 
vreodată. 

— Nu sunt chiar aşa de rău pe cât crezi tu. 

— Eu nu cred absolut nimic despre tine. 

— Ura asta provine din ceea ce a păţit Mary? 

Nu mai avuseseră niciodată o astfel de conversaţie. 
Singura fiică a lui Danny, Mary, verişoara lui Luke, murise 
de mică într-un incendiu, iar tatăl ei nu fusese în stare să o 
ajute cu nimic în vreme ce auzea cum îl implora să o 
salveze. Focul pornise de la o scrumieră în care Danny 
lăsase un trabuc. Mătuşa lui Luke, Pauline, îşi rugase 


mereu soţul să nu fumeze în casă, însă Danny, fiind Danny, 
o ignorase şi procedase doar aşa cum crezuse el de 
cuviinţă. Mary se odihnea în locurile de veci ale familiei, 
printre pinii înalţi din Tennessee. A doua zi după moartea 
fetei, Danny participase la o şedinţă de consiliu orăşenesc, 
ca şi cum nu s-ar fi întâmplat nimic. Apoi ajunsese primar, 
senator al statului, guvernator şi, în cele din urmă, 
preşedinte. 

— N-a fost niciodată la mormântul copilei, povestise 
tatăl lui Luke de multe ori. 

Mătuşa Pauline nu îşi iertase niciodată soţul, iar după 
tristul eveniment căsătoria lor devenise doar de faţadă. 
Nici tatăl lui Luke nu îl iertase vreodată pe Danny. Pentru 
trabuc şi cu siguranţă pentru indiferenţă. 

— Te-ai descurcat bine în noaptea asta, îi zise Danny. 
Vreau să ştii că am încredere în tine. 

— Isuse, o să dorm mai bine ştiind asta. 

— Eşti doar un cocoşel înfumurat, ştiai? 

Tonul vocii preşedintelui se ridicase cu câteva note, iar 
chipul îi devenise aproape imobil. 

— Poate că de la tine moştenesc trăsătura asta. 

— Contrar celor pe care le-ai putea crede, l-am iubit pe 
tatăl tău şi el m-a iubit pe mine. Am fost fraţi. 

— Tata credea că eşti un dobitoc. 

— Chiar eram. 

Replica îl şocă pe Luke. Şi cum părea să fie noaptea 
confesiunilor, întrebă: 

— De ce există un loc în inima mamei pentru tine? 

— Am fost primul ei iubit. 

Nu ştiuse asta. 

— M-a lăsat baltă pentru tatăl tău. Danny râse. Mereu i- 
a plăcut asta. Şi, ca să fiu sincer, mi-a plăcut şi mie. Era 
mult prea bună pentru mine. 

Luke era de acord, însă reuşi să-şi ţină gura. 

— Regret cele întâmplate între mine şi tatăl tău. Regret 
în general ce s-a ales de viaţa mea. Mi-am pierdut fiica. 
Preşedintele făcu o pauză. Însă cred că a venit vremea ca 
nepotul meu să înceteze să mă mai urască. 


— Ai vorbit cu fraţii mei? 

— Nu. Am început cu tine. 

— Te-ai dus la mormântul lui Mary? 

Unchiul îl privi cu intensitate. 

— Încă nu. 

— Şi nu crezi că e o problemă aici? 

Tensiunea plutea în încăpere. 

— Am pierdut totul în acel incendiu, zise Danny, cu o 
voce brusc joasă şi distantă. Toate fotografiile. Toate 
amintirile. S-au transformat în cenuşă. 

— Şi tu te-ai comportat ca şi cum nimic nu s-ar fi 
întâmplat. 

Preţ de câteva clipe, între ei se lăsă tăcerea. Apoi Danny 
zise: 

— Nu mi-a mai rămas decât o imagine a ei pe care o am 
în minte. 

Luke nu mai ştia ce să spună. 

Ochii preşedintelui luceau. 

Luke nu-l văzuse niciodată emoţionat pe omul din faţa 
lui. 

Danny îşi vâri o mână în buzunarul de la pantaloni şi 
scoase de acolo un plic împăturit, pe care i-l dădu 
nepotului. Pe partea din faţă stătea scris cu cerneală 
albastră: Pentru fiii mei. 

Scrisul de mână al tatălui lui Luke. 

Danny păru să-şi vină în fire şi se ridică. 

— Mi-a dat asta chiar înainte să moară şi mi-a spus să 
transmit plicul mai departe băieţilor lui... atunci când voi 
socoti că a venit vremea. 

Preşedintele porni către uşă. 

Luke se uită după bărbatul masiv care deschise uşa, apoi 
o închise după el. 

Se holbă la plicul împăturit. 

Indiferent ce se găsea înăuntru fusese scris cu cel puţin 
treisprezece ani în urmă. În prima secundă îi trecu prin 
minte că ar fi trebuit să citească mesajul în prezenţa 
fraţilor lui, însă nu putea aştepta atât de mult. Unchiul 
Danny ştiuse că el urma să vină acolo în noaptea aceea şi 


părea să fi ales special momentul ca să dea plicul mai 
departe. 

Netezi pliurile de hârtie şi deschise plicul sigilat. Văzu 
înăuntru o singură foaie de hârtie, scrisă de mână de către 
tatăl lui. 

Inspiră adânc şi începu lectura. 


Ca sfârşitul să vină în pace şi noi să ne putem lua 
rămas-bun, am hotărât să fac această dezvăluire de 
dincolo de mormânt. 

Aproape întreaga mea viaţă eu şi fratele meu am 
fost diferiți. Nu ne-a separat doar vârsta, au fost şi 
multe alte lucruri. Nu am avut niciodată o legătură 
strânsă, aşa cum ar trebui să existe între fraţi. Ce s- 
a întâmplat cu Mary şi reacţia mea la durerea lui 
Danny au generat multă suferinţă în această familie. 
Unchiul vostru poate fi dur. Uneori crud de-a 
dreptul. Insă asta nu înseamnă că nu simte nimic. 
Oamenii îşi manifestă durerea în feluri diferite. Felul 
lui a constat în ignorarea durerii. Eu am greşit 
nepermițându-i să fie el însuşi. Vreau să ştiţi cu toții 
că Danny şi cu mine am făcut pace. El ştie de boala 
mea şi, împreună, am plâns când ne-am dat seama 
ce dezastru am făcut din vieţile noastre. Vreau să 
ştiţi că e fratele meu, îl iubesc şi vreau ca şi fiii mei 
să-l iubească. Nu are copii şi nu va mai avea 
niciodată. Nici măcar nu pot înţelege pierderea 
cumplită pe care a suferit-o el. L-am învinovăţit şi el 
m-a urât. Insă ceea ce s-a întâmplat a fost doar un 
accident. Am greşit gândind altfel. Ne pare rău 
amândurora pentru ceea ce am făcut şi ne-am iertat, 
aşa cum ar trebui să procedeze fraţii. Mi-a spus că 
nu există secundă din zi în care să nu se gândească 
la Mary. Durerea asta nu-l va părăsi niciodată. Ca 
atare, fiii mei, haideţi să nu îi punem în cârcă şi 
durerea noastră! Fiţi buni cu unchiul vostru! Are 
nevoie de voi, deşi probabil că nu o va recunoaşte 
niciodată. Aşa că faceţi asta pentru mine. 


Din ochii lui Luke începură să curgă lacrimi. 

Tatăl lui avea dreptate. 

Lumea habar n-avea de suferinţele lui Danny Daniels. 
Ţinuse mereu totul în el. Cumva Luke sesizase că 
Stephanie ştia ceva, dar ei doi nu discutaseră niciodată 
subiectul. 

Danny se confruntase cu chestii extrem de dure. 

Şi, într-adevăr, fiecare dintre noi se descurcă în felul 
propriu cu durerea. 

Se simţea ca un idiot. 

Sau, mai exact, ca un fiu certat de tatăl lui. 

— Am reuşit, şopti el în direcţia paginii. M-am descurcat. 
Aşa cum ai vrut tu. 

Lacrimile se înmulţiră. 

Nu plânsese de multă vreme. 

Ţinu scrisoarea strâns, ştiind că hârtia aceea fusese 
atinsă de tatăl lui. Era ultima legătură fizică pe care urma 
să o mai aibă vreodată cu el. Însă îşi dădea seama ce 
dorise să spună tatăl lui. Existau încă membri în viaţă ai 
familiei Daniels cu care toţi aveau legătură. 

Neînţelegerile îi ţinuseră departe. 

Însă aşa ceva trebuia să înceteze. 

Fiii datorau supunere tatălui lor. 

— O să fac ce spui, rosti el încet. Promit. O să facem 
exact aşa cum spui tu. 


CINCIZECI 
x 


7.30 A.M. 


Rowan cobori din taxi la adresa 9900 Stoneybrook Drive 
şi plăti cursa şoferului. Îl aşteptau patru colegi, fiecare 
reprezentând câte unul dintre cele patru districte 
legislative din cadrul statului Utah. El era cel de-al cincilea 


reprezentant şi lucra în Senat. Cel de-al şaselea 
congresmen, coleg senator cu el, nu făcea parte din plan, 
căci alegerea acelui om cu şase ani înainte se dovedise un 
dezastru. Toţi cinci erau sfinţi, iar Rowan era membru de 
frunte al delegaţiei şi al Bisericii. Senatorul purta un 
pardesiu închis cu nasturi de sus până jos, însă aerul tare 
al dimineţii era mai degrabă înviorător decât neplăcut. 
Convocase şedinţa printr-un mesaj electronic trimis la 
primele ore ale zilei după ce se întorsese de la Biblioteca 
Congresului. 

Stăteau în faţa templului din Washington D.C., un 
edificiu măreț, îmbrăcat în marmură albă de Alabama şi 
împodobit cu şase turle aurii. Clădirea se afla la 16 
kilometri nord de Capitoliu. Cu dimensiunile şi forma ei 
aparte, construcţia, aflată în mijlocul a 52 de acri de 
pădure, devenise un reper pentru capitală şi era uşor de 
zărit în peisajul din Maryland de fiecare dată când 
senatorul decola sau ateriza de pe aeroportul Reagan 
National. 

Cei cinci se salutară şi porniră către un iaz şi o fântână 
care străjuiau intrarea principală. Rowan alesese locul 
acela deoarece ştia că nimeni nu avea să fie acolo atât de 
devreme într-o dimineaţă de vineri. Clădirea era încuiată. 
Ceea ce era foarte convenabil. Aveau să discute afară, la 
doi paşi de casa Domnului, astfel încât să poată auzi toţi 
profeţii. Atât Senatul, cât şi Camera aveau şedinţe în acea 
zi, însă apelul de participare nu avea să se facă auzit decât 
peste două ore. 

— Suntem aproape de final, le spuse el, înfrânându-şi 
emoția. În sfârşit se întâmplă. Trebuie să ştiu că suntem 
pregătiţi în Salt Lake. 

— Am verificat, replică reprezentantul districtului patru. 
Numărătoarea nu s-a schimbat. Dispunem de 95 din 104 
voturi, Senat şi Camera Reprezentanţilor, în favoarea 
secesiunii. 

Ce urma să se întâmple trebuia executat cu precizie. 
Utah avea să fie cazul de test, cu scopul de a răsturna 
precedentul legal Texas vs White din 1869. Bătălia urma să 


fie purtată în întregime la Curtea Supremă a Statelor Unite 
şi ultimul lucru de care avea nevoie senatorul era ca vreo 
eroare minoră de procedură să blocheze atacul. Această 
bătălie se referea la un stat care părăseşte Uniunea, nu la 
un vot de ici sau de colo care fusese corect dat. 

— Şi guvernatorul? Încă susţine cauza? 

— Categoric, răspunse reprezentantul districtului doi. 
Am discutat pe îndelete cu el. E la fel de sătul ca şi noi. 

Ştia ce însemna asta. Reformismul nu funcţiona. 
Alegerile nu ofereau posibilităţi reale de alegere, iar 
alternativele terţe nu aveau nicio şansă de succes. 
Revoltă? Revoluţie? Guvernul federal le-ar fi zdrobit pe 
oricare. Singura modalitate logică de a aplica o schimbare 
de durată consta în secesiune. O astfel de cale oferea o 
soluţie directă pentru ca un stat să îşi poată recâştiga 
măcar o fărâmă de control asupra propriul destin. 
Mişcarea nu era violentă - o respingere paşnică a unor 
politici şi practici socotite inacceptabile - şi se potrivea 
felului american de a fi. În definitiv, exact aşa procedaseră 
Părinţii Fondatori cu Anglia. 

Rowan privi templul. 

Şaisprezece mii de metri pătraţi sub acoperiş. Şase 
încăperi de hirotonire. Paisprezece încăperi de ceremonii. 
Exteriorul alb simboliza puritate şi iluminare. Unele pietre 
fuseseră şlefuite la o grosime de doar un centimetru, fapt 
care permitea luminii solare strălucitoare să treacă prin 
ele către interior în anumite momente ale zilei. 

Rowan iubea acel loc. 

— A fost întocmită deja o lege şi e pregătită pentru 
legislativul statal, zise un alt congresmen. Prin ea se va 
cere retragerea statului Utah din Uniune şi un referendum 
popular imediat care să o întărească. Va exista opoziţie, 
însă majoritatea covârşitoare a legislativului va vota 
pentru ea. 

Iar termenii aveau să fie rezonabili. 

Legea secesiunii avea să recunoască faptul că existau 
proprietăţi federale în cadrul statului pentru care trebuia 
oferită despăgubire, dintre care cele mai importante erau 


marile proprietăţile imobiliare federale. Era posibil ca unii 
cetăţeni ai statului să nu dorească să facă parte din noua 
naţiune, aşa că trebuia să li se ofere indemnizaţii pentru 
părăsirea statului, poate chiar compensaţii pentru orice 
pierdere personală sau de proprietate suferită. Acelaşi 
lucru urma să se petreacă şi cu corporaţiile şi celelalte 
companii, deşi noua naţiune Deseret avea să ofere un 
mediu mult mai prietenos pentru ele decât ofereau Statele 
Unite. Trebuia să fie detaliat şi un soi de aranjament 
pentru plata părţii din datoria naţională care revenea 
statului Utah - până la momentul secesiunii -, însă asta 
urma să fie contracarată de creditul pentru porţiunea 
deţinută de Utah din activele federale rămase răspândite 
în celelalte patruzeci şi nouă de state. Echipa lui Rowan 
studiase acest raport şi aflase că activele depăşeau 
datoriile, iar Utah ar fi putut chiar să aibă dreptul de a 
emite pretenţii asupra activelor, drept care urma, evident, 
să nu fie activat dacă guvernul federal renunţa la 
pretenţiile asupra activelor din Utah. lar pentru 
cimentarea tuturor acestora, referendumul trebuia să 
pronunţe în termeni lipsiţi de echivoc ceea ce dorea 
majoritatea populaţiei din statul Utah. 

Secesiunea. 

Avea să decurgă totul fără probleme? Rowan se îndoia 
de asta, însă sfinţii se pricepuseră întotdeauna la 
planificare, administrare şi improvizații. 

Aveau să ducă treaba la bun sfârşit. 

— În mod evident, zise un congresmen, Washingtonul va 
ignora rezoluţia şi votul. Ştiţi asta. Atunci vom agita 
spiritele. 

Bătălia care urma avea să fie în mod clar una a voinţelor 
politice. Ei efectuaseră în mod discret un sondaj în Utah şi 
aflaseră că aproximativ 70 la sută din populaţie era în 
favoarea secesiunii, iar procentajul rămăsese neschimbat 
de cinci ani. Informaţia fusese folosită pentru câştigarea în 
mod discret a suportului legislativ, care apoi fusese 
surprinzător de uşor de securizat. 

Oamenii erau pregătiţi să o ia pe cont propriu de acum 


înainte. 

Mai exista însă şi realitatea faptului că Statele Unite ale 
Americii nu aveau să renunţe fără luptă. 

— Avem un plan întocmit. Utah va înceta imediat să-şi 
mai achite obligaţiile federale, zise unul dintre colegii 
senatorului. Va fi suspendată aplicarea tuturor legilor şi 
reglementărilor federale. Oficialii federali vor fi rugaţi să 
plece. Nu va fi respectat nimic din ce spune Washingtonul. 
Vom avea o abordare extrem de practică. După ce 
populaţia îşi va exercita votul în favoarea secesiunii, noi 
toţi o să părăsim Congresul şi vom renunţa la calitatea de 
membru. Cred că până şi colegul nostru înapoiat şi străin 
de religie din Senat ni se va alătura, după ce va vedea 
susţinerea de care avem parte acasă. 

Rowan zâmbi gândindu-se la asta. El şi acel coleg 
senator vorbiseră foarte rar în ultimii şase ani. 

— Este o mutare îndrăzneață. Dar necesară. În vreme ce 
operaţiunile vor fi în desfăşurare, eu voi presa Biserica să 
asigure pe toată lumea de reuşită. 

— Washingtonul nu va îndrăzni să trimită trupe, rosti un 
alt congresmen. Nu pot risca să înregistreze victime. Ar fi 
un dezastru internaţional la nivelul relaţiilor publice. 

Chiar şi istoria avea să lucreze în favoarea lor. 

Pe parcursul a doar câteva săptămâni ale anului 1989, 
Bulgaria, Cehoslovacia, Germania de Est, Ungaria şi 
Polonia se rupseseră de regimurile lor comuniste fără 
violenţă sau cu violenţe puţine. Uniunea Sovietică nu 
invadase aceste ţări şi nici nu făcuse presiuni militare. Pur 
şi simplu le lăsase să plece. Doar în România avusese loc o 
baie de sânge, căci acolo ambele tabere doriseră să se 
lupte. Statele Unite nu îşi permiteau să se comporte altfel. 
Invadarea Utahului nu avea niciun sens. 

— Nu, zise el. O să recurgă la instanţe. 

Iar el exact acolo dorea să ajungă. 

Statele Unite ale Americii aveau să deschidă proces 
împotriva statului pe care guvernul federal avea să 
continue a-l denumi Utah, căutând să obţină decizii care să 
îl împiedice să activeze orice secţiune a legislaţiei 


privitoare la secesiune. Argumentul folosit urma să fie 
acela că, potrivit deciziei Texas vs White, statul Utah nu 
avea dreptul constituţional de a se separa. Cum orice stat 
era parte dintr-un astfel de proces, conform articolului 3 
din Constituție, Curtea Supremă era deținătoarea 
jurisdicției originale. Asta însemna că audierile legate de 
această chestiune aveau să se petreacă în decurs de 
săptămâni, dacă nu chiar de zile luând în considerare 
implicaţiile. Ultimul lucru de care guvernul federal avea 
nevoie era o întârziere care să ducă la răspândirea 
sentimentelor secesioniste. 

Numai că răspândirea urma să aibă loc. 

Texas, Hawaii, Alaska, Vermont şi Montana aveau să o ia 
rapid pe urmele Utah-ului. Iar atunci mişcarea avea să 
devină naţională. 

Iar Rowan avea să adauge ingredientul final. 

O nouă şi uluitoare dovadă. 

Suficientă pentru câştigarea bătăliei legale, dar şi a celei 
a relaţiilor publice. 

Cuvintele fondatorilor înşişi. 

— Avocaţii sunt pregătiţi, zise el. M-am întâlnit cu ei ieri. 
lar eu mă apropii de ingredientul final. Mai este doar o 
chestiune de câteva ore sau zile. 

Îl încuraja mult pachetul care sosise la reşedinţa lui din 
Georgetown chiar înainte să plece de acasă. O copie după 
însemnări scrise de James Madison şi ascunse la 
Montpelier, descoperite în noaptea precedentă de 
Stephanie Nelle, fiecare cuvânt din aceste însemnări 
confirmând ceea ce el ştia că e adevărat. 

Secesiunea era legală. 

În special o propoziţie îi atrăsese atenţia. 

Documentul va fi dat gen. Washington ca să-l păstreze şi 
să-l folosească după cum socoteşte el potrivit. Dorinţa fiind 
aceea ca existenţa lui să nu fie dezvăluită până ce nu va fi 
necesară pentru asigurarea ratificării unui stat sau pentru 
sancţionarea ulterioară a retragerii unui stat din asociere. 

Ce putea fi mai clar de atât? 

Nelle promisese originalul după ce intra în posesia 


asigurării scrise că Rowan nu mai nutri niciun interes 
pentru departamentul ei. Rowan avea nevoie de original, 
însă mai avea nevoie şi de documentul autentic semnat de 
fondatori în acea zi de sâmbătă, 17 septembrie 1787. Din 
fericire, răspunsul legat de locul unde se afla documentul 
tinea de Biserică, nu de guvern. 

Se uită din nou la templul magnific, primul construit de 
sfinţi pe Coasta de Est. Primul, după templul din Salt Lake, 
dotat cu şase turle. Cel mai înalt din lume. Unul din cele 
cinci care îl înfăţişau pe îngerul Moroni ţinând tăbliţele de 
aur. Cele şapte etaje ale lui reprezentau cele şase zile ale 
creaţiei şi ziua de odihnă. Vitraliile superbe se înălţau 
către turnuri, nuanțele de roşu şi portocaliu cedând treptat 
locul nuanţelor de albastru şi violet, toate acestea 
simbolizând progresul neabătut către divinitate. 

Totul părea atât de potrivit având în vedere cele ce 
urmau să se întâmple! 

— Vom schimba lumea, zise el. 

Ceilalţi păreau mulţumiţi. 

— Vom realiza ceea ce Joseph Smith, Brigham Young şi 
toţi ceilalţi pionieri nu au reuşit să facă. 

Făcu o pauză. 

— Vom fi, în sfârşit, independenţi. 


CINCIZECI ŞI UNU 
x 


Deasupra Oceanului Atlantic 


Salazar se aşeză pe scaunul de piele şi începu să 
savureze mâncarea furnizată de serviciul de catering de la 
bordul avionului. O combinaţie de miel şi legume, pe care 
Cassiopeia o încălzise la microunde şi apoi o adusese 
pentru amândoi în spaţioasa cabină principală a 
pasagerilor. Dintre toate bunurile lui, avionul Learjet era 
favoritul. Salazar petrecea mult timp deplasându-se dintr- 


un loc în altul, aşa că era important să călătorească în 
deplin confort. 

— Ţi-am promis o explicaţie, zise el. 

Ea zâmbi. 

— Aşa e. 

Cei doi asociaţi ai lui Salazar stăteau în partea din spate 
a avionului, în apropiere de cambuză şi de toaletă, şi luau 
prânzul. Salazar vorbea cu voce joasă, chiar dacă mugetul 
motoarelor ajuta la păstrarea intimităţii conversaţiei. 

— E greu să-mi dau seama cu ce să încep. Însă cea mai 
bună cale de a face o sinteză este aceea că intenţionăm să 
încheiem înfiinţarea Zionului. Vom duce la bun sfârşit 
completa ceea ce Joseph Smith şi Brigham Young au 
început. 

— O biserică este o organizaţie vitală, zise ea. O entitate 
globală. Mi se pare că acea misiune este dusă la bun 
sfârşit. 

— Nu în modul pe care l-au avut ei în vedere cu 
adevărat. Ni s-a cerut mereu să ne conformăm... să fim ca 
toţi ceilalţi. Am migrat către valea Salt Lake ca să putem 
trăi aşa cum ne-au cerut profeţii, urmând calea Cărţii 
Mormonilor, un Zion adevărat pe pământ, însă asta nu s-a 
întâmplat niciodată. 

— Ca să obţii aşa ceva ar însemna să ai propria ţară. 

El zâmbi. 

— Exact asta intenţionăm să creăm. Națiunea Deseret, 
cu capitala în Salt Lake, cuprinzând graniţele fostului stat 
american Utah şi alte teritorii care vor dori să ni se 
alăture. i 

Salazar îşi dădu seama că ea era intrigată. Işi aminti de 
momentul în care auzise prima dată planul lui Rowan. 
Inima lui se umpluse de bucurie, temperată totuşi de 
confuzie. Însă toate îndoielile lui fuseseră alungate atunci 
când Rowan descrisese cum avea să se îndeplinească în 
cele din urmă Profeţia Calului Alb. 

— Ții minte ce ţi-am citit din jurnalul Rushton? Profeţia 
Calului Alb explică limpede că sfinţii deţin cheia 
Constituţiei. În anul 1854, Brigham Young a ţinut un 


discurs la tabernaculul din Salt Lake. A spus: Va fi 
Constituţia distrusă? Nu. Va fi menţinută inviolabilă de 
acest popor şi, aşa cum a spus Joseph Smith, „Va veni 
vremea când destinul naţiunii va atârna de un singur fir de 
păr. În acea conjunctură critică, acest popor va acţiona şi o 
va salva de la ameninţarea cu distrugerea”. Aşa va fi 
Profetul Brigham a rostit asta la paisprezece ani după 
dezvăluirea Profeţiei Calului Alb şi cu şapte ani înainte de 
Războiul Civil. Cuvintele lui s-au adeverit în timpul 
Războiului Civil, căci sfinţii au salvat națiunea de la 
distrugere. 

Cassiopeia îl ascultă explicându-i despre târgul încheiat 
între Brigham Young şi Abraham Lincoln, cel care fusese 
parafat de Lincoln prin furnizarea unui document, semnat 
de Părinţii Fondatori, care spunea că statele aveau dreptul 
să părăsească Uniunea. 

— Profetul Brigham nu a arătat niciodată documentul 
Sudului, zise Salazar. În schimb, l-a ascuns şi a permis 
Uniunii să supravieţuiască. Războiul Civil american a fost 
purtat pe tema posibilităţii unui stat de a se separa. Ce s-ar 
fi întâmplat dacă acele state înapoiate ar fi ştiut că 
fondatorii naţiunii lor sancţionaseră legea fundamentală? 
Eu aş spune că întreaga Constituţie a atârnat cu adevărat 
de un fir de păr. Însă Biserica, în chip de Calul Alb, a 
îngăduit Statelor Unite să supravieţuiască. 

— Uimitor, rosti ea. Luând în considerare modul în care 
mormonii au fost trataţi de guvernul federal. 

— Ceea ce demonstrează devotamentul nostru faţă de 
Constituţie. 

— Şi acest devotament nu mai există? 

— Ba evident că există. Numai că Profeţia Calului Alb 
arată limpede că ar trebui să susţinem Constituţia Statelor 
Unite aşa cum a fost dată după inspirația lui Dumnezeu. 
Asta înseamnă legea, în întregimea ei, conform intenţiilor 
celor care au alcătuit-o. Lumea s-a schimbat, Cassiopeia! 
Guvernul american s-a schimbat. Din tot ce am citit şi am 
văzut, sunt mulţi oameni în Statele Unite cărora le-ar 
plăcea să scape de guvernul federal. Noi suntem doar un 


grup, dar a sosit vremea ca Biserica să urmeze o cale 
separată. Seniorul Rowan va conduce secesiunea statului 
Utah. Statele alea pe care le-ai observat pe harta din 
birou? Se vor lua toate după noi. 

Cassiopeia se oprise din mâncat şi părea că se 
concentrează asupra celor auzite. 

— Ce veţi face dacă veţi reuşi să părăsiţi Statele Unite? 

— Vom trăi aşa cum au dorit profeţii. Ne-am gestionat 
resursele cu înţelepciune. Biserica deţine miliarde de euro 
în active împrăştiate în întreaga lume şi are datorii foarte 
mici, dacă nu cumva deloc. Suntem isteţi, capabili şi 
autosustenabili, mai solvabili decât orice guvern din lume. 
De asemenea, deţinem cunoştinţe solide de management. 
Pentru noi va fi floare la ureche să ne ocupăm de 
conducerea unui guvern propriu. 

— Care va fi condus de cine anume? 

— De profet, bineînţeles. Profetul este şi va rămâne 
liderul nostru pe acest pământ. În curând profetul va fi 
seniorul Rowan. 

Salazar se întinse după servietă şi scoase un teanc de 
hârtii. 

_ — Toate acestea au fost prezise cu multă vreme în urmă. 
În anul 1879, de către al treilea profet, John Taylor. 
Ascultă ce a zis el. Nu este foarte departe ziua când 
această naţiune va fi zguduită dinspre centru spre exterior. 
Și acum, puteţi scrie asta, oricare din voi, iar eu voi profeţi 
în numele lui Dumnezeu. Şi atunci va fi împlinită acea 
prezicere care poate fi găsită într-una dintre revelațiile 
oferite de profetul Joseph Smith. Cei care nu vor ridica 
sabia ca să se lupte împotriva vecinului lor vor fugi către 
Zion pentru siguranță. Şi ei vor veni, spunând, nu 
cunoaştem nimic despre principiile religiei voastre, dar 
simţim că sunteţi o comunitate cinstită, că împărţiţi 
dreptatea şi corectitudinea, şi vrem să trăim cu voi şi să 
avem parte de protecţia legii voastre. Însă în privinţa 
religiei voastre, vom discuta despre asta altcândva. Vom 
proteja astfel de oameni? Da, căci sunt cu toții onorabili. 
După ce poporul va fi făcut fărâme Constituţia Statelor 


Unite, înțelepţii lui Israel o vor susţine în faţa naţiunilor de 
pe pământ şi vor proclama libertatea şi drepturi egale 
pentru toţi oamenii, întinzând mâna camaraderiei către 
oprimaţii din toate naţiunile. Asta face parte din program 
şi, câtă vreme facem ce e drept şi ne temem de Dumnezeu, 
ne vom ajuta singuri şi vom rezista în fața tuturor 
vicisitudinilor. 

N-am inventat toate astea. Vorbele au fost rostite de 
Taylor în public. Acum seniorul Rowan împlineşte această 
profeție. Salazar se opri câteva clipe. Insă nu fără ajutorul 
nostru. În acest moment mergem ca să găsim ultima piesă 
a puzzle-ului prin care să transformăm totul în realitate. 

Îi povesti despre ceasul lui Lincoln şi despre ceea ce era 
posibil să se găsească înăuntru. 

— Este o încercare foarte riscantă, replică ea. 

El încuviinţă. 

— Dar trebuie să ne-o asumăm. Dacă se va dovedi o 
pistă falsă, o să încercăm altceva. 

— Pot să pun eu mâna pe ceas, zise ea. 

— Tu? 

— În mod cert tu nu poţi. Ce-ar spune seniorul Rowan 
dacă un membru respectat al Primului Cvorum al celor 
Şaptezeci ar fi prins încercând să fure un artefact istoric? 
Eu n-am legătură cu el sau cu Biserica. O pot face. Şi nu 
voi fi prinsă. 

Lui Salazar îi plăcea încrederea ei. Mama lui fusese o 
femeie blândă, amabilă şi discretă, preocupată doar de 
bunăstarea familiei. Cassiopeia era atât de diferită! Emana 
un soi de energie intensă pe care el o găsea irezistibilă. 
Cassiopeia avea să reprezinte un nou început pentru 
familia lui. Cu toate schimbările care se apropiau, el 
decisese să practice căsătoria multiplă, căci se îndoia că 
îngerul lui, însuşi Joseph Smith, s-ar fi aşteptat la altceva. 
Însă odată cu reapariţia Cassiopeii în peisaj, ştia că, de 
acum înainte, va avea alături un partener fidel, un 
credincios adevărat, care să se asigure că familia lor 
extinsă avea să sălăşluiască pentru totdeauna împreună în 
rai. 


— Gândeşte-te la asta, zise el. Vom avea în sfârşit un 
pământ al nostru. Națiunea Deseret, aşa cum dorea 
profetul Brigham. Vom fi liberi să ne facem propriile legi şi 
să trăim cum dorim. Va fi un loc bun, rodnic, unul către 
care oamenii se vor înghesui să vină ca să trăiască alături 
de noi şi totul va fi bine. 


x 


Cassiopeii nu-i venea să creadă ce auzea, însă 
convingerea cu care vorbea demonstra că era adevărat. Cu 
toate astea, se părea că nici Josepe şi nici acest senator 
Rowan nu se gândiseră la implicaţiile la nivel internaţional 
generate de separarea de Statele Unite. Şi cum avea să 
răspundă Washingtonul la secesiune? Cu ameninţări? 
Desigur. Cu forţă? Aşa ceva trebuia luat în seamă cu mare 
atenţie. 

Cel mai probabil răspunsul avea să vină în justiţie. 

— Îţi dai seama că guvernul federal va încerca să 
oprească Utah-ul, zise ea. 

— Cu siguranţă. Însă ceea ce căutăm noi îi va face să 
piardă bătălia legală. Şi cum ar putea fi altfel? Cuvintele 
Părinților Fondatori ai Americii pe această temă vor fi 
decisive. Un document, semnat de toţi, care spune că 
secesiunea este permisă. Un astfel de document ar cântări 
la fel de greu precum Constituţia în sine. 

— Cu excepţia faptului că un astfel de document nu pare 
să fi fost ratificat de state. 

— Însă asta a fost intenţia lor scrisă, iar aşa ceva nu 
poate fi ignorat. Avem echipe de avocaţi care au studiat 
chestiunea din toate punctele de vedere. Sunt convinşi că 
demersul nostru va avea succes. Curtea Supremă a 
Statelor Unite însăşi a interzis secesiunea cu multă vreme 
în urmă, însă o asemenea decizie s-a bazat pe inexistenţa 
vreunui document contrar în jurisprudenţa americană. Cu 
toate astea, un asemenea document există. Ceva care 
atestă exact contrariul celor susţinute până acum. 
Americanii acordă o mare încredere intentiilor 


fondatorilor. Toate precedentele lor constituţionale se 
bazează pe acea intenţie. 

Ce spunea el era adevărat. 

Stare decisis. 

Să susţii ceea ce s-a decis. 

— Instanţelor le va fi imposibil să ignore realitatea. Şi pe 
urmă uită-te la ceea ce a făcut preşedintele Abraham 
Lincoln. În loc să spună naţiunii că statele aveau de ales 
dacă doresc să facă parte din Uniune, a ascuns dovada 
acestui fapt şi a pornit un război ca să demonstreze 
contrariul. Cum crezi că va fi socotit aşa ceva? 

Deloc favorabil. 

— Şi documentul ăsta chiar există? 

— Asta vom stabili tu şi cu mine. A existat odinioară şi 
noi credem că încă există. 

Acum Cassiopeia înţelegea de ce Stephanie Nelle fusese 
atât de nervoasă. 

Desigur, în interiorul Statelor Unite exista agitaţie 
politică, la fel ca în alte părţi ale lumii. Apelurile la 
schimbări radicale nu constituiau o noutate. Insă a dispune 
de mijloacele legale de a transpune acea schimbare în 
faptă însemna cu totul altceva. 

Cassiopeia înţelese. 

Aceasta era problema. 

Insă, chiar dacă îi cunoştea amploarea, asta nu schimba 
nimic. 

Continua să dorească să rezolve situaţia în felul ei. 


CINCIZECI ŞI DOI 
x 


Malone era prins în chingile de protecţie pe locul din 
spate al unui avion F-15E Strike Eagle, zburând peste 


vârful sudic al insulei Groenlanda. Scaunul din faţă era 
ocupat de un pilot al forţelor aeriene staționate în 
Germania. Însă Malone luase şi el manşa un pic, bucuros 
să se afle încă o dată la comanda unui avion de vânătoare. 
Trecuseră douăzeci de ani de când nu mai pilotase aşa 
ceva, pentru că trecuse de la Marină la trupele 
Departamentului de Justiţie Militară. 

Stephanie îi aranjase zborul cu un elicopter din Salzburg 
până la baza forţelor aeriene din Ramstein, Germania. 
Acolo îl aştepta avionul Strike Eagle, cu motoarele pornite. 
Se îndreptaseră imediat spre vest, peste Europa, către 
spaţiul deschis al Atlanticului. Până în Des Moines erau 
7400 de kilometri de străbătut, însă la o viteză de 2 Mach 
zborul avea să dureze mai puţin de cinci ore. Evident, asta 
însemna o realimentare în plin zbor, iar un avion KC-10 
tocmai plutea în faţa lor, cu furtunul pentru combustibil 
prins de supapa avionului de vânătoare. 

— Apreciez oferta ta de transport, spuse el în microfonul 
căştii. 

La celălalt capăt se afla Stephanie. 

— Mi-am zis că o să-ţi placă. 

Malone ascultă povestea ei despre cele descoperite în 
Montpelier. Canalul de comunicaţii era codificat şi sigur, 
aşa că era cel mai bun mijloc ca ei să discute; în plus casca 
pilotului era închisă pentru intimitatea conversaţiei. 

— Rowan încearcă să dizolve Statele Unite, zise ea. Şi e 
posibil să reuşească. 

Stephanie îi dădu şi alte veşti proaste legate de ceea ce 
urmăreau Rowan şi Salazar. Un document semnat de 
Părinţii Fondatori. 

— Profeţia Calului Alb, zise Malone. Ai verificat-o? 

— Evident, aşa cum sunt sigură că ai făcut şi tu. 

— Întreaga poveste este socotită o tâmpenie de către 
Biserica Mormonă. A fost oficial dezaprobată în 1918. 
Biserica de azi nici măcar n-o mai recunoaşte drept 
credibilă. Doar o legendă şi nimic altceva. 

— Numai că Rowan o crede reală şi mai crede că e real 
şi ceea ce căută el. Din nefericire, Biserica Mormonă 


cunoaşte mai multe despre chestia asta decât cunoaştem 
noi. 

Malone era de acord. Aici exista o problemă. 

— Am efectuat nişte cercetări pe aici, zise ea. Credem că 
Salazar e pe urmele unui obiect aflat într-o expoziţie 
itinerantă despre Lincoln, care s-a oprit în acest moment în 
Des Moines. 

— Aţi efectuat cercetări pe naiba! Aţi pus un microfon în 
telefonul cuiva. 

Ea chicoti. 

— Evident că da. Rowan şi Salazar au discutat despre 
expoziţie cu câteva ore în urmă. Ei cred că un ceas deţinut 
de Lincoln ar putea fi cheia. 

Malone se gândi puţin la cele auzite. 

— Referirea la Romani 13:11 are în întregime legătură 
cu timpul. lar eu îmi amintesc clar că am citit cu câţiva ani 
în urmă despre un ceas al lui Lincoln aflat la muzeul 
Smithsonian şi care avea ceva inscripţionat înăuntru. 

— Uite că memoria te mai ajută uneori. Ceasul din Iowa 
este al doilea ceas al lui Lincoln aflat în posesia muzeului. 
Nu a fost deschis niciodată. Face parte dintr-o expoziţie 
etalată într-un loc numit Salisbury House, până mâine. 

Malone se uită la propriul ceas. 

— O să ajungem la sol acolo, cu diferenţa de fus orar cu 
tot, pe la ora unu după-amiaza. Avionul lui Salazar nu va 
ajunge până în jurul orei cinci. Asta ne dă o şansă să 
rezolvăm situaţia la timp. 

— Luke ar trebui să fie deja acolo. O să-i spun să vă 
vedeţi. 

— O să aterizăm la nord de Des Moines, într-un loc care 
se cheamă aeroportul regional Ankeny. Are o pistă de doar 
1800 de metri. Avionul ăsta are nevoie de 2000 de metri, 
dar o să reuşim. O să avem nevoie de permis ca să putem 
ateriza acolo. 

— Mă ocup. N-o să fie nicio problemă. O să vă aştepte 
Luke. 

— Am studiat pozele luate de Luke după jurnalul 
Rushton, zise Stephanie. Cei de la cercetare îmi spun că a 


fost cel mai probabil scris după 1890. Asta înseamnă la 
cincizeci de ani după lansarea Profeţiei Calului Alb de 
către Smith. Aşa că ai dreptate. Întreaga prezicere despre 
Constituţie este suspectă şi cel mai probabil a fost scrisă la 
multă vreme după ce s-a întâmplat totul. 

— Dacă citeşti profeția, lucrurile se leagă prea bine. 
Referirile sunt aproape exacte. La un moment dat spune 
vă veţi duce în Munţii Stâncoşi şi veţi fi un popor măreț şi 
puternic sălășluind acolo, pe care eu il voi numi Calul Alb 
al păcii şi siguranţei. De ce să spună Munţii Stâncoşi? De 
ce nu veți merge spre vest? Se presupune că Joseph Smith 
a făcut profeția cu ani buni înainte să se gândească cineva 
la migraţie. Niciun clarvăzător nu este atât de bun. 

— Însă găsirea acelui jurnal are însemnătate de vreme 
ce, până acum, tot ce avea Biserica Mormonă erau relatări 
indirecte despre conţinutul profeţiei. Acum cuvintele lui 
Rushton dau greutate lucrurilor. Nu putem ignora asta. 

Şi mai era un lucru. 

— Constituţia atârnă de fapt de un fir de păr, iar Biserica 
Mormonă deţine cheia. 

— L-am urmărit pe Rowan în această dimineaţă până la 
o întâlnire cu delegaţia parlamentară de Utah şi am 
interceptat discuţia. Sunt gata să acţioneze pentru 
secesiunea Utah-ului. Dispun de voturile şi de suportul 
politic necesar. Este foarte posibil ca populaţia să aprobe 
mişcarea. Nu mai au nevoie decât de acel document 
semnat în Philadelphia. 

Acesta însă nu era singurul lucru care atârna de un fir 
de păr. 

— Vreo veste de la Cassiopeia? întrebă el. 

— Nimic. Va trebui să o scoţi din discuţie. Ar putea 
strica totul. 

— E profesionistă, Stephanie. Orice ar fi, îşi dă seama de 
implicaţii şi ştie să gestioneze situaţiile. 

— Tocmai asta e, Cotton. Habar n-avem ce i-a spus 
Salazar. Poate că nu suficient de multe lucruri ca ea să-şi 
dea seama care e miza reală. Trebuie să o scoatem din joc. 

Malone ştia ce însemna asta. 


— O să mă ocup. Nu-i nevoie să implici şi alţi agenţi. 
Lasă-mă pe mine să mă ocup de ea. 

— Poţi? 

— Ce s-a întâmplat cu tine şi cu băiatul înfumurat? S-ar 
părea că amândoi credeţi că sunt un soi de căţeluş rănit 
din dragoste. Mă descurc cu Cassiopeia. 

— Bine. Tu ai prima încercare. Dacă ea nu se dă lao 
parte, atunci e rândul meu. 


x 


Luke îşi conducea maşina închiriată pe străzile din Des 
Moines. Era o zi cu cerul acoperit de nori şi temperatură 
de circa douăzeci de grade. Dormise aproape întreg zborul 
spre vest cu un avion militar de transport de la baza 
aeriană Andrews până la un aerodrom al gărzii naţionale 
din afara oraşului. Se simţea obosit din pricina diferenţei 
de fus orar, însă era obişnuit cu o astfel de senzaţie. 

Stephanie îl informase deja că destinaţia lui Salazar ar 
putea fi un loc numit Salisbury House, aşa că el se îndrepta 
într-acolo ca să arunce o privire. Ea îi mai spusese şi că 
Malone era pe drum, însă nu-i menţionase încă momentul 
şi locul întâlnirii cu bătrânul. 

Urmă indicaţiile hărţii de pe aplicaţia de telefon şi intră 
într-un cartier liniştit la vest de centru. Salisbury House se 
găsea pe creasta unui deal, înconjurată de o pădure de 
stejari. Reşedinţa avea un aer rural englezesc, fiind 
construită din cărămidă, piatră şi cremene, cu acoperiş 
triunghiular din ţiglă. O placardă în partea din faţă informa 
că reşedinţa fusese pe vremuri privată, construită fiind de 
o familie bogată din Des Moines. Acum era deţinută de o 
fundaţie. 

Nu se vedea nimeni prin preajmă. 

Însă ceasul arăta abia ora zece dimineaţa. Luke ştia că 
expoziţia cu tema Lincoln dinăuntru nu avea să se închidă 
până la ora şase seara, aceasta fiind ultima zi înainte de 
deplasarea către următoarea oprire. 

Înconjură casa cu maşina. Îi era foame, aşa că decise că 


nişte clătite şi nişte cârnăciori ar merge de minune. 

Mai întâi însă trebuia să dea un telefon. 

Duse maşina în zona verde a străzii, unde copacii 
aruncau umbre adânci peste trotuar. Îşi pescui telefonul şi 
o sună pe maică-sa. Când aceasta răspunse, zise: 

— Trebuie să ştiu ceva. Tata şi Danny se înțelegeau bine 
la moartea tatei? 

— Chiar mă întrebam când vom avea această discuţie. 

— Se pare că toată lumea ştia cu excepţia mea şi a 
fraţilor mei. 

Îi povesti maică-sii despre scrisoare. 

— M-am asigurat că tatăl tău şi fratele lui se vor împăca. 

— De ce? 

— Deoarece n-am vrut să intre în mormânt cu problema 
asta nerezolvată. Şi nici el nu dorea asta, apropo. S-a 
bucurat că s-a rezolvat. 

— De ce nu ne-a spus chiar el? 

— Se întâmplau prea multe. Doamne, Luke, a murit atât 
de repede! Am decis să lăsăm asta pe mai târziu. 

— Au trecut treisprezece ani. 

— Unchiul tău trebuia să decidă momentul. Am fost cu 
toţii de acord. 

— De ce n-au fost niciodată apropiaţi tata şi Danny? 

Chiar dorea să ştie. 

— De mici nu s-au avut ca fraţii. Pur şi simplu n-au 
putut. Nimic nu-i putea apropia. Cu timpul, distanţa dintre 
ei a crescut şi s-au obişnuit amândoi cu ideea. Apoi a murit 
Mary. Tatăl tău şi mătuşa ta au dat vina pe Danny. 

— Dar nu şi tu. : 

— Ar fi fost o greşeală. Danny o adora pe Mary. Însemna 
totul pentru el. Nu el a ucis-o. A fost un accident oribil. lar 
Danny şi-a gestionat durerea ignorând totul. Nu e o 
modalitate sănătoasă, dar a fost calea lui Danny. Cu toate 
astea, ştiu cât de mult a suferit. 

Luke îşi aminti ce spusese unchiul lui şi zise: 

— Danny a spus că tu l-ai lăsat baltă. 

Maică-sa râse. _ 

— Aşa e. M-am întâlnit cu el de câteva ori. Însă după ce 


l-am cunoscut pe taică-tău lucrurile au fost clare pentru 
mine. Un alt bărbat mi-a cucerit mintea. Însă l-am înţeles 
mereu pe Danny. E posibil să mă număr printre puţinii 
oameni care îl înţeleg. Moartea verişoarei tale l-a golit de 
viaţă. După aceea a văzut cum fratele lui îşi creşte cei 
patru băieţi în sânul unei familii fericite. Cred că i-a fost 
tare greu. Danny nu e tipul de om gelos, însă de fiecare 
dată când se uita la noi probabil că-şi închipuia cum ar fi 
fost dacă ar fi fumat afară, şi nu în casă. 

Luke îşi imagina sentimentul de vinovăţie. 

— Danny a ales să îşi gestioneze pierderea ignorând-o. 
De-aia nu s-a dus niciodată la mormânt. Pur şi simplu n-a 
putut. Tatăl tău a înţeles asta într-un final. Dumnezeu să-l 
binecuvânteze! Era un om aşa de bun! Eram acolo când a 
scris scrisoarea. Eram acolo când el şi Danny şi-au luat 
rămas-bun. S-a întâmplat chiar înainte să vă spunem vouă, 
băieţilor, că tatăl vostru e pe moarte. 

Legătura lui Luke cu unchiul lui fusese la nivel minim, 
ba chiar aproape de zero, recenta discuţie dintre ei fiind 
prima de când Luke era doar un adolescent. 

— Luke, să ştii că Danny nu e un om rău. A avut grijă de 
noi şi s-a asigurat că toată lumea primeşte ce doreşte. 

— Cum adică? 

— I-a ajutat pe fraţii tăi, când au avut nevoie, deşi ei 
habar n-au. Tu ai vrut să devii agent de informaţii. El e cel 
care te-a ghidat către locul unde te afli. El şi cu mine 
vorbeam des. Mi-a spus că Departamentul de Justiţie este 
cel mai bun loc pentru tine şi că o să aibă grijă de asta. 

— Nemernicul, şopti Luke. 

Habar n-avusese. 

— Să nu înţelegi greşit. Nu a ordonat nimănui să te 
angajeze. Tu singur ţi-ai câştigat locul. El şi cu mine am 
convenit că, dacă nu te potriveşti acolo, atunci pleci. Fără 
favoruri. Fără privilegii. Absolut nimic. Da, te-a dus până la 
uşă, dar tu singur ai reuşit să stai înăuntru. 

— Asta înseamnă că vă datorez ceva lui sau ţie? 

— Ai datorii doar faţă de tine însuţi, Luke. Fă-ţi treaba! 
Fă-ne mândri pe noi toţi! 


Maică-sa ştiuse întotdeauna exact ce să-i spună lui Luke. 
— Mă bucur că m-ai sunat, zise ea. 
— Şi eu. 


CINCIZECI ŞI TREI 
x 


Des Moines, lowa 
6.40 P.M. 


Cassiopeia se aşeză pe scaunul şoferului, iar Josepe 
Salazar pe locul pasagerului. Cei doi asociaţi ai lui ocupară 
bancheta din spate. Josepe aranjase ca o maşină închiriată 
să-i aştepte la un terminal privat, adiacent celui principal 
al aeroportului. Înainte de aterizare, ea se schimbase într- 
un costum de culoare închisă şi îşi luase nişte pantofi 
comozi, pregătită pentru ceea ce putea să o aştepte. 
Avionul cu care zburaseră fusese echipat cu instrumente 
sofisticate de comunicaţii, aşa că ea reuşise să afle tot ce 
trebuia să afle despre Salisbury House. 

Fusese construită de Cari şi Edith Weeks în anii 1920, 
după ce o călătorie în străinătate le reaprinsese pasiunea 
de a construi o reşedinţă de tip englezesc. Cumpăraseră 
paisprezece acri de pădure şi construiseră o casă cu o 
suprafaţă de 3000 de metri pătraţi, cu 42 de camere, 
pentru ei şi pentru cei patru băieţi ai lor. O decoraseră cu 
10000 de obiecte de artă, statui, tapiserii, relicve şi cărţi 
rare, adunate de prin numeroasele lor călătorii. Se aflau 
acolo cămine de foc în stil Tudor, paneluri de lemn din 
stejar din secolul al XV-lea şi bârne de tavan de la un han 
britanic demolat. Titlul de proprietate asupra reşedinţei se 
pierduse în timpul Marii Depresiuni, după care clădirea 
trecuse prin mâinile a nenumărați stăpâni, până ce 
controlul asupra ei fusese preluat de o fundaţie. Acum vila 
era centru cultural, muzeu şi spaţiu de închiriat, un reper 
local care în acest moment găzduia o expoziţie itinerantă a 


muzeului Smithsonian axată pe subiectul Abraham Lincoln. 

Cassiopeia reuşise să descarce în format PDF o broşură 
despre casă, care includea o hartă a celor două etaje 
deschise vizitatorilor. Expoziţia se întindea între Sala Mare 
şi Camera Comună, ambele aflate la parter şi la mică 
distanţă una de cealaltă. Rezervase Online un bilet de 
acces, după care studiase Google Maps ca să afle detalii 
despre geografia locului. Salisbury House era situată într- 
un cartier rezidenţial liniştit, fiind înconjurată de străzi 
şerpuitoare şi case vechi. Era încercuită de copaci şi 
grădini pe toate laturile. Planul era să-i lase pe Josepe şi pe 
asociaţii lui la un hotel, după care să pornească spre 
expoziţie ca să ajungă acolo după apusul soarelui, fapt 
care îi oferea ocazia de a face un tur de recunoaştere 
pentru a decide cum şi-ar fi putut îndeplini eficient 
misiunea. 

— Nu cred că măsurile de securitate sunt prea 
complexe, îi zise ea lui Josepe. Din câte am citit despre 
expoziţie, nu conţine nimic care să fie deosebit de preţios 
sau valoros. Doar câteva artefacte istorice. Bănuiala mea e 
că vor exista nişte paznici de securitate privaţi, poate 
vreun poliţist în afara orelor de program şi cam atât. 

— Vorbeşti de parcă ai mai făcut astfel de lucruri până 
acum. 

— 'Ţi-am spus că dispun de ceva talente speciale. 

— Pot să te întreb de ce ţi le-ai cultivat? 

Nu-i putea spune adevărul, aşa că zise: 

— În principal ca să-mi protejez interesele de afaceri. 
Apoi ca să-mi protejez proiectul de reconstrucţie. Am avut 
parte de furturi şi vandalism. Am învăţat că e cel mai bine 
să mă ocup personal de lucruri. 

Se ura pentru că era nevoită să mintă şi mai mult. Când 
avea să înceteze cu minciunile? Imposibil de estimat. Mai 
ales că era pe punctul de a face un salt imens în 
necunoscut. 

Găsiră hotelul unde Josepe rezervase trei camere şi îşi 
luară la revedere. 

— Fii prudentă, îi spuse Josepe. 


— Întotdeauna sunt. 
* 


Luke se holbă în interiorul maşinii. Tocmai îşi petrecuse 
ultimele patru ore în compania lui Cotton Malone şi 
constatase că dispoziţia sufletească a fostului agent nu se 
schimbase după episodul din Danemarca. 

Aşteptase la aerodromul regional de la nord de Des 
Moines şi urmărise cum un avion E-15E Strike Eagle 
cobora cu mare viteză de pe cerul zilei oprindu-se la 
capătul pistei scurte a aerodromului. Nu zburase niciodată 
cu un avion de vânătoare şi îi invidia pe cei cărora li se 
acorda un astfel de privilegiu. Ştia de la Stephanie că 
Malone era un pilot experimentat, care îşi abandonase 
cariera ca să devină avocat al Marinei. Nu îi explica de ce 
făcuse un asemenea pas, dar Luke presupunea că existase 
un motiv întemeiat, de vreme ce se îndoia că Malone ar fi 
făcut ceva împotriva voinţei sale. Luaseră prânzul, apoi 
cercetaseră puţin Salisbury House, aflând tot ce puteau 
despre aşezarea reşedinţei. 

— Pleacă, zise el, urmărind-o pe Cassiopeia Vitt virând 
de lângă un hotel din centru şi intrând în trafic, fără Josepe 
Salazar şi ceilalţi doi alături. 

El şi Malone aşteptaseră la aeroportul Des Moines, în 
apropiere de terminalul dedicat avioanele private. 

— Se îndreaptă în direcţia bună, îi spuse el lui Malone. 

— Să n-o laşi să te păcălească! Se pricepe să vadă ce se 
petrece în jurul ei. 

De obicei Luke ar fi avut pregătită o ripostă acidă, însă 
hotărî să nu-l irite şi mai tare pe bătrân. În schimb, 
întrebă: 

— Ce facem dacă ea se duce acolo unde credem noi că 
se duce? 

— O să te ocupi de ea! Nu te-a văzut niciodată, aşa că te 
poţi pierde în mulţime. 

— Şi tu? 

— Eu o să-ţi păzesc spatele şi voi încerca să îi anticipez 


mişcările. Am ceva experienţă legată de modul în care 
gândeşte. 

— Stephanie spune că trebuie să punem mâna pe ceasul 
ăla indiferent cum. 

— Ştiu. Mi-a spus şi mie acelaşi lucru. 

Lui Luke îi plăcea imprevizibilul care apărea odată cu 
întocmirea unui plan bazat pe improvizație. Astfel de 
situaţii îi dădeau fiori, mai ales atunci când totul se încheia 
cu bine. Aşa cum se întâmplase la Montpelier. Katie Bishop 
se afla acum la Casa Albă, cu unchiul Danny explicându-i 
că nu avea să se mai întoarcă în Virginia. Angajatorului ei 
avea să i se spună că era nevoie de ea la Washington 
pentru câteva zile, aşa că slujba ei era în siguranţă. Katie 
păruse încântată de perspectivă, iar Stephanie o rugase să 
cerceteze jurnalul Madison în amănunt. 

Se afla cam la 400 de metri în spatele Cassiopeii, lăsând 
o mulţime de maşini între ei. Bulevardul care se îndrepta 
din centrul oraşului spre vest era aglomerat, aşa că nimeni 
nu ar fi sesizat un urmăritor în oglinda retrovizoare. 

Cassiopeia continua să se îndrepte în direcţia bună. 

— O să devină mai greu odată ce pătrundem în cartierul 
din apropiere de Salisbury House. 

Cei doi parcurseseră deja traseul, înainte de aterizarea 
lui Salazar. Nu existase pericolul să rateze avionul, căci 
armata americană supraveghease parcursul Learjetului 
peste Statele Unite. Stephanie apelase la forţele armate 
deoarece misiunea ei era de maximă prioritate. 

În faţa lor, Cassiopeia viră exact acolo unde ar fi trebuit 
să o facă. 

— Lasă-i mai mult spaţiu, zise Malone cu voce lipsită de 
inflexiuni. 

Luke intenţiona oricum să procedeze aşa. 


x 


Salazar intră în camera lui şi închise uşa. Se lăsă imediat 
în genunchi şi se rugă ca îngerul să-şi facă apariţia. Spre 
marea lui uşurare, năluca se ivi deasupra patului, uitându- 


se la el cu aceeaşi privire blândă pe care el ajunsese să o 
aştepte. 

— E aşa cum ai poruncit. M-am încrezut în ea. 

— Nu te va dezamăgi. 

— Ajut-o să aibă succes! Nu vreau să păţească nimic. 

— Va face parte din trupul tău. Va deveni soția ta. 
Împreună veţi începe o familie care va creşte şi va răsări în 
deplinătatea raiului. Să ştii că ăsta e adevărul. _ 

Era recunoscător pentru apariţia îngerului. Îl calma. Ar 
fi vrut să o însoţească pe Cassiopeia, însă ştia că 
precauţiile ei însemnau înţelepciune. Nu putea să rişte să 
se expună. Deocamdată, independenţa şi talentele 
Cassiopeii reprezentau nişte avantaje. Insă odată ce 
ameninţarea dispărea şi promisiunea  Zionului se 
îndeplinea, aveau să se petreacă schimbări. Conducerea şi 
sprijinirea materială a unei familii erau datoria tatălui. 
Mamele creşteau copii. Aşa stătuseră lucrurile în familia 
părinţilor lui şi la fel aveau să stea şi în familia lui. Ca 
ambii părinţi să se dedice unor lucruri în afara căminului 
însemna suferinţă pentru copii, iar el îşi dorea copii buni. 
Cel puţin unul de la Cassiopeia, mai mulţi de la alte 
neveste. Vârsta lui şi a Casiopeii reprezentau un factor 
negativ, aşa că trebuia să încheie toate celelalte căsătorii 
cu femei mai tinere. Salazar credea cu fermitate că o 
mamă care stătea acasă îmbunătăţea performanţele 
şcolare ale copiilor, le îmbunătăţea atitudinea vizavi de 
viaţă, stimula ulterior o etică sănătoasă a muncii şi modela 
un moral puternic. 

Iar el aşa ceva îşi dorea pentru copiii lui. 

Avusese răbdare în găsirea unei noi soţii. 

Aşa că acum intenţiona să procedeze corect. 

— Tatăl Ceresc şi Mama Cerească au fost căsătoriţi. Ca 
părinți purtau copiii spirituali, ceea ce înseamnă că toți 
oamenii care au trăit vreodată au fost literalmente copiii 
Domnului, fraţi şi surori unii cu alţii, în curând te vei 
adăuga lor. 

li plăcea ce auzea. 

Deocamdată însă, îşi plecă încet capul şi se rugă pentru 


succesul Cassiopeii. 


CINCIZECI ȘI PATRU 
x 


Luke intră în Salisbury House pe uşa de la nord, în urma 
unui grup de vizitatori emoţionaţi. Malone îl lăsase în 
capătul aleii, iar el străbătuse restul distanţei pe jos. Nu-şi 
puteau permite să pună maşina în vreo parcare privată, în 
grija unui slujbaş oarecare. Aşa că Malone se dusese la 
câteva străzi depărtare, dincolo de grădina din spate a 
reşedinţei, printre copaci. Aleseseră amândoi un loc 
potrivit ceva mai devreme. 

Luke se uită la ceas: 7.25 p.m. 

Se lăsase noaptea şi mulţimea care poate că număra o 
sută de oameni se vântura la nivelul parterului şi pe o 
terasă luminată din spate. Uşile din faţă se deschideau în 
ceea ce părea o sală mare, unde bârne pe jumătate 
prelucrate susțineau tavanul înalt, iar un cămin imens în 
stil medieval împodobea peretele opus. Deasupra lui Luke, 
o pasarelă cu balustradă plină cu vizitatori proteja un 
balcon interior de la etaj, care dădea înspre încăpere. 

Malone i-o descrisese pe Cassiopeia Vitt, iar Stephanie îi 
trimisese o fotografie a ei prin e-mail. Nu văzu pe nimeni 
care să se potrivească descrierii admirând cutiile din sticlă 
cu artefactele lui Lincoln expuse în Sala Mare. Singurele 
forţe de securitate erau reprezentate de un poliţist de oraş 
în uniformă, dar fără armă, care stătea în picioare în 
apropiere de cămin, aflat cu siguranţă aici ca să mai 
câştige câţiva dolari dintr-o treabă uşoară în afara 
programului. 

Imi pare rău că-ţi stricăm socotelile, îi zise Luke în gând 
poliţistului. 

Părăsi Sala Mare, cobori câteva trepte şi intră într-o 
încăpere pe care o placardă o anunţa ca fiind Camera 
Comună. Aici se găseau alte exponate luminate de becuri 


cu halogen, dar şi mulţi alţi oameni. 

Unul dintre vizitatori îi atrase atenţia. 

Păr negru lung, uşor ondulat. Corp mortal. Faţă 
superbă. Ca un model, iar Luke îşi dădu seama că femeia 
era în formă. Era îmbrăcată cu-un costum din mătase care 
îi evidenția rotunjimile, îi plăcea ce vedea. 

Nu era de mirare că Malone era supărat rău. 

Cassiopeia Vitt era o bucăţică pe cinste. 


x 


Cassiopeia admira un pian Steinway magnific. Observase 
deja pe pereţii încăperii un portret semnat Van Dyck şi 
datat 1624 şi o emblemă sofisticată a companiei Armand 
Cosmetics, care fusese înfiinţată la începutul secolului XX 
de către primul proprietar al casei. Centrul încăperii lungi 
era presărat cu mai multe cutii de sticlă luminate, fiecare 
dintre acestea adăpostind un obiect care avea legătură cu 
Lincoln. Se puteau vedea o pană de fier folosită la 
despicarea lemnelor, diverse haine, cărţi, scrieri, ba chiar 
şi jobenul purtat de el în noaptea în care fusese asasinat. 
Ideea generală părea aceea de a prezenta un portret intim 
al vieţii şi moştenirii lui Lincoln. Cutia care îi atrăsese 
atenţia era a treia din capătul şirului şi conţinea un ceas de 
buzunar din argint. Cartonul informativ din interior 
confirma că acela era trofeul pe care îl râvnea. 

Aruncase deja o privire prin încăperile de la parter. 

Iluminatul era ambiental, lăsat intenţionat la nivel scăzut 
ca să poată fi evidenţiate exponatele strălucitor luminate. 
Iar asta venea în ajutorul ei. Văzuse doar doi paznici, ambii 
îmbrăcaţi cu uniforme de poliţişti locali. Niciunul nu părea 
foarte interesat de ceea ce se petrecea acolo şi nici 
ameninţător. Erau prezenţi poate o sută de oameni, 
împrăştiaţi pretutindeni, ceea ce însemna o mulţime de 
posibilităţi de diversiune. 

Se întoarse din Camera Comună în Sala Mare, admirând 
armura de soldat la scară 1 la 34 care se găsea în apropiere 
de scările ce duceau spre un balcon. Avea nevoie de un 


minut ca să pună mâna pe ceas. Geamul cutiei nu era gros. 
Putea să-l spargă uşor, fără să provoace stricăciuni 
ceasului. În plus, conform celor spuse de Josepe, ceea ce 
căutau ei se găsea în interiorul carcasei. 

Admiră stilul şi designul interior al casei. Privirea ei 
expertă  zări stejar englezesc, bufete  elisabetane, 
porţelanuri chinezeşti şi picturi vechi şi unicat. În acelaşi 
timp, avea senzaţia că se găsea într-o casă care fusese a 
cuiva. Acolo trăiseră oameni. Din unele puncte de vedere îi 
amintea de casa ei din copilărie, deşi decoraţiunile în stil 
Tudor erau acolo înlocuite de unele cu influenţe spaniole şi 
arabe. Şi părinţii ei îşi decoraseră locuinţa cu lucruri care 
aveau însemnătate pentru ei. Casa rămăsese neschimbată 
în timp, deoarece, la fel ca în cazul lui Josepe şi al 
reşedinţei mamei lui, nici ea nu prea făcuse schimbări. 

Se îndreptă către terasa de afară. 

In spatele clădirii, o grădină încântătoare se întindea 
către liziera unei păduri aflate la circa patruzeci de metri 
depărtare. Privirea Cassiopeia se  îndreptă asupra 
acoperişului clădirii. Văzu pe unde intrau cablurile 
electrice în casă. Le urmări cu privirea până la o clădire 
ascunsă printre copaci. Se aşteptase la aşa ceva. După zeci 
de ani de modificări şi actualizări, totul devenise în cele 
din urmă centralizat. La fel se întâmplase cu castelul pe 
care îl avea din Franţa şi cu casa părinţilor ei. Aici era 
vorba despre o căsuţă cu acoperiş de ţiglă. 

Nu mai avea de făcut altceva decât să intre acolo. 

Neobservată. 


x 


Luke rămase ascuns printre vizitatori, sporovăind chiar 
cu câţiva dintre ei ca şi cum ar fi fost de-al casei. Însă îşi 
tinu privirea aţintită asupra Cassiopeii Vitt, care în mod 
cert inspecta locul. Stătu înăuntru în vreme ce ea explora 
terasa, după care ieşi în grădină. 

Ea studia ceva. 

Reintră în casă şi apăsă butonul staţiei radio din 


buzunar. 

Îşi adusese cu el de la Washington echipament de 
comunicaţii dotat cu microfon miniatural şi căşti, iar 
Malone era dotat cu unul similar. 

— Eşti acolo? şopti el. 

— Nu, am plecat, se auzi în urechea lui vocea lui 
Malone. 

— Inspectează locurile. 

— Dă-mi voie să ghicesc. E afară şi cercetează 
acoperişul. 

— Chiar că îţi cunoşti iubita. 

— Fii pregătit căci lucrurile se vor înrăutăţi. 

— Cum adică? 

— O să vezi! 


x 


Malone stătea la umbra copacilor din spatele reşedinţei. 
Parcase maşina la o sută de metri distanţă pe o stradă 
laterală, care mergea paralel cu limita de proprietate a 
reşedinţei. Lipsa gardurilor înlesnise furişarea lui într-un 
loc de unde putea spiona în voie terasa luminată şi oamenii 
care se plimbau pe acolo, bucurându-se de noaptea 
răcoroasă. O lumină blândă se revărsa de la ferestrele de 
la parter. O văzuse pe Cassiopeia ieşind şi plimbându-se 
prin grădină. Era nevoită să improvizeze, iar cea mai bună 
cale de a face asta era să lipsească tabăra adversă de 
capacitatea de a vedea ce se petrece. 

Doar pentru câteva minute. 

De atâta avea nevoie. 

Şi el zărise cablurile electrice de pe acoperiş şi 
observase că traseul lor ducea spre o clădire exterioară. 
lar dacă avea dreptate, exact într-acolo se îndrepta ea 
acum. 

Mai trebuia doar să-şi dea seama cât de departe putea 
permite să ajungă întreaga poveste. 

Era nevoie ca ea să fure ceasul, însă nu-i putea îngădui 
să fugă cu el. O studie pe femeia pe care o iubea. Arăta 


minunat, ca de obicei, şi mergea cu paşi hotărâți. Ei doi se 
acoperiseră unul pe altul în nenumărate ocazii până atunci. 
Avea încredere în ea. Depindea de ea. Şi mai crezuse că şi 
ea îi împărtăşea sentimentele. 

Acum însă nu mai era atât de sigur. 

Interesant cum viaţa se răsucise la 180 de grade în 
decurs de două zile. 

Pentru ce? 

Şi de ce? 

Nu avea să primească niciun răspuns până ce el şi 
Cassiopeia nu luau loc la o masă ca să discute. Insă ceea 
ce urma să se petreacă în următoarele minute cu siguranţă 
avea să distrugă o asemenea posibilitate. 

Cu siguranţă ea nu avea să fie fericită să îl vadă. 

Insă asta avea să se întâmple. 


CINCIZECI ŞI CINCI 
x 


Washington, D.C. 
8.50 p.m. 


Rowan se apropie de casa Blair. Guvernul federal 
deţinea acea proprietate încă de pe vremea lui Franklin 
Roosevelt şi o folosea exclusiv pentru oaspeții 
preşedintelui american. Acum guvernul poseda şi cele trei 
reşedinţe alăturate, cele şapte mii de metri pătraţi de o 
eleganţă răvăşitoare fiind gazda a numeroşi demnitari 
străini. Truman locuise acolo cât timp Casa Albă trecuse 
printr-o proces îndelungat de renovare şi traversase în 
fiecare zi strada până la birou. Chiar în faţa uşii principale, 
la data de 1 noiembrie 1950, un agent al Serviciilor Secret 
îşi pierduse viaţa în timp ce dejuca o tentativă de asasinare 


a lui Truman. În onoarea agentului, o placă de bronz era 
prinsă de gardul de fier, iar Rowan se opri o clipă ca se 
reculeagă în cinstea eroului. 

Primise apelul telefonic la Senat cu două ore în urmă. 
Preşedintele Statelor Unite dorea să îl vadă. Cât de repede 
putea ajunge acolo? Îl găsise unul dintre asistenții lui, care 
îi transmisese mesajul, îşi dăduse seama că nu avea cum să 
evite o asemenea convocare, aşa că fusese de acord cu ora 
nouă seara. 

Era interesant locul ales. 

Nu la Casa Albă. 

În casa de oaspeţi. Departe de biroul oficial. Ca şi cum 
Daniels i-ar fi spus că nu e bine-venit. Dar poate că despica 
el prea mult firul în patru. Danny Daniels nu fusese 
niciodată socotit un mare strateg. Unii se temeau de el, 
alţii îl ridiculizau, iar cei mai mulţi îl lăsau pur şi simplu în 
pace. Însă omul chiar se bucura de simpatie în rândul 
americanilor. Cota lui de popularitate rămânea 
surprinzător de ridicată pentru un om la zenitul carierei. 
Daniels câştigase ambele runde ale alegerilor prezidenţiale 
cu majorităţi solide. Ca lucrurilor să li se spună pe nume, 
opoziţia se bucura să-l vadă că pleacă definitiv, mulţumită 
să-i permită bătrânului să se stingă în linişte. Din 
nefericire, Rowan nu dispunea de aceeaşi opţiune. 
Prezenţa lui fusese imperios cerută. 

Fu condus înăuntru printr-un labirint de încăperi până 
într-o cameră cu pereţi vopsiți în dungi galbene şi în care 
putea fi admirat un portret al lui Abraham Lincoln agăţat 
deasupra unei poliţe împodobite cu lămpi de cristal roşu de 
Boemia. Rowan cunoştea acea încăpere. Aici erau conduse 
oficialităţile înainte de întâlnirile cu liderii străini care 
stăteau în reşedinţa Blair. Cu câţiva ani în urmă, stătuse şi 
el acolo în vreme ce o saluta ceremonios pe regina Angliei. 

Fu lăsat singur să aştepte. 

Preşedintele părea să îi arate cine deţine controlul 
asupra situaţiei. Foarte bine. Putea accepta asemenea 
chestii mărunte, cel puţin pentru încă o vreme. Însă odată 
ce statul Deseret avea să fie înfiinţat, cu el ca lider al lui, 


preşedinţii aveau să fie cei care îl vor aştepta pe el. Sfinţii 
nu aveau să mai fie ignoraţi, repudiaţi sau ridiculizaţi. 
Noua lui naţiune urma să fie un exemplu strălucitor dat 
lumii în privinţa modului în care religia, politica şi 
managementul puteau conlucra. 

Se deschise uşa şi Danny Daniels se uită la el cu o 
privire dură. 

— A sosit vremea ca noi doi să discutăm, rosti 
preşedintele cu voce joasă. 

Nu-i întinse mâna lui Rowan. 

Nici nu-i oferi un scaun. 

Rămaseră în picioare. Daniels era cu treizeci de 
centimetri mai înalt şi purta o cămaşă cu mânecă lungă, 
deschisă la gât, şi pantaloni de casă. Nu avea sacou. 
Rowan era îmbrăcat în costumul lui obişnuit. 

Daniels închise uşa. 

— Eşti un trădător! 

Rowan avea răspunsul pregătit. 

— Din contra. Sunt un patriot. Dumneavoastră, domnule, 
şi toţi preşedinţii de dinainte, până la individul acela - 
arătă spre portretul lui Lincoln - sunteţi trădătorii! 

— De unde ai scos-o? 

Venise clipa adevărului. 

— În cadrul Bisericii ştim de multă vreme că în privinţa 
Constituţiei Statelor Unite lucrurile sunt mult mai 
complicate decât a vrut Lincoln să ştim noi. 

— Lincoln a avut încredere în mormoni, aşa cum 
Brigham Young a avut încredere în Lincoln. 

Rowan dădu din cap. 

— Şi uitaţi-vă ce ne-a adus asta! Când s-a sfârşit războiul 
şi a dispărut ameninţarea, Congresul a adoptat legea 
Edmunds-Tucker, care făcea din poligamie o infracţiune, 
iar acest guvern a condamnat sute de membri ai Bisericii. 
Ce s-a întâmplat cu toată acea încredere? 

— Poligamia era contrară obiceiurilor societăţii noastre, 
spuse preşedintele. Chiar şi liderii voştri şi-au dat seama 
de asta. 

— Nu, au fost obligaţi să-şi dea seama, căci ăsta a fost 


preţul acceptării noastre ca stat. La acea vreme, toţi 
credeau că existenţa unui stat însemna calea spre 
siguranţă şi prosperitate. Nu mai e cazul acum. 

Gândul la cele petrecute cu atâta vreme în urmă îl 
dezgusta. Legea Edmunds-Tucker, din 1687, desfiinţase 
literalmente Biserica Sfinţilor Zilei de pe Urmă. Niciodată 
înainte sau după aceea Congresul nu mai dăduse dovadă 
de asemenea duşmănie contra unei singure organizaţii 
religioase. Legea prevedea nu doar sfârşitul Bisericii, ci şi 
confiscarea tuturor proprietăţilor ei. lar Curtea Supremă a 
Statelor Unite validase, împinsă de la spate de diavol, 
acele legi ca fiind constituţionale în 1890. 

— Ce urmăreşti? întrebă Daniels. 

— Vreau doar ce e mai bine pentru poporul din Utah. 
Personal, nu-mi pasă nici cât negru sub unghie de guvernul 
federal. A devenit de mult inutil. 

— O să-ţi aduc aminte de asta când vă sunt atacate 
graniţele. 

Rowan chicoti. 

— Mă îndoiesc că ar vrea cineva, în afara voastră, să 
invadeze Deseret. 

— Asta e numele pe care l-aţi ales? 

— Înseamnă ceva pentru noi. Aşa ar fi trebuit să se 
numească teritoriul de la bun început. Dar guvernul ăsta a 
insistat asupra numelui Utah. 

Ca parte a mizerabilelor concesiuni pretinse şi oferite. 
Acea zi încă îl dezgusta. 25 septembrie 1890. Când fusese 
emisă o declaraţie din partea profetului de atunci, prin 
care accepta să se supună tuturor legilor federale şi 
anunţa sfârşitul căsătoriilor multiple. Şase ani mai târziu, 
statul era garantat. Proprietățile fuseseră treptat 
înapoiate, incluzând templul din Salt Lake. Însă Biserica 
fusese afectată, îndatorată masiv şi divizată pe motive 
teologice şi financiare, urma să aibă nevoie de zeci de ani 
ca să-şi revină. 

Insă o făcuse. 

Acum valora miliarde. Nimeni în afara câtorva apostoli şi 
a administratorilor de rang înalt nu ştia exact cât anume. 


Iar el intenţiona să păstreze secretul. 

— Vom putea să cumpărăm şi să vindem pe oricare din 
statele rămase în Uniunea voastră, precum şi multe dintre 
naţiunile lumii, zise el. 

— Încă n-aţi ieşit. 

— E doar o chestiune de timp. Evident ştiţi ce au lăsat 
fondatorii în urma lor, ce au semnat în 1787. 

— Da. Dar mai ştiu şi alte lucruri pe care tu nu le ştii. 

Nu-şi dădea seama dacă Daniels vorbea serios sau doar 
se dădea mare. Preşedintele era recunoscut ca fiind un 
excelent jucător de poker, dar ceva îi spunea lui Rowan că 
acum nu era vorba de o cacealma, ci chiar de motivul 
pentru care fusese convocat. 

— Bisericii tale, zise Daniels, i s-a încredinţat ceva care 
în acele vremuri ar fi putut distruge această naţiune. În 
schimb, Statele Unite au supravieţuit, în parte mulţumită 
faptului că Brigham Young nu a făcut nimic cu ceea ce 
avea. Din fericire, după asasinarea lui Lincoln şi după ce 
nimeni nu l-a contactat în privinţa documentului, Young a 
continuat să nu facă nimic. 

— A crezut ca un prost că guvernul federal va continua 
să ne lase în pace. Dar nu s-a întâmplat aşa. Douăzeci de 
ani mai târziu aproape că ne-aţi distrus. 

— Cu toate astea, nimeni din cadrul Bisericii nu a pus 
documentul pe tapet. Ce mai monedă de schimb care să nu 
fie folosită niciodată! 

— Nu ştia nimeni de ea. Young murise şi a luat secretul 
cu el în mormânt. 

— Nu-i adevărat. Oamenii aveau habar. 

— De unde ştiţi asta? 

Daniels se dădu în spate şi deschise uşa. 

În cadrul ei se ivi Charles R. Snow, pe picioarele lui 
fragile, îmbrăcat cu costum şi cravată, arătând cu toată 
fiinţa lui ca şeful Zionului. Profetul păşi înăuntru, cu paşi 
mici, dar fermi. 

Rowan era surprins şi nesigur de ce avea să spună sau 
să facă. 

— Thaddeus, zise Snow. Nu pot exprima în cuvinte 


imensa dezamăgire pe care mi-ai produs-o. 

— Tu mi-ai cerut să caut. 

— Aşa e. Dezamăgirea mea e legată de motivele şi 
judecata ta. 

Rowan nu avea chef de critici din partea imbecilului pe 
care îl avea înaintea ochilor. 

— Eşti atât de slab! Nu ne mai putem permite oameni ca 
tine. Snow se târi până la o canapea verde-deschis şi se 
aşeză pe ea. 

— Ce ai tu de gând să faci, Thaddeus, va distruge o sută 
de ani de muncă grea. 


CINCIZECI ŞI ŞASE 
x 


Des Moines, lowa 


Cassiopeia studie căsuţa, care îi aducea aminte de 
peisajul rural englezesc. De fapt, Salisbury House pe de-a- 
ntregul emana un aer rural. Nimeni nu-i acordă nicio 
atenţie în vreme ce se furişa din grădină, urmând o potecă 
pietruită care şerpuia prin iarba de toamnă şi straturile de 
flori ofilite. Se opri de câteva ori chipurile ca să admire 
coroanele copacilor, dar în realitate verifica dacă e 
singură. Căsuţa se afla cam la treizeci de metri de 
reşedinţa principală, iar cablurile electrice intrau printr-un 
tub care ieşea dintr-o streaşină. Din fericire, intrarea se 
găsea la depărtare de terasă şi de grădină, iar întunericul 
acolo era aproape deplin. 

Uşa de lemn era asigurată cu o singură broască simplă, 
montată deasupra clanţei, în mod clar o adăugire 
ulterioară. Din fericire, Cassiopeia venise pregătită cu 
şperacluri ascunse în trusa de farduri. Cotton găsise 


întotdeauna asta extrem de amuzant: să plece la drum cu 
instrumente de spărgător, însă şi el făcea la fel: în 
portofelul lui stătea mereu ascuns un mic şperaclu. Îi 
plăcea asta la el. Era mereu pregătit. 

Găsi instrumentele în geantă şi le încercă pe broască. 
Nu avea nevoie să vadă, ci doar să simtă. Mâinile trebuiau 
să simtă mecanismul interior de închidere. 

Două clicuri îi semnalară succesul operaţiunii. 

Apăsă clanţa, intră şi închise uşa, punând zăvorul pe 
dinăuntru. Aşa cum bănuise, un perete era plin de cutii cu 
siguranţe electrice. Echipamentele pentru pajişti şi 
grădină umpleau cam o treime din spaţiu. Lumina vagă de 
afară se revărsa înăuntru prin patru ferestre. Pupilele ei 
erau dilatate ca adaptare la întuneric. Găsi întreruptorul 
principal în partea laterală a unei cutii. 

Dacă apăsa întreruptorul, avea la dispoziţie cam cinci 
minute înainte să vină cineva să verifice circuitele, lucru 
care cu siguranţă avea să se întâmple, mai ales după ce 
angajaţii observau printre copaci clădirile din depărtare 
continuând să fie luminate, însă cinci minute îi erau mai 
mult decât suficiente. 

Găsi o cârpă murdară lângă un aparat de tuns iarba şi o 
folosi ca să şteargă amprentele lăsate pe clanţă, apoi ca să 
apese întreruptorul de curent. 


x 


Malone zâmbi când Salisbury House se cufundă în 
întuneric. 

— Ce naiba, tataie? rosti Luke în urechea lui. 

— A trecut la acţiune. E rândul tău, şmechere. 

— Adu-o încoace! Eu sunt gata. 

Mda, desigur. 


x 


Luke se afla în Sala Mare când luminile din casă se 
stinseră. În primele momente se auzi un murmur scăzut 


din partea celor de lângă el. Apoi, după ce lumea îşi dădu 
seama că lumina nu revenea, vocile se înteţiră. Se răsuci 
imediat pe călcâie şi porni spre Camera Comună, unde se 
afla ceasul. Întunericul dinăuntru era deplin. IÎnainta cu 
greu, obligat să fie atent la ceilalţi şi să se scuze 
permanent. 

— A intrat din nou, rosti Malone în urechea lui. 
Distracţie plăcută! 

Aproape că vedea rânjetul de pe chipul lui Malone. 
Numai că el nu cunoscuse până atunci vreo femeie cu care 
să nu se descurce. Katie Bishop era un exemplu perfect în 
acest sens. Cu siguranţă că se descurcase excelent în 
privinţa ei. 

Găsi şirul scurt de trepte care cobora înspre Camera 
Comună. Coridorul era larg şi nu atât de populat precum 
fusese Sala Mare. Pătrunse în încăperea principală şi 
remarcă umbre îndreptându-se spre perete, o voce 
masculină cerând tuturor să o ia încet în acea direcţie, 
până ce avea să fie remediată defecţiunea. Isteaţă mişcare! 

Astfel se protejau cutiile de sticlă din mijloc. Mulțimea 
era ţinută sub control. Se arăta că exista cineva stăpân pe 
situaţie. Evident că Luke ignoră cererea şi se furişă către 
cea de-a treia cutie. 

Cassiopeia Vitt era deja. Acolo. 

— Nu cred că ai să reuşeşti, şopti el. 

— Cine eşti? întrebă ea. 

— Tipul care o să te împiedice să furi ceasul. 

— Proastă mutare, şmechere, rosti Malone în urechea 
lui. Nu-i da niciun fel de indicii. 

Luke ignoră sfatul şi zise: 

— Îndepărtează-te de cutie! 

Umbra întunecată rămase nemişcată. 

— Nu glumesc, rosti el cu fermitate. Îndepărtează-te de 
cutie! 

— E vreo problemă? rosti o nouă voce masculină, 
aceeaşi care direcţionase mulţimea cu câteva clipe înainte. 

Probabil unul dintre poliţişti. 

Cassiopeia se mişcă rapid. 


Ridică un picior în aer şi îl izbi pe poliţist în piept, 
trimiţându-l de-a berbeleacul înapoi până ce omul se izbi 
de o cutie alăturată, care se prăbuşi pe podeaua de lemn. 
Vitrina se crăpă, apoi se făcu fărâme. 

Oamenii din jur icniră surprinşi. 

Inainte ca Luke să poată reacţiona, o a doua lovitură îl 
izbi direct în vintre. Simţi că rămâne fără aer. Durerea 
ţâşni brusc de jos în sus şi înspre afară. 

Mama... 

I se înmuiară genunchii. 

Se prăbuşi. 

Incercă să-şi vină în fire şi să se ridice, dar durerea era 
prea intensă, îşi duse mâinile înspre zona dureroasă, 
luptându-se cu greaţa. Incapabil de vreo acţiune coerentă, 
văzu cum Vitt sparge geamul cutiei şi înhaţă ceasul 
dinăuntru. 

— Ce se petrece? întrebă Malone în urechea lui. 
Vorbeşte-mi! 

Încercă să o facă, dar niciun sunet nu-i ieşi de pe buze. 

Jucase fotbal în liceu şi mai fusese lovit cu putere. Ba 
chiar păţise aşa ceva de vreo două ori şi în armată. 

Însă niciodată nu trecuse printr-o situaţie similară. 

Vitt se făcu nevăzută în beznă, pierzându-se în haosul 
creat. Luke inspiră adânc şi se ridică în picioare, 
clătinându-se. Oamenii încercau să fugă din încăpere. 

La naiba, îşi spuse Luke în gând. 

— A luat ceasul... şi... pleacă, spuse el în microfon. 

Porni după ea. 


x 


Cassiopeia era uluită de faptul că bărbatul acela ştia ce 
urmărea ea. În mod cert o aşteptase să facă o mutare. 
Vocea părea mai tânără, cu un pic de accent sudist, pe 
care ea ajunsese să-l recunoască de la Cotton. Oare 
Stephanie o urmărise până acolo? Părea singura explicaţie 
posibilă, ceea ce însemna că individul mai tânăr nu era 
singur. 


Continuă să îşi croiască drum prin mulţimea întunecată 
de oameni, strecurându-se către uşa principală. Maşina o 
aştepta la doar câteva sute de metri în spatele reşedinţei. 
Ca să ajungă la ea, se putea dovedi a fi o problemă. 

Ar fi fost mult mai bine dacă înconjura clădirea. 

Aşa că găsi broasca unei uşi, pe care o deschise şi se 
furişă afară în noapte. 


x 


Luke porni înapoi către intrarea principală şi Sala Mare. 
Cei care rămăseseră în Camera Comună constataseră că 
podeaua se umpluse de cioburi motiv pentru care se 
lansaseră avertismente, aşa că Luke folosi diversiunea de 
moment ca să se furişeze afară, croindu-şi drum prin 
întuneric. 

Îl durea pântecele, dar parcă suferinţa se mai 
estompase. 

Nu conta, căci n-avea să-i permită Cassiopeii Vitt să 
scape de acolo. N-avea de gând să afle sfârşitul poveştii de 
la Malone sau de la Stephanie, mai ales după ce bătrânul îl 
avertizase. Coti şi îşi croi drum pipăind de-a lungul unui 
zid către şirul de trepte care ducea spre hol. Auzi uşa de la 
intrare deschizându-se, apoi închizându-se. 

Să fi fost ea? 

Aşa că se duse spre ieşire. 

Deschise uşa şi păşi afară. 

Nu văzu nimic în faţa lui. 

Apoi o zări pe Cassiopeia Vitt, în apropiere de zidul 
casei, cotind şi îndreptându-se spre spatele reşedinţei. De 
această dată trecu imediat la acţiune şi rosti în microfon: 

— Vine spre tine, tataie! 

Apoi se luă după ea. 


CINCIZECI ŞI ŞAPTE 
x 


Richard Nixon intră în sala de conferinţe şi dădu mâna 
cu profetul Joseph Fielding Smith, cu cei doi consilieri ai 
acestuia şi cu întreg Cvorumul celor Doisprezece Apostoli. 
Preşedintele Statelor Unite venise în Salt Lake ca să-i 
susțină pe candidaţii republicani locali în cadrul alegerilor 
intermediare pentru Congres. Venise cu soţia, fiica, pe 
nume Tricia, şi doi membri ai cabinetului - George Romney 
şi David Kennedy - care erau amândoi sfinţi. Avuseseră loc 
apariţiile publice obişnuite, iar acum se aflau departe de 
ochii publicului în interiorul clădirii administrative 
principale a bisericii, în spatele uşilor închise, ai pereților 
lambrisaţi, sub protecţia tavanului din bârne de lemn. 
Nixon şi Smith şedeau la unul dintre capetele unei mese 
şlefuite, în vreme ce restul apostolilor ocupau scaunele 
laterale. 

— M-am bucurat întotdeauna de o primire călduroasă în 
vizitele mele la Salt Lake City, spuse Nixon. Biserica 
dumneavoastră este o instituţie măreaţă, care a jucat un 
rol important în această administraţie. 

Era 24 iulie 1970. Ziua Pionierilor. O sărbătoare oficială 
a statului Utah, dedicată comemorării intrării, în 1847, a 
primului val de oameni în bazinul Salt Lake. Ziua era 
marcată de parade, focuri de artificii, spectacole de rodeo 
şi alte festivități. Ca un soi de 4 Iulie al Sfinţilor Zilei de 
Apoi. Ceva mai târziu, Nixon însuşi urma să asiste la 
faimosul rodeo Days of 47 de la Salt Palace. 

— Nu cunosc vreun alt grup de americani care să fi 
contribuit mai mult la instaurarea unei etici a guvernării şi 
a inaltelor noastre standarde morale - spiritul care a 
determinat America să meargă înainte şi în vremuri bune, 
şi în vremuri proaste. Niciun grup de oameni nu a făcut 
mai multe decât acela compus din membri ai acestui cult. 

— De ce ați venit aici? întrebă Smith. 

Nixon păru surprins de o asemenea întrebare directă. 


— Tocmai ce v-am spus. Am venit să vă ofer aprecierea 
mea. 

— Domnule preşedinte, aţi cerut personal această 
audienţă cu mine, cu consilierii mei şi cu Cvorumul celor 
Doisprezece. Niciun preşedinte nu ne-a mai cerut asta 
până acum. Cu siguranţă că înţelegeţți curiozitatea noastră. 
Aşadar, suntem aici. Doar noi. Ce doriți? 

Chiar dacă era un gentleman umblat prin lume, Smith 
nu era prost. Era cel de-al zecelea profet care conducea 
Biserica, tatăl lui fusese al şaselea profet, iar bunicul lui 
fusese fratele fondatorului Joseph Smith. Devenise apostol 
în 1910, la douăzeci şi cinci de ani, şi cu doar şase luni 
înainte fusese ridicat la rangul de profet la vârsta de 
nouăzeci şi patru de ani, devenind astfel cel mai vârstnic 
profet ales. Era singurul om din încăpere care fusese 
prezent la inaugurarea din 1893 a templului din Salt Lake. 

Nu se înclina în faţa nimănui. 

Nici măcar în faţa preşedinţilor Statelor Unite. 

Nixon se schimbă la faţă, trecând de la o expresie de 
jovialitate la una de om aflat în misiune. 

— Bine. Îmi plac lucrurile directe. Se economiseşte timp. 
În 1863, Abraham Lincoln v-a dat ceva, ceva ce n-aţi 
înapoiat niciodată. Vreau chestia aia. 

— De ce? întrebă Smith. 

— Deoarece aparține Statelor Unite. 

— Dar ne-a fost dată nouă pentru a fi păstrată în 
siguranță. 

Nixon îi studie cu privirea pe bărbații din jurul mesei. 

— Văd că ştiţi la ce mă refer. Bine. Atunci povestea va fi 
mai simplă. 

Smith îndreptă un deget zbârcit către preşedinte. 

— Habar n-aveţi ce scrie acolo, nu? 

— Ştiu că i-a provocat lui Lincoln mari supărări. Știu că 
el a avut un motiv ca să facă asta. Ştiu că, în cadrul 
înțelegerii, Brigham Young i-a indicat lui Lincoln locul unei 
mine căutate de oameni de multă vreme. Un loc unde să 
poată fi ascunsă o mare parte din aurul vostru, aur pierdut 
în timpul Războiului Mormon când au dispărut 22 de 


căruţe. 

— Nimic din acel aur nu s-a pierdut, rosti unul dintre 
apostoli. Niciun gram. Tot aurul a fost reintrodus în 
economia noastră, după ce ameninţarea cu războiul din 
partea guvernului federal s-a estompat. Profetul Brigham 
s-a asigurat de asta. Nu e niciun mister aici. 

— Interesant că aţi pomenit de asta, zise Nixon. Am 
cercetat şi eu istoria. Brigham Young a trimis aurul în 
California. Însă conform propriilor voastre arhive, acele 
căruțe au fost atacate, iar oamenii ucişi, apoi aurul a fost 
furat şi pierdut.  Vreţi să spuneţi că profetul 
dumneavoastră a fost implicat în acel jaf? 

— Noi nu spunem nimic, interveni un alt apostol, în 
afara faptului că niciun gram de aur nu s-a pierdut. 

— Profetia Calului Alb nu înseamnă nimic pentru 
dumneavoastră? Nu trebuia să fiţi voi  salvatorii 
Constituţiei noastre? 

Câţiva apostoli chicotiră. 

— Asta e doar o legendă, rosti unul dintre ei. Un basm 
creat de primii părinţi ai Bisericii ca modalitate de întărire 
a noii noastre religii. Doar nişte zvonuri şi interpretări 
eronate care s-au răspândit aşa cum se răspândesc 
zvonurile. Fiecare religie are astfel de basme. Dar nu e 
reală. Noi am dezaprobat povestea cu multă vreme în 
urmă. 

Nixon zâmbi. 

— Domnilor, am jucat de multe ori poker şi am jucat 
împotriva celor mai buni. Nu mă păcăliți cu această 
cacealma. Brigham Young a încheiat o înțelegere cu 
Abraham Lincoln şi, spre lauda lor, ambele părți şi-au 
respectat cuvântul dat. Am citit un bilet care a supraviețuit 
din vremea lui Lincoln. Un mesaj scris de mână de James 
Buchanan, trimis lui Lincoln, care îi furniza un document. 
Am văzut şi alte hârtii care indică faptul că documentul a 
fost trimis în cele din urmă aici, ca partea lui Lincoln din 
înțelegere. Însă din pricina morţii bruşte şi timpurii a lui 
Lincoln, voi încă aveţi în posesie acel document. 

— De dragul discuţiei, interveni Smith, dacă un astfel de 


document v-ar fi înapoiat, ce aţi face cu el? 

— Depinde de ce scrie în el. Bănuiala mea e că îi 
priveşte pe Părinţii Fondatori şi ceea ce ar fi putut face ei 
în Philadelphia. 

— Pentru noi, Constituţia este un standard glorios, 
născut din înţelepciunea Domnului, zise profetul. Este un 
stindard ceresc. Pentru top cei privilegiați care au parte de 
binecuvântarea libertăţii, ea este precum umbra răcoroasă 
şi apele proaspete oferite de un munte maiestuos într-un 
ținut arid şi însetat. 

— Frumoasă analogie, zise Nixon. Însă nu mi-aţi răspuns 
la întrebare. 

Smith se uită la apostolii din jurul mesei. 

— Aveţi în faţa voastră un exemplu legat de ceea ce am 
avut noi de suferii încă de la începuturi. Aroganţa unui 
guvern federal care vine aici, în casa noastră, ca să ne 
pretindă să ne supunem ordinelor lui. 

Câţiva dădură aprobator din cap. 

— Am acceptat cererea de audienţă privată în speranța 
că acest preşedinte se va dovedi altfel. Privirea lui Smith 
se fixă asupra lui George Romney şi David Kennedy. Doi 
dintre oamenii noştri servesc în cadrul acestei 
administrații, fapt pe care l-am socotit ca pe un semn bun. 

Profetul se opri, ca şi cum s-ar fi recules. Smith fusese 
mulţi ani istoric şi arhivar. Dacă era cineva care să ştie ce 
conţineau arhivele, el era acela. Într-un târziu, se uită la 
Nixon. 

— Avem, într-adevăr, în custodie ceva ce ni s-a dat cu 
multă vreme în urmă. Insă Brigham Young a luat decizia de 
a păstra ce i s-a dat şi fiecare profet de atunci încoace a 
procedat la fel. Ca atare, acea decizie este şi a mea. Deci 
vă refuz cererea. 

— Refuzaţi o cerere directă a preşedintelui Statelor 
Unite? 

— În cadrul Doctrinei şi Legămintelor noastre, la punctul 
109:54, se spune Ai milă, Doamne, faţă de toate naţiunile 
pământului; ai milă faţă de conducătorii pământurilor 
noastre; fie ca acele principii, care au fost apărate cu 


onoare şi nobleţe, anume Constituţia pământului nostru, 
după părinţii noştri, să fie stabilită pentru totdeauna. Față 
de aşa ceva mă supun... domnule preşedinte. Nu faţă de 
dumneavoastră. 

Rowan se uită la Charles Snow şi la Danny Daniels. 

Ascultase ceea ce povestise Snow despre cele petrecute 
cu mai bine de patru decenii în urmă. 

— Am fost acolo, zise Snow. Stăteam în jurul acelei 
mese. Eram un apostol relativ nou, dar am urmărit modul 
în care Joseph Fielding Smith l-a tratat pe Richard Nixon. 
A fost prima dată când am conştientizat marele nostru 
secret. 

— Şi ceilalţi ştiau? 

Snow încuviinţă. 

— Unii dintre seniori ştiau. 

— Charles, rosti Rowan. Tu m-ai trimis să aflu. Mi-ai 
spus să caut. 

— Nu, Thaddeus. Ţi-am arătat ce era ascuns la temelia 
pietrei de fundaţie ca modalitate de a-ţi oferi suficientă 
frânghie cu care să te spânzuri singur. Preşedintele 
Daniels şi cu mine discutăm pe tema asta de mai multe 
luni. 

Lui Rowan nu-i venea să-şi creadă urechilor. Însuşi 
profetul. Era spion? Trădător? Punea interesele străinilor 
mai presus de cele ale sfinţilor? 

— Joseph Fielding Smith, zise Snow, era un om strălucit. 
Şi-a servit Biserica timp de trei sferturi din secolul XX. În 
acea zi, după plecarea lui Nixon, am aflat cu toţii o parte 
din cele întâmplate în 1863. Restul l-am descoperit abia 
când am devenit profet. Fiecare profet a transmis 
informaţia succesorului său. Toţi oamenii care au fost 
atunci la întâlnirea cu Nixon sunt morţi acum. Doar eu am 
rămas în viaţă. Dar datoria de a transmite mai departe se 
sfârşeşte aici şi acum. Ţie nu-ţi voi spune nimic. 

— Putem face asta, Charles, zise Rowan. Putem părăsi 
această ţară uitată de Dumnezeu, cu toate legile, regulile, 
taxele şi problemele ei. Nu mai avem nevoie de ea. Am 
făcut sondaje. Oamenii sprijină puternic secesiunea. 


Locuitorii Utah-ului vor aproba orice rezoluţie care declară 
aşa ceva. 

— Îţi dai seama ce se va întâmpla, interveni Daniels, 
dacă mergi mai departe cu povestea asta? Statele Unite 
sunt o putere mondială. 

— Şi pierderea Utah-ului va schimba asta? se miră 
Rowan. Sunteţi ridicol! 

— Din nefericire, nu se va opri la Utah. Ăsta e şi planul 
tău. Vor urma şi alte state. Ai dreptate, problemele noastre 
sunt grave. Oamenii sunt gata să-şi ia zborul. Cred că aşa e 
mai bine. Dar eu mă aflu aici ca să-ţi spun că se înşală. In 
ciuda erorilor, acesta este cel mai bun sistem politic 
conceput vreodată de om. Chiar funcţionează. Dar numai 
ca uniune de cincizeci de state. Nu pot permite să distrugi 
aşa ceva. 

— Chiar dacă fondatorii înşişi au spus că e bine? 

Snow oftă. 

— Thaddeus, fondatorii au spus o grămadă de lucruri. 
Unele au fost lucruri înțelepte, altele au fost prostii. Este 
de datoria şi responsabilitatea noastră să ignorăm prostiile 
şi să păstrăm ce e bun. Vremurile s-au schimbat. Ceea ce, 
poate, funcţiona în 1787 nu mai funcţionează acum. 

— Asta n-o decidem noi! Rowan ridică vocea. Asta va 
decide poporul! El are dreptul să ştie-tot. 

— Dacă aşa stau lucrurile, zise Daniels, atunci de ce 
secretizăm informaţii? De ce ne întâlnim în taină ca să 
luăm decizii legate de securitatea naţională? Deoarece 
depinde de noi, ca reprezentanţi ai poporului, să luăm 
decizii inteligente. Poporul ne alege şi are încredere în noi. 
lar la fiecare câţiva ani are ocazia să ne spună cum ne 
descurcăm. Domnule senator, îţi cerem oficial să te 
opreşti. Atât preşedintele, cât şi profetul dumitale îţi cer să 
te opreşti. 

Primul lui gând fu la cele ce se petreceau în Iowa. Oare 
ceasul lui Lincoln conţinea ultima piesă a puzzle-ului? Se 
mai întrebă şi ce era cu Stephanie Nelle şi complicitatea 
dovedită de ea. Îi oferise informaţii vitale. Şi ce povestise 
Snow despre propria cooperare? Suficientă frânghie ca să 


te spânzuri singur. 

— Dumneata ai trimis-o pe Stephanie Nelle la mine, nu? 
îl întrebă el pe Daniels. 

— N-am trimis pe nimeni. Este o hoaţă şi o trădătoare. O 
s-o concediez după care o să-i bag fundul la puşcărie. Şi tu 
te vei duce acolo dacă nu te opreşti. 

Rowan se întoarse spre Snow. 

— Avem dreptul să trăim liberi, aşa cum ne place, 
conform profeților. Ne-am câştigat acest drept. Fondatorii 
noştri au prevăzut asta. 

— Noi suntem liberi, Thaddeus. 

— Cum poţi spune asta? Este datoria noastră să 
împlinim Profeţia Calului Alb. 

— Asta e o fantezie. Întotdeauna a fost aşa. 

— Nu, nu e. Ni s-a spus să sprijinim Constituţia Statelor 
Unite aşa cum a fost ea dată de inspiraţia lui Dumnezeu. 
Asta înseamnă în întregimea ei. lar eu asta fac. Fondatorii 
înşişi au spus că un stat poate pleca dacă aşa doreşte. Eu 
sunt gata să văd dacă Utah doreşte asta. 

În acea secundă îi trecu ceva prin minte. 

— L-ai minţit pe Nixon în privinţa profeţiei, nu? 

Snow se uită fix la el. 

— Exact asta i-ai spus, continuă Rowan. I-ai spus că eo 
fantezie. 

— Pur şi simplu am reiterat ceea ce Biserica a spus 
public în privinţa acelei declaraţii, clarifică Snow. 

— Ceea ce era o minciună. Tocmai ce ai zis că fiecare 
profet de după Brigham Young ştia adevărul. Ştia ce 
deţineam noi pentru Statele Unite. 

— Ceea ce nu are nimic de-a face cu profeția, ripostă 
Snow. Însă are de-a face cu viitorul naţiunii. Pur şi simplu 
am ales să nu distrugem această ţară. Dacă ţi s-ar permite 
să mergi mai departe, Constituţia ar atârna, într-adevăr, de 
un fir de păr. 

— Unde e, Charles? Trupul îi tremura de emoție. Unde e 
documentul ăla secret? Spune-mi! 

Snow clătină din cap. 

— Asta nu va trece de la profetul de acum la următorul. 


Şi te asigur că sunt singurul care ştie. 

— Atunci ţi-ai trădat credinţa şi tot ce reprezintă ea. 

— Sunt gata să răspund în faţa Tatălui Ceresc. Tu eşti? 

— Categoric. Ştiu că Lincoln a purtat un război care nu 
ar fi trebuit să existe. Sudul avea dreptul să plece şi el ştia 
asta. A luat o decizie personală să pornească acel război. 
Au murit sute de mii de oameni. Ce crezi că va spune 
poporul american când se va dezvălui asta? 

— Că el a ales Uniunea, zise Daniels. A ales această ţară. 
Aş fi procedat la fel. 

— Atunci şi tu eşti un trădător. 

— Lincoln a decis că Statele Unite sunt mai importante 
decât statele individuale, ripostă Daniels. In mod cert, 
vremurile s-au schimbat. Noi nu ne confruntăm cu aceleaşi 
presiuni cu care s-a confruntat el. Acum sunt griji la scară 
planetară. E important ca această naţiune să 
supravieţuiască. 

Rowan îl pironi cu privirea pe preşedintele Statelor 
Unite. 

— SE VOR PRĂBUŞI. 

— Te eliberez de misiunea ta, zise Snow. Vreau demisia 
din poziţia de apostol. 

— lar eu te vreau afară din Senat, zise preşedintele. 

— Vă puteţi duce dracului amândoi. : 

Nu mai rostise niciodată astfel de injurii. Injurăturile 
erau contrariul a tot ce credea el. Insă era furios. Şi 
trebuia să spere că Salazar avusese succes în misiunea lui. 
Acum totul depindea de asta. 

Se răsuci pe călcâie şi o porni spre uşă, dar nu rezistă să 
nu mai arunce o ripostă: 

— Mitul legat de Lincoln va înceta. Națiunea îl va vedea 
aşa cum a fost. Un individ care a dus un război de pomană, 
care a ascuns adevărul pentru scopurile lui individuale. 
Spre deosebire de oricare dintre voi, eu am încredere în 
judecata poporului. El o să decidă dacă această Uniune 
este pentru totdeauna. 


CINCIZECI ŞI OPT 
x 


Malone supraveghea conturul întunecat al reşedinţei. 
Curentul electric era oprit de circa un sfert de oră, iar el 
zări în sfârşit fascicule de lanternă plimbându-se prin 
căsuţa unde Cassiopeia făcuse pozna. Câteva minute mai 
târziu se reaprinseră luminile din interiorul şi din afara 
reşedinţei. Cu siguranţă că acum era limpede pentru toată 
lumea că cineva întrerupsese intenţionat curentul. Nu avea 
să mai treacă mult timp până ce poliţia începea să mişune 
pretutindeni. 

— Vine înspre tine, tataie, rosti Luke în urechea lui. 

Işi părăsi postul de observaţie şi porni înapoi printre 

copaci către locul unde parcase maşina închiriată. Aceasta 
se odihnea la capătul unei străzi străjuite de copaci, casele 
din jurul ei fiind retrase de la drum la peste treizeci de 
metri. Era unul dintre acele cartiere mai vechi construite 
atunci când oamenii tânjeau după intimitate, iar pământul 
era ieftin. 
__Habar n-avea ce se întâmplase în Salisbury House. 
Infumuratul păstrase amănuntele pentru el însuşi. Faptul 
că acum Cassiopeia avea ceasul însemna că Luke o 
subestimase. 

Mare prostie! 


x 


Luke iuți pasul. Pântecele continua să-l doară. Şi asta 
din cauza femeii. Ajunse la colţul casei şi coti imediat. In 
apropiere de zidul lateral se vedeau copaci şi arbuşti. Un 
foşnet înaintea lui îi confirmă că Vitt era încă în mişcare. În 
reşedinţa mare reveniseră luminile, iar ferestrele de la 
parter iluminau acum acea latură de clădire, îşi croi drum 
prin mijlocul vegetației. 

Malone ar fi trebuit să se afle undeva, dincolo de grădina 
din spate, iar Vitt se îndrepta direct spre el. 


x 


Cassiopeia rămase ascunsă printre copaci şi trecu de 
marginea grădinii din spate. Maşina o aştepta la cincizeci 
de metri depărtare, pe o stradă numită Greenwood. Avea 
ceasul. Josepe avea să fie mulţumit. Poate că urma să afle 
de semnificaţia acelui obiect după ce i-l dădea lui Josepe. 
Acesta nu menţionase decât că ar putea fi piesa finală 
dintr-un puzzle mult mai mare. Oare trebuia să-i spună lui 
Stephanie Nelle? 

Probabil că nu. 

Sirene de poliţie se auzeau în apropiere. 

Odată revenită alimentarea cu curent în Salisbury 
House, furtul devenea evident. 

Venise vremea să plece de acolo, şi încă rapid. 


x 


— Ar trebui să fie chiar lângă tine, spuse Luke în 
microfon. 

Niciun răspuns. 

— Malone! 

Tăcere. 

Ce dracu’ făcea bătrânul? 

Hotări să ia problema în propriile mâini. Durerea se 
estompase în sfârşit, iar acum muşchii lui antrenați erau 
gata de acţiune, iar nervii intraseră în alertă. 

Aşa că ţâşni înainte. 


x 


Cassiopeia auzi ceva venind cu viteză spre ea. 

Iuți pasul şi ajunse la capătul grădinii din spate, printre 
copaci, la maşina ei parcată. Cineva se apropia. Portierele 
nu erau încuiate, iar cheile se găseau în geantă, alături de 
ceas. 

Copacii se terminau la marginea şoselei. 

şi zări maşina şi fugi spre ea. Se urcă la volan, vâri 
cheia în contact şi porni motorul. Băgă maneta în viteză, 


puse piciorul pe acceleraţie şi era pe punctul de a demara 
când ceva lovi maşina. Prin parbriz zări un bărbat întins pe 
capotă şi un chip. Un tip mai tânăr. Douăzeci şi ceva sau 
treizeci de ani. 

— Pleci undeva? întrebă tipul. N 

Braţul bărbatului se dezlipi de corp. În mâna lui apăru o 
armă semiautomată pe care individul o aţinti asupra ei. 

Cassiopeia zâmbi şi îşi înfipse privirea în ochii lui. 

Apoi apăsă pedala de acceleraţie până la podea. 

Luke se aşteptase la o mutare surpriză, motiv pentru 
care apucase strâns cu mâna dreaptă buza capotei, acolo 
unde se ascundeau ştergătoarele de parbriz. 

Maşina ţâşni înainte, cu roţile scrâşnind pe pământ şi pe 
iarbă înainte de a prinde asfaltul. 

Cassiopeia roti de volan la stânga, apoi la dreapta, 
încercând să scape de individul de pe capotă. 

Omul se ţinea bine. 

Crescu viteza. 

— Bătrâne, strigă Luke, nu ştiu unde eşti, dar am nevoie 
de tine. Va trebui s-o împuşc pe nebuna asta. 

Ordinele lui Stephanie fuseseră clare. 

Pune mâna pe ceas! 

Cu orice preţ. 


x 


Cassiopeia nu dorea să-l rănească prea tare pe individul 
de pe capotă, însă avea nevoie ca el să dispară de acolo. 
Cu certitudine lucra pentru Stephanie Nelle. Oare cine 
altcineva se mai afla acolo? 

Erau pe o stradă laterală întunecată, fără trafic, străjuită 
de copaci pe ambele laturi, mai puţin acolo unde îşi făcea 
loc câte o alee care ducea înspre case. 

În faţă, ceva ieşi dintre copaci. 

O altă maşină. 

Blocând ambele sensuri de mers, perpendicular pe 
drumul ei. 

Portiera din dreptul şoferului se deschise şi o siluetă de 


bărbat se dădu jos. 

O siluetă pe care ea o ştia prea bine. 

Cotton. 

Apăsă cu putere frâna şi reuşi să oprească maşina la 
timp. 

Malone se postă în faţa ei. 

Luke se dădu jos de pe capotă şi deschise portiera din 
dreptul ei, cu arma îndreptată spre şoferiţă. 

Cassiopeia nu se mişcă. 

Lumina din interiorul maşinii îi dezvăluia chipul, o nouă 
mască împietrită, la fel ca în Salzburg, cu privirea aţintită 
asupra lui Malone. Luke îşi vâri mâna înăuntru şi răsuci 
cheia în contactul motorului, oprindu-l. 

— leşi naibii afară, strigă el. 

Cassiopeia îl ignoră. 

Malone veni spre ea cu paşi înceţi şi siguri. Se apropie şi 
zări mica geantă de pe locul pasagerului. Neagră. Chanel. 
Impodobită cu amulete care de o bună bucată de vreme 
erau simboluri ale mărcii. Malone o cumpărase cu un an în 
urmă din Paris, ca dar pentru femeia care literalmente 
avea totul. 

Se duse la portiera pasagerului, o deschise şi extrase 
geanta, înăuntru se afla ceasul, pe care Malone îl scoase, 
după care aruncă poşeta la loc pe scaun. Era la fel de 
supărat pe ea precum era ea pe el şi, asemenea Cassiopeii, 
nu scoase nicio vorbă. 

li făcu semn lui Luke să plece de acolo. 

— Eşti sigur? întrebă Luke. 

— Las-o în pace! 

Luke ridică din umeri, după care azvârli cheile maşinii în 
poala femeii. 

În continuare niciun fel de reacţie din partea ei. 
Cassiopeia se mulţumi să trântească portiera, după care 
porni motorul şi roti maşina cu 180 de grade înainte de a 
prinde viteză. 

— N-a fost de bine, zise Luke. 

Malone se uită după maşina care dispărea în noapte. 

— Nu, şopti el. N-a fost. 


CINCIZECI ŞI NOUĂ 

Maryland 

Rowan şedea în interiorul templului. 

Încă din copilărie se simţise în siguranţă între zidurile 
unui astfel de locaş. Pe atunci era templul din Salt Lake. 
După ce se dusese la Washington, îşi făcuse templu din 
casa lui. În biserică, în spatele zidăriei groase şi al uşilor 
închise, sfinţii puteau predica aşa cum doreau. Nu putea 
intra nimeni acolo, cu excepţia celor care primiseră 
recomandare. Uşile unui templu erau deschise străinilor 
doar în cursul săptămânilor de dinainte de sfințire. În anul 
1974, aproape un milion de oameni trecuseră prin această 
structură magnifică din zona rurală a Marylandului. 
Revistele Time, Newsweek şi U.S. News & World 
publicaseră articole despre el. Clădirile deschise 
reprezentau norma încă din zilele de început, ca o 
modalitate de a contracara zvonurile şi concepţiile eronate 
despre ceea ce se găsea înăuntru. Însă odată ce era sfinţit, 
un templu devenea tărâmul exclusiv al sfinţilor. 

Fugise din Blair House şi luase un taxi direct până acolo. 
Era a doua vizită în acea zi. Cu ocazia primei vizite, în 
aerul răcoros al dimineţii, planificase ceea ce urma să se 
întâmple alături de colegii lui congresmeni. 

Acum nu mai era sigur de nimic. 

Charles R. Snow însuşi intrase în joc. 

O întâmplare extraordinară, pe care el nu o anticipase. 
De fapt, mizase chiar pe moartea lui Snow. Odată ce era 
numit profet, ceea ce era inevitabil, Rowan ar fi avut 
întreaga Biserică la dispoziţia lui. Acum Snow îl eliberase 
de sarcini, cerându-i demisia. O situaţie fără precedent. 
Apostolii îşi păstrau slujbele până la moarte. El slujise cea 
mai îndelungată perioadă, urcând treptele ierarhice, iar 
acum se găsea la un pas de poziţia de profet. 

Şi nu unul oarecare. 

Era primul, după Brigham Young, care ar fi condus şi 


Biserica, şi guvernul. Şi primul care să facă aşa ceva având 
în spate statutul unei naţiuni independente şi viabile. 

Deseret. 

Era adevărat că îl aşteptau votul electoratului şi o 
bătălie în justiţie, însă avea încredere că putea învinge în 
amândouă. 

Acum visul părea pus în pericol de moarte. 

Daniels şi Snow ştiau totul. Oare Stephanie Nelle îl 
vânduse? Era spioană? Apariţia ei fusese cu totul 
neaşteptată. 

Rowan simţea că începe să fie cuprins de paranoia. 

La fel cum se întâmplase după Războiul Civil şi înainte 
de începutul secolului XX, când sfinţii erau condamnaţi şi 
băgaţi la închisoare pe baza legii antipoligamie Edmunds- 
Tucker. Atunci când Biserica însăşi fusese declarată 
ilegală. Când oamenii se turnau reciproc. Spionii mişunau 
pretutindeni. Perioada ajunsese să fie numită Vremea 
Necazurilor. Care se sfârşise doar atunci când Biserica 
lăsase steagul jos şi se conformase legilor. 

Rowan era singur, în interiorul uneia dintre încăperile 
celeste. 

Trebuia să îşi pună mintea la contribuţie. 

În buzunar îi vibră telefonul mobil. 

De obicei, accesul cu astfel de dispozitive era interzis în 
templu. Acum situaţia era departe de a fi obişnuită. 
Verifică ecranul. 

Salazar. 

— Ce s-a întâmplat? întrebă el după ce răspunse. 

— Ceasul a dispărut. E în mâinile guvernului. 

Rowan închise ochii. Seara se transforma în dezastru. 
Nimic nu mersese ca lumea. 

— Du-te în Salt Lake, ordonă el. Ajung acolo dimineaţă. 

— Ştiau că suntem aici, zise Salazar. 

Evident. De ce n-ar fi ştiut? 

— Vorbim în Salt Lake. 

Puse capăt convorbirii. 


Cassiopeia şedea în camera de hotel a lui Josepe şi îl 
privea vorbind la telefon. 

Convorbirea se sfârşi. 

— Seniorul Rowan părea înfrânt, spuse el abia şoptit. 
Trebuie să mărturisesc că la fel simt şi eu. Ne luptăm de 
câţiva ani pentru povestea asta. Însă capătul tunelului s-a 
ivit doar de câteva luni încoace. A fost o bătălie lungă şi 
grea ca să ajungem până aici. 

— Îmi pare rău că am pierdut ceasul. 

— Nu e vina ta. E vina mea. Ar fi trebuit să anticipez 
problemele şi să fiu gata să reacţionez. Mi-aş fi putut 
trimite asociaţii cu tine. 

— M-ar fi încurcat. Eu sunt cea care n-a văzut lovitura 
venind. 

Josepe expiră cu putere. 

— Ce zici de asta? Hai să nu mai vorbim de înfrângeri în 
seara asta! Hai să luăm cina undeva. 

Ea nu avea chef de aşa ceva, indiferent de rolul pe care 
îl juca. 

— Sunt destul de ameţită. Te superi dacă mă duc să mă 
culc? 


x 


Stephanie amenajase un sediu operaţional în camera ei 
de la Mandarin Oriental. Avea laptopul conectat la serverul 
securizat al agenţiei şi telefonul la îndemână. O adusese şi 
pe Katie Bishop cu ea. Fata se afla în camera învecinată şi 
răsfoia însemnările secrete ale lui Madison, extrăgând 
orice informaţie relevantă posibilă. Tânăra avea o minte 
sclipitoare, limbajul elevat şi părea să fi fost impresionată 
de Luke Daniels. În taxi, pe drumul înapoi de la Casa Albă, 
pusese o grămadă de întrebări pe tema asta. 

lar acum aveau şi ceasul. 

Acţiunea întreprinsă de Luke şi Cotton avusese succes. 

Se uită la ecranul laptopului şi la materialul video 
transmis de pe laptopul lui Luke din Des Moines. Katie 


cercetase site-urile web adecvate şi discutase cu un 
curator de la Smithsonian, care îi explicase modul cum 
fusese deschis primul ceas al lui Lincoln. 

Foarte simplu. 

Carcasa din spate se deşuruba de la dreapta la stânga, 
în sens invers acelor de ceasornic, lăsând vederii 
mecanismele dinăuntru. Singura şmecherie consta în 
scuturarea şuruburilor de rugină, deoarece erau imobile 
de multă vreme. Câteva bătăi uşoare în locurile potrivite 
dăduseră rezultate în cazul primului ceas. 

Toate informaţiile fuseseră transmise mai departe către 
Iowa. 


x 


Malone ridică încetişor ceasul de pe calculator. El şi 
Luke obţinuseră o cameră într-un hotel din centru, departe 
de locul unde stătea Salazar, iar o legătură video fusese 
stabilită cu Stephanie la Washington. 

Admiră ceasul, care părea în stare excelentă. 

— Hai să încercăm să nu-l distrugem, zise Stephanie din 
ecranul computerului. 

El rânji în direcţia ei. 

— Asta a fost pentru mine? 

— Ai tendinţa de a strica lucrurile. 

— Cel puţin nu este un site de cultură internaţională. 

Din experienţele trecute, astfel de locuri păreau ţintele 
lui favorite. 

Întâlnirea cu Cassiopeia îi stătea pe creier. Ei doi aveau 
o problemă şi nici măcar o discuţie îndelungată nu avea să 
ducă la o rezolvare uşoară. El procedase exact aşa cum îl 
rugase ea să nu o facă, iar asta însemna consecinţe. 

li dădu ceasul lui Luke. 

— Fă tu onorurile. 

Luke prinse bine ceasul şi încercă să slăbească puţin 
carcasa din spate. Instrucţiunile oferite de Stephanie 
spuseseră că manevra putea fi dificilă şi chiar era. 

Alte trei încercări nu duseră la niciun rezultat. 


— Nu se răsuceşte, zise Luke. 

Încercară câteva bătăi uşoare pe partea laterală, aşa 
cum li se recomandase, dar tot fără rezultat. Malone îşi 
aminti că îi plăcuse cu mulţi ani în urmă un anumit soi de 
salată de citrice, cu portocale şi grepfrut ambalată în apă 
şi vândută într-un recipient de plastic cu un capac care se 
înşuruba. Întotdeauna era greu să dai jos capacul de prima 
dată. În cele din urmă, descoperise secretul: recipientul nu 
trebuia strâns prea tare. De frustrare, el avea tendinţa să 
strângă plasticul atât de tare, încât acesta nu se deşuruba. 
Aşa că acum prinse cu blândeţe marginile ceasului, 
strângându-l doar cât să nu-i alunece degetele pe el. 

Răsuci, simțind rezistenţa şuruburilor mici. 

O nouă încercare şi o nouă mişcare. 

O uşoară deplasare. 

Suficientă însă. 

Prinse din nou ceasul, cu o atingere uşoară, şi eliberă 
carcasa din spate. 

Lăsă ceasul jos, iar Luke îndreptă camera video a 
laptopului către mecanismele interne expuse. Stephanie le 
trimisese o imagine a interiorului celuilalt ceas al lui 
Lincoln când fusese deschis la muzeu, aşa că Malone se 
aştepta să vadă acum aceeaşi înşirare de semne pe 
structura interioară. 

Însă aici nu se vedea nimic. 

El şi Luke părură să aibă în acelaşi timp aceeaşi idee. 

Aşa că dădu din cap în direcţia tânărului. 

Luke întoarse carcasa din spate. 


x 


Rowan şedea în tăcerea unei încăperi goale. În camera 
dinainte veniseră diverşi oameni, dar el nu avea chef de 
companie, aşa că plecase de acolo. Se întrebă câte 
căsătorii se celebraseră aici. Îşi aminti de propria 
căsătorie, oficiată într-o încăpere similară a templului din 
Salt Lake. Mireasa şi mirele îngenuncheaţi, uitându-se 
unul la celălalt peste altar, cu familiile aşezate în spatele 


lor pe ambele laturi. Se ţinuseră de mâini şi rostiseră un 
legământ de credinţă unul faţă de celălalt, de credinţă faţă 
de Dumnezeu şi de respectare a poruncilor Lui. Un 
legământ pecetluit în numele lui Isus de către o autoritate 
preoțească dintr-un templu însemna respectare pentru 
veşnicie - nu doar până când „moartea vă va despărţi”. 
Aici, la fel ca în majoritatea încăperilor de felul acesta, 
oglinzile plasate pe pereţi permiteau cuplurilor să se vadă 
în multe reflexii, împreună pentru veşnicie. 

Și eu îţi voi da cheile împărăției Cerurilor: şi orice vei 
lega tu pe pământ va fi legat şi în ceruri. 

Matei 16:19. 

Credinţa că o căsătorie este pentru veşnicie nu putea 
decât să întărească legătura pământească dintre soţ şi 
soţie. Deşi permis de Biserică, divorţul nu era deloc privit 
cu ochi buni. Era predicată şi aşteptată dedicarea. 

Şi nimic nu era în neregulă cu asta. 

Rowan se ruga de jumătate de ceas, nesigur de ce avea 
de făcut. Nu putea crede că Tatăl Ceresc îl adusese atât de 
departe doar ca să-l lipsească de momentul lui de glorie. 

Telefonul îi vibră din nou în buzunar. 

Se uită la ecran. 

Număr necunoscut. 

Decise să răspundă. 

— Doar nu credeai că o să am încredere în tine, se auzi 
Stephanie Nelle în urechea lui. 

— Mi-ai întins o capcană. 

— Zău? Şi cum am procedat? 

— N-am nici timpul şi nici dorinţa să mă explic faţă de 
tine. 

— Vreau ca interesul comitetului tău senatorial faţă de 
departamentul meu să dispară oficial. Vreau să nu mai stai 
în cârca mea, domnule senator. Vreau să ieşi din viaţa 
mea. 

— Sincer nu-mi pasă... 

— Am ceasul. 

Auzise bine? 

— Mi-am trimis oamenii să-l ia şi l-au luat. 


— De unde ştiai că îl vreau? 

— Şi eu am citit ce a lăsat Lincoln în cartea aia. Mi-am 
făcut o copie după pagină înainte ca tu s-o rupi. 

O a doua ocazie? 

— Ne-am înţeles, domnule senator? 

N-avea de ales. 

— Da. O să întocmesc o scrisoare mâine. Comitetul meu 
va declara că n-avem nevoie de nimic de la tine. 

— Asta vreau. Doar că vreau scrisoarea întocmită şi 
semnată în următoarea oră, iar originalul să ajungă la 
mine. 

— S-a făcut. Acum aştept. 

— Deschide-ţi e-mailul. i-am trimis câteva poze 
împreună cu adresa unde să trimiţi scrisoarea. Dacă n-o 
primesc într-o oră, mica ta schemă se va sfârşi brusc. 
Înţelegi? 

— Înţeleg. 

— La revedere, domnule senator. 

Apăsă pe ecranul telefonului şi dădu peste mesaj. Se 
descărcară două imagini. Prima era cu un ceas deschis. 
Cea de-a doua era o imagine de aproape cu carcasa din 
spate a ceasului, partea interioară, cu două cuvinte 
gravate în argint. 

Falta Nada. 

Nimic nu lipseşte. 

Se gândi la harta scrijelită de Lincoln în Cartea 
Mormonilor şi cum fiecare loc fusese etichetat, cu excepţia 
unuia. 

Iar acum avea şi informaţia omisă. 

Zâmbi, îşi ridică privirea spre Tatăl Ceresc şi şopti: 

— Mulţumesc. 

Rugăciunile lui primiseră răspuns. De unde cu câteva 
clipe în urmă era blocat, literalmente la capătul drumului, 
acum intra din nou în acţiune. Era chiar mai bine că nu 
avea nevoie de Charles Snow, Stephanie Nelle, Danny 
Daniels, Brigham Young sau de vreo hartă lăsată de 
Lincoln în urma lui. 

Ştia exact unde îl aştepta marele premiu. 


ŞAIZECI 
x 


10.00 P.M. 


Stephanie plecă din hotelul Mandarin Oriental şi luă un 
taxi către Casa Albă. Procedase exact aşa cum îi ceruse 
Danny Daniels, transferând către Rowan informaţiile 
dobândite în urma deschiderii ceasului. Ca să-şi sporească 
însă credibilitatea, trimisese şi o imagine a interiorului 
ceasului. Rowan se ţinuse de cuvânt şi semnase scrisoarea 
de retragere a acuzațiilor, pe care o trimisese apoi la hotel, 
aşa cum insistase ea. În acel moment probabil că Salazar şi 
Cassiopeia ştiau ce ştia şi Rowan. Stephanie recunoştea 
înţelepciunea dorințelor preşedintelui, dar nu-i plăceau 
implicaţiile. Cei aproape douăzeci de ani petrecuţi în 
domeniul informaţiilor secrete o învăţaseră să îşi dea 
seama atunci când un joc se apropia de sfârşit. 

Taxiul o lăsă în apropiere de Blair House. Parcurse pe 
jos restul drumului. Fu poftită în casă de un agent al 
Serviciilor Secrete şi condusă într-o încăpere cu pereţi 
galbeni şi un portret al lui Abraham Lincoln. O aşteptau 
acolo Daniels şi Charles R. Snow, al şaptesprezecelea 
profet al Bisericii Sfinţilor Zilei de Apoi. Preşedintele o 
informase deja la telefon despre cele petrecute acolo cu 
Rowan în urmă cu câteva ore. Ambii bărbaţi păreau agitaţi. 

— Pe 20 decembrie 1860, la mai puţin de două luni după 
ce Abraham Lincoln a fost ales preşedinte, Carolina de Sud 
a ieşit din Uniune, zise Daniels. A fost primul stat care a 
făcut asta. In următoarele şaizeci de zile, Mississippi, 
Alabama, Georgia, Louisiana şi Texas au procedat la fel. 
Apoi, la 12 aprilie 1861, a fost atacat Fort Sumter. Cinci 
zile mai târziu, Virginia, Arkansas, Tennessee şi Carolina 
de Nord au părăsit Uniunea. 

Stephanie asculta vocea preşedintelui, revenită la 
aceeaşi monotonie din ziua precedentă. 

— Chiar aici, în această încăpere, zise preşedintele, la 


câteva zile după ce Sumter a fost atacat, Francis Preston 
Blair şedea alături de Robert E. Lee. Lincoln dorea ca Lee 
să conducă forţele armate nordiste şi i-a cerut lui Blair să 
vadă dacă aşa ceva e posibil. Cum Lee nu se dezminţea 
niciodată, a refuzat. Cum să ridic eu sabia împotriva 
Virginiei, statul meu natal?! 

— Acel război a pus la încercare loialitatea tuturor, zise 
Snow. Şi sfinţii au fost obligaţi să facă alegeri. Deşi ne 
găseam la mare distanţă, în valea Salt Lake, războiul ne-a 
găsit şi pe noi. 

— Lincoln a avut destulă încredere în voi ca să vă trimită 
acel document. 

— Nu sunt deloc sigur că a făcut-o pentru că avea 
încredere. Trebuia să-l reducă la tăcere pe Brigham Young 
şi să securizeze vestul pentru forţele Nordului. Ştia că 
Young nu l-ar fi crezut niciodată pe cuvânt, aşa că a trimis 
ceva cu suficientă valoare ca interlocutorul său să vadă că 
vorbea serios. 

— Dar Young ar fi putut da documentul Sudului, 
interveni Stephanie. Şi ar fi pus capăt întregii dispute. Din 
tot ce am citit, mormonii din acele vremuri urau guvernul 
federal. 

— E adevărat. Aveam senzaţia că guvernul ne 
abandonase. Dar e la fel de adevărat că preţuiam 
Constituţia. N-am considerat niciodată că este de datoria 
noastră să distrugem națiunea. 

— Nu crezi în Profeţia Calului Alb, nu? întrebă Daniels. 

— Dacă m-ai fi întrebat cu câteva zile în urmă aş fi spus 
nu. Acum nu mai sunt aşa de sigur. O mare parte din ea 
devine realitate. 

Preşedintele părea obosit. 

— Au murit şase sute de mii de oameni în Războiul Civil. 
Mai mulţi decât în toate celelalte războaie ale noastre la 
un loc. Înseamnă enorm de mult sânge american vărsat. 

Stephanie auzi şi ceea ce nu se rostise. 

Probabil inutil 

— Dar nu-l putem învinui pe Lincoln pentru ceea ce a 
făcut, zise Daniels. Avea de luat o decizie dificilă şi a luat- 


o. Ne aflăm aici graţie acelei decizii. Lumea este un loc mai 
bun în care putem trăi datorită acelei decizii. Darea în 
vileag a documentului ar fi pus capăt instantaneu naţiunii. 
lar dacă s-ar fi întâmplat asta, cine ştie cum ar fi lumea 
azi?! Preşedintele făcu o pauză. Cu toate astea, el a pus 
căluş dorinţei şi cuvintelor fondatorilor. A stabilit, din 
proprie iniţiativă, ce era bine pentru această ţară. 

Acum Stephanie îşi dădea seama de ce fusese chemată 
acolo. 

— O alegere pe care şi dumneavoastră aţi putea fi nevoit 
să o faceţi în curând. 

Daniels o privi. 

— Dacă acel document încă există, voi avea de luat 
aceeaşi decizie. Însemnările lui Madison sunt o problemă, 
dar ele sunt doar nişte însemnări. Zvonurile legate de 
modificări şi redactări le fac suspecte. Nu sunt nici pe 
departe o dovadă pe care să se sprijine dizolvarea ţării. 
Mingea ar putea să o ia în orice direcţie. Şi opinia publică? 
Nu va fi tocmai uşor să ne descurcăm cu ea. 

Stephanie se întoarse spre Snow şi decise să profite de 
ocazie. 

— Care e semnificaţia expresiei Falta Nada? 

— E un loc pe care Rowan îl cunoaşte bine. 

Ea surprinse ceva în privirea lui Snow. 

— Vreţi ca el să se ducă acolo? 

— Este necesar ca el să se ducă acolo. Dar e foarte 
important să facă asta din proprie iniţiativă. Nu are voie 
să-şi dea seama că e atras într-o capcană. 

— Ştii multe lucruri despre omul care a deţinut primul 
această casă? o întrebă Daniels, schimbând cursul 
discuţiei. 

Stephanie chiar cunoştea. Francis Preston Blair. 
Membru al echipei de consilieri neoficiali ai lui Andrew 
Jackson, aşa-numitul Cabinet de Bucătărie, editor al unui 
influent ziar din Washington, în cele din urmă vânduse 
ziarul şi se retrăsese din politică, însă revenise în prim- 
plan în 1861 şi ajunsese unul dintre prietenii de încredere 
ai lui Lincoln. 


— Lincoln l-a trimis pe Blair la Richmond, ca mesager 
neoficial pentru a aranja negocierile de pace, zise Daniels. 
Acestea au avut loc la Hampton Roads, în februarie 1865. 
A participat însuşi Lincoln, însă, atunci când Sudul a 
insistat asupra independenţei ca una dintre condiţiile păcii, 
tratativele au eşuat. Uniunea nu putea fi negociată, din 
punctul de vedere al lui Lincoln. S-a ţinut tare pe poziţie 
până în ultima lui clipă de viaţă. 

— Nu v-aţi terminat răspunsul, insistă ea. 

Privirea lui deveni mai tăioasă. 

— Nu vreau să fiu obligat să iau o decizie legată de acel 
document. Nu vreau nici măcar să îl văd vreodată. 

— Atunci de ce i-am spus lui Rowan ce scria în interiorul 
ceasului? 

— El şi Salazar trebuie opriţi, interveni Snow. Dacă eu 
mor, ceea ce se poate întâmpla oricând, Thaddeus Rowan 
va fi următorul profet. Astea sunt regulile noastre. El este 
următorul la conducere. lar odată ce ajunge profet nu va 
mai răspunde în faţa nimănui. 

— Am încercat să-l determinăm să renunţe, zise Daniels. 
Dar poţi bănui ce a răspuns. 

Da, Stephanie putea. 

— În acest moment - Daniels îşi ridică degetele în aer - 
avem zece oameni care au habar de poveste. Dintre ei, nu-i 
controlăm pe trei - Rowan, Salazar şi Cassiopeia. Nu 
suntem siguri cât de multe ştie Cassiopeia Vitt, dar 
presupun că ştie destule. Oamenii noştri nu mă 
îngrijorează şi nici nu-mi fac griji în privinţa ta, a mea sau 
a profetului de faţă. Ştim cu toţii să păstrăm un secret şi 
oricum niciunul dintre oamenii noştri nu îl cunoaşte în 
întregime. Însă ceilalţi trei? Sunt nişte necunoscute. 

Stephanie înţelegea. 

— Chiar dacă reuşim să păstrăm controlul asupra 
documentului, Rowan, Salazar şi Cassiopeia ar putea vorbi. 

Daniels încuviinţă. 

— lar unul dintre ei va deveni următorul şef al unei 
organizaţii religioase bogate şi influente. Rowan se bucură 
de o reputaţie solidă şi de credibilitate la nivel naţional. 


Sunt toate indiciile că Salazar va sta la dreapta lui. Ăsta e 
un om periculos, despre care ştim că ne-a ucis un om. 

Implicaţiile deveneau mai limpezi. 

— Aţi auzit vreodată de masacrul de la Mountain 
Meadow? o întrebă Snow. 

Stephanie clătină din cap. N 

— Un capitol ruşinos al istoriei noastre. In 1857, o 
caravană de căruţe a trecut prin teritoriul Utah în drum 
spre California. Se întâmpla când tensiunile dintre sfinţi şi 
guvernul federal ajunseseră la cote alarmante. Către noi se 
îndrepta o armată ca să ne subjuge. Ştiam asta. Frica îi 
cuprinsese pe toţi. Căruţele s-au oprit în Salt Lake, apoi au 
plecat mai departe spre sud, poposind într-un loc numit 
Mountain Meadow. Din raţiuni încă necunoscute, milițiile 
locale au atacat căruțele şi au ucis 120 de bărbaţi, femei şi 
copii. Au scăpat doar şaptesprezece tineri cu vârste sub 
şapte ani. 

— Oribil, exclamă Stephanie. 

— Aşa e, replică Snow. Dar e simptomatic pentru acele 
vremuri turbulente. Nu apăr ceea ce s-a petrecut, dar 
înţeleg cum de a fost posibil aşa ceva. Paranoia se 
instalase pretutindeni. Noi ne îndreptam spre vest ca să 
fim în siguranţă, ca să fim lăsaţi în pace, însă continuam să 
fim atacați de un guvern care de fapt ar fi trebuit să ne 
protejeze. 

Snow făcu o pauză, ca şi cum şi-ar fi adunat gândurile. 

— A fost nevoie de şaptesprezece ani, dar în cele din 
urmă nouă oameni au fost anchetați pentru acele crime în 
1874. În final, a fost judecat unul singur: John Lee. A fost 
nevoie de două procese, însă un juriu format în totalitate 
din sfinţi l-a condamnat la moarte, iar omul a fost executat. 
Şi astăzi mulţi cred că Lee a fost doar un ţap ispăşitor. Unii 
susţin că însuşi Brigham Young a fost implicat. Alţii spun 
că aşa ceva nu era posibil. Nu vom şti niciodată. 

— Deoarece adevărul a fost muşamalizat? 

Snow încuviinţă. î 

— Timpul a permis estomparea tuturor detaliilor. Însă în 
calitatea lui de profet, Brigham Young s-a asigurat că 


Biserica va supravieţui. Asta e şi misiunea mea. 

— Dar cu ce preţ? Atunci au murit oameni ca asta să se 
întâmple. 

— Şi se pare că am parcurs un cerc complet. 

— Cu excepţia faptului că acum o întreagă naţiune 
trebuie să supravieţuiască acestei crize, interveni Daniels. 

Stephanie pricepea. 

— Îi vreţi morţi pe Rowan şi pe Salazar? 

Snow tresări auzind o asemenea întrebare directă, însă 
aceasta trebuia pusă. 

— Statele Unite ale Americii nu asasinează oameni, 
replică Daniels. Nici nu încurajăm crimele politice. Dar, 
dacă se iveşte ocazia din partea unei terţe părţi ca Rowan 
să nu supravieţuiască, nu putem interveni. 

Stephanie prinse din zbor mesajul implicit. Găseşte o 
modalitate acceptabilă. 

— Iar în privinţa lui Salazar? continuă preşedintele. Cu 
el chestiunea este diferită. 

Ea era de acord. 

Statele Unite ale Americii îşi răzbunau oamenii. 

— Señor Salazar, zise Snow, venerează un idol care mă 
tem că n-a existat niciodată. Joseph Smith, fondatorul 
nostru, avea multe idei bune, era curajos şi îndrăzneţ. Dar 
oameni precum Salazar refuză să recunoască faptul că 
avea şi defecte. Văd doar ceea ce vor să vadă. Daniţii ăştia 
organizaţi de el sunt un grup periculos, aşa cum erau şi în 
vremea lui Smith. Nu-şi au locul în Biserica noastră. 

— Ştiaţi de existenţa daniţilor înainte de a vă spune eu? 
întrebă Daniels. 

— Auzisem un zvon. Tocmai de aceea îi supravegheam 
pe Rowan şi pe Salazar. 

Stephanie îşi aduse aminte ce spusese Edwin Davis. 
Speram ca timpul să rezolve lucrurile. Dar am primit 
informaţii care indicau că nu e cazul. Îşi dădu seama de 
ceva. 

— Ne aduceaţi informaţiile la cunoştinţă? 

Daniels încuviinţă. 

— De mai bine de un an. Începuserăm şi noi să-l ţinem 


pe Rowan sub supraveghere. Aşa că făceam schimb de 
informaţii. Fiecare dintre noi ştia lucruri de care celălalt 
nu avea habar. 

— Şi acum voi doi sunteţi singurii care ştiu totul? 

Nu veni niciun răspuns la întrebarea ei. 

— Mă întristează faptul că Salazar v-a omorât unul 
dintre agenţi, spuse Snow în cele din urmă. Dar nu mă 
surprinde. Pe vremuri, credeam în convertirea prin vărsare 
de sânge. Uciderile erau gândite, chiar legitimate. De 
multă vreme însă respingem astfel de acte de barbarie. 
Biserica noastră nu sprijină în niciun fel crima, sub niciun 
motiv. Mă doare sufletul pentru acel om care a murit. 

— Povestea asta trebuie să înceteze, rosti Daniels cu o 
voce ciudată. Am descoperit mişcări secesioniste 
răspândite în întreaga ţară, iar Rowan le aţâţă. Are oameni 
pregătiţi să exploateze cele ce se vor petrece în Utah. Aşa 
cum am aflat în această dimineaţă, dispune de majoritate 
în legislativul statal, iar guvernatorul îl sprijină. Va fi la fel 
ca în 1860. Carolina de Sud a deschis drumul, iar alte state 
i-au urmat rapid. Cu siguranţă, nu putem folosi niciun fel 
de violenţă şi, luând în considerare ceea ce ştim despre 
fondatorii s-ar putea să nu fim în stare să împiedicăm 
secesiunea pe cale legală. 

Preţ de o clipă, în încăpere se lăsă o tăcere 
stânjenitoare. Fiecare dintre cei prezenţi părea să se 
gândească la consecinţele celor care trebuiau făcute. 

— Vreau să-l însoţeşti pe profet înapoi în Utah şi să 
găseşti o cale de a-i opri pe Rowan şi pe Salazar la Falta 
Nada. Preşedintele făcu o scurtă pauză. Pentru totdeauna. 

Însă mai era ceva. 

Ea întrebă: 

— Şi Cassiopeia? 

Lui Cotton i se oferise ocazia să se ocupe de ea în lowa 
şi eşuase. Nici raportul de teren al lui Luke nu era 
încurajator. Cassiopeia era mult prea implicată ca să mai 
fie eficientă. 

Stephanie ştia ce trebuie făcut. 

— O să mă ocup şi de ea. 


ŞAIZECI ŞI UNU 

Malone admira Piaţa Templului. Nu mai fusese acolo, 
dar citise despre ceea ce se întâmplase în acel loc cu multă 
vreme în urmă. Pe o placă de bronz de pe zidul înalt din 
piatră care marca perimetrul exterior al templului, se 
putea citi originea lui. 


TERMINAT DE ORSON PRATI, ASISTAT DE HENRY G. 
SHERWOOD, 3 AUGUST 1847, CAND A INCEPUT 
CERCETAREA INIŢIALĂ A „MARELUI ORAŞ SALT LAKE”. 
ÎN JURUL. TEMPLULUI „MORMON” SOLICITATĂ DE 
BRIGHAM YOUNG LA 28 IULIE 1847. STRĂZILE ORAŞULUI AU 
FOST DENUMITE ŞI NUMĂRATE DIN ACEST PUNCT. 


În spatele indicatorului se ridica un monument de beton 
cioplit. Aici se găsea punctul iniţial de la care fusese 
construit tot ce se afla în jurul lui Malone - un oraş întreg, 
ajuns cămin pentru două sute de mii de oameni. 

Era greu să nu fii impresionat de toate astea. 

El şi Luke zburaseră din Des Moines imediat după ivirea 
zorilor cu un avion al Departamentului de Justiţie trimis de 
Stephanie. Li se spusese că Salazar şi Cassiopeia se 
îndreptau şi ei în aceeaşi direcţie. Senatorul Thaddeus 
Rowan plecase din Washington, D.C., în cursul nopţii, iar 
acum revenise la reşedinţa lui din Utah. 

Stephanie le ceruse amândurora să fie în acel loc la ora 
zece dimineaţa. Le spusese că urma să li se explice totul. 
Placa şi monumentul se găseau lângă aglomerata stradă 
South Temple, chiar vizavi de un complex de magazine din 
centru şi de firma Deseret Book Company. Atât Malone, 
cât şi Luke aveau arme Beretta date de agenţia Magellan 
Billet, identice cu pistolul pe care Malone îl ţinea sub pat 


la Copenhaga. Malone sunase la anticariatul lui mai 
devreme, imediat ce aterizaseră, ca să vadă cum mai 
mergeau lucrurile acolo. Din fericire, angajase trei doamne 
care tratau magazinul ca pe propriul anticariat, aşa că 
totul era sub control. Cotton aprecia ceea ce făceau 
angajatele lui şi le recompensa plătindu-le salarii mari şi 
împărțind profiturile cu ele. Luând în considerare toate 
problemele cu care se confruntase anticariatul în ultimii 
câţiva ani, era de mirare că Malone încă nu trăsese 
obloanele. 

Din traficul de pe şosea se desprinse o maşină Lincoln 
Navigator neagră, cu geamuri opace, care se opri la 
marginea trotuarului. Geamul din spate se lăsă în jos şi în 
cadrul lui apăru chipul unui bărbat mai în vârstă. 

— Domnule Malone! Domnule Daniels! Mă numesc 
Charles Snow şi am venit să vă iau. 

Portiera din faţă se deschise şi din maşină se ivi 
Stephanie. 

— De ce nu mă surprinde să te văd aici? bombăni 
Malone. 

— Pentru că ăsta nu e primul tău rodeo. 

Malone îl privi fix pe Luke. 

— Presupun că ştiai. 

— Sunt pe statul de plată, tataie. 

Şoferul, un bărbat mai tânăr, ieşi din maşină şi le oferi 
celor doi un set de chei. 

— M-am gândit că domnul Daniels ar putea conduce, 
zise Snow. lar dumneata şi cu mine, domnule Malone, am 
putea sta în spate. 

Malone ştia acel chip şi acel nume, recunoscându-l pe 
Snow drept liderul actual al Bisericii Sfinţilor Zilei de Apoi. 

Se aşeză pe bancheta din spate a maşinii, în vreme ce 
Luke şi Stephanie ocupară locurile din faţă. 

— Este important să vin cu voi, zise Snow. Am picioarele 
slabe, dar vor trebui să mă asculte. O să mă asigur de asta. 

Malone dorea să afle: 

— De ce e atât de important? 

Snow dădu din cap. 


— Este, atât pentru Biserica mea, cât şi pentru ţara 
noastră. 

— Mergem la Falta Nada? 

— Exact. Domnule Daniels, dacă vei activa sistemul de 
navigaţie, itinerariul este deja programat. E de mers cam o 
oră. Snow făcu o pauză. Insă odinioară, drumul însemna 
două zile călare în şaua unui cal. 

Luke porni maşina. Ecranul de navigaţie avea o hartă 
luminată cu o săgeată arătând drumul. 

— Domnişoara Nelle mi-a spus că aţi fost odinioară unul 
dintre cei mai buni agenţi guvernamentali, zise Snow. 

— E cunoscută pentru exagerările ei. 

— Preşedintele Daniels a spus acelaşi lucru. 

— Şi el e în stare de câteva gogoşi. 

Snow chicoti. 

— E un om dur. Mă doare inima pentru el. S-ar putea să 
aibă de luat câteva decizii dificile în scurtă vreme. 

Malone crezu că înţelege. 

— Salazar? 

Snow încuviinţă. 

— E rău. Dar am aflat cât de rău este abia în ultimele 
două zile. L-a ucis pe unul dintre agenţii voştri. M-am 
rugat pentru acel suflet plecat dintre noi. 

— Nu prea serveşte drept consolare văduvei şi copiilor 
lui. 

Bătrânul îl măsură cu o privire dură. 

— Nu. Îmi imaginez că nu. 

Inţelegea omorul. Nu era niciodată ceva bun. Insă exista 
o diferenţă între omorul comis ca autoapărare în toiul unei 
bătălii şi omorul cu sânge-rece, pe care Salazar părea să 
nu dea doi bani. 

— Trebuie să aflu ce este Falta Nada. 

Malone observă că Stephanie nu se răsucise pe scaun ca 
să se alăture conversaţiei. Işi păstra privirea aţintită pe 
geam şi gura închisă. 

— N-am crezut că voi mai călători vreodată în munţi, 
zise Snow. Vedeţi, domnule Malone, eu sunt pe moarte. Vă 
daţi seama de asta doar uitându-vă la mine. Însă în ultima 


vreme o nouă energie mi-a cuprins trupul. Poate că e 
ultima fărâmă de viaţă înainte de venirea morţii. Pot doar 
să sper că voi rezista până ce terminăm povestea asta. 

Malone cunoştea destule lucruri ca să spună: 

— Porcăria asta a început cu multă vreme în urmă. 
Dumneavoastră doar aţi moştenit-o. 

— Adevărat. Dar Thaddeus Rowan este problema mea. 
Preşedintele şi cu mine am încercat să-l forţăm să 
demisioneze, însă el a respins propunerea. Nu-l pot acuza 
public datorită poziţiei lui şi a delicateţii subiectului. In 
schimb, noi trebuie să ne ocupăm de el. Astăzi. 

Doar o mână de oameni se ridica la rangul de 
conducători ai marilor religii din lume. Papii catolici. 
Patriarhii ortodocşi. Arhiepiscopii protestanți. Lângă el se 
găsea profetul sfinţilor. Malone simţea compasiune pentru 
starea de sănătate şi situaţia dificilă a persoanei de alături, 
însă acum se îndreptau către un necunoscut periculos. lar 
el trebuia să se pregătească. 

— Falta Nada, rosti el. Povestiţi-mi despre asta. 

Utah a fost înfiinţat cu doi ani înainte de Marea Goană 
după Aur din 1849 din California. Biserica Sfinţilor Zilei de 
Apoi se opunea prospectărilor aurifere sub orice formă, de 
vreme ce deviau concentrarea oamenilor de la munca lor 
de construire a Zionului. În 1847, la sosirea primilor 
pionieri, cei mai mulţi dintre aceştia nu aveau un ban. Cu 
toate astea, până în 1859 sfinţii ajunseseră să emită 
monede de aur şi să-şi îmbrace noul lor templu în foiţă de 
aur. De unde provenise o asemenea bogăţie? Bazinul Salt 
Lake era ocupat de multă vreme de indienii Utes. In mod 
surprinzător; aceşti nativi îi primiseră bine pe imigranții 
religioşi. Wakara, şeful lor; construise o relaţie apropiată 
cu nou-veniţii, în special cu un sfânt pe nume Isaac Morley. 
In cele din urmă, Wakara recunoscuse în faţa fratelui Isaac 
că primise cu nişte ani înainte o viziune de la Towats, 
cuvântul Ute pentru „Dumnezeu“, în cadrul acelei viziuni, 
şefului i se spusese să dea aur „pălăriilor înalte” care 
aveau să poposească într-o zi pe pământurile lui. Sfinţii se 
potriveau perfect descrierii, aşa că Wakara îl condusese pe 


fratele Isaac la Carre-Shinob, un loc sacru presupus a fi 
fost construit de strămoşi. De acolo Morley adunase 58 de 
livre de aur rafinat şi le trimisese lui Brigham Young în 
Salt Lake City. Urmase o înţelegere pentru colectarea de 
mai mult aur, iar Wakara fusese de acord cu două condiții. 
Un singur om avea să cunoască locul exact al minei, iar 
acel om trebuia considerat de încredere de ambele părți. 
Fratele Isaac a fost ales pentru această misiune, însă într- 
un târziu a îmbătrânit şi el prea mult ca să mai facă acea 
călătorie anuală. 

In anul 1852, a fost ales un alt om. 

Thomas Rhoades. 

După prima lui călătorie la mina secretă, Rhoades s-a 
întors cu 62 de livre de aur. Au urmat alte călătorii. 
Wakara a murit în 1855, fiind succedat la conducere de fiul 
lui, Arapeen. Cam în aceeaşi perioadă Rhoades s-a 
îmbolnăvit şi nu a mai putut efectua drumul anual în 
munți. 

Aşa că Brigham Young s-a trezit cu o problemă pe cap. 

Nici măcar nu era sigur că noua căpetenie indiană avea 
să onoreze înţelegerea. lar dacă accepta, atunci Young 
avea nevoie de permisiunea lui Arapeen ca să-l lase pe 
Caleb Rhoades, fiul lui Thomas Rhoades, să preia sarcina 
adunării aurului. În cele din urmă s-a ajuns la un acord, cu 
condiţia ca un indian să-l escorteze pe Caleb în vizitele lui 
la mină. Într-un târziu, Caleb i-a câştigat încrederea lui 
Arapeen astfel încât a fost lăsat să se ducă singur. 
Succesorul lui Arapeen a pus capăt acordului, însă Caleb 
Rhoades a continuat să efectueze călătorii în secret. A 
depus chiar o petiție la Congresul Statelor Unite pentru 
închiriere de teren, însă cererea i-a fost respinsă. In cele 
din urmă, guvernul federal a trimis alte companii ca să 
prospecteze şi să exploateze zona. Au venit geologi plătiţi 
de guvern şi au cercetat locurile, dar nimeni nu a reuşit să 
descopere fabuloasa mină Rhoades. 

Brigham Young ştia că, dacă se află de faptul că Utah-ul 
posedă o asemenea comoară, goana după aur stârnită ar fi 
fost mai mare decât cea din California. Era ultimul lucru 


pe care şi l-ar fi dorit, căci sfinții fugiseră spre vest ca să 
scape de barbari. Ca atare, a interzis orice discuţie despre 
mină. Orice sfânt care participa la prospectări urma Să fie 
excomunicat. 

— Mina Rhoades este una dintre legendele noastre, zise 
Snow. Mulțumită ordinului de păstrare a tăcerii emis de 
Young se cunosc puţine lucruri despre ea. Circulă doar o 
grămadă de zvonuri. Dar nu totul este o minciună. 

— Interesant că recunoaşteţi asta, zise Malone. : 

— Până acum era doar o legendă nevinovată. Insă 
vremurile s-au schimbat. 

Ca să nu spunem mai mult. 

— Brigham Young a avut o misiune dificilă, continuă 
Snow. Construia o naţiune şi o credință. Sfinţii lui trăiau 
într-unul dintre cele mai dure locuri imaginabile. Banii nu 
existau. Aşa că a făcut ce trebuia să facă. 

Malone urmărea itinerariul. Luke intră pe autostrada 
interstatală 15 North, părăsind Salt Lake şi îndreptându-se 
către Ogden. Cotton observă privirea tânărului urmărindu-i 
pe ei el şi pe Snow în oglinda retrovizoare. 

Stephanie continua să tacă. 

— În mina sacră pe care Wakara i-a arătat-o lui Isaac 
Morley exista aur rafinat, zise Snow. Cel mai probabil adus 
spre nord de spaniolii din Mexic cu sute de ani înainte şi 
pus la secret. Lingouri, monede, pepite, praf. Indienii Ute 
au descoperit locul, însă aurul nu însemna nimic pentru ei. 
Ca atare, Wakara a încheiat târgul gândindu-se că aşa îi va 
mulţumi nu doar pe nou-veniţi, ci şi pe propriul dumnezeu. 
Contrar legendei, Young, şi nu indienii Ute, a fost cel care 
a insistat ca o singură persoană să aibă acces. Timp de 
zece ani a exploatat acea comoară, permiţând aurului să 
intre treptat în economia noastră. Au fost bătute monede 
cu care s-au plătit salarii, iar acele salarii au cumpărat 
bunuri. Nimeni nu a pus întrebări în privinţa sursei. Toată 
lumea aprecia prezenţa aurului. 'Ţineţi minte că eram o 
societate închisă. Aurul acela s-a mişcat în cercuri închise, 
fără să le părăsească, şi aducând mereu beneficii 
persoanelor care îl deţineau. Apoi, în 1857, odată cu 


venirea războiului cu Statele Unite, a apărut ameninţarea 
de a pierde acea avuţie. Ca atare, Young a ordonat tuturor 
să restituie aurul deţinut. Tot aurul a fost topit, încărcat în 
căruţe şi trimis, se presupune, în California pentru 
păstrare în siguranţă până la dispariţia amenințării. 

Snow vâri mâna în buzunar şi scoase un obiect pe care îl 
dădu mai departe. 

O monedă de aur. 

Pe o parte a ei se vedeau mâini care aplaudau, 
înconjurate de literele A P M S L C şi valoarea nominală de 
cinci dolari. Pe cealaltă se vedea un ochi atotvăzător, 
înconjurat de aura sfântă a Domnului. 

— Literele alea înseamnă Aur Pur din Marele Salt Lake 
City. Un pic cam deplasat, căci monedele erau 
confecţionate din metal brut care conţinea argint şi cupru. 
Aurul este cam 80%. Asta e una dintre monedele fabricate 
de Brigham Young, incluse într-o capsulă a timpului pe 
care a creat-o în interiorul pietrei de temelie a templului 
din Salt Lake. Am deschis-o în 1993. Monedele erau toate 
la fel, diferind doar ca valoare, de la 2,5 la 20 de dolari. 
Aşa-numiţii bani mormoni. 

— Este unul dintre motivele pentru care a dat de belele 
cu guvernul federal, zise Malone. Constituţia spune că 
doar Congresul poate emite monede. 

— Brigham Young avea tendinţa de a ignora legile cu 
care nu era de acord. Însă, ca să-l apăr, ne găseam tare 
departe de Statele Unite şi trebuia să supravieţuim. Pentru 
asta aveam nevoie de o economie pe care să o putem 
controla. Aşa că am creat una. 

— Doar că acele căruţe nu au ajuns niciodată în 
California, interveni Luke în discuţie. De fapt, tocmai ce au 
fost descoperite cu câteva zile în urmă, în Parcul Naţional 
Zion, ascunse într-o peşteră alături de patru schelete. 

— Corect, replică Snow. În 1857, secretul minei ascunse 
a indienilor Ute fusese aflat. Aşa că Young a luat decizia de 
a-şi împrospăta rezervele cu aurul din căruţe. Aceeaşi 
bogăţie, ajunsă înapoi în locul de unde pornise. Numai că 
de această dată nu era ascunsă în mina sacră. În schimb, 


Young a aranjat să obţină o concesiune de teren de la 
legislativul teritorial şi şi-a creat un loc propriu, unde el 
conducea. Falta Nada. 

— Nimic nu lipseşte. Nu e un pic ironic? 

— Aşa mi-am zis şi eu mereu. Treptat, în cursul 
următoarelor două decenii, acel aur şi-a găsit loc înapoi în 
comunitatea noastră. 

— Dar nu la deţinătorii lui de drept. 

Snow făcu o pauză, apoi clătină din cap. 

— Mă tem că nu. Încă una dintre deciziile grele luate de 
Young. Dar s-a dovedit una strălucită. Economia noastră a 
înflorit. Am prosperat mult după încheierea Războiului 
Civil şi mai ales pe măsură ce secolul al XIX-lea a cedat 
locul secolului XX. 

— Au murit patru oameni în peştera aia cu căruţe, zise 
Luke de pe scaunul din faţă. 

— Ştiu, replică Snow. Fjeldsted. Hyde. Woodruff. Egan. 
Numele lor sunt cunoscute de noi de mulţi ani. 

— Ce însemna mesajul din peşteră? întrebă Luke. 
Blestemat să fie profetul! Nu ne uitaţi! 

Nimeni nu-i spusese lui Malone ceva despre vreo 
peşteră, însă lăsă să treacă de la el 

— Mă tem că implicaţiile sunt greu de ignorat. Young 
era profetul din acea vreme, iar ei l-au învinuit pentru 
moartea lor. 

— Se pare că aveau un motiv întemeiat, ripostă Luke. 

— Ce v-am povestit până acum a fost transmis în mod 
secret de la profet la profet. Însă după descoperirea acelor 
căruţe, am aflat un nou aspect al poveştii. Niciodată nu s- 
au transmis informaţii despre cei patru oameni asasinați. 

— Rowan are habar de toate astea? 

Snow clătină din cap. 

— Ştie de căruţe, dar nu i-am dezvăluit celelalte detalii 
şi nici n-o voi face. 

Maşina continua să gonească pe autostradă, iar peisajul 
devenea din ce în ce mai rural şi mai abrupt. 

— În cele din urmă, Falta Nada a devenit un loc pentru 
profeţi, zise Snow. Aurul a fost epuizat, iar furnalul de 


topire distrus. Aşa că locul s-a transformat într-un loc de 
refugiu în sălbăticie. 

Lui Malone nu-i plăcea deloc tăcerea din faţa lui, aşa că 
întrebă: 

— Stephanie, unde sunt Salazar şi Cassiopeia? 

— În faţa noastră, răspunse ea, continuând să se uite 
prin geamul parbrizului. Ar trebui să fi ajuns deja, cu 
Rowan. 

Malone surprinse tonul. Probleme mari - pe mai multe 
planuri. Ştia destule despre situaţie, ca să-şi dea seama că 
nimic din informaţiile primite nu putea ajunge la urechile 
opiniei publice. Erau prea explozive, iar implicaţiile prea 
profunde. Nu numai pentru Biserica Mormonă, ci şi pentru 
Statele Unite ale Americii. 

Salazar? 

Rowan? 

Însemnau o latură a problemei. 

Dar Cassiopeia? 

Ea era cu totul altceva. 

lar de această dată era amestecată până peste cap în 
problemă. 


ŞAIZECI ŞI DOI 
* 


Cassiopeia stătea lângă maşină. Ea şi Josepe 
străbătuseră drumul spre nord-est din Salt Lake City în 
ceva mai mult de o oră şi aşteptau în aerul răcoros de 
munte de douăzeci de minute. Culmile care o înconjurau 
nu erau cine ştie ce de înalte, dar ghețarii îşi lăsaseră 
urmele în întreg peisajul prin canioanele întunecate şi 
grohotişuri. Şoseaua cu două benzi care se îndrepta din 
autostradă spre est şerpuise printr-un peisaj spectaculos 
de sălbatic plin cu plopi, mesteceni şi molizi îmbrăcaţi în 
culori aurii de toamnă. Alţi trei kilometri străbătuţi pe un 
drum pietruit îi conduseseră către un luminiş printre 


copaci, unde parcaseră. Un indicator de acolo spunea: 


PROPRIETATE PRIVATĂ 
Nu treceţi! 
Terenul este păzit! 


Josepe rămăsese tăcut atât în timpul zborului dinspre 
lowa, cât şi pe parcursul călătoriei cu maşina de la 
aeroport. Cassiopeia preferase tăcerea, căci simţea că îi 
vine tot mai greu să-şi controleze furia. Cineva îi strecura 
informaţii lui Thaddeus Rowan. Cineva care primise acele 
informaţii de la Cotton. Cum altfel să fi ştiut cineva ce se 
găsea în interiorul acelui ceas? Cu siguranţă Cotton îl 
deschisese şi îi relatase lui Stephanie ce descoperise acolo. 
Apoi acea informaţie fusese dată mai departe lui Rowan. În 
cele din urmă, ea îl presase pe Josepe ca să afle, iar acesta 
îl sunase pe Rowan. Senatorul dezvăluise că are o sursă în 
interiorul guvernului care lucrează ca aliat al lui. 

Dar de ce să se aibă încredere într-o astfel de sursă? 

Răspunsul era lesne de ghicit. 

Rowan dorea să creadă. La fel ca şi Josepe. Cei doi îşi 
pierduseră obiectivitatea şi erau dispuşi să-şi asume riscuri 
pe care nicio persoană prudentă nu şi le-ar fi asumat. 

Erau nişte neghiobi. Dar atunci ce era ea? O 
mincinoasă? O trişoare? 

Sau mai rău de atât? j 

Era furioasă pe Cotton. Il rugase să nu se amestece în 
povestea asta, însă el o ignorase. Fusese pregătit şi o 
aşteptase în Des Moines, părând să îi ştie fiecare mişcare. 
Şi de ce să nu fi ştiut? Se cunoşteau bine unul pe celălalt. 
Se iubeau. 

Sau aşa credea ea. 

În acelaşi timp, se vedea obligată să-şi spună că întreaga 
poveste implica ţara Jui, nu ţara ei. Amenințarea era mult 
mai reală şi mai iminentă pentru el. lar asta în mod cert 
însemna o diferenţă, cel puţin în mintea lui. 

— Ce loc frumos e aici, zise Josepe. 

Cassiopeia era de acord. Urcaseră destul de sus, aerul 


cristalin era înviorător şi îi amintea de Salzburg. Pe 
crestele îndepărtate se vedea zăpadă, platoul împădurit se 
întindea în faţa lor pe o distanţă de kilometri întregi, cu 
urme încă vizibile ale incendiilor de pădure din trecut. 
Soarele dimineţii se reflecta pe suprafaţa apei unui lac din 
apropiere. Cei doi daniţi veniseră cu ei şi îşi păzeau 
îndeaproape patronul. Cassiopeia presupunea că amândoi 
erau înarmaţi. La fel cum era şi Josepe. Ea zărise o teacă 
de umăr pe sub haina lui. 
Interesant era faptul că ei nu i se oferise o armă. 


x 


Salazar nu se aventurase niciodată dincolo de Salt Lake 
în sălbăticia pe care o traversaseră pionierii. Însă acum 
ajunsese acolo, printre copacii şi culmile muntoase ale 
Deseretului, unde primii sfinţi îşi croiseră drum către 
„Pământul Făgăduinţei”. Acei primi colonişti erau diferiţi 
de emigranții către vest. Nu angajaseră ghizi profesionişti 
şi preferaseră să-şi croiască singuri drumul. De asemenea, 
îmbunătăţiseră traseul pe măsură ce înaintau, făcându-l 
mai lesnicios pentru grupul următor. 

Era un grup de oameni în care exista coeziune, care se 
deplasa unitar, care avea o cultură, o credinţă, care 
însemna un popor - pelerini moderni, alungaţi din casele 
lor de intoleranţă şi persecuții - hotărât să-şi găsească 
salvarea pe faţa pământului. 

Primul grup avusese nevoie de doi ani ca să străbată 
cele 2000 de kilometri din Illinois până în Marele Bazin. În 
cele din urmă, 1650 de oameni reuşiseră să ajungă în vale, 
în 1847. Acel prim an fusese dur, însă următorul fusese şi 
mai dur. Însămânţările de primăvară arătaseră promiţător, 
însă fuseseră în scurt timp invadate de hoarde de greieri - 
câte trei sau patru pe fiecare frunză, cum descria un sfânt 
- care începuseră să devoreze recoltele. Oamenii 
ripostaseră cu mături, bețe, foc şi apă. Cu tot ce putuseră. 
Şi cu rugăciuni. Cărora li se dăduse într-un târziu răspuns 
din ceruri printr-un semn. Pescăruşi. Care se năpustiseră 


cu miile şi devoraseră insectele. 

Miracolul Pescăruşilor. 

Unii spuneau că totul fusese exagerat. Alţii că nu se 
întâmplase niciodată aşa ceva. Însă Salazar credea totul. 
De ce n-ar fi crezut? Dumnezeu şi profeţii întotdeauna 
dăruiau - aşa că de ce ar fi fost imposibil ca ajutorul să 
apară exact la momentul oportun? Pescăruşul rămăsese 
pasărea reprezentativă a statului Utah, iar el era convins 
că avea să rămână la fel pentru Deseret, națiunea care în 
curând avea să fie independentă. 

Se simţea înviorat. 

În curând, din nou, tot ce îl înconjura avea să fie al lor. 

— Asta e un loc special, îi spuse el Cassiopeii. 

— Nu-i nimic aici, replică ea. 

— Trebuie să urcăm. Falta Nada e în apropiere. 

Salazar auzi huruitul unui motor şi se întoarse ca să 
vadă o maşină coupe roşie apropiindu-se. Aceasta se opri şi 
din ea cobori seniorul Rowan, îmbrăcat în blugi şi cu 
bocanci în picioare, pregătit pentru sălbăticie. 

Se salutară reciproc printr-o strângere de mână. 

— Mă bucur să te revăd, frate, zise Rowan. Este o zi 
minunată, egală ca importanţă cu clipa când au ajuns aici 
primii pionieri. Dacă vom avea succes, totul se va schimba. 

Şi Salazar se simţea înviorat de această posibilitate. 

Rowan o observă pe Cassiopeia. 

— Şi ea cine e? 

Salazar făcu prezentările. 

— A fost de un real ajutor în ultimele câteva zile. Ea 
este cea care a luat ceasul, pentru ca apoi acesta să îi fie 
furat. 

— Nu mi-ai spus nimic despre ea, zise Rowan. 

— Ştiu. Implicarea ei s-a produs într-un timp extrem de 
scurt. 

li explică lui Rowan că ei doi se cunoşteau din copilărie, 
că fuseseră pe vremuri apropiaţi, se îndepărtaseră, iar 
acum se  reuniseră. Rowan părea mulţumit de 
redeşteptarea ei întru credinţă şi de faptul că familia ei se 
număra printre primii convertiți din Europa. 


— De fapt, îmi aduc aminte de tatăl tău, zise Rowan. În 
anii 1970, lucram alături de Biserica din Europa. El 
conducea congregația din Barcelona, dacă îmi amintesc 
bine. Un om cu adevărat spiritual şi dedicat. 

— Mulţumesc. Şi eu am crezut mereu asta. 

Dacă la început Cassiopeia zărise îngrijorare în ochii 
seniorului în legătură cu prezenţa ei, acum zărea doar 
calm. Poate datorită faptului că aflase că era sfântă prin 
naştere? 

— Cassiopeia este la curent cu ceea ce facem noi. Ne-a 
ajutat şi să ne apărăm de americani în Salzburg. Noi doi 
discutăm acum despre un viitor împreună. 

Salazar spera că nu era prea îndrăzneţ cu dezvăluirea 
făcută. 

— Mi-ar plăcea ca şi ea să facă parte din poveste, zise el. 

— Atunci aşa să fie, răspunse Rowan. Am străbătut un 
drum lung, frate. Au existat momente când m-am îndoit că 
vom ajunge atât de departe. Dar am ajuns aici. Aşa că 
haideţi să mergem şi să ne cerem trofeul. 

Salazar se întoarse spre cei doi oameni ai lui. 

— Staţi aici de pază! Putem lua legătura prin telefon 
dacă va fi nevoie. 

Cei doi daniţi încuviinţară. 

Nimic din ce urma să se petreacă nu era pentru ochii 
lor. 

Se întoarse către seniorul Rowan. 

— Te rog, ia-o înainte! 


x 


Rowan mai fusese acolo odată, cu mulţi ani înainte. 
Profetul de dinaintea lui Charles Snow pusese la punct în 
acel loc o reşedinţă pentru seniori. Petreceau trei zile 
rugându-se şi luând decizii de guvernare a Bisericii pentru 
anii care urmau. De atunci şi până acum, Rowan auzise 
prea puţine lucruri despre acest loc, deşi ştia că era în 
continuare întreţinut. Casa fusese construită cam cu 
cincizeci de ani înainte şi fusese renovată de câteva ori 


după aceea. Era înconjurată de două sute patruzeci de acri 
de pădure, fiind deţinută în întregime de Biserică. Din câte 
îşi aducea el aminte, o firmă privată de securitate 
supraveghea întregul domeniu, aşa că era posibil ca la un 
moment dat să dea nas în nas cu agenţii de pază. Cu toate 
astea, era puţin probabil ca aceştia să-i provoace necazuri 
celui de-al doilea om din ierarhia Bisericii. 

O luă înainte printre copaci, urmând o potecă trasată 
care şerpuia prin pădure şi urca. Sfinţii se aşezaseră în 
principal pe frontul de vest al domeniului Wasatch Range, 
unde se scurgeau râurile, şi fondaseră 25 de aşezări de-a 
lungul a o sută şaizeci de kilometri de zonă montană. 
Optzeci şi cinci la sută din populaţia statului Utah continua 
să trăiască pe o rază de douăzeci şi patru de kilometri 
distanţă de Wasatch Range. Erau două milioane de oameni 
care locuiau într-o zonă denumită simplu Frontul. Pantele 
dinspre est erau mai blânde şi adăposteau staţiuni de schi. 
Zona dinspre vest era mult mai accidentată şi se înălța la 
mai bine de o mie cinci sute de metri deasupra bazinului 
Salt Lake. Ideea Falta Nada fusese aceea de a construi 
ceva care să semene cu zilele din vremea colonizării. 
Printre copaci, Rowan zări o casă cu trei etaje. Buştenii 
masivi fuseseră îmbinaţi şi împreunaţi, locurile rămase 
libere fiind umplute cu mortar, care încadra lemnul 
îmbătrânit în linii groase, cenuşii. La parter se găseau 
ferestre mari. Alte ferestre la etaj, iar clădirea reprezenta 
un amestec plăcut de lemn, piatră şi sticlă. Se afla la o sută 
de metri de un munte, iar o potecă şerpuia în zigzag 
printre copaci în spatele ei. 

— Casa nu este Falta Nada, le spuse el. A fost construită 
după descoperirea refugiului. 

— Şi atunci noi încotro mergem? întrebă Salazar în timp 
ce înaintau. 

Rowan le arătă muntele. 

— Înăuntrul ăluia. 


ŞAIZECI ŞI TREI 
x 


Luke luă o curbă pe drumul de pământ şi zări două 
maşini parcate în faţa lui. Părăsiseră şoseaua interstatală 
cu treizeci de minute înainte şi ieşiseră şi de pe drumul 
asfaltat cu câţiva kilometri în urmă, potrivit indicaţiilor 
GPS ale navigatorului maşinii. Stephanie stătuse lângă el 
pe toată durata călătoriei, fără să spună prea multe 
lucruri. La fel, Malone şi Snow, care se aflau pe bancheta 
din spate, tăceau de ceva vreme. Toată lumea părea 
neliniştită. Luke era însă pregătit să se ocupe de probleme. 
Zări doi bărbaţi stând în apropiere de vehiculele lor. 

— Sunt aceiaşi doi tipi din Salzburg, zise Malone. Mă 
îndoiesc că vor fi fericiţi să mă vadă. 

— Mă descurc cu ei, rosti Snow. Apropiaţi-vă de ei pe 
partea mea. 

Luke opri maşina, iar profetul lăsă jos geamul portierei. 
Ambii daniţi erau pregătiţi, cu mâinile ascunse sub haine, 
cel mai probabil pe arme. Luke găsi cu mâna dreaptă 
propriul revolver automat. 

— Ştiţi cine sunt? întrebă Snow. 

Cei doi încuviinţară. 

— Atunci veţi face exact cum spun. S-a înţeles? 

Cei doi rămaseră tăcuţi. 

— Sunt profetul vostru, continuă Snow. Aţi jurat să mă 
protejaţi, nu-i aşa? 

Indivizii dădură din nou din cap. 

— Dan va fi un şarpe la drum, o viperă pe cărare, 
muşcând copita calului ca să cadă călăreţul. Cunoaşteţi 
semnificaţia acestor cuvinte? 

— Sunt din Geneză, rosti unul din daniţi. Am jurat să 
trăim conform lor. 

— Atunci scoateţi-vă armele şi aruncaţi-le! 


Cei doi se conformară ordinului. 

— Daţi-vă înapoi şi aşteptaţi! 

Geamul portierei se ridică la loc. 

— Mă voi ruga cu aceşti bieţi păcătoşi pentru iertare, 
zise Snow. Voi trei aveţi o treabă de făcut. 

Luke surprinse privirea mânioasă a lui Stephanie. Era 
pentru prima dată că ea se uita înspre el. Discutaseră mai 
devreme la telefon, imediat după ce el şi Malone 
ajunseseră în Utah. Ea îi spusese ce trebuia făcut, o treabă 
pe care el nu o îndrăgea defel. Privirea ei fixă îl întreba 
acum dacă înţelegea că, la fel ca daniţii de afară, avea o 
datorie de îndeplinit. 

Dădu scurt din cap. 

— Mă voi ruga pentru succesul vostru, zise Snow. 

Luke se întoarse către profet. 

— Nu prosteşti pe nimeni, bătrâne. I-ai ghidat pe Rowan 
şi pe Salazar aici deoarece locul ăsta se află în mijlocul 
pustietăţii. Acum vrei ca noi să mergem şi să rezolvăm 
treburile tale murdare. Aşa că să nu îmbrăcăm povestea 
asta într-o aură de moralitate. Nu există nimic moral sau 
sacru aici. 

— Trebuie să-mi cer scuze pentru lipsa de maniere a 
agentului meu, zise Stephanie. 

— Are dreptate, zise Snow. Nu există nimic moral în 
chestia asta. Este o treabă sinistră. M-am întrebat toată 
noaptea: aşa s-a simţit Brigham Young atunci când a 
poruncit asaltul asupra căruţelor ălora şi înapoierea 
aurului? Trebuia să fi ştiut că vor muri oameni. Dar n-avea 
de ales. După cum nici eu nu am. 

Luke deschise portiera din dreptul lui şi se dădu jos. 

Malone şi Stephanie îl urmară. 

Cei doi daniţi reacționară la apariţia lui Malone, 
apucând armele. 

— Este duşmanul nostru, zise unul din ei. 

— Nu, nu e, replică profetul. Duşmanul vostru este mult 
mai complex. 

Niciunul din cei doi nu cedă. 

— Nu voi mai repeta, zise Snow. Aruncaţi armele şi 


faceţi ce vă spun! Sau veţi plăti preţul în ceruri. 

Cei doi aruncară din nou armele. 

Snow le făcu semn să plece. 

— Luaţi-o înainte! Vă prind din urmă. 

Stephanie o luă înainte către potecă. 

— N-ai să-i faci niciun rău ei, zise Malone. 

Stephanie se opri şi se întoarse cu faţa către fostul ei 
angajat. 

— Tu crezi că i-aş face? 

— Depinde de ce se întâmplă. 

— Mi s-a ordonat să mă asigur că din acest loc nu pleacă 
nimic care să pună în pericol viitorul Statelor Unite ale 
Americii. 

— Bine. Fă-ţi treaba! Dar ţie şi înfumuratului de faţă să 
vă fie clar că nimeni nu-i va face rău. Punct. 

— Şi eu am o treabă de făcut, zise Luke. 

— Fă-o! Dar dacă o ataci în vreun fel pe Cassiopeia, te 
ucid. 

Lui Luke nu-i plăceau amenințările. Nu-i plăcuseră 
niciodată. 

Insă Stephanie îi ordonase să nu-l provoace pe Malone. 
Aveau să o trateze pe Cassiopeia în funcţie de evoluţia 
situaţiei. Stephanie îl avertizase că Malone ştia să regleze 
conturile, aşa că era mai bine să fie redus la inactivitate 
decât să fie provocat. 

Nu se aflau acolo ca să câştige bătălii, ci doar un război. 


x 


Malone vorbise extrem de serios. Avea să-l ucidă pe 
înfumurat dacă avea să i se întâmple ceva rău Cassiopeii. 
Simţise cât de gravă era situaţia din tăcerea lui Stephanie. 
Ştia că după operaţiune nu aveau să existe urme. 
Stephanie, Luke, el însuşi? Ei erau profesionişti. Juraseră 
să păstreze secrete. Nu exista vreun pericol ca ei să 
dezvăluie ceva. Insă Rowan, Salazar şi Cassiopeia? Cu ei 
situaţia era diferită. Mai ales cu Cassiopeia, care nu mai 
părea să fie aceeaşi persoană. Malone o respecta enorm pe 


Stephanie, ba chiar o înţelegea foarte bine - ordinele erau 
ordine -, iar miza era la cel mai înalt nivel din câte ţinea el 
minte. Insă asta nu schimba cu nimic situaţia. Iar în cazul 
în care Cassiopeia era prea implicată ca să aibă grijă de ea 
însăşi, atunci avea să o facă el. 

De multe ori lucrurile stătuseră invers. 

Acum venise vremea să-şi plătească datoria. Indiferent 
că ea dorea asta sau nu. 


x 


Stephanie era înarmată. Ceea ce era neobişnuit pentru 
ea. Sub haină se cuibărea un revolver Beretta într-o teacă 
de umăr. Cu siguranţă că Malone văzuse arma. Înainte de 
a părăsi Blair House, Danny Daniels o luase deoparte, 
departe de Charles Snow. 

— Nu avem de ales, îi spusese el. Absolut deloc. 

— Există întotdeauna opțiuni. 

— Nu şi acum. Îţi dai seama că există mulţi oameni în 
țara asta care ar lua secesiunea în serios. Și Dumnezeu 
ştie că e vina noastră. Timp de opt ani am încercat să 
guvernez ţara, şi nu e deloc uşor, Stephanie. De fapt, se 
poate chiar să fie imposibil. Să apară posibilitatea ca un 
stat să iasă? Aş putea înţelege de ce ar vrea asta. Şi nu 
contează dacă efortul e încununat de succes. Singură 
existența acelui document este suficientă ca să pună în 
pericol viitorul acestei naţiuni. Lucrurile n-ar mai fi 
niciodată la fel, iar eu nu pot îngădui ca aşa ceva să se 
petreacă. Am reuşit să adunăm toate problemele noastre 
într-un singur loc. Ca atare, tu şi Luke gestionați situaţia. 

— Mai e şi Cotton. 

— Știu. Dar şi el e profesionist. 

— Niciunul dintre noi nu este asasin. 

— Nimeni n-a spus aşa ceva. 

O prinsese cu blândeţe de braţ. Stephanie simţise un fior 
rece. 

— Exact cu problema asta s-a confruntat Lincoln, şoptise 
el. A fost obligat să aleagă. Singura diferenţă e că, pentru 


el, statele erau deja în secesiune, aşa că a fost obligat să 
poarte un război ca să le aducă înapoi. Nu-i de mirare că 
toate victimele alea de război şi-au pus amprenta asupra 
lui. EI şi doar el a luat acea decizie. A fost obligat să se 
întrebe: Oare să fac ce au spus fondatorii? Sau să-i ignor? 
A fost alegerea lui, corect? Corect. Însă America a 
supraviețuit şi a devenit ce suntem azi. 

— Ruptă? 

Se uitase la ea cu durere în privire. 

— Cel mai bun sistem de pe planetă. lar eu n-am de 
gând să las acest sistem să se dizolve. 

— Fondatorii acestei țări gândeau altfel. 

— De fapt, şi Lincoln gândea altfel. 

Stephanie aşteptase detalii suplimentare. 

— A ținut un discurs în 1848. L-a găsit Edwin. A spus că 
oricare popor de oriunde are dreptul să se revolte, să dea 
Jos guvernul şi să alcătuiască altul care să i se potrivească 
mai bine. A numit asta un drept sacru şi nepretuit. Mai 
rău, a spus că acel drept nu era restrâns la întregul popor 
păstorit de un guvern. Orice grup din acest popor, cum ar 
fi un Stat sau un teritoriu, îşi putea croi un drum propriu. 
Nemernicul a spus cu glas tare că secesiunea însemna un 
drept natural. 

Insă treisprezece ani mai târziu, ca preşedinte, când a 
sosit vremea să permită acelor state să plece, a ales țara 
împotriva drepturilor statelor. Eu sunt acum în aceeaşi 
situație. Fiecare preşedinte, la apusul mandatului său, se 
gândeşte la istorie. Aş minţi dacă aş spune că nu m-am 
gândit şi eu. Moştenirea mea, Stephanie, este următoarea. 
În afară de noi, nimeni nu va cunoaşte situaţia, dar e în 
regulă. La fel ca Lincoln, aleg să salvez Statele Unite ale 
Americii. 

Stephanie ascultase ce îi spusese Malone lui Luke şi ştia 
că ameninţarea lui era îndreptată şi asupra ei. Malone 
avea nervii încordaţi la maximum şi ajunsese la capătul 
răbdării. 

Însă nu el conducea ostilitățile. 

— Cotton, spuse ea, o să facem ce trebuie să facem! 


Malone se opri din mers şi se apropie de ea. Erau 
cunoştinţe vechi şi trecuseră prin multe împreună. O 
ajutase mereu atunci când ea avusese cu adevărat nevoie 
de ajutor, iar ea se revanşase pentru fiecare favoare, aşa 
cum procedează prietenii. 

— Stephanie, am înţeles. Bătălia asta este diferită. Însă 
tu ai ademenit-o pe Cassiopeia în povestea asta şi ai minţit 
ca să te asiguri că rămâne implicată. După aceea m-ai 
atras şi pe mine. Aşa că îţi mai spun o dată. Las-o în pace! 
Mă ocup eu de Cassiopeia. Nu va face niciun fel de 
probleme. 

— Şi dacă te înşeli? 

Chipul lui Malone deveni dur. 

— Nu mă înşel. 

Apoi se îndepărtă. 


ŞAIZECI ŞI PATRU 
x 


Cassiopeia admira peisajul montan. Totul părea atât de 
liniştit şi de plăcut, nicidecum înspăimântător şi alarmant, 
ceea ce ar fi fost mai aproape de adevăr. Dăduseră ocol 
casei imense şi descoperiseră o potecă stâncoasă care 
şerpuia în sus. Tufişuri cu fructe de pădure violacee erau 
împrăştiate pe un covor gros de licheni. Brazii, stejarii şi 
fagii învăluiau totul cu coroanele lor, din care frunzele 
cădeau în valuri. Dintre copaci ieşiră două căprioare, care 
îşi văzură mai departe de drumul lor, părând netemătoare. 

— Nu permitem vânătoarea aici, zise Rowan. Am lăsat 
totul în seama naturii. 

Cassiopeia încercă să-l evalueze pe senator. Era un 
bărbat în vârstă chipeş şi plin de vigoare. Se descurca bine 
pe poteca abruptă, abia asudând şi respirând fără 
probleme. Se comporta ca un om aflat la conducere - 
situaţie care, conform lui Josepe, i se potrivea, căci era al 
doilea om ca importanţă din conducerea Bisericii. Era 


următorul profet. Când se cunoscuseră, surprinsese 
îngrijorarea din privirea lui. Îşi amintea că în copilărie 
văzuse mulţi bărbaţi în costume închise la culoare, cu 
cămăşi albe şi cravate subţiri venind acasă la ei. Ştiuse 
întotdeauna că tatăl ei era un lider al Bisericii, iar maică-sa 
îi explicase că oaspeţii erau alţi lideri veniţi de departe. 
Însă acei oameni o făceau să se simtă neplăcut. 

Iar acum îşi dădea seama de ce. 

Erau cei care urmau liderul. 

Înaintau orbeşte pe un drum croit de alţii, sperând să 
capete niscaiva favoruri. Nu decideau niciodată ceva 
pentru ei înşişi. 

Rowan şi Josepe erau altfel. 

Ei mergeau pe drumul propriu. 

Şi se apropiau de sfârşitul călătoriei. 

Un urcuş de zece minute pe-potecă îi duse la o crăpătură 
întunecată în peretele muntelui. O placă montată îi 
avertiza pe trecători să nu intre în cavernă, căci era 
proprietate privată. Intrarea era blocată cu un grilaj de fier 
şi era securizată cu o broască. 

Rowan testă grilajul trăgând de el de câteva ori. 

Era închis. 

Apoi senatorul îi făcu semn lui Josepe, care îşi scoase 
arma şi trase trei focuri în broască. 


x 


Stephanie auzi trei pocnituri printre copaci. 

Focuri de armă. 

Malone şi Luke iuţiră pasul, iar ea îi urmă. Stephanie nu 
se simţise niciodată atât de îndepărtată de Cotton. Insă n- 
avea de ales. Nu ştia ce urma să facă odată ce avea să se 
confrunte cu problema. Totul trebuia gestionat pe parcurs, 
însă un lucru era cert. 

Era de acord cu Danny Daniels. 

Statele Unite trebuiau să supravieţuiască. 


x 


Salazar dădu la o parte resturile broaştei şi deschise 
grilajul de fier. După câţiva paşi în interiorul tunelului, zări 
o cutie electrică cu un cablu masiv ieşind din partea de jos, 
coborând spre sol, apoi dispărând înainte în întuneric. 
Rowan trecu pe lângă el şi trase de un mâner lateral în 
sus. 

Se aprinseră luminile, împrăştiind întunericul. 

— Asta e Falta Nada, zise Rowan. 

Salazar şi Cassiopeia îl urmară pe senior într-un tunel 
larg care dădea într-o încăpere mică. Înaintea lor se 
înşirau şi se răsuceau stalactite, stalagmite şi calcare, 
sfidând gravitația, fiecare dintre ele delicate şi fragile 
precum sticla suflată. Culorile se revărsau din prisme le 
create de lumină prin cristale. O scenă uluitoare, 
strălucitoare pentru sporirea efectului. 

— Iţi taie respiraţia, nu-i aşa? zise Rowan. 

Cassiopeia studie nişte desene de pe zidul de stâncă. Şi 
Salazar le examină şi văzu animale ciudate de povară, ca 
nişte lame, conduse de un bărbat îmbrăcat cu ceva ce 
semăna a armură. 

— Spaniolii, zise Rowan, observând interesul celorlalţi. 
Ei au descoperit peştera asta când au venit spre nord din 
Mexic, în secolul al XVI-lea, şi au prospectat dealurile de 
aici în căutare de aur. 

Rowan se duse la un morman de cuarț alb şi ridică unul 
dintre cristale. In acesta se vedeau dungi galbene. 

— Au fost descoperite astfel de cristale, împreună cu 
semne lăsate de lopeţi şi târnăcoape pe ziduri. Spaniolii au 
fost aici cu mult înainte de venirea sfinţilor. 

Rowan le făcu semn către un pasaj de trecere. 

— Ce am văzut până acum nu e totul. 


x 


Rowan le permise lui Salazar şi Cassiopeii să o ia 
înainte, după care lăsă jos cristalul de cuarţ şi îi urmă. Se 
arătase ezitant atunci când Josepe i-o prezentase pe 


însoţitoarea lui, mimând ignoranţa, după care îşi arătase 
acceptarea. 

Însă ştia totul despre Cassiopeia Witt. 

— Lucrează pentru preşedinte, spusese Stephanie Nelle. 

Apelul telefonic venise chiar înainte ca el să iasă din 
casă pentru a pleca spre nord. 

— Este încurcată cu Salazar de ceva vreme. Au fost 
iubiţi odinioară, în tinereţe, aşa că s-a considerat că ea 
poate descoperi ceva acolo unde alţii n-au putut. Și a 
reuşit. El habar n-are. 

Senatorul ascultase cu un amestec de nelinişte şi furie. 
De câte ori se amestecase guvernul federal în treburile 
Bisericii? Oare câţi spioni fuseseră de-a lungul timpului? 
Prea mulţi ca să li se mai ţină socoteala. Toată lumea 
spunea că un asemenea soi de amestec în treburile altora 
ţinea de trecut. Cât de mult se înşelau! 

—A fost trimisă de Daniels. Preşedintele vă 
supraveghează pe tine şi pe Salazar de mai bine de un an. 
Și profetul vostru, Charles Snow, lucrează pentru el. 

Asta ştia. 

— Am aflat despre Vitt şi Snow cu puțină vreme în urmă. 

— Şi de ce îmi spui mie? 

— Pentru că am nevoie să reuşeşti în ceea ce vrei să 
faci. Asta m-ar ajuta în ceea ce fac eu. Aşa că mi-am zis că 
e bine să iţi transmit informația. 

— Mă bucur că ai făcut-o. Dar ce te aştepţi să fac cu ea? 

— Nu-mi pasă. Doar termină ce ai de făcut şi ţine-l pe 
preşedinte ocupat. Asta e tot ce am nevoie. 

De fapt el încă nu ştia ce să facă. Propriul profet era un 
duşman? Preşedintele era împotriva lui? lar acum aliatul 
lui principal avea un spion în preajma lui? Nu era deloc 
sigur care era soluţia, dar era convins că, odată adevărul 
dezvăluit, Josepe avea să ştie ce să facă. Daniţii se 
pricepeau la asta. Lui personal nu i se spusese niciodată 
nimic care să implice ceva nepotrivit sau ilegal. Ca atare, 
sufletul lui era pur. Detaliile fuseseră lăsate în seama lui 
Salazar care, spre meritul lui, se descurcase întotdeauna 
cu ele. 


Exact aşa ceva avea să se întâmple şi acum. 
Aici, la Foita Nada. 

Un nume potrivit. 

Nu lipseşte nimic. 


ŞAIZECI ŞI CINCI 
x 


Malone grăbi pasul pe potecă în direcţia celor trei focuri 
de armă, cu Luke pe urmele lui. După o cotitură, în faţa 
ochilor le apăru o casă imensă. Un amestec de lemn şi 
piatră, cu trei etaje, ferestre mari şi un acoperiş ascuţit cu 
jgheaburi. Două coşuri de piatră se înălţau din acoperiş. 
Copacii străjuiau clădirea pe toate laturile. În spatele ei se 
vedea un munte, iar o potecă năpădită de iarbă conducea 
spre intrare. 

Stephanie venea în urma lor. 

— Asta e, zise ea. Sunt înăuntru. 

— Eu intru prin faţă, îi zise Malone lui Luke. Tu o iei prin 
spate! Se uită fix la Stephanie. Tu aştepţi aici! 

Ea dădu din cap. 

Luke se furişă în dreapta, cu arma în mână, şi îşi croi 
drum printre copaci. 

Malone înaintă ghemuit către baza unei scări de lemn 
care urca trei metri până la uşa principală. Se uită înapoi 
şi o văzu pe Stephanie adăpostindu-se în spatele unui 
trunchi de copac. Începu să urce treptele. Lemnul trosni 
din pricina vechimii. Casa în sine părea în bună formă. 
Cineva o întreținea în mod regulat. Ajunse pe verandă, 
care părea să se întindă de-a lungul întregii case. 

Uşa era masivă, încadrată în lemn, încercă broasca. 

Încuiată. 

Se vedeau mai multe ferestre şi se uită pe rând prin 
fiecare dintre ele, ascultând cu atenţie, fără să audă ceva 
însă. 

Luke stătea în faţa uşii din spate, sub acoperişul unei 


terase. Un munte se înălța la o sută de metri depărtare, cu 
o pădure deasă urcând pe coama lui. Forţă clanţa uşii şi 
descoperi că e încuiată. Lângă intrare erau ferestre, aşa se 
uită prin ele şi văzu o încăpere mare, cu lemn nevopsit 
care se împletea cu bârnele şi coloanele care susțineau un 
tavan înalt. Mobilierul era simplu şi funcţional, iar tapiţeria 
canapelelor şi fotoliilor era plină de culoare. O altă 
fereastră dădea într-o bucătărie echipată cu blaturi de 
granit, dulapuri de lemn şi aparatură de oţel. De dincolo de 
verandă auzea gâlgâitul unui curs de apă şi zări o moară 
care se învârtea. 

Ceva nu era în regulă. 

Nu auzea voci dinăuntru. 

Ar fi trebuit să smulgă uşa din ţâţâni ca să intre, ceea ce 
nu constituia o problemă, în afara faptului că aşa şi-ar fi 
făcut cunoscută prezenţa cu mare tam-tam. 

Auzi mişcare pe verandă. 

Şi simţi o vibraţie prin podeaua de lemn. 


x 


Malone se uită prin ferestre în timp ce străbătea 
veranda. Tot ce se găsea înăuntru dădea senzaţia unei 
reşedinţe tipice de munte, iar dimensiunile şi mobilierul 
semnalau bogăţie. 

Însă nu se auzea nimic dinăuntrul casei. Oare cei de 
acolo îi zăriseră venind şi se retrăseseră în siguranţă? 

Nu credea asta. 

Bănuiala lui era confirmată de podeaua de lemn 
dinăuntru, acoperită de un strat gros de praf. Neatins. 
Nicio urmă că ar fi intrat cineva ca să se plimbe pe acolo. 

Erau într-o fundătură. 

— Luke, zise el. 

Tânărul agent apăru de după colţ. 

— Speram să fii tu. Nu-i nimeni aici. 

Malone dădu din cap a încuviinţare. Numai că Stephanie 
precizase clar că ăsta era locul unde veniseră Rowan, 
Salazar şi Cassiopeia. 


— Ne-a minţit. 

Porniră amândoi către veranda din faţă. Stephanie nu se 
zărea pe nicăieri. Malone străbătu treptele scării dintr-un 
salt şi o luă la fugă spre copacul unde o văzuse ultima 
dată. 

Stephanie dispăruse. 

Un zgomot pe poteca din spatele lui îi atrase atenţia. Se 
răsuci şi scoase arma. Luke procedă la fel. Pe potecă se ivi 
Charles Snow, ajutat la mers de cei doi tineri daniţi. 

Işi coborâră armele. 

— Ce se petrece? întrebă Snow, desprinzându-se de 
umerii celor doi care îl ajutau. 

— Stephanie a dispărut, zise Malone. 

— Casa e pustie şi încuiată, rosti Luke. 

— Nu v-a spus? Casa nu este Falta Nada. 

Informaţia îi atrase atenţia lui Malone. 

— A fost construită mai târziu. Snow arătă spre munte. 
Falta Nada e acolo sus, o peşteră, nu aveţi cum s-o rataţi. 


x 


Stephanie urca în grabă cărarea stâncoasă către creasta 
împădurită. Aerul era în mod clar mai rece. li îndrumase 
greşit pe Cotton şi pe Luke ca să aibă ocazia de a se furişa 
de acolo. Snow îi povestise detaliile în timpul zborului spre 
vest din noaptea trecută. 

— Trebuie să ştii ceva despre locul ăsta, spusese Snow. 
Există o clădire acolo, dar nu e Falta Nada. Locul se află 
deasupra casei, în munte. Cărarea e uşor de zărit. Unul 
dintre primii colonişti l-a descoperit. Povestea spune că 
tăia lemne când a zărit urmele lăsate de o puma. Le-a 
urmat până la o lespede înaltă şi a găsit o crăpătură în 
stâncă. In spatele crăpăturii se deschidea o peşteră, pe 
care el a explorat-o. Acum cincizeci de ani am introdus 
lumină şi surse de energie în peşteră. Este un loc pe care 
doar câţiva l-au văzut. Pe vremuri era special, acum e 
uitat. Nu-i deloc surprinzător că Brigham Young a ales 
acest loc ca seif pentru aur şi pentru ceea ce i-a trimis 


Lincoln. 

Malone avea dreptate. De la ea pornise toată porcăria 
asta şi de ea depindea să facă ordine. Cum se putea ajunge 
la aşa ceva rămânea un mister, însă avea ea să găsească o 
cale. Puțin probabil că Luke sau Cotton ar fi putut să-i dea 
de urmă, de vreme ce habar n-aveau care era locul exact. 
Ce-i drept, le putea spune Charles Snow. Însă până când se 
înapoiau ei la maşini, aflau adevărul şi reveneau, treaba s- 
ar fi terminat. 

Zări în faţa ei intrarea-în peşteră, înconjurată de un 
cadru din stâlpi de pin îmbrăcaţi în muşchi verde. Poarta 
de fler din mijloc eră pe jumătate deschisă, iar pe sol se 
vedea o broască distrusă. Stephanie o culese de jos şi văzu 
ce păţise. Acum ştia de ce fuseseră trase trei focuri de 
armă. 

Aruncă broasca şi îşi pescui arma. 

În faţa ei se vedea un tunel luminat. 

Venise vremea să pună în practică ceea ce predicase. 

Doi paşi şi se afla înăuntru. 


x 


Malone era furios. 

O dăduse la o parte pe Stephanie şi acum ea se băga în 
ceva pentru care nu era echipată cum trebuia. 

— Tataie, nimic din toate astea nu miroase a bine, zise 
Luke în timp ce urcau în fugă cărarea. 

— O să fie omorâtă. 

— Hai să nu dăm voie să se întâmple asta. 

— În mod sigur ăsta e planul. Din nefericire, habar n- 
avem ce se află acolo sus. În afară de cazul că ştii tu ceva 
ce eu nu ştiu. 

— Nu şi acum. Nu mi-a spus nimic. 

Malone se uită în sus pe cărare. Toată lumea le-o luase 
înainte. 

— Suntem doar noi doi, îi spuse el lui Luke. 

— Am priceput. Şi sunt alături de tine până la capăt. 


ŞAIZECI ŞI ŞASE 
* 


Cassiopeia era impresionată. Încăperea în care se aflau 
avea douăzeci de metri lungime, o lăţime asemănătoare, 
dacă nu chiar mai mare, şi cam aceeaşi înălţime. 
Stalactitele atârnau de tavan ca nişte turnuri de gheaţă. 
Cristale subţiri ca nişte ace şi alte formaţiuni netede şi 
spiralate coborau ca nişte tirbuşoane către podea. 
Adevărate perdele de calcit portocaliu se întindeau pe jos, 
subţiri ca hârtia, fapt care permitea luminii răspândite de 
becurile cu incandescență să genereze efecte 
spectaculoase. Pereţii erau împestriţaţi cu ciorchini groşi 
de pietre albe. Către mijlocul acelui spaţiu se vedea un iaz 
cu apă verde nemişcată, a cărei suprafaţă era la fel de 
netedă şi de clară ca o oglindă. Pe o margine a iazului se 
ridica un podeţ pe care se odihnea o statuie enormă a 
îngerului Moroni. Înaltă de patru metri, sculptată în piatră, 
în familiara postură a îngerului care suflă din trompetă, 
totul fiind îmbrăcat în foiţă de aur. 

Cassiopeia se apropie de statuie. 

— Punând evanghelia nemuritoare să le predice tuturor 
ființelor care locuiesc pământul, fiecărei naţii, fiecărui 
neam, fiecărei limbi şi fiecărui om, zise Rowan. Din 
Revelaţii 14:6. Moroni este mesagerul nostru din ceruri. 
Aceasta este statuia originală de mortar după care a fost 
făurită statuia de cupru de deasupra templului din Salt 
Lake. Brigham Young însuşi a adus această statuie aici. 

Josepe era în mod clar uluit. 

— Este îngerul luminii, cel care poartă o robă de albul 
cel mai pur. Un alb mai presus de orice alb văzut vreodată. 
Întreaga lui fiinţă respiră gloria dincolo de orice putinţă de 
descriere. 

Rowan încuviinţă. 

— L-ai citat bine pe profet. Exact aşa l-a descris Joseph 
Smith pe Moroni şi aşa încercăm să îl înfăţişăm. 

— Dar e auriu, nu alb, zise ea. 


— Felul nostru de a accentua strălucirea. 

Însă Cassiopeia nu era aşa de sigură. 

Citise odată că Smith ar fi putut da peste numele Moroni 
după ce citise poveştile de vânătoare ale lui William Kidd. 
Legenda spunea că acesta din urmă îşi îngropase comoara 
pe insulele Comoros. Moroni era capitala Uniunii Comoros. 
De asemenea, Smith denumise dealul unde descoperise 
plăcuţele de aur cu numele Cumorah. Coincidenţă? Dacă 
da, Cassiopeia se întreba care erau şansele ca aşa ceva să 
existe. 

— Aici este un templu subteran, zise Rowan. Creat cu 
multă vreme în urmă de profeţi ca loc de rugăciune în 
interiorul pământului. Astăzi puţini mai vin aici. Insă 
acesta este locul unde profetul Brigham a ascuns ceea ce i- 
a dat Abraham Lincoln. 

Cassiopeia inspectase deja încăperea. Cu excepţia statuii 
şi a iluminatului artificial, nu se vedea nimic altceva 
realizat de mâna omului. 

— Atunci când am mai venit aici, zise Rowan, existau 
artefacte lăsate în urmă de spanioli. Bucăţi de os, nasturi, 
bucăţi de fier şi protecţii de umăr. Protecţiile erau 
confecţionate din lemn de cedru, aveau cam un metru 
lăţime cu o curbă la mijloc pentru a se potrivi la ceafa 
purtătorului. În fiecare capăt al protecţiei se găseau găuri 
pentru asigurarea sacilor grei şi colţuroşi de minereu. Am 
fost uimit de faptul că au supravieţuit secolelor care s-au 
scurs. 

Însă acum nu mai exista niciun artefact. 

— Unde căutăm? întrebă Josepe. 

— Într-o clipă, zise Rowan. Mai întâi trebuie să ne 
ocupăm de o problemă. 

Senatorul îndreptă un deget către Cassiopeia. 

— Femeia asta e spion. 


x 


Salazar era şocat de declaraţia apostolului. 
— Spion? Te înşeli. 


— Zău? Întreabă-te singur, Josepe, cum a intrat ea din 
nou în viaţa ta? După atâţia ani şi chiar în clipa asta. 

— Dar a fost de mare ajutor. 

— Aşa cum sunt spionii. Cum altfel s-ar fi putut infiltra? 
M-ai întrebat ieri cum de am aflat de locul ăsta. În cele din 
urmă am dezvăluit dispun de o sursă în interiorul 
guvernului, una apropiată de duşmanii noştri. Acea sursă 
mi-a povestit nu doar despre locul ăsta, ci şi despre faptul 
că femeia lucrează pentru preşedintele Statelor Unite. 

— Şi ai crezut-o? întrebă Cassiopeia. Bineînţeles că 
duşmanii noştri vor să creeze confuzie între noi. Ce cale 
mai bună decât furnizarea de informaţii false? 

— Cum de sursa ţi-a ştiut numele exact? întrebă Rowan. 
Cum de sursa a ştiut de existenţa ta? 

Salazar aştepta un răspuns. 

— Pot doar să presupun, răspunse ea, că sursa ta 
lucrează în domeniul Serviciilor Secrete şi e conştientă de 
ceea ce face omul acela pe nume Malone. 

— Interesant că ai menţionat numele lui. Sursa mea mi-a 
mai spus nu numai că îl cunoşti pe Cotton Malone, dar şi 
că ai o relaţie sentimentală cu el. 

— E adevărat? se repezi Salazar, ridicând tonul. 


x 


Cassiopeia se simţea prinsă în capcană. 

Stephanie o compromisese intenţionat, mai mult ca sigur 
ca răspuns la faptul că ea oprise contactele şi furase 
ceasul. 

Auzi mânia din întrebarea lui Josepe. 

Avea două opţiuni. 

Să mintă sau să spună adevărul. 


x 


Salazar aştepta un răspuns, nesigur pe ceea ce putea 
ieşi din gura Cassiopeii. Faptul că ea nu negase imediat 
acuzaţia îl făcu să se gândească. Inima îi bătea cu putere, 


iar respiraţia i se accelerase. I se învârtea capul. 

În faţa ochilor lui apăru îngerul. 

Plutind în apropiere de statuia lui Moroni, cu chipul 
lipsit de obişnuitul zâmbet liniştitor. 

— Poate că ne-am înşelat în privinţa ei. 

Nu putea răspunde, aşa că se mulţumi să clatine uşor 
din cap, refuzând să accepte faptul. 

— Să nu te ruşinezi, Josepe! Gata cu prefăcătoria! 
Dezvăluie-mă lor! Dă-le de ştire că profeţii sunt cu tine. 

Nu vorbise despre înger cu nimeni până atunci. 

— La ce te uiţi? îl întrebă Rowan. 

Îl ignoră pe senior şi se concentră asupra nălucirii. 

— Protejează-mă! 

Zări pe chipul îngerului ceva ce nu mai zărise până 
atunci. 

Îngrijorare. 

Îşi vâri mâna dreaptă sub haină şi dădu peste armă. 


x 


Stephanie îşi croise drum prin peşteră, urmând luminile, 
către vocile care se auzeau. Traversase o încăpere mică, 
apoi descoperise una mai mare şi se  strecurase 
neobservată înăuntru, pe lângă alte formaţiuni stâncoase 
iluminate. Ascultase cum discută între ei Rowan, Salazar şi 
Cassiopeia, cu Salazar furios pe dezvăluirile lui Rowan. 

— Josepe, zise Rowan. Spun adevărul. Această femeie e 
spioană. Nu e cu nimic diferită de cei care ne-au trădat în 
Vremea Necazurilor. Câţi dintre fraţii noştri s-au dus la 
închisoare din cauza spionilor? Eu sunt seniorul tău. Nu te- 
am minţit niciodată şi nu te mint nici acum. 

Numai că privirea lui Salazar era concentrată nu asupra 
senatorului, ci asupra statuii. Părea că se uită undeva, 
departe, cu capul îndreptat spre tavanul peşterii. 

Ciudat. 

În mâna dreaptă Salazar ţinea o armă. 

Stephanie îşi găsi propria armă. 

Nu. 


Aşa nu ar fi făcut decât să inflameze situaţia. 

Exista o singură cale. Nu prea ştiuse ce să facă atunci 
când intrase, dar acum totul era limpede. Lăsă arma jos, 
ieşi din ascunzătoare şi rosti cu voce tare: 

— Spune adevărul! 

Ceilalţi trei se întoarseră spre ea. 

— Eu sunt sursa lui. 


x 


Rowan era şocat de apariţia lui Stephanie Nelle. 

N-avea ce căuta acolo. 

Se uită cum ea se apropie încet. Arma lui Salazar era 
acum aţintită asupra ei, iar lui Rowan nu-i plăcea deloc 
privirea sălbatică din ochii spaniolului. 

— Cine eşti? întrebă poruncitor Salazar. 

— Stephanie Nelle. Departamentul de Justiţie al Statelor 
Unite. Spune-i, Cassiopeia. Spune-i adevărul. 

— Care adevăr? rosti Salazar. 

Nelle îşi păstră privirea aţintită asupra lui Vitt. 

— Spune-i ce dorea să ştie. 

— Rowan are dreptate. Sunt spioană. 

Pe chipul lui Salazar apăru o expresie de neîncredere. 

— Nu se poate. Refuz să cred asta. 

— E adevărat, repetă Vitt. Această femeie m-a rugat să 
te contactez în numele guvernului american, ceea ce am şi 
făcut. Dar am urmat o cale proprie. Făcu o pauză. Te ţin 
minte ca pe un om bun, amabil şi blând. Amintirile alea 
însemnau enorm pentru mine. Ce s-a întâmplat, Josepe? Ce 
ţi-a schimbat sufletul? 

Salazar nu răspunse. În schimb, păru să-şi mute din nou 
atenţia asupra statuii. Îşi mişca buzele fără să scoată un 
sunet. 

— Ce vezi acolo? întrebă Vitt. 

— Frate Salazar, zise Rowan. 

— Profetul Joseph este aici. Mă însoţeşte de ceva vreme. 
Salazar îndreptă arma spre Vitt. Şi el a fost trădat de tine. 

— Nu e singura care te-a păcălit, interveni Nelle, 


arătând spre el. Şi senatorul e spion. 


ŞAIZECI ŞI ŞAPTE 
* 


Luke vorbise serios. Îi asigura spatele lui Malone. 
Stephanie îi direcţionase greşit pe amândoi şi acum 
dăduse de belea. Cei doi bărbaţi erau obligaţi să iasă din 
povestea asta împreună. Fără ironii, fără discuţii. Malone o 
citise perfect pe Cassiopeia Vitt în lowa şi rămăsese cu un 
pas înaintea ei. De asemenea, o cunoştea pe Stephanie. 
Din nefericire pentru amândoi, acum se găseau cu cel 
puţin doi paşi în urma restului. _ 

Urcaseră în fugă panta abruptă şi împădurită. In 
interiorul peşterii zăriseră imediat o mică încăpere 
luminată, apoi străbătuseră alt tunel care ducea către o a 
doua încăpere. Totul din jurul lor era suprarealist, de la 
formațiunile stâncoase ca nişte opere de artă la luminile 
care făceau ca totul să pară o pictură pe pânză. 

Malone ridică o mână, făcând semn să se oprească. 

Dincolo de ieşirea tunelului se puteau auzi voci. 

Se furişară mai aproape de capăt. Luke îi văzu pe Vitt, 
Rowan şi Salazar, apoi arma lui Salazar îndreptată direct 
către Stephanie, care se afla la şase metri de spaniol, cu 
mâinile ridicate. 

Primul lui gând fu acela să se repeadă asupra lor. 

Aveau două arme contra armei lui Salazar. 

Însă Malone părea să-i citească gândurile şi clătină din 
cap. 


x 


Lui Malone nu-i plăcea deloc ce vedea. 

Stephanie fie fusese compromisă, fie se compromisese 
singură. Alese să creadă a doua variantă, mai ales după ce 
zări arma ei zăcând pe jos, aproape de un bolovan mare, 


ascunsă vederilor celorlalţi. Îi direcţionase intenţionat 
greşit pe el şi pe Luke, ca să obţină suficient timp cât să 
ajungă acolo. Probabil presupusese că ei aveau să se 
întoarcă la Charles Snow, de la care ar fi aflat de peşteră, 
şi astfel contase pe cele cincisprezece sau douăzeci de 
minute ca să se ocupe singură de situaţie. 

Din fericire, timpul respectiv se redusese la jumătate şi 
ei erau deja acolo. 

Gândeşte! 

Nu greşi! 


x 


Stephanie stătea cu mâinile sus şi cu faţa spre Salazar. 
Nu se temea deloc, deşi ar fi trebuit. Danny Daniels îi 
spusese că, dacă din întâmplare intervenea o terță parte 
care genera haos, cine erau ei să se amestece? Insă 
înţelesese şi ceea ce preşedintele Statelor Unite nu rostise. 
Dacă tu poți genera acel haos, cu atât mai bine. 

— Cum adică seniorul Rowan este spion? întrebă 
Salazar. 

— Este membru al Senatului Statelor Unite de multă 
vreme. A depus un jurământ să respecte legile şi 
Constituţia acestei ţări. Este unul dintre cei mai puternici 
oameni din Washington. 

— Mai sunt şi Sfânt al Zilei de Apoi, replică Rowan. O 
datorie pe care o iau mai în serios decât jurământul faţă de 
această ţară. 

Stephanie trebuia să meargă mai departe cu mare 
prudenţă. 

Temporizarea însemna totul. 

— Cea spus senatorul despre Cassiopeia este adevărat. 
Când am aflat de fotografia cu tine şi cu ea pe care o 
păstrai, mi-am dat seama că era posibil ca încă să-ţi pese 
de ea. Am rugat-o pe Cassiopeia să te abordeze şi ea a fost 
de acord. 

— E adevărat? întrebă Salazar. 

Cassiopeia încuviinţă. 


— Mi s-a spus că erai implicat în nişte activităţi ilegale. 
Chiar în crime. Am vrut să-ţi curăţ numele de suspiciuni. 

— Crime? rosti Rowan. 

Stephanie zise: 

— A omorât un bărbat în Michigan pentru un jurnal 
mormon. Apoi mi-a ucis un agent. 

Senatorul părea realmente şocat la aflarea informaţiilor. 

— Josepe, zise el. Spune-mi, te rog, că femeia asta minte. 


x 


Salazar se uită spre înger pentru îndrumare. 

— Ei nu ştiu cu ce avem de-a face. Noi păzim sfinții şi tot 
ceea ce este preţios pentru ei. Seniorul Rowan a dorit 
comiterea acelor fapte. Nu se poate plânge din pricina 
metodelor. 

— Agentul lor a fost trimis ca să ne distrugă, zise el. 
Misiunea mea este să nu permit ca aşa ceva să se 
întâmple. Agentul nu a fost ucis. A fost absolvit cum se 
cuvine de păcate, iar acum e cu Tatăl Ceresc şi se bucură 
de recompensă. 

— L-ai bătut, rosti femeia necunoscută. Apoi l-ai 
împuşcat. Avea soţie şi copii. 

— Din vina femeii ăsteia. Nu a ta. 

— Josepe, zise Rowan. Ce spune ea e adevărat? 

— Nu te teme! 

— Este. 

— Atunci ai comis mari păcate. 

— A fost întotdeauna calea noastră să oferim absolvire 
de păcate duşmanilor noştri. Aşa a fost de la începuturi şi 
aşa a rămas. 

— Nu, spuse Rowan. Am renunţat la violenţă cu multă 
vreme în urmă. Violenţa nu este niciodată un mijloc de a 
atinge un scop. Mi-am petrecut întreaga viaţă în căutarea 
unei căi astfel încât sfinţii să fie independenţi, să fie 
eliberaţi de influenţele externe, dar fără violenţă. 

Oare auzea bine? Era admonestat pentru că executase 
ceea ce se aştepta de la el. Şi Cassiopeia? 


— De ce m-ai minţit? o întrebă el. De ce să faci aşa ceva? 

— A fost necesar. Ce ai făcut tu e greşit. 

— Cum îndrăzneşte? Trebuia să stea în banca ei. 

— Am jurat să mă supun profeților şi asta e tot ce am 
făcut. 

— Când ai propus înfiinţarea grupului de daniţi, zise 
Rowan, nu mi-am imaginat niciodată că vei ajunge atât de 
departe. 

— E slab, Josepe. Un neghiob, ca toți ceilalţi. Nu tolera 
asta. Nu putem tolera. Nu mai putem. 

Îngerul avea dreptate. 

— Profetul Joseph îmi spune că greşeşti, zise el. 

— Joseph Smith e mort de peste 150 de ani, spuse 
femeia necunoscută. 

— Taci din gură! strigă el, ducând arma în direcţia ei şi 
ţinând ţeava la nivelul pieptului. Să nu mai spui niciodată 
aşa ceva! Trăieşte! 

— Află mai multe despre senior! Trebuie să ştim care e 
poziția lui! 

— El este trădător? o întrebă Salazar pe Stephanie, 
arătând spre Rowan cu arma. 


x 


Rowan îi lăsase mână liberă lui Salazar şi pusese câteva 
întrebări esenţiale, dar nu se gândise niciodată la 
introducerea crimei în ecuaţie. 

— Tu l-ai ucis pe acel om în Michigan, aşa cum susţine 
domnişoara Nelle? întrebă el. 

— Aveam nevoie de jurnalul lui şi nu dorea să-l vândă. 
Ca atare a fost iertat de păcat. 

— Care păcat? 

— Lăcomia. Care altul? Iar noi suntem azi aici în parte 
datorită gestului meu de amabilitate faţă de el. 

— Aşa descrii tu crima? Ca o amabilitate? 

— E aşa cum a spus profetul. Atenţia lui Salazar reveni 
la Nelle. În ce mod este acest apostol un trădător? 

— Te afli aici ca să găseşti un document pe care 


Abraham Lincoln l-a încredinţat mormonilor. Aşa că 
întreabă-l unde e. 

O întrebare pe care şi Rowan şi-o pusese. Presupusese 
că lucrurile aveau să devină evidente odată ajunşi acolo. 
Numai că în Falta Nada nu se găsea nimic, cu excepţia 
rocilor, a iazului şi a statuii. Cu toate astea, către acel loc îi 
îndrumase Lincoln. Văzuse interiorul ceasului. Asta dacă 
socotea ceasul şi imaginea ca fiind autentice. 

Arătă înspre Nelle. 

— Ea mi-a spus că acesta e locul. 

— Şi chiar e, răspunse Nelle. Ăsta e locul pe care 
Brigham Young i l-a indicat lui Lincoln. Unde a fost 
depozitat aurul mormon. Lincoln a gravat locul în 
interiorul ceasului. Ca atare, unde e documentul? 

Îi pusese întrebarea direct senatorului. 

Rowan văzu că Salazar aştepta un răspuns. 

Însă nu avea niciunul. 

Nelle îşi lăsă mâinile în jos. 

— Nu are răspuns deoarece aici nu se află nimic. Nu e 
aliatul tău. De fapt este chiar duşmanul tău. lţi spune că e 
în regulă să alcătuieşti trupa de daniţi, după care se 
supără aflând cum operează ei. Vrea rezultate, dar se 
plânge în privinţa modului cum sunt obţinute. Este un 
membru respectat al Senatului Statelor Unite. Care face 
parte din conducerea Statelor Unite. Crezi vreo secundă că 
îşi va asuma vreo responsabilitate pentru acţiunile ilegale 
pe care e posibil să le fi comis tu? 

Il testa pe Salazar. 

— Nu o mai asculta, rosti Rowan cu ton poruncitor. 

Salazar se întoarse spre el. 

— De ce? Pentru că spune adevărul? 

— Chestia asta trebuie să ia sfârşit, Josepe. 

— Chestia asta tocmai e pe cale să se înrăutăţească, zise 
Nelle. Mai mulţi agenţi sunt pe drum încoace. Întreaga 
tărăşenie se va sfârşi în curând. Senatorul Rowan ştie asta. 
Am plănuit totul împreună. 

Rowan se apropie de Salazar. 

Arma se îndreptă spre el, oprindu-i înaintarea. 


— Josepe, zise Rowan cu voce calmă. Trebuie să mă 
asculţi! 


x 


Cassiopeia rămăsese tăcută, ascultând şi încercând să 
evalueze cât de nebun era Josepe. Susţinea că-l vede pe 
Joseph Smith, chiar acolo şi chiar atunci. Insă ea 
surprinsese şi durerea din privirea lui atunci când, pentru 
a doua oară în viaţă, îl rănise. 

— Nimeni nu face nicio mişcare, zise Salazar în direcţia 
lui Rowan. 

— Profetul e încă aici? întrebă Cassiopeia. 

— Vă supraveghează pe toţi, aşa cum mă supraveghează 
pe mine. 

— De câtă vreme îl vezi? 

— De mulţi ani. Însă şi-a dezvăluit adevărata identitate 
doar recent. Întotdeauna am crezut că e Moroni. 

— Profetul ţi-a cerut să-mi omori agentul? întrebă 
Stephanie. 

Josepe se uită urât la ea. 

— Mi-a spus să-i ofer iertarea de păcate, ca să se poată 
bucura de fericirea veşnică. Şi exact asta am făcut. 

— Ai fost luat de fraier, zise Stephanie. De Rowan şi de 
Cassiopeia. 

— Şi totuşi sunt aici, cu o armă îndreptată asupra 
voastră. 

Cassiopeia îşi dădea seama că Stephanie încerca să 
provoace o reacţie. Dacă mai continua aşa, chiar avea să 
obţină una. 

— Josepe, te rog să laşi arma jos şi să pui capăt poveştii. 
S-a terminat. 

— Terminat? Abia a început. Spune-i, senior Rowan. 
Spune-i despre viziunea măreaţă care va deveni realitate. 

— Da, domnule senator, zise Stephanie. Spuneţi-ne 
despre gloria care stă să vină. Evident, veţi avea nevoie de 
documentul semnat de fondatori ca asta să se întâmple. V- 
aţi amintit cumva unde este? 


— M-ai atras în cursă, izbucni Rowan. M-ai condus pe 
calea asta şi m-ai atras în cursă. _ 

— Ţi-am spus adevărul - în fiecare moment. În interiorul 
ceasului lui Lincoln era scris Falta Nada. Scrisoarea lui 
Mary Todd era reală, ca şi însemnările lui Madison. Ţi le- 
am oferit pe toate. Şi, apropo, ai împărtăşit vreuna dintre 
informaţii cu gaşca ta de aici? 

— Încetează! strigă Cassiopeia. 

— Zău? rosti Stephanie. Acum vrei să te opreşti? Cu 
siguranţă n-ai vrut să te opreşti când erai în Austria. Sau 
când ai zburat către Iowa. Bineînţeles că fostul tău iubit nu 
cunoştea adevărul. L-ai minţit. L-ai folosit. Mi-ai făcut mie 
jocul. 

— Taci din gură! 

Stephanie se uită la Josepe. 

— Întreabă-ţi profetul care este pedeapsa pentru 
minciună. 


x 


Salazar nu dorea să asculte, dar nu putea împiedica 
şuvoiul de cuvinte. Însăşi Cassiopeia recunoscuse că 
minţise. Iar Rowan habar n-avea de ce se aflau cu adevărat 
acolo. Toate astea îl făceau să se întrebe. Oare era atras 
într-o capcană? Nelle afirmase că alţi agenţi se aflau pe 
drum către ei. Poate că ar fi trebuit să plece şi să-şi cheme 
oamenii. Însă asta nu se putea face din interiorul peşterii. 
Apoi mai era problema cu Cassiopeia, Nelle şi Rowan. 

— Are dreptate, Josepe. Pedeapsa pentru minciună este 
severă. O ispăşire de păcate este în regulă. Toate aceste 
trei suflete pierdute au nevoie de ingăduinţa ta. Uciderea 
pentru salvarea sufletului nu este un păcat. 


ŞAIZECI ŞI OPT 
* 


Malone auzise destule. Salazar era ţicnit, asta era 
limpede. Însă individul era şi înarmat. Şi-ar fi putut croi 
drum cu armele ca să isprăvească povestea, dar asta 
însemna un risc de daune colaterale. 

Sau puteau lucra cu fineţe. 

Ascultase cum Stephanie încerca să-l provoace pe 
Salazar, inducându-i o stare de confuzie în privinţa trădării 
lui Rowan şi a Cassiopeii. Îşi dădea seama ce făcea ea, dar 
n-avea de gând să stea pe loc şi să-i permită să se pună pe 
ea însăşi şi pe Cassiopeia în bătaia focului. 

Îi şopti lui Luke: 

— Trebuie să mergem acolo. 

Tânărul dădu din cap. 

Arătă înspre armă şi clătină din cap. 

— Nu cu astea. 

Luke părea să înţeleagă. 

Însă nu era prost. 

— Presupun că ai două arme? şopti el. 

Luke îşi ridică încet cracul drept al pantalonului şi-i 
arătă un mic revolver prins de gambă. Pe vremuri şi 
Malone proceda la fel. Luke scoase arma şi i-o dădu. Elo 
înghesui cu pricepere la baza coloanei lui Luke, în spatele 
curelei. 

Stai în faţa mea, rosti el din ochi. 


x 


Stephanie ştia că în acel loc nu se găsea nimic. Înainte 
de a părăsi Blair House, Danny Daniels îi spusese că 
documentul fusese într-adevăr adăpostit acolo odinioară, în 
vremea lui Lincoln, însă fusese mutat. Charles Snow îi 
povestise preşedintelui totul, iar acesta îi transmisese 
informaţia şi ei. Stephanie omisese să îl pună la curent pe 
Rowan deoarece dorea ca el să se afle în acea peşteră, 


împreună cu Salazar şi Cassiopeia. Dacă ea avea dreptate - 
şi douăzeci de ani de ghicit oamenii o transformaseră în 
expertă - atunci Cotton şi Luke erau deja prin preajmă. 

— Pedeapsa pentru minciună este severă, zise Salazar. 
Întotdeauna a fost. 

— Eu nu mint, zise Stephanie. De fapt, sunt singura care 
spune adevărul. Senatorul Rowan încă nu ţi-a spus unde se 
află documentul. Nu poate deoarece nu ştie. Eu sunt 
singura care ştie. Ideea a fost de a vă aduce aici ca să mă 
pot ocupa de voi. El a făcut parte din chestia asta. 

— Să te ocupi de mine? întrebă Salazar. 

Ea îl privi fix. 

— Şi pedeapsa pentru uciderea agentului meu e severă. 

— Brigham Young a greşit încrezându-se în guvernul 
federal, zise Rowan. Lincoln a fost cu totul altfel, însă 
preşedinţii care au venit după el nu. Au fost cu toţii nişte 
şerpi. lar această femeie este exact ca ei, Josepe. N-am 
avut niciodată încredere în guvern. Ştii asta. 

— Scoate documentul, rosti Salazar. 

Stephanie auzi hotărârea din vocea lui. 

Un test? 


x 


— Agenţi federali, anunţă Malone cu glas tare, 
continuând să rămână, alături de Luke, ascuns în 
întuneric. S-a terminat, Salazar! Gata! 

Aruncă o privire peste capătul tunelului şi îl văzu pe 
spaniol reacţionând. Acesta se repezi la Stephanie, îi 
înfăşură un braţ în jurul gâtului şi înfipse ţeava armei în 
vena ei jugulară. 

— Ieşiţi la vedere, strigă Salazar. 

Malone făcu un semn şi Luke o luă înainte. 

Ţineau amândoi armele Beretta în sus, ca să le vadă 
toată lumea. Malone spera că Salazar nu gândeşte limpede 
şi că se va mulţumi cu ceea ce era evident. 

— Aruncaţi armele în apă, le ceru Salazar. 

Ezitară o clipă, apoi se conformară. 


— Voi sunteţi toţi? 

— Doar noi, doi prieteni, zise Luke. Dar ar trebui să fie 
de ajuns. A 

Aproape că zâmbi. Înfumuratul avea punctele lui forte. 

Il ţinu pe Luke în faţa lui, cu arma la vedere, la distanţă 
de un pas. Surprinse privirea lui Stephanie şi încercă să-şi 
închipuie ce gândea ea. Se uită spre Cassiopeia, care îi 
răspunse cu o privire goală. Din punctul ei de vedere, 
nimic nu mersese ca lumea. 

— Ar fi trebuit să te împuşc în Salzburg, îi zise Salazar. 
Când am avut ocazia. 

— Cine te-a oprit? întrebă Stephanie. 

Salazar nu răspunse. 

Stephanie arătă spre Cassiopeia. 

— Ea a făcut-o. 

Cassiopeia ştia destule despre Cotton ca să-şi dea seama 
că nu apăruse acolo fără o măsură de siguranţă. Atât el, 
cât şi tânărul, acelaşi tip din Iowa, renunţaseră prea 
repede la arme. Ar fi putut să rămână în ascunzătoare ca 
să atace când le convenea. În schimb, acum stăteau cu 
mâinile ridicate şi erau vulnerabili. 

Sau nu? 

— Josepe, te rog, te implor, zise ea. Lasă arma jos! Nu 
face asta! 

— II cunoşti pe Malone? 

Ea încuviinţă. 

— Eşti... implicată alături de el? 

Ezită, dar n-avea scăpare. 

O altă încuviinţare. 

— M-ai minţit în legătură cu tot, strigă el. Nu ai trecut 
prin nicio redeşteptare. Cuvintele profetului nu te-au 
mişcat deloc. Îţi baţi joc de tot ce e sfânt. 

— Nu mai eşti omul pe care l-am cunoscut odinioară. 

— Sunt exact acelaşi om. Am fost atunci şi sunt şi acum 
un urmaş devotat al profetului Joseph Smith. Tatăl Ceresc 
a trimis profetul la mine. Este aici şi acum, urmărindu-vă 
pe toţi. El este ghidul meu. EJ nu minte niciodată. 

— Nu este real, îi spuse ea. 


Arma lui Salazar se plimba de la unul la altul, rămânând 
aţintită asupra lor, cu un deget tremurând pe trăgaci. 
Cassiopeia ştia că Josepe era un ţintaş expert, însă mintea 
lui o luase razna. 

— Frate Salazar, zise Rowan. Eu plec. Nu vreau să mai 
fac parte din povestea asta. 

— Vezi? Te lasă pe tine să faci treburile murdare, zise 
Stephanie. Aşa poate nega orice implicare. Întreabă năluca 
dacă asta vrea ea să se întâmple. 

Privirea lui Josepe se furişă către statuie şi se opri acolo 
câteva clipe. 

— Chiar îl vezi? întrebă Cassiopeia. 

Salazar dădu din cap. 

— O privelişte minunată. 

— Josepe, rosti Rowan cu voce încărcată de milă. 

— Vezi ce crede despre tine, zise Cotton. Ţi-a dat voie să 
omori acel agent în Danemarca. Lui îi convine de minune, 
câtă vreme tu eşti cel care apasă pe trăgaci. Nu-i pasă ce 
ne faci nouă, câtă vreme nu este şi el amestecat. 

Rowan se întoarse şi începu să se îndepărteze. 

— Opreşte-te! urlă Josepe. 

Senatorul ezită, întoarse capul şi zise: 

— Şi ce-o să faci? O să mă împuşti? Sunt membru al 
Cvorumului celor Doisprezece Apostoli. Ai măcar datoria 
de a te supune. Presupun că asta înseamnă ceva pentru 
tine. 

— Te abandonează, rosti Stephanie. Te lasă în mâinile 
noastre, însă nu ne poţi omori pe toţi - nu înainte de a te 
prinde. Chiar crezi că am adus doar doi agenţi cu mine? 

Cassiopeia credea că da. 

Ceea ce făcuse Josepe era rău. 

Nu-i putea îngădui să continue în acelaşi fel. 


x 


Mintea lui Salazar lucra cu febrilitate. Se uită din nou la 
înger. 
— Am fost profetul, clarvăzătorul, dezvăluitorul. Am fost 


dictatorul în treburile Domnului şi era de datoria 
credincioşilor să mă asculte şi să facă ce le ceream. 

Ştia că asta era adevărat. 

— A fost planul meu să formez un regat care să nu se 
supună nici unui guvern. Ne vom face propriile legi şi vom 
avea propriii funcţionari civili care să le execute. Când 
edictele lor vor fi emise, oamenii li se vor supune fără 
crâcnire. 

Ăsta era şi visul lui. 

— Frate Salazar, zise Rowan. Uită-te la mine! 

Işi luă privirea de la nălucă. 

— Nu-i nimic aici. Joseph Smith e mort. Nu-ţi oferă 
niciun fel de îndrumare. 

— Rosteşte blasfemii. Mă insultă. Sunt profetul lui. Fă-l 
să se supună! 


x 


Luke îşi simţea toţi muşchii încordaţi, gata să 
reacționeze, şi nervii încărcaţi de electricitate. Salazar 
putea face orice îi dădea prin minte, iar el trebuia să fie 
gata de un răspuns. Îşi simţea arma lipită de şira spinării. 
Malone stătea chiar în spatele lui, în stânga, de unde mâna 
lui dreaptă putea scoate cu uşurinţă pistolul. Însă nu şi 
dacă Salazar se uita la ei. Aveau nevoie de o diversiune, 
preferabil una care să nu presupună riscul ca vreo 
persoană să fie împuşcată. 

— Frate Salazar, zise Rowan. Mă voi ruga Tatălui Ceresc 
pentru sufletul tău, căci ţi-ai pierdut calea. 

— Dacă şi-a pierdut-o, a fost din cauza ta, punctă 
Stephanie. Spune-mi, señor Salazar, cine te-a încurajat să 
formezi grupul de daniţi? Cine te-a direcționat la fiecare 
pas? Cine a dat toate ordinele? Şi cine s-a supus? Şi acum 
întreabă-te dacă acest om, acest senator al Statelor Unite, 
este alături de tine sau împotriva ta. 

Salazar era în mod clar zguduit. 

— Ce alegi? îl întrebă Salazar pe Rowan. Eşti cu mine? 
Sau împotriva mea? 


x 


Salazar aştepta un răspuns la întrebarea lui. La fel 
aştepta şi îngerul, care se uita la Rowan cu o privire lipsită 
de expresie. 

— Nu am încurajat şi nici nu am trecut cu vederea 
crima, zise Rowan. Niciodată. 

— Nu am omorât pe nimeni, zise îngerul, l-am salvat pe 
acei păcătoşi de frig şi de întuneric. Aşa e bine, drept şi 
corect. Este impotriva noastră, Josepe. Femeia spune 
adevărul. 

— Nu am comis nicio crimă. l-am iertat pe păcătoşi de 
păcate. Aşa procedăm noi. 

— Nu, replică Rowan. Nu procedăm aşa. Nimeni şi nimic 
din cultul nostru nu recurge la asemenea atrocități. Ce ai 
făcut tu este o greşeală din toate punctele de vedere. 

Salazar se simţea rănit de această admonestare. 

— Aveam o viziune măreaţă, continuă Rowan. Un nou 
Zion. Aşa cum dorea profetul Smith. Încă o mai putem 
transforma în realitate. Dar tu şi neghiobia ta aţi pus în 
pericol întreaga viziune. 

— Unde e documentul? ceru Salazar să afle. 

— Credeam că e aici. M-am înşelat. 

— Iar acum vrea să te lase în mâinile acestor duşmani. 

Rowan se răsuci pe călcâie şi se îndepărtă. 

Ceilalţi se uitară după el. 

Salazar continua să ţină degetul pe trăgaciul armei. 
Privirea Cassiopeii îl implora. 

— Fă-o! 

— Nu pot. 

— Atunci nu eşti cu nimic mai bun decât el. M-ai 
dezamăgit. 

Nu putea suporta o asemenea admonestare. Îngerul era 
alături de el de multă vreme, niciodată ezitând, ghidându-l 
către acest moment precis când trebuia să decidă ce era 
mai important. 

Momentul acesta sau eternitatea? 


Crezuse mereu că alegerea va fi limpede. 
Mai mult decât orice altceva, era loial profeților. 
Aşa că îndreptă arma şi trase. 


x 


Rowan auzi focul de armă, apoi simţi glonţul sfâşiindu-i 
umărul drept de la spate. La început avu impresia că-l 
împinge cineva cu violenţă, după care fu copleşit de o 
durere oribilă în sus şi în afară, o durere agonizantă cum 
nu mai simţise niciodată. 

Se clătină câţiva paşi, apoi se întoarse. 

Durerea îl slăbea şi îl alarma. 

Salazar continua să ţină arma îndreptată spre el. 

Deschise gura să protesteze, să întrebe de ce, să pună la 
îndoială neghiobia unei asemenea acţiuni iraționale, însă 
un alt foc de armă îl asurzi. 

După care lumea încetă să mai existe pentru el. 


ŞAIZECI ŞI NOUĂ 
+ 


Stephanie privi cum moare senatorul Thaddeus Rowan. 

Nici ea, nici Luke, Cotton sau Cassiopeia nu se mişcară. 

Toată lumea rămase locului în vreme ce Salazar punea 
capăt unei probleme. 

Unul fusese doborât. 

Mai rămâneau doi. 


x 


Cassiopeia se strâmbă văzând că Josepe comite o crimă. 
Prima ei reacţie fu revolta, a doua mânia. 

— Tu ai făcut asta, strigă ea la Stephanie. Tu l-ai împins! 

— Acest om este un asasin. Mai rău, este un asasin 
nebun. Chiar crede că face o faptă bună. 


— Sunt un războinic al Domnului. Slujitorul profeților, 
rosti Salazar, aţintind arma acum spre Stephanie. In 
genunchi! 

— Asta vrea îngerul? 

— Râzi de el? 

Cassiopeia decise să încerce: 

— Josepe, te rog! Lasă-i pe oamenii aceştia în pace şi hai 
să plecăm de aici. Noi doi. 

— Tu m-ai minţit. M-ai folosit. Eşti la fel de rea ca ei. 

— Nu sunt deloc ca ei. 

Josepe făcu un gest cu arma către Stephanie. 

— Ţi-am spus să îngenunchezi! 


x 


Malone îşi dădu seama că lucrurile puteau să o ia razna. 

Salazar era bolnav mintal. Însă asta nu însemna că nu 
putea fi condus din umbră. De fapt, poate că aşa sarcina 
devenea mai uşoară. Prinse privirea lui Stephanie şi dădu 
uşor din cap în direcţia ei, suficient ca femeia să-şi dea 
seama că el îi stă aproape. 

Aşa că Stephanie îngenunche pe solul uscat. 

Luke stătea în faţa lui Malone. Îşi ţineau amândoi 
braţele în lateral. Revolverul de rezervă se găsea la câteva 
zeci de centimetri depărtare, ascuns privirilor tuturor cu 
excepţia lui Malone. Acesta făcu apel la memoria eidetică 
în căutarea celor citite în carte la anticariatul lui. Salazar 
trăia în mod cert în trecut, aşa că trecutul trebuia să fie 
arma lui. 

Rosti cu glas tare: 

— Ca atare, acesta este ţinutul promis şi locul pentru 
oraşul Zion. Şi aşa a grăit Domnul Dumnezeul vostru, dacă 
veți primi înțelepciune, aici este înțelepciunea. 

— Cunoşti Doctrina şi Legămintele? 

— Le-am citit. Cu adevărat acesta este cuvântul 
Domnului că oraşul Noul lerusalim va fi construit de 
adunarea sfinţilor. 

— Şi l-am construit. În Ohio. În Missouri. În Illinois. Şi în 


cele din urmă în Salt Lake. Dacă ne cunoşti învăţăturile, 
atunci ştii că profetul Joseph a declarat că mântuirea 
Zionului va veni doar prin forţă. 

— Cu toate astea, tu nu dispui de forţă. 

— Am arma asta. Îl am pe duşmanul meu în genunchi. 
Vă am pe voi la mila mea. 

— Voi, înţelepții Israelului, nu aţi încheiat legământ cu 
Dumnezeu ca să nu vă trădaţi niciodată unii pe alţii? Un 
legământ să nu vorbiți împotriva celor unşi. 

Malone cita alte pasaje pe care le citise, dintr-o 
declaraţie a unuia dintre primii seniori ai Bisericii. 

— Toţi sfinţii susţin asta, zise Salazar. Trebuie să fim 
împreună. Ne tragem forţa din faptul că stăm împreună. 

— Cu toate astea, te-ai înconjurat de mincinoşi, zise 
Stephanie. 

Salazar încerca să se concentreze asupra realităţii, însă 
era asaltat de prea multe lucruri. Din fericire, îngerul îi 
rămăsese alături, privind tăcut în jur şi dându-i timp să 
gândească. Era furios pe toată lumea, inclusiv pe 
Cassiopeia. Seniorul Rowan zăcea pe jos, cu trupul 
nemişcat, aproape sigur mort. 

— Vărsarea de sânge uman e necesară pentru 
diminuarea păcatului, îi zise îngerul. Apostolul a păcătuit. 
Acum e cu Tatăl Ceresc, e fericit şi îţi va mulțumi într-o 
bună zi. Sufletul lui chinuit putea fi salvat doar prin 
vărsare de sânge. 

Se simţea liniştit ştiind asta. 

Cu toate astea, Rowan fusese unul dintre aleşi. 

Oare greşise izbăvindu-l de păcate? 

— Nu te alarma dacă există curiozităţi în Zion. Dacă aş 
vrea să îi găsesc pe cei mai buni oameni din lume, ar 
trebui să mă duc în Zion ca să-i găsesc. Dacă aş dori să íl 
găsesc pe cel mai mare diavol, ar trebui să caut tot în Zion. 
Căci printre oamenii Domnului de acolo pot găsi cele mai 
mari Sscursuri. 

Asta explica trădarea lui Rowan. 

Acum ce mai e? întrebă el în gând, uitându-se fix la 
nălucă. 


Duşmanul lui continua să stea îngenuncheat în faţa lui. 

— Trebuie ca ea să fie izbăvită de păcate. 

Salazar era de acord. 

— Cu toții trebuie izbăviţi de păcate. 

Inclusiv Cassiopeia? 

— Ea mai presus de toţi. Te-a vândut duşmanilor noştri. 

— Salazar. 

Vocea lui Malone întrerupse dialogul cu năluca. 

— S-a terminat. 

— Nu. Nu încă. 

— Ba da, s-a terminat, zise Cassiopeia. 

Salazar îndreptă arma spre ea. 

— Nu spune asta. Să nu spui niciodată asta. Nu ţi-ai 
câştigat dreptul să mă judeci pe mine sau pe oricine 
altcineva. 

— O să mă împuşti? întrebă ea. 

— Izbăveşte-o de păcate! 

— Nu pot, rosti el cu voce tare. Nu pot! 


x 


Stephanie era îngrijorată pentru Cassiopeia. Salazar nu 
numai că vedea diverse fantasme, dar le şi vorbea. Nu 
putea ghici care era următorul lui pas. Presupunea că Luke 
şi Cotton aveau situaţia sub control. Işi lăsaseră de 
bunăvoie armele, ceea ce însemna că măcar unul din ei era 
încă înarmat. Observase cum Cotton stătea foarte aproape 
de Luke, ţinându-l în dreapta şi în faţa lui şi nedepărtându- 
se nicio secundă de el. 

O asemenea atitudine era clar intenţionată. 

Din fericire, în starea în care se afla, Salazar nu putea 
observa nimic. 


x 
Cassiopeia făcu un pas înspre Josepe. 


El reacţionă aţintind din nou arma asupra ei, cu ochii 
scăpărând de mânie. 


— Ții minte când eram tineri, zise ea, cu voce joasă. 
Când eram împreună. Când m-ai iubit prima dată. 

— Mă gândesc zilnic la asta. 

— Alea erau vremuri ale inocenţei. Nu ne mai putem 
întoarce la ele, dar putem avea ceva nou şi diferit. Lasă jos 
arma şi renunţă la povestea asta! 

— Profetul îmi porunceşte să lupt. 

— Nu e niciun profet aici. 

— Mi-aş dori să îl poţi vedea. Este atât de frumos, 
scăldat în lumină, plin de bunătate! Nu m-a condus 
niciodată pe căi greşite. 

— Josepe, nu-ţi va face nimeni rău dacă nu eşti înarmat. 

— Nu pot să-mi facă rău. 

Ea se uită fix la Cotton şi la tânăr. 

— Mă tem că pot. Abia aşteaptă ocazia să te omoare. 

În ochii care se uitau la ea nu se citea nici urmă de 
teamă. În schimb, se vedea calcul rece în privirile reci ale 
celor trei profesionişti. Josepe nu era pe măsura lor. Ei o 
ştiau. El nu. 

— Te rog, insistă ea. Te implor! Niciunul nu va împuşca 
un om neînarmat. 

Josepe părea nedumerit. 

— Nu-ţi dai seama, zise ea. Au venit aici ca să te ucidă. 
Nici tu, nici Rowan nu o să plecaţi vii de aici. 

— De unde ştii asta? 

— Deoarece a fost misiunea ei să te atragă în locul ăsta, 
răspunse Stephanie. 


x 


Luke se strâmbă în sinea lui auzind cuvintele lui 
Stephanie. În genunchi, fără armă, dar continuând să 
atace. Trebuia să o aplaude pentru asta. Incepea să 
nutrească un nou respect pentru şefa lui. 

— Încearcă doar să te provoace, zise Cassiopeia. Nu va 
reuşi dacă laşi arma jos şi te predai. 

— Nu mai ai nicio putere asupra mea. 

— Josepe, trebuie să asculţi! Oamenii ăştia ştiu ce fac. 


Nu tu eşti cel care controlează situaţia. 

— Nu mi se pare că sunt o problemă pentru mine, 
replică Salazar. Uciderea lor ar fi uşoară. 

— Atunci fă-o, îl îndemnă Luke. 

— Aş putea să trag în genunchi şi să te las invalid pentru 
tot restul vieţii. Asta meriţi. Poate că moartea e prea bună 
pentru oricare dintre voi. 

— Asta mă include şi pe mine? rosti Cassiopeia. 

— Gândurile tale nu sunt pure. Motivația ta e pătată. Te- 
ai jucat cu mine cu mulţi ani în urmă şi te-ai jucat din nou 
în ultimele zile. Aşa că da, te include şi pe tine. 


x 


Malone măsură cu privirea distanţa de la mâna lui 
dreaptă la revolverul lipit de şira spinării lui Luke. 
Patruzeci şi cinci de inchi. Maximum. Arma stătea cu ţeava 
în jos, ceea ce făcea apucarea ei o treabă facilă. Însă 
acţiunea trebuia să decurgă rapid şi cu mare grijă, fără să-l 
alerteze cumva pe Salazar. Cassiopeia le ghicise intenţiile. 
Din fericire, Salazar era suficient de confuz ca să nu mai 
ştie exact ce să creadă. 

— Josepe, zise Cassiopeia. Vreau să laşi arma jos şi să vii 
cu mine. Tu şi cu mine putem rezolva situaţia. 

— Cum? 

— Nu ştiu. O să găsim noi o cale. Nu o înrăutăţi. Nu 
există cale de scăpare de aici. 

Salazar chicoti. 

— Mă subestimezi. Am doi oameni care mă aşteaptă 
afară. Cred că ce e aici sunt toate forţele guvernamentale 
pe care le vom vedea, îmi imaginez că, dacă erau mai mari, 
le-am fi văzut deja. 

Salazar aţinti arma asupra lui Stephanie. 

Cassiopeia păşi între ei, provocându-l pe Salazar să 
tragă. 

Mâna lui Malone se furişă spre armă. 

— Nu-ţi voi da voie să faci asta, zise Cassiopeia. Va 
trebui să o împuşti prin mine. 


— Nu simt nimic pentru tine, lămuri situaţia Salazar. Nu 
mai simt nimic. 
Salazar se lupta să-şi ţină firea. 


x 


— N-ar trebui să se aştepte la o protecţie mai mare din 
partea ta decât ar trebui să simtă un lup sau un câine 
descoperit de cioban că a atacat o oaie. Este de datoria 
noastră să eliminăm toate murdăriile din sânul nostru. 
Lasă-l pe Tatăl Ceresc să se ocupe de ei! 

Ingerul se uită urât la el. 

— Când un om se roagă pentru ceva, trebuie să fie 
dispus să facă el însuşi treaba. 

Aşa era. 

— Omoară-i pe toţi! începe cu mincinoasa! 


x 


Malone prinse patul revolverului. Îl simţi pe Luke 
încordându-se când degetul găsi trăgaciul. Cassiopeia îi 
distrăsese atenţia lui Salazar suficient de mult ca mişcarea 
lui să treacă neobservată. 

— Dacă te răsuceşti şi calci în picioare poruncile sfinte 
ale Domnului, îi zise Salazar Cassiopeii, şi încalci 
legămintele sacre şi solemne, devenind trădător al 
neamului lui Dumnezeu, nu meriţi moartea? 

— Nu poti... 

— Ai comis un păcat care nu poate fi iertat pe lumea 
asta. 

Salazar ridică vocea: 

— Fie ca fumul să se înalțe ca o tămâie înaintea lui 
Dumnezeu drept a izbăvire a păcatelor tale. 

Malone auzi cuvântul magic. 

Izbăvire. 

Prinse mai bine arma, pe care încă nu o scosese de la 
cureaua lui Luke. i 

— Încetează, zise Cassiopeia. Încetează acum! 


— Nu eşti diferită de Iuda, care L-a înşelat şi trădat pe 
Isus Hristos. 

Salazar deja urla. 

Işi aduna curajul. 

— Nu eşti deloc diferită. Profeţii spun că ar trebui să 
îndurăm chinul scoaterii măruntaielor noastre înainte de a 
încălca legămintele pe care le-am făcut cu Dumnezeu. luda 
era ca sarea care şi-a pierdut calităţile. Nu mai era bun de 
nimic, doar să fie aruncat şi călcat în picioare de oameni. 

Malone eliberă arma. 

— Unu, şopti el spre Luke, fără să-şi mişte buzele. 

— Te iubesc, Josepe! 

Vorbele Cassiopeii îi sfâşiau inima. 

Să fi fost adevărat sau doar nişte cuvinte menite să-l 
dezarmeze? 

— Nu meriţi iubirea, ripostă Salazar. Nu pot să te cred. 

— Te rog! 

Pe chipul ei curgeau lacrimi. 

— Te rog, Josepe! 

Atenția spaniolului era îndreptată asupra ei. Stephanie 
rămăsese în genunchi, cu spatele drept şi capul sus, 
privind scena. Arma era la nivelul pieptului Cassiopeii. 
Malone ura din tot sufletul postura în care se găsea. 
Stephanie venise să pună capăt problemei. 

Însă această sarcină căzuse pe umerii lui. 

— Doi, şopti el. 


x 


Salazar se îmbărbătă singur. 

— Dacă barbarii vor să vadă câteva trucuri, zise îngerul, 
atunci le putem arăta. Spun că eşti un diavol. Asta nu e o 
insultă. Noi, sfinţii, îi avem în mijlocul nostru pe cei mai 
mari diavoli de pe pământ. Nu ne putem atinge scopurile 
fără prezența acestor diavoli. Nu putem face progrese şi 
nici nu putem prospera în împărăţia Domnului fără ei. Am 
avut întotdeauna nevoie între noi de cei care fură stâlpii de 
la gară sau fânul din căpița vecinului, sau porumbul de pe 


câmp. Oamenii ăştia au slujit mereu unei nevoi. Ca tine. 

Salazar ura să fie numit diavol, însă înţelegea ce spunea 
năluca. Treburile dure aveau mereu nevoie de oameni duri. 
Văzu cum şuvoiul lacrimilor se înteţeşte pe chipul 
Cassiopeii. Nu o mai văzuse până atunci plângând, iar 
priveliştea era dezarmantă. 

Şi cuvintele alea. 

Te iubesc. 

Il făceau să ezite. 

— Tatăl Ceresc va avea milă de sufletele lor. 

li plăcea asta. 

— Vom stăpâni pământul deoarece el aparţine lui Isus 
Hristos, iar el ne aparţine nouă şi noi aparţinem lui. 
Suntem cu toţii unul singur şi vom lua împărăția şi o vom 
stăpâni sub ceruri şi vom domni peste ea pe vecie. Iar voi, 
regi, împărați şi preşedinţi, ajutaţi-vă singuri dacă puteți! 

— Adevărat, îi zise el nălucirii. 

— Naţiunile se vor înclina în faţa împărăției noastre şi 
niciun iad nu poate opri asta. Fă-ţi datoria! Fă-o acum! 


x 


— Trei. 

Malone scoase arma, în vreme ce Luke se aruncă la 
pământ. Pregăti revolverul. 

Salazar reacţionă, deplasându-se la stânga. 

— Nu, strigă Cassiopeia. 

— Lasă arma jos, ordonă Malone. Nu mă obliga să trag! 

Braţul lui Salazar nu încetă să se mişte. Ţeava armei era 
îndreptată asupra lui. 

N-avea de ales. 

Malone trase. 

Glonţul se înfipse în pieptul lui Salazar, dându-l pe 
acesta pe spate. Salazar îşi regăsi echilibrul şi, fără să 
ezite, aţinti din nou arma. 

Malone trase a doua oară. 

Către cap. 

Glonţul făcu o gaură rotundă şi stacojie, apoi explodă în 


partea din spate. Sângele şi bucăţile de creier se 
împrăştiară pe pietre. 


x 


Salazar se uită după înger. Însă năluca dispăruse. 

Continua să ţină arma, însă niciun muşchi al trupului nu 
părea să-i mai funcţioneze. Rămase aşa o clipă, simțindu-se 
paralizat, însă conştient de ceea ce îl înconjura. 

Îl învălui întunericul. 

Lumea începu să se îndepărteze de el. 

Chipul Cassiopeii fu ultimul lucru pe care îl văzu. 

Iar ultimul gând care îi trecu prin minte fu dorinţa ca 
lucrurile să fi stat altfel între ei. 

Cassiopeia se grăbi spre Josepe în vreme ce el cădea pe 
solul tare. Fără îndoială murise. Cotton trăsese de două 
ori, o dată în piept, a doua oară în cap. Exact aşa cum 
bănuia ea că avea să se întâmple. 

Stephanie se ridică în picioare. 

Ochii Cassiopeii se umplură de dispreţ. Se uită urât la 
Cotton. 

— Eşti mulţumit acum? 

— l-am dat ocazia să se oprească. 

— Ce mai ocazie! 

— Te-ar fi împuşcat. 

— Nu, n-ar fi făcut-o. Voi doi ar fi trebuit să mă lăsaţi pe 
mine să mă ocup de asta. 

— Era imposibil, zise Stephanie. 

— Sunteţi nişte asasini! 

— Nu, nu suntem, ripostă Stephanie, cu vocea ridicată. 

— Spune-ţi ţie însăţi asta. Ca să te simţi mai bine. Dar 
nu eşti cu nimic diferită de cum a fost el. 


ŞAPTEZECI 
x 


Washington, D.C. 
Luni, 13 octombrie 
4.50 A.M. 


Stephanie îl urmă pe Danny Daniels pe trepte în 
interiorul Monumentului Washington. Preşedintele plecase 
de la Casa Albă înainte de ivirea zorilor. Ea îl aşteptase în 
faţa intrării inferioare. El o sunase cu o zi înainte, în timpul 
zborului de întoarcere din Utah, şi îi ceruse să vină acolo. 

Ea şi Luke se întorseseră singuri. Cotton luase un zbor 
internaţional către Copenhaga. Cassiopeia rămăsese, 
intenţionând să ducă trupul lui Salazar înapoi în Spania. 
După ce evenimentele se sfârşiseră, atmosfera de la Falta 
Nada devenise extrem de tensionată, Cassiopeia refuzând 
să discute cu vreunul dintre ei. Malone încercase să o 
abordeze, dar ea îl respinsese. Înţelept, el alesese atunci 
să o lase în pace. Cassiopeia avea parţial dreptate. Ei chiar 
erau asasini. Numai că dispuneau de un permis pentru a 
nu fi băgaţi în puşcărie. Stephanie se întrebase mereu de 
ce omorul era corect în meseria ei. Presupunea că de vină 
era toată porcăria aia despre binele mai mare. Însă omorul 
era omor, indiferent unde, cum sau de ce. 

— Băiatul meu s-a descurcat bine, nu? o întrebă Daniels 
în vreme ce urcau treptele. 

Ştia cine era băiatul meu. 

— Luke s-a comportat ca un profesionist. 

— O să fie bine. O să te bucuri că îl ai. Cred chiar că noi 
doi am putea face pace. 

Era bucuroasă că Danny îşi mai rezolvase o problemă. 

Încă un pas făcut spre retragere. 

Nu mai fusese înăuntrul Monumentului Washington. Era 


ciudat, dat fiind faptul că îl văzuse de mii de ori. Era una 
din vizitele acelea mereu amânate. Construit în întregime 
din marmură, granit şi gresie albastră, obeliscul înalt de 
185 de metri era considerat cea mai înaltă structură de 
piatră din lume. Se ridica maiestuos încă din 1884, când 
fusese aşezată ultima piatră. Cu câţiva ani înainte, un 
cutremur, fenomen care se petrecea extrem de rar pe 
Coasta de Est, generase stricăciuni la exterior şi fusese 
nevoie de trei ani pentru reparaţii. 

— Vreun motiv pentru care nu putem folosi liftul? 
întrebă ea. 

— O să vezi. 

— Unde mergem? 

Agenţii Serviciilor Secrete aşteptau la baza scării, care 
urca în unghiuri drepte de jos până sus - o ascensiune 
lungă, de 897 de trepte, aşa cum explicase 
superintendentul monumentului. 

— Cam până la jumătatea distanţei până sus, răspunse 
el. Ce e? Ţi-ai ieşit din formă? 

Ea zâmbi. Danny părea să fi revenit la vechea lui 
atitudine. 

— Pot ţine pasul cu tine oricând şi oriunde. 

El se opri şi se întoarse. 

— O să ţin minte asta. 

— Chiar sper. 

Erau singuri şi se simțeau bine unul în compania 
celuilalt. În curând el n-avea să mai fie preşedintele 
Statelor Unite, iar ea n-avea să mai fie angajata lui. 

Stephanie arătă înspre ceea ce ţinea el în mână. 

Un laptop. 

— Nu ştiam că eşti în stare să utilizezi aşa ceva. 

— Atunci îţi spun, spre ştiinţa ta, că mă pricep chiar 
foarte bine. 

Nu-i mai zise nimic despre motivul prezenţei ei acolo, 
însă nici ea nu se aşteptase la prea mult. 

Urcară alte trepte. 

Pe drum văzură pietre comemorative încastrate în 
zidurile exterioare şi sculptate cu mesaje patriotice din 


partea donatorilor. Stephanie observase referinţe la 
anumite aşezări, oraşe, diferite ţări, loji masonice, versete 
din Biblie, hărţi, regimente militare, colegii, câte puţin din 
toate. 

— Toate astea au fost donate? întrebă ea. 

— Toate. Şi toate în onoarea lui George Washington. 
Sunt 193 la număr. 

Nu discutaseră despre Rowan sau Salazar, în afara 
raportului ei succint privind moartea amândurora, niciuna 
legată oficial de guvernul Statelor Unite. Charles Snow îi 
aşteptase în faţa peşterii, cu o expresie de tristeţe 
întipărită pe chip. Fusese trimis personal de armata 
americană ca să preia cadavrele. Dovezile legate de rănile 
de glonţ fuseseră eliminate de pe rămăşiţele umane ale lui 
Rowan în urma unei autopsii extinse efectuate de anatomo- 
patologi ai armatei. Familiei senatorului i se comunicase că 
el murise în urma unui infarct în timp ce rezolva probleme 
ale Bisericii împreună cu profetul. În cursul săptămânii 
urma să se organizeze o ceremonie funerară extinsă în Salt 
Lake. Trupul lui Salazar fusese încredinţat Cassiopeii, care 
îşi luase zborul spre Spania la bordul avionului lui Salazar. 

Daniels se opri în faţa ei pe următoarea platformă de 
odihnă. 

— Ăsta e nivelul de şaptezeci de metri. Mă dor coapsele. 
Nu sunt obişnuit cu un asemenea exerciţiu. 

Şi pe Stephanie o dureau picioarele. 

— Am venit aici pentru aia, zise el, arătând spre o altă 
piatră comemorativă. 

Stephanie studie piatra, pe care apărea ceva ce semăna 
cu un stup odihnindu-se pe o masă. Deasupra stupului se 
găsea un ochi atoatevăzător care radia în jos, dezvăluind 
sfinţenia cuvântului Domnului, care încununa stupul. Sub 
masă era sculptat Deseret. Un amalgam de trompete, flori, 
viță-de-vie şi frunze tridimensionale răsăreau din piatră. 

— A fost donată în septembrie 1868 de Brigham Young 
însuşi. Piatra a fost extrasă în Utah şi sculptată de un 
pionier mormon pe nume William Ward. Stupul era 
simbolul statului Deseret, aşa cum dorea Young să-şi 


numească noul lui ţinut Bineînţeles că noi aveam alte idei. 
Aveau să mai treacă aproape treizeci de ani până la 
apariţia statului pentru ei, însă piatra asta ilustrează clar 
intenţiile iniţiale ale lui Young. 

Daniels deschise laptopul şi îl lăsă pe treptele care 
duceau mai sus de locul unde se găseau ei. Ecranul prinse 
viaţă cu o imagine a lui Charles Snow. 

— E tare devreme acolo unde eşti, îi zise preşedintele 
profetului. 

— Aşa e. Dar n-am prea dormit în ultimele zile. 

— Cunosc senzaţia. Nici eu. 

— M-am rugat pentru seniorul Rowan şi fratele Salazar. 
Sper doar ca Tatăl Ceresc să fie blând cu ei. 

— Am făcut ce trebui făcut. Ştii că ăsta e adevărul. 

— Mă întreb câţi dintre predecesorii mei au făcut acelaşi 
lucru. Şi ei au comis fapte pe care le-au crezut necesare. 
Însă asta le dă şi dreptate? 

— Nu ne-au dat de ales, replică preşedintele. Absolut 
deloc. 

— Văd piatra în spatele tău. A trecut multă vreme de 
când am studiat-o. Am vizitat monumentul odată, cu multă 
vreme în urmă, când încă puteai urca scara ca să le vezi. 

Stephanie era nelămurită. De ce acea legătură online cu 
Utah, pe care o presupunea codificată? 

— Biserica noastră a prețuit mereu piatra, zise Snow. 
Este materialul nostru de construcţie preferat. Poate 
deoarece este mai greu de distrus. Templele noastre de 
lemn n-au rezistat niciodată multă vreme, cele mai multe 
fiind arse de mulţime. Într-un târziu, când am început să le 
construim din rocă solidă, au rezistat. Aproape toate acele 
structuri iniţiale au rămas în picioare până în zilele 
noastre. 

Stephanie se uită din nou la donația din Utah. 

— Piatra a mai avut şi un alt scop special, zise Snow. 
Joseph Smith a zărit pentru prima dată plăcuţele de aur în 
interiorul unui paralelipiped de piatră. Pe 2 octombrie 
1841, Smith a depus manuscrisul original al Cărţii 
Mormonilor înăuntrul pietrei de temelie a Nauvoo Hotel. 


Brigham Young a sigilat documente şi monede în interiorul 
pietrei de temelie a templului din Salt Lake, o practică 
repetată şi la alte temple. Pentru noi, sigilarea de lucruri 
înăuntrul pietrelor este un semn de respect. 

Atunci ea îşi dădu seama. 

— Documentul de la fondatori e aici? 

— Brigham Young a crezut că e cel mai potrivit ca el să 
fie înapoiat Washingtonului, răspunse Snow. Aşa că l-a 
sigilat în interiorul darului său pentru monument. l-a spus 
asta lui John Taylor, omul care i-a succedat, iar secretul a 
fost transmis din profet în profet. Noi respectăm această 
naţiune şi suntem onoraţi să facem parte din ea. Doar 
câţiva indivizi, precum Rowan, au crezut altfel. Însă astfel 
de oameni reprezintă anomalii şi nu sunt diferiţi de 
radicalii din ori care altă religie. Oamenii care până la 
urmă s-au ridicat la rangul de a conduce această Biserică 
şi-au dat seama de gravitatea lucrurilor pe care le 
cunoşteau, aşa că au păstrat secretul. Aşa cum trebuia. 

— De aceea a fost respins Nixon în 1970? întrebă 
Daniels. 

— Exact. Informaţia nu putea fi nicicum dezvăluită. Spre 
meritul lui, Rowan a fost primul care a aflat atât de multe 
lucruri. Însă faptul că urma la conducere i-a oferit 
posibilitatea de a avea acces în locuri interzise pentru alţii. 
Iar faptul că era senator i-a deschis porţile şi altor resurse. 

Stephanie se apropie de piatra comemorativă şi mângâie 
uşor suprafaţa ei de un cenuşiu-deschis. Dincolo de acea 
suprafaţă se ascundea un document care putea destrăma 
Statele Unite ale Americii. 

— De ce mă aflu aici? întrebă ea. De ce mi se permite să 
aflu toate astea? 

— Morţile acelor oameni apasă greu pe umerii noştri, ai 
tuturor, zise Daniels. Ai dreptul să ştii că motivul pentru 
care au murit chiar există. 

Stephanie aprecia gestul. Însă fusese în astfel de situaţii 
de prea multe ori ca să le ţină socoteala. Mulţi oameni 
muriseră când era de serviciu. Niciuna dintre acele morţi 
nu era uşoară şi niciuna nu era uitată. 


— Reputația lui Abraham Lincoln rămâne intactă, zise 
Snow din ecranul laptopului. Aşa cum ar trebui. Fiecare 
naţiune are eroii săi. 

— Cel mai mare duşman al adevărului adesea nu este 
minciuna - deliberată, lipsită de onestitate şi ticluită ci 
mitul - persistent, convingător şi nerealist. 

Era impresionată de vorbele lui Daniels şi îl întrebă pe 
acesta din cine citase. 

— John Kennedy. Şi avea dreptate. Un mit este mult mai 
greu de contracarat decât o minciună. Vom permite ca 
mitul lui Lincoln să continue să existe. Se pare că a slujit 
bine această ţară. 

— În Profeţia Calului Alb, zise Snow, oamenii din Munţii 
Stâncoşi, sfinţii, erau descrişi ca fiind Calul Alb. Se spunea 
că ei vor înfiinţa Zionul şi vor păzi Constituţia. Oamenii 
Statelor Unite erau Calul Alb. Calul. Negru era forţa 
întunericului care ameninţa Constituţia. Mai există Calul 
Roşu, care nu era identificat, dar era considerat o forţă 
importantă, care urma să joace un rol-cheie. 

Snow făcu o pauză. 

— Domnişoară Nelle, dumneata, domnul Malone şi 
tânărul domn Daniels sunteţi acel Cal Roşu. Joseph Smith 
spunea că iubea Constituţia. Era întocmită după inspiraţia 
Domnului şi trebuia salvată şi conservată prin eforturile 
Calului Alb şi ale Calului Roşu care se vor uni în apărarea 
ei. Noi am considerat mereu acea profeție ca suspectă, 
creată la multă vreme după Războiul Civil, mai mult o 
ficţiune decât un adevăr, însă totul s-a întâmplat exact aşa 
cum a fost prezis. Aşa că oricine a creat profeția a avut 
dreptate. 

— Ce facem cu ceea ce se ascunde în piatră? întrebă ea. 

— Nimic, răspunse Daniels. Va rămâne acolo. 

— Şi însemnările lui Madison pe această temă? 

— Le-am ars. 

Era şocată să audă asta, dar înţelegea necesitatea. Katie 
Bishop jurase deja să păstreze secretul, sub ameninţarea 
trimiterii în judecată. Însă fără dovezi palpabile, orice ar fi 
spus ea nu putea fi crezut. 


— Totul e cum era înainte, zise Daniels. 
Insă Stephanie se îndoia de asta. 


x 


Cassiopeia intră în cimitirul mic aflat lângă proprietatea 
Salazar. În acel spaţiu cu iarbă se găseau cam cincizeci de 
morminte. Era teren sacru, unde membrii familiei Salazar 
erau depuşi spre odihnă veşnică de peste un secol. Ea 
ajunsese cu o zi înainte şi aranjase incinerarea trupului lui 
Josepe. Adevărat, nu asta era calea mormonilor, însă 
Josepe făcuse prea puţine ca să se încadreze într-o 
asemenea categorie. Chiar dacă exista un Rai şi un 
Dumnezeu, se îndoia că Josepe avea să ajungă acolo. 

Păcatele comise fuseseră prea mari. 

Deşi Josepe avea câteva rude, ea nu contactase pe 
nimeni. În schimb, aranjase ca oameni de pe proprietatea 
ei să o aştepte la aeroport şi să transporte trupul la un 
crematoriu local, care îi acceptase cererea de incinerare 
rapidă. Hotărâse că era mult prea complicat să le explice 
fraţilor şi surorilor cum unul de-ai lor îşi pierduse minţile. 
Şi cu siguranţă nu le putea spune că guvernul Statelor 
Unite era responsabil de moartea fratelui lor. 

Continua să fie furioasă. Uciderea lui Josepe nu fusese 
necesară. L-ar fi putut ţine sub control. Aparent, 
ameninţarea pe care o reprezenta el fusese atât de mare, 
încât crima devenise singura opţiune acceptabilă. 

Putea înţelege asta doar parţial. 

Însă nu era suficient ca să se împace cu ideea. 

Cotton nu ar fi trebuit să apese pe trăgaci. 

Şi nu o singură dată. 

De două ori. 

De neiertat, indiferent ce făcuse Josepe. 

De aceea existau tribunale. Insă Stephanie nu ar fi 
permis niciodată ca el să vorbească în public. În schimb, 
trebuia redus la tăcere. 

Unul dintre angajaţii ei săpase deja o groapă suficient de 
mare pentru urna argintie. Avea să-l depună pe Josepe 


acolo după care, eventual, să explice familiei lui ce se 
petrecuse, ascunzând detaliile oribile şi dezvăluind simplu 
că fratele lor trecuse de o limită de la care nu mai exista 
întoarcere. 

Însă asta urma mai încolo. 

În acea zi avea doar să-şi ia rămas-bun. 


x 


Malone ieşi din spatele tejghelei magazinului său. 
Afacerile mergeau slab, tipic pentru o dimineaţă de luni. 
Ajunsese acasă cu douăzeci şi patru de ore înainte, după ce 
zburase toată noaptea din Salt Lake, prin Paris. Nu mai 
ţinea minte când mai fusese atât de zdruncinat. Cassiopeia 
aproape că nu-i vorbise, plecând ca o furtună din /Foita 
Nada. 

Era frustrat, obosit şi ameţit de pe urma zborului. 

Nimic nou în toate astea, cu excepţia frustrării. 

Angajatele lui făcuseră, din nou, o treabă excelentă cu 
anticariatul. Erau cele mai bune. Le dăduse liber întreaga 
zi, hotărând să se ocupe singur de treburi. Îl ajuta să îşi 
schimbe dispoziţia, căci nu prea avea chef de socializare: 

Se duse la una dintre ferestre şi se uită afară la Højbro 
Plads. Era o zi umedă şi furtunoasă, însă oamenii 
continuau să meargă încolo şi încoace. Totul începuse 
chiar acolo, în anticariat, cu cinci zile în urmă, cu un 
telefon de la Stephanie. Malone se întrebă ce urma să facă 
Luke Daniels. Îi urase cele bune în Salt Lake, sperând că, 
poate, drumurile li se vor încrucişa din nou într-o bună zi. 

Gândurile îi fură întrerupte de deschiderea uşii din faţă. 

Un curier FedEx intră cu un colet care avea nevoie de 
semnătură de primire. Malone semnă şi desfăcu pachetul 
în vreme ce curierul pleca. Inăuntru se găsea o carte 
ambalată în plastic cu bule de protecţie. Lăsă pachetul pe 
tejghea şi îl desfăcu cu atenţie. 

Cartea Mormonilor. 

Ediţie originală, 1830. 

Era cartea pe care o cumpărase în Salzburg şi care 


fusese furată de Cassiopeia şi Salazar. 
O foaie de hârtie ieşea de sub copertă. Malone o scoase 
şi citi o însemnare scrisă cu cerneală neagră. 


„Asta a fost găsită în avionul lui Salazar după 
cercetarea aparatului de zbor. Am decis că ar 
trebui să o ai tu ca o compensație pentru tot ce ai 
făcut. Nu e normal să lucrezi gratuit. Ştiu că a fost 
o treabă grea şi mi s-a spus că ar putea exista 
consecinţe. Dumnezeu ştie că nu sunt omul cale să 
dea cuiva sfaturi despre femei, dai ia-o ușor şi ai 
răbdare! O să-şi vină! 

Danny Daniels” 


Malone clătină din cap şi zâmbi. Plătise peste un milion 
de dolari pentru carte. Aceasta merita cam un sfert din 
sumă, însă nici aşa nu era o plată proastă. 

Realitatea era că facturile trebuiau plătite, iar plimbările 
prin lume nu prea reuşeau să acopere aşa ceva. 

Ca atare, era recunoscător pentru gest. 

Avea să-i fie dor de Danny Daniels. 

Se apropie de fereastra din faţă şi se uită la furtună, 
întrebându-se ce făcea Cassiopeia. 


x 


Cassiopeia puse ultima lopată de pământ peste gaură şi 
o mângâie cu blândeţe. 

Josepe fusese îngropat. Tatăl ei, mama ei şi prima ei 
iubire dispăruseră. Se simţea singură. Nu ar fi trebuit să 
fie atât de tristă, considerând lucrurile îngrozitoare comise 
de Josepe. Însă melancolia prinsese rădăcini în sufletul ei 
şi se îndoia că avea să dispară prea curând. 

Îşi simţea inima golită de iubire. 

În ciuda a ceea ce-i spusese lui Josepe în peşteră. 

În schimb, era furioasă pe Stephanie şi pe Cotton şi nu 
dorea decât să fie lăsată în pace de amândoi. 

Venise vremea unei despărţiri definitive. 


A unei vieţi noi. 

A unor provocări noi. 

Înfipse lopata în pământul moale şi se retrase către 
poartă. 

Peisajul rural spaniol era paşnic, iar ziua răcoroasă şi 
însorită. Proprietatea familiei ei nu se găsea prea departe. 
Vizitase de multe ori acel loc. Acum era pentru ultima 
dată. O altă legătură cu trecutul tăiată. 

Îşi găsi telefonul şi căută contactele, pe care le parcurse 
până la Cotton Malone. 

Era totul acolo. 

Număr de telefon mobil, telefon de la magazin, adresă 
de e-mail. 

Tot ceea ce odinioară însemnase ceva special pentru ea. 

Şi care acum nu mai însemna nimic. 

Apăsă tasta de ştergere. 

Telefonul o întrebă: sunteţi sigur? 

Era. 


x 


Malone continua să ţină în mână Cartea Mormonilor. 

Avea s-o plaseze la licitaţie ca s-o convertească în bani 
gheaţă. Cuvintele din acea carte nu aveau nicio 
semnificaţie specială pentru el, însă aveau pentru milioane 
de alţi oameni. Cu cinci zile în urmă crezuse că viaţa lui 
este în ordine. Acum situaţia se schimbase cu 180 de 
grade. Nu mai fusese îndrăgostit de multă vreme şi de-abia 
începuse să se obişnuiască cu senzaţia. Il ucisese pe 
Salazar deoarece, unu, ticălosul o meritase, şi doi, nu 
avusese de ales. Îi oferise individului şansa de a se preda. 
Nu era vina lui că nu fusese acceptată. Nu-i plăcea 
niciodată să ucidă. Însă uneori trebuia să facă şi aşa ceva. 

Statele Unite ale Americii erau în siguranţă. 

Amenințarea fusese evitată. 

Se făcuse dreptate. 

Totul era în regulă, cu o excepţie. 

Malone se uită la ploaia de afară. 


Şi se întrebă dacă avea s-o mai vadă vreodată pe 
Cassiopeia Vitt. 

NOTA AUTORULUI 
x 


Acest roman a implicat mai multe drumuri. Elizabeth şi 
cu mine am fost în Washington, D.C., şi Des Moines, Iowa. 
În Salt Lake City, Utah şi în Salzburg, Austria. 

Acum a venit vremea separării realităţii de imaginar, 
întâlnirea descrisă în prolog dintre Abraham Lincoln şi 
doamna John Fremont s-a petrecut cu adevărat. Locul 
(Camera Roşie de la Casa Albă) este corect, iar cea mai 
mare parte a dialogului este preluată din relatări istorice. 
Generalul Fremont şi-a depăşit cu adevărat atribuţiile, iar 
Lincoln l-a concediat în cele din urmă. Ce îi spune Lincoln 
lui Jesse Fremont despre eliberarea sclavilor sau salvarea 
Uniunii este luat cuvânt cu cuvânt dintr-o replică pe care 
Lincoln a trimis-o în urma unei scrisori de la Horace 
Greeley, editorul New York Tribune şi publicată în 1862. 
Nota de la James Buchanan şi documentul pe care Lincoln 
îl citeşte de la George Washington sunt invențiile mele, 
deşi Buchanan a spus că are impresia că ar putea fi ultimul 
preşedinte al Statelor Unite. 

Biserica lui Isus Hristos a Sfinţilor Zilei de Apoi apare 
proeminent în acest roman. Este o credinţă americană 
fundamentală - născută, crescută şi cultivată aici. Este 
singura religie care include Constituţia Statelor Unite ca 
parte a filosofiei sale (capitolele 37,57). Fără îndoială că 
mormonii au jucat un rol în istoria americană, ridicându-se 
de la un început modest la o Biserică având peste 14 
milioane de membri în întreaga lume. Mormonii au creat şi 
construit literalmente statul Utah. 

Pe parcursul romanului, cuvintele mormoni şi sfinți sunt 
folosite în mod interschimbabil. A existat o vreme când 


cuvântul mormon ar fi fost considerat ofensator, căci era o 
etichetă aplicată în secolul al XIX-lea de cei care îi 
persecutau. Insă situaţia s-a schimbat radical şi termenul 
mormon reprezintă acum o descriere acceptată. Chiar şi 
aşa, am permis unor credincioşi devotați, precum Rowan şi 
Salazar, să folosească cuvântul sfinți atunci când se 
refereau la fraţii lor. A devenit comun un alt termen 
modern, LDS (Last Day Saints, Sfinţii Zilei de Apoi), dar 
am decis să nu-l folosesc aici. De asemenea, şeful Bisericii 
lui Isus Hristos a Sfinţilor Zilei de Apoi este denumit fie 
preşedinte, fie profet. Am păstrat ultimul termen ca să nu 
generez vreo confuzie cu preşedinţii Statelor Unite. 

Credincioşii se aşteaptă ca apostolii acestei Biserici să 
se dedice complet îndatoririlor lor religioase. Cu toate 
astea, Thaddeus Rowan rămâne senator american. Chiar 
dacă o asemenea situaţie este extraordinară, există 
precedente. Reed Smoot (capitolul 11) a slujit atât ca 
apostol, cât şi ca senator în prima parte a secolului XX. 

Ispăşirea păcatelor prin vărsarea de sânge, pentru prima 
dată descrisă în capitolul 2, a fost pe vremuri parte 
integrantă din comunitatea mormonă sau cel puţin ideea 
ei. S-a dezvoltat ca răspuns la violențele la care erau 
supuşi primii credincioşi. Este discutabil dacă practica a 
fost cu adevărat folosită. Un lucru e sigur: orice idee sau 
aplicare a acestei practici a dispărut cu multă vreme în 
urmă şi nu mai face parte din doctrina mormonă. Acelaşi 
lucru este adevărat pentru daniţi (capitolul 8), un grup 
care nu mai există. Ceea ce Sidney Rigdon este citat ca 
spunând în capitolul 8 a fost adevărat în acele vremuri, dar 
nu mai e. Căsătoria multiplă a fost oficial abandonată de 
către biserică la data de 25 septembrie 1890 (capitolele 18 
şi 55). 

Pe parcursul romanului, Josepe Salazar este vizitat de un 
înger, o închipuire a minţii lui tulburate. Aproape tot ce 
spune îngerul este luat din doctrina mormonă din secolul 
XIX-lea, din discursuri şi predici, şi, la fel ca în cazul 
ispăşirii de păcate prin vărsare de sânge şi al daniţilor, 
reflectă universul plin de ostilitate în care acei oameni s-au 


trezit. Nimic din toate acestea nu se mai aplică azi. Îngerul 
Moroni rămâne însă o figură centrală a teologiei mormone 
(capitolul 39). 

Parcul Naţional Zion (capitolul 3) este descris cu 
acuratețe. Legenda celor 22 de căruţe pierdute face parte 
din folclorul mormon (capitolul 11), însă nu a fost niciodată 
descoperită vreo urmă a lor. Războiul mormon din 1857 a 
avut loc, iar Lincoln a încheiat o înţelegere (aşa cum se 
relatează în capitolul 9) cu Brigham Young. Cuvintele lui 
de acolo sunt citate cu exactitate. Ambele părţi şi-au 
onorat obligaţiile. Legea Morrill antipoligamie din 1862 nu 
a intrat niciodată în vigoare, iar mormonii nu au participat 
la Războiul Civil. Garanţiile colaterale presupuse pentru 
acea înţelegere (furnizate de ambele părţi) sunt invenţia 
mea. 

Locurile menționate din Copenhaga, Kalundborg, 
Salzburg, Iowa, Washington D.C. Şi Utah există toate. 
Cititorii aventurilor anterioare ale lui Cotton Malone au 
putut recunoaşte Café Norden (capitolul 10), care se află 
lângă Højbro Plads din Copenhaga. Reşedinţa 
vicepreşedintelui de pe terenurile Observatorului Naval 
este aşa cum e descrisă (capitolul 25). Hotelul Monaco din 
Salt Lake City (capitolul 26) şi Mandarin Oriental din 
capitala națiunii (capitolul 38) sunt nişte locuri minunate. 

Templul din Washington D.C. este un reper proeminent 
din Maryland (capitolele 50 şi 59). Templul din Salt Lake 
(descris în capitolul 14) este un monument celebru, la fel 
ca şi Piaţa Templului, în mijlocul căreia se află (capitolul 
61). Cântecul din capitolul 11 este real, iar locul unde 
trăieşte profetul în Salt Lake City este descris cu 
acuratete. 

Piatra cu înregistrări (menționată în capitolul 14) a fost 
excavată din templul din Salt Lake în 1993. Inăuntru se 
găseau diverse obiecte, puse acolo de Brigham Young în 
1867. Inventarul oferit în capitolul 14 este corect, cu 
excepția adăugării mesajului lui Young. Istoria notează că 
Joseph Smith a zărit pentru prima dată plăcuţele de aur 
înăuntrul unui obiect din piatră. La data de 2 octombrie 


1841, Smith a depus manuscrisul original al Cărţii 
Mormonilor în interiorul pietrei de temelie a Hotelului 
Nauvoo. Ceea ce a făcut Brigham Young - sigilarea de 
obiecte, documente şi monede de aur în interiorul pietrei - 
a devenit un semn de reverență (capitolul 70), repetat la 
temple din întreaga lume. De aceea avea sens sigilarea 
garanţiei trimise de Lincoln spre vest în interiorul pietrei 
donate de Young Monumentului Washington (capitolul 70). 
Acel dar continuă să se afle acolo, în zidul exterior, la 
nivelul de şaptezeci de metri înălţime. 

Uciderea lui Joseph Smith şi a fratelui său la data de 27 
iunie 1844 este un fapt real (capitolul 16). Edwin Rushton a 
existat, la fel ca şi jurnalul său. Profeţia Calului Alb, citată 
în roman (capitolele 17 şi 18), a făcut parte pe vremuri din 
folclorul mormon. Nimeni nu ştie când a fost popularizată, 
dar cei mai mulţi sunt de acord că s-a întâmplat la multă 
vreme după ce a fost pentru prima dată rostită de Joseph 
Smith în 1843. Textul din capitolul 17 este citat din 
jurnalul Rushton şi e datat din anii 1890. Profeţia în sine 
este atât de detaliată şi de precisă, încât ridică întrebarea 
dacă nu cumva a fost emisă după consumarea faptelor. 
Oricum, a fost repudiată de Biserică în prima parte a 
secolului XX (capitolul 52), deşi referiri la ea continuă să 
existe în diverse texte mormone. 

Ce a spus Brigham Young în capitolul 51 - Va fi 
Constituţia distrusă? Nu. Va fi păstrată neatinsă de acest 
popor şi, aşa cum a spus Joseph Smith: „Va veni vremea 
Când destinul acestei naţiuni va atârna de un singur fir. În 
acea conjunctură critică, acest popor va acționa şi o va 
salva de la amenințarea cu distrugerea” - este adevărat. La 
fel cum este şi profeția lui John Taylor, anunţată pentru 
prima dată în 1879 (capitolul 51), care se referă şi ea 
direct la acelaşi lucru. 

Cartea originală a mormonilor din 1830, descrisă în 
capitolele 20 şi 30, este rară şi valoroasă. Ediţia din 1840, 
descoperită în Biblioteca Congresului (capitolul 41), se află 
în continuare acolo. Lincoln rămâne primul (şi singurul) 
preşedinte care a citit-o, iar datele legate de faptul că el a 


avut cartea în posesie (notate în capitolul 41) au fost luate 
din arhivele Bibliotecii Congresului. Toate însemnările 
scrise de mână adăugate la acea carte sunt ficționale, însă 
pasajele citate în capitolul 43 sunt exacte. Vizita efectuată 
de Joseph Smith preşedintelui Martin Van Buren s-a 
petrecut aşa cum e descrisă aici (capitolul 21). 

Salzburg este un oraş minunat. Hotelul Goldener Hirsch 
le urează bun venit oaspeţilor de multe secole (capitolul 
27), iar fortăreaţa Hohensalzburg continuă să stea de 
veghe deasupra oraşului (capitolul 30). Cimitirul St. Peter, 
catacombele şi Capela Gertraude sunt descrise cu 
acuratețe (capitolele 34 şi 37), aşa cum e descris şi 
Monchsberg (capitolul 48). Dorotheum (capitolele 20 şi 30) 
este o casă europeană de licitaţii cu activitate îndelungată. 

Mary Todd Lincoln s-a confruntat cu multe lovituri dure 
în viaţă. Şi-a pierdut prematur aproape toţi copiii şi soţul. 
Scrisoarea ei din capitolul 28 este falsă, însă frazarea este 
extrasă din corespondenţa reală purtată de ea. Ceasul lui 
Lincoln (aşa cum este descris în capitolul 47) poate fi văzut 
la Muzeul Naţional de Istorie Americană Smithsonian. 
Inscripţia dinăuntrul ceasului a fost găsită în 2009, când a 
fost deschis ceasul. Adăugarea unui al doilea ceas este 
creaţia mea. Reşedinţa Salisbury House din Des Moines, 
Iowa, este descrisă conform realităţii - terenul, geografia 
şi mobilierul (capitolele 53 şi 58). Doar adăugarea grădinii 
este ficțională. La fel, Blair House din Washington D.C. 
există, la fel ca şi salonul cu portretul lui Lincoln 
(capitolele 55 şi 60). 

Richard Nixon s-a întâlnit în privat cu liderii Bisericii 
mormone în iulie 1970 (capitolul 31). A fost o întâlnire de 
treizeci de minute, fără precedent, în spatele uşilor 
închise. Nici până astăzi nu se cunoaşte subiectul discuţiei 
şi toţi participanţii la întâlnire sunt decedați. 

Montpelier, templul din grădină şi groapa cu gheaţă 
sunt reale (capitolele 33,35,40,42). Groapa în sine este 
sigilată şi nu am găsit niciun fel de poze ale interiorului ei. 
Ca atare, adăugarea de numerale romane acolo a fost uşor 
de imaginat. 


Mina de aur Rhoades face şi astăzi parte din istoria 
mormonă. Povestea acestei mine, cum a fost ea 
descoperită şi exploatată, este descrisă cu fidelitate în 
capitolul 61. Acestei mine îi este ataşată o astfel de 
legendă, încât este greu să-ţi dai seama ce este adevărat şi 
ce nu. Harta din capitolul 18 reprezintă una dintre 
nenumăratele versiuni ale „lucrului adevărat”. Povestea cu 
Brigham Young care topeşte tot aurul mormonilor şi îl 
transportă spre vest, către California (capitolul 61) pentru 
păstrare este un fapt real. Acele 22 de căruţe au dispărut 
cu adevărat. Pentru romanul de faţă am unit povestea 
minei Rhoades cu povestea aurului mormon pierdut şi am 
emis ipoteza că Brigham Young a confiscat pur şi simplu 
acea avuţie şi a reintrodus-o în comunitate (capitolul 61), 
folosind mina ca acoperire. Mi s-a părut logic, însă n-am de 
unde să ştiu dacă e şi adevărat. Monede de aur, precum 
cea descrisă în capitolul 61, au fost create şi continuă să 
existe şi astăzi. Locul cunoscut sub numele de Falta Nada 
reprezintă în întregime creaţia mea. 

Acest roman se ocupă de secesiune, un subiect asupra 
căruia Constituţia Statelor Unite păstrează tăcerea. Nu se 
face nicăieri nicio menţiune despre modul în care un stat 
poate părăsi Uniunea. Singura înregistrare a convenției 
constituţionale este reprezentată de Notițele despre 
dezbateri din cadrul Convenţiei Federale din 1787, ale lui 
James Madison. Discursurile citate în capitolul 46 sunt 
luate din aceste însemnări. Frazarea este 90 la sută 
corectă, singurele adăugiri fiind comentariile legate de 
modalităţile de ieşire din Uniune. 


Însă însemnările lui Madison sunt cu adevărat suspecte. 

Au fost publicate la 53 de ani după convenţie, după ce 
toţi participanţii la adunare au murit, iar Madison a 
recunoscut deschis că le-a alterat conţinutul (capitolul 25). 
Nu vom şti niciodată exact ce s-a întâmplat la acea 
Convenţie Constituţională. Ca atare, ar fi greşit să spunem 
că secesiunea este neconstituţională sau că fondatorii nu 
au luat în considerare o astfel de posibilitate. Cu toate 


astea, asta a pronunţat Curtea Supremă a Statelor Unite în 
cazul Texas vs White (1869). Extrasele din acea 
pronunțare citate în capitolul 19 reprezintă exemple 
excelente ale acestei opinii prost fundamentate. Insă ce 
altceva putea face Curtea Supremă? Să declare întregul 
Război Civil drept un efort irosit? Să spună că 600000 de 
oameni au murit de pomană? 

Imposibil. 

Literalmente, justiţia nu avea de ales. 

Noi însă dispunem de o libertate mai mare. 

Revoluţia Americană a fost în mod clar un război de 
secesiune (capitolul 9). Obiectivul coloniştilor nu a fost 
acela de răsturnare a Imperiului Britanic şi de înlocuire a 
acelui guvern cu ceva nou. Pur şi simplu ei doreau să iasă 
de sub umbrela imperiului. Declaraţia de Independenţă a 
fost o afirmare a secesiunii lor (capitolul 26). De ce ar fi 
purtat Părinţii Fondatori un război lung şi sângeros ca să 
se scuture de domnia unui rege autocrat doar ca să 
înfiinţeze o altă autocraţie sub un nou guvernământ? 

Răspunsul este limpede. 

Nu ar fi făcut-o. 

Articolele Confederaţiei şi Uniunii Perpetue, care au 
existat între 1781 şi 1789, au precedat Constituţia. In 
1789, ele au fost abrogate sumar şi înlocuite de Constituţia 
Statelor Unite. 

Ce s-a întâmplat cu uniunea perpetuă? 

Mai interesant, noua Constituţie nu menţionează nicăieri 
termenul perpetuu. În schimb, în preambulul ei stă scris: 
Noi, poporul Statelor Unite, ca să stabilim o Uniune mai 
perfectă. 

Oare o Uniune mai perfectă era menită să nu fie 
perpetuă? 

Interesantă întrebare! 

Aşa cum se notează în capitolul 26, în cadrul voturilor de 
ratificare a noii Constituţii, Virginia, Rhode Island şi New 
York şi-au rezervat în mod specific dreptul la secesiune, 
drept căruia alte state nu i s-au opus. 

Secesiunea rămâne un subiect fierbinte şi toate 


argumentele aduse de Thaddeus Rowan în capitolul 26 au 
sens. Limbajul citat acolo dintr-o petiție emisă în Texas şi 
semnată de 125000 de oameni este exact. Până la urmă, 
125000 de texani au semnat acel document în 2012. Toate 
sondajele citate pot fi regăsite în relatările de ştiri. Calea 
legală efectivă către secesiune - cum poate fi ea realizată, 
precum şi implicaţiile politice şi economice (aşa cum sunt 
descrise în capitolul 50) - au fost extrase din texte 
autorizate care au luat subiectul în considerare. Dacă un 
stat intră în secesiune ar urma o altă bătălie în instanţă, ca 
un test al cazului Texas vs White, însă de această dată o 
decizie ar fi mult diferită, mai ales în lipsa unei 
personalităţi puternice şi hotărâte precum Abraham 
Lincoln care să manipuleze rezultatul. 

Lincoln este într-adevăr mai degrabă un om al miturilor 
decât al faptelor. 

Citatul din acest roman este un bun exemplu. Acolo ela 
rostit limpede că oricare popor, de oriunde, care are 
dorinţa şi puterea, are dreptul să se revolte şi să dea jos 
guvernul existent, ca să formeze unul nou care i se 
potriveşte mai bine. Este un drept extrem de prețios şi de 
sacru, care, sperăm şi credem noi, are ca scop eliberarea 
lumii. Acest drept nu este limitat la cazuri în care întregul 
popor al unui guvern existent poate alege să şi-l exercite. 
Orice parte a unui asemenea popor poate declanşa 
revoluția şi işi poate crea un teritoriu propriu din teritoriul 
locuit. 

Lincoln credea categoric că secesiunea este legală. 

Cel puţin în 1848. 

Însă miturile despre el spun altceva. 

Tuturor şcolarilor li se povesteşte că Lincoln a eliberat 
sclavii prin Proclamaţia lui de Emancipare. Însă nimic nu 
este mai departe de adevăr. Ce se spune în capitolul 7 
despre acel efort este un fapt istoric. La acel moment, 
proclamația legată de sclavie a fost recunoscută şi 
susţinută de Constituţie (capitolul 7). Niciun preşedinte nu 
dispunea de autoritatea de a schimba aşa ceva. 
Schimbarea putea exista doar printr-un amendament la 


Constituţie. Amendament care a apărut în cele din urmă, 
sub numele de Amendamentul Treisprezece, şi care a fost 
ratificat la multă vreme după moartea lui Lincoln. 

Apoi există motivul pentru care Lincoln a purtat 
Războiul Civil. Mitul spune că a făcut-o ca să pună capăt 
sclaviei. Însă Lincoln şi-a exprimat clar poziţia în 1862, 
când a spus: Misiunea mea este de salvare a Uniunii. Aş 
salva-o pe cea mai scurtă cale conform Constituţiei. Dacă 
aş putea salva Uniunea fără să eliberez niciun sclav, aş 
face-o. Dacă aş putea-o salva eliberând toţi sclavii, aş face- 
o. Dacă aş putea-o salva eliberând unii sclavi şi lăsându-i 
pe alţii în soarta lor, aş face-o. Ce fac eu în legătură cu 
sclavia şi cu rasa de culoare o fac deoarece cred că ajută la 
salvarea Uniunii. Ce interzic, interzic deoarece nu cred că 
ar ajuta la salvarea Uniunii. 

Din nou, intenţiile lui sunt mai presus de orice îndoială. 

Şi sunt direct contrare mitului. 

Ca preşedinte, Lincoln a ignorat total ce a spus în 1848 
şi a luptat ca să stabilească, mai presus de orice îndoială, 
că Sudul nu are dreptul să părăsească Uniunea. 
Negocierile de pace la care se face referire în capitolul 60 
au avut loc la Hampton Roads în februarie 1865. Lincoln 
însuşi a fost acolo, iar când Sudul a insistat asupra 
independenţei ca şi condiţie de încheiere a păcii, el a pus 
capăt negocierilor. 

Pentru Lincoln, Uniunea nu era subiect de negociere. 

John Kennedy a exprimat asta cel mai bine: Cel mai 
mare duşman al adevărului adesea nu este minciuna - 
intenționată, fabricată şi lipsită de onestitate -, ci mitul - 
persistent, persuasiv şi nerealist. 

Ideea unei uniuni perpetue şi indivizibile de state nu 
exista înainte de 1861. Nimeni nu credea într-o asemenea 
prostie. In acele zile, drepturile statelor erau suverane. 
Guvernul federal era socotit mic, slab şi inconsecvent. 
Dacă un stat alegea să se alăture Uniunii, atunci acelaşi 
stat putea alege să iasă din ea. 

Aşa cum se notează în prolog, James Buchanan, 
predecesorul lui Lincoln, chiar a pavat drumul secesiunii 


Carolinei de Sud, blamând interferența intempestivă a 
nordiştilor în chestiunea sclaviei. De asemenea, Buchanan 
a dat glas gândurilor nutrite de mulţi conaţionali ai lui: 
anume că statele cu sclavi trebuiau lăsate în pace ca să-şi 
gestioneze instituţiile proprii în felul lor. De asemenea, 
statele nordiste ar fi trebuit să sancţioneze toate legile 
care încurajau sclavii să devină fugari. Dacă nu, aşa cum 
spunea Buchanan, statele vătămate, după ce au folosit mai 
întâi toate mijloacele paşnice şi constituţionale în scopul 
atenuării efectelor, sunt îndreptăţite să opună rezistență 
revoluționară guvernului Uniunii. 

Puternice cuvinte din partea celui de-al 15-lea 
preşedinte al Statelor Unite! 

Însă lucrurile s-au schimbat rapid. 

Al 16-lea preşedinte credea într-o uniune perpetuă. Una 
din care niciun stat nu avea dreptul să plece. 

Iată un fapt, dincolo de mit. 

Lincoln nu a purtat Războiul Civil ca să conserve 
Uniunea. 

L-a purtat ca s-o creeze. 


